
1. Izvori 


O Korčuli u srednjem vijeku do g. 1185. nema nikakvih 
podataka ni u listinama ni u arhivskoj građi, već o tom razdoblju 
možemo govoriti samo nešto na temelju opće poznatih podataka u 
historičkim izvorima i naći samo neke oskudne vijesti kod suvre- 
menih pisaca i onih iz kasnijeg vremena. Tako Korčulu, govoreći o 
Neretljanima i njihovim otocima, spominje Konstantin Porfirogenet, 
bizantinski car-pisac X. vijeka, a dolazak dužda Petra Orseola II. 
pred Korčulu, njezino osvojenje i njegovo zadržavanje na otočiću 
sv. Maksima (današnjem Majsanu) opisuje poznati mletački pisac 
Ivan Đakon, suvremenik Orseolov. O bijegu stanovnika Salone 
poslije njezina pada u prvoj polovini VII. vijeka na južne otoke, 
između ostaloga i na Korčulu, govori Toma Arciđakon, pisac 
XIII. vijeka. Pričanje Ivana Đakona o ekspediciji dužda Petra 
Orseola g. rooo. preuzeo je u svoju kroniku Andrija Dandolo, 
mletački pisac XIV. stoljeća. Za XII. vijek prije g. II85. ima 
nešto podataka kod nekih kasnijih mletačkih i dubrovačkih pisaca. 
Ako spomenemo još suhoparne navode kod Ravenatskog geografa 
iz VII. stoljeća, nalaze bizantinskih novaca na otoku i još poneke 
arhitektonske ostatke, spomenuli smo tako sve historičke izvore 
korčulanske povijesti ovoga razdoblja. Tek nam se g. II85. SpO- 
minje izričito Korčula u jednoj ispravi, a to je ona, koja sadržava 
naredbe i zaključke crkvenog sabora u Splitu, a u kojoj se određuje, 
da korčulanska parohija ima pripadati hvarskoj biskupiji. : 

Počevši od XIII. stoljeća historički su izvori obilniji tako, da 
ću više raspravljati o povijesti Korčule u XIII., XIV. 1 XV. vijeku, 
dakako za ovaj posljednji samo do 1420., do koje godine, vrlo 
važne u historičkom razvitku grada i otoka, seže opseg ove moje 
radnje. Za neke je godine upravo veliko obilje izvora, pa će zato 
raspravljanje tih perioda izaći znatno duže. 

Djela 36 1 
GRADSKA KNJIŽNICA IVAN VIDAL 
KORCULA . 


« 


Kao važan historički izvor spominjem najprije korčulanski 
statut, koji je nastao u XIII. vijeku, aki se tijekom vremena po- 
pravljao i nadopunjavao. Najstarija se redakcija statuta čuva u 
biblioteci sv. Marka u Veneciji; ta je redakcija nastala g. 1265., a 
njezin dodatak g. 1271., ali sačuvana je samo u jednom kodeksu 
iz početka XIV. stoljeća. Nova je konačna redakcija sastavljena 
u XV. vijeku, već u doba mletačke vlade, ali su pojedine odredbe 
donošene već prije, tako da je zapravo to kodifikacija. U uskoj 
je vezi sa statutom zbirka reformacija, također kodificirana u 
mletačko doba. Kodeks, koji sadržava noviju redakciju statuta, 
nalazi se kod obitelji Kapor u Korčuli, a napisan je u XV. vijeku. 
Statut je korčulanski, skupa sa zbirkom reformacija, štampan 
najprije u Veneciji g. 1643., a prof. Hanel izdao ga je i uredio te 
s uvodom popratio g. 1877. kao prvi svezak Monumenta historico- 
juridica Slavorum meridionalium u izdanju Jugosl. akademije. 

Od arhiva za povijest Korčule ovoga vremena spominjem 
najprije arhiv stare korčulanske komune. Taj se arhiv nalazio u 
napuštenoj crkvici sv. Barbare u gradu Korčuli, a g. 1883. bio je 
pohranjen u zadarski namjesnički arhiv, te uređen od g. 1886. do 
g. 1889., a kronološki je popis sastavljen g. 1895. Počinje s g. 1338., 
ali sadržava najviše dokumenata iz doba mletačke vladavine poslije 
8. 1420.; to je upravo i glavni dio arhiva, dok za vrijeme od 
g. 1338.—1420. ima samo nekoliko knjiga, koje se čuvaju u posebnoj 
kutiji. Arhiv se korčulanski nalazi još u Zadru.? Ipak za prijenosa 
u Zadar nije sve preneseno, već je jedan maleni dio ostao i dalje u 
“crkvi sv. Barbare u Korčuli, ali je od toga na sreću znatan dio 
knjiga baš iz XIV. i XV. vijeka. Ti spisi, zaostali u Korčuli, nalaze 
se sada kao sastavni dio arhiva kotarskoga načelstva, koji je ne- 
davno iz gore spomenute crkve prenesen u zgradu korčulanske 
općine; jedino su knjige do g. 1420. u posljednje doba skupljene u 
dvije kutije, koje se čuvaju u zgradi Kotarskog načelstva, a skupio 
sam ih ja prigodom svojeg rada u tom arhivu. Proučio sam sve 
izvore arhiva komune korčulanske do g. 1420., i one u Zadru i one 


i Čitava zbirka reformacija nije sačuvana u rukopisu, već samo nekoliko 
fragmenata napisanih u XV. stoljeću, koji se nalaze u Korčuli kod obitelji 
Arneri. Inače se cijela nalazi samo u mletačkom Štampanom izdanju. 

2 Vidi o tom: E. Bčttner: Iarchivio degli atti antichi presso da I. R. 
luogotenenza dalmata (u Alačevićevu Tabularium vol. I, fasc. 1. — Zadar 
E. 1901.) i Frano Radić: Slavenska imena i prezimena u Korčuli (Srđ g. V, 
br. 12). 


u Korčuli. Ogledao sam se i po raznim drugim arhivima grada 
Korčule, ne bih li još negdje mogao naići na spise arhiva stare 
korčulanske komune iz ovoga vremena. Našao sam samo u arhivu 
Obitelj Arneri nadasve važan zapisnik sjednica vijeća od 28. pro- 
sinca g. 1398. do 28. listopada g. 1404., a također sam našao i u 
arbivu obitelji Kapor jedan jedini list neke notarijalne knjige, te 
sam dakako sve iskoristio.“ Pregledao sam i stare spise arhiva da- 
našnje korčulanske općine, te sam i tu našao jedan mali dio arhiva 
stare korčulanske komune, ali sve, Što se tu nalazi, odnosi se na 
Vrijeme poslije g. 1420 . U nadi, da bih mogao nešto naći, povirio 
sam i u dobro uređeni arhiv korčulanskog kotarskoga suda, ali sam 
utvrdio, da tu spisi počinju tek s g. 1797. Dakle spisi arhiva stare 
korčulanske komune do g. 1420. ne nalaze se na jednom mjestu, 
već na dva mjesta, u Zadru i u Korčuli, a po dva fragmenta u 
dvjema korčulanskim obiteljskim arhivima. Dakako i to je samo 
jedan dio spisa nekadašnjega arhiva, jer je veliki dio toga arhiva 
propao tijekom vremena. Od sačuvanih knjiga veći dio sačinjavaju 
notarijalne i sudbene knjige; malo je koja cijela, već su gotovo sve 
u fragmentima, kojima obično nedostaje početak i svršetak. 


Najprije spominjem, koje su se godine zotarijalnih knjiga 
sačuvale, s naznakom, gdje se nalaze: 

1338.—1339. u Zadru; 

1346. u Zadru; 

1354. jedan list notarijalne knjige kod obitelji Kapor u 
Korčuli; 

1363. u Zadru; 

1369. u Zadru; 

1372. u Korčuli; 

1375. u Zadru; 

1376.—1377. u Korčuli. 


Notarijalna knjiga, koju nije moguće točno datirati, ali 
je sigurno iz vremena Ivana de Fumatis iz Zadra, koji bijaše 
u Korčuli vikarom od g. 1378.—1383., u Korčuli; 
1383.—1384. u Korčuli; 

1386.—1396. u Zadru; 


3 U mojoj radnji »Dubrovnik i Korčula«, izašloj u Šišićevu Zborniku, na 
str. 176., bilješci 8., gdje spominjem taj zapisnik, potkrala se je u datumima 
pogreška. 


* 


1390.—1391. u Korčuli; 
jedan list iz g. 1396. u Korčuli; 
1398.—1399. u Korčuli. 


Notarijalna knjiga, koju nije moguće točno datirati, ali 
je sigurno iz vremena kneza Marka Crixani, koji bijaše u 
Korčuli knezom od g. 1409.—141I1I., u Zadru; 
1412. u Zadru; 
jedan list iz g. 1412. u Korčuli; 
1413.—1414. u Korčuli; 
1415.—1416. u Zadru. 

Fragment jedne notarijalne knjige, koje nisam mogao 
datirati, ali je sigurno iz XIV. vijeka, u Zadru, 


Sada ću spomenuti sudbene knjige. Imamo jedan list sudbene 
knjige od g. 1350., u kojemu su zabilježene i civilne i kaznene par- 
nice, a nalazi se u Korčuli. Inače postoje posebne sudbene knjige 
civilnog, a posebne kaznenog prava. 


Fragmenti civilnih sudbenih knjiga sačuvali su se iz godina: 
1361.—1362. u Korčuli; 

1369.—1370. u Korčuli; 

1372. u Zadru; 

1384.—1385. u Korčuli; 

1387.—1390. u Korčuli. 


Dva fragmenta dviju sudbenih knjiga, koje nije moguće 
točno datirati, ali su sigurno iz vremena Ciprijana, koji bijaše 
knezom u Korčuli, uz neki prekid, od g. 1390.—1394., U 
Korčuli; 

1394.—1395. u Korčuli; 
1398.—1400. u Korčuli; 
1412.—1413. u Korčuli, 
Fragmenti kaznenih sudbenih knjiga sačuvali su se iz godina: 

Fragment sudbene knjige iz doba vikara Grisogana de 
Georgiis iz Zadra, kad je bio po drugi put vikarom od 
1376.—1377., u Korčuli; 

1399.—1402. u Zadru; 
1404.—1405. u Korčuli; 


1418. u Korčuli; 
1419. u Zadru. 


Jedan nedatirani fragment po svoj prilici iz početka 
XV. vijeka. 


Osim spomenutih notarijalnih i sudbenih knjiga u Zadru ima 
još nekih arhivskih knjiga. Tako imamo jedan nedatirani registar 
notarijalnih akata iz XIV. vijeka, jedan nedatirani popis optuženih 
osoba i jedan nedatirani popis onih, koji su vršili gradsku stražu. 
Imamo dalje u Zadru sest računskih knjiga velikog formata, koje 
sadržavaju razne općinske obračune od g. 1404.—1433., ali su te 
knjige bile vođene neuredno i u njima nema nikakvog hronološkog 
reda, a osim obračuna pribilježene su tu i mnoge druge stvari, kao 
na pr. agrarni ugovori općine, vjerodajna pisma, osude, zaključci 
velikog vijeća i razne druge bilješke. Od ostalih korčulanskih arhiva 
izvore za povijest do g. 1420. sadržavaju već spomenuti obiteljski 
arhivi obitelji Kapor i Arneri. Spomenuo sam fragmente, koji su 
nekad sigurno bili sastavni dio arhiva stare korčulanske komune, 
a sada ističem, da se u tim arhivima od arhivalnog blaga, važnog 
za razdoblje do g. 1420., nalaze isprave napisane na pergameni. 
U arhivu sam ih Arnerija našao 22, a najstarija je iz g. 1327.; u 
arhivu sam ih Kapora našao 9, a najstarija je iz g. 1307., ali ne u 
originalu, već u jednom ovjerovljenom prijepisu iz g. 1311. Ljubić 
u »Viestniku hrvatskog arheološkog društva« od g. 1882. na strani 
81.—82. u članku »Dvie stare narodne izprave« donosi dva doku- 
menta iz g. 1394. te veli: »Ove dvie izprave od g. 1394. poslao 
nam je g. Vid Vuletić- Vukasović po prepisu u knjižnici Kaporovoj 
u Korčuli. Priobćujemo ih doslovce, kako su nam poslane... »Ta 
dva dokumenta štampao je Šišić među bilješkama u svojem djelu 
»Vojvoda Hrvoje Vukčić Hrvatinić« na str. 259. Među doku- 
mentima arhiva obitelji Kapor, koji se čuvaju u jednoj kutiji, te 
dokumente nisam našao. Gospođa me Kapor uvjeravala, da od 
arhivalnoga blaga, osim tih dokumenata čuvanih u kutiji, nemaju 
više ništa u kući; dakle prema tome bi se ona dva dokumenta bila 
izgubila ili barem gdjegod zametnula. Prvi je dokument zapravo 
pismo kralja Stjepana Dabiše otočnim općinama Korčule, Hvara i 
Brača, u kojemu zahtijeva od njih, da pruže vojnu pomoć Ivanu 
Radivojeviću protiv Ivaniša Horvata u Omišu, a drugi je zaključak 
korčulanskog velikog vijeća, kojim ono zaključuje, da knez Ciprijan 


i pl. Branko Zubačić pođu kao poslanici k Ivanu Radivojeviću 
pod Omiš. 

U traganju za izvorima pogledao sam i korčulanski biskupski 
arhiv, koji se sada nalazi u biskupskom dvoru u Dubrovniku. Kor- 
čulanska je biskupija osnovana g. 1300. i trajala je sve do g. 1828., 
te je zatim njezin teritorij pripao dubrovačkoj, pa je zato i prenesen 
arhiv u Dubrovnik. Nada moja, da bih mogao u njemu naći doku- 
menata iz vremena prije g. 1420., nije se ispunila, jer tu počinju 
arhivske knjige tek od XVI. stoljeća, U jednoj arhivskoj knjizi 
iz prve polovice XVI. vijeka nalazi se isprava o ustanovljenju 
biskupije korčulanske u prijepisu od g. ISII., i to je najstariji 
poznati mi prijepis te isprave. Nešto crkvenih spisa ostalo je ipak 
i dalje u Korčuli te se čuvaju u arhivu zborne crkve sv. Marka. 
Originalnih dokumenata za moju radnju nisam tu našao, ali spo- 
minjem naročito važni rukopis Directorium episcoporum ecclesiae 
curzulensis, sastavljen u doba biskupa Teodora Diedo g. 1612. po 
njegovu nalogu; sadržava između raznih drugih stvari u prijepisu 
i mnoge dokumente o .korčulanskim crkvama, među kojima i neke 
iz vremena prije g. 1420. Župnički arhivi raznih sela korčulanskih 
ne sadržavaju ništa iz g. prije 1420. Bratovština Svih Svetih u 
gradu Korčuli, osnovana g. 1301., ima svoj vlastiti arhiv, ali među 
njegovim spisima nisam našao ništa iz vremena prije g. 1420. 
G. 1392. osnovan je na jednom otočiću, nazvanom Otok ili Badija, 
franjevački samostan, koji još do danas postoji; pogledao sam i 
njegov arhiv, koji je u svoje doba lijepo uredio 0. Vladislav Brusić, 
ne bih li u njemu našao nešto za ovo doba. Originalnih dokumenata 
prije g. 1420., koji se odnose na povijest samog samostana i Korčule 
uopće, tu nema ništa. Postoji doduše povelja iz g. 1394., kojom im 
korčulanska općina dariva Otok, ali se ta nalazi u jednom kasnijem 
prijepisu, a izostavljen je iz nje jedan važni pasus. U arhivu se nalaze 
i dva rukopisna djela o povijesti samostana, Jedan je talijanski pod 
originalnim naslovom Convento dei Padri Francescani nello Scoglio 
Badia, od nepoznata pisca, a drugi hrvatski pod naslovom (od druge 
ruke kasnije postavljenim) Povijesne crtice o samostanu, crkvi ž 
otoku Badiji od g. 1392., napisan od Serafina Ivasovića, neka- 
dašnjeg gvardijana samostana, koji je imao kao uzor onaj talijanski 
rukopis. Obadva djela napisana su dakako tek u XIX. vijeku, ali 
su vrlo važna, jer na kraju donose u cjelini mnoge važne dokumente, 
koji se odnose na povijest samostana, a u samom tekstu donose 

fragmente i kratke sadržaje nekih dokumenata.“ Prvi je cijeli do- 
kumenat testament kanonika Vlaha Ivanovića iz god. 1368., koji je 
nama poznat također iz rukopisnog djela korčulanskog historičara 
Paulinija, a drugi ona darovnica općine korčulanske iz g. 1394. 
koja je ovdje čitava prepisana. Odakle su pisci prepisali ovu darov- 
nicu, koju Paulini donosi tek djelomično (a gore spomenuti prijepis 
je također nepotpun), nije nam poznato, ali su sigurno imali pred 
sobom kakav predložak, kojega ja barem u samostanu nijesam 
našao. Spominjem još, da sam u arhivu toga samostana našao na 
jednom arku papira u kasnijem prijepisu nekoliko odlomaka starih 
korčulanskih isprava iz doba prije g. 1420. 

Najzad sam pretražio u gradu Korčuli još neke obiteljske 
arhive, kao arhiv obitelji Španić, arhiv obitelji Dimitri, arhiv obitelji 
Mirošević, arhiv obitelji Ivana Foretića pok. Dinka, arhiv obitelji 
Zanon Fabris, arhiv obitelji Boschi i arhiv domenikanskog samo- 
stana osnovanog g. 1480., pa napokon arhiv obitelji Ostojić u Blatu 
i arhiv obitelji Franasović (porijeklom iz Korčule) u Orebiću, ali 
za doba do 1420. nisam našao ništa. Jedino kod obitelji Boschi 
i Franasović ima nekoliko rukopisa o povijesti korčulanskoj, o 
kojima ću kasnije progovoriti. Vid Vuletić- Vukasović u »Biblioteci 
za povijest dalmatinsku«, izdavanoj u Dubrovniku od Gjelčića, 
donosi u odjeljku »Documenti« na str. 80.—82. odlomke iz nekih 
dokumenata, za koje veli ovo: »Estratti dal lib. Cancell. di Curzola- 
presso il Signor _Teodoro Spanić di Curzola.« Isti je Vukasović 
objelodanio u »Bullettino di storia e archeologia dalmata« g. XI. 
u br. 2, 3, 4 neke dokumente o kugi na Korčuli kao dodatak svoje 
rasprave »Kuga na Korčuli«, štampane u istom  Bullettinu godišta 
VII. Tu je nekoliko dokumenata iz vremena prije g. 1420., a za te 
dokumente o kugi veli: »Ove sam dokumente prepisao kod g. Mitra 
Dimitri u Korčuli.« Valjda su se nalazili skupljeni u kakvoj knjizi 
dokumenata. Na žalost, pri pretraživanju arhiva obitelji Španić i 
arhiva obitelji Dimitri nijesam ove spomenute knjige dokumenata 
nigdje našao. Gospođa mi je Španić kazivala, da su iz njihova 
arhiva mnogo toga odnijele razne osobe, a mnogo zastarjelih doku- 
menata, koji su se već raspadali, da je bačeno. Članovi obitelji 


“ O tim dokumentima veli pisac talijanskog rukopisa: »Siccome chi scrive 
la presente memoria sul convento sudetto si curo di racogliere diversi legati fra 
le sue carte usi questo qui di seguito gli riporta non solo perchč sieno conosciuti 
da chi leggera la memoria stessa, ma pur anco per animare ogni uno ad essere 
in cio imitatore dei loro pii maggiori« (na str. 43.). 


Dimitri iselili su se pak u Italiju, pa su vrednije stvari iz arhiva i 
biblioteke valjda ponijeli sa sobom. 

Od izvankorčulanskih arhiva najvažniji je za povijest Korčule 
mletački arhiv. Na žalost nijesam mogao posjetiti taj arhiv, ali kako 
me je uvjerio i prof. Šišić, to mi nije bilo neophodno potrebno, jer 
je sve važnije dokumente, koji se odnose na doba, koje obrađujem, 
štampao Ljubić u svojim »Listinama o odnošajih između južnog 
slavenstva i mletačke republike«. Tu je zbirku izvora u deset sve- 
zaka izdala Jugoslavenska akademija u svojoj kolekciji »Monumenta 
spectantia historiam Slavorum meridionalium«, a u svakom svesku 
ima dosta materijala o Korčuli, te sam se tom zbirkom obilato 
poslužio. Za mene, dakako, dolazi u obzir samo prvih sedam 
svezaka. 

Od velike je važnosti za korčulansku povijest dubrovački 
arhiv, jer je dubrovačka republika bila u srednjem vijeku u mnogo- 
strukim odnošajima sa Korčulom. Bio sam upravo sretan, što sam 
kao srednjoškolski nastavnik dobio mjesto u Dubrovniku na realnoj 
Bimnaziji, te sam imao tako prilike da crpim iz toga gotovo neis- 
crpljivog blaga. Namjera mi je bila da pregledam sve glavnije 
arhivske knjige do g. 1420., ali baš u jeku najvećeg i najintenzivnijeg 
rada u tom arhivu bio sam nenadano premješten u Cetinje i tako 
sam morao prekinuti taj svoj posao. Koliko su mi prilike dopuštale, 
svraćao sam se katkada i poslije svojeg premještenja u dubrovački 
arhiv, a bio sam natrag vraćen u Dubrovnik, kad je ova radnja 
već bila gotova i predana Akademiji na Štampanje. U tom sam 
arhivu pregledao sve talijanski i latinski napisane Zettere e com- 
missioni de Levante do g. 1420., dok sam se za one napisahe sla- 
venski poslužio Pucićevom zbirkom »Spomenici srpski«. Imao sam 
namjeru pregledati i sve Libri reformationum, zapisnike dubro- 
vačkih vijeća. Jugoslavenska ih je akademija izdala sve do 
8. 1379. pod naslovom »Monumenta ragusina«, ali je u tim izda- 
njima mnogo toga izostavljeno. Budući da mi radi mojeg premje- 
štaja u Cetinje nije više bio omogućen intenzivni rad u Dubrovniku, 
zadovoljio sam se za vrijeme do g. 1379. izdanjem Akademije, a 
ja sam pregledao ostale knjige do g. 1420. Namjeravao sam da 
pregledam i sve knjige Diversa notariae (notarijalne knjige) i 
Diversa cancellariae (kancelarijske knjige), koje sadržavaju upravo 
veliko obilje materijala za korčulansku povijest. Baš sam se bavio 
pregledanjem tih knjiga, kad sam bio premješten. Nešto sam 1 

docnije, pri posjetima dubrovačkom arhivu, nastavio s tim poslom, 
te mi je pošlo za rukom, da tokom vremena pregledam sve knjige 
Diversa cancellariae i Diversa notariae do g. 1420. Upotrebio 
sam i neke isprave iz zbirke Acta sanctae Maride maioris. 
Dužnost mi je istaći pomoć, koju su mi iskazali gospoda Mihajlo 
Peterković i dr. Jorjo Tadić. Budući da su i oni u svoje svrhe 
pregledali neke od gore spomenutih knjiga, to sam ih poslije svojeg 
premještaja zamolio, da bi pribilježili ono, što se tiče Korčule, 
te je meni bilo pri mojim docnijim posjetima dovoljno da potražim 
samo one datume, koje su oni pobilježili. "Tako sam upotrebio 
bilješke prof. Peterkovića za knjige 18.—26. Diversa cancellariae, 
za knjige 1. i 2. Diversa notariae i za knjigu 24. Libri reforma- 
tionum, a one prof. Tadića za knjige I8. i 20. Diversa cancellariae, 
9. i 12. Diversa notariae pa za 2. knjigu Lettere e commisioni de 
Levante. Inače su me za vrijeme rada u arhivu uz spomenutu 
gospodu upozoravali više puta na stvari, koje se tiču Korčule, prof. 
Mihajlo Dinić i pok. Vicko Lisičar, župnik Lopuda, a kanonik 
Antun Liepopili stavio mi je bio na raspolaganje neke svoje pri- 
bilješke iz dubrovačkog arhiva, koje su mi dosta olakšale rad. Moram 
još spomenuti, da su mnoga pisma i instrukcije iz knjiga Lettere e 
commissioni de Levante štampali Thaloczy i Gelcich u »Diploma- 
tarium relationum reipublicae Ragusinae cum regno Hungariae« u 
izdanju Madžarske akademije, a nedavno g. 1934. i Jovan Radonić 
u 1. svesku 1. knjige zbirke izvora »Dubrovačka akta i povelje«. 
Pri kraju Galcicheve zbirke izvora i one Pucićeve nalaze se štam- 
pani i razni odlomci iz Libri reformationum. Pisma i instrukcije iz 
Lettere e commissioni di Levante i iz ostalih dubrovačkih arhivskih 
knjiga od 1359.—1380. izdao je dr. Jorjo Tadić pod naslovom 
»Pisma i uputstva dubrovačke republike«, knjiga I. 

Budući da je Korčula podržavala trgovačke odnose s raznim 
dalmatinskim, talijanskim, istarskim i arbanskim gradovima, to je 
sigurno, da bi se i u arhivima tih gradova, ukoliko još postoje, našlo 
raznih podataka; nijesam mogao pregledati te razne arhive, a tim 
pregledanjem, kojim bih izgubio mnogo vremena za tek koji spora- 
dički podatak, produljio bi se moj rad u nedogled. 

Osim gore spomenutih štampanih zbirka i izvora upotrebio sam 
za svoj rad »Diplomatički zbornik kraljevine Hrvatske, Dalmacije i 
Slavonije« u izdanju Jugoslavenske akademije. Dokumente za po- 
Vijest Korčule donosi i poznati trogirski historičar XVII. vijeka 

Ivan Lucius u svojim djelima »De regno Dalmatiae et Croatiae« i 
»Memorie storiche di Tragurio ora detto Tral« i veliko Farlatijevo 
i Coletijevo djelo »Illyricum sacrum«. 

Spominjem još, da o nekim historičkim događajima iz doba 
od XIII. do XV. vijeka pripovijedaju i razni mletački i dubrovački 
ljetopisci, koje ću tijekom radnje spominjati i citirati, 

Tako sam uglavnom naveo sve izvore za ovo važno razdoblje 
korčulanske povijesti, a još ću neke, koji donose sporadične po- 
datke, u radnji spomenuti. 


2. Osvrt na neka djela o korčulanskoj povijesti 


Pojedine članke i rasprave, koje se tiču povijesti Korčule, 
spominjat ću ili u tekstu ili u bilješkama za historijskog pripovije- 
danja. Ovdje ću prethodno upozoriti samo na neka djela. 

Talijanski isusovac Filippo Riceputi (1677.—1742.) prvi je 
zamislio veliku misao, da napiše crkvenu povijest svih južnosla- 
venskih zemalja. Riceputi, pripravljajući se za svoje veliko djelo, 
koje su nastavili i nadopunili te štampali njegovi nasljednici u tom 
poslu Daniele Farlati (1690.—1773.) i Jacobo Coleti (1734.—1827.), 
skupljao je i obrađivao materijal i za korčulansku biskupiju, te je 
napisao o crkvenoj povijesti Korčule djelo na talijanskom jeziku 
pod naslovom »Storia ecelesiastica di Curzola«. Djelo je ostalo u 
rukopisu, od kojega ima više primjeraka. Ja sam ih imao pri ruci pet, 
i to g. Stijepa Kosovića iz Blata, rukopis iz biblioteke obitelji 
Boschi, onaj, što nam ga donosi dubrovački isusovac Mattei u svojem 
Zibaldone, i dva primjerka kod dr. M. Franasovića u Orebiću. U 
svim tima rukopisima nedostaje poglavlje drugo, a na tom mjestu 
stoji zapisano: Le variazioni intorno al Governo nel! isola e Citta 
di Curzola manca la materia del secondo capo. Boschijev rukopis 
i dva Franasovićeva nepotpuni su i u ostalim dijelovima. Jedan 
se rukopis nalazi kod nasljednika g. Frana Radića na Bolu. Njega 
je Radić g. 1886. prepisao sa prijepisa, što ga je čuvao don Kuzma 
Petković iz Blata. Možda je onaj rukopis Kosovića taj, što se nekoć 
nalazio kod Petkovića. Kako sam malo prije spomenuo, Riceputijev 
rad oko crkvene povijesti Južnih Slavena nastavio je najprije 
Daniele Farlati i izdao je prvih pet knjiga djela, koje se zajedničkim 
nazivom naziva »Illyricum sacrum«. Coleti je izdao zatim još tri 
dalja sveska. Svezak VI. izdan g. 1800. sadržava između ostalog 
povijest biskupije stonske i napose korčulanske, premda možemo 
reći, da je njihova historija od g. 1300.—1541. zajednička. Rice- 
putijevo rukopisno djelo i ovo Farlati-Coletijevo, kao što i sam 
naslov kaže, u prvom se redu bavi crkvenom povijesti, ali oni 
upleću mnogo i svjetske povijesti. Najprije imadu uvod, koji govori 

o prilikama prije ustanovljenja korčulanske biskupije, a zatim slijedi 
sama povijest biskupije i to redom po biskupima. Djelo Coleti- 
Farlatijevo ima dakako za osnovu Riceputijev rad, ali je znatno još 
prošireno i nadopunjeno. Od važnosti je, jer donosi mnoge doku- 
mente, a i danas se može još dobro upotrebiti, ali ima u njemu dosta 
netočnosti. 

Veliko je i opsežno djelo o povijesti Korčule napisao u XVIII. 
stoljeću Korčulanin Antun Paulini, po zanimanju liječnik, rođen 
g. 1696. a umro g. 1757. Djelu je naslov »Istoria eclesiastico-profana 
di Corzola del dottor Antonio Paulini cittadino corzolano che con- 
tiene anco le cose principali della Dalmazia, e varie disertazioni 
sopra diverse cose relative a Corzola«. Ono nije bilo nikada štam- 
pano, već se čuva u više rukopisa. Autograf se Paulinijev nalazio 
nekoć kod obitelji Španić-Banisio, nasljednice Paulinijeve obitelji, 
a kako me je, za svojega boravka u Korčuli, informirao prof. za- 
grebačkog sveučilišta Franjo Fancev, nalazi se sada u biblioteci 
zagrebačkog sveučilišta; no Paulini je sigurno sam napisao ili je dao 
prepisati još koji primjerak, jer u svojem testamentu od 24. svibnja 
1757. određuje, da jedan primjerak njegove Povijesti korčulanske 
pripadne sucima Korčule, a drugi kanonicima korčulanskog kaptola 
u svrhu, da ih jedni i drugi pohrane u svojim arhivima. 

Ja sam imao prilike upotrebljavati dva potpuna rukopisa, i to 
rukopis biblioteke obitelji Boschi u Korčuli i rukopis nasljednika pok. 
Franja Portolana u Korčuli. Rukopis je obitelji Boschi prijepis 
prijepisa. Prvi je prijepis naime načinio iz originala Petar Dimitri 
Dimitrijev, a iz njegova napravio svoj prijepis Ivan Marija Boschi 
g. 1843. Rukopis je pok. Franja Portolana načinio on sam u mladim 
danima pod rukovodstvom kanonika Andrije Alibranti, domaćeg 
istraživača povijesti, a prijepis potječe iz Dimitrijeva prijepisa. Gdje 
se sada nalazi Dimitrijev prijepis, nije mi poznato; ja ga, pretražujući 
arhivi biblioteku te obitelji, nijesam našao. Vid Vuletić- Vukasović u 
jednom svojem članku, izašlom u beogradskom »Starinaru«,* izvijestio 
je, da se jedan Paulinijev rukopis nalazi kod opata Trojanisa u 
Korčuli, i dalje još veli: »... a o jednom kažu, da je kod neke 
porodice u Šibeniku«. Ja sam se propitkivao kod obitelji Benussi, 
nasljednika opata Trojanisa, da li je on ostavio kakvih starih ruko- 
pisa, ali mi rekoše, da nije ostalo poslije njega ništa. U Šibeniku se 


1 To je članak: »Krst na Otoku (Badiji) kod grada Korčule« (Starinar III, 
P. 119—135). 

nalazi rukopis Paulinijev kod društva talijanskih optanata, a po 
tom šibenskom rukopisu sastavljen je prije nekoliko godina u 
Zadru, nastojanjem tamošnjih historičara, jedan najnoviji prijepis." 
G. Stijepo Kalogjera, posjednik u Blatu, koji se u dokolici bavi 
ponešto i poviješću Korčule, zabilježio je u svojoj kratkoj, nedavno 
napisanoj, rukopisnoj povijesti Korčule, da se jedan Paulinijev pri- 
mjerak nalazi kod dra. Stjepana Smrkinića u Trstu, a jedan kod 
g. Ljuba Smrkinića u Veneciji. Knjižnica Male braće u Dubrovniku. 
ima također jedan Paulinijev rukopis, kome nedostaju samo dva 
poglavlja. Osim toga kod obitelji Boschi imamo još tri nepotpuna 
Paulinijeva rukopisa, jedan nepotpuni kod dr. M. Franasovića u 
Orebiću, jedan također nepotpuni (obuhvaćajući cijelih prvih deset 
poglavlja i jedan dio jedanaestog) u knjižnici korčulanskog kaptola. 
Nedavno sam doznao za nepotpuni Paulinijev rukopis vlasnosti 
kapetana fregate g. Gogale. 

Paulinijevo opsežno djelo prodahnuto je velikim lokalnim 
patriotizmom i kao da mu je glavna svrha da što više proslavi svoj 
rođeni grad Korčulu. Premda ima strana osobito za vrijeme od 
XIII. vijeka dalje vrlo dobro napisanih, ima i onakovih upravo bez 
ikakove historičke vrijednosti. Naročito tako nekritično obrađenih 
strana ima u opisivanju korčulanske povijesti starog vijeka i prvih 
vjekova srednjega. On je upravo tvorac mnogih historičkih zabluda 
o povijesti Korčule, koje su svi kasniji lokalni historičari i neki 
drugi prihvaćali, te su te neistine prodrle i u razne članke po časo- 
pisima i novinama, a i dandanas se iznose također po listovima i 
reklamnim lecima. On tvrdo vjeruje, da je mitični trojanski junak 
Antenor utemeljitelj grada Korčule, te mnoge historičke događaje i 
bilješke starih pisaca o otoku Krfu, koji se nekada zvao Korkyra, 
zaveden sličnosti imena, pripisuje Korčuli; tako i mnoge stare 
krfske novce smatra on za korčulanske. Da je na Korčuli u starom 
vijeku, kao što i u drugim krajevima naše obale, mogla biti razvi- 
jena brodogradnja, posve je vjerojatno, jer je i Korčula bila neko 
vrijeme uporište poznatih ilirskih gusara, ali sve ono, što Paulini a 
po njemu i svi drugi lokalni historičari i člankopisci pišu o starim 
Korčulanima kao tvorcima liburna i kerkura, jest pričanje zasnovano 
na posve krivim, iako možda kadikad privlačivim dedukcijama. 


2 Taj Šibenski rukopis spominje G. Praga u članku »Baiamonte Tiepolo 
dopo la congiura« (Atti e memorie della societa dalmata di storia patria vo- 
lume I, p. 63). 

Da je na Korčuli mogla biti razvijena brodogradnja i u doba 
neretljanske vlasti, također je vrlo vjerojatno, ali Paulinijeve tvrdnje 
o Korčulanima kao glavnim tvorcima neretljanske flote također su 
proizvoljne. On hoće da krivo prikaže Korčulu u ono doba kao 
neku općinu, koju Neretljani nijesu pokorili, već koja je samo 
s njima stupila u saveZnički odnošaj. Krivo prikazuje, kao da je 
Lastovo bilo neko doba pod korčulanskom vlasti, i kao da je 
Korčula u srednjem vijeku kovala svoje posebne novce.“ = Uopće 
ima takvih i mnogo sličnih tvrdnja. Ipak, kao što sam prije kazao, 
od XIII. vijeka dalje, naime za vremena, koja imaju dosta doku- 
menata (a u njegovo ih je doba bilo još više), on, koji je obilno 
upotrebio te dokumente, dosta je kritičan; naročito se služio dosta 
korčulanskim komunalnim i biskupskim arhivom. Što pogotovo 
uzdiže vrijednost njegova djela, jesu mnogi dokumenti, čitavi ili u 
odlomku, koje on donosi, a originali su se izgubili. Da je Paulini 
u tome poslu bio točan i savjestan, uvjerio sam se po tome, što sam 
neke njegove dokumente našao uistinu u originalima zapisane u 
korčulanskim notarijalnim knjigama i, uspoređujući ih, vidio sam, 
da ih je vjerno prepisao. 

Pedesetih godina XIX. vijeka pisao je svoje djelo o povijesti 
Korčule Nikola Ostojić, posjednik i načelnik u Blatu. Djelo dovrši 
g. 1858., a štampa ga tek njegov sin Frano dvadeset godina kasnije 
u Zadru; naslov je knjizi »Compendio storico dell' isola di Curzola«. 
Premda u djelu ima i nevjerojatnih tvrdnja i pogrešaka, ipak je ono 
uglavnom dobro, osobito za kasnije vrijeme poslije g. 1420. U djelu 
je iznio i dosta novih stvari, ali se ipak vidi, da mu je Paulini služio 
kao temelj. Ostojić se zanimao za starinske stvari na otoku Korčuli, 
osobito u okolici Blata i Vele Luke, te je u svojoj kući skupio 
lijepih starina i natpisa iz rimskog doba. 'To se njegovo zanimanje 
opaža i u djelu, jer nam pruža vrlo važnih podataka o tim nalazima. 
Na otoku Korčuli nije bilo nikakvih sistematskih iskapanja, već bi 
starinski zidovi, natpisi i predmeti iskočili na vidjelo prigodom 
krčenja i kopanja u poljima. Seljaci su mnogo toga razrušili i zasuli, 
a zasluga je Ostojića, što je spasio mnoge nalaze, o njima nam iznio 
podatke i opisao te slučajne iskopine, koje su kasnije zatrpane i 
uništene; tako su zanimivi njegovi opisi rimskih iskopina u Potirni 
i Bradatu. Na koncu treba spomenuti i ono, što Ostojić veli & nekoj 


3 U ovoj stvari Paulinija uspješno pobija S. Ljubić: Kovnica novaca tobož 
u Korčuli u srednjem vijeku« (Viestnik arheološkog društva g. X). 

tobožnjoj kronici iz VII. vijeka, premda nam se sve to čini fanta- 
stično i nevjerojatno. Poznata je činjenica iz povijesti, da su 
Neretljani iz kraja između Cetine i Neretve prešli i na susjedne 
otoke Brač, Hvar, Korčulu i Mljet. Po mišljenju Šišića i Jirečeka 
dogodilo se to tek u IX. stoljeću, dok po mišljenju nekih, a i po 
Ostojiću, bilo je to već u VII. stoljeću. Ostojić nam dakle pripo- 
vijeda, da su Neretljani navalili na otok Korčulu baš g. 642.; veli 
dalje, da te događaje njihove provale opisuje jedna suvremena kro- 
nika iz VII. vijeka, nađena nedavno, koju je napisao Ristle, 
dvorjanik nekog kralja, koji se bio sklonio na otok Korčulu, gdje je 
imao mnogo posjeda, i tu, braneći se od navale Neretljana, sagradio 
tvrđavu Kraljevac; ne mogavši njima odoljeti, pobjegao je s otoka 
i umro kod svoga brata Otoniera; Ristle je pak po kraljevoj smrti 
došao u Korčulu, gdje mu je sestra bila udata za Spaha, gospodara 
polja Sitnice, i našao sve opustošeno od Neretljana. Ostojić, pripo- 
vijedajući sadržaj kronike, citira, kao potkrepu, na latinskom jeziku 
razne stavke iz nje (u svojem djelu na str. 8—9, 22—23, 66—67, 
106). Tragao sam za tom kronikom, propitkujući se na razne 
strane o njoj, i tražio sam je u biblioteci g. Manojla Ostojića u 
Blatu, Nikolina unuka i nasljednika njegove biblioteke, spisa i sta- 
rina, ali je nijesam našao niti uopće saznao, gdje se nalazi. Da 
kažem istinu, čitavo mi je to pričanje bilo smiješno, s tim više, što 
bi po tobožnjem kroničaru iz VII. vijeka bila postojala topografska 
hrvatska imena Bradat, Blato, Kraljevac, Sitnica u doba prije 
dolaska i naseljenja slavenskog plemena Neretljana. Ipak sam držao, 
da uza sve to toj čudnoj kronici moram posvetiti izvjesnu pažnju; 
posao mi je bio time otešćan, što tu kroniku nijesam mogao nikako 
naći, pa se moram ograničiti samo na ono, što o njoj piše Ostojić, 
i na citate, koje on iz nje prenosi. Ostojić, premda diletant u istra- 
živanju povijesti, bio je i previše ozbiljan čovjek, da bi sve bio 
izmislio. On je pred sobom imao sigurno kakav rukopis. Koliko 
ja mislim, ta je kronika neka mistifikacija, kakovih je inače bilo 
mnogo u starom, srednjem, a i u novom vijeku, ili blaže rečeno, 
jedno literarno djelo, sastavljeno poput kakova romana, valjda 
djelomično na temelju pučkog pričanja, a sigurno ponajviše ili 
možda potpuno iskićeno i izmišljeno kao plod fantazije piščeve. O 
Neretljanima i njihovim provalama po otoku Korčuli mnogo se i 
sada propovijeda u puku, ali pripominjem kao opće pravilo za 
Dalmaciju, da treba biti vrlo oprezan s tim narodnim tradicijama 

i predanjima. Ima naime mnogo tih stvari, koje narod pripovijeda, 
a uistinu nijesu nikakova tradicija, već su unesene u narod preko 
literature i pripovijedanja učenih ljudi, koji su narodu mnogo tog, 
istinitog, ali fantastičnog, iz povijesti kazivali, te narod to od njih 
prihvatio i širio dalje. Teško je dakle prosuditi i u ovom slučaju, 
da li su ta pripovijedanja o Neretljanima čista narodna tradicija, 
koju je prihvatio pisac one kronike iz naroda ili su možda u narod 
ovom kronikom i Ostojićevim djelom prodrla. Zanimljivo bi bilo 
ustanoviti, kada je nastala ta kronika, ali iz samih podataka, koje 
nam pruža Ostojić, a ne imajući u ruci nju samu, nemoguće je to 
zaključiti. Ipak mislim, da je nastala najranije u kasnijim stolje- 
ćima esrednjeg vijeka ili je možda još novija mistifikacija. Spo- 
minjem još samo to, da se u blizini Blata nalazi nekakav brežuljak 
i na njemu ruševine, a taj se položaj naziva Kraljevac, te narod 
pripovijeda, da je tu nekoć stolovao kralj. U notarijalnim knjigama 
XIV. vijeka spominje se kraj Blata nekoliko puta Kraljeva glavica; 
po svoj je prilici to isti položaj, koji se sada naziva Kraljevac. 
Kraljevac i ruševine na njemu spominje i Paulini. 

Još prije ove opće povijesti otoka Korčule Ostojić je napisao 
i povijest Vele Luke pod naslovom »Memorie relative alla fon- 
dazione della contrada di Vallegrande nel! isola di Curzola«. Vela 
Luka je veliko, ali mlado selo, nastalo istom u XIX. vijeku, i 
antropogeografu, koji se bavi postankom naselja i podrijetlom 
stanovništva, djelo može izvrsno poslužiti; ipak je i za nas od 
interesa, jer u njemu pisac govori također o sredovječnoj crkvici sv. 
Ivana u velolučkoj uvali i njezinoj nadasve zanimljivoj povijesti. 
Poznata su mi dva rukopisa: jedan, koji sam vidio u biblioteci 
g. Manojla Ostojića, i jedan vlasnosti počasnog kanonika Frana 
Vučetića, koji sam ja upotrebljavao. 

Važan lokalni historičar u XIX. vijeku bio je i Petar Dimitri, 
Od njega imamo dva djela: jedno se naziva »Vescovatoč i radi o 
korčulanskoj crkvenoj povijesti, poglavito pak o biskupima; drugo 
je opis korčulanskih crkava te nosi naslov »Descrizione di tutte le 
chiese ed altari che esistono nella citta di Curzola«. Koliko sam 
mogao saznati, postoje od prvog djela dva ekzemplara: jedan g. 
Frana Portolana, koji sam ja upotrebljavao, a drugi kod nasljednika 
pok. Frana Radića na Bolu, koji posjeduju i jedan primjerak drugog 
spomenutog djela. Sve su te primjerke prepisala spomenuta gospoda 
iz rukopisa, koje je posjedovala obitelj Dimitri u Korčuli. Ja sam 

ih tražio u arhivu i biblioteci te obitelji, ali ih nijesam mogao naći, 
te ih je valjda ona, preselivši se u Italiju, ponijela sa sobom. 
Vescovato je vrijedno djelo, ima i lijepi broj dokumenata te donosi 
nekoliko popisa korčulanskih biskupa, sastavljenih od raznih 
auktora. Drugo djelo o crkvama i oltarima obiluje zanimljivim 
podacima, ali u pretežnoj mjeri oni se odnose na vrijeme poslije 
g. 1420. Ja sam upotrebio prijepis Radićev, a djelo je u tom prijepisu 
nepotpuno. 

Svećenik iz Korčule Petar Franasović (1819.—1883.), koji je 
u svoje doba dosta surađivao u dubrovačkom »Slovincu« i drugim 
listovima raznim pjesmama, pripovijetkama i člancima, bavio se 
ponešto i poviješću. U »Narodnom kolendaru« Matice Dalmatinske 
pisao je »Ulomke iz povijesti korčulanske« i u kalendaru »Danici« 
članak o korčulanskoj povijesti. Uz svoju pripovijest iz korčulanskog 
života »Zgode jedne porodice«, štampanu u više brojeva »Slovinca« 
g. 1883., napisao je za objašnjenje razne historičke bilješke iz po- 
vijesti Korčule; spomenimo i njegovu historičku pripovijest »Braća 
Črnomiri«, štampanu također u »Slovincu« g. 1880., u kojoj je 
materijal uzeo iz pučke predaje korčulanskog sela Čare, koja nam 
predaja govori o buni braće Črnomira iz istog sela protiv prvog 
mletačkog kneza u Korčuli. Ovu predaju spominje i Ostojić u 
svojem djelu (na str. 92—93). To bi pučko pričanje moglo imati 
historičku jezgru, ali je pitanje, u koje bismo doba stavili taj 
događaj, jer je Korčula u više navrata došla pod mletačku vlast. 
Ostojić i Franasović u svojoj pripovijesti postavljaju događaj u 
početak XI. vijeka. 

Manje preglede povijesti Korčule i njezinih historijskih spo- 
menika sastavili su korčulanski svećenici i lokalni historičari 
dr. Natale Trojanis i Mašo Bodulić. Trojanisov rad nosi naslov: 
»Sui monumenti di storia e di arte esistenti nella citta ed isola di 
Curzola con alcuni dati storici« (Trieste 1911), a Bodulićev: »Kor- 
čula« (Dubrovnik 1922). Ta dva učena svećenika obnašali su čast 
mitronosnog opata u Korčuli i živo su se zanimali za povijest svojeg 
zavičaja. 


Djela 36 e 


GRADSKA ae IVAN VIDA1L 
ORČULA 


3. Pregled povijesti Korčule u starom vijeku 


Otok Korčula bio je nastanjen već u prethistorijsko doba. I 
danas još postoje u području cijelog otoka mnoge prethistorijske 
gomile, koje su služile za nadgrobne spomenike. U blizini nekih 
gomila i u nekima od njih prigodom njihova raskopavanja nađeni su 
razni predmeti iz mlađeg kamenog doba. Ti su predmeti razneseni 
na razne strane. Među ostalim ima ih u gradu Korčuli kod obitelji 
Zanon-Fabris i kod g. Virgilija Benussi, a jedan ulomak od diorita 
nalazi se u dubrovačkom muzeju. Svi ovi predmeti su od eruptivnog 
kamenja, a budući da takvog kamenja na otoku Korčuli nema, to 
je znak, da je uvezeno na Korčulu izvana. Južno od sela Žrnova 
kraj morske uvale Rasohatice otkrivena je prethistorijska spilja. Tu 
je nađena jedna oštrica strijele od kamena, rbine glinenih posuda i 
komadi kostiju i školjka. I ti su predmeti razneseni na razne strane, 
a nešto ih se nalazi u splitskom arheološkom muzeju. U manjoj 
mjeri nađeni su na otoku Korčuli i brončani  prethistorijski 
predmeti. 

Za naše jadranske krajeve zanimljivo je pitanje, koji su njihovi 
najstariji poznati stanovnici. Neki drže, da su to bili Pelazgi, a 
neki, da su to bili Tračani. Za jedne i druge sudi se to po raznim 
tragovima, a inače, kad ti naši krajevi ulaze u bolje historijsko 
svijetlo, u njima nastavaju već Iliri. Od trgovačkih naroda znamo 
sigurno, da su već vrlo rano dolazili na naš Jadran Grci, a da li su 
dolazili i Feničani, sigurno nam nije poznato. Najstarije ime našeg 
otoka jest Korkyra (ili Kerkyra, s grčkim pridjevkom melaina — 
crna). Od njeg su se razvila i ostala imena za naš otok, pa tako 


1 Budući da u ovom poglavlju ne idem za tim da podam iscrpan prikaz 
prethistorijskog doba i povijesti starog vijeka, to ću i u bilješkama spomenuti 
ukratko samo najvažnije stvari. Za prethistorijsko doba najvažniji su članci Frana 
Radića i Vida Vuletića- Vukasovića pod raznim naslovima u Viestniku hrvatskog 
arheološkog društva g. 1882, 1886, 1887, 1888 i 1890. O prethistorijskoj spilji, 
otkrivenoj g. 1916. kod Žrnova, izvijestio je Franz Juraschek u Minteilungen 
der k, k, Central-Comission fiir_ Erforschung und Erhaltung der kunst- und 
historischen Denkmale 1916—1917. Band XV. i u Wiener pršhistorische Zeit- 
schrift IIl-iIgr6. 

i današnje Korčula. Razni historičari i filolozi su raspravljali, 
kojeg je podrijetla naziv Korkyra i koji ga je narod pridjenuo, te 
su izrečena razna mnijenja. Po nekima su ga pridjenuli Pelazgi, te 
bi ovo ime bilo alarodijskog jezičnog korijena, po drugima to bi 
ime bilo ilirskog postanka," a neki opet drže, da su to ime nadjenuli 
Grci. 

I Korčula je upletena u krug staroklasične mitologije. Po 
Apoloniju Rodijskom Poseidon je tu utvrdio boravište Ezopovoj 
kćeri Kerkyri, a Argonauti prolazeći kraj Korčule i vidjevši, kako 
se crni otok, pokriven odasvud crnom Šumom, nazvaše ga Crnom 
Kerkyrom. Mitološkog je značenja i ono, što nam o Korčuli pri- 
povijeda djelo Ephemeris belli Troiani od tobožnjeg Diktysa. To je 
djelo napisano u prozi na latinskom jeziku, a sada preteže mnijenje, 
da je nastalo u IV. vijeku poslije Krista, ali da je njegov sastavljač 
imao pred sobom grčki original, koji bi mogao potjecati iz I. do 
II. stoljeća poslije Krista. U tom se djelu priča, da su na otoku 
Korčuli osnovali grad trojanski bjegunci bježeći nakon pada Troje. 
Tekst toga pričanja pisan je zbrkanim latinskim jezikom, te ga 
razni i raznoliko tumače. Po tumačenju nekih vođa tih bjegunaca 
bio je Antenor, a prema drugima Eneja. 

Ipak povijesna je činjenica, da su Korčulu kolonizirali Grci. 
Osim nekih manje važnih arheoloških nalaza najvažniji izvori za 
proučavanje grčke kolonizacije na Korčuli jesu vijesti pisaca starog 
vijeka i grčki natpis nađen na Koludrtu kraj sela Lumbarde." Neki 
nastoje također iz činjenice, što je stari naziv otoka Korčule isti kao 
i stari naziv otoka Krfa, izvući neki zaključak. I Krf se zvao 
Korkyra, ali bez pridjevka melaina (crna). Pitanjem grčke koloni- 
zacije na Korčuli pozabavili su se do danas mnogi historičari, ali 
svi se oni, neki više a neki manje, razilaze u svojim rezultatima, pa 


? Županić: »Značenje nekih starih geografskih i etničkih imena na bal- 
kanskom poluostrvu« (ljubljanski Etnolog V—VI, p. 104—105). 

3 Hans Krahe: »Die alten balkanillyrischen geographischen Namen auf 
Grund von Autoren und Inschriften«, Heidelberg 1925, na više mjesta. 

* Od mnogih djela, koja se specijalno ili mimogred bave tim važnim 
grčkim natpisom i uopće grčkom kolonizacijom na Korčuli, spominjem: Brun- 
šmid »Die Inschriften und Miinzen der griechischen Stidten Dalmatiens«, Wien 
1898. i rasprave u Vjesniku hrv. arheološkog društva g. 1901 i I905; A. 
Wilhelm »Die Landlose der Ansiedler aus Issa auf Korkyra Melaina« (Sitzungs- 
erichte der kais. Akademie der Wissenschaften in Wien. Philosophisch-histo- 
rische Klasse, 175. Band r. Abhandlung, Wien 1913); Dirtenberger- Wissova 
»Sylloge inscriptionum graecarum«; Grgo Novak »Hvar«, Beograd 1924. Natpis 
su objelodanili Brunšmid, Wilhelm i Dirtenberger- Wissova. 

i ako su se i iznijele neke sigurne pojedinosti, do jednog općeg 
konačnog rezultata nije se došlo. Uzrok tome je baš oskudnost 
izvora. Pisci, koji govore o grčkoj kolonizaciji Korčule, jesu Grci 
Pseudo-Skymnos i Strabon pa Rimljanin Plinije Stariji. Oni svi na 
jednaki način imaju o Korčuli samo jednu suhoparnu rečenicu, u 
kojoj vele, da su stanovnici maloazijskog grada Knidosa osnovali 
koloniju nazvanu Korkyra melaina. Grčki natpis pak nađen kod 
sela Lumbarde govori o utemeljenju zidanog grada i o načinu raz- 
diobe zemljišta među kolonistima u gradu i izvan grada, a na kraju 
je dodan popis kolonista. Natpis je dosta dobro sačuvan, samo mu 
nedostaju neki manji fragmenti, a nalazi se sada u arheološkom 
muzeju u Zagrebu. Sam natpis ne spominje ime grada, a nije ni 
datiran, ali učenjaci, koji su ga proučavali, stavljaju ga složno u 
početak IV. vijeka prije Krista. Odredbe o razdiobi zemljišta vrlo 
su zanimljive za grčku pravnu povijest, ali nama se nameće u prvom 
redu pitanje, odakle su došli kolonisti. U natpisu se spominju Isejci, 
a znamo, da je Issa bila grčka kolonija na Visu. U kojem se svojstvu 
spominju tu Isejci? Neprilika je velika u tome, što je natpis baš 
pred tim spomenom Isejaca okrnjen, te ne možemo sigurno zaključiti, 
u kojem se svojstvu oni spominju. Većina istraživača je ipak, po- 
mažući se s nekim još preostalim slovima, nadopunjavala natpis. 
Po nekima se tu imaju uzeti isejski logisti, a po drugima isejski 
Gikisti. Gotovo svi istraživači su dosad, sudeći po tom spominjanju 
Isejaca i po drugim još vrlo važnim okolnostima, zaključivali, da 
su ovu koloniju osnovali kolonisti, koji su došli iz Isse. Tu bi se 
dakle spominjali po nekima isejski logisti kao predstavnici vlasti 
iscjske, a po drugima isejski oikisti, što znači osnivači naseobine, 
dakle vođe kolonista. Prema tome, u historijskim izvorima bilo bi 
govora o dvjema grčkim kolonizacijama na otoku Korčuli, o onoj sa 
Knidosa i onoj iz Visa. U koji odnošaj bi se mogle staviti te dvije 
kolonizacije, to znanost eto nije još riješila. Mogu se postaviti samo 
najraznoličnije kombinacije, a to su dosadašnji istraživači i pokušali, 
neki od njih uzevši u obzir jednakost starog imena s onim otoka 
Krfa. Da je na Koludrtu kraj Lumbarde postojala grčka kolonija, 
to je nesumnjivo, stim više, što se je nešto niže i otkrila nekropola 
tz kolonije. Tu su koloniju smatrali viškom. Koloniju naseljenu iz 
Knidosa tražili su na raznim točkama otoka, a izrečeno je bilo 
među ostalim i mišljenje, da je knidska kolonija bila na mjestu 
današnjega grada Korčule, tako da bi već od toga vremena postojao 

tu kontinuitet gradskog naselja.“ Ovo mišljenje je uistinu privlačivo 
i može da bude vjerojatno, ali ne možemo ga smatrati nepobitnim, 
stim više, što nema za to potvrde u izvorima, a u području grada 
nijesu se našli dosad nikakvi arheološki nalazi, koji bi nam to 
potvrdili. Budući da se pak u onom natpisu iz Lumbarde navode 
doduše Isejci, ali ne možemo radi okrnjenosti natpisa sigurno 
saznati, u kojem se svojstvu oni tu spominju, to je kao najnovija 
kombinacija iskrsla i misao, nijesu li onaj natpis u Lumbardi ostavili 
Knidijci.“ Ova posljednja misao iznesena je doduše kao osamljeno 
mišljenje, i to samo u obliku možebitne kombinacije, ali: mislim, 
da bi dalje istraživanje ovog pitanja trebalo uputiti također u tom 
pravcu. Osim navođenja Isejaca u natpisu kao dokazno sredstvo u 
prilog isejske kolonizacije isticalo se, da se u natpisu spominje i 
čast hijeromnamona, a ta se čast javlja još u tri spomenika iz 
predjela, što su pripadali području grada Isse; dalje da je jezik 
dorski isto kao i u Issi, a imena natpisa da se javljaju i na Issi i u 
njezinoj metropoli Sirakuzi. Trebalo bi dakle proučiti tom istom 
komparativnom metodom i sve knidijske natpise, da se dođe do 
konačnog rezultata. 

Budući da nam izvori ne govore ništa o daljoj sudbini grčke 
kolonije na Korčuli, to možemo samo na temelju općih prilika 
zaključiti, da je ta kolonija propala, a da se Korčula našla pod 
vlašću Ilira u onoj Agronovoj i Teutinoj državi III. stoljeća prije 
Krista. Dalje je Korčula slijedila sudbinu ostalih krajeva našeg 
južnog primorja, pa nećemo stoga sada spominjati opće poznate 
stvari iz povijesti, ali istaknut ćemo, da se Korčula oko g. 180. 
spominje kao važno uporište ilirskih gusara u borbi protiv Rimljana.? 
Kad je stvorena bila rimska provincija Ilirik, i Korčula se našla u 
toj provinciji, ali autoritet rimske vlasti nije uvijek bio u svim nje- 
zinim dijelovima dovoljno jak. Kad je dakle Oktavijan August g. 35. 
poveo borbu protiv nepokornih ilirskih plemena, oborio se i na 
ilirske stanovnike Mljeta i Korčule, koji su pljačkali po moru. 
Mlade ljude je dao sve poubijati, a ostale stanovnike prodao 
u roblje.? 


5 Tako među ostalim i Petar Skok: »Problem romanstva i slovenstva na 
našim ostrvima« (Jadranska straža 1939, br. 2). 

% Tu kombinaciju iznio je Petar Lisičar u članku »Pitanje stare grčke 
kolonije na Korčuli« (Novo doba 1939, br. 43). 

7 Livije knjiga 40, pogl. 42. 

S Apijan III, 16. 


Poslije toga primila je Korčula novo rimsko stanovništvo, i 
mi nailazimo i danas na tragove rimskoga života na otoku. Na 
mnogim mjestima imamo ruševina rimskih zgrada, našli su se razni 
predmeti iz rimskog doba, a ima i lijep broj natpisa. Najvažniji je 
natpis nađen u Potirni, koji kaže, kako je Signia Ursa Signi Sym- 
phori podigla hram božici Veneri Pelagiji i postavila u nj njezin 
kip." Sistematske iskopine donijele bi nam zacijelo novih rezultata 
i za grčko i za rimsko doba, jer sve ono, što je dosad poznato, ili 
samo nešto malo strši iz zemlje ili je slučajno otkriveno prigodom 
krčenja i kopanja zemljišta. Po dosadašnjim nalazima znamo, da je 
u rimsko doba na otoku Korčuli bilo više naselja, ali da li je po- 
stojalo kakvo gradsko naselje, zasad ne znamo još ništa stalno. O 
tom, da bi već na mjestu današnjega grada bio jednom grčki grad, 
a zatim se na njemu nastavio eventualno ilirski i po tom rimski 
život, može se govoriti samo kao o vjerojatnosti, ali ne sigurnosti. 
Korčula je proživljujući sve one peripetije, koje i ostali krajevi 
provincije Dalmacije, dočekala tako bez ikakvih važnijih događaja 
svoje posebne historije pad rimskoga carstva g. 476. 


% Ovaj i ostali rimski natpisi u Mommsenovu: Corpus inscriptionum lati- 
narum III i Supplementum k tome. 


4, Razdoblje od g. 476. do 1000. 


Događaji od g. 476. do 535. G. 476. propalo je zapadno- 
"rimsko carstvo, ali se rimski carski Život produžio u rimskoj pro- 
vinciji Dalmaciji još skoro za četiri godine, jer je sve do g. 480. 
vladao tu Julije Nepot, noseći carski naslov. Kad je on te godine 
poginuo od urotničke ruke, malo zatim dođe Dalmacija pod 
Odoakrovu vlast, a s njom dakako i Korčula. Odoakrova država 
ne bijaše duga vijeka. G. 493. napokon Istočni Goti pod vodstvom 
svoga kralja Teodoriha oboriše Odoakrovu državu te osnovaše 
svoju, koja je osim Italije obuhvatala još Dalmaciju i Panoniju. 
Gotska je vlast u Dalmaciji potrajala sve do g. 535., kad je buknuo 
bizantinsko-gotski rat, jer već u prvoj ratnoj godini dođe Dalmacija 
pod bizantinsku vlast. Rat se inače produžio do g. 555. i konačno 
svrši propašću istočno-gotske države, a Italijom zavlada Bizant. 


Bizantinska vlast. Prva je polovica VII. vijeka donijela 
Bizantu veliki udarac na Balkanskom poluotoku, jer u to doba 
nastaju žestoke provale Avara i njima podaničkih Slavena, kao i 
onih slobodnih, u tom dijelu bizantinskog carstva. Rezultat tih 
provala bijaše taj, da su se tada južni Slaveni naselili u taj dio 
Europe, a tom prigodom razoriše mnoge cvatuće gradove rimske, 
kao na pr. Epidaurum i glavni grad provincije Dalmacije Salonu. 
Toma Arciđakon Splićanin izvještaja nas,' kako je veći dio sta- 
novništva izginuo, a tek.maleni dio, spasivši se, utekao je lađama 
na obližnje otoke Brač, Hvar, Vis i Korčulu; došavši tako na otoke, 
počeli su pojedinci tražiti svoje obitelji i premještati se iz otoka 
na otok te se spajati u tribuse; počeše graditi kolibe od lišća i 
pletera, smiještati se na zgodna mjesta i baviti se raznim poslovima; 
mnogi pak izabrani mladići počeše ploviti na naoružanim brodo- 
vima i navaljivati na Slavene; u tim navalama ubijajući i pljačkajući 
uspijevahu, jer Slaveni ne imađahu još mornarice, da bi im se mogli 
oduprijeti; no taj život bijaše za Solinjane, naučene velegradskom 


4 Izdanje Jug. akademije u redakciji Račkoga p. 28—32. 

Životu, kukavan i bijedan, osobito pak radi neplodnosti zemlje i 
nestašice vode; zato su se neki od njih iselili s otoka i tražili po 
raznim krajevima dalmatinskog primorja zgodna mjesta za na- 
seljenje; većinu ipak obuze silna želja za rođenom grudom, ali 
moćna Salona stajaše pod ruševinama. Kako dalje Toma pripo- 
vijeda, nađe se napokon neki Sever, ugledan čovjek, čija se kuća 
nalazila kraj Dioklecijanove palače, koji nagovori Solinjane, pre- 
ostale na otocima, da se vrate na kopno i da se nasele unutar palače; 
taj savjet prihvatiše svi plemići i pučani te ukrcavši sve svoje, 
što imahu na otocima, osim životinja, otploviše. Došavši na kopno 
i naselivši se u palači udariše temelje današnjem gradu Splitu. Svi 
su naši historičari smatrali Tomino pričanje pouzdanim i vjero- 
dostojnim, pače nam je Šišić označio i vrijeme, kad se zbio povratak 
Solinjana, naime između g. 638.—641.* U novije doba Grga Novak: 
hoće da obori ovo Tomino pripovijedanje navodeći, da je već prije 
postojalo na mjestu današnjeg Splita naselje Spalatos (ili Aspalatos), 
a da su u doba provale Avara i Slavena stanovnici Aspalatosa 
utekli u jaku i čvrstu Dioklecijanovu palaču, pa su se oni tu pomoću 
bizantinskom uspješno odrvali tim navalama. Novak još veli do- 
slovno: »Spalatum je dakle nadživio Salonu i njegovo je staro 
grčko-latinsko stanovništvo nastavilo i poslije propasti Salone da 
Živi dalje u Dioklecijanovoj palači. Vjerojatno je po koji Saloni- 
tanac, komu bijaše uspjelo da pobjegne na neki otok, došao docnije 
u Spalatum, ali jednog naseljenja puste Dioklecijanove palače od 
strane izbjeglih Salonitanaca, sa otoka, nikada nije bilo. To je samo 
legenda, koja je bila potrebna, da se u Splitu osigura naslijeđe stare 
Salone u crkvenom pogledu.« Novak obara Tomu mnogim argu- 
mentima, ali mi ipak mislimo, da je Tomino pripovijedanje vjero- 
jatno i moguće, a moglo bi se samo utoliko sumnjati u njegovu 
istinitost, ukoliko se uopće može sumnjati u pripovijedanje pisaca, 
koji pišu o događajima, koji su se dogodili nekoliko vjekova prije 
njih. Mogli su u palači naći skloništa i stanovnici Aspalatosa i 
solinski bjegunci vrativši se s ostrva. 

Slaveni ipak ne osvojiše sve gradove; održaše se na kopnu 
Zadar i Trogir, a i novo nastali gradovi Splir, Dubrovnik i Kotor. 


2 Šišić: »Povijest Hrvata u doba narodne dinastije« p. 282. 

3 Grgo Novak: »Nekoja pitanja iz istorije srednjevjekovnoga Splita, 
odjeljak Osnutak grada Splita« (Starohrvatska prosvjeta, nova serija t—>2, 
p28=36). 


«Aj 


2) 


Tako isto Slaveni, naselivši se na kopnu, ne prijeđoše odmah na 
Otoke. Na sjevernim otocima nalažahu se i važni gradovi Krk, 
Rab i Osor, koji se poput onih kopnenih i kasnije održaše protiv 
Slavena. Prema pripovijedanju Konstantina Porfirogeneta“ ostale 
otoke obrađivahu stanovnici romanskih gradova i življahu od njih; 
Jireček* ispravno drži, da se to osobito odnosi na otoke južno od 
Splita. Budući da su ti stanovnici, kako kaže Porfirogenet dalje, 
bili od Neretljana, slavenskog plemena između rijeke Cetine i 
Neretve, svagdano vođeni u roblje i ubijani, ostaviše otoke. Brač, 
Hvar, Vis, Korčulu i Mljet zaposjedoše naposljetku Neretljani i 
naseliše se na njima. Kad se to desilo, nemamo sigurnih kronoloških 
podataka, ali Jireček i Šišić, a po njime i ostali historičari drže, da 
se to zbilo tek u IX. vijeku; prema njima je obuhvatao temar 
Dalmacije kroz VII. i VIII. vijek, osim onih gore spomenutih 
gradova kopnenih i otočnih i sve ostale otoke naše obale od Krka do 
Lastova; dakle se i Korčula nalazila u tom tematu." Usput spo- 
minjem, da se na otoku Korčuli našlo i bizantinskih novaca iz raznih 
vremena,“ a i geograf Ravenatski iz VII. stoljeća, govoreći o 
Otocima na našoj obali Jadrana, spominje među većim otocima i 
Korčulu nazivajući je Corcora. Prema Jirečeku i Šišiću carstvo je 
ove južno dalmatinske otoke izgubilo, kad je dolaskom na prijesto 
Mihajla II. Mucavca počeo niz nereda i nevolja u Bizantu, koje 
nesređene unutrašnje i nevoljne izvanjske prilike potrajaše duže 
vrijeme, te carstvo nije moglo održati svu svoju vlast na Jadranu, 
stim više, što je tu tada počelo veliko gusarsko djelovanje Arapa, a 
dalmatinski gradovi biše prepušteni sami sebi. Te prilike upotrebiše 
dakle Neretljani te prijeđoše na susjedne velike otoke Brač, Hvar, 
Korčulu i Mljet, koji postadoše sada naseljeni od njih glavnim upo- 
rištem njihove pomorske sile. 


Neretljani. U IX. vijeku Neretljani su sigurno gospodari ovih 
otoka, a ne može se ni zamisliti njihovo gusarenje i jaka pomorska 
sila bez toga posjeda. Poznati su u našoj povijesti sukobi između 


“ Konstantin Porfirogenet: De administrando imperio« u pogl. 30. 

5 Jireček: »Die Romanen in den mittelalterlichen Stidten Dalmatiens« 
P. 30. FE 

% Jireček: op. cit. p. 30—31, Šišić: op. cit. p. 279—280, 282, 319. 

7 Nalaze se u zbirci Kalogjera iz Blata na Korčuli, a u popisu, sastav- 
ljenom od Frana Kalogjera, zapisana su i nalazišta. Ta se zbirka nalazi sada u 
splitskom Arheološkom muzeju. 

Mlečana i Neretljana i Hrvata kroz IX. stoljeće, te ih ne ćemo 
pobliže sada prikazivati, već samo ističemo, da se je g. 839. za 
vrijeme jednog takvoga sukoba neretljanski knez Družak nalazio 
na otocima i tu sklapao mir s Mlečanima. Sukobi s Hrvatima 
utihnuše tek onda, kad su se Mlečani njima obavezali u doba 
vladanja hrvatskog kneza Branimira, da će im plaćati danak za 
slobodnu plovidbu na Jadranskom moru. U istinu kroz dalje IX. 
i X. stoljeće ne čujemo više o hrvatsko-mletačkim sukobima. Taj 
je hrvatsko-mletački ugovor djelovao sigurno na Neretljane, te su se 
i oni donekle umirili, ali se ipak kasnije u X, vijeku ponavlja 
g. 948. još jednom mletačko-neretljanska borba. Mletačka flota 
pod vodstvom dužda Petra Kandijana III. bi potučena u dva 
navrata, te nakon konačno sklopljenog mira ne čuje se više ništa 
sve do kraja X. vijeka o sukobima između Mlečana i Neretljana. 
Stoga drži Šišić kao vrlo vjerojatno, da se tada Venecija obvezala 
i Neretljanima plaćati neki danak, kao što se još ranije obvezala 
Hrvatima, a za koji danak sigurno znamo, da ga je Venecija za 
neko vrijeme sve do konca X. vijeka plaćala Neretljanima.? 

Kad su Neretljani prešli na otoke i na njima se naselili, ne 
bijahu još pokršteni, a ostaše u poganstvu duže vrijeme negoli sva 
ostala južnoslavenska plemena, te ih još nazivahu i Pagani, a njihovu 
zemlju Paganijom. Tako eto i na ovim otocima zavlada poganstvo, 
dok je valjda kršćanstvo životarilo među rijetkim još preostalim 
Romanima. Kako Šuflaj tvrdi, ova je vlast slavenskog poganstva 
ostavila na otoku Korčuli traga u jednom topografskom nazivu; 
on ističe lokalitet Divin dolac, koji se g. 1426. spominje u popisu 
imanja korčulanske općine, i vidi u tome trag starih slavenskih 
vjerovanja. I danas ima još jedno brdo na Korčuli južno od mjesta 
Blata nazvano Divina glava (302 m). Ako idemo tim putem istra- 
živanja slavenskih poganskih tragova, mogli bismo možda i u nazivu 
Živanja njivica nazrijeti trag poštovanja božice Živane.'" Neretljani 
biše konačno pokršteni u vrijeme oko g. 878.—880. i to ponajviše 
nastojanjem bizantinskog cara Vasilija, koji poradi također oko 
konačnog pokrštenja i ostalih nekih južnoslavenskih plemena, kod 
kojih se kršćanstvo ne bijaše još potpuno učvrstilo; dakako, sva ta 

SŠišić: op. cit. p. 436, bilješka rr. Tu Šišić zgodno kao dokaz plaćanju 
danka pokazuje na pisanje Ivana Đakona. 

9 Šuflaj: »Hrvati u sredovječnom svjetskom viru« (Sveslavenski zbornik 


p. 220). 
10 Spominje se u katastiku općinskih imanja od g. 1426. 

plemena prisili on na njegovo vrhovno priznavanje vlasti. Neret- 
ljani, premda bijahu po mišljenju Šišićevu u uskoj vezi s Hrvatima, 
kao neki privjesak ili apendiks hrvatske države, bijahu još tada 
posebno pleme i imađahu svoju posebnu Neretljansku oblast. Dotaći 
ćemo se samo u najkrupnijim potezima dalje njezine povijesti, jer se 
i to indirektno tiče našeg otoka. Budući da njezina povijest nije u 
svemu posve razbistrena, iznijet ćemo mnijenja raznih historičara, 
koja se u svima pojedinostima potpuno ne slažu. Poznat nam je iz 
srpske povijesti Petar_ Gojniković, vladar zagorskih Srba od 
g. 892.—917., dakle neko vrijeme suvremenik slavnog bugarskog 
cara Simeona, hrvatskog vladara Tomislava i zahumskog kneza 
Mihajla Viševića (910.—930.). Petar Gojniković, šireći svoju vlast 
na susjedne oblasti, pokori i Neretljansku oblast“! Da li su i 
neretljanski otoci došli pod njegovu vlast? Za otoke Brač, Hvar i 
Vis tvrdi Šišić, da su tada jamačno došli pod vlast hrvatskog vladara 
Tomislava, jer se, veli on, ne može ni zamisliti onako jaka pomorska 
hrvatska sila u to doba bez posjeda tih otoka. I Vladimir Ćorović 
drži, da je Tomislav sigurno zaposjeo te otoke.“ Grgo Novak. se 
tome odlučno protivi tvrdeći, da su neretljanski otoci kroz X. vijek 
bili posve nezavisni te prema tome ni u Tomislavovo doba nijesu 
otoci Brač, Hvar i Vis bili pod vlašću hrvatske države.'* U srpskoj 
državi nastadoše poslije Gojnikovićeva vladanja razne smutnje i 
borbe oko prijestolja, koje je vješto iskorišćavao bugarski car 
Simeon, dok. konačno nije g. 924. potpuno svladao Srbiju i pridružio 
je svojoj državi. To njegovo djelo bijaše ipak kratka vijeka, jer 
poslije njegove smrti podigne oko g. 931. Časlav Klonimirović 
ustanak i oslobodi zemlju bugarskoga gospodstva. Prema mišljenju 
Stanojevića" zavlada Časlav tokom vremena i Dukljom, 'Tra- 
vunjom, Zahumljem i Neretljanskom oblasti skupa s otocima, dok 
Šišić veli, da Travunja (skupa s Konavlima) bijaše jedina primorska 
oblast, kojom je on vladao, a na koju se bijaše protegla politička 
prevlast planinskih Srba i još prije njega.“ Za Neretljansku oblast 
pak veli, da su za vrijeme smutnja u Hrvatskoj oko g. 949. otpali 


“4 Konstantin Porfirogenet: op. cit. pogl. 32. 

12 Šišić: Op. cit. p. 408, 413. 

13 U djelu »Istorija Jugoslavije« p. 56. 

14 Grgo Novak: »Hvar« p. 44—45. 

15 Stanojević: »Istorija srpskog naroda« p. 55. 

15 Šišić: op. cit. p. 455. s pozivom na Konstantina Porfirogeneta. 

od nje otoci Brač i Hvar i pridružili se opet Neretljanskoj oblasti.!? 
Corović izričito veli za Neretljansku oblast, da nije bila u Časlavovoj 
državi.“ Ne može se dokazati sigurno, da je Časlav imao vlast nad 
Neretljanskom oblasti," Zahumljem i Dukljom. Poznato je pak, da 
je poslije Časlavove smrti g. 960. njegovo djelo nezavisne srpske 
države, koja je još *obuhvatala i Bosnu, propalo, pak je Raška došla 
domalo opet pod tuđinsku vlast. Ocrtao sam ovdje najkrupnije 
crte povijesti Neretljanske oblasti kroz X. stoljeće i iznio mnijenja 
raznih historičara o sudbini njezinoj i pojedinih njezinih dijelova. 
U potanju kritiku iznesenih mišljenja ne ću se upuštati, ali je svakako 
to sigurno, da sve te vlasti nad Neretljanskom oblasti i pojedinim 
njezinim dijelovima, i one sigurno nam zajamčene i one eventualne 
prema mišljenjima raznih historičara, bijahu samo privremene, jer 
je na koncu konca Neretljanska oblast ipak i dalje do izvjesnog 
vremena ostala kao posebna oblast. Što je bilo s Korčulom kroz sve 
to vrijeme? Sigurno je dijelila ona uglavnom sudbinu ostale oblasti; 
ukoliko je istinito Šišićevo mišljenje, da su oni otoci pred Splitom: 
Brač, Hvar i Vis bili neko vrijeme u Hrvatskoj državi, nije isklju- 
čeno, da i Korčula, premda dosta južnije položena, nije bila u istom 
sklopu. 

Svakako je za nas najzanimljivije ono, što Konstantin Porfi- 
rogenet, koji je pisao svoje poznato djelo oko g. 948.—952., javlja 
O Neretljanskoj oblasti i njezinim otocima. On je prikazuje kao 
posebnu oblast; ističe, kako je bila pod vlašću Petra Gojnikovića, 
a za svoje doba ne ističe nikakvu vlast nad njome.  Neretljanske 
otoke spominje u dva navrata: Na prvom mjestu u glavi XXX. 
govoreći općenito o zemljama i narodima na tlu bivše rimske pro- 
vincije Dalmacije i spominjući Neretljane veli: »Blizu su do njih 
Četiri ostrva: Mljet, Korčula, Hvar i Brač, veoma lijepa i plodna 
s mnogim pustim gradovima i močvarama“; na njima stanuju, drže 


17 Šišić: op. cit. p. 436. 

15 Corović: »Bosna i Hercegovina« p. 39. 

19 Konstantin Porfirogenet o tom ništa ne spominje, pače on, suvremenik 
Časlavov, piše, da u doba Petra Gojnikovića vladaše Neretljanskom oblasti 
arhont Srbije; dakle govori kao o nekoj prošloj stvari. Ni Jireček u svojoj 
»Istoriji Srba« ne spominje tu Časlavovu prevlast nad primorskim oblastima. 

20 Tako prevodi Šišić u »Povijesti Hrvata u vrijeme narodnih vladara« 
P. 451. Rački u Documenta p. 406 prevodi »'A&vag« također kao »paludes«, 
dok Barada (»Topografija Porfirogenetove Paganije«, Starohrvatska prosvjeta, 
nova serija Il, r—2 p. 38) prevodi taj pasus »veoma lijepa i plodna sa opu- 
stjelim gradovima i rudinama«. 


29 


svoju stoku i žive od nje.« Na drugom mjestu, gdje govori specijalno 
o Neretljanskoj oblasti, u glavi XVI. veli o otocima: »Još imaju 
u vlast: ove otoke: Korčulu ili Krkar, na kome ima i grad; drugi je 
veliki otok Mljet ili Meiočedicu, koji spominje sv. Luka u apostol- 
skim djelima nazivajući ga Melita. Na tom je otoku sv. Pavla ujela 
za prst ljutica, koju onda sv. Pavao spali u vatri. Velik je dalje otok 
Hvar, dalje pak veliki otok Brač.« Porfirogenet navodi stočarstvo 
kao granu privrede, od koje žive otočni Neretljani. Njihove gusarske 
pothvate ne spominje ni jednom riječi. To je dalo povoda Miju 
Baradi,"“ da proglasi neretljanske otoke samo kao prosta ispasišta, na 
kojima je potpuno iščezlo pomorstvo; on veli, da su Neretljani 
morali radi čestih mletačkih, bizantinskih i arapskih navala na- 
Pustiti svoja otvorena i nezaštićena uporišta na otocima, a potražiti 
sigurnija na kopnu. Mislim, da to mnijenje ne mora biti točno. 
Konstantin Porfirogenet dao nam je o Neretljanima uopće oskudan 
izvještaj, pa ako nije izričito spomenuo pomorsku snagu na otocima, 
to još ne znači, da je na njima nije bilo. Da su Neretljani imali i u 
X. vijeku jakih uporišta na otocima, najbolji bi nam dokaz mogla 
biti baš Korčula, koju je silom osvojio Petar II. Orseolo g. 1o00., 
jer je po svoj prilici bila jako pomorsko uporište. Ali o tom malo 
kasnije. Gdje car govori o pustim gradovima, misli na razorena 
rimska naselja, od kojih se ostaci, kao što smo već vidjeli, opažaju 
po otoku Korčuli još i do danas. Najvažnije je pak za nas, što na 
otoku Korčuli spominje on grad. Na Korčuli je dakle postojao 
gradski život već u X. vijeku. Pitanje je, da li je baš to grad na 
današnjem mjestu; možda je taj neretljanski grad bio na drugom 
mjestu, a tek docnije osnovan današnji grad. Ako ne možemo na to 
pitanje odgovoriti s potpunom sigurnošću, a ono na temelju raznih 
okolnosti vrlo vjerojatno možemo kazati, da se taj od Porfirogeneta 
spominjani grad nalazio baš na današnjem mjestu. Današnji grad 
Korčula upravo dominira korčulansko-pelješkim kanalom, kroz koji 
i danas prolaze brodovi na jedra i paroplovi, koji plove iz južnih 
krajeva istočnoga Jadrana u sjevernije. Iz njega puca pogled na 
zapad sve do otoka Hvara i Šćedra, a na istok prema skupini malih 
školja između Pelješca i otoka Korčule. To je mjesto na obali u 
pelješko-korčulanskom kanalu, iz kojega se otvara najširi pogled 
na kanal. Grad se nalazi na poluotočiću, na kojem se uzdiže bre- 


21 Op. cit. p. $2—53. 

žuljak. Ne bi dakle bilo čudo, ako su pomorski Neretljani izabrali 
kao mjesto svojega grada ovaj važni morski prolaz, gdje se otok 
Korčula znatno približuje kopnu, odakle im je lako mogla sinuti 
opasnost, stim više, što se suprotno kopno, poluotok Pelješac ili 
Stonski rat, nalazilo već i u drugoj oblasti, naime Zahumlju. U 
idućem ćemo odlomku iznijeti jedan historijski događaj, koji nam 
može također poslužiti kao važna okolnost za vjerojatnost ove 
činjenice. I dr. Karaman, pozivajući se na Konstantina Porfirogenata, 
drži, da je današnja Korčula počela kao utvrđeni grad u zemlji 
Neretljana, našeg plemena ranog srednjeg vijeka. 


Ekspedicija dužda Petra II. Orseola. U prethodnom smo 
odlomku vidjeli, kako se Venecija obvezala najprije Hrvatima, a 
onda Neretljanima na plaćanje danka za slobodnu plovidbu po 
Jadranu. No kroz X. je vijek mletačka republika toliko ojačala, a 
naročito pod upravom poznatog dužda Petra Orseola II., da je 
krajem istog stoljeća ovaj ambiciozni i energični dužd uskratio 
plaćanje toga danka. To je bilo g. 996., i ta je činjenica bila poziv 
Za ponovne sukobe, te Hrvati i Neretljani počeše nakon dugoga 
vremena opet postupati neprijateljski prema Mlečanima. Kao 
odgovor na to dužd odasla brodovlje, koje g. 996. napadne na otok 
Vis; upotrebivši dalje trzavice u Hrvatskoj i pozvan od dalma- 
tinskih romanskih gradova, podvrgnutih tada hrvatskom kralju, 
koji su trpjeli od razdora u Hrvatskoj, preduzme g. 1000. 
poznatu svoju ekspediciju po istočnoj obali Jadrana. Svi mu se 
sjeverni dalmatinski gradovi najpripravnije pokoriše, a Hrvatska, 
razdvojena tada razmiricama među članovima kraljevskog roda, ne 
pruži mu odlučnijeg otpora, tako da je rezultat te ekspedicije bio za 
Hrvatsku porazan; dalmatinski gradovi, otrgnuvši se od hrvatske 
vlasti, tada su prvi put došli pod mletačku vlast, a Venecija je 
prestala plaćati danak Hrvatskoj. Dok je dužd boravio u Splitu, 
dođoše k njemu poslanici neretljanskog kneza i zamoliše mir. Mir 
bi sklopljen pod uvjetom, da neretljanski knez mora doći sa svojim 
prvacima k duždu Petru Orseolu i obećati mu, da više od Mlečana 
ne će tražiti plaćanje danka niti ih napadati na putu. Po svemu se 
čini, da svi Neretljani nijesu pristali na takav mir, jer je dužd pošao 
još dalje na jug, da kazni otoke Korčulu i Lastovo. Svojim bro- 


22 Karaman: »Šetnjom kroz Korčulu i njene spomenike« p. 4. 

dovljem prođe on korčulansko-pelješki kanal i zaustavi se na otočiću 
prozvanom danas Majsan. Na njemu se nalazila crkva sv. Maksima, 
po kojoj se i prozvao, a u nju valjda i samostan. Taj otočić izabere 
on radi zgodnog smještaja, a i radi zgrada na njemu, za svoje 
uporište, te otud pozva Korčulane, da mu se pokore. Ivan Đakon, 
mletački suvremeni ljetopisac, koji opisuje ove događaje, spominje 
samo stanovnike Korčule, a ne govori o njihovu gradu. Ipak 
okolnost, da je Orseolo dojedrio baš u kanal, na kojem leži današnji 
grad, i izabrao kao svoje uporište zgodni otočić okrenut prema 
njemu, daje nam prava zaključivati, da se grad nalazio na današnjem 
svojem mjestu; razumljivo je naime, da je zavojevačka tendencija 
Orseolova morala težiti baš na to, da osvoji njihov grad. Budući 
da se Korčulani ne odazvaše njegovu pozivu na pokornost, on silom 
zauzme Korčulu, te se nakon toga uputi na Lastovo, gdje se vodila 
ogorčena borba oko lastovskoga grada. Svladavši ga, vrati se na 
otok Majsan, i tu mu dođe poslanstvo grada Dubrovnika, na čelu 
sa biskupom, koje mu se pokloni i položi prisegu." Iza toga se vrati 
dužd slavom ovjenčan natrag u Veneciju. 


?8 Ivan Đakon ima ovaj tekst: Eis definitis, ad alios illius regionis sub- 
iugandos gressum tendere cepit. Apud sancti Maximi ecclesiam ospicium dum 
voluisset, Curzule insule habitatores suis recusantes parere iussionibus, valida manu 
adquisivit sueque potestati subiugavit.« Onda govori o zauzeću Lastova, pak dalje 
nastavlja: »Quo peracto, victor princeps sancti Maximi aecclesiam reciprocavit. 
Illic Ragusiensis archiepiscopus cum suis conveniens, eidem principi sacramenta 
omnes facientes, obsequia multa detulerunt.« To Đakonovo pripovijedanje 
preuzeo je u svoju kroniku i Andrija Dandolo. Kult sv. Maksima bio je raširen 
u našim stranama, tako u selu Kurilu kraj Dubrovnika (Jireček: »Die Romanen« 
P. 53) | u Poljicima povrh Jesenica (Bulić: »La cattedra di avorio di san Massi- 
miano, arcivescovo di Ravenna e Massimo arcivescovo di Salona«, Bulletino di 
archeologia e storia dalmara; »Pridodatak dalmatinskoj toponomastici«, Vjesnik 
za arheologiju i povijest dalmtinsku XXXXV p. 200; »Ekskurs o crkvi sv. 
Maksima u Jesenicama Poljica«, dnevnik Hrvatska Straža br. 146 g. VI. 1934). 
Dva solinska nadbiskupa zovu se imenom Maksim. U XV. vijeku imamo doku- 
menata, koji ovaj školj nazivaju »Sutmacas«, dakle Surmakas, ali u nijednom 
dokumentu korčulanskom, koji su brojni za XIV. i XV. stoljeće, ne spominje se 
tu više crkva, a niti kakav samostan, pače korčulanska općina daje taj kao i 
ostale školje u zakup radi ispaše stoke. Bulić veli, da sv. Maksima povrh 
Poljica seljaci zovu Sukmasim ili Sukmas. Daljim mijenjanjem riječi Sutmakas 
došlo se do današnjeg naziva Majsan za spomenuti otočić. U Korčuli je dosta 
rašireno mišljenje, da je tu uz crkvu bio negda i samostan. To je mišljenje valjda 
stara tradicija; možda je nastalo na temelju nekih ruševina, a nešto i krivim 
tumačenjem teksta. Neki rumače tekst na svoj način tvrdeći, da ono »ospicium 
dum voluisset« znači, da se dužd htio dočepati hospicija, ali hospicium u ovom 
kontekstu znači: konak, sklonište. Dakle iz samog se teksta ne može zaključiti, 
da je tu govor o hospiciju ili čak samostanu, ali iz drugih okolnosti postoji ta 
vjerojatnost. Običaj je bio na osamljenim, i vrlo malenim otočićima, osnivati 
samostan. Tako bijahu benediktinski samostan na ostrvu Mrknu kraj Cavtata 
i na još manjem otočiću Supetru kraj istoga grada, a poznat je Sv. Andrija in 

pelago na dubrovačkoj pučini. Majsan je najveći u skupini onih, koji se nalaze 
do njega, a to su Lučnjak, Velike Stupe, Male Stupe, Kamenik, Gojak i dva 
otočića Sestrica; ima i zgodnu uvalu sa zapadne strane, koja je doduše izložena 
zapadnim i sjeverozapadnim vjetrovima, ali je zato dobro zaštićena od jugo- 
istočnjaka, koji ovdje često duva. Kad je dužd Orseolo izabrao ovu točku kao 
svoje uporište i odmorište, na koje se opet poslije pokorenja Lastova vratio, i 
tu mu čak došlo dubrovačko poslanstvo, onda je posve vjerojatno, da je osim 
crkve mogla tu biti i koja druga zgrada i to samostanska ili bar stan kakvog 
pobožnog pustinjaka. Ako je tu big samostan, to je mogao u to doba u našim 
stranama biti samo benediktinski. Grgo Novak (u djelu »Slaveni i Venecija«) 
drži, da je tu bio samostan, a Fabijanić (u djelu »Storia dei fratti minori dai 
primordi della loro istituzione in Dalmazia e Bossina fino ai giorni nostri«) 
tumačeći tekst, kao da je govor o samostanu, pogrešno stavlja taj samostan na 
Badiju i zove ga benediktinskim. 

U onoj zapadnoj uvali ima ostataka zidova i čak ruševina jedne presvo- 
đene prostorije, ali osim ostataka te prostorije, koja je nešto viša i slobodna, 
sve je ostalo tako nisko i pokriveno grmljem, da nikako nijesam mogao, pre- 
gledajući te ruševine, doći do zaključka, kakav je bio tloris zgrada. Na vrhu 
otočića nalazi se u ruševinama prilično visoka četverokutna prostorija. Trebalo 
bi bar sasjeći ili spaliti grmlje, da se ruševine u uvali bolje raspoznadu, a bilo 
bi vrlo dobro preduzeti iskopavanja, kojih bi rezultat bio sigurno taj, da bi se 
mogla stvoriti slika o tlorisu zdanja, a eventualno bi se našao i kakav natpis 
ili koji arhitektonski i ukrasni fragment. Oko ruševina nalaze se komadići 
amfora. Dosad se tu nije iskopavalo, već je otočić bio samo od raznih istra- 
živača pomno pretražen. 

O Majsanu je pisao Jireček u svojem djelu: »Das christliche Element in 
der topographischen Nomenclatur der Balkanlander« (Sitzungsberichte der kaiser- 
lichen Akademie der Wissenschaften. Philosophisch-historische Classe CX XXVI 
Band. Jahrgang 1897). Jireček piše, da mu je g. Vid Vukasović dao podatke o 
samom lokalitetu. Prema tim podacima i Jireček veli, da se nalaze temelji male 
crkve i jednog samostana, a na vrhu otočića ostaci zgrade valjda novijeg vre- 
mena; donosi u bilješci i Vukasovićevo mnijenje o starosti crkve, koji kaže, da 
crkva može potjecati iz VIII. stoljeća, ali možda je još starija. Inače sam 
Jireček izriče ovo svoje mnijenje: »In der ersten genaueren Feldzuggeschichte aus 
diesem Gebiet, in der Beschreibung des Zuges des Dogen Peter II. Orseolo im 
Jahre rooo von Diaconus Joanes, wird bei der Unterwerfung der Insel Curzola 
und Lagosta als Hauptquartier erwihnt eine Sancti Maximi ecclesia. Dies ist 
um so bemerkenswerther, weil die grossen Insel des mittleren Dalmatiens damals 
den Narentaner gehčrten, welche langer als ihre Nachbarn bei dem Heiden- 
thum ausgeharrt haben. Man kann annehmen, dass dies eine altchristliche 
Kirche der spitromischen Zeit war, welche als wichtiger Platz den Seefahrern 
stets bekannt blieb.« Bulić se pozabavio Majsanom u gore spomenutim radnjama 
i još u člancima: »Biskupska katedra od bjelokosti u Ravenni i Dalmaciji« i »O 
crkvi sv. Maksima na ostrvu Majsan kod Korčule« (oba u Hrvatskoj Straži 
br. 146. g. VI-134). U članku talijanski napisanom Bulić, također na remelju 
poslanih informacija, veli: »Lo scoglietto č alto verso Sud-Owest dal livello del 
mare 30 m e su questo punto si osservano ancora avanzi di muri alti 1.5 m, 
edifizi quadrangolari a foggia di torre, aventi per lato circa 15 m. Lungo la 
costa ponentale di questo scoglietto si osservano macerie di pietre sparse e su 
queste frammenti di embrici, di tegoli, di vasi firtili ecc.« U posebnom članku 
o Majsanu, na temelju vlastitih opažanja i izvještaja poslanog mu od dra. Mirka 
Versalovića, kaže on između ostalog i ovo: »Tri su tačke na ovom otočiću, u 
kojim se opaža starinskih ruševina, a to su u mjestu zvanom Lučica, na sjevero- 
zapadnome dijelu otočića, pak na sjeveroistoku, i na južnomu dijelu, u mjestu 
zvanom Stražarnica. U Lučici se opaža neka zgrada, koje se krov srušio, te u 
istoj leži, a bila je posvođena. U svodu su opeke rimske, a među ovima sloj klaka 
prilično debeo. Opeke su rimske, a zgrada reći bi da je sredovječna; al: bi mogla 
biti rimska. Pri kopanju naokolo reći bi, da je jedan grob u klaku, a naokolo 

vidi se hrbina rimskih opeka — embrices et lateres. Našlo se ovuda i starinskih 
novaca, u narodu zvanom »grčkih« novaca. Bio je našast ovuda i jedan novac 
zlatni ugarskoga kralja Ladislava (god. rsr2.). U mjestu zvanom Stražarnici, 
to je najviši položaj ovog ostrvića, 31 m visine, opažaju se također starinski 
zidovi pačetvorine zgrade, koja pravi utisak, da je iz rimske dobe.« One gore 
spomenute ostatke zidova pokrivene grmljem Bulić dakle ne spominje. 


Djela 36 : 3 

5. Razdoblje od g. 1000. do 1254. 


Do važne godine 1000. povijest Korčule u srednjem vijeku, 
premda ne obiluje nikakvim važnijim događajima, ipak nam je uglav- 
nom jasna s obzirom na teritorijalnu pripadnost. Iako ima razila- 
ženja među historičarima u pogledu gospodara, koji su vladali Neret- 
ljanskom oblasti i pojedinim njezinim dijelovima, ipak možemo 
slobodno kazati, da je Korčula bila od IX. vijeka pa sve do konca 
desetog sastavni njezin dio. Od ove g. 1000. pa dalje sve do 1254. 
njezina je teritorijalna povijest dosta nejasna i zamršena. Teško je 
utvrditi točan hronologijski red vlasti, koje su vladale Korčulom u 
ta vremena, jer su izvori oskudni, a ne može se uvijek zaključivati 
na temelju općih podataka kao dosad, budući da se sada Korčula 
nalazi u sferi raznolikih interesa (mletačkih, neretljanskih, zahum- 
skih, hrvatskih, srpskih) i nedaleko međa dviju važnih oblasti. 
Rijeka Neretva je bila najprije granica između Neretljanske oblasti 
i Zahumlja; zatim, kad su Neretljani došli u sklop Hrvatske, a 
Zahumlje pod Duklju, bila je ona granicom između Hrvatske i 
dukljanske države. Docnije se ta granica između ugarsko-hrvatske 
države i srpske protezala nešto sjevernije. Korčula se pak nalazila 
tu u blizini jednim svojim većim dijelom nasuprot Hvaru, a drugim 
manjim nasuprot Pelješcu (ali ovom poluotoku mnogo bliže nego 
onom susjednom otoku), da ne možemo uvijek u nedostatku speci- 
jalnih podataka zaključiti, je li pripadala sjevernijoj ili južnijoj 
državi ili možda Mlečanima. Bilo bi ipak zanimljivo i s općeg 
gledišta naše domaće historijske geografije utvrditi točan red go- 
spodara Korčule, da se tako sigurnije omeđaše naše oblasti i države 
u srednjem vijeku. Mi ćemo se potruditi s najvećim oprezom da se 
približimo rješenju toga važnog znanstvenog pitanja, jer ga na 
temelju dosad poznatih historijskih izvora nije moguće potpuno 


riješiti. 

A. Od g. rooo. do 1185. 


Mletačka vlast. Vidjeli smo, kako je dužd Petar Orsolo M. 
bio osvojio Korčulu i Lastovo, a Dubrovnik mu je preko svojeg 
poslanstva položio prisegu. Da li je to bila samo kaznena ekspedicija 
protiv jednog dijela otočnih Neretljana, koji nijesu htjeli priznati 
mir sklopljen s neretljanskim knezom, da zatim dužd po obavljenom 
poslu odmah otplovi ne podvrgavši faktično mletačkoj vlasti te 
otoke, a ona dubrovačka prisega bila samo diplomatski taktički 
potez platonske naravi? Ili je uistinu dužd podvrgao za neko 
vrijeme mletačkoj vlasti otoke Korčulu i Lastovo, a ono polaganje 
prisege sa strane Dubrovčana uistinu značilo priznavanje te iste 
vlasti? Na temelju izvora teško je zaključiti, jer ih za saznanje tih 
činjenica nema; i Simonsfeld i Manojlović odbacuju naime kao 
nevjerodostojnu onu bilješku na rubu Ambrosijanskog kodeksa 
Dandolovih anala, koja nabraja prefekte, koje bi Mlečani poslali 
bili u osvojene gradove, pa dakle također u Korčulu i Dubrovnik.“ 
Vjerojatno je i jedno i drugo, a pitanje Dubrovnika povezano po 
svoj prilici s pitanjem Korčule i Lastova, jer ako su Mlečani imali 
pod svojom vlasti Dubrovnik, onda su im Korčula i Lastovo na 
putu iz Splita u Dubrovnik mogli biti potrebna uporišta. No ako 
pretpostavimo, da su Korčula, Lastovo i Dubrovnik bili doista pod 
mletačkom vlasti, to ona sigurno nije dugo trajala. Nad sjevernim 
dalmatinskim gradovima i otocima nestaje mletačke vlasti već u 
prvoj polovici XI. stoljeća, pa se to jamačno dogodilo i s ovim 
južnijim krajevima, ako je ta vlast tu uopće bila. 


Zahumska i dukljanska vlast. Pitanje je sada za Korčulu, 
je li ona ostala i dalje u sklopu Neretljanske oblasti ili je pripala 
Zahumlju dotično po tom dukljanskoj državi. (Poznato je naime, 
da je Zahumlje u XI. stoljeću došlo u sklop dukljanske države te 
je kroz to stoljeće i veći dio dvanaestog bilo u tom državnom 
sklopu.) Sa svim tim u vezi zanima nas pitanje, što je uopće bilo 
s Neretljanskom oblasti kroz XI. stoljeće a i kasnije. Naši historičari 
Rački, Klaić i Šišić držali su, da se tokom jedanaestog stoljeća 
Neretljanska oblast potpuno pridružila Hrvatskoj. Već je Grga 


1 Dr. Gavro Manojlović: »O mletačkim prefektima_ u Dalmaciji za 
Petra II. Orseola« (Viestnik kr. hrvatsko-slavonsko-dalmatinskog zemaljskog 
arhiva knjiga III, svezak I). 


* 

Novak nasuprot tome ustvrdio, da su otočki Neretljani bili od 
desetog pa sve do dvanaestog stoljeća posve nezavisni, a u najnovije 
vrijeme iznio je također Mijo Barada na temelju novih dokumenata 
i nove interpetracije već poznatih izvora, da je Neretljanska oblast 
kroz čitavo XI. stoljeće bila samostalna" U vezi sa svojim 
tvrdnjama o sudbini Neretljanske oblasti u XI. stoljeću spomenuli 
su Rački, Klaić i Šišić nešto i o Korčuli. Rački, a po njemu i Klaić 
u svojoj Povijesti Bosne (g. 1882.), drži, da su Korčula, Mljet i 
Lastovo pripali u XI. stoljeću Zahumlju, dok isti Klaić u Povijesti 
Hrvata (g. 1899.) veli: »Osim triju župa neretavskih na kopnu 
(duvanjske, makarske i rastočke) biše pridruženi hrvatskoj državi 
i veliki otoci Brač, Hvar i Vis, a valjda i Korčula.«* Šišić u svojoj 
velikoj Povijesti Hrvata, govoreći o granicama hrvatske države u 
XI. stoljeću, uzima Hvar kao njezin najjužniji otok, a u priloženoj 
historijskoj karti za vrijeme oko g. 1070. pribraja Korčulu, La- 
stovo i Mljet dukljanskoj državi. U drugom jednom djelu veli on: 
»Međuto već na početku XI. vijeka rasturila se Neretljanska oblast, 
pa je jedna, i to veća joj čest, naime kopnene županije: Rastok, 
Makar i Dolje, a od ostrva Brač i Hvar, pripala kraljevini Hr- 
vatskoj, a druga manja čest, ostrva Korčula i Mljet. Zahumskoj 
oblasti.« U bilješci k tome kaže: »O Korčuli je teško kazati nešto 
pouzdana u tom času; ali budući da nije pripala Hrvatskoj, mogla 
je pripasti samo Zahumlju odnosno samo Veneciji..«* Dok su se 
ciitrani historičari izjasnili uglavnom za to, da je Korčula pripala 
u XI. stoljeću Zahumlju dotično dukljanskoj državi, dotle Stanoje 
Stanojević u historičko-geografskim kartama svoje Istorije srpskoga 
naroda i u svojem Istorijskom atlasu, označujući granice Bodinove 
države, stavlja Korčulu i Lastovo izvan njezina opsega, ali ne na- 
značuje, kome pripadaju. 

Kasniji dubrovački ljetopisci vele, da je Korčula nekoć pri- 
padala Zahumlju.“ Mislim, da se u ovom slučaju možemo u njih 


2 Dr. Mijo Barada: »Dinastično pitanje u Hrvatskoj XI. stoljeća« 
(Vijesnik za arheologiju i historiju dalmatinsku L, p. 175). 


3 Rački: »Hrvatska prije 12. vijeka glede na zemljišni obseg i narod« 
(Rad Jug. akademije 56, p. 88—89, 93), Klaić: »Povijest Bosne« p. 23—24 i 
»Povijest Hrvata«, svezak prvi p. 106. 

A Prvi citat iz »Povijesti Hrvata« p. 654, drugi citat iz njegova izdanja 
»Ljetopisa popa Dukljanina« p. 251. 

5 Resti govoreći o navali Nemanjina brata Sracimira na Korčulu od 
g. 1184. veli: »Ma intanto, essendo Strascimiro, altro fratello di Nemagna 


<l FI . . . . . . 
andato contro Pisole di Corzola e di Lissa (kako Jireček veli: pogrešno mjesto 

pouzdati. Jedino nam je teško točno ustanoviti vrijeme, kada je 
Korčula došla pod tu oblast. 

Budući da je Zahumlje, kako gore spomenusmo, bilo od XI. 
stoljeća sastavnim dijelom dukljanske države, potrebno je, da se 
osvrnemo malo i na prilike u njoj. Obnovitelj dukljanske države u 
XI. stoljeću bijaše Stjepan Vojislav, koji g. 1043. oslobodi Duklju 
bizantinske vlasti i pridruži joj Travunju i Zahumlje. Zahumlje 
ostade tada u sklopu dukljanske države u doba vladanja moćnih 
vladara Mihajla i Bodina pa i poslije toga po prilici sve do g. 1126. 
U doba Mihajla i Bodina bijaše Duklja jaka i moćna država, te je 
pod njezinom vlasti bila također Raška, a Bodin joj pridruži čak 
i Bosnu. G. 1101. umre Bodin, a poslije njegove smrti stade se 
država raspadati, čemu su mnogo pridonijele česte dinastične borbe. 
Odmah otpadne od nje Bosna i Raška, koja se u XII. stoljeću opet 
javlja kao odjelita oblast. Raška se pače poče miješati u unutarnje 
dukljanske poslove i njene dinastične zadjevice. Pomoću raškog 
velikog župana Vukana dođe na prijesto oko g. 1101./2. kralj 
Kočapar, ali malo zatim svrže njega Vukan, te onda Dukljani 
izaberu kraljem Bodinova sinovca Vladimira, koji vladaše oko 
1102. do 1114. No protiv Vladimira diže se poslije stranka zlo- 
glasne Bodinove udovice Jakvinte, i kralj Vladimir umro je, kako 
se čini, otrovan. Za njim dođe na prijesto Đuro, koji vladaše oko 
£. 1114.—1118., ali budući da je smjer njegove politike bio protu- 
bizantinski, bi otjeran pomoću Bizanta, našto se posadi na prije- 
stolje kao bizantinski štićenik i vazal Grubeša od g. 1118.—11I25. 
Đuro pobjegne u Rašku, ali se iža malo godina vrati i poslije borbe, 
u kojoj Grubeša poginu, dođe opet na prijesto te po drugi put 
vladaše od g. 1125.—I131. Njegova moć ipak i poslije ove pobjede 
ne bijaše velika, te oko g. 1126. Zahumlje više i ne bijaše dijelom 
dukljanske države, već je bilo nezavisno za kratko vrijeme po 
prilici do g. 1130. Kralj je Đuro imao među svojim rođacima 
ogorčene protivnike, koji su pomoću bizantinskom radili oko toga, 
da ga ponovo zbace, što im napokon i uspije oko g. 1I30.—II3I., 
kad kraljem postade bizantinski štićenik Gradihna (oko g. II31.— 
1142.). Sve sam ove događaje dukljanske povijesti prikazao u 
najkraćem crtama, iz kojih se ipak može vidjeti, kako su tada bile 


Lagosta), che benchč fossero dipendenze di Chelmo, non li davano obbedienza, 
traghetto le sue truppe da Conosceviza allisola di Curzola...« Slično o tome 
govori i Orbini. 

nesređene prilike u dukljanskoj državi i kako je Zahumlje za 
vrijeme tih borba otpalo.“ Nije stoga nikakvo čudo, ako je u takvim 
prilikama jedan periferni dio te države, kao što je otok Korčula, 
bio izgubljen baš u doba tih najžešćih borba. Korčula tada dođe 
pod mletačku vlast. 


Vlast mletačke obitelji Zorzi. Prema pisanju nekih mletačkih 
kroničara, koje za ovu stvar možemo smatrati pouzdanim, mletački 
plemić Popone Zorzi potkraj vlade dužda Domenika Michieli, 1 to 
u vrijeme između g. 112$.—I129., osvoji svojim sredstvima grad 
i otok Korčulu i stoga je primi od dužda kao leno mletačke 
republike." To je pripovijedanje to pouzdanije, što za susjedni 


6 Pri ovome držao sam se Šišićeva izlaganja dukljanske povijesti u nje- 
govu izdanju Popa Dukljanina. I pri daljem pripovijedanju dukljanske, za- 
humske i raške historije u XII. stoljeću držim se Šišića. 

7 Mletačka kronika nazvana Chronicon Anonymum Marcianum lat. X, 
137 iz XIV. stoljeća veli: »... et nota quod eodem tempore quidam nobilis 
dominus Peponus Georgius cum magno exercitu ex sua pecunia soluto viriliter 
cepit Curzolam, que civitatis in perpetuo debet esse sub iugo et dominio 
Georgiorum et vadit comitatus de herede in heredem«. Kronika Petra Dolfina 
iz XV. stoljeća piše: »... a questo tempo misier Pepon Giorgio, nobele de 
Venetia, con gran esercito pagato de suč denari viriliter prexe isola di Curzola 
con la terra, la qual in perpetuo die esser sotto el giugo da ca* Zorzi, e vanno 
conti di herede in herede.« Nažalost ove kronike, koji, ukoliko je meni poznato, 
nijesu još izdane, nijesam vidio u originalu, već su mi ovi citati poznati iz 
bilježaka, kojima je Giovanni Monticolo popratio svoje izdanje djela Le vite 
dei dogi di Marin Sanudo (u novom izdanju Muratorija). Monticolo točno 
primjećuje, da je Pietro Dolfin doslovce preveo ovo mjesto iz Chron. Lat. 
Marc. X. I Marino Sanudo nam o tom govori ovako: »L* ixola e cita di Cur- 
zola per uno Pepon Zorzi Venitiam nobele fu conquistada con exercito fato 
di soi danari, et- per il doxe fo lassara a lui e soi successori«. Taj događaj 
Sanudo bilježi između g. 1125.—1129. Monticolo i o Sanudu primjećuje, da je 
on to preuzeo iz jedne ili druge od onih dviju gore spomenutih kronika, koje 
su mu bile obadvije poznate. Ova vlast Zorzija nad Korčulom prestaje oko 
g. 1180., ali kako ćemo kasnije vidjeti, Zorzi su ponovo, dakako opet kao 
mletački feudalci, zavladali Korčulom 1254., i tada njihova vlast potraja sve 
do zadarskog mira sklopljenog g. 1358. Taj dugi prekid njihove vlasti od 
g. Ti80. do 1254. ovi kroničari ili ne znaju ili ne uzimaju u obzir, kad vele: 
»et vadit commitatus de herede in heredem«, »e vanno conti di herede in 
herede«, »et per il doxe fo lassata a lui e soi successori«, Monticolo zatim 
dalje navodi citate dviju mletačkih kronika, koje govore o početku vlasti Zorzija 
1254., te bazirajući se na njima i na Wenzelovu djelu o korčulanskom statutu veli: 
»La signoria de Zorzi su Curzola, comincič molto dopo di quanto qui attestano 
il Sanudo e le sue fonti; essa comincič con Marsilio Zorzi nel principio della 
seconda metta del secolo XIIL.« Mislim ipak, da Monticolo ovdje nema pravo 
i da su nam podaci Sanuda i njegovih izvora točni ,jer treba dobro razlikovati 
dvije dominacije Zorza nad Korčulom, jednu u XII. vijeku i drugu od g. 
1254.—1358. O onim mletačkim kronikama i Sanudu vidi  Kretschmeyer: 
»Geschichte von Venedig« I, p. 393—394 i Il, p. 541—542. Zanimljiv je, ali i 
netočan, slijed vlasti, kako ga donosi Paulini, a po njemu i Ostojić za ovo 
razdoblje. Po Pauliniju mletačka je vlast trajala poslije ekspedicije Orseolove 

Brač i Hvar na temelju domaćih isprava sigurno znamo, da su u 
XII. vijeku, i to oko g. 1135.—1145., došli pod mletačku vlast)? 
a poznate su nam mletačko-hrvatske borbe u prvoj polovici XII. 
vijeka, koje su se vodile oko dalmatinskih i hrvatskih gradova, u 
kojim se borbama isticao baš gore spomenuti dužd. Te su borbe 
svršile mirom od g. 1133., prema kojem Zadar i sjeverni otoci 
Krk, Rab i Osor ostadoše pod vlasti republike krilatog lava. Tu 
na sjeveru u Cresu i Rabu vidimo također feudalne knezove pod 
vlašću mletačke republike. Popone Zorzi sigurno se, iskoristivši 
onaj opći metež u Duklji i Zahumlju, dočepao Korčule. 


Ta mletačka vlast potraja nad Korčulom i Hvarom do 
g. 1180. Da shvatimo dobro događaje, koji su se te godine, ai 
idućih godina dogodili, treba opet baciti letimični pogled na povijest 
Zahumlja. Uroša I. naslijedio je u Raškoj, kao veliki župan, njegov 
najstariji sin Uroš II., koji se radi vlasti svađao sa svojom braćom 
Belošem i Desom. Ali ipak dođe među njima do izmirenja oko 
g. 1132./3. Šišić drži kao vrlo vjerojatno, da se poslije propasti 


do r1o0., a tad bi bili Korčulu zauzeli Genovežani iskoristivši priliku, što su se 
Mlečani sa svojim brodovljem nalazili u Palestini radi križarskih ratova, a tek 
g. 1129. (dakle pri kraju vlade dužda Domenika Michieli) oteo bi je bio Po- 
pone Zorzi Genovežanima. Paulini pozivajući se i na neke mletačke pisce 
ovako veli: »La tennero essi soggietta (naime Genovežani Korčulu) per qualche 
tempo sino a che Popono Zorzi patricio Veneto e valoroso personaggio con 
milizie a sue spese raccolte la levč dalle mani, ricuperandola a s. Marco del 
1129. come racconta Giovanni Bonifacio, Paolo Morosini, e Alessandro Vianol, 
soggiungendo che gli fu (ad esso Popone) dalla pubblica provissione confermato 
il possesso e dominio in essa isola per lui e suoi successori per eccitamento 
prudente ai cittadini et altre imprese grandi, che rissultavano con la grandezza 
privata, di pubblica tanto maggiore potenza«. Pogledao sam, što kažu oni gore 
od Paulinija spomenuti mletački pisci o Zorzima. Paolo Morosini, mletački 
historičar prve polovice XVII. stoljeća i pisac djela »Della historia della Citta 
e Repubblica di Venetia«, i Alessandro Maria Vianoli, pisac knjige »Historia 
veneta«, izašle štampom g. 1690., spominju Poponov pothvat, ali ništa ne govore 
o tom, da bi on bio oteo Korčulu iz ruku Genovežana. Giovanni Bonifacio 
napisao je »Istoria di Trevigi«. Ja sam upotrebio izdanje od g. 1744., za koje 
se veli u naslovu: »Nuova edizione molto emendata, ed accresciuta di copiose 
correzioni, et aggiunte fate dal! autore stesso.« On uopće ništa ne govori, bar 
ne u ovom izdanju, o Poponu Zorzi, već samo o Zorzima od XIII,—XV. sto- 
ljeća i dalje. Otkud je dakle crpao Paulini one vijesti o genoveškoj dominaciji 
nad Korčulom? (Da li možda iz starijeg izdanja Bonifacijeva ili eventualno 
kojeg novijeg? Sumnjam.) Valjda je to njegova kombinacija ili je čitao kod 
kojeg drugog mletačkog pisca. Ja sam pročitao i pregledao mletačke povijesti 
Romanin: »Storia di Venezia«, Cappelletti: »Storia di  Venezia«, Kretsch- 
meyer: »Geschichte der Venedig« te pregledao još neke starije mletačke histo- 
ričare, ali nigdje nema uopće spomena o mletačko-genoveškim oružanim suko- 
bima u to doba, a kamoli o borbi oko Korčule. 


8 Grgo Novak: »Hvar« p. 46. 

dukljanskog kralja Đure oko g. 1130./1131. Zahumlje pridružilo 
Raškoj kao neka odjelita oblast, i prigodom izmirenja braće da je 
Desa dobio upravu Zahumlja kao knez, a poslije, koristeći se općim 
prilikama, upao oko g. 1148./1149. u državu dukljanskog vladara 
Radoslava te mu oteo Travunju i Duklju osim primorja. Fakat je 
to, da se već g. TIs1. Desa naziva knezom Duklje, Trebinja i 
Zahumlja, a da je Radoslav ostao ograničen jedino na kraj od 
Kotora do Skadra. Desa postade kasnije velikim županom raškim 
g. 1163., ali ga radi njegove protubizantinske politike zbaci moćni 
bizantinski car Manojlo g. 1165., a nato car razdijeli zemlju između 
braće Tihomira, koji bi postavljen i velikim županom, pa Sraci- 
mira, Nemanje i Miroslava, koji dobi kao svoj dio Zahumlje. 
Poznato je, kako je Nemanja izbacio Tihomira i sam postao velikim 
županom imajući kao i prije Tihomir vrhovnu vlast nad braćom. 
Miroslav je uživao Zahumlje sve do svoje smrti oko g. 1199. 


Ekspedicija Sracimira na otok Korčulu. Poslije smrti velikog 
bizantinskog cara Manojla Komnena (1180.) Nemanja, koji bijaše 
već sjedinio primorske i zagorske strane u jednu državu, zbaci 
vrhovnu bizantinsku vlast. Bela II. (III.), ugarsko-hrvatski kralj i 
Nemanjin saveznik, oslobodi od bizantinske vlasti Srijem i Hr- 
vatsku južno od Krke, koje zemlje bijaše stekao Manojlo još 
g. 1167. On je išao za tim, da istisne također Mlečane, te mi vidimo, 
da je Zadar oko g. 1180. uistinu došao pod hrvatsku vlast, pa se 
tada i Hvar i Korčula oslobodiše mletačke vlasti, a to sudimo iz 
događaja, koji su se malo zatim zbili. G. 1184. pokuša humski 
knez Miroslav pomoću brata Sracimira, da sada opet uspostavi nad 
Korčulom nekadašnju zahumsku vlast, ali u tom ne uspije. Nemanja 
su i Miroslav nastojali, da osvoje i Dubrovnik. O događajima nas 
kod Korčule izvješćuju dubrovački ljetopisci Mavro Orbini, Gun- 
dulić i Resti. Gundulić i Resti govore jednako. Ja ću donijeti u 
prijevodu, što piše Resti. Najprije pripovijeda, kako je ro. ko- 
lovoza g. 1184. bio Miroslav poražen od Dubrovčana u pomorskoj 
bici kod Poljica, a zatim doslovno veli ovo: »Ali međutim Sracimir, 
drugi brat Nemanjin, pođe protiv otoka Korčule i Visa, koji mu 
se ne pokoravahu, iako bijahu u zavisnosti od Zahumlja; preveze 
svoje čete iz Konoševice na otok Korčulu i pljačkaše ga. Korčulani 


% Očito pogrešno napisano mjesto Lastova. 

se i Višani'" obratiše za pomoć kod dubrovačke republike, koja 
im jedina mogaše pomoći hitnom pomoći svoje flote, pobjedničke 
nad Slavenima, podvrgnuvši one otoke pod svoje pokroviteljstvo 
i zaštitu. Dubrovčani se pomakoše sa svojom flotom prema Kor- 
čuli i zarobiše sve lađe, kojima se mogao povratiti Sracimir na 
kopno, te bi opsjednut na otoku; našavši se u toj pogibli, ugovori 
s Korčulanima, da ga puste slobodno otići s otoka pod uvjetom, 
da će on osloboditi Korčulu i Vis"! od bilo koje podložnosti, kojom bi 
otoci bili vezani uz zahumsku blast; prema tome se ugovoru on 
povuče na kopno, a oni otoci postadoše slobodni.« Zatim opisuje, 
kako je u srpnju g. 1185. Miroslav bezuspješno podsjedao Dubrov- 
nik i kako napokon bi sklopljen mir između Nemanje i njegova 
dva brata s Dubrovčanima 26. IX. 1186. Bili su ugovoreni razni 
uvjeti, između kojih Resti spominje i taj, da Dubrovčani moraju 
pustiti pokroviteljstvo, koje su preuzeli nad otocima Korčulom i 
Visom (recte Lastovom). No o tom uvjetu u sačuvanom ugovoru 
nema ni spomena.'* Miroslav, knez humski, sklopi kasnije 17. lipnja 
1190. ugovor s Dubrovčanima, u kojem oni obećavaju, da će ga u 
slučaju kakove njegove pogibelji pomoći i primiti u svoj grad.“ 
Orbini opisuje borbu kod Korčule malo drukčije.“ On ne veli ništa 
o udjelu Dubrovčana u toj borbi, već spominje Korčulane kao one, 
koji Nemanjinu bratu oduzeše lađe. Orbini njega naziva Konsta- 
tinom. O sklapanju mira s Korčulanima veli uglavnom isto ono, 
što Gundulić i Resti, ali ističe, kako je Konstatin u ime Miroslava 
i Nemanje ugovorio, da se Korčula rješava zahumske vlasti. Po 
Gunduliću je i po Restiju uslijedilo oslobođenje Korčule zaslugom 
Dubrovčana, a po Orbiniju je to djelo samih Korčulana. 


Korčula dolazi pod vlast ugarsko-hrvatskih kraljeva. Korčula 
se dakle riješila mletačke vlasti, pod zahumsku se nije htjela vratiti, 
a prema Restijevu pisanju Dubrovčani na kraju ipak ne uspješe, 
iako to pokušaše, da je sebi podvrgnu. Druge vlasti, pod koju bi 


10 Pogrešno mjesto Lastovci. 

11 Pogrešno mjesto Lastovo. 

12 Izdanje Resti u Monumenta  spectantia  historiam  Slavorum  meri- 
dionalium vol. 25 p. 60—62. O ovom ratovanju i miru vidi Jireček-Radonić: 
»Istorija Srba« I, p. 197—198 i Cvjetković: »Povijest dubrovačke republike« 
(Drfrr7=t18 : 

18 Ugovor kod Ljubića, Listine I. p. rr i Smičiklasa, Codex II. 201. 

ia Smičiklas: Codex II, p. 245. 

15 Orbini p. 247—248. 

mogla doći, osim ugarsko-hrvatske i ne bijaše. Sigurno je dakle, da 
su Korčula i Lastovo u to doba, kao i sjeverniji Brač i Hvar, 
potpali pod vlast ugarsko-hrvatskih kraljeva. To zaključujemo i 
na temelju događaja, koji je slijedio g. 1185. Tad je naime sazvan 
u Splitu crkveni sabor splitske nadbiskupije. 

On je stvorio neke odluke u pogledu crkvene discipline, ali 
mu je glavna stvar bila to, što je točno odredio teritorijalni opseg 
pojedinih biskupija, nabrojivši parohije, koje pripadaju svakoj 
biskupiji. U dokumentu se iznosi, da je to bilo potrebno za to, što 
nijesu bile točno određene granice između pojedinih parohija, i 
nije se uvijek znalo, kojoj biskupiji pripadaju. Za hvarsku se bisku- 
piju određuje, da ima svoje sjedište na Hvaru, a obuhvata ove 
parohije: Hvar, Brač, Vis, Korčulu, Mulcer i cijelu Krajinu. Na 
početku se listine najprije spominje, poslije saziva, papa, a onda 
kralj ovim riječima: »domino Bela III. Hungariae regnu guber- 
nante«."* 

Premda se granice crkvene nijesu uvijek poklapale u povijesti 
s političkim, ipak baš u to doba metropolitanska vlast splitske nad- 
biskupije nije nigdje sezala izvan okvira Hrvatskog kraljevstva. 
Budući da za Hvar sigurno znamo, da je tada bio pod Hrvatskom, 
slabo je vjerojatno, da bi dvije parohije (Korčula i Lastovo) njegove 
biskupije bile izvan državnih granica. Nije bez važnosti spomi- 
njanje kralja ugarsko-hrvatskog na početku listine. Imamo dakle 
dovoljno razloga, da ustvrdimo, kako je Korčula bila tada pod vlasti 
ugarsko-hrvatskog kralja. 


B. Od g. 1185.—1254. 


Postupak u obrađivanju ovoga doba. Trudili smo se, da 
uza sve velike teškoće damo jednu sliku ovoga tamnog doba 
korčulanske povijesti od g. 1000.—1180., i završili smo prošli 
odlomak s bolje poznatim događajima iz g. 1184. i 1185. Za doba 
od g. 1185.—1254. imamo doduše veći broj dokumenata, od kojih 
su neki od naročite važnosti, ali uza sve to i ovo razdoblje korču- 
lanske povijesti ostaje nam u jednakoj mjeri tamno. Toga su se 
doba dotakli razni historičari, iako samo mimogred, ali se u svojim 
tvrdnjama znatno razlikuju.  Proučivši sve to držim, da je naj- 


18 Smičiklas: Codex II, p. 192. 

zgodnije, ako najprije navedemo ili citiramo izvore te prijeđemo 
na njihovu ocjenu i iznesemo mišljenja historičara, a onda da 
stvorimo i mi bar približnu sliku povijesti Korčule u to doba. 


Izvori za ovo doba. Najprije treba kazati dvije riječi o 
korčulanskom statutu. Njime, vremenom njegova postanka i nje- 
govima izmjenama bavit ćemo se kasnije. Sada kažemo samo svoje 
mišljenje, da je u prvobitnoj formi po svoj prilici nastao g. I214., 
kao što je to i pribilježeno pod naslovom potonje njegove redakcije 
iz XV. vijeka. 

U dubrovačkom arhivu imamo originalnu listinu od 17. kor 
lovoza 1215. koja u prijevodu glasi: »Godine upućenja Gospo- 
dinova 1215., mjeseca kolovoza dana sedamnaestoga. U prisustvu 
gospodina Leonarda, dubrovačkoga nadbiskupa, narod Dubrovnika 
u zboru sazvanom glasom zvona priznao je, da dubrovačka općina 
od općinskih prihoda mora dati gospodinu Ivanu Dandolu, dubro- 
vačkom knezu, 250 perpera u roku od 5 godina; ako ih ne da, morat 
će ih dati s kamatima — Šest mjesto pet svake godine; rečeni dug 
duguje općina spomenutom knezu radi štete, koju je pretrpio isti 
knez na otocima Korčuli i Mljetu.« Dalje se navode svjedoci. 

Važan je izvor pismo pape Honorija III. od 29. ožujka 1221. 
krčkim knezovima Henriku i Servidonu.“ Poslije pozdrava i obične 
formule u njemu se veli: »Primajući vaše osobe pod zaštitu 
sv. Petra i svoju, apostolskim vam auktoritetom potvrđujemo 
otoke položene između Splita i Zahumlja, naime Brač, Hvar, 
Korčulu i Lastovo, skupa s malenim otocima i njihovim pripacima, 
za koje smo doznali, da ih je u Hristu dragi naš kralj ugarski 
Andrija iz čiste darežljivosti vama darovao za nagradu mnogih 
služba, koje ste mu iskazali; zaštitom ovoga pisma vas utvrđujemo 
u njihovu posjedu, kao što ih pravedno i mirno posjedujete i kao 
što je to sadržano u listini sastavljenoj od istog kralja.« 

Važna je također nedatirana, našim jezikom i ćirilicom 
pisana, povelja Stjepana Prvovjenčanog, koju ipak možemo sigurno 
postaviti u razdoblje od g. 1217.—1228.'" Njome on dariva »mana- 
stiru sv. Marije na Mljetu, vas otok Mljet i Babino polje; na 
drugom otoku Krkru (Korčuli) crkvu sv. Vida; Janjinu s Popovom 


17 Smičiklas: Codex III, p. 134. 
18 Smičiklas: Codex III, p. 190. 
19 Miklošić: Monumenta serbica p. 8—1o i Smičiklas: Codex HI, p. 223. 

lukom saj sv. Stefanom i sv. Durđem, a međe su im ove: Žuljana od 
mora do mora i od druge strane Motoružnice od mora do mora; u 
Stonu crkvu sv. Nikole. Ovo neka budu metohije svete Bogo- 
rodice, mljetske crkve.. .« 

U daljem hronološkom redu izvora, koji nam spominju 
Korčulu, treba navesti ugovor između kneza Ilije i dubrovačke 
općine od 15. studenoga 1231. Izostavivši obične formule, u 
prijevodu glasi ovako: »Ja knez Ilija, sin Grubeše nekadašnjeg 
kneza, ugovorio sam i sporazumio sam se svojom slobodnom 
dobrom voljom sa dubrovačkom općinom o svim mojim razmiri- 
cama i mojih ljudi, koje su nastale u Korčuli, tako da odsad 
unaprijed dubrovačka općina ima da sa strane moje i mojih ljudi 
ostane mirna i zanavijek bez ikakve tužbe. A mi suci dubrovačke 
općine, radi Tvoje dobrote i prijateljstva, hoćemo da Tebi, gospo- 
dine kneže Ilija, i Tvojim baštinicima i Tvojim ljudima vrata 
našeg grada budu otvorena.« 

S tom bi listinom mogla biti u vezi i slijedeća od 2. ožujka 
1234. Ona glasi ovako u prijevodu: »Ja Kaceta, sin Sreće, građanin 
splitski, priznajem, da sam imao tužbu protiv općine dubrovačke u 
stvari mojih ovaca i životinja na otoku Korčuli, ali općina dubro- 
vačka već je zadovoljila potpuno moju tužbu, te sam zadovoljen 
i nemam više ništa da se tužim na istu općinu o spomenutoj stvari; 
također niti moji potomci niti ikoji drugi u ime moje ne mogu 
ništa u toj stvari nikada tražiti od općine dubrovačke. I sve karte, 
koje sam imao protiv općine dubrovačke, neka budu zanavijek 
poništene i bez vrijednosti, a ova pak neka se ne može nikada 
svjedokom poništiti.« 

Dubrovčani Grupša i sin mu Toma, u prisutnosti svjedoka 1 
dubrovačkog kneza Nikole Tonisto, prisežu 22./V. 1240., da će biti 
vjerni mletačkoj republici i u svemu biti na pomoći i službi njezinim 
ljudima, gdjegod se na njih namjerili. O tome je sastavljena i 
listina,“ gdje između ostalog vele oni i ovo: »Jednako ćemo biti 
vjerni te ćemo njih pomagati svim mogućim načinima prema našoj 
mogućnosti i savjetovati ih u svemu i po svemu, a naročito da 
uzmognu slobodno, dobro i mirno uzdržati u svojoj vlasti otoke 
Korčulu, Lastovo i Mljet, na čast našega gospodina dužda, spome- 


20 Smičiklas: Codex III, p. 345 i Ljubić: Listine I, p. 46. 
21 Smičiklas: Codex III, p. 403. 
22 Smičiklas: Codex IV, p. rIIr. 

nutog gospodina kneza Nikole i knezova koji će zastupati u Du- 
brovniku našeg gospodina dužda, te na dobro Dubrovnika. I u 
stvari spomenutih otoka pokoravat ćemo se njihovim naredbama.« 
Tu je listinu našao u arhivu 1 ljetopisac Junije Resti te o njoj i 
ostakm njezinim okolnostima veli ovo: »Međutim, premda Mle- 
čani ne željahu uvećavanje republike dubrovačke, ipak nalazim, da 
je ove godine (1240.) knez Nikola Tonista na molbu sudaca du- 
brovačkih dao zakleti Grubišu Dubrovčanina i sina mu Tomu, da 
će biti vjerni republici kroz čitav svoj život i da će dati pomoć i 
savjet u svemu i po svemu, a naročito, da Dubrovčani mogu 
slobodno postići i mirno posjedovati tri otoka Korčulu, Lastovo i 
Mljet, i da će se u stvari triju otoka pokoravati njihovim nared- 
bama. Tu sam zakletvu našao u pokladu riznice javnog arhiva, 
po čemu predmnijevajući, da nije sastavljena uzaludno, treba reći, 
da su Dubrovčani nastojali u ovo doba steći ove otoke; ali jer u 
ostalim javnim registrima ne nalazim o tom nikakova spomena, 
to ne mogu kazati ništa pozitivno, pa niti koji su bili ni kojeg roda 
spomenuti Grubiša i sin njegov Toma.«? 

Smčiklas datira između g. 1242.—1244. jedno pismo Trogi- 
rana Dubrovčanima, u kojem među ostalim vele i ovo: »Barku, 
koju ste tražili drugim pismom da vam je vratimo, tražili su prije 
vas Hvarani tvrdeći, da je ona bila u Korčuli pod njihovim 
jamstvom; budući da uistinu zato od tog vremena Hvarani traže: 
tu barku, nama nije poznato, čija je. Kako je obaveza zakletve 
velika i slavna, koju treba da svi kršćani, a naročito oni najple- 
menitiji, vjerno održe, kažemo, ako je hoćete da primite, gospodine 
kneže, pod Vašom i Vaše općine zakletvom ne tražeći je za ljude 
Andrijine ni one iz Korčule, obvezujemo se Vama je vratiti pod 
Vašom zakletvom. Budući da imamo namjeru progoniti kneza 
Andriju i njegove ljude kao najzakletijeg neprijatelja 1 štetu mu 
nanositi na svaki način, molimo Vašu plemenitost, da Vaše stvari, 
ako ih ima kod njega, odvojite, da ih ne biste poslije tražili za 
njega.«** 

G. 1254. zavladao je Korčulom pod vrhovnom vlašću mle- 
tačke republike tadašnji dubrovački knez Marsilije Zorzi, mletački 
plemić. Taj nam događaj opisuje Andrija Dandolo, mletački ljeto- 


23 Resti u izdanju Jug. akademije p. 87. 
24 Smičiklas: Codex IV, p. 179—180. Dakako sve su gore spomenute 
listine osim one Stjepana Prvovjenčanog napisane latinskim jezikom. 

pisac XIV. vijeka, ovim riječima, koje donosim u originalu: 
»Ducis Raineri Zeno anno secundo Marsilius Georgio pro Venetis 
comes Ragusii, Curzolanos absque regimine fluctuantes cum ali- 
quibus conventionibus sub suam protectionem suscepit, non tamen 
sine ducalis honoris dispendio, quem illi post biennio expulerunt et 
postea cum galleis armatis illum accedentem susceperunt.« Druga 
godina vladanja dužda Rainerija Zeno bijaše uistinu g. 1254. U 
uvodu rukopisa prve redakcije korčulanskog statuta ima jedna 
pjesma, koja slavi Marsilija Zorzi i opisuje njegova razna djela. 
Tu se veli odmah u početku, da su Korčulani g. 1254. poslali 
poslanike u Dubrovnik i zamolili dubrovačkog kneza Marsilija 
Zorzi, da postane njihovim knezom, što je on i prihvatio. 


Izlaganje mnijenja raznih historičara. Ero sam naveo sve 
izvore, koji su mi poznati, a tiču se Korčule ili je bar samo spominju 
u razdoblju od g. 1185.—1254. Ovu epohu korčulanske povijesti 
nije nitko dosad sustavno i kritički obradio. Razni historičari, 
obrađujući povijest susjednih krajeva, samo mimogred spominju 
Korčulu i navedene dokumente raznoliko interpretiraju, a one 
nedatirane raznolično i datiraju. 


Prof. Šišić u svojem djelu o Popu Dukljaninu,“ govoreći o 
povijesti otoka Mljeta, kaže i ovo: »Međuto već na početku XI. 
veka (svakako pre 1020.) rasturila se je Neretljanska oblast, pak 
je jedna, i to veća joj čest, naime kopnene Županije: Rastok, Makar 
i Dolje, a od ostrva Brač i Hvar, pripala kraljevini Hrvatskoj, a 
druga manja čest, ostrva Korčula i Mljet Zahumskoj oblasti. Od 

.sada dalje ostrvo Mljet se računalo kao sastavna čest Zahumlja, 
odnosno nešto docnije (od druge polovine XII. veka) Srpske države, 
dok najzad (oko početka XV. veka) nije postalo sastavna čest 
Dubrovačke republike; ostrvo Korčula opet bilo je u XIII. veku 
pod vlašću dužda mletačkoga«." Govoreći dalje o povijesti Mljeta 
iz gore citirane isprave od 17./VIII. 1215. povlači Šišić zaključak, 
da su i »Mlečani, odnosno sami Dubrovčani, stali sebi prisvajati 
neke mljetske prihode, jer mi saznajemo iz jedne isprave od 
17. augusta 1215., da je dubrovački knez, inače slan u Dubrovnik 


25. Op. cit. p. 251. 

26 U bilješci 181 k tome piše Šišić: »O Korčuli je teško kazati nešto 
pouzdana u tom času, ali budući da nije pripala Hrvatskoj, mogla je pripasti 
samo Zahumlju odnosno Veneciji.« 

od mletačkog dužda, primao neke prihode s ostrva Mljeta i 
Korčule.«?7 

Za povijest je Korčule važna isprava kralja Stefana Prvo- 
vjenčanog mljetskom samostanu, za koju smo kazali, da je izdana 
između g. 1217.—1228. To zaključujemo po tome, što je g. 1217. 
okrunjen Stjepan kraljem, a listinu izdaje kao kralj; a godina je 
1228. godina njegove smrti. Ona nije sačuvana u originalu, već u 
jednom prijepisu XIV. vijeka. Njezini izdavači Miklošić i Smi- 
Čiklas datiraju je između godne 1222.—1228. Jireček u svojem 
djelu »Das christliche Element in der topographischen Nomenclatur 
der Balcanlender« izašlom g. 1897.2 naziva je »Jedna (ne ne- 
sumnjiva) listina kralja Stefana Prvovjenčanog oko 1222. izdana u 
benediktinskom samostanu na otoku Mljetu«, a u bilješci na istoj 
strani veli: » Tekst isprave čini se, da je jako interpoliran, osobito 
mjesto o jednom posjedu na Stonskom ratu od mora do mora.« 
G. 1904. isti Jireček u djelu »Die mittelalterliche Kanzlei der 
Ragusaner«* datira je oko 1220. i o njoj ponovo veli, da je jako 
interpolirana. Šišić je u napomenutom djelu* datira oko g. 1220., 
navodi zatim Jirečekovo mišljenje o interpolaciji i veli, da je 
autentična, što se tiče darovanja Mljeta. Ja mislim, da je isprava 
i što se tiče Korčule također autentična, jer uistinu nije moglo 
imati nikakove svrhe interpolirati kasnije u XIV. stoljeću stavku, 
kojom se benediktincima na Mljetu dariva crkva sv. Vida na 
Korčuli.“ Medini u Starinama dubrovačkim veli na str. 306 o 
ovoj ispravi: »Po sadržaju vidi se, da je isprava pisana, pošto je 
Stjepan Prvovjenčani istjerao kneza Petra s Rata i Stona.« S ob- 
zirom na teritorijalnu povijest Korčule bilo bi od velike važnosti 
točno datirati listinu ili bar ustanoviti, da li je sastavljena prije 
&. 1221. ili kasnije, jer vidimo, da te godine 29. ožujka Honorije III. 
potvrđuje krčkim knezovima posjed otoka Brača, Hvara, Korčule 
i Lastova. 

Grga Novak u svojoj povijesti Hvara? veli o toj potvrdi ovo: 
»1221. godine darova kralj Andrija otoke Brač, Hvar, Korčulu i 

2" Op Gt" ps 250 

28 Sitzungsberichte der Kais. Akademie in Wien. Phil.-historische Klasse. 
Band CXXXVI, p. 23. 

?% Archiv fir slavische Philologie XXV, p. 167. 

SO Opucit.+ 226 1.252 

31 Vidi o ovoj listini i napomene pod riječju Krkar u Akademijinom 
rječniku. 

s (Op: cit. up. sn 

Lastovo s malim otocima, koji ovima pripadaju, Henriku i Servi- 
donu knezovima za zasluge, koje su mu oni učinili. Taj im dar 
potvrdi i papa Honorije III. i uze ih pod svoju zaštitu."* Kako su 
dugo ova braća zadržali Hvar i u kakvom je zapravo bila odnosu 
već stvorena hvarska autonomna komuna prema njima, nema nika- 
kovih vesti. Znamo samo, da još 1240. nije bio Brač u njihovoj 
vlasti, jer se te godine nalaze Brač i Hvar pod vlašću braće Pribi- 
slava i Ozora, sinova omiškog kneza Malduka.«* 


Milord Medini u svojoj raspravi o Damjanu Judi" dosta se 
dotakao 1 korčulanske povijesti u XIII. stoljeću. On drži, da je 
Damjan Juda imao također ime Dobroslav, i da je dolazilo do 
ažmirica između njega i Splićana, te veli dalje: »Knez u Splitu 
u doba Dobroslava bio je Grubeša, a kasnije Martinussius, pa 
možda se baš na ove sporove odnosi izmirenje između Dubrovčana 
i Ilije sina pok. kneza Grubeše g. 1231., gdje Ilija odustaje od svih 
represalija za ono, što su Dubrovčani uzeli njemu i njegovim lju- 
dima u Korčuli, a Dubrovčani otvaraju vrata grada Iliji i njegovim 
nasljednicima kao i njegovim ljudima.« Nasuprot tome spominjem, 
da Ljubić u indeksu k Listinama smatra ovaj ugovor kao »Con- 
cordium inter Ragusium et comitem Corcirae_Eliam.« No da 
vidimo, što nadovezujući na gore citirano dalje veli Medini: »No 
bilo, da je spor s knezom Ilijom bio iz doba Dobroslava ili nastao 
kasnije, on pokazuje, kako su i Splićani i Dubrovčani isticali neka 
prava nad Korčulom. Koje su naravi bila ova prava splitska, 
teško je reći. Ali je na otoke isticala prava i kruna sv. Stjepana 
izvodeći ih jamačno iz pobjede Andrije g. 1198. nad Humom, kad 
je Andrija uzeo naslov »dux Chulmae«, koji je od tada ostao u 
naslovu ugarskih kraljeva. G. 1221. darovao je on 4 otoka »inter 
Spalatum et Ulmes sitas videlicet Faram, Braczam, Corzuram et 
Laugustam«, krčkim knezovima. Tu se ne spominje Mljet, ali nf 
Korčula ni Lastovo nijesu se baš smjeli darivati kao svoje. Uza 
sav sjajni naslov »dux Chulmae«, faktični gospodari Huma bili su 
Nemanjići, pak je Stjepan Prvovjenčani kao kralj, dakle poslije 
g. 1222. darovao benediktinskom samostanu na Mljetu »otok 
vbsb i Bbbbino pole, u drugom otoce u Krbkre crbkBvb svetoga 
Vida, Janinu i sb. Popovomb Lukomb .. .« 


38. Theiner: Monum. Hungariae I. 27. Bilješka Novakova, 
34 Thomae Archid. o. c. 126. Bilješka Novakova. 
35 Izašla u reviji »Dubrovniku« g. 1929. 

Međutim sva je prilika, da je Dobroslav-Juda u vrijeme 
borbe između Vukana i Stjepana, nastale poslije smrti oca Nemanje 
(1202.—1203.), a možda još i prije u doba navale Andrijine na 
Hum, bio zaposio ove otoke. Tako tumačim, da je za doba prvih 
mletačkih knezova u Dubrovniku dubrovački »comitatus« imao 
neke prihode otoka Mljeta i Korčule, kojih se knez Ivan Dandolo 
g. I215. odrekao, ali uz odštetu od 250 perpera, koje će mu općina 
isplatiti kroz pet godina. Ta je odšteta »propter damnum quod idem 
comes habuit in insulis Corcera et Meleta«. To odricanje nije bilo 
svojevoljno. Općina, kaže dubrovačko vijeće (C. III. 115), nije 
mogla platiti kneza, pa se daje Dandolu pravo pobirati namet od 
3% na dubrovačku robu, koja stigne u Mletke »non pro con- 
suetudine, sed propter paupertatem et indigentiam quam commune 
Ragusii habuit propter guerras«. Ratovi, koji se ovdje spominju, 
mogu biti samo ratovi sa Stjepanom Velikim Županom, koji su 
završeni ugovorom prijateljstva sklopljenim po Jirečeku između 
8. I214.—1217. Tu se doista ne spominje, da su se Dubrovčani 
tom prilikom odrekli Mljeta i Korčule, no nama sačuvana povelja 
Uroševa sadržava samo njegove obaveze, a obaveze Dubrovnika 
bile su vjerojatno u protupismu, koje se izgubilo. Malo poslije 
ovoga Stjepan je darovao Mljet benediktincima.« 


U svojem djelu »Starine dubrovačke« (izdanom g. 1935.) veli 
Milorad Medini o Korčuli na str. 242 ovo: »G. 1000 osvojio je 
Petar II Orseolo Korčulu i Lastovo. Otada nema nikakove vijesti 
o Korčuli do g. 1184. Tada je, po pripovijedanju dubrovačkih 
kroničara, Sracimir, brat Nemanjin, htio prisiliti na pokornost 
Korčulu i Vis koji — kako Rastić kaže — iako pripadahu Humu, 
nijesu ga slušali. Dubrovčani su došli Korčulanima u pomoć te 
uništili lađe Sracimirove, a Sracimir, nalazeć se opsjednut na otoku, 
morao je priznati Korčulu nezavisnom od Huma.** Valjada tada 
je već ušla Korčula u neke političke administrativne veze s Du- 
brovnikom, jer g. 1215 obećali su Dubrovčani svome knezu Ivanu 
Dandolu otštetu od 250 perpera zbog štete koju je imao na otocima 
Korčuli i Mljetu. Dandolo, dakle, kao da je bio dotada i knez 
dubrovački; jer inače ne bi se Dubrovčani smatrali obvezani da mu 
gubitak naknade. 


35a Rastić 60, Jireček: Istorija I, 197. Bilješka Medinijeva. 
35b_Cod. III, 134. Bilješka Medinijeva. 

Napuštanje Korčule i Mljeta došlo je poslije dugotrajna 
ratovanja sa Stjepanom Prvovjenčanim koje je Dubrovnik tako 
osiromašilo, da nije imao otkle da plati kneza Ivana Dandolo, te je 
morao pristati na namet od 3% na robu koju uveze u Mlerke.«**“ 

Frano Radić u jednoj svojoj raspravi“ veli ovo: »U starije 
doba srednjeg vijeka Korčula bijaše dio Nererljanske oblasti, a do 
u drugu polovinu XIII. vijeka pripadala je zahumskim knezovima. 
Poslije je pao otok pod feudalno gospodstvo mletačke obitelji 
Zorzi...« Malo niže izričito veli, da su Zorzi oteli Korčulu za- 
humskim knezovima. : 

Teritorijalnom pripadnosti Korčule u ovo doba pozabavio 
se i Franjo Rački u svojoj raspravi: »Hrvatska prije XII. vieka 
glede na zemljišni obseg i narod«."" Govoreći o Neretljanskoj oblasti 
veli on, da je tečajem XI. stoljeća prestala biti samostalnom te se 
je pridružila Hrvatskoj; to vrijedi za njezino kopno i dva suprotna 
otoka Brač i Hvar. O Mljetu veli Rački, da je u XI. vijeku pri- 
padao zahumskim knezovima. To je njegovo mnijenje ispravno, 
iako ga potkrepljuje nekim ispravama iz XI. i XII. vijeka, za koje 
se kasnije dokazalo, da su falsifikati. Zatim dalje, nastavljajući na 
raspravljanje o Mljetu, kaže o Korčuli ovo: »Ovaj isti tečaj do- 
gađaja kano da u bitnosti vriedi i za drugi, ali još veći bivši 
neretljanski otok, naime Krkar (Corzula). Ovo se mnienje ne može 
doduše poduprieti ispravami, osobito ne iz XI. vieka, kano što za 
Mljet. Niti se ovdje osvrćem na dubrovačke pisce, koji umiedu 
pripoviedati, kako je Krkar sa Zahumljem prešao na srpske Ne- 
manjiće. Ali to je u vjerodostojnih spomenicih utvrđeno, da je već 
veliki župan srpski Stjepan Nemanja vladao u Zahumlju, te da je 
on 1 za taj diel svoje države dne 27. rujna 1186. god. ugovor 
s Dubrovčanima uglavio.* Stjepana Nemanje sin prvovjenčani kralj 
Stjepan kano gospodar ne samo Mljeta nego i Krkra daruje 
lokrunskom samostanu >$ Apovromun orout ovo Kpnkpko o UphKbEK 
CRETOFA RHAA KHHHOV H Ch NONOBOMK O AOVKOM H CRETATO CTEBANA H 
cReTaro reopruk .. .<5% Stoga ne može biti sumnje, da su srpski 


85c_Cod. III, 133. Bilješka Medinijeva. 

36 »Slavenska imena i prezimena Korčulana do konca srednjega vijeka« 
(Srđ. g. 1906. p. 583—584). 

37 Rad Jug. akademije 56, p. 88—89. 

38 Monumenta spectantia historiam Slavor. Merid. I, rr. »Et Sclavi de 
Chelmania...« Bilješka Račkoga. 

39 Miklošić: Monum. serb, p. 1o. Bilješka Račkoga. 

vladaoci početkom XIII. vieka bili gospodari na Krkru, a taj se 
čin može tumačiti samo tako, ako se uzme, da je na nje ta vlast 
preko Zahumlja prešla, stoga da je Krkar od Neretvana pripao 
Zahumlju.« 

Jireček u svojoj »Istoriji Srba«," govoreći o ratovanju Du- 
brovčana sa srpskim kraljem Urošem I. i njihovim neuspjesima, 
veli dalje ovako: »Dubrovčani su, kako se vidi iz poznijih kronika, 
svu krivicu zbog neuspeha svaljivali na svoga kneza. Marsilijo 
Đorđi izvukao je iz toga ratovanja lično koristi za svoju porodicu, 
proširivši tim ujedno i mletačku vlast na Adriji. Već su se raniji 
dubrovački knezovi uzalud trudili, da ovladaju susednim velikim 
ostrvima, koja je kralj Andrija II., po svoj prilici, za vreme borbe 
sa Omišanima dodelio moćnim krčkim grafovima.“* Opštine Korčula 
i Mljet izabraše (1254.) Marsilija Đorđija za svoga naslednoga 
kneza (Comes perpetus -+ 1271). Sa njegovim imenom počinje 
statut Korčule.«*? 

Heinrich Kretschmayr u svojoj »Povijesti  Venecije«," go- 
voreći o Dubrovniku i njegovu odnosu prema mletačkoj republici, 
ističe, da je Dubrovnik, uza sve vrhovno priznavanje mletačke 
vlasti, vodio u mnogočemu svoju samostalnu politiku; tako dok je 
republika sv. Marka bila u dobrim prijateljskim odnosima sa 
srpskim kraljevstvom, dotle je Dubrovnik više puta bio u nepri- 
jateljstvu prema njemu. Tako spominje Kretschmayr ratovanje 
Stefana Uroša 1. s Dubrovnikom od g. 1252.—1254. i njegovu 
vojnu na sam grad. Govoreći o svemu tome, veli on ovo: »Stefan I., 
sin prvog Nemanje, »prvovjenčani« kralj (r196.—1228.), uzeo je 
jednu unuku Henrika Dandola za ženu, dobio je mletačkom pomoći 
1217. kraljevsku krunu iz Rima i čini se, da nije naškodio pri- 
jateljskom odnosu time, što se je poslije toga nazivao kraljem ne 
samo Srbije, Dioklije (Crna Gora), Travunje (Dubrovnik-Kotor) i 
Huma (Hercegovina), već također i kraljem Dalmacije, koja je 
zemlja sada sjala u trima vladarskim titulama. Također kad je 


“0. U Radonićevu prijevodu I. dio, p. 231. 

“1 Smičiklas III, r34 (1215); IV, rrr (1240): Corcira Lasta e Meleta. 
Papa Honorije III., r22r1. krčkim grafovima, gospodarima ostrva Hvara, Brača, 
Korčule i Lastova: Theiner, Mon. Hung. I, 27; Pressuti na n. m. I, 525 br. 3214; 
Smičiklas III, 1rgo. Bilješka Jirečekova. 

42 Mon. hist. jur. knj. I, 1, 3, 20. Ljubić III, 403 i d. Upor. Dandolo u 
Muratorija r2 col-363 A. Bilješka Jirečekova. 

43 »Geschichte von Venedig« II, p. 58. 

i najmlađi sin Stefana, Stefan Uroš I., »promukli« kralj (1243.— 
1276.), htio da u svojoj tituli sadržano pravo na Dubrovnik u djelo 
provede, ovaj čin nije mogao ozbiljno ugroziti stare odnošaje. Kralj 
se je dao lako skloniti na napuštanje ove vojne i podnosio je, da 
Marsilije Zorzi, kao gradski knez, u travnju 1255. osvoji Korčulu 
i Mljet. I u godinama 1266. i 1275. pokušaji Srba, da metnu svoju 
ruku na Dubrovnik, bili su odbijeni nagovaranjem mletačkih po- 
slanika i mačem nadasve na rat spremnog duždeva sina Petra 
Tiepolo.« Iz toga se citata vidi Kretschmayerovo mišljenje. On 
drži, da su Korčula i Mljet bili tada pod srpskom vlasti Stefana 
Uroša I. i da ih je Marsilije oteo njemu. Kako vidjesmo, Jireček o 
tome piše neodređeno, ali se čini, kao da je i on tako mislio. 


Zanimljiva je rasprava dra. Branimira Gušića »Kako je Mljet 
pripao dubrovačkoj republici«, izašla g. 1931. u Rešetarovu zborniku, 
Govoreći o Mljetu u XIII. stoljeću dotiče se on također povijestf 
Korčule i Lastova. Govoreći o tim trima otocima veli ovo“: »Čini 
se, da ova zahumska, odnosno Nemanjićka vlast nad otocima nije 
bila baš uvijek naročito stalna. Svakako je značajno, da u listini 
Stjepana Prvovjenčanog,“ kojom je obdario manastir Marijin na 
Mljetu, nema spomena o pređašnjima posjedima samostana, zabo- 
ravljena je fundacionalna Desina darovnica, Štoviše, ponovo se 
izrijekom daje »otok vbsb i Babbino Pole« zajedno sa nekim drugim 
posjedima u susjednom stonskom primorju i na Korčuli. Ako ovo 
dovedemo u vezu sa ispravom od 17. augusta I215.;“* gdje dubro- 
vačka općina odlučuje davati knezu Ivanu Dandolu kroz pet 
godina godišnje so perpera »propter damnum, quod idem comes 
habuit in insulis videlicet Corcera et Meleta«, onda dolazimo do 
zaključka, da je neko vrijeme prije konsolidacije nove srpske države 
pod Stefanom Prvovjenčanim, morala dubrovačka općina imati 
neka prava na izvjesne dohotke s ovih otoka, koje je založila 
knezu i bila prinuždena, kad je ojačanjem srpske vlasti izgubila, 
da ih nadoknađuje iz vlastitih sredstava. Za Korčulu i Lastovo 
znamo čak pouzdano, da su darovanjem kralja Andrije II.*", vjero- 


4a Rešetarov zbornik p. 48—49. 

45. Miklosich: »Monumenta Serbica« p. 8.; Smičiklas 0. c. III, p. 223. 
Bilješka Gušićeva. 

46 Smičiklas o. c. III, p. 134. Bilješka Gušićeva. 

27 Ibid. III, p. 190. Bilješka Gušićeva. 

jatno za vrijeme rata s Omišanima,*“ došli n kratko vrijeme u vlast 
Krčkih knezova. 

U ovakovo nesigurno vrijeme Venecija je svakako pokušala, 
da preko Dubrovčana zavlada s ovim otocima i tako učvrsti svoju 
poziciju na granici Omiša i nemanjićke države. Tako se 22. maja 
1240. neki Grubša i sin mu Toma zaklinju u Dubrovniku pred 
knezom Nikolom Tonisvom i svjedocima, da će biti vjerni »domino 
nostro duci Venetiae qui nunc est et omnibus qui erunt per tempora«, 
a napose obećaju, da će »manutenere insulas, videlicet Corciram, 
Lastam er Meletam ad honorem domini nostri ducis et predicti 
domini Nicolai et comitum qui pro nostro duce erunt in Ragusio.«* 

Poslije nesretnog rata s kraljem Urošem ljeti r252., snaga je 
Dubrovnika znatno opala. Napušten od svojih saveznika u ratu, 
Bugara i Zahumlja, morao je Dubrovnik podizati nove poreze i daće 
»pro reparatone pacis regis Urossi«.* Ovako oslabljeni Dubrovnik 
nije mogao davati dovoljnu zaštitu mletačkoj moći na istočnoj 
strani Jadrana. Zbog toga je, čini se, mletačka vlada nastojala, 
da na svaki način dobije Korčulu i Mljet pod svoju direktnu vlast. 
Dubrovački knez Marsilije Đorđi bude 30. VII. 1256. vjerojatno 
na zahtjev Venecije izabran za nasljednoga kneza Korčule i Mljeta.« 

Ovim se razdobljem korčulanske povijesti pozabavio i A. V. 
Solovjev u svojoj raspravi o korčulanskom statutu." Spomenuvši, 
kako su podaci za povijest Korčule od 998.—1180., koje donosi po 
Pauliniju, nepouzdani, veli dalje ovako: »Točni arhivski podaci 
postoje samo za XIII. stoljeće i pokazuju, da se otok. Korčula (kao 
i drugi dalmatinski otoci) pokoravao u to vrijeme sad Ugarskoj 
sad Veneciji. 

Vjerojatno do g. 1215. Korčula se je nalazila u zavisnosti od 
bliskog Dubrovnika i tim samim također od Venecije. 17. kolovoza 
1214. g. naime općina dubrovačka obećaje plaćati svojem knezu 
Ivanu Dandolu (postavljenom od Venecije) po 250 perpera godišnje 
za naknadu gubitka, koje je on pretrpio bivši lišen dohodaka 
s otoka Korčule i Mljeta.?? 

48 Jireček-Radonić: »Istorija Srba« I, p. 231. Bilješka Gušićeva. 

“% Smičiklas o. c. IV, p. rir. Bilješka Gušićeva. 

50 Ibid. IV, p. 572. Bilješka Gušićeva. 

5" Pod naslovom ./lpeBuBHiuu# cvneGuuKkE PTFCZANAnHHXB CIraranE“ 
(izašla g. 1929. u Tpyaet IV Ceismi Pocaexuxb AKANeMUYCCKNXB Opranu- 
šaui# 33 rpanuueii. "lacrb 1) 


5? Propter damnum, quod idem comes habuit in insulis, videlicet Corcera 
et Meleta. Smičiklas: Codex diplomaticus, HI, p. 134. Bilješka Solovljeva. 

Korčula je prestala te godine davati danak dubrovačkom 
knezu prešavši pod suverenitet Ugarske. Kralj Andrija II. dao je 
g. 1215. otok Korčulu u leno grofovima otoka Krka — Franko- 
panima (bivšim vazalima Venecije). I iz papske bule 1221. g. mi 
vidimo, da je Korčula isto tako kao i otok Hvar, Brač i Lastovo 
podčinjena Frankopanima prema darovanju ugarskog kralja. 

No kako izgleda, Korčula slijedećih godina nije nikome 
podložna, premda Dubrovnik hoće da ima na nju pravo i pače 
nadoknađuje pojedina lica za Štete nanesene od nepokornih Kor- 
čulana."* G. 1240. neki knez Grubeša Dubrovčanin sa sinom Tomom 
dobio je Korčulu, Lastovo i Mljet u leno od mletačkog dužda“ i 
Dubrovnika, no sigurno se nije mogao ni on učvrstiti na nepo- 
kornom otoku. 

Najzad g. 1254. venecijanski patricij Marsilije Zorzi zavladao 
je Korčulom i potčinio je ne voliko Veneciji koliko sebi lično.« 

Vjekoslav Klaić, govoreći u svojoj velikoj »Povijesti Hrvata«* 
o ugarsko-hrvatskom kralju Beli III. (IV.), veli, da on bijaše 
g. 1254. na vrhuncu svoje moći, sreće i slave. Nešto niže pak na- 
stavlja Klaić ovako: »Tu premoć kralja Bele mučno je gledala 
mletačka obćina, pak je nastojala da smeta njegovu vladanju u 
dalmatinskom primorju i na otocima. Ona je u to vrijeme pokorila 
otok Korčulu svojoj vlasti, te je s tim pogazila ugovor od g. 1244. 
No ban Stjepan pohita iz Štajerske na jug i zapriječi dužda 
Rajnerija Zena u daljnjem napredovanju; neki tvrdi, da je mletačka 
obćina morala ća i Zadar Beli vratiti, no za to nema nikakovih 
dokaza. 

Velika je bila vlast Stjepana u to doba. On je zapovijedao od 
Semeringa do Dubrovnika i od Senja do Drine.« 


Osvrt na prilike zahumske, odnose između Zahumlja i 
ugarsko-hrvatske države i na djelovanje Omišana. Vidimo dakle 
raznolično tumačenje izvora sa strane raznih historičara, ukoliko 
su se dotakli korčulanske povijesti. Nastojat ću, da i ja dam o 
tome jednu sliku, ali radi boljeg shvaćanja mislim, da je potrebno, 


58 Smičiklas III, p. rg1. Bilješka Solovljeva. 

a G. 1231. Dubrovčani nadoknađuju Iliji, sinu pok. kneza Grubeše, štete 
njegove i njegovih na Korčuli; g. 1234. oni nadoknađuju Kaceti iz Splita slične 
štete. Smičiklas III, 345, 403 (Ljubić, Listine 1. No 74). Bilješka Solovljeva. 

55 Smičiklas IV, p. 1r1. Bilješka Solovljeva. 

58 Svezak prvi p. 240. 

da se osvrnem na prilike susjednih zemalja u to doba, a naročito 
Zahumlja, i odnošaja između ugarsko-hrvatske države i Zahumlja. 

Kad je Nemanja sjedinio primorske i zagorske krajeve u 
jednu državu, vlast je nad Zahumljem imao već njegov brat Miro- 
slav. On je bio protivnik katoličke crkve, a nije živio ni u dobrim 
odnosima s ugarsko-hrvatskim kraljevima. Kad je narod u Poljicima 
ubio splitskog nadbiskupa Rajnerija u kolovozu g. 1180., nađoše 
neprijatelji nadbiskupije sklonište kod Miroslava. Njega su optu- 
živali, da je dohotke ubijenog nadbiskupa prisvajao te u svojoj 
oblasti nije dopuštao, da se provode crkvene naredbe; pače nije htio 
pustiti u svoju zemlju podđakona Tebalda, papinskog legata, te je 
ovaj udario na nj anatemu. Papa Aleksandar III. pozva g. TIŠI. 
Belu III., neka prisili Miroslava na naknadu štete i pokornost. No 
ništa nam se ne spominje, da bi Bela bio poduzeo kakovu akciju. 
Tek kasnije hrvatski herceg Andrija u doba vladanja svoga brata 
Emerika provali g. 1198. u Zahumlje. On isti spominje svoju 
slavnu pobjedu i u doba svoga hercegovanja, između ostalih naslova, 
ima naslov dux Chulmiae; valjda je i neko vrijeme imao sjeverni 
dio humske države pod svojom vlašću; no u tom slučaju ta vlast 
sigurno nije bila dugotrajna, jer se poslije Miroslava spominje kao 
gospodar sjevernog Huma knez Petar, gorljivi pataren, kojega su 
Splićani usprkos opiranju svoga svećenstva izabrali za gradskoga 
kneza (od 1225.—1227.). Orbini pripovijeda, da je veliki župan 
Stjepan sa svojim sinom Radoslavom krenuo protiv Petra i porazio 
ga, a posljedica toga poraza bijaše, da je Petru ostala ograničena 
vlast na kraj sjeverno od Neretve. Petra je tu naslijedio njegov 
sinovac Toljen, neprijatelj Splita i Trogira, koji umrije g. 1239. 
Upravu zemlje pak južno od Neretve, prema pripovijedanju Or- 
binija, povjeri Stjepan svome sinu Radoslavu, a za gospodara u 
stonskom kraju, u primorju kod Slanoga i u Župi Popovskoj po- 
stavio je svoga rođaka Andriju, sina Miroslavljeva. Ovom Andriji 
uspije s vremenom steći vlast u čitavom Zahumlju. Dakako, 
vrhovnu su vlast nad Zahumljem imali srpski kraljevi. I Petar 
i Andrija i Toljen često su bili u zadjevicama sa svojim sjevernim 
susjedima. Poslije Petra bio je imenovan za splitskoga gradskog 
kneza Gregorije od roda Šubićeva. Između njih je došlo do žestokih 
sukoba i na moru i na kopnu. Knez Toljen navaljivaše pak na 
trogirski i splitski teritorij, te ga nemilosrdno pljačkaše, ali zato 
navaljivahu Splićani s mora i na njegovu zemlju te je pljačkahu. 

Kad je pak hrvatski herceg Koloman g. 1234. poveo u doba vla- 
danja kralja Andrije, nekadašnjeg hercega, krstašku vojnu protiv 
patarena u Bosni, a ta vojna potraja duže vrijeme, provali on 
g. 1237. i u Zahumlje te ovdje izvojeva pobjedu, ali ugarska vlast 
nije bila ovaj put trajna u Zahumlju. Mi vidimo dalje, kako u doba 
građanskog rata između Trogira i Splita uz bosanskog bana Mateja 
Ninoslava istupa kao splitski saveznik knez humski Andrija, a kad je 
napokon 19. srpnja 1244. bio sklopljen mir između Splita i Trogira, 
biše od mira izuzeti kao kralju nevjerni ban Ninoslav, humski 
knez Andrija i Poljičani. Knez se Andrija spominje posljednji put 
8. 1249., a naslijedio ga je njegov sin Radoslav, koji se nađe 
22. svibnja 1254. u Dubrovniku, gdje je sklopio ugovor mira i pri- 
jateljstva s Dubrovčanima. U tom se ugovoru naziva vjernim kle- 
tvenikom kralja ugarskoga, a budući da su tada Dubrovčani bili 
u ratu sa srpskim kraljem Stjepanom Urošem I., to se Radoslav 
obvezuje, da će ratovati protiv njega kao saveznik Dubrovčana. 
Vidimo dakle, da je uspjelo ugarsko-hrvatskom kralju nametnuti 
njemu svoju vrhovnu vlast. Poslije g. 1254. ne spominje se više 
Radoslav. Zahumlje je došlo u drugoj polovici XIII. stoljeća pod 
direktnu srpsku vlast. 

Prevlast je ugarsko-hrvatskih kraljeva bila na jugu silno 
ugrožavana od Omišana i stanovnika Krajine, koji su se bavili 
gusarstvom, pa su osobito ugrožavali otoke Brač i Hvar. G. 1220. 
zamole Hvarani i Bračani kralja Andriju, da ih uzme u zaštitu 
protiv Omišana. Radi toga zaprijeti kralj Andrija Malduku, knezu 
Kačića, i njegovoj cijeloj rodbini, da će ih strogo kazniti, ako ne 
spriječe gusarenje svojih suplemenika. Kad su pak omiški gusari 
napali na neke brodove, koji su prevozili križare u Palestinu, papa 
Honorije III. odluči, da budu silom obuzdani; stoga upravi poziv 
kralju Andriji II. i gradovima Splitu i Dubrovniku, neka navale 
na njih i prinude ih, da se okane gusarenja. Papa pozove i Splićane 
odlučnim pozivom, da na njih navale. U isto se doba radi i o tom, 
da se povede križarska vojna u Bosnu protiv patarena. Kao svoga 
poslanika pošalje papa u Dalmaciju Akoncija, kapelana rimske 
kurije. Akoncije dođe u Split i odatle pozove cijelu Dalmaciju i 
Hrvatsku u rat protiv heretika i gusara. On sam sakupi mnogo 
brodova i vojske, te napadoše Omišane na_ kopnu i na moru, ali 
bez velikog uspjeha, jer g. 1222. piše papa pismo Dubrovčanima, 
da i oni nastoje obuzdati omiške gusare. Tek g. 1226. izmiriše se 

Omišani s papom i obećaše, da će se okaniti gusarenja, ali se poslije 
opet dadoše na stari zanat te zauzeše za neko vrijeme, kako gore 
vidjesmo, otok Hvar i Brač." 


Moj zaključak. Mi vidimo dakle iz svega ovog pripovijedanja, 
da su odnošaji između Zahumlja i ugarsko-hrvatske države od 
g. 1185.—1254. bili neprestano napeti i da su se često vodile borbe 
ili direktno s hercezima ili s drugim faktorima u ugarsko-hrvatskoj 
državi. Omišani se pak tako vladaju, kao da su država u državi. 
Eto kad sve uočimo, onda ćemo shvatiti, da je i otok Korčula 
nalazeći se u pograničnom području tih dviju vlasti, dolazio čas 
pod utjecaj jedne, čas pod utjecaj druge. Izvori su oskudni, i teško 
je iskonstruirati pravu sliku povijesti Korčule u to doba. Na temelju 
gore navedenih i citiranih izvora možemo stvarati razne kombinacije, 
kao što su naši historičari djelomično i pokušali. I meni se nameću 
razne kombinacije, no ja ću nastojati da izvedem ovdje samo ono, 
što mi se čini najvjerojatnijim, te ću iznijeti one momente, koji mi 
se čine iz izvora najsigurnijim. Poslije g. rr80. Korčulani ne htjedoše 
priznavati zahumsku vlast; na to ih je kušao prisiliti Sracimir_u 
ime brata Nemanje i Miroslava, ali u tome nije uspio. Korčula je, 
uživajući veliku autonomiju, priznavala ugarsko-hrvatsku vlast, 
jer g. 1185. vidimo, da ona i Lastovo bivaju podvrgnute na 
splitskom crkvenom koncilu hvarskoj biskupiji, koje se teritorij 
sigurno nalazio pod vlašću ugarsko-hrvatskog kralja. Je li Korčula 
ostala i dalje pod njegovom vlašću? Teško je reći, da li je bila kroz 
slijedeće decenije koja teritorijalna promjena, no iz dokumenta od 
S. 1221. možemo vjerovati, da je kralj Andrija, imajući vlast nad 
otocima Hvarom, Bračom i Lastovom, predao njih u upravu krčkim 
knezovima, jer im papa u svojem pismu izričito veli: sicut ea iuste 
et pacifice possidetis. Klaić drži, da ih je kralj za to darovao krčkim 
knezovima, što su oni sudjelovali u borbi protiv Omišana, te im se 
htio tako odužiti."* O vršenju vlasti krčkih knezova na tim otocima 


57 Za ovaj sam osvrt upotrebio: Jireček-Radonić: »Istorija Srba« I; 
Klaić: »Povijest Bosne« (pogl. VI. Humska zemlja do r4. stoljeća), »Povijest 
Hrvata« (svezak prvi) i »O hercegu Andriji« (Rad Jug. akademije 136); Grgo 
Novak: »Hvar«; Stanojević: »Istorija srpskoga naroda«; Šišić: »Pregled po- 
vijesti hrvatskog naroda«; Ilarion Ruvarac: »Miroslav, brat Stefana Nemanje, 
velikoga župana srpskog« (Godišnjica Nikole Ćupića X); Jireček: »Toljen, sin 
kneza Miroslava Humskog« (Glas Srpske akademije nauka 35); Ćorović: »Isto- 
rija Jugoslavije« p. IIO, II3—II4, II$, II7, 118. 

58 TU knjizi: »Krčki knezovi Frankapani« p. 89—90. 

niti hvarski izvori, koji su za XIII. stoljeće mnogo obilniji, ništa 
ne govore,“ pače vidimo, da se već g. 1240. Hvar i Brač nalaze 
pod vlašću Omišana. Omišani mora biti da su preuzeli vlast nad 
njima neko vrijeme poslije g. 1221., a to isto Će biti učinio za- 
humski knez i sa Korčulom, pa je stoga i razumljivo, da Stjepan 
Prvovjenčani, kao vrhovni gospodar Zahumlja, darujući bene- 
diktinski samostan sv. Marije na Mljetu čitavim tim otokom pa 
crkvom i zemljištem na Pelješcu, dariva mu i crkvu sv. Vida na 
Korčuli. No Dubrovčani nastoje već u XIII. vijeku, kako bi stekli 
vlast nad otocima Mljetom, Lastovom i Korčulom. To pokušava 
njihov knez Ivan Dandolo, a iz listine od g. 1215. mislim, da se 
može jasno vidjeti, da on u tome nije uspio. Šišić, Medini, Gušić i 
Solovjev shvaćali su tu ispravu na taj način, kao da se njome 
obvezuju Dubrovčani nadoknaditi svojemu knezu gubitak dohodaka 
na otocima Korčuli i Mljetu, nad kojima je dubrovačka republika 
imala vlast, a izgubivši vlast nad njima, izgubio je knez i dohotke. 
Mislim, da se na taj način ne mora shvatiti smisao te isprave. Ja 
bih radije uzeo, da je knez pokušao sa svojim sredstvima osvojiti 
te otoke za republiku, ali jer u tom pothvatu nije uspio i time 
pretrpio štetu, republika mu je za to nadoknađuje. Kasnije opet 
dolazi do razmirica među Dubrovčanima i knezom Ilijom, za kojeg 
mislim, da je uistinu bio knezom u Korčuli, ali g. 1231. sklapaju 
napokon ugovor prijateljstva. Dubrovčani prilikom tih razmirica 
sigurno navališe na Korčulu, gdje počiniše razne štete, a mislim 
zaplijeniše i mnogo stoke; na Korčuli se nalazila i stoka Splićanina 
Kacete, pa Dubrovčani i njegova oštetiše, našto on podiže tužbu na 
dubrovačku općinu. U ovoj stvari intervenirao je za Kacetu Gre- 
gorije Šubić, tadašnji knez splitski." Kaceta konačno bi namiren 
2. ožujka 1234., i isplaćena mu odšteta. G. 1240. uznastojaše 
Dubrovčani ponovo, da zavladaju Korčulom, Lastovom i Mljetom. 
Taj su posao imali izvršiti Grupša i sin mu Toma te se zakleše 
zakletvom, koju smo: spomenuli; ako se u toj zakletvi ističe vjernost 
mletačkoj republici, nije ni čudo, jer je i Dubrovnik priznavao 
vrhovnu mletačku vlast. Da li je došlo do kakove ekspedicije 
protiv otoka, to ne znamo. U slučaju, da je bila, posljedica trajnog: 
uspjeha nije imala. Iz gore spomenute isprave od g. 1242.—1244. 
sudim, da se je Korčula još nalazila pod vlašću zahumskog kneza 


59 Vidi o tom Grgo Novak: »Hvar« p. sr. 
$0 Smičiklas: »Codex diplomaticus« III, p. 431—432. 

Andrije. Tad je baš bijesnio građanski rat između Splita i Trogira, 
u kojem je knez Andrija pomagao Splićane i nanosio velike štete 
Trogiranima. Trogirani, kako se čini, nijesu ni njemu ostali dužni, 
već sa svojim lađama dođoše do Korčule, te tu oteše jednu lađu, za 
koju držahu, da je vlasništvo kneza Andrije ili Korčulana. Hvarani 
na to tvrdeći, da je to hvarska lađa, zatražiše od Trogirana, neka 
im je vrate, ali to isto zahtijevahu i Dubrovčani tvrdeći, da je 
njihova; Trogirani tada pisahu gore citirano pismo Dubrovčanima, 
u kojem vele, da će im je predati, ako je prime pod zakletvu. Boje 
se pak, da bi je Dubrovčani mogli primiti tobože kao svoju i dati je 
uistinu natrag ljudima Andrijinim, dotično Korčulanima, jer Du- 
brovnik tada bijaše u dobrim odnosima s Andrijom; stoga im 
postavljaju uvjet, da to ne smiju učiniti. Vidimo dakle, da Tro- 
girani tretiraju i Korčulane kao svoje neprijatelje, i to sigurno zato, 
što su podanici kneza Andrije. 

Što je bilo dalje s Korčulom do g. 1254., teško je reći; isto je 
tako teško reći, čiju li je vlast Marsilije te godine zamijenio. 
Vidjesmo, da su i o počecima vlasti Marsilijeve pisali razni histo- 
ričari, ali su se neki od njih tako neodređeno izrazili, da svojim 
pisanjem nijesu htjeli ili mogli to pitanje konačno riješiti. Jedino 
nam potpuno jasno kaže Radić, da su Zorzi oteli Korčulu zahum- 
skim knezovima, Kretschmayer, da ju je Marsilije oteo Stefanu 
Urošu 1., i Klaić, da je tada bila podložna ugarsko-hrvatskom 
kralju. Razmotrimo dobro, što izvori kažu o početku Zorzijeve 
vlasti. Andrija Dandolo veli za Korčulu, da su bili »absque regimine 
fluctuantes«, dakle kolebajući se bez vlade, i da su uz stanovite 
uvjete primili Marsilijevu vlast, ali nadodaje »non tamen sine 
ducalis honoris dispendio«. Što znače ove posljednje riječi? Mislim, 
da se može njihov smisao shvatiti na dva načina: ili je to bila više 
obiteljska Zorzijeva vlast, a ne direktno mletačkog dužda, ili je 
bila potrebna duždeva vojnička pomoć, da Marsilije postigne svoj 
cilj. U ovom bi posljednjem slučaju Marsilije silom nagnao Kor- 
čulane, da mu se pokore. Sudeći pak po uvodnoj pjesmi statuta, 
Korčulani su sami dobrovoljno poslali poslanike u Dubrovnik i 
zatražili, da im on bude knez. No tu je pjesmu spjevao svećenik 
Antonije Galoppa po kneževu nalogu, te je moguće, da je on, 
slaveći kneza, čitavu stvar malo uljepšao. Teško je dakle reći, da 
li je Korčula svojevoljno pristala uz njegovu vlast ili je bila 
nagnana da sklopi s njime ugovor, kojim ga uzima za kneza. 

Što bi pak značile one Dandolove riječi »absque regimine fluctu- 
antes?« Da li su uistinu Korčulani bili neko vrijeme bez ikakove 
vlasti nad sobom i prema tome samostalni, ili se te riječi imaju 
shvatiti ne kao nedostatak kakve državne vlasti nad njima, već 
samo da su ostali bez kneza te su htjeli tada novoga izabrati? 
Otvara se tu polje raznim tumačenjima, ali radije ostavimo to 
pitanje otvorenim, nego da se upuštamo u kojekakve kombinacije. 
Uočimo sada tadašnji položaj Zahumlja i njegov odnošaj prema 
srpskom kraljevstvu. Zahumlje bijaše uistinu zasebna kneževina i 
kao takova sastavni dio srpskog kraljevstva, dotično pod njegovom 
vrhovnom vlašću. Kao što je poznato, ta srpska vrhovna vlast nije 
bila uvijek čvrsta i nepobitna. Za nas je važno to, što humski knez 
Radoslav u svibnju g. 1254. sklapa s Dubrovčanima savez protiv 
srpskog kralja Stjepana Uroša I. i u tom se saveznom ugovoru 
izričito naziva vjernim kletvenikom ugarskog kralja. Ako je tada 
bila Korčula pod zahumskom vlasti, kao što možemo za Mljet 
sigurno ustvrditi, tada je Marsilije Zorzi nije mogao, kako hoće 
Kretschmayer, oteti srpskom kralju Stjepanu Urošu I. No opet bi 
nam se činilo vrlo čudnovato, da je Marsilije Zorzi, knez one repu- 
blike, koja je bila u savezništvu s humskim knezom Radoslavom, 
ovome oteo Korčulu. Ističem još jedno Klaićevo mišljenje, da je 
Korčula oteta g. 1254. ugarsko-hrvatskom kralju. Ispitavši sve 
izvore o tome, uvaživši sve, što su o tome rekli historičari, i uočivši 
sve nejasnoće izvora i nemogućnost radi njihove oskudnosti, da 
razne događaje dovedemo u međusobnu vezu, te bacivši pogled na 
mnoštvo kombinacija, koje se mogu radi svega toga stvarati, najbolje 
je, da se napokon zaustavimo. 

Na temelju oskudnih izvora kušao sam iskonstruirati neku 
sliku povijesti Korčule od g. 1185.—1254. Mislim, da sam iznio 
jednu vjerojatnu kombinaciju za vrijeme sve do četrdesetih godina 
XIII. vijeka, jer je to donekle bilo moguće. Eto sam se na tome 
zaustavio ukazavši, možemo reći, na gotovo nesavladive teškoće 
da riješim pitanje, tko je bio gospodar Korčule uoči Marsilijeva 
dolaska, i od koga je on zapravo preuzeo vlast. Točan red vlasti, 
koje su vladale nad Korčulom u to doba, nije moguće s potpunom 
sigurnošću ustanoviti, ali sigurno jest, da od g. 1185.—1254. u 
Korčuli vlada neko vrijeme ugarsko-hrvatski kralj, a za neko 
vrijeme zahumski knezovi, dok Dubrovčani čine nekoliko pokušaja, 
da se je dočepaju, ali bez trajnog uspjeha. Sigurno je i to, da 

Korčula, nalazeći se na razmeđi raznih interesnih sfera, uživa 
veliku autonomiju, što nam najbolje svjedoči korčulanski statut, 
koj: je nastao u svojem prvobitnom obliku u to doba, vrlo vjero- 
jatno g. 1214., a tek kasnije uslijed raznih političkih zgoda, kojima 
ćemo se niže pozabaviti, bio izmijenjen i sačuvan u takvom izmije- 
njenom obliku. Veza Korčule sa državnom vlasti sigurno je bila 
dosta često labava, a autonomija velika, te nije nevjerojatno, da je 
kadikad prestajala i takova veza, te se Korčula osjećala potpuno 
slobodnom, na što bi mogle ciljati riječi Dandolove: »absque regi- 
mine fluctuantes«. 


6. Razdoblje od g. 1254. do 1358. 


A. Marsilije Zorzi 


Početak vlasti Marsilijeve i borbe između njega i Korčulana. 
Bilo na jedan ili drugi način, Marsilije je Zorzi postao g. 1254. 
knezom Korčule baš tada, kad je završavao njegov dvogodišnji 
mandat dubrovačkoga kneza kao predstavnika vlasti mletačke u 
tom gradu. Još prije negoli je postao dubrovačkim knezom istaknuo 
se u službi svoje otadžbine kao bailo u Siriji od g. 1240.—1244., a 
poznati su njegovi izvještaji iz Akra i Tira.* Njegova je porodica 
vladala već prije Korčulom, i to u XII. vijeku. Dakle od g. 1254. 
počinje ponovo vlast ove mletačke porodice nad Korčulom, a time 
i suverenitet mletačke republike. Marsilije je upravljao kao knez 
Korčulom najprije dvije godine, ali ga Korčulani potjeraše. Koji 
bijaše tome uzrok? Jedna mletačka kronika veli, da su Korčulani 
bili nezadovoljni njegovim namjesnicima, koji su s njima postupali 
zlo, ali uzrok možda bijaše i taj, što su ga Korčulani prema običaju 
tadašnjeg vremena htjeli valjda imati za kneza samo dvije godine, 
a on je htio u Korčuli ustanoviti stalno svoju vlast.  Marsilije, 
potjeran iz Korčule, htio je ipak silom tamo uspostaviti svoju vlast. 
Stoga s mletačkom pomoću naoruža brodove i navali na Korčulu, 
gdje se vodila žestoka borba, i kojom prigodom izgubi svoju obi- 
teljsku zastavu s grbom u obliku šahovskog polja i s plavim i žutim 
kvadratima, a tad kao bojni znak podigne okrvavljen rubac na 
štap, te taj znak postade nakon toga obiteljskim grbom obitelji 
Zorzi. Napokon mu uspije te osvoji Korčulu, ali ipak zatim dođe 
do nekog sporazuma između njega i Korčulana, te mu Korčulani 
30. srpnja g. 1256. prisegoše, sakupljeni u narodnoj skupštini, 
zakletvu vjernosti, koja nam je sačuvana u mletačkom arhivu; u 
njoj se čak ističe, kako mu oni prisežu zakletvu sami od svoje 
slobodne volje, a ne prisiljeni kakvom silom." Eto Marsilije Zorzi 


1 Jireček-Radonić: »Istorija Srba« I, p. 230 i Solovljev op. cit. p. 348. 
2 Andrija Dandolo (kod Muratorija p. 363) veli: »Marsilius Georgio pro 
Venetis comes Ragusii Curzolanos absque  regimine fluctuantes cum  aliquis 

uspije ponovo zavladati Korčulom, a s njegovom vlasti učvrsti se 
dakako i mletačka vlast. Nakon nekog vremena vidimo Marsilija 
Zorzi opet u svađi s Korčulanima. Te su svađe bile takve, da se 
njima bavio također dužd, a raspravljalo se o njima u malom i 
velikom vijeću mletačke republike. Dužd, malo i veliko vijeće 
odlučno pozvaše Korčulane g. 1262. na pokornost knezu Marsiliju 
Zorzi i njegovu zamjeniku Jakovu Grimani, koji je otposlan u 
Korčulu, da upravlja u ime Zorzija. Korčulanima bi zapovjeđeno, 


conventionibus sub suam protectionem suscepit, non tamen sine Ducalis honoris 
dispendio; quem illi post biennio expulerunt, et postea cum navigiis armatis 
accedentem susceperunt.« 

Ove borbe spominju i razne druge mletačke kronike, od kojih se neke 
nalaze u rukopisima u Veneciji, te nijesam imao prilike da ih vidim. Upotrebio 
sam ih utoliko, ukolko se citiraju u raznim djelima. 

Imamo jedan popis mletačkih obitelji pod naslovom »Proles nobilium 
Venetorum«, koji je sastavljen oko g. 1358. a nalazi se nadodan jednoj mletačkoj 
kronici iz XIV. stoljeća, nazvanoj Chronicon Iustiniani. U njemu se o Zorzima 
veli: »Gregorii, de Papia venerunt, tribuni anteriores fuerunt, sapientes et aussi 
et bellatores fortes, sed elati dicta vero stirps Georgia ab antiquo hanc (slijedi 
sad nacrt grba u obliku šahovskih kvadrata azurnih i žutih) armaturam gerebant; 
verum dominus Marsilius Georgio qui Curzolam acquisivit, propter  victoriam 
habitam presentem (sada slijedi nacrt grba, naime jedna crvena vrpca u bijelom 
polju) incepit gerere armaturam; hoc vero fuit anno Domini MCCL.« Ovdje je 
pogrešna godina, jer znamo sigurno, da se taj događaj zbio g. 1256. Sam pak 
Chronicon Iuistiniani veli: »... qui dominus Marsilius paratis multis navigiis 
ipsius expensis Curzolam acessit (Cod, accesit) et potenter comitatum recuperavit, 
propter quam acquisitionem armaturam suam de novo mutavit et cum eius 
subditis tam benigne se gessit quod ad eius obitum sine herede decedens de 
voluntate Curzolanorum in cha? Giorgio comitatum fecit perpetuo remanere.« 
Ova dva posljednja citata uzeo sam iz bilježaka na str. 193, novog izdanja 
Le vite dei dogi di Marino Sanudo, izdanog od Giovanni Monticolo, koji je 
popratio izdanje bilješkama. 

Paulini u svojem rukopisnom djelu veli, da o tom dosta govore oni, koji 
pišu povijest mletačkih obitelji, i donosi jedan natpis, za koji veli, da se nalazi 
povrh jedne slike ove obitelji. Taj natpis glasi: »Marsilius Georgio comes 
Corzule, venetae vlassis praefectus Simonem Gaulum Rodi dominum vectigalem 
fecit. Curzolam rebellantem recuperavit, ubi ammisso vexillo cingulum militare 
proprio sanguine decoratum suffecit, inde rubea fascia in stemmate Georgio 


aeternum gloriae monumentum conspicitur — anno MCCL.« 
Dalje donosi Paulini odlomak iz jedne mletačke kronike, o kojoj veli: 
>»... una cronaca manuscritta veneta intitolata la Dolfina, in cui si in luogo di 


Marsilio scrissero Pietro«. Taj odlomak glasi: »Accadette anco in questo tempo 
(essendo doge Rainerio Zen) ch*i Curzolani abbandonadi da Piero Zorzi, ch'era 
suo signor il quale fino al tempo de Marin Morosini fo mandato con titolo 
di conte a governar Ragusi, ch*era volontariamente torna all? obbedienza del 
comun di Venezia, et essendo li detti Curzolani mal trattadi e tirranegiadi dai 
vicegerenti del predetto Zorzi, redutti insieme tutti li citradini grandi, facero 
impeto contra de loro, et parte ne amazarono, e tutti li descazarono fuori della 
citta et isola, et sacheggiarono le sue robbe, e poi ordinadisi insieme deliberarono 
di viver in comun. Ma essendo Piero Zorzi fatto certo di questo accidente, 
desideroso di recuperar il suo stado, tolse alcune barche, e menaghe suso alcune 
poche zente che assodč con suoi propri denari, se ne and& verso Curzola e 
desmontando in terra, confidando se piu nella sua autorita che nelle sue forze, 

da se njemu u svemu pokoravaju kao i pravome knezu i svima 
onima, koji budu ubuduće zamjenjivali Marsilija; neka ga dakle 
prime časno i dobrostivo te se u svemu pokoravaju njegovim na- 
redbama i presudama, koje on bude izricao. Treba mu pustiti, da 
vrši prava, koja mu pripadaju po običaju grada. U posebnom pak 
pismu, iz kojeg i doznajemo gore spomenuto, moli knez Trogi- 
rane, da knezu korčulanskome Marsiliju i njegovu zamjeniku 
Jakovu Grimani, pa u budućnosti bilo kojem knezu, budu u svemu 


non recusd di vegnir alle man con Curzolani, chin grandissimo numero eran 
vegnudi. contro di lui. Ma come si disse che chi non se mesura vien mesurado, 
fu roto il Zorzi, e fugade le sue zente e rottaghe la sua bandiera ch'era a 
schachetti e rossa. Onde esso che pur era favorido dai contadini dell? isola, 
tifadose in un luogo forte, et ogni giorno crescendo il numero di quelli che 
recorevano a lui, spazzd con grandissima celeritA un messo a Venezia a dimandar 
soccorso; et avendo il d! che ghe fu tolta la bandiera messo un faciol in cima 
di un asta, imbrattado del sangue de suoi nemici, non volle usar piu altra 
bandiera che quella, et messo in ordine la zente, seguido da tutti i villani del 
paese andč con mazor fortuna ad assaltar la terra. Perchč sforzado i cittadini 
virilmente la prese, et se ne resto poi quieto signor lui et la sua dipendenza per 
lungo tempo. Et da questo Pietro tutti li altri poi di ca Zorzi, lassada la prima 
insegna hanno sempre portado e portano anco Iarma del campo bianco con la 
tressa rossa.« 

Ovaj odlomak štampao je Vid Vuletić Vukasović u Catalogo dei Conti, 
Vicari e Rettori, che si succedettero nel governo di Curzola (Dalmazia) dallanno 
998—1796 na str. 7z—8 i veli, da se rukopis te mletačke kronike nalazi u 
kaptolskom arhivu u Splitu, a prijepis od nje da je načinio gosp. G. Boschi. 
Tražio sam te rukopise u Splitu i u Korčuli kod obitelji Boschi, ali ih nijesam 
mogao naći. Koja bi to kronika mogla biti i iz kojeg vremena, ne mogu usta- 
noviti. Ističem samo, da su poznati mletački kronisti Giorgio Dolfin iz 15. sto- 
ljeća i njegov sin Piero Dolfin iz kraja rs. stoljeća. Možda je onaj odlomak 
iz kronike kojega od te dvojice? Njihovi rukopisi nalaze se u Veneciji, a prepi- 
sivanjem mogao je koji od njih dospjeti u Dalmaciju. 


Marino Sanudo, poznati pisac djela Le vite dei dogi iz 16. stoljeća, u 
uvodu svojeg djela govori o plemićkim mletačkim obiteljima, koje imaju pristup 
u veliko vijeće, te veli o Zorzima: »Zorzi da Pavia et uno sier Piero Zorzi al 
conquisto di Curzola levo uno ninzučl con una tressa di sangue, e cussi portano 
in Parma; et uno Marsilio Zorzi 1250 acquisto Curzola«. Vidi se iz ovog citata, 
da Sanudo u ovoj stvari nije potpuno točan. 


Rukopisno djelo Le Genealogie de Barbaro, koje se čuva u državnom 
arhivu u Veneciji, veli: »Marsilio Zorzi, essendo co. di Ragusi, acquisto l'isole 
di Curzola e Meleda del 1254 e dopo due anni gli Curzolani lo scacciarono; 
onde lui armo Gallie e andš a ricuperarne derte isole, e nel sbarcare a Curzola 
gli fu squarciata la sua bandiera bianca, e fece una tressa rossa, che poi per 
Pavvenire tutti de Ca? Zorzi levarono per propria arma. Altri hanno scritto ćhe 
lui tolse per sua quest“ arma bianca e rossa sendo lo stemma della Comunita 
di Curzola«. Ovaj citat uzeo sam iz članka Note Araldiche... Zorzi (Archivio 
storico per la Dalmazia, anno 1. vol. I. fasc. 4. p. 33—36). To isto rodoslovlje 
spominje Solovjev na str. 348 pod naslovom: Marco Barbaro, Arbori de Patrizzi 
Veneziani, i veli, da je to rukopis iz g. 1536. Grbom obitelji Zorzi pozabavio 
se Carl Friedrich Heyer von Rosenfeld u svojem djelu »Der Adel des Kčonigreichs 
Dalmatien nach archivalischen und anderen  authentischen  Quellen« p. 92. 
Zakletvu Korčulana Marsilija Zorzi objelodanio je Ljubić: Listine III, p. 405. 

pri ruci; moli ih, da mu pruže savjeta i pomoći te mu se pokažu 
skloni, kad god njemu to bude potrebno za uzdržavanje svoga 
gospodstva. Mlečani će biti radi tih usluga zahvalni Trogiranima i 
rado će zadovoljavati njihove molbe." Iz toga možemo zaključiti, 
da je Marsilijeva vlast bila znatno ugrožena, kada je trebalo tražiti 
pomoći od nekoga drugoga grada. On je sigurno pokazivao auto- 
kratske težnje, hoteći da smatra Korčulu kao svoju feudalnu go- 
spoštiju, te dakako nije mogao stoga steći simpatije Korčulana, uza 
sve to, što je obnovio grad i njegove zidine, jer je sigurno grad 
pretrpio velike štete prigodom njegove navale g. 1256., a radio je 
oko toga, da narod okupljen po selima prikupi što više u grad 


Ugovor od g. 1265. sklopljen između Marsilija i Korčulana. 
Napokon ipak dođe do sporazuma između Marsilija i Korčulana, te 
oni 13. travnja g. 1265. sklopiše ugovor, koji možemo podijeliti 
na pet dijelova, a sadržava razne obaveze Korčulana prema knezu 
i kneza prema Korčulanima. Prvi je dio uvod, drugi sadržava 
odredbe glede nasljedstva, treći dio govori o zemljištima općine i 
pojedinaca, četvrti dio o nerazdjeljivosti korčulanske kneževine i 
kneževe časti. Peti dio nosi pak obrazac zakletve za Marsilija i za 
Korčulanina, koji polaže zakletvu. 


Navest ćemo ukratko najbitnije momente pojedinih dijelova. 

Prvi dio. — Kako rekosmo, toi je kao uvod, u kojem Marsilije 
veli, kako je odlučio, da novo obnovljenom gradu utvrdi nanovo 
statut. Zatim govori korčulanska općina i kaže: »Voljom i nikakvom 
silom nagnani, zaklinjemo se po svetom Božjem evanđelju, da ćemo 
odsada spomenutom gospodinu Marsiliju biti vjerni i odsada ćemo 
ga unaprijed zauvijek smatrati našim knezom i gospodinom, kao što 
smo se zakleli i kao što smo ga smatrali i morali smatrati od 
početka, kad smo podvrgli njemu sebe i grad, i kad je on došao i 
počeo ga skupa s nama obnavljati«. Takvu istu zakletvu položiše 
Korčulani Marsiliju 30. srpnja g. 1256. 


Drugi dio. — Knez može, ako sam ne stanuje u Korčuli, 
onamo poslati svoga zamjenika, potkneza (vice comitem). Knez će 


3 Smičiklas: Codex V. p. 236. Ovo pismo je preuzeto iz Lucija: De regno 
Croatiae et Dalmatiae. 

4 O ovim njegovim djelima saznajemo iz uvodne pjesme statuta starije 
redakcije. Za ovom pjesmom dolazi ugovor od g. 1265., o kojem ćemo sada niže 
progovoriti. 


Djela 36 5 

primati za svoju plaću so libara malih venecijanskih dinara mjesto 
desetina i globa, koje je dosada primao. Desetine će i globe odsada 
pobirati općina.“ Poslije Marsilijeve smrti priznat će Korčulani za 
nasljednika najstarijeg od njegove krvi, bio to muškarac ili ženska. 
U slučaju, da umre onaj, koji bi imao biti nasljednik, slobodno je 
Marsiliju, da od svoje rodbine izabere nasljednika po svojoj volji. 
Na početku svoga vladanja mora se svaki knez, držeći u rukama 
zastavu sv. Marka, zakleti na evanđelje, da će vladati vjerno 
Korčulom prema pisanim odredbama i onima, što će se još napisati, 
te će je braniti i uzdržavati, i da ne će ništa preduzimati protiv 
nje; isto se tako moraju obvezati Korčulani na vjernost svome knezu. 
Ako ženska bude nasljednicom, onda ima da bude kneginjom, a 
njezin muž knez i rektor. Ako i ženska umre bez potomka, čast 
kneza ima pripasti najbližem od njezina roda prema načinu, kako 
ga odredi Marsilije. 

Ako ne bude potomka zakonite dobi, prokuratori sv. Marka 
treba da odaberu za kneza jednog bližeg od njegove rodbine, koji 
ima vladati gradom i otokom, dok onaj ne dospije do zakonite 
dobi, ili ako je ženska, dok se ne uda. Knez, izabran od proku- 
ratora, ima davati treći dio od svoje plaće i svih prihoda kne- 
ževskih maloljetnome nasljedniku, dok on dođe do petnaeste godine; 
Marsilije pak može odrediti, da se da i manje od trećega dijela. 
Ako pak koji Marsilijev nasljednik ne bude podoban, ima o tome 
odlučiti dužd s malim i velikim vijećem, je li podoban ili ne. Ako 
se on pokaže nepodoban, treba prokuraturi sv. Marka da odaberu 
jednog od njegove rodbine najstarijeg po godinama i bližeg u 
srodstvu, da upravlja gradom, dok jedan potomak od toga nepo- 
dobnog navrši 18 godina. Ovaj treba naslijediti čast bez obzira na 
očevu nepodobnost. Ako onaj nepodoban nema potomaka, neka ga 
naslijedi“ u rodbini najstariji i najbliži. 

Treći dio. — Korčulanska općina daje i priznaje jednodušno 
knezu Marsiliju sve zemlje i posjede kneza Korčule; on neka ima 
vlast dati ih kome god hoće, posjedovati ih i dati ih na obrađivanje 
strancima, koji su voljni postati građanima kao i svi ostali Kor- 
čulani; knez može njima posve slobodno raspolagati. Marsilije 
pak sa svoje strane potvrđuje Korčulanima sve posjede i zemlje, 
koje su njihova prava vlasnost, kao i one posjede i zemlje, koje 


: : za y 
5 U Hanelovu izdanju statuta na str. 2 retku 22 očito je pogrešno 
štampano bona mjesto banna. 

bijahu nekoć kneževske, ali koje su oni prisvojili sve do vremena 
od godine dana prije njegova dolaska u Korčulu. Kao svoj dolazak 
označuje on predzadnji dan mjeseca srpnja g. 1256. 

Četvrti dio. — Marsilije naređuje, da nijedan njegov na- 
sljednik ne smije otuđiti, prodati, darovati, založiti, dati u leno te 
unajmiti prava kneževske časti, niti razdijeliti kneževinu u više 
dijelova, tako da dva kneza ili više od njih vladaju u isto doba. 
Onaj, koji bi to učinio, ima biti zbačen s kneževske časti i mora 
platiti rooo perpera. Njega tada ima naslijediti najstariji od 
rodbine, koji mora povratiti kneževoj vlasti sva prijašnja prava i 
dovesti ih u prijašnje stanje. Ako pak tko od građana učini nešto 
protiv ovih odredaba, pa se to dokaže pred svjedocima i sucima, 
ima izgubiti sva prava prema odluci kneza. 

Peti dio. — Zatim slijedi Marsilijeva zakletva na evanđelje, 
u kojoj kaže, da će imati najveću skrb oko grada i otoka i da će 
se točno držati svega ugovorenog. Iza kneževe zakletve dolazi 
zakletva građana, i to u formi, kako je polaže svaki pojedinac. 
Građanin se obvezuje na najveću vjernost knezu i pripravan je na 
svaku službu prema njemu; osobito ističe, kako ne će sudjelovati u 
nikakvoj uroti i društvu uperenom protiv kneza, a ako se nalazi u 
tom društvu, da će prekinuti s njim sve veze i sve prijaviti knezu. 
Iz toga se dA zaključiti, da je doista bilo borba između Marsilija i 
građana i da je konačno došlo do pomirenja, u kojem su Korčulani 
priznali Marsilija kao kneza, a on njima njihova prava i statut. 

Taj je ugovor prihvatila čitava pučka skupština cjelokupnog 
stanovništva. Pri tom je ona faktor, koji u ime općine sklapa 
ugovor s knezom. Dakle u ovo vrijeme postoje još pučke skupštine 
kao vrlo važan činilac općinskog života. Tim su ugovorom priznali 
opet Korčulani eo ipso i mletačku vlast.  Marsilije je došao u 
Korčulu s mletačkom pomoću i kao knez, koji vrši vlast nad gradom 
i otokom u ime mletačke republike. Korčula se smatra kao neka 
kneževina obitelji Zorzi, koja tu ima nasljednu vlast, ali kao 
vrhovna državna vlast biva mletačka republika. To se najbolje 
vidi i iz inegerencije, koja se samim ugovorom daje prokuratorima 
sv. Marka u pitanju nasljedstva kneževske vlasti. I u kasnijim 
ćemo razlaganjima vidjeti, da na Korčuli mletačka republika vrši 
tu vrhovnu državnu vlast. 

U prošlom smo poglavlju istakli, kako je korčulanski statut 
bio u prvobitnom obliku donesen još prije Zorzija, po svoj prilici 

g. 1214., i kako se zbog kasnijih političkih zgoda izmijenio. Te 
političke zgode, na koje smo onda ciljali, jesu baš dolazak i 
učvršćenje vlasti Marsilija Zorzi. Statut se sada sigurno izmijenio 
kompromisom između Marsilija i Korčulana i u tom obliku bio 
potvrđen od njega. U njemu su točno određena kneževska prava, 
a nastao je u novom obliku baš zato, da se utvrdi, dokle seže njegova 
vlast. 


Dalja Marsilijeva vlada. Nekoliko se godina kasnije pobrinuo 
Marsilije za oporuku, koju je sastavio 2. siječnja g. 1269. Sama 
oporuka nije sačuvana u cjelini, nego se za nju doznaje iz jedne 
isprave od 14. veljače 1271. a djelomično iz akta izvršenja 
oporuke.“ Oporuka točno označuje, kako treba prelaziti baština od 
nasljednika na nasljednika." Posve je vjerojatno, da se tu Marsilije 
držao principa, izraženih u ugovoru s Korčulanima iz g. 1265. 
Izvršiteljima oporuke određuje prokuratore sv. Marka, i to, ukoliko 
se oporuka tiče Korčule i Mljeta i njihovih pripadaka. Onaj od 
njegova roda ili svojte, koji se prijavi kroz mjesec dana poslije: 
njegove smrti izvršiteljima oporuke kao pretendant za baštinu, pošto 
kao knez bude priznat, valja da plati njima, u roku od dva mjeseca 
poslije njegove smrti, rooo libara venecijanskih dinara. Zatim treba 
njima plaćati svake godine 100 libara venecijanskih dukata, dok se 
isplati svota od 2000 venecijanskih dukata. 

Međutim su bile stvorene neke nove odredbe i dodane statutu. 
Te je nove odredbe potvrdio Marsilije g. 1271., potvrdili su ih 
također suci i vijećnici, a prihvatila ih je i javna skupština stanov- 
nika otoka Korčule. Mi dakle opet razabiramo, da se drže skupštine 
svega puka, kada se radi o tom, da se prihvati statut i da mu se 
kasnije dodadu nove odredbe. Tada se g. 1271. nije nalazio u 
Korčuli knez Marsilije, već njegov zamjenik potknez plemić Lumpri 
de Cevallellis. K. Marsiliju je bio poslan Korčulanin Jurko Bogo- 
dislavov, da mu donese nove odredbe na potvrdu. Marsilije ih 
potvrdi i odredi, da suci na početku službe moraju položiti na njih 
zakletvu jednako kao i na ostali statut." Iste godine preminu Mar- 
silije Zorzi s ovoga svijeta (g. 1271.) 

$ Ljubić: Listine III, p. 406. 

7 Ljubić: Listine III, p. 407. 

8»... in testanento predicti d. Marsilii de Georgio denotatam ubi con- 
ditio ipsius comitatus, qualiter devenire debet de herede in heredem  plenius 


continentur de iam dicto comitatu Curzole et Melete«. Ljubić: Listine III, p. 407. 
% Akademijino izdanje statuta p. 20. 


69 


B. Ruđer Zorzi 


Već 4. rujna 1271. izvršuje se Marsilijeva oporuka. Proku- 
ratori sv. Marka Jakov Contareno i Antun Superantio imenovali su 
Ruđera Zorzi korčulanskim knezom. Nije se naime nitko drugi od 
njegove svojte i roda prikazao kao baštinik, a k tome je Ruđer 
ispunio sve uvjete plaćanja prokuratorima sv. Marka, koje je 
odredio Marsilije u svojoj oporuci, i to, platio je prokuratorima 
prema mletačkom običaju 12 dinara po libri. On je položio zakletvu 
na evanđelje, da će upravljati kneževinom, čuvati je i uzdržavati 
je, kako je to određeno u testamentu." 

Dužd Laurencije Tiepolo nije bio siguran za Ruđerovu vlast 
u Korčuli, znajući, kakve je neprilike imao s Korčulanima Marsilije. 
Kao što se onda dužd Rajnero Zeno obratio Trogiranima za pomoć, 
tako i sada dužd Laurencije 21. veljače 1272. javlja Trogiranima, 
da šalje za kneza Korčule i Mljeta jednog svoga odličnog plemića; 
preporučuje ga njima u ime svoje i u ime vijeća, tražeći i moleći, 
da mu budu skloni te mu pruže pomoći. Za tu će im uslugu biti 
zahvalan.“ 

Slijedeće god. 1273., i to 26. travnja, veliko mletačko vijeće, 
pa svoj prilici na molbu same općine korčulanske i njihova kneza, 
zaključuje, da se jedna od mletačkih galija mora dati korčulanskom 
knezu kao i općini, a koja će to biti, odredit će dužd i njegovo 
vijeće. Korčulani je moraju držati »ad copertam«; ne mogu je 
prodati, ni darovati ni otuđivati na nijedan način, nego je moraju 
držati u onim stranama za sigurnost i korist svoju i drugih, koji 
prolaze onuda; ne smiju je niti posuditi, već ako je to korist i 
sigurnost ljudi iz Venecije. Vijeće ima pravo opozvati taj za- 
ključak.? U tom se dokumentu ne spominje korčulanski knez po 
imenu, no valjda je to bio još Ruđer, za kojeg dakle vidimo, da 
se samo jedan put spominje po imenu. 


C. Marin Zorzi 


Marinova ličnost. G. I23I., i to 29. travnja, imamo opet 
zaključak velikog vijeća mletačkog, kojim se odlučuje, da se da 
jedan brod s opravom Marinu Zorzi, korčulanskom knezu, i da ga 

10 Ljubić: Listine III, p. 407. 

11 Smičiklas: Codex V p. 621; Lucius: De regno lib. IV. cap. VIII p. 174; 


Memorie di Trau lib. III cap. v. p. 108. 
12 Ljubić: Listine I, p. 106 

ovaj drži u Korčuli na duždevu volju.“ Iz toga ujedno vidimo, da 
je g. 1281. korčulanski knez Marin Zorzi, i to je prvi put, što se 
on spominje. Marin je Zorzi sigurno bio vrlo ugledan i uvažen u 
Veneciji. Vidimo ga, gdje sudjeluje kao svjedok u međunarodnim 
važnim ugovorima. Tako na pogodbi, sklopljenoj 2. kolovoza 1281. 
u Veneciji od mletačkih punomoćnika s Filipom, naslovnim bizan- 
tinskim carem, i Karlom, napuljskim kraljem, nalazi se i potpis 
Marina Zorzi uz potpise još nekih knezova dalmatinskih gradova“; 
također u ugovoru primirja, sklopljenim s istočnim carstvom 
28. srpnja 1285., potpisuje se uz osorskog kneza i korčulanski knez 
Marin Zorzi.“ Zaključkom od 3. prosinca 1295. odlučuje veliko 
vijeće, da se Marin Zorzi, korčulanski knez, kad je u Mlecima, 
smatra njegovim članom. 


Bitka kod Korčule između Genovežana i Mlečana. Korčula 
je, kako se po svemu vidi, bila pod vlašću mletačke republike, ali 
kao neke vrste leno jedne mletačke porodice. Važan je položaj 
grada Korčule na ovom važnom prolazu Jadranskog mora. Taj je 
grad bio koncem XIII. vijeka, zahvaljujući svojem položaju, mo- 
triocem velikoga sukoba, u kojem su se borile dvije najjače trgovačke 
sile onoga vremena, Venecija i Genova, ali donekle Žrtva te borbe, 
pa nas i s toga gledišta ona zanima. Poznat je mletačko-genoveški 
antagonizam, koji je postojao odvajkada, ali se je u XIII. vijeku 
izvrgao u niz borba, od kojih su osobito poznata dva rata, prvi od 
g. 1257. do 1269. i drugi od g. 1294. do 1299. Za vrijeme prvog 
rata pretrpi Venecija veliki udarac g. 1261., kad bi pomoću 
Genovežana uspostavljeno  bizantinsko carstvo i tako Venecija 
izgubi premoć u Levantu. U drugom ratu pretrpi Venecija najprije 
poraz kod armenskog Lajazza g. 1294., a napokon se usudi njezin 
vjekovni neprijatelj ući u njezino područje, u Jadransko more, koje 
Venecija tada smatraše svojim zalivom. I eto, Korčula je morala 
biti svjedokom toga naleta genoveškog, ali i njegovom žrtvom. 
Bijaše to g. 1298. Mjeseca rujna genoveški admiral Lamba Dorija 
doplovi do Korčule. Koliko je meni poznato, dva su glavna izvora 
o tom događaju. To je kroničar Ferretus Vicentinus,'? koji opširno 


13 Ljubić: Listine I, p. 129. 
14 Ljubić: Listine I, p. 129. 
15 Ljubić: Listine I, p. 140. 
16 Ljubić: Listine 1, p. 188. 
17 U izdanju Muratorija, Scriptores rerum italicarum vol. IX, p. 987. 

govori o samoj bici, i jedan mletački izvor: Chronicon parvum 
ambrosianum od Dandola.* Oni se u svemu ne slažu, a Dandolo 
neke stvari i prešućuje. Prema Ambrozijanskoj kronici Mlečani su 
čuvši, da Lamba Dorija ide sa 85 galija prema Jadranskom moru, 
opremili brzo brodovlje od 95 galija i stavili mu na čelo Andriju 
Dandola; on dođe u Korčulu i tu je čekao genoveško brodovlje. 
Ono uistinu naiđe i tada dođe 17. rujna do pomorske bitke. Ferretus 
Vicentinus pripovijeda to malo drukčije. Po njemu su također 
Mlečani, čuvši za pravac Dorijeve plovidbe, brzo otpremili bro- 
dovlje i htjeli su predusresti Genovežane u namjeri, da prije njih 
dođu u luke istočnog Jadranskog mora, ali je Dorija bio brži i 
silom je oteo Korčulu, gdje je upravo gusarski ognjem i mačem 
Plijenio; tek poslije ove Dorijeve okupacije dođe mletačko bro- 
dovlje pred Korčulu, a Dorija ugledavši ga zapovjedi svojim 
ljudima, zabavljenim pljačkom, da izađu na brodovlje. Tada je 
uslijedila bitka, koju i Ambrozijanska kronika i Ferretinus dosta 
opširno opisuju, osobito ovaj posljednji. Bitka se vodila žestoko i 
krvavo; mnogo gubitaka pretrpješe i Genovežani, ali ipak izvo- 
jevaše konačnu pobjedu, te ova bitka bijaše veliki poraz za 
Veneciju. Mnogi glavni vojskovođe, među njima i glavni zapo- 
vjednik Andrija Dandolo, pogiboše, a preostali brodovi pobjegoše 
put Mletaka. Dorija je triumfirao, ali ipak prema Ferretinijevu 
izvještaju pokaza se velikodušnim prema Dandolovu tijelu; dade 
ga odnijeti u Korčulu, gdje na svečani način bi pokopano u mramornu 
grobnicu. Zadržavši se Dorija kraj mjesta bitke još četiri dana, 
otplovi napokon u slavi u svoj rodni grad Genovu, gdje bi svečano 
dočekan. Venecija je eto doživjela strahoviti poraz u teritorijalnim 
vodama svojega jadranskog gospodstva. Ali kao što ni onaj udarac 
od g. 1261., iako joj je mnogo škodio, nije mogao potpuno uništiti 
njezinu trgovinu na Levantu, ovaj joj je poraz u svojim konačnim 
posljedicama škodio još manje. Ona je ostala i dalje glavna gospo- 
darica Jadrana, a u miru sklopljenom 25. svibnja 1299. Genova je 
u neku ruku priznala tu njezinu prevlast. Genoveško zauzeće 
Korčule bijaše samo jedna epizoda. Korčula ostaje i dalje mle- 
tačka, a posljedica bijaše od toga zauzeća za nju jedino ta, što je 
pretrpjela sigurno znatnu štetu bivši opljačkana. Ipak taj događaj 
za Korčulu znači to, da je bila važna točka mletačkog posjeda na 
Jadranu i da se je stoga veliki mletačko-genoveški sukob odrazio 
i na njezinoj povijesti. 


18 U izdanju Muratorija vol. XII, p. 407—409. 

Utemeljenje korčulanske biskupije. Ako je ovaj netom spo- 
menuti događaj evropske povijesti krajem XIII. vijeka ostao za 
Korčulu samo jedna epizoda, to se baš posljednje godine toga 
stoljeća dogodio u korčulanskoj povijesti jedan za nju važniji 
događaj, ali posve druge vrste i značaja. Tada se osnovala posebna 
korčulanska biskupija, ili pravo reći, stonski biskup prenio je svoje 
sjedište u Korčulu. Da to bolje shvatimo, moramo segnuti malo bolje 
u povijest stare stonske biskupije. 

Prvi se put spominje stonska biskupija u zaključcima splitskog 
crkvenog sabora od g. 928. Stonska je biskupija pripadala splitskoj 
nadbiskupiji sve do vremena osnutka posebne dubrovačke nadbi- 
skupije. Kad je ova osnovana, računao se stonski biskup kao njezin 
sufragan. Imamo nekoliko isprava iz XII. vijeka, koje nam svjedoče 
o tome. Ston se i čitav Stonski rat nalazio pod zahumskom vlasti, a 
poznato nam je, da se i Zahumlje nalazilo u državi Stjepana 
Nemanje, ali je tu ipak vladao kao posebni knez njegov brat 
Miroslav. On se oženio sestrom bosanskog bana Kulina, koja prema 
tvrđenju njezina sinovca Vukana bijaše patarenka. U XII. se vijeku 
raširila isto kao u Zahumlju tako i u susjednoj Bosni patarenska 
vjera, čak neki misle, da je i Miroslav kasnije pod utjecajem svoje 
žene prigrlio patarenstvo. Ono se bilo toliko raširilo, da su katolici 
u Zahumlju, dakle i u Stonskom ratu, bili u manjini. Već prije, 
govoreći u prethodnom poglavlju o povijesti Zahumlja, istaknusmo, 
kako je Miroslav bio protivnik katoličke crkve. Vidjesmo, kako su 
kod njega našli skloništa neprijatelji ubijenog splitskog nadbiskupa 
Rajnerija i kako je bio optuživan, da je prisvojio njegove dohotke; 
nije dopuštao, da se sprovedu crkvene odredbe, i nije htio pustiti u 
Zahumlje papinog legata Tebalda, koji je radi toga bacio na nj 
anatemu; papa je Aleksandar III. bio stoga pozvao g. IIšBI. 
Belu III., da ga prisili na pokornost, i naredio, da se Miroslavu 
napiše povjerljivo pismo, koje je uistinu u papinskoj kuriji bilo 
napisano, ali nije odaslano. Nije nam poznat konac sukoba, budući 
da je papa Aleksandar III. umro poslije nekoliko sedmica, no 
stalno u takvim prilikama položaj stonskog biskupa nije mogao biti 
ugodan, stim više, što se i radi patarena nije mogao osjećati sigurnim. 
Miroslava je naslijedio knez Petar, koji bijaše gorljivi pataren. 
Tada je u njihovo doba bio stonskim biskupom Donat, ali on bi iz 
Stona potjeran te je živio na Lokrumu u benediktinskom samostanu, 
gdje je i umro. Knez je Petar ponudio Dubrovčanima, da će primiti 

ponovo katoličkog biskupa u Ston, ali pod uvjetom, da mu oni 
plate izvjesnu svotu. Dubrovčani to odbiše. Po svoj prilici, bi- 
skupska stolica u Stonu, radi premalenog broja katolika i opasnosti 
od patarena, nije bila popunjavana kroz dugo vrijeme, a to vidimo 
i iz pisama pape Martina IV. g. 1284. i Honorija IV. g. 1286. 
dubrovačkom nadbiskupu, u kojemu mu se naređuje, da imenuje 
biskupa u Stonu. Možda je na poziv pape bio imenovan biskupom 
neki Petar, za kojega sumnjaju, da li je postojao, no sigurno je, da 
je krajem XIII. vijeka bio imenovan stonskim biskupom Ivan 
Crossio iz dubrovačke plemićke obitelji. Ivan Crossio sigurno nije 
ni stanovao u Stonu radi uzroka već prije navedenih." U to su baš 
vrijeme zaželjeli Korčulani, koji su tada bili pod hvarskom bisku- 
pijom, da se i u njihovu gradu podigne biskupska stolica. Korčulani 
su poslali g. 1300. u Dubrovnik svoja dva poslanika Blaža Crnotića 
i Cepredu Obradića, da vode pregovore u ime općine i kneza Marina 
Zorzi sa stonskim biskupom fra Ivanom Crossio, kako bi on prenio 
svoje biskupsko sjedište iz Stona u Korčulu i tako Korčula stekla 
biskupa, ujedinivši se sa stonskom biskupijom. Oni sklopiše s njime 
ugovor početkom lipnja u domenikanskom samostanu. Iz teksta 
ugovora vidimo, da je on bio fratar, a jer se ugovor sklapa u dome- 
nikanskom samostanu, potpuno je vjerojatno, da je on bio dome- 
nikanac, kakovim ga smatra Farlati i Bullarium dominicanum. U 
ugovoru su naznačeni uvjeti, uz koje se on prima da postane korču- 
lanskim biskupom. Odmah u početku veli, da će sam nastojati kod 
rimske stolice i preko svojih rođaka i prijatelja, da se stonska stolica 
prenese iz Stona u Korčulu i prozove korčulanskom. Ostali su uvjeti 
ovi: Ne će primati desetinu, već samo petnaesti dio, a za nadoknadu 
ostalog dijela desetine općina se obvezuje, da će mu dati jedan 
vinograd u Lumbardi i jedno polje kod sv. Vida. Za pobiranje 
petnaestine ne će imenovati župana, već će nju pobirati kanonici ili 


19 Za ovaj osvrt upotrebio sam Farlati-Coleti: Illyricum sacrum; Šišić: 
Povijest Hrvata u vrijeme narodnih vladara p. 569—570 i njegovo izdanje 
Popa Dukljanina (poglavlje g. Postanak  dukljansko-barske arhiepiskopije 1 
p. 219); Jireček-Radonić: Istorija Srba (na više mjesta); St. Stanojević: Borba 
za samostalnost katoličke crkve u Nemanjićskoj Srbiji; Milaš: Ston u srednjim 
vijekovima; Liepopili: Ston u srednjim vijekovima; Bjelovučić: Povijest  polu- 
otoka Pelješca; Vladimir Taljeran: Zrnca za povijest Stona; Medini: Starine 
dubrovačke (na više mjesta u VIII. poglavlju). Medini se dotiče u svojoj radnji 
i osnutka korčulanske biskupije. 

njegovi srodnici." Petnaestina se pak ima razdijeliti na četiri dijela. 
Jedan dio dobiva biskup, drugi dio ide crkvi, treći se dio ima dati 
kanonicima, a četvrti se ima podijeliti među siromahe. No za prvu 
godinu svoga biskupovanja ne će primati svoju petnaestinu. Osim 
spomenutih prihoda ne smije od korčulanske općine tražiti ništa 
više. Crossio se dalje obvezuje, da će imenovati kanonike, koji će 
poslije njegove smrti moći izabrati drugoga biskupa. Kanonike mora 
imenovati u roku od po godine, kad dođe u Korčulu. Crossio pred- 
viđa, da će imati valjda okapanja i sa hvarskim biskupom, od čije 
se biskupije otkida Korčula. I tu se on obvezuje, da će svakako 
voditi eventualnu parnicu, i to pače na svoje troškove. Ovo je samo 
ugovor između Ivana Crossio i Korčulana, a sve to papa ima tek 
odobriti. To dakako njemu ništa ne smeta, da se već u ovom ugovoru 
naziva Božjom milošću korčulanski i stonski biskup. Ugovor se 
sastavlja u tri primjerka; jedan ostaje kod biskupa, drugi u kan- 
celariji korčulanske općine, a treći u domenikanskom samostanu.?! 
Taj je ugovor svakako bio priznat od pape Bonifacija VIII., jer se 
spominje, kako je 8. listopada g. 1301. za biskupovanja biskupa 
Crossia bila ustanovljena bratovština Svih Svetih u gradu Korčuli. 


... ?% Župan znači ovdje u ovom smislu upravitelj dobara dotično prihoda. 
Vidi o tom bilješku 4 na str. 62—63 u članku G. Praga: Baiamonte Tiepolo: 
md la congiura (Atti e memorie della societa dalmata di storia patria vo- 
ume 1). 


*1 Ovaj ugovor nije sačuvan u originalu, već u prijepisu. U korčulanskom 
biskupskom arhivu, koji se nalazi sada u: biskupskom dvoru u Dubrovniku, ima 
jedna knjiga dokumenata, u kojoj su prepisani mnogi dokumenti, koji se odnose 
na crkveni život u Korčuli. Na početku knjige stoji naredba od g. 1508., kojom 
se naređuje, da se prepišu dokumenti. Kod! ugovora o ustanovljenju korčulanske 
biskupije od g. 1300. stoji, da je prepisan g. is1I. Svi prijepisi su ovjerovljeni. 
Ovaj ugovor se nalazi i u rukopisu Directorium  episcoporum  ecclesiae  cur- 
zulensis vol. II (f. 2—3), gdje su također prepisani dokumenti, koji se odnose na 
crkve korčulanske biskupije. Uz ovaj dokumenat stoji bilješka, koja veli: »Haec 
quae infra describuntur usque ad fol. I. (nečitljivo ...) extracta sunt de quodam 
libro vetusto episcopatus in actu visitationis«. Directorium potječe iz g. 1612. 
Možda se ova bilješka odnosi na onu gore spomenutu knjigu. Bullarium domi- 
canum tomus II (izdan g. 1730.) spominje mnoge crkvene dostojanstvenike do- 
minikanskog reda, a među njima i Ivana Crossija te o njemu veli: »F. Joannes a 
Cruce Ragusinus Episcopus Stagnensis in Dalmatia, sub Archiepiscopo Ragusino. 
In insulam maris Adriatici Corcyram nigram, vulgo Curzola, nuncupatam sedem 
transtulit anno MCCC. Johannes, jus in Stagnensem retinens. Id habetur ex 
antiquis monumentis Archivi Coenobii nostri Ragusini.« U samom ugovoru stoji, 
da se jedan njegov primjerak ima ostaviti u dubrovačkom samostanu; možda 
je u ovo vrijeme još bio taj dokumenat, te se na nj odnosi ta rečenica. Pitao sam 
u dubrovačkom dominikanskom samostanu za taj dokument, ali ga nema. Po- 
znato je, koliko je arhiv i biblioteka dominikanska stradala za velikog potresa 
g. 1667. i u doba francuske okupacije. Ugovor se nalazi u prijepisu i u raznim 
drugim rukopisima, a štampan je među ostalim i kod Smičiklasa: Codex VIII,. 
p. $80. 

22 Paulini pogl. VII. Dokument biskupa Luke Leoni iz g. 1456. 

D. Ivan Zorzi 


Događaji do g. 1329. U ugovoru o osnivanju biskupije od 
g. 1300. spominje se posljednji put kao korčulanski knez Marin 
Zorzi." G. 1308. po svoj prilici on više nije korčulanski knez, jer 
je te godine htio postati knezom Nikola Zorzi; dakle mjesto kneza 
bi ispražnjeno. No dužd i malo vijeće zaključuju protiv njega, 
da se on nema prava ništa plesti u korčulansku kneževinu; isto to 
zaključuje vijeće u sjednici od 14. lipnja 1308. o njegovu sinu, za 
koga čak govore da se nalazi u Korčuli. Vijeće ga poziva, da on 
i njegova pratnja ostave Korčulu te se prikaže duždu u Veneciji u 
roku od mjesec dana, pošto primi zapovijed ili ona bude proglašena 
na otoku Korčuli, i to pod prijetnjom globe od so libara za 
svakoga. Također se mora oglasiti u Veneciji, da se nijedna osoba, 
pod prijetnjom gore navedene globe, ne smije na nikakav način 
plesti u korčulansku kneževinu. Ako tko hoće pokazati svoje pravo 
na tu kneževinu, bit će saslušan, i o tom će biti stvorena prikladna 
odluka. Jedan općinski glasnik mora odnijeti pisanu naredbu u 
Korčulu i tamo je njemu predati, a ako mu to nije moguće, onda 
neka to oglasi javno po otoku.“ Kako se dalje riješilo to pitanje, 
ne javlja nam se ništa; tek znamo, da je Io. listopada g, 0518 bio 
knezom Korčule Ivan Zorzi." 

G. 1315. trebao je Ivan Zorzi mletačke pomoći protiv nekih, 
koji su ustali na otoku Korčuli protiv njegove vlasti. Te je godine 
upravia molbu Veneciji, u kojoj traži, da mu se da lađa od so—60o 
vesala. On veli, da je uz pristanak puka i vijeća (universitatis et 
consilii) htio postupati protiv nekih krivaca, no oni, ne hoteći se 
pokoriti, pobjegnu s otoka skupa sa svojim obiteljima. Kasnije se 
vratiše, ali prijete, da će Korčulane i ostale vjerne pomorce pljačkati 
po moru i nanositi im štetu, kad god se namjere na njih, i već su 
pače izišli s nekim svojim lađama da nanose štetu. Da ovi dalje ne 
bi plijenili i ubijali, moli on, da mu se da lađa od so—6o vesala, 
kako bi spriječio gusarenje svojih nevjernih podanika, a i ostalih 
gusara. Veliko vijeće u sjednici od 22. studenoga 1315. odlučuje, 
da se da lađa po duždevoj volji uz jamstvo kneza, da će lađu 


28 30. lipnja 1302., 2. srpnja i 24. listopada 1303. spominje se u Libri 
reformationum u Dubrovniku comes Curcule, ali mu nije naznačeno ime. Monu- 
menta Ragusina V, p. $3—54 i p. 65. 

ža Ljubić: Listine I, p. 226. 

25 V. V. Vukasović: Catalogo dei Conti, Vicari e Rettori che si succe- 
dettero nel governo di Curzola... p. 13. 

držati u redu, a kada ona ostari, tako da se ne može upotrebljavati, 
da će njezinu opremu povratiti natrag.“ 

Nema sumnje, da je u ova vremena bilo i ostalih gusara, koji 
su pljačkali po korčulanskim vodama. Dosta je spomenuti, da su se 
Omišani isticali kao gusari i nanosili velike štete Hvaranima i Bra- 
čanima, a znali se zalijetati i do otoka Korčule." Imamo zaključak 
dubrovačkog vijeća umoljenih od 18. listopada 1328., da se opreme 
dvije galije za progonjenje dvaju sicilijanskih brodova, koji su bili 
viđeni kod korčulanskih školja i upravo tu uhvatili i oplijenili 
mnogo brodova mletačkih podanika.? 

U ta se vremena znao i po koji Dubrovčanin ogriješiti na 
sličan način. Tako je Žore de Palmota, zapovjednik jednog dubro- 
vačkog broda upravljenog g. 1326. protiv braće Branivojevića, 
uzurpatorske vlastele na Stonskom ratu, išao također na otok 
Korčulu i progonio ljude s Korčule navaljujući na njih balistama 
sve do gradskih zidina. Pri tome je oteo mnogo životinja stanov- 
nicima otoka. Korčulanska općina, shvativši ovaj incident naj- 
ozbiljnije, poslala je kao poslanika, u Dubrovnik istog svojeg kneza 
Ivana Zorzi. On je najprije izložio 9. kolovoza svoju žalbu pred 
dubrovačkim knezom i njegovim sucima i zahtijevao pri tome, da 
bude pripušten pred veliko vijeće, gdje će iznijeti Žorin postupak. 
Dubrovački knez, skupa sa sucima, nije udovoljio tom zahtjevu 
Ivana Zorzi izjavljujući, da ga ne će prije pustiti pred veliko vijeće, 
dok ne dokaže Žorinu krivnju. Žore se pak izjavio spremnim 
odgovoriti pred sudom Ivanu Zorzi, korčulanskom poslaniku. Knez 
Ivan nije bio zadovoljan tom odlukom zahtijevajući i dalje, da 
Žore njemu odgovara pred velikim vijećem ili pak pred vijećem 
umoljenih. Kako se izgladio dalje taj nesporazumak, nije nam 
poznato.“ 


Korčula ugrožena od bosanskog bana Stjepana Kotromanića. 
God. 1329. prijetila je Korčuli opasnost od Stjepana Kotromanića, 
koji je g. 1326. oteo srpskoj državi Zahumlje, a upotrebivši tadašnje 
borbe u Hrvatskoj, raširi svoju vlast i na hrvatske županije Duvno, 
Livno i Glamoč i na čitav kraj između rijeke Cetine i Neretve. 


26 Ljubić: Listine I, p. 288. 

27 Ovakav slučaj zabilježen je u dubrovačkim Diversa cancellariae 4. 
svezak folio 107. 

28 Monumenta Ragusina V, p. 250. 

22 O ovom incidentu dubrovačka Diversa cancellariae g. svezak folio 92. 

Raširivši tako svoju vlast u primorskim krajevima, stao je raditi 
oko toga, da zavlada susjednim otocima, i u to je ime zatražio od 
Dubrovčana, s kojima je od g. 1323. živio u sve boljim odnosima,, 
da mu ustupe nekoliko lađa, s kojima je htio navaliti na Korčulu. 
Čim su Mlečani za to doznali, odlučuje senat, da tri odbornika pišu 
Dubrovčanima pismo, u kojem će ih odvratiti od davanja pomoći.“ 
Ne znamo dalje ništa o kakovoj pomoći Dubrovčana banu Stjepanu,. 
te se po tome čini, da je pismo bilo odaslano i polučilo svoj efekt. 
Dubrovnik se tada nalazio pod vrhovnom mletačkom vlašću, i 
Venecija je mogla u toj stvari djelovati na nj. No kako Klaić veli, 
kasnije su bosanski velikaši ipak uznemirivali otoke Brač, Hvar i 
Korčulu." Da se bosanski ban Stjepan i dalje bavio mišlju da 
osvoji Korčulu, vidi se također iz zaključka dubrovačkog vijeća 
umoljenih od 24. kolovoza 1331. Mletački dužd, malo vijeće,. 
vijeće umoljenih i četrdesetorice naložili su Balduinu Dolfinu, pri- 
jašnjem dubrovačkom knezu, da da korčulanskom knezu Ivanu 
Zorzi brod mletačke općine, koji se nalazi u Dubrovniku skupa 
s njegovom opremom. Sadašnji dubrovački knez predlaže, da se 
zadovolji taj nalog. No malo vijeće predlaže drukčije: neka se 
Dubrovčani blagim i slatkim riječima ispričaju duždu i mletačkoj 
općini, da se dostoje uzeti u obzir njihovo opravdanje, kako ne 
mogu dati brod; kad bi naime Dubrovčani dali brod korčulanskom 
knezu, ban Bosne, moćni vladar, odmah bi zarobio sve njihove 
trgovce, koji se nalaze u njihovoj zemlji, i oteo im svu robu u 
vrijednosti od 25.000 perpera, a navalio bi i na njihove posjede u 
Astareji i uništio ih, jer oni nemaju načina da se brane. Pri glasanju 
je primljen ovaj drugi prijedlog." Dubrovčani ne će da dadu Kor- 
čulanima brod, jer se boje, da se ne zamjere bosanskom banu. To. 
znači, da je ban još tada gojio neprijateljske namjere prema Korčuli, 
a brod je imao sigurno služiti za obranu Korčule protiv njega. Ove 
8. 1331. dopustio je mletački senat korčulanskom knezu, da može 
izvesti iz Venecije u Korčulu oružja, pa je i to valjda u vezi s pri- 
premama za obranu Korčule. 


30 Ljubić: Listine I, p. 158. O tome Klaić: Poviest Bosne p. 115—I1I6. 

31 Klaić: op. cit. p. II6. 

32 Monumenta Ragusina V, p. 323. Na ovo se osvrnuo i dr. Gregor 
Čremošnik u svojoj radnji Vrednost Dubrovačkog izvoza u Srbiju i Bosnu 
(Glasnik zemaljskog muzeja u Bosni i Hercegovini XLI. —rg29. II. sveska 
str. 59). O ovim pokušajima Stjepana Kotromanića vidi i Ćorović: Teritorijalni 
razvoj bosanske države u srednjem veku (Glas Srpske kraljevske akademije: 
LXVII, Beograd 1935) na str. 36. 

38 Ljubić: Listine 1, p. 178. 

Spor korčulanskog kneza i Dubrovčana radi Mljeta. T'ride- 
setih godina XIV. vijeka izbio je oštar sukob između korčulanskog 
kneza Ivana Zorzi i Dubrovčana radi posjeda otoka Mljeta. Da 
dobro shvatimo tu borbu i njezino značenje, treba segnuti i u dalju 
prošlost ovoga ostrva.“ Konstantin Porfirogenet spominje sredinom 
X. v. i Mljet među neretljanskim otocima. Kasnije je u XI. v. došao 
pod oblast Zahumlje, te je zahumski knez Desa g. IISI. darovao 
ovaj otok samostanu sv. Marije na Monte Garganu (u južnoj Italiji) 
pulsanskog reda. 'Taj je red živio po pravilima sv. Benedikta, ali se 
ipak smatrao posebnim redom. Tada je bio osnovan i na Mljetu 
samostan sv. Marije u Jezeru, istog reda, ali kad je u XIII. vijeku 
pulsanski red počeo propadati, samostan se na Mljetu pridružio 
benediktinskom redu. Kad je Stjepan Nemanja pripojio svojoj 
državi Zahumlje, onda je eo ipso i ovaj otok postao dijelom srpske 
države. Budući da su lokrumski benediktinci, a i Dubrovčani, 
svojatali Mljet, obrate se mljetski benediktinci Stjepanu Prvovjen- 
čanom, da im ponovo daruje ovaj otok i time učvrsti njihov posjed. 
Stjepan Prvovjenčani uistinu u povelji izdanoj između 1221.—1228. 
daruje benediktinskom samostanu sv. Marije na Mljetu sav otok 
Mljet, na kojemu se naročito ističe Babino polje." 'To je ona ista 
povelja, koju smo već prije spominjali govoreći o povijesti Korčule 
XIII. stoljeća, kojom, osim Mljeta, daruje tome samostanu još i 
crkyu sv. Vida na Korčuli, Janjinu, Popovu Luku, crkvu sv. 
Stefana i sv. Georgija na poluotoku Pelješcu. Benediktinci su postali 
s tom darovnicom gospodari otoka Mljeta, a srpsku vlast imamo 
smatrati vrhovnom državnom vlasti; duhovnu je pak jurisdikciju 
imao dubrovački nadbiskup, i preko ove su duhovne jurisdikcije 
vršili Dubrovčani kasnije malo po malo sve veći politički utjecaj 
i napokon političku vlast: Poznato nam je iz prijašnjeg razlaganja, 
kako je g. 1254. Marsilije Zorzi postao knezom Korčule. U to 
vrijeme ili možda malo za tim postade on i knezom otoka Mljeta. 
Iako ne potpuno, ono nam je ipak dosta dobro poznato, kako je 
Marsilije došao na vlast u Korčulu, dok za Mljet ne znamo ništa. 


34 Za povijest Mljeta upotrebio sam Wenzel: Beitrige der dalmatinischen 
Rechtsgeschichte im Mirtelalter (Archiv fir Kunde čsterreichischer  Geschichts- 
quellen. Zweiter Jahrgang. Zweiter Band p. 1—35); Šišić: Letopis popa Duklja- 
nina p. 242—255; Gušić: Kako je Mljet pripao dubrovačkoj republici (Rešetarov 
zbornik); Jireček-Radonić: Istorija Srba (na: više mjesta); Gušić: Mljet (Narodna 
starina sv. 26 knj. X. br. 2). 

35 Miklošić: Monumenta Serbica p. ro; Smičiklas: Codex III, p. 223. 

Nije nam dakle jasno, kako je vlast iz ruku benediktinske opatije 
prešla na Marsilija. Sigurno je ovaj vlastohlepni knez Korčule htio 
imati pod sobom i taj veliki otok, a u tome su ga možda pomogli 
i isti njegovi stanovnici, koji su jamačno nerado podnosili vlast 
benediktinske opatije, koje su kmetovi bili. Spominjali smo prije 
onu zakletvu vjernosti, koju su Korčulani položili 30. lipnja 1256. 
Marisiliju Zorzi, a koje se formular nalazi u državnom venecijan- 
skom arhivu. U toj se formuli prisege veli, da se zaklinju »vero 
comitatus Curzole et Melete omnes et singuli«, dakle polaže za- 
kletvu stanovništvo Korčule i Mljeta. Po tom se može dakle 
zaključiti, da se Marsilije dočepao vlasti i na otoku Mljetu. Korču- 
lanski statut starije redakcije od g. 1265. imao je važiti i za otok 
Mljet, jer se na nekoliko mjesta spominju odredbe, koje vrijede za 
grad i otoke." Moglo bi se promisliti, da je taj pluralni oblik 
upotrebljen, jer se oko otoka Korčule na mnogim mjestima nalaze 
mnogi maleni otočići, ali ako se pomnije pročita tekst tih poglavlja, 
vidi se, da se to jedino još odnosi na jedan čitavi obitavani otok, 
a to može da bude, s obzirom na poznate činjenice, jedino Mljet, 
stim više, što u novijoj redakciji statuta toga pluralnog oblika 
nema, jer tada nema više u Korčuli obitelji Zorzi, pa niti kakvih 
aspiracija, a kamoli stvarnog posjeda otoka Mljeta, 


Mletački izvori, ukoliko su objelodanjeni, sve do g. 1272. 
nazivlju korčulanskog kneza i knezom Mljeta, a od g. 1273. govore 
samo o knezu Korčule." Dubrovački izvori, objelodanjeni u Mo- 
numenta Ragusina, počevši od g. 1302. više puta spominju korču- 
lanskog kneza, ali uvijek samo kao kneza Korčule." Sačuvani 
korčulanski dokumenti ističu mu pak sve do g. 1333. naslov kneza 
Korčule i Mljeta. Tako isprava o osnutku korčulanske biskupije 
nazivlje Marina Zorzi tim dvostrukim naslovom, a i korčulanske 


36 Cap. II contra salutem civitatis et insularum, homines nostrarum 
insularum; cap. XIX tam in civitate quam in insulis; cap. XXVI. propria iura 
hominum tam insularum quam forensium; cap. XXXXVI. quicunque conduxerit 
de alia provincia exstraneum hominem in civitatem vel insulas. 

37 Smičiklas: Codex _V, p. 236 i 621; Ljubić: Listine III, p. 406—407; 
Listine 1, 106, 129, 140, 188, 226, 344; Listine II, p. TI, 13, 14, 25. U zaključku 
mletačkog velikog vijeća od 22. studenoga g. I315. (Listine I, p. 288) kaže se: 
»... Pro parte nobilis viri Joannis Georgio comitis Curzole et Militis, fidelis 
vestri, cum nuper ipse voluerit...« Da nije možda Ljubić, koji je često pogrešno 
čitao, i ovdje pogriješio, pak pročitao Militis mjesto Melite? U tom bi slučaju 
to bio jedini put poslije g. 1272., da se knezu daje taj dvostruki naslov. 

38 Monumenta Ragusina_V, p. 53—54, 65, 284, 287, 299, 312, 313; 
II, p. 360. 

privatne isprave od g. 1327. i 1333. tituliraju Ivana Zorzi na isti 
način." Poznata je činjenica, da se vlast Zorzija na Mljetu nije 
mogla učvrstiti, te stvarnih dokumenata o vršenju njihove vlasti 
na otoku, osim one zakletve od g. 1256. i korčulanskog statuta od 
g. 1265., uopće nema. Vlast je dakle porodice Zorzi na otoku malo 
zatim potpuno iščezla, te su ostale samo aspiracije na otok, koje 
oni ističu samo u svojoj tituli. To će zato i biti sigurno razlog, 
zašto ih Mlečani vidjevši, da je prestala njihova vlast, od g. 1273. 
nazivlju samo knezovima Korčule, dok im Dubrovčani pogotovo 
njihov dvostruki titul ne priznaju. To je razumljivo, jer su i sami 
imali aspiracije na Mljet, gdje su, zahvaljujući jurisdikciji dubro- 
vačkoj nadbiskupa nad otokom, sve više vršili svoj utjecaj. Za 
vrijeme svoga prvog rata sa Stefanom Urošem II. zaposjedoše oni 
pače g. 1301. otok Mljet i već su bili izabrali Marka Bobaljevića 
kao svog kneza na tom otoku, ali malo po tom odustaše od toga, 
te malo vijeće 15. ožujka 1302. odluči, da se otok Mljet ostavi u 
onom stanju, u kakovom je bio i prije, i da se ne pripoji dubro- 
vačkoj vlasti. Jedino od g. 1305. birahu po tri prokuratora mljetskog 
samostana iz svojih redova, da se brinu za njegove svjetske potrebe, 
te s tim stekoše i veliki utjecaj na otoku. Budući da su korčulanski 
knezovi sigurno ugrožavali vlast benediktinaca na otoku, to su se 
oni obratili srpskom kralju Stefanu Urošu II. Milutinu, da im 
ponovo potvrdi darovnicu Stefana Prvovjenčanog, čemu im on oko 
g. 1320. udovolji izdavši povelju o tome. Isto tako zatražiše oni 
potvrdu i kod pape Ivana XIII. u Avigonu, pa im on i sa svoje 
strane 13. lipnja 1324. potvrdi Milutinovo darovanje. 


G. 1330. došlo je do žestokog diplomatskog sukoba između 
Dubrovčana i korčulanskog kneza Ivana Zorzi. Veliko dubrovačko 
vijeće zaključuje 10. travnja, neka se zapovjedi trojici ili četvorici 
dubrovačkih trgovaca u Srbiji, da moraju odmah iz mjesta, gdje se 
nalaze, otići na dvor srpskog kralja Uroša s instrukcijama kneza i 
malog vijeća. Radi se pak o ovome. Srpski kralj Stefan Uroš III. 
pisao je Dubrovčanima pismo u stvari otoka Mljeta, Neretve i neke 
lađe, a korčulanski se knez Ivan Zorzi uputio ka kralju srpskom u 
svrhu, da rovari protiv Dubrovčana. Oni trgovci treba dakle da 
opravdaju Dubrovčane u pogledu onih stvari otoka Mljeta, Neretve 
i neke lađe, radi kojih ih optužuje Uroš III. u svom pismu, te da 


3% Pergamene u arhivu obitelji Arneri. 

ustanu protiv korčulanskog kneza, ako bi štogod rovario protiv 
dubrovačke općine ili pojedinih osoba u Dubrovniku. Iz ovoga 
zaključka ne vidimo jasno, u čemu je zapravo suština razmirica, 
ali možemo razabrati, kako je knez Ivan htio u svome sporu s Du- 
brovčanima predobiti srpskoga kralja Uroša III. Radi toga se 
lično i uputio ka kralju, da rovari protiv Dubrovčana, a znamo, da 
ni Stefan Uroš III. kao ni njegov predšasnik Stefan Uroš II. 
Milutin nijesu bili u najboljim odnošajima s Dubrovčanima. Uroš II. 
je vodio s njima ratove g. 1301.—1302., pa Opet g. 1317.—1318., 
a isto Uroš III. 1324.—1326. Svakako se glavni spor vodio oko 
otoka Mljeta, na koji je podizao svoje aspiracije korčulanski knez, 
a Dubrovčani nastupali kao braniči benediktinskog samostana. S tim 
je u vezi sigurno i zaključak dubrovačkog vijeća umoljenih od 
18. svibnja, u kojem se zaključuje, neka se svakako uznastoji, da 
mljetski opat pođe lično ka kralju Urošu. Dubrovčani su dakle 
htjeli, da i opat sam glavom brani interese svoga samostana. Ovaj 
su spor iznijeli Dubrovčani i pred mletačku vladu, koja i za njih 
bijaše vrhovna vlast. U sjednici dubrovačkog velikog vijeća od 
7. lipnja govori se o instrukciji, danoj poslanicima, koji treba da 
idu u Veneciju pred dužda; između ostalog vidi se; da jedno po- 
glavlje instrukcije govori i o korčulanskom knezu. Venecija je 
primila tužbu protiv kneza, te mletački senat odlučuje, da se o toj 
stvari piše korčulanskom knezu. Dužd je odgovorio i Dubrovča- 
nima. Njihovo veliko vijeće raspravlja 24 srpnja o tom duždevu 
odgovoru te povjerava svojem knezu i malom vijeću, da izaberu 
sedam plemića, koji će raspravljati, na koji način treba odgovoriti 
na duždevo pismo; oni pak moraju da svoj prijedlog iznesu zatim 
pred veliko vijeće. Eto to je sve, što znamo o ovom nam prvom 
poznatom sporu između korčulanskog kneza i dubrovačke općine." 
Kako se dovršio, ne znamo. Svakako je g. 1331. zavladalo između 
njih mirno stanje, jer o sukobima za niz godina više ne čujemo, 
pače 26. i 28. travnja odlučuje malo vijeće, da se korčulanskom 
knezu na općinski trošak daruje pet škopaca; 10. ožujka 1335. 
odlučuje ponovo isto vijeće, da mu se daruje također na općinski 
trošak jestiva u vrijednosti od 1o perpera.** 


4%. O ovom sukobu g. 1330—1331. Monumenta Ragusina V, p. 284, 287, 
290; II, p. 360; Ljubić: Listine I, p. 164. 
41 Monumenta Ragusina V, p. 312—313, II p. 360. 

Mir između njih ipak nije previše dugo trajao. G. 1337. 
vidimo, da je buknuo spor između njih za istu stvar. Dubrovčani 
su poslali u Veneciju poslanike, koji su se pritužili na korčulanskog 
kneza, da prisvaja sebi pravo na otok Mljet, a na štetu mljetskog 
samostana, koji spada pod dubrovačku dijecezu; oni su sa sobom 
donijeli i dokumente, kojima potvrđuju pravo samostana na Mljetu. 
Tuže se također, što je knez pisao pismo srpskom kralju u stvari 
Stonskog rata (Buche de Stagno) ozloglašavajući Dubrovčane. Radi 
toga mletački senat u sjednici od 6. listopada g. 1337. odlučuje, da 
se piše korčulanskom knezu pismo, u kojem će se navesti tužba 
Dubrovčana, a nek mu se pošalje i primjerak pisma, koje je pisao 
srpskom kralju protiv Dubrovčana; ako je istinito, što se navodi u 
tužbi, senatu je to neugodno, jer želi mir između kneza i Dubrov- 
čana; ako je mislio, da on ima pravo protiv njih, imao se obratiti 
Mlečanima na rješenje, a ne da sam postupa putem nepravde i 
skandala. Zapovjedit će mu se, da odustane od svih neprijatelj- 
stava protiv Dubrovnika i popravi zlo, što je učinio Dubrovčanima 
tako, da ne bi imali razloga tužiti se; ako on smatra, da ima pravo 
ili opravdanu ispriku, neka pođe u Mletke ili neka pošalje posla- 
nika u roku od. mjesec dana, nakon što primi pismo; ima li namjeru 
da dođe ili da pošalje nekoga, neka javi to isto Dubrovčanima, da 
bi mogli i oni doći. Senat odlučuje još, da se pošalje knezu pri- 
mjerak privilegija o Mljetu i da se ista stvar piše njemu, kao i 
Dubrovčanima, te se pozovu, neka oni pošalju poslanike, ako 
dođe u Veneciju knez ili nekoga pošalje. Vidimo dakle, da je to bio 
oštar sukob. I ovaj put upotrebljava knez Ivan istu metodu kao i 
za vrijeme prvog sukoba, rovareći protiv Dubrovčana kod srpskog 
kralja, a možda je dolazilo i do napadaja sa strane kneza, jer mu 
se zamijera, da je postupao putem nepravde i skandala. Knez je 
došao slijedeće godine lično u Veneciju radi toga spora, a i Dubrov- 
čani su poslali svoje poslanike. Senat u sjednici od 2. ožujka g. 1338. 
bira tri odbornika i to Nikolu de Priolis, Ivana Cornario i Andriju 
Bondemirio, koji će saslušati korčulanskog kneza i dubrovačke 
poslanike te ispitati sve, što oni hoće reći i pokazati; o tom valja 
u roku od 15 dana da podnesu prijedlog senatu. 18. ožujka, t. j. 
15 dana poslije, bila je sazvana sjednica senata, i tu su odbornici 
postavili svoj prijedlog. Pošto je odbor saslušao dubrovačko po- 
slanstvo i korčulanskog kneza i ispitao onoliko puta, koliko su 
stranke htjele, sve dokumente, koje su mu od stranaka predložene, 

zaključuje jednoglasno, da korčulanski knez nema nikakvog prava 
na otok Mljet; prema privilegijima srpske kraljevine, potvrđenima 
od pape, i sudeći po davnom posjedovanju otoka Mljeta, on pripada 
samostanu sv. Marije na istom otoku. Radi toga jednoglasno 
predlažu, da se korčulanskom knezu naloži u pitanju otoka Mljeta 
potpuni muk, tako da ne smije pod prijetnjom globe od roo libara 
groša prisvajati taj otok i ikoga u tom smetati; ne smije o toj 
stvari uopće nikome ništa pisati na štetu samostana i dubrovačke 
općine; to pitanje ne smije više na nikakav način pokretati, već 
mora pustiti samostan u mirnom uživanju tog otoka. Ako pak ima 
u nečemu drugome jedna strana od druge nešto tražiti ili protiv 
nje postupati, ima se ta stvar raspraviti jedino pred mletačkom 
vladom, a nikako drukčije; tko uradi naprotiv, plaća globu od 
1000 malih libara; treba naime svaki predmet smetnje i skandala 
između njih biti uklonjen. Taj je prijedlog primljen u senatu 
većinom od 49 glasova, a tu je odluku predao dva dana kasnije, 
20. ožujka, notar Jacobellus Venerio knezu Ivanu i naredio mu, 
da se nje mora strogo držati. Ovaj zaključak senata priopćio je 
mletački dužd Dubrovčanima posebnim pismom od 8. travnja 
g. 1338." Vidimo dakle iz svega toga očito, kako se Dubrovčani 
miješaju u prilike otoka Mljeta i kako se iskazuju kao braniči 
samostana sv. Marije. Kasnije je Mljet dolazio sve više pod vlast 
Dubrovčana, te su oni njime početkom XV. vijeka potpuno 
zavladali. 


Spor između Dubrovčana i korčulanskog biskupa radi Ston- 
skog rata. Malo smo se prije pozabavili sporom između Dubrovčana 
i korčulanskog kneza radi otoka Mljeta. Prošlo je malo godina 
od toga vremena, kad li se dubrovačka općina zakvačila s korču- 
lanskim biskupom. G. 1342.—1343. biskup Marin došao je u 
sukob s Dubrovčanima radi jurisdikcije nad Stonskim ratom, koji 
je g. 1333. potpao pod dubrovačku vlast. Dubrovačka je republika 
kupila Rat od bosanskog bana Stefana Kotromanića i srpskog kralja 
Dušana, budući da su oba svojatala taj poluotok, pa se tako htjeli 
osigurati na obje strane. Dubrovčani su morali g. 1334. pristati na 
Dušanov zahtjev, da može boraviti u Stonu i srpski pop i da može 


a2 O ovom drugom sukobu Ljubić: Listine Il, p. 14, 25—26. Pismo od 
8. travnja, pisano na pergameni, dosta oštećeno, čuva se u dubrovačkom arhivu 
među Acta sanctae Mariae maioris. 
A 


84 


pjevati službu Božju u crkvama, koje su u Stonu i na Ratu. 
Dubrovačka je republika inače provodila takovu vjersku politiku, 
kojom nije dopuštala na svojem teritoriju druge vjere osim katoličke. 
lako je morala prihvatiti taj Dušanov zahtjev, republika je svim 
silama nastojala, da uz patarene i pravoslavne privede u krilo 
katoličke crkve; radi toga je nastojala, kako bi odstranila srpske 
kaluđene i svećenike, što joj uspije mirnim načinom.“ No dubro- 
vačka se republika nije osvrtala ni na duhovnu jurisdikciju stonsko- 
korčulanskog biskupa nad Ratom, pa je na svoju ruku g. 1335. 
poslala tamo jednog svećenika i jednog klerika.“ Stonsko-korču- 
lanski biskup Marin ipak je htio vršiti i tamo jurisdikciju, te je 
otišao da obilazi poluostrvo. Kad je pak došao u stonsko crkveno 
područje, da vrši svoju biskupsku vlast, propovijeda svećenstvu i 
puku te podjeljuje sakramente, dovodeći pri tom marljivim radom 
u krilo katoličke crkve mnoge pravoslavne, bio je u tom spriječen 
od nekog građanina i dubrovačkog suca, koji je bio poslan amo 
s nekim drugima d Dubrovčana baš za to. On je okrutno mučio, 
uznemirivao, smućivao i smetao biskupa, tako da se nitko nije 
usudio pristupiti biskupu, niti mu podavati hrane i drugih potrebitih 
stvari. Radi toga je bio prisiljen ostaviti stonsko područje. Zatim 


je otišao u Dubrovnik, da se o tom potuži, i tražio je, da se stvar: 


popravi, nadodavši, da će inače morati da to iznese pred svetu 
stolicu.  Naljućeni Dubrovčani radi toga narediše, da nitko, bilo 
domaći bilo strani, ne smije k njemu pristupiti ni da mu bude na 
pomoći, niti da pribavlja hrane ni drugih potrebitih stvari; tko 
uradi protivno, bit će kažnjen globom, a ako koja crkvena osoba 
bude radila protivno ovoj zabrani, prema njoj će se jednako po- 
stupati kao i prema biskupu." Biskup Marin, ne našavši lijeka u 
Dubrovniku, potužio se radi njihova postupka papi Klementu VI. 
u Avinjonu. Spor se između biskupa Marina i Dubrovčana vodio 
oko stonskih desetina i još nekih drugih prava pa uopće radi 
jurisdikcije nad Stonom, jer Dubrovčani nijesu htjeli priznati 
korčulanskog biskupa ujedno i za stonskog. Korčulanski je biskup 
pak htio vršiti potpunu biskupsku vlast i pobirati desetine na polu- 
otoku, čemu su se Dubrovčani protivili. Međutim je papa Kle- 


48 Vidi o tom Lignanovu pergamenu i K. Vojnović: Crkva i država u: 
dubrovačkoj republici (Rad Jug. akademije r19, p. 42). 

“4 Monumenta ragusina II, p. 359 i 360. 

“5 Codex diplomaticus XI, p. 118—Ir19. 

ment VI. povjerio Vilimu iz Norwicha, najprije dekanu crkve 
grada Lincolna, a zatim biskupu grada Norwicha, da riješi ova 
sporna pitanja i Marinovu tužbu o nepravdama i štetama počinjenim 
od Dubrovčana, te mu dao ovlaštenje, da pozove k sebi Dubrovčane 
na preslušavanje. Vilim ih je pozivao pet puta, ali se oni nijesu 
odazvali, dok je biskup Marin dolazio svaki put. Kad na treći 
Marinov poziv nijesu došli, pozvao ih je i četvrti put pod pri- 
jetnjom ekskomunikacije i interdikta. Kad ni tada ne dođoše, 
predloži Marin ekskomunikaciju, ali Vilim to nije prihvatio, već ih 
je pozvao peti put. Kad ni tada ne dođoše, proglasi Vilim nad 
knezom ekskomunikaciju, a nad gradom interdikt.*" U izvoru, koji 
govori o tome, ne spominje se, kad su bili svi ti pozivi, no sigurno 
je, da je to sve bilo kroz g. 1343. Proglašenje interdikta i eksko- 
munikacije čini se da je djelovalo na Dubrovčane, te možemo s time 
donijeti u vezu zaključak dubrovačkog velikog vijeća od rr. listo- 
pada g. 1343., kojim se ukidaju prijašnje odluke donesene protiv 
Marina," i zaključak, da se pošalju poslanici Domin Vitale de 
Cranca i Matija Dersie, koji će zastupati republiku pred sv. Sto- 
licom u sporu protiv biskupa Marina. Poslanici odoše 25. listopada 
iste godine." O djelovanju tih poslanika ništa nam se ne govori, 
no oni su jamačno imenovali magistra Neapolea iz grada Forli 
kao opunomoćenika, koji će ih zastupati u rješavanju spora. 
Neapoleo dolazi k Vilimu tek poslije proglašenja interdikta kao 
opunomoćenik dubrovačkog kneza, vijeća i općine, i moli, da se 
prepusti k parnici. On je pismeno podnio dubrovačke razloge, a 
biskup je Marin tražio kopiju pismenog podneska, koja mu je bila 
na to dana, da u stanovitom roku odgovori na nju. U danom mu 
roku predao je on Vilimu pismeni odgovor. Budući da je zatim 
Vilim otišao s papinskog dvora, tu je stvar predao papa Klement VI, 
Tomi Falstofu, doktoru prava, arciđakonu grada Norwicha, svojem 
kapelanu i »sui sacri palatii causarum auditori«, da je konačno 
riješi. Ovaj je pozvao i biskupa Marina i Neapolea na raspravu, 
gdje su jedan i drugi iznosili svoje razloge i proturazloge; pri 
ponovnom je sastanku biskupa zastupao magister Filip iz Piacenze, 
a tom je prigodom molio Neapoleo, da se ukine ekskomunikacija i 
interdikt. Pošto se Neapoleo zakleo na evanđelje u ime kneza i 


46 Ibidem p. 121—122. 
47. Monumenta ragusina I, p. 144—145. 
48 Ibidem p. 145. 

dubrovačke općine, da će se knez pokoriti crkvenim i Tominim na- 
redbama i da će biskupu Marinu dati naknadu troškova, koje je 
imao radi dugotrajne ogluhe Dubrovčana, bila je ukinuta eksko- 
munikacija, a s njom i interdikt. Račun će troškova ustanoviti sam 
Toma. O tome je na zahtjev Neapolov izdana i isprava datirana 
27. veljače 1344." a već nekoliko dana prije, 22. veljače, poslao je 
papa Klement VI. pismo Dubrovčanima, u kojem ih opominje i 
nalaže, neka se okane progonstva protiv biskupa, i neka opozovu 
sve zabrane i naredbe, koje se tiču toga, te neka puste biskupa, da 
se služi svojim pravom. O toj je stvari pisao papa i dubrovačkom 
nadbiskupu." 

No s ovim nije bio još riješen spor. Bila je skinuta samo eks- 
komunikacija i interdikt i Neapoleo općenito obećao, da će se 
Dubrovčani pokoravati crkvenim naredbama, a i papino je pismo, 
upravljeno Dubrovčanima, općenite naravi. Trebalo je riješiti 
konkretna pitanja. Dubrovačko je vijeće umoljenih na sjednici od 
30. kolovoza g. 1344. izabralo pet odbornika, koji imaju zadaću 
specijalno voditi brigu o sporu s korčulanskim biskupom, no u 
svemu treba da se sporazumiju s knezom." 25. lipnja slijedeće 
godine 1345. spor još traje i vijeće umoljenih bira još šest odbornika, 
koji će se, skupa s onom prvom petoricom i knezom, brinuti o tome 
pitanju." Spor se sve više razvlačio, i veliko dubrovačko vijeće u 
sjednici od 7. listopada iste godine raspravlja o tome i daje ovla- 
Šštenje onom odboru jedanaestorice (desetorice),** da pošalje jednog 
ili više poslanika u bilo koju zemlju, koji će se posavjetovati s prav- 
nicima u tom pitanju i uzeti jednog ili više od njih u službu dubro- 
vačke republike za rečenu svrhu. Istoga dana odbor jedanaestorice 
zaključuje jednoglasno, da svaki član vijeća u stvari spora s korču- 
lanskim biskupom o svemu, što se bude raspravljalo, sačuva 
najstrožu tajnu, jer će inače biti oglobljen.“ 7. studenoga g. 1345. 


4% Codex diplomaticus XI, p. 118—119. U dubrovačkom arhivu, među 
Acta sanctae Mariae maioris, ima 1 drugi primjerak te isprave, ali je datiran 
17. svibnja 1344. 

50 Ibidem p. 121—124. 

51 Monumenta ragusina I, p. 159. 

52 Ibidem p. 177. 

53 U reformaciji stoji X, premda bi moralo biti XI, ako uzmemo u obzir 
prijašnje zaključke, gdje se biraju najprije pet, a onda šest. Možda je koji od- 
bornik odstupio ili umro ili se uopće tada nije nalazio u Dubrovniku. Možda je 
i pogreška pera. 

5A Monumenta ragusina p. 187. Odbor se naziva consilium sapientium super 
questione episcopi. 

isti odbor bira dvojicu svojih članova (Symon de Binciola i Matheus 
Derse), koji će se pobliže baviti tim sporom i o njemu izvještavati 
kneza i ostali odbor." Prolažahu mjeseci, a spor još nije bio riješen. 
Stoga dubrovačko veliko vijeće u svojoj sjednici od 22. veljače 
zaključuje, da knez i odbor jedanaestorice, zajedno s korčulanskim 
biskupom, isposluju kod pape, da postavi Iliju Saraka, dubrovačkog 
arcibiskupa, za obraničnog suca u sporu između dubrovačke općine 
i korčulanskog biskupa, i da tako stvar, koja se nalazi pred papin- 
skom kurijom, bude dana na rješenje dubrovačkom  arcibiskupu. 
Rješenje, koje donese arcibiskup, neka bude obavezno i stalno te 
neka vrijedi za vazda.“ Ili biskup Marin ili papa nijesu prihvatili 
arbitražu, tako da je spor i dalje ležao pred papinskom kurijom, a 
Dubrovčani su ro. svibnja 1346. opet izabrali odbor jedanaestorice, 
u kojem su bili uglavnom sve prijašnji članovi." 

Spor se odugovlačio i u g. 1347., a znamo, da u lipnju nije 
bio još riješen. Gore smo već spomenuli, kako je veliko vijeće 
7. listopada g. 1345. dalo ovlaštenje odboru jedanaestorice, da 
pošalje u bilo koju zemlju jednog ili više poslanika, da se po- 
savjetuju s pravnicima o tom pitanju. Kao poslanik bio je uistinu 
poslan Mateo de Grede, no kada, to ne znamo; znamo samo to, da 
se on u mjesecu svibnju ili lipnju g. 1347. vratio, jer odbor jedanae- 
storice zaključuje 5. lipnja, da mu se za njegov put u Bolonju plati 
15 perpera." Spor je konačno u mjesecu listopadu bio riješen, i 
tad se vratio u Dubrovnik i Matej Junija de Dersa, koji je bio 
poslanik i dubrovački opunomoćenik kod papina dvora u rečenom 
sporu. On je pokazao račun o svim svojim troškovima 24. listopada 
pred knezom i odborom jedanaestorice, koji mu oni odobriše." 
Ne kaže se nigdje, na kojoj je bazi riješen spor, no sigurno su 
Dubrovčani, iako nerado, priznali korčulanskog biskupa ujedno i 


55 Op. cit. 189. Odbor se naziva consilium sapientium super facto que- 
stionis episcopi curzolensis. 

sA )B: Gi. o 2221 

ST OB GU pe23a: 

58 Op. cit. p. 219. Zaključak glasi: »In consilio sapientium super que- 
stione que habetur in curia domini pape (dakle spor još traje), captum fuit, quod 
de avere comunis dentur Mateo de Grede pro merito et provisione eius itineris, 
quod fuit Boloniam de mandato domini comitis et dicti consilii, ad habendum 
consilium super dicta questione yperperos XV.« Đelčić je mjesto fuit pročitao 
ibit, a Farlati fecit. Ja sam u originalu pročitao fuit. U nijednom slučaju 
ne može biti ibit! 

5% Op. cit. p. 280. O parnici se veli: »... quam habuit comune Ragusi 
cum fratre Marino de Spaleto episcopo Corzolano in curia nostri pape...« 

za stonskog, a po svoj su mu prilici dopustili pobirati desetine, jer 
ćemo vidjeti, da su tek g. 1387. ugovorili s biskupom, da će mu 
plaćati mjesto desetina roo dukata godišnje. Znamo i to, da je 
korčulanskom biskupu bila prije 25. srpnja 1348. sa strane Dubrov- 
čana isplaćena i jedna stanovita svota novaca. Da li mu je ta svota 
plaćena u ime naknade troškova radi vođene parnice ili u koje 
drugo ime, iz izvora ne možemo razaznati.“ Imamo zaključak 
malog vijeća od 8. siječnja g. 1351., gdje Dubrovčani zovu biskupa 
« Dominika i stonskim biskupom. Taj se biskup spominje doduše u 
jednoj dubrovačkoj kancelarijskoj knjizi već 8. 1349., ali je tu još 
naveden samo kao biskup korčulanski.* 


Korčula u doba mletačko-genoveškog sukoba. G. 1342. umro 
je Karlo I., a naslijedio ga je na prijestolju njegov sin Ludovik I. 
(1342.—1382.). On je išao za tim, kako bi opet obnovio kraljevsku 
vlast u Hrvatskoj i podvrgao svojoj vlasti ponovo čitavo naše 
jadransko primorje. Počeo je raditi oko jačanja kraljevske vlasti u 
Hrvatskoj, čim je čuo za smrt moćnog vojvode Nelipića 1344. Iste 
godine pošalje u Hrvatsku protiv njegove udovice Vladislave 
vojsku, a slijedeće godine krene on sam glavom u Hrvatsku sa 
30.000 vojnika. U Bihaću na Uni dođe mu u susret Vladislava sa 
sinom Ivanom Nelipićem te mu se podvrgne, i on potvrdi sinu sva 
pradjedovska imanja. Na glas o kraljevu dolasku u Hrvatsku po- 
buniše se Zadrani protiv mletačkoga gospodstva, a kralj, odu- 
ševljen tom bunom, obeća, da će doći gradu u pomoć." Budući da 
je tada bila genoveška republika u napetim odnosima s Venecijom, 
bojali su se Mlečani, da će doći Genovežani sa svojim brodovljem 
pred Zadar u pomoć pobunjenicima. Radi toga odlučuje mletačko 
vijeće umoljenih 1. svibnja 1346., da se naoruža osam galija te se 
što prije pošalju generalnom kapetanu mletačkog brodovlja na 
Jadranskom moru; osim tih galija nek se naoruža još onoliko galija, 
koliko god bude više moguće, eda se mogu uvijek u slučaju potrebe 
upotrebiti; nek se piše generalnom kapetanu, da pojača stražu kod 


% Vidi o tome Monumenta ragusina II, p. 33. Iz ovog izvora vidimo, 
na koji način je namaknuta svota, koja se biskupu isplatila. Na ovaj spor 
osvrnuo se je Medini u svojim Starinama dubrovačkim na str. 243 i u bilješci 
k tome. 

*1 Monumenta ragusina II, p. 117. Đelčić je krivo pročitao Fridericus 
mjesto frater Dominicus. 

92 Šišić: Pregled povijesti hrvatskog naroda I. Zagreb 1920. p. I81—r82. 

Otranta, koja će pomno paziti i istraživati o kretanjima genoveške 
mornarice i, čim nešto dozna, javiti njemu; nek se još piše rektorima 
Hvara i Dubrovnika, korčulanskom knezu i ostalim, javljajući im 
o genoveškoj mornarici, da i oni sa svoje strane pomno paze i 
istražuju o njezinu kretanju, te ako što doznadu, neka odmah jave 
po kakvoj naoružanoj lađi kapetanu mornarice." Malo poslije toga, 
u ljetu iste godine, došao je i Ludovik I. s vojskom od 100.000 
ljudi pred Zadar, ali tu bude potučen i ostavi grad, koji se poslije 
dvogodišnje podsade uz teške uvjete preda Mlecima; Ludovik zatim 
sklopi s Venecijom primirje za osam godina (1348.).* Dvije godine 
zatim dođe do pravog rata s Genovežanima, te mletačko vijeće 
umoljenih odlučuje 12. rujna 1350., da se pošalje velika mornarica 
protiv genoveške. Radi toga se obraća knezovima Cresa, Krka, 
Raba, Paga, Šibenika, Trogira i Korčule, potestatu Hvara i Du- 
brovčanima. Od njih se traži, da pošalju u Veneciju momčadi 
potrebne za galije, a od Dubrovčana se ište i galija. O svakom se 
gradu napose ističe u zaključku, kako i što se ima tražiti. O Korčuli 
se zaključuje, da se piše knezu i korčulanskoj zajednici (comiti et 
universitati hominum Curzole) o staroj jurisdikciji, koju je imala 
mletačka općina nad tim otokom, i o sigurnosti i dobrom stanju, 
koje su imali otok i njegovi ljudi pod sjenom i zaštitom njihove 
vlasti kao i njeni drugi vjerni podanici; stoga drže, da je pravo, dai 
Korčulani sudjeluju u mletačkim preduzećima, koja će biti također 
i za njihovo dobro i spas; radi toga, neka im se u pismu javi 
doličnim riječima, kao što su drugi pridonijeli za mornaricu, da dadu 
i oni sa svoga otoka nešto ljudi, naoružanih i opremljenih najmanje 
za dva mjeseca; a ako će ih teško teretiti trošak za njihovo 
uzdržavanje, Mlečani će sudjelovati na pokriću troškova, i to 
onako, kako će se Korčulanima činiti bolje; odlučuje se, da se isto 
pismo piše i hvarskom potestatu, neka on kod njih svakako poradi, 
«da ispune mletački nalog.“ Postoji razlika između postupanja 
s Korčulanima i s drugim gradovima. Kod drugih gradova Mlečani 
izjavljuju, da će sami snositi trošak, dok od Korčulana traže, da ga 
oni snose; jedino, ukoliko ga oni sami ne bi mogli snositi, Mlečani 
će im u tom pomoći djelomično. Po tome i po drukčijem tonu, 
kojim pišu Korčulanima (a i Dubrovčanima), vidi se, kako i sama 


83 Ljubić: Listine 1I, p. 342. 
8 Šišić: Op. cit. p. 182. 
8 Ljubić: Listine Ill, p. 19$—198. 


90 


Venecija smatra, da ima samo neku vrhovnu vlast i protektorat 
nad Korčulom. I radi te zaštite, koju uživa Korčula od Mlečana, 
dužni su Korčulani pomoći Mlečane, pa bilo to ina svoj trošak. 
Razabira se i to, da nasljedni knez nije bio u Korčuli nikakav 
svemogući faktor, već samo upravljač jedne autonomne komune. 
Vidjesmo, Mlečani pišući u Korčulu, ne obraćaju se jedino njemu, 
već i čitavoj zajednici. Čudnovato je pak, da se Mlečani i Dubrov- 
čanima obvezuju, da će snositi sve troškove za momčad i mornaricu, 
2 Korčulanima ne. No i sami Mlečani sumnjaju, hoće li Korčulani 
zadovoljiti njihov nalog, jer eto vidimo, da se piše hvarskom pote- 
statu, neka on djeluje na Korčulane u tom pravcu. I uistinu Kor- 
čulani nijesu zadovoljili njihovo traženje, već su odbili da dadu 
momčad za galije, pače su se podigli protiv kneževa sina, koji je 
sigurno zamjenjivao oca, kad je to zahtijevao od njih. Mletačko 
vijeće umoljenih na svojoj sjednici od 13. listopada 1350. tuži se 
na to. Kaže, kako su Korčulani bili lijepo zamoljeni, da dadu ljude 
za flotu, i to na mletačke ili svoje troškove; no oni se kao neza- 
hvalnici nijesu htjeli pobrinuti, da izvrše mletačku tražbu, nego su 
se nepristojno i ružno podigli na kneževa sina, koji je nastojao i 
savjetovao na pošteni način, da zadovolje Mlečane, a niti su dali 
kakav odgovor na njihovo pismo. Budući da se to sve slabo doj- 
milo Mlečana, odlučuje se, da će Korčulani poslati u Veneciju 
deset najbogatijih i najuglednijih građana, koji moraju stići u roku 
od 22 dana, od kada dođe pismo u Korčulu; ovi će moliti oprost 
radi drskosti Korčulana i poslušat će mletačke naloge. Ako to ne 
učine Korčulani unutar određenog im roka, postupat će se protiv 
njih, kako to bude dolikovalo mletačkoj časti." Pripomenuti nam 
je, da Mlečani sada stvar prikazuju drukčije, kao da su oni bili 
pripravni snositi sve troškove, a kad tamo mislili su, da eventualno 
sudjeluju u tome samo djelomično. Sve to, kao i razmirice s knezo- 
vima, dokazuje nam, da Korčulani nijesu baš rado snosili mletačku 
vlast. Na kraju su se Korčulani odlučili, da zadovolje Mlečane te 
se pokore njihovu nalogu, ali samo djelomično; ponudili su samo 
30 mornara, a ne stotinu, kako su oni tražili. Vijeće umoljenih 
zaključuje u sjednici od 20. prosinca 1350., da se primi i tih 30 
mornara, ali ipak da se ukore radi neharnosti prema republici.*7 
Ti mornari, kao ni oni ostalih gradova, nijesu bili još poslani do: 


86 Ibidem p. 200—201. 
87 Ibidem p. 203. 

I. siječnja 1351.; toga dana vijeće umoljenih zaključuje, da se naredi 
gradovima Poli, Krku, Zadru i Dubrovniku, da naoružaju i pri- 
prave galije i momčad, eda budu spremni za odlazak 8. veljače; 
isto se tako ima narediti i Šibeniku, Trogiru, Splitu, Hvaru i 
Korčuli, da priprave obećane mornare za mornaricu. Ako ih ne 
mogu poslati na svoj trošak, Mlečani su pripravni, da ih oni uzdr- 
žavaju; Šibenik ih prema obećanju ima poslati 100, Trogir 60, 
Split 40, a Korčula 30 mornara." Genoveška je mornarica uistinu 
došla g. 1354. u Jadransko more te poharala Hvar i Korčulu." 


Spor između Korčulana i njihova kneza g. 13$2. Međutim 
je opet došlo do razmirica između Korčulana i njihova kneza, 
Korčulani su podnijeli tužbu Mlečanima protiv njega. Senat u 
sjednici od 3. travnja g. 1352. bira odbor _ od tri lica, i to Ivana 
Contarena, Jakova Trivisana i Bertucija Faletra, koji ima razvidjeti 
razmirice između kneza i Korčulana. Oni će ispitati i kneza i 
Korčulane o svim međusobnim sukobima i tužbama, sadašnjim i o 
onim, kojih će valjda još biti. Taj će odbor podnijeti svoj prijedlog 
do polovice mjeseca travnja." U sjednici od 14. travnja iste godine 
produžen je taj rok. za čitav tekući mjesec," a pri kraju mjeseca, 
28. travnja, odgođen je opet do svibnja i tada ponovo do 8. lipnja.7 
Ipak ne 8., već 26. lipnja, došla je ta stvar konačno na rješavanje 
pred senat, koji najprije izjavljuje, kako hoće da bude pravedan 
za obje strane, a onda zaključuje o samoj stvari slijedeće. Najprije 
s nekoliko rečenica senat žali razmirice, koje mogu biti od velike 
štete, ako im se ne stane na kraj; neka se kaže objema stranama, 
kako je senat, želeći im dobro jednako, stvorio zaključak, koji mu 
se čini pravedan i pošten, te će biti za njihovo dobro sada i u 
budućnosti. 

Sve uvrede i kriminalne nepravde, koje su dosad učinjene 
protiv općine, ljudi i pojedinih Korčulana sa strane kneza, njegovih 
sinova i drugih njegovih činovnika, neka se posve oproste i za- 
borave; isto to neka vrijedi za sve uvrede i kriminalne nepravde, 
što su Korčulani nanijeli knezu i njegovima. 

&8 Ibidem p. 204. 

% Lucio: Memorie di Tral p. 246; Paulini pogl. VI; Gruber: Borba Lu- 
dovika I. s Mlečanima za Dalmaciju (1348—1358) (Rad Jug. akademije 152, 
P. 63): Kretschmayer: Geschichte von Venedig II, p. 21o. 

70 Ljubić: Listine III, p. 227. 


71 Ibidem p. 228. 
72 Ibidem p. 229. 

Isto tako, neka se oproste sve tužbe i civilne tražbine, koje 
općina i ljudi Korčule do dana današnjega podižu protiv kneza, 
njegovih sinova i drugih njegovih činovnika radi nedopuštenih 
globljenja, nameta i pobiranja; jedino ako oni imaju novaca zajed- 
nice i korčulanske općine (universitatis et communis Curzole), 
moraju vratiti dužnu svotu, i slično, ako imaju obavezu prema 
pojedinim osobama, dužni su im vratiti. 

Zajednica i ljudi Korčule neka priznaju i ponovo potvrde 
kneza, nasljednike i baštinike njegove od roda Zorzi kao knezove 
otoka Korčule, i ta uz iste uvjete, koje su nekoć uglavili s Marsi- 
lijem; neka se knezu, njegovim baštinicima i nasljednicima, kao 
pravom knezu i rektoru vjerno pokoravaju te njemu i svima 
njegovim uzdrže i ponovo potvrde sva njihova prava u kneževini. 
Isto se tako moraju obje strane pokoravati pravedno i pošteno 
odluci, koju su nekad stvorili prokuratori sv. Marka, i u svemu je 
potpuno ispunjavati, a Korčulani moraju još k tome plaćati knezu, 
njegovim baštinicima i nasljednicima za plaću 70 libara groša u 
onoj moneti, koja je u običaju u Dalmaciji. Ovdje se govori o odluci 
prokuratora sv. Marka, no ne kaže se, u čemu se sastoji odluka. 
Možemo bar upoznati samo neke točke odluke iz potonjeg doku- 
menta od 4. prosinca iste godine, s kojim ćemo se kasnije upoznati. 
Prema toj cdluci knez ne smije imati blago za pašu i obrađivati 
zemlju te se baviti trgovinom; mjesto toga određuje se knezu 200 
libara preko plaće. Jedna točka odluke veli, da se knez zadovolji 
zemljama i posjedima, koje ima kneževina, a da druge više ne 
kupuje niti stječe na bilo koji način, već neka pusti svojim poda- 
nicima da ih stječu. Tu je odluku potvrdilo i vijeće umoljenih. 
Znamo već otprije za pravo, koje su imali prokuratori pri imeno- 
vanju novoga kneza. 

Jedna i druga strana neka obeća za se i za svoje nasljednike, 
da će priznati mletačku općinu za svoga vrhovnoga gospodara. 
Ako se knez ili njegovi potuže, da mu je sa strane zajednice kor- 
čulanske (per universitatem Curzole) učinjeno kakovo nasilje ili 
smetnja u pogledu njegovih prava i jurisdikcije njegove kneževske 
vlasti, Mlečani su dužni, da mu priznaju i zadrže njegovo pravo 
i dovedu ga do vrijednosti; obratno, ako se zajednica Korčule ili 
pojedine osobe tuže na kneza radi uvrede, nepravde i civilnog ili 
kriminalnog smetanja, Mlečani su također dužni da urede i zado- 
volje pravdu isto, kao što čine stanovnicima Krka, kad se potuže 

na svoje knezove. Knez, zajednica i pojedine osobe Korčule moraju 
svakog trogodišta položiti Mlečanima zakletvu vjernosti i po- 
slušnosti; k tome moraju obećati, kad god republika povede vojnu 
na moru, da će za mletačku čast i pomoć činiti i oni sve ono, što 
čine ostali mletački podanici od Grada do Caput aggeris, a kad 
povedu vojnu po kopnu u Dalmaciji, da će činiti sve kao i ostali 
gradovi u Dalmaciji; republika će zato biti prema njima uvijek 
pravedna i uzdržati ih pod svojom zaštitom. Kad umre ili sađe 
sa časti na bilo koji način korčulanski knez, njegov nasljednik 
mora prije dobiti potvrdu od Mlečana i investituru te se zakleti, 
kao što to čine krčki knezovi. 

Određuje se čitav mjesec srpanj objema stranama na razmi- 
šljanje, hoće li primiti ovo rješenje; ako ga ne prime, Mlečani se: 
više ne će plesti u njihove razmirice." Kakve su dakle bile raz- 
mirice, vidi se iz ovog rješenja; knez Ivan i njegovi ljudi, smatrajući 
otok Korčulu nekom svojom feudalnom kneževinom, htjeli su da 
ekonomski izrabljuju i isisavaju narod, no Korčulani se nijesu dali,. 
pače se, kako se čini, i silom otimali. To je dakle borba Korčulana 
za općinsku autonomiju protiv kneza, koji ne poštuje pravo gra- 
đana, već jednostavno smatra grad i otok kao feud svoje porodice. 
Malo poslije ovoga zaključka senata, i to 30. lipnja, došao je knez 
Ivan k duždu i njegovim vijećnicima te izjavio, da on u svoje ime: 
Pristaje na gornje rješenje, ukoliko se ono njega tiče,“ no malo 
poslije toga isti knez i korčulanski poslanici zamolili su, da im se: 
produži rok na razmišljanje, te senat 5. srpnja zadovolji njihovu 
želju produživši rok do konca mjeseca rujna." Korčulani su i knez 
primili spomenute uvjete izmirenja te su 26. rujna iste godine 
sklopili formalni ugovor o izmirenju u duždevoj palači u Veneciji. 
U početku se ističu brojni svjedoci, od kojih se neki izrijekom 
spominju; zatim dolazi dosta dugi uvod, gdje se slavi pravednost 
i mudrost mletačke vlade, a u kojem se spominju i sindici zajed- 
nice, općine 1 ljudi Korčule Sirak Odonović i Vidoš Prodonović kao 
korčulanski opunomoćenici; onda dolaze istim redom uvjeti izmi- 
renja, napomenuti u senatovu zaključku od 26. lipnja, koje su obje 
strane potpuno prihvatile. Zatim se još ističe, kako su primili 
pogodbu dužd i njegovo vijeće; dalje knez Ivan za se i u ime svojih 


78 Ibidem p. 238—239. 
7& Ibidem p. 239. 
75 Ibidem p. 239—240. 

baštinika i nasljednika, pa sindici za se i u ime općine, ljudi i 
stanovništva Korčule svečano obećavaju međusobno, i duždu i 
njegovu vijeću, a isto tako dužd i njegovo vijeće objema stranama, 
da će se uvijek držati ove pogodbe čvrsto, sigurno i neopozivo; ne 
će ništa ni na kakav način ni pod kakvom izlikom raditi protiv 
nje; tko se ogriješi o nju, za svaki put, što se ogriješi, plaća globu 
od roo maraka srebra. Platio pak globu ili ne, ta pogodba ima ipak 
vječnu vrijednost. Odriču se svake pomisli na prijevaru ili neiskre- 
nost i svih ostalih javnih i privatnih privilegija i zakona, običaja i 
ustanova kanonskih i civilnih, koje bi bile u protivurječju s ovom 
pogodbom. Da će se sve to obdržavati, obvezuju se obje strane sa 
svim svojim pokretnim i nepokretnim imanjem.“ Tu je pogodbu 
potvrdio senat sjutradan 27. rujna. Ovo je bio opći principijalni 
sporazum, ali budući da i jedna i druga strana imaju međusobno 
nekakve tražbine, izabira senat odbor od tri lica (Andriju Lauredana 
sancti Canciani, Nikolu Trivisana sancti Angeli i Lovrijenca Supe- 
rantija), koji će saslušati i ispitati te tražbine i predati senatu svoj 
pismeni prijedlog do polovice budućeg mjeseca." 27. listopada opet 
se produžuje rok do polovice budućeg mjeseca, a 4. studenoga senat 
«opet stvara ovaj zaključak: Budući da pred odborom za korču- 
lanske poslove knez i njegovi sinovi s jedne strane, a sindici korču- 
lanske općine s druge strane, iznose razne novčane i ostale tražbine, 
odlučuje se, da odbor može primiti svjedoke, zaprisegnuti njih i 
stranke, izricati presude i odlučivati te praviti kompenzacije u 
tražbinama i tužbama najviše do 1oo libara. Odboru se daje u 
tom pogledu potpuno ovlašćenje, i ono, što on uradi, imat će istu 
vrijednost, kao da je to sam senat uradio." 4. prosinca iste godine 
sastao se opet senat, i tad je odbor predložio rješenje o nekim 
spornim pitanjima. Odbor je najprije izjavio, da je saslušao i 
razmotrio tražbine Korčulana, koje imaju protiv kneza Ivana i 
sina mu Petra, i tražbine, koje ima knez protiv Korčulana. Sve to 
dobro saslušavši, promotrivši i proučivši, odbor je sastavio svoj 
prijedlog ovako: Poredane su u obliku pojedinih točaka najprije 
tražbine korčulanske komune i zatim kneževe tražbine, a o svakoj 
predlaže odbor svoju odluku. 


78 Ibidem p. 244—246. 
77 Ibidem p. 243. 
78 Ibidem p. 249. 
79 Ibidem p. 249—250. 

1.9 Korčulani kažu, da knez drži kod sebe statut i ugovore 
općine; oni traže za se njihovu kopiju, koju je knez pokazao pred 
odborom. Odbor predlaže, da im se d4 kopija, i knez udovoljava. 

II.“ Korčulani kažu, da knez ima i drži nekakve karte i 
potvrde o zemljištu kneževine, i traže, da ih knez pokaže; o tom je 
bilo između stranaka i raspravljanja, dok knez nije napokon 
pokazao neke karte i spise, koje se uistinu odnose na zemljišta 
kneževine. Korčulani su ih priznali i zatražili njihovu kopiju. 
Odbor predlaže, da se Korčulanima dA ta kopija, da budu infor- 
mirani o svojim pravima. 

1II."* Korčulani kažu, da je knez pozajmio od općine 68 du- 
kata, kako se to vidi iz nekakve općinske bilježnice, i traže te 
dukate, ali nemaju kod sebe te bilježnice; knez kaže, da će on 
priznati, što piše u bilježnici; odbor predlaže, i u tome se obje 
strane slažu, neka se pogleda ta bilježnica, kad budu u Korčuli; ako 
bude onako, kako kažu Korčulani, knez je dužan platiti. 

IV." Korčulani kažu, da je knez dobio 120 dukata od nekog 
Mulga Sto Korčulanina, koji je bio osuđen da plati tu svotu; te je 
novce imao knez, a oni po pravu pripadaju općini, i radi toga ih 
traže od kneza; knez kaže i navodi, da je uistinu imao te novce, ali 
ih je potrošio za korist i potrebe općine te je na pr. kupio jedan 
brod; već ima i 28 godina, da je ta svota plaćena, te je stoga ta 
tražbina klevetnička. Odbor predlaže, a s time se zadovoljavaju i 
Korčulani, da se knez zaprisegne, da je novce potrošio za općinske 
potrebe; kad se zakune, neka bude od te tražbine riješen; zakletva 
neka se odredi, kad to bude htjela mletačka vlada. 


V." Korčulani kažu, da je knez imao stanovitu svotu novaca 
od vinograda i kuća nekadašnjeg kancelara korčulanske općine i da 
danas ima jednu kuću, koja je bila oduzeta kancelaru prema 
osudi; oni vele, da novac i kuća pripadaju općini, i traže, da im se 
to preda. Knez kaže, da je kancelara kaznio radi njegove nevjer- 
nosti, te da su kancelarova dobra bila prodana, a novci od toga 
utrošeni za potrebe općine; o kancelarovoj kući priznaje, da je drži. 
Knez je htio, neka se Korčulani zaprisegnu, da je novac utrošen 

onako, kako on kaže, no oni su to odbili zahtijevajući, da knez 
zaprisegne. Odbor dakle predlaže, da se knez zaprisegne, da je 
potrošio taj novac za potrebe općine, i kad se zaprisegne, da bude 
riješen te tražbine; zakletva nek mu se predloži, kad to prohtjedne 
mletačka vlada. Što se tiče kuće, koju traže Korčulani, složiše se 
obje strane, da tu bude crkva, što se mora izvršiti kroz godinu 
dana; inače, ako tu ne bude sagrađena crkva, kuća ima pripasti 
korčulanskoj općini. 

Korčulani traže" od kneza 615 dukata, koje bijaše pozajmio 
od 15 dobrih ljudi iz Korčule, i kažu, da je knez držao te novce. 
Knez kaže, da ih je općina držala i da je za njih bilo više puta 
kupljeno žito, koje je bilo razdijeljeno među ljude u Korčuli; 
dijelom je bilo naplaćeno, a dijelom mora biti još naplaćeno; sve 
je utjerane novce potrošio on po želji sudaca i činovnika općine za 
potrebe i korist iste općine. Korčulani pak vele, da je knez jedini 
držao te novce, koje je utjerao »a scosoribus bladi«, i da o njima 
nije položio nikad računa ni činovnicima općine ni sucima. Odbor 
dakle saslušavši stranke o tom, vidi, da je stvar nejasna i da nijedna 
strana nije dala o tom jasnoće niti dokaza; knez kaže, da se o tome 
nalaze spisi i bilježnica u Korčuli, koji će dati potpunu jasnoću 
o onome, što on kaže. Odbor dakle predlaže, da mletačka vlada 
pošalje jednu povjerljivu osobu u Korčulu na trošak onoga, koji 
bude izgubio, da stvar razvidi. Svaka pak strana neka odabere 
po dva čovjeka između boljih građana Korčule, kojih ništa ne 
tangira ta stvar & novcima i žitu. Ta četvorica, zajedno sa poslanom 
osobom od mletačke vlade, moraju vidjeti i istražiti sve bilježnice 1 
spise, ispitati svjedoke i pribaviti, koliko im bude moguće, dokaza 
i unijeti svijetla u stvar; mogu pozvati na prisegu i osobe i stranke 
(possendo ponere personas et partes ad sacramentum et ad penam 
et penas si opus fuerit). Neka se o tom podnese izvještaj mletačkoj 
vladi, a mletačka će vlada uraditi i odrediti, kako će se njoj činiti, 
da je pravedno. 

Korčulani traže dalje** od kneza 200 libara, što ih je knez 
primio u pojedinim godinama poslije odluke prokuratora, po kojoj 


85 Super quodam alio novo capitulo. 

86 Super nono capitulo. Ovdje izgleda nešto nejasno. Imamo naime super 
quinto capitulo, onda dolazi super quodam alio novo capitulo, gdje se govori 
samo o jednoj stvari, a onda dolazi super nono capitulo. Valjda o svim točkama 
optužbe odbor nije još riješio. 

knez ne smije imati blago za pašu i obrađivati zemlju, niti se baviti 
trgovinom; radi toga ista odluka određuje knezu preko njegove 
plaće 200 libara, no on se ipak nije prestao baviti tim poslovima, 
što je protiv spomenute odluke. Knez je bia u pogledu toga 
saslušan, i razmotrena zatim pogodba mira između Korčulana i 
kneza. Po toj se pogodbi zabacuju sve civilne peticije, koje Kor- 
čulani imaju prema knezu; jedino za novac općine i pojedinih osoba, 
koje ima knez ili njegovi sinovi, određuje se, da ga mora vratiti. 
Uvidjevši, da ova tražbina nije ovakve vrste, to predlaže odbor, 
da knez bude od nje oslobođen. 


Sada se prelazi na tražbine kneza protiv Korčulana. 


1." Knez traži od Korčulana 70 libara groša kao svoju plaću 
za prošlu godinu sve do prvog svibnja; oni naime uskraćuju da 
mu to plate. Korčulani pak kažu, da se ne smatraju obvezanima 
dati mu plaću, jer knez nije s njima postupao po pravu i pravici, 
kako je morao; a niti sin Petar, koji je bio zamjenik kneza, nije 
htio nikada sjedati na sudačko sjedalo niti održavati pravdu. Knez 
veli, da je njegov sin Petar bio uvijek ondje i da je vazda htio 
raditi sa sucima i vladati po pravici, no oni su uzeli vlast iz nje- 
govih ruku i bili su neposlušni. Saslušavši odbor i jednu i drugu 
stranu kaže, da po pogodbi mira moraju svršiti sve takve tužbe, 
te misli, da Korčulani moraju platiti knezu. Stoga predlaže, neka 
mu Korčulani plate plaću po onoj moneti i njezinoj vrijednosti, 
koja je bila u ono vrijeme, kada je knez imao primiti plaću. 

11. Knez se tuži, da Korčulani nagomilavaju novac dižući 
njemu njegovu plaću. Odbor predlaže, da knez prima svoju plaću, 
kao što je to kazano u prednjoj točki; ne smije važiti nikakva 
uredba ili ustanova o novcu na štetu plaće kneževe za čitavo prošlo 
vrijeme. 

111.% Knez veli, da je imao na otoku oko četiri komada stoke 
u društvu s nekim dobrim ljudima s otoka; zajednica i općina kor- 
čulanska uzela je to blago iz ruku onih, kod kojih se nalazilo, i po 
svojoj ga volji dala u ruke više osoba. Knez se .smatra oštećenim i 
traži, da se životinje vrate u ruke onih, kod kojih su se prije 
nalazile. Korčulani kažu, da općina i zajednica korčulanska nije 

nikada uzela tih životinja niti ih je prisvajala, pače kažu, kad je 
Petar, knežev sin, otišao, da je ostavio osobu, koja će voditi brigu o 
tim Životinjama. Odbor predlaže, da knez nema prava postavljati 
tu tražbinu prema korčulanskoj općini, kad se nje to ništa ne tiče. 
Stoga predlaže, neka to knez traži od onih osoba,“ koje imaju nje- 
gove životinje; uostalom ima pravo, da sa korčulanskim sucima 
postupa bilo protiv koga, pa i protiv općine, ako se dokaže, da je 
općina na bilo koji način prisvojila te životinje. 


IV." Općina kaže, da knez prema odredbi, koju je prihvatilo 
i vijeće umoljenih, ne smije držati niti dati pasti marvu na otoku. 
On ima sada na otoku oko 4000 glava marve i sitnog blaga i ne 
može ih tako brzo izvesti iz otoka. Radi toga traži zgodan rok, 
dokle ih mora izvesti. Odbor, uzevši u obzir zimsko vrijeme i mno- 
Žinu stoke, predlaže, da mu se odredi rok do 15. kolovoza buduće 
.godine. Ako u određenom roku ne izveze, gubi sve blago, od 
kojega bi trećina pripala korčulanskoj općini, trećina mletačkim 
advokatima, a trećina tužitelju, ako ga bude. Rok mu može 
produžiti samo 6 vijećnika, tri glave od vijeća četrdesetorice i tri 
dijela članova senata, ako ih je na okupu preko sedamdeset, 


Knez tvrdi," da svi školji, koji se nalaze oko otoka Korčule, 
pripadaju njemu prema ugovoru (sklopljenom g. 1265. s Marsilijem), 
i kaže, da svi moraju biti njegovi već po tome, što je sve njegovo 
osim onoga, što posjedovahu Korčulani jednu godinu prije dolaska 
Marsilija, njihova prvog kneza; sada ih Korčulani drže i ne će da 
mu ih dadu. Knez se dalje tuži na Korčulane, da oni drže mnoga 
polja i zemlje na otoku, koje pripadaju knezu; poimence navodi 
veliko polje kod velikog Blata i gornje Blato; isto tako kaže, da 
Korčulani drže i kuću na mjestu, nazvanom Grubin, koja da 
također pripada knezu. Sve to, kaže knez, pripada njemu, a to 
drži zajednica Korčule. Korčulani pak kažu, da ti školji, zemlje, 
polja i kuće ne pripadaju knezu te da ih on i njegovi predšasnici 
nijesu nikada držali ni posjedovali, već da pripadaju korčulanskoj 
Općini i pojedinim osobama, koje imaju prava na njih. Knez 
priznaje, da ih nije nikada posjedovao, ali on ne mora izgubiti 
svoje pravo, stečeno ugovorom negdašnjeg kneza Marsilija s korču- 
lanskom općinom 1 zajednicom, koji daje i priznaje knezu sve osim 

onoga, što je od toga izuzeto. Pošto je odbor saslušao navode obiju 
strana, vidio je i razmotrio točku odluke prokuratora, koja sadržava, 
da se knez zadovolji zemljama i posjedima, koje ima i posjeduje 
kao kneževske zemlje, a da drugih odsada ne kupuje niti stječe na 
bilo koji način, već da pusti svojim podanicima da ih stječu. Radi 
toga odbor predlaže, da se Korčulani oslobode od te tražbine 
s obzirom na odredbe prokuratora, koje su potvrđene od senata, 
kao i s obzirom na to, što ni on ni njegovi prethodnici nijesu držali 
ni posjedovali spomenutih školja, zemalja, polja ni kuće." 

Ovaj je prijedlog bio primljen u senatu 4. prosinca, no s time 
nijesu bila riješena još sva pitanja između Korčulana i kneza; i u 
samom se ovom prijedlogu predlaže, neka se stvari još bolje ispitaju 
i istraže na temelju dokumenata, koji se nalaze u Korčuli, i na 
temelju ispitivanja svjedoka; radi toga se čak šalje pouzdana osoba 
u Korčulu, da to istražuje. Odbor za korčulanske poslove ima još 
raditi i predlagati. Senat donosi zaključak u sjednici od 13. pro- 
sinca 135$2., kojim se odgađa odboru rok za podnošenje prijedloga 
za čitav tekući mjesec,“ a onda mu 29. prosinca ponovo odgađa 
rok za čitav mjesec siječanj.“ Što je dalje bilo s tom razmiricom, 
dosad poznati izvori ništa ne javljaju. 


Ponovni spor između Korčulana i kneza g. 1356. G. 1356. 
opet se svađaju Korčulani i njihov knez. Mletačka je vrhovna 
vlast i ovaj put arbiter, koji rješava razmirice. 12. studenoga 
odlučuje senat, neka vlada odabere tri odbornika, da razvide spor, 
koji je nastao između kneza i Korčulana. Oni neka saslušaju po- 
slanike Korčule, koji se nalaze u Mlecima radi toga spora, i neka 
ispitaju njihove tužbe; isto tako neka saslušaju i one, koji budu 
htjeli doći pred njih u ime kneza. Neka potom odbor podnese 
pismeni prijedlog. U odboru su odabrani od vlade Ivan Lauredano 
mlađi, Ivan Morexini sancti Fantini i Marin Bono." Međutim je 
podigao i Mihajlo Zorzi (Georgio) tužbu protiv Korčulana u ime 
svoga oca Ivana, i tu je tužbu uzeo odbor za osnovu raspravljanja, 
te je Mihajlo razlagao svoju tužbu pred odborom u prisutstvu kor- 
čulanskih opunomoćenika Siraka, Lovrinca Bosinovića, Pernoja 

Ljubić: Listine III, p. 250—254. 
Ibidem p. 254. 
Ibidem p. 254. 
Ibidem p. 334. 

Kuliše, Gunoja Prvoslavića, braće Ivana i Sinka Bogoševića. Sirak 
je glavni opunomoćenik i on odgovara na Mihajlove tužbe. 


I. Mihajlo se tuži u ime očevo, da je pet gore spomenutih 
Korčulana protiv prava i nepravedno, protiv slobode i časti kneza 
i njegove kneževine lišilo kneza nekih zemalja, polja, vinograda i 
posjeda, koji pripadaju njemu i kneževini po svim pravima; on i 
njegovi predšasnici od starine su ih imali u pravom i mirnom 
rosjedu. Nato Sirak odgovara, da pet spomenutih korčulanskih 
građana drži te zemlje, posjede i vinograde direktno i s potpunim 
pravom u posjedu, a držali su ih i posjedovali njihovi pradjedovi 
još od starih vremena. Radi toga predlaže odbor jednodušno, da se 
Mihajlu Zorzi po duždevoj vlasti postavi rok, u kojem mora 
donijeti dokaze, da je knez bio u posjedu tih zemalja, vinograda i 
posjeda, kako to on tvrdi. Neka se pak pošalje u Korčulu jedan 
notar na troškove one stranke, koja izgubi, koji će moći zvati sve 
osobe na prisegu, te neka ispita i sasluša pomno sve dokaze i pravo, 
koje bude htio knez da iznese. Uredivši stvari, neka se što prije 
vrati u Veneciju, i tada neka se obje strane prikažu pred duždevom 
vladom, da brane svoja prava i čuju, kako će se svršiti spor i 
riješiti razmirice. 

II. Kao što ćemo vidjeti, korčulanska općina nije bila uvijek 
u takvim financijskim prilikama, da bi bila mogla podmiriti trošak 
za poslanike iz svojih redovitih prihoda. Radi toga se određivao 
izvanredni porez u takvim prilikama nazvan colta, koji su 
plaćali stanovnici otoka. Tako je i ovaj put sakupljena »colta« za 
podmirenje troškova puta gore navedenih korčulanskih poslanika, 
koji su otišli u Veneciju, da se tuže protiv kneza. Mihajlo je i ovu 
stvar uzeo kao drugu točku tužbe protiv Korčulana. On u tužbi 
veli, da su suci i vijeće nametnuli stanovnicima koltu od osam 
libara groša u korist one petorice ljudi, koji su išli u Veneciju, a da 
O tom nijesu pitali ni obavijestili kneza, i takvim su postupkom 
povrijedili čast i slobodu kneza i kneževine. Sirak veli, da je ta 
kolta utjerana i određena voljom stanovništva. Odbor predlaže, 
saslušavši njegov odgovor, da onaj notar, koji će krenuti u Korčulu, 
ima istražiti i ovu stvar; ako se njegovom istragom ustanovi, da je 
kakva svota uzeta ili iznuđena od bilo kakvih ljudi otoka protiv 
njihove volje u ime te kolte, neka im tu svotu vrate ona petorica, 
koji su je primili. 

II. Mihajlo kaže, da prema starim i dobrim običajima gra- 
đana ne može nitko postati članom vijeća, ako nije imao oca ili 
djeda, koji je bio članom velikog vijeća; korčulanski pak vijećnici, 
protiv tih lijepih i dobrih običaja i protiv volje kneza, birali su i 
izabiraju za članove velikog vijeća one, koje oni hoće, i nastoje, da 
ih veliko vijeće potvrdi. Sirak odgovara, da su po starom običaju 
korčulanski vijećnici mogli odabrati, koje hoće, za članove velikog 
vijeća, i da su ih poslije dali potvrditi u velikom vijeću; i sada važi 
taj običaj. Odbor predlaže, da se u tom čuvaju stari običaji, a te 
običaje neka pomno ispita notar, koji će ići tamo. No ako notar 
vidi, da u tome nema ustanovljenih običaja, onda neka odsada 
postaju članovi oni, kojima je to bio otac ili djed. 


IV. Mihajlo se tuži, što je veći dio korčulanskih građana 
ostavio kuće i obitavališta u gradu, a otišao da nastava otok i 
ostale dijelove korčulanskog teritorija, i to u takvoj mjeri, da je 
grad preko mjere depopuliran, te može lako biti izvrgnut opasnosti 
radi malog broja ljudi, koji je ostao u njemu. Odbor, saslušavši 
odgovor korčulanskog poslanika Siraka, predlaže jednodušno, da 
knez s tri suca i s drugom trojicom, odabranom od velikog vijeća 
između boljih i vrednijih građana, razvidi i istraži pomnjivo imuć- 
stvene prilike ljudi; neka svakako onim putem, načinom i onim 
kaznama i u onoj množini, kako će se njima činiti zgodnije, učine, 
da se osobe rastrkane po otoku vrate da nastavaju grad; neka donesu 
takve odredbe, da se depopulirani grad tako obnovi i umnoži u 
interesu sigurnosti, časti i njegova uzdržavanja, kako će se njima 
učiniti bolje i zgodnije. 

V. Dok se knez sa svojim sucima nalazio u vršenju pravde, 
neki građanin korčulanski imenom Redetik Mišitić i još neki 
Korčulani dođoše, uvelike bučeći i vičući, pred kneza te zapriječiše 
njega i suce u izvršivanju sudske dužnosti. Tada je knez naredio 
pod prijetnjom kazne, da prestane s takovim smetnjama i neredima, 
ali on neposlušan prezreo je kneževe naredbe i nije mu se htio ni 
u čemu pokoriti. Odbor predlaže, da se sa strane mletačke vlade 
pošalje korčulanskoj općini pismo, u kojem će se potužiti na tu 
nepokornost i zapovjediti onim Korčulanima, da prestanu s takvim 
neredima, pa da s dužnim poštovanjem časte kneza i pokoravaju 
mu se; inače će postupati protiv nepokornih sa strane duždeve vlade, 
kako to pravda traži. 

Ovaj izvještaj o spornim točkama i prijedlozima za njihovo 
sa. : Sa: de g ne 
rješenja podnesen je sa strane odbora vijeću umoljenih u sjednici od 
23. prosinca g. 1356. Vijeće je u istoj sjednici prihvatilo izvještaj 
i prijedloge sadržane u njemu, i kroz dalje još koatko mletačko 
gospodstvo ne čujemo više ništa o razmiricama između kneza i 
Korčulana.?* 


Prestanak mletačke vlasti g. 1358. Dok su još trajale ove 
razmirice i o njima se raspravljalo u Veneciji, dotle je već bjesnio 
rat između Venecije i Ludovika u Dalmaciji i Trevisanskoj marki 
u Italiji. Ludovik je već u mjesecu lipnju g. 1356. poslije osmo- 
godišnjeg primirja zapodjenuo rat. Cilj ratu bijaše, da oslobodi 
Dalmaciju od mletačke vlasti. Mlečani su u ratu bili poraženi, i 
u Zadru su se u mjesecu veljači g. 1358. započeli mirovni pregovori, 
u kojima su Mlečani nudili kralju Ludoviku Dalmaciju, u želji, da 
dođe što brže do mira. Naravno je, da je Ludovik prihvatio tu 
ponudu, ali je sada nastao spor o) nekim krajevima, pripadaju li oni 
Dalmaciji ili ne. Taj se spor između ostalog ticao baš i našeg otoka. 
Mlečani su tvrdili, da kralj nema prava na Dubrovnik i otoke Mljet 
i Korčulu, jer tobože ovi krajevi nijesu nikada priznavali vlasti 
ugarsko-hrvatskih kraljeva; Korčulom i Mljetom, tvrde oni, uprav- 
ljala je obitelj Zorzi po pravu nasljedne kneževske časti. Odmah se 
vidi, što su htjeli Mlečani. Kad su izgubili svu vlast u ostalom 
jadranskom istočnom primorju, htjeli su bar zadržati vlast u Du- 
brovniku i preko porodice Zorzi nad Korčulom i Mljetom, koji bi 
krajevi imali služiti kao važne točke, s pomoću kojih bi uzdržavali 
i dalje svoje gospodstvo i prevlast na Jadranskom moru." Što tvrde 
za Dubrovnik i Mljet, da nije priznavao nikada vlasti ugarsko- 
hrvatskih kraljeva, imaju doduše pravo, no ta tvrdnja ne vrijedi za 
Korčulu, jer smo vidjeli, da su njom'u XIII. v. vladali neko vrijeme: 
ugarsko-hrvatski kraljevi i da je čak kralj Andrija darovao Korčulu 
uz još neke druge otoke krčkim knezovima Henriku i Servidonu. 
Možda to Mlečanima nije bilo poznato, jer su već g. 1254. imali 
preko Zorza vlast nad Korčulom, dakle preko sto godina, ali kad 
tvrde, da je ta obitelj vladala nasljedno osim Korčule i Mljetom, i 
na tom osnivaju neko pravo, onda je to svijesno iskrivljivanje: 


%6 Ibidem p. 336—339. : 
%7 Lucio: Memorie di Trau p. 263—264; Dane Gruber: Borba Ludovika I.. 
s Mlečanima za Dalmaciju (1348—1358) (Rad Jug. akademije 152, P. 153). 

činjenica za postignuće nekog cilja. Vidjeli smo, da su Zorzi vršili 
u početku neku vlast nad Mljetom i da ih Mlečani zovu knezovima 
Korčule i Mljeta samo do g. 1272., ali poslije više ne; čak znamo, 
kako su u sporu između korčulanskog kneza i Dubrovčana g. 1338. 
izrekli presudu, kojom osporavaju toj obitelji svako pravo na Mljet. 
Bez obzira na sve to, kralj nije htio s Mlečanima raaspravljati o 
granicama Dalmacije, već je jednostavno smatrao pod Dalmacijom 
čitav onaj teritorijina kopnu i moru od Istre do Drača, koji se tada 
nalazio pod vlašću Venecije." Mletački poslanici obavijestiše vijeće 
o kraljevu stajalištu, zamolivši ga, neka ono odredi, kakvo će 
zauzeti držanje. Vijeće spozna, da kralj nije voljan dugo s njima 
pregovarati o tom pitanju; stoga zaključi 5. veljače, neka poslanici 
prepuste kralju, da on riješi ovaj spor po svojoj volji, a Mlečani će 
odobriti ono, što on odluči. Mlečani su se kao utopljenik hvatali 
za slamku, pa su ipak poslali poslanicima razne isprave, prema 
kojima bi se imalo vidjeti, kako oni imaju neka naročita prava na 
neke krajeve Dalmacije. Mislili su, da će kralj ipak uzeti te isprave 
pri rješavanju toga pitanja u obzir." No on se nije obazirao ni na 
kakva njihova prava, i tako su Mlečani morali potpisati mir 18. 
veljače g. 1358., kojim se odriču svih svojih zemalja od Kvarnera 
do Drača; sav se taj teritorij naziva prema gore već istaknutom 
Ludovikovu shvaćanju Dalmacijom. No u ugovoru se naročito 
ističu neki gradovi i otoci, kojih se Venecija odriče, a među njima i 
Korčula. Za ratovanja je neke otoke i gradove bila već osvojila 
Ludovikova vojska, ali su se neki za vrijeme potpisa mira nalazili 
još u mletačkoj vlasti, a između ostalih i Korčula“ Mlečani 
opozvaše sada sve svoje knezove i rektore iz tih gradova i otoka, 
dakle i Ivana Zorzi iz Korčule, koji se, nakon dugogodišnje vlasti 
nad tim otokom, morade seliti. Vidjet ćemo, da se on nije mogao 
nikako pomiriti s mišlju, da prestaje njegova vlast u Korčuli. 


% Lucio: Op. cit. 264; Gruber: op. cit. p. 156. 

% Ljubić: Listine V, p. 333—334: Gruber: op. cit. p. 156—157. 

100 Šišić: Pregled povijesti hrvatskog naroda p. 183; Klaić: Povijest Hr- 
vata (svezak II, dio prvi) p. 1305 Gruber: op. cit. p. 157; Ljubić: Listine III, 
P- 368—371. ' 

101 Lucio: Op. cit. p. 264; Gruber: op. cit. p. I61I. 


8. Razdoblje od god. 1358. do 1420. 


A. Doba do g. 1390. 


Neuspjelo nastojanje Ivana Zorzi, da usprkos zadarskom 
miru zadrži Korčulu, i poslije toga neuspjeha zahtjev za odštetom. 
I poslije potpisa mirovnog ugovora u Zadru, gdje stoji izričito 
napisano, da Korčula sada pripada Ludoviku, nastojao je posljednji 
korčulanski knez iz porodice Zorzi, kako bi spasio za sebe i svoj 
rod Korčulu. On je polazio sa stajališta, da Korčula nije bila 
posjed mletačke republike, već njegove obitelji, i da prema tome 
on ima i dalje pravo na nju. Radi toga se obraća sada na mletački 
senat moleći ga, da se zauzme za nj, i senat u svojoj sjednici od 
10. ožujka g. 1358. zaključuje pisati pismo kralju ugarskom, u 
kojem će se razložiti Zorzijevo pravo na otok Korčulu.! To zauzi- 
manje Mlečana nije donijelo nikakve koristi, i zato se knez sada 
obraća mletačkoj vladi tražeći, da mu ona da odštetu za izgubljeni 
otok, budući da ga je on izgubio prema ugovoru, što su ga Mlečani 
zaključili s ugarskim kraljem. Mletačko veliko vijeće u sjednici od 
29. lipnja g. 1358. zaključuje, da se izabere odbor od 5 plemića, 
koji će saslušati kneza i ispitati sva njegova prava te predložiti 
velikom vijeću pravedan zaključak. Prijedlog imaju podnijeti kroz 
mjesec srpanj." 'To pitanje ipak nije bilo tako brzo riješeno, već se 
odugovlačilo kroz nekoliko mjeseci. Napokon je mletačko veliko 
vijeće, u želji, da se ta stvar konačno riješi, u sjednici od TI. travnja 
8. 1359. zaključilo, da se odabere između vijećnika istog velikog 
vijeća uže vijeće od 60 članova, koje će imati dužnost, da skupa sa 
senatom riješi to pitanje; i kao što je odbor od pet lica imao pravo 
podnositi prijedloge velikom vijeću, tako ima pravo podnositi i 
ovom užem vijeću.“ Zatim se izabralo to uže vijeće i već se 


4 Ljubić: Listine IV, p. 1; Gruber: Dalmacija za Ludovika I (1358—1382) 
(Rad Jug. akademije 166 p. 186). 

2? Ljubić: Listine IV, p. 3—4; Gruber: op. cit. p. 186. 

3 Ljubić: op. cit. p. 8—9; Gruber: op. cit. p. 187. 

15. travnja sastalo skupa sa senatom i vijećem četrdesetorice, da 
vijećaju o tome i stvore odluku. Odbor je od pet lica bio za to, da 
se bivšem korčulanskom knezu dA odšteta. Jedino se nije sam među 
sobom slagao, na koji način, da mu se d4 ta odšteta. Odbornici 
B. Marcello, Her. Copo i M. Baseio predložili su, da se knezu Ivanu 
i njegovim nasljednicima, koji bi ga imali naslijediti, isplaćuje go- 
dišnja odšteta od 8000 libara groša po redu, ustanovljenom već u 
Marsilijevoj oporuci; tolika je i bila godišnja kneževa plaća u 
Korčuli. Dakako, ako u budućnosti zavlada katkad rod Zorzi u 
Korčuli, ta odšteta ima prestati. Drugi je prijedlog bio odbornika 
Superantija i Barba. Oni su predložili, da se knezu isplati 150.000 
dukata kao odšteta. No to bi više imao biti neki zajam, koji bi 
trajao do onoga dana, kad bi eventualno u budućnosti rod Zorzijev 
ponovo stekao Korčulu. Radi toga treba da knez da stanovitu jam- 
čevinu u novcu, koja bi služila kao jamstvo, da će Zorzijev rod 
vratiti svotu od 150.000 dukata, ako opet jednoć zavlada Korču- 
lom. Ne može li dati tu jamčevinu, onda se primljena odšteta ima 
položiti kod žitne komore, te će od nje dobivati obične kamate. 
I kod toga je red nasljedstva onakav, kako je to ustanovila Marsi- 
lijeva oporuka. U vijeću nije bio primljen ni jedan ni drugi prijedlog, 
već onaj duždev, njegovih savjetnika i predstojnika vijeća četrdese- 
torice, kojim se Zorzijevu rodu ne priznaje nikakva odšteta; Zor- 
zijev rod nema Što tražiti od mletačke države radi gubitka Korčule." 
Mletačka je vlada čak mislila, da bivši korčulanski knez ima pravo 
tražiti neku odštetu od ugarsko-hrvatskog kralja. Sačuvan je na- 
putak od 4. travnja g. 1361. dan od mletačke vlade bilježniku, koji 
ima poći k hrvatskom banu glede uređenja nekih naknada i isplata, 
na koje su imali prema mirovnom ugovoru pravo neki mletački po- 
danici. Mlečani se naime radi toga bijahu obratili specijalnim 
poslanstvom kralju, a on je nato prepustio hrvatskom banu, da uredi 
tu stvar. Među ostalim spominje se u tom naputku i stvar Ivana 
Zorzi, bivšeg korčulanskog kneza." Ne spominje se nigdje, da bi 
bila zadovoljena Ivanova tražba.* Vidjet ćemo kasnije, kako su ovo 
pitanje Mlečani ponovo iznijeli na tapet g. 1381. 


Dubrovčani traže g. 1358. od kralja Korčulu. G. 1361. mole 
pomoć Korčulana protiv Vojislava Vojnovića, a 1375. navaljuju 


A Ljubić: op. cit. p. 9g—Io; Gruber: op. cit. op. 187. 
5 Ljubić: op. cit. p. 34; Gruber: op. cit. p. 187. 
& Gruber: op. cit. p. 187. 

na korčulanske lađe u Drijevu. Iste g. 1358. otima se još netko za 
Korčulu. To bijahu Dubrovčani. Kako vidjesmo, oni su već u XIII. 
vijeku kušali zavladati Korčulom i još nekim susjednim otocima, 
ali u tom nijesu imali uspjeha. Sada su mislili, da je opet došla 
zgodna prilika za to poradi novih teritorijalnih promjena na Jadran- 
skom moru. Pomišljahu valjda, da će im kralj darovati taj otok, 
kao nagradu, što su priznali njegovu vrhovnu vlast, a htjeli su ga 
sada steći osobito zato, jer se nalazio nasuprot Pelješcu, koji su oni 
posjedovali već od g. 1333. U mjesecu rujnu poslaše Dubrovčani 
poslanike Lovra de Volcasijo i Marina de Goce kralju Ludoviku, 
koji su imali zamoliti kralja, da im dopusti trgovati sa Srbima i za 
vrijeme ugarsko-hrvatskog rata te birati za svoga kneza koga god 
hoće, pa i tuđina (osim kraljevih neprijatelja), a ne samo kraljeva 
podanika." Poslije toga, što su poslanici valjada javili u Dubrovnik, 
da je sada kraljevski dvor tako sklon Dubrovčanima, da bi mogli 
još nešto više dobiti, veliko vijeće odluči, neka poslanici osim 
ostalog zatraže od kralja, da odstupi Dubrovčanima otok Korčulu. 
Osim toga veliko vijeće dopusti poslanicima, da mogu također za 
sebe tražiti od Ludovika otoke sjeverno od Korčule ili na kopnu 
Omiš ili teritorij na zapad od Omiša." Dakako, ovdje je vijeće 
činilo samo jedan izuzetak, jer je 5. ožujka iste godine zabranjeno, 
pod prijetnjom smrtne kazne, svakom Dubrovčaninu, da moli ili pak 
da primi kakvu milost, službu, vlast ili kuću na bilo kakvom teri-- 
toriju, selu ili otoku ili mjestu u dubrovačkom području ili pak 
izvan njega, od koje god bilo osobe.““ Dubrovčani su postigli prvo- 
bitnu svrhu svoga poslanstva, ali njihovi teritorijalni zahtjevi nijesu 
bili zadovoljeni"? Vidjet ćemo, kako će Dubrovčani opet pokušati 
steći Korčulu. Oni je svakako žele podvrći sebi. Ovo ih njihovo na- 
stojanje nimalo ne smeta, da u stanovitoj prigodi (dvije godine 
kasnije) ističu neko staro prijateljstvo između republike i Korčule,. 
kad im, isticanje toga prijateljstva stoji u interesu. God. 1361. traže 
oni pomoć Korčulana u svojoj borbi protiv kneza Vojislava Vojno- 
vića. Znamo, da je Ludovik Veliki živio u neprijateljstvu sa Srbima, 


7 Gruber: op. p. 184. 

8 Monumenta ragusina II, p. 233—234, 236—237; Gruber: op. cit. p. 184.. 
% Gruber: op. cit. p. 185. 

10 Monumenta ragusina Il, p. 256; Gruber: op. cit. p. 185. 

11 Monumenta ragusina Il, p. 211; Gruber: op. cit. p. 185. : 
12 Gruber: op. cit. p. 185. O ovom.nastojanju Dubrovčana piše i Resti 


P. 138—139. 

a kad se Dubrovnik podvrgao njegovoj vrhovnoj vlasti, onda su i 
Dubrovčani osjetili posljedice toga neprijateljstva. Tada je vladao 
Srbijom sin Stefana Dušana, Stefan Uroš IV., veoma slab vladar. 
Za vrijeme njegova vladanja preoteše maha po carstvu moćni.na- 
mjesnici i velikaši. Jedan je od tih bio siloviti knez Vojislav Voj- 
nović, namjesnik Konavala, Trebinja, Gacka, Drine, Sjenice i t. d. 
On je bio dubrovački susjed, a car mu je Uroš dao titul i zahumskog 
kneza. On je već g. 1358. stao uznemirivati Dubrovčane ističući 
svoje pravo na Ston kao glavno mjesto Zahumlja. Među njima je 
bilo razmirica i kroz g. 1359. i 1360., no osobito je žestoka borba 
počela g. 1361., kad je kralj Ludovik ponovo stao spremati vojsku 
protiv Srbije. Dakako i sad je Ston najviše ugrožen. Dubrovčani 
traže i dobivaju pomoć od hrvatskog bana, koji im Šalje pomoćnu 
vojsku u Ston. Eto za vrijeme ovih borba Dubrovčani šalju 7. listo- 
pada g. 1361. poslanika Laurencija de Bodaza, da traži od Korču- 
lana pomoć od 50 ljudi za vojsku, koja će ići na obranu Stona; oni 
će ići na trošak republike, a imaju biti ustupljeni do 15. listopada, 
Dakle eto, ovom se prigodom poziva Dubrovnik na staro prijatelj- 
stvo i na zajedničko podložništvo ugarsko-hrvatskom kralju.“ Nije 
nam poznato, da li su Korčulani poslali tu pomoć. God. 1362. došlo 
je napokon do mira između Vojnovića i Dubrovčana.“ Petnaest 
godina kasnije postupaju Dubrovčani neprijateljski, valjada u svrhu 
kakve trgovačke represalije, protiv jedne korčulanske lađe. Imamo 
instrukciju od 2. travnja g. 1375., upravljenu »Unuce de Matessa«, 
dubrovačkom sindiku u Drijevu, u kojoj se on potanko izvješćuje, 
kako ima sa dubrovačkom flotom, koja će stignuti tamo, navaliti 
na dvije korčulanske i kotorske lađe, koje krcaju žito u Drijevu; 
ta navala ima biti, kad se napune žitom, a treba ih uhvatiti i poslati 
u Dubrovnik. To spomenusmo mimogred, da se vidi, kako barem 
g. 1375. nije bio Dubrovnik u dobrim odnošajima s Korčulom." 


Knezovi Korčule u doba Ludovika. Poslije zadarskog mira 
dao se je Ludovik na uređivanje prilika u Dalmaciji. Imao je među 
ostalim obnoviti hrvatsku mornaricu, a tom se mišlju on već bavio 


18 Gelcich-Thaloczy: Diplomatarium relationum reipublice Ragusanae cum 
regno Hungarie p. 33; Monumenta Ragusina III, p. 128; Codex diplomaticus 
XIII p. 180; Tadić: Pisma i uputstva dubrovačke republike I. p. 69. 

ia O ovim borbama piše Jireček-Radonić: Istorija Srba I. p. 312—3131 
opširnije Gruber: op. cit. (Rad Jug. akademije 166 i 168 passim). 

15 Monumenta ragusina IV, p. 146—147; Tadić: op. cit. p. 302—3033. 
Codex diplomaticus (Jug. akademija) XV p. 114—115. 

i za vrijeme ratovanja, jer je već prije zaključenja mira imenovao 
Jakova de Cessanija admiralom ratne mornarice. Mir je zaključen 
18. veljače g. 1358., a ovaj se u jednoj povelji već ro. veljače na- 
ziva admiralom. Kao najbolje uporište za ratnu mornaricu mogli 
su poslužiti otoci Brač, Hvar i Korčula. Nije dakle čudo, ako je 
za vrijeme Ludovikove vlade, a donekle i za njegovih nasljednika, 
admiral ratne mornarice često bio knezom tih otoka. Najprije, još 
pred potpisom zadarskog mira, postane Jakov de Cessani knezom 
otoka Hvara i Brača. Pošto je pak sam mir bio potpisan 18. veljače, 
odazvala je Venecija knezove i načelnike onih gradova, gdje su se 
oni još nalazili. Tako između ostalih pozva i korčulanskog kneza 
Ivana Zorzija, pa iz Hvara Nikolu Cornera, koji se skrivao u hvar- 
skoj tvrđavi, jer Ludovikova vojska bijaše osvojila čitav ostali otok. 
U prvi je mah postao Jakov de Cessani jedino knezom Brača i 
Hvara, dok je za Korčulu bio imenovan poseban knez Stjepan 
Franov iz Zadra, kojeg je zamjenjivao njegov vikar Krševan de 
Stimullo iz Zadra. Za vrijeme je njegova kneževanja dobila i korču- 
lanska općina naredbu od bana, da izašalje određeni broj ljudi za 
kraljevu mornaricu. Općina je, pokoravajući se naredbi, odredila 
ljude, koji moraju ići, ali su se neki htjeli izvući iz te dužnosti, te 
su našli zamjenike, koji će ih zamijeniti za novčanu nagradu, no 
odgovornost za vršenje službe svojih zamjenika moradoše sami pre- 
uzeti." Tek kasnije g. 1361. vidimo Jakova kao kneza svih triju 
otoka, dakle i Korčule. I on drži u Korčuli svojega vikara. Dokad 
je bio knezom i admiralom, ne znamo sigurno, ali se kao takav spo- 
minje još g. 1364. Njega naslijedi kao knez otoka i admiral Baltazar 
de Sorba Genovežanin, koji se u tom svojstvu sigurno spominje od 
g. 1366.—1370. Ipak kraljevski admira! nije bio uvijek knezom 
otoka, jer su i druge ličnosti zauzimale katkada taj položaj. Tako 
se zna, da je u listopadu g. 1371. bio knezom Korčule arciđakon 
Stjepan iz Krka, koji nije sam direktno upravljao, već je držao 
vikara Nikolu Matijinog iz Splita. U siječnju g. 1372. imamo opet 
kraljevskog admirala Šimuna Dorija kao kneza triju otoka, dakle 
ponovo Genovežanina, koji u časti admirala ostade sve do konca 
1383.; ali već te iste godine postade korčulanskim knezom opet jedno 
svećeničko lice, biskup u Vacu, Ivan de Surdis iz Piacenze, koji je 
poslao kao svoga vikara u Korčulu Krševana Georgi iz Zadra. Već 


168 O tom u notarijalnoj knjizi u arhivu sreskog načelstva u Korčuli. 

iduće g. 1373. spominje se kao knez otoka Hvara, Brača i Korčule, 
pače i grada Omiša, Nikola Matijin Petrača, koji također ne bijaše 
admiralom. God. 1375. vidimo opet admirala Šimuna Dorija kao 
kneza triju otoka, a na otocima vrši on svoju vlast preko vikara, 
kojih se na Korčuli, za vrijeme njegova kneževanja sve do g. 1383., 
mnogo izmijenilo.'7 


Biskup Dominik i njegovo nastojanje, da postane dubrovačkim 
biskupom. Kazali smo eto nešto o upravi nad Korčulom u doba. 
Ludovikova vladanja, a sada valja da se osvrnemo i na događaje, 
koji su se zbili kroz to vrijeme. 


Gore smo govorili o sukobu između Dubrovčana i korčulan- 
skog biskupa radi stonskog područja i vidjeli smo, da je taj spor 
bio riješen u listopadu g. 1347. Istaknuli smo, da ne znamo točno, 
na kojoj je bazi bio spor riješen, ali sigurno je to, da su Dubrovčani 
priznali korčulanskog biskupa i za stonskog. Spomenuli smo, kako 
8. siječnja g. 1351. Oni nazivaju biskupa Dominika korčulanskim i 
stonskim.'* Taj je biskup imao također žestokih sukoba s Dubrov- 
čanima, ali ne radi stonskog područja kao biskup Marin, već radi 
svoje lične ambicije i upornog rada, da postane dubrovačkim. nad- 
biskupom, čemu su se Dubrovčani protivili. On je bio od velikaške 
arbanske porodice Tobia (Thopija); 27. svibnja g. 1359. govori se 
o njemu, da se nalazi u Albaniji. U nekoj parnici u Dubrovniku 
Ciucus de Deseno izabrao je za svoga suca biskupa Dominika, ali 
ovaj ne može dioništvovati u toj parnici, jer ima već dulje vremena, 
što se nalazi u stranama Albanije, niti će doći u ove strane još za 
dugo vremena, kako su Dubrovčani izviješteni. Radi toga videći, da 
biskup ne će doći, Dubrovčani su kazali Ciucusu, neka izabere drugog 
suca mjesto korčulanskog biskupa, što je on i učinio.“ No već nam 


17 Za sastavljanje ovog pregleda služili su kao izvori dokumenti u Pauli- 
nijevu rukopisu, a naročito poglavlje Caralogo dei “Conti, vicari e rettori di 
Curzola sa svojim odlomcima iz dokumenata (štampano od Vida Vuletića Vu- 
kasovića u Biblioteci za povijest dalmatinsku), dokumenti u rukopisu Vescovato 
i razne isprave u notarijalnim i sudbenim knjigama starog korčulanskog arhiva 
i štampanim zbirkama izvora. Od historičkih djela naročito su poslužile radnja 
Vjekoslava Klaića: Admirali ratne mornarice hrvatske god. 1358—1413 (Vjesnik 
hrvatsko-slavonsko-dalmatinskog arhiva II, sv. 1) i Frana Radića: Nova svjetlost 
na pitanje o »Admiralima ratne mornarice hrvatske« godine 1358—-1413 (Staro- 
hrvatska prosvjeta g. V, br. 2). 


18 Monumenta ragusina Il, p. 117. 
1? Op. cit. p. 274. 

se mjeseca svibnja g. 1360. spominje biskup Dominik u našim kra- 
jevima, u doba, kad je izbio njegov spor s Dubrovčanima.?" 
Dubrovački ljetopisci pripovijedaju, da poslije smrti dubro- 
vačkog nadbiskupa Ilije Saraca Dubrovčani nijesu htjeli imati za 
nadbiskupa domaćeg čovjeka. Nadbiskupi su bili dosada većinom iz 
Dubrovnika. Među njima se osobito isticao nadbiskup Ilija Saraca, 
koji je takav utjecaj vršio na državne poslove svojeg zavičaja, da 
se u Dubrovniku sve radilo onako, kako je on htio; mogao je, vele, 
postati i njegovim gospodarom. Radi toga je on pri smrti savjeto- 
“vao Dubrovčane, da odsada nastoje, da dođe tuđin za dubrovačkog 
nadbiskupa, a da isključe domaćeg čovjeka, jer se i samom Iliji Saraci 
.činilo opasno za slobodu Dubrovnika to veliko miješanje dubrovačkih 
nadbiskupa u državne poslove. Tako pripovijedaju ljetopisci.? 
Znamo pak sigurno, da su se Dubrovčani pri popunjavanju nad- 
biskupske stolice g. 1360. držali strogo toga principa i to čak tako 
daleko, da nijesu htjeli, da postane nadbiskupom niti jedan Dalma- 
tinac, Albanac ili Mlečanin. U sjednici vijeća umoljenih od 3. svibnja 
1360. zaključuje se, da se pošalje na papinski dvor, u stvari imeno- 
vanja nadbiskupa, kancelar Tuodor s pismom i instrukcijama, a 
istog dana zaključuje veliko vijeće, da se da vlast malom vijeću i 


20 Kako vidjesmo, ovaj biskup Dominik spominje se od g. 1349. pa dalje. 
Spominje se među ostalim kao korčulanski biskup u dokumentima od 29. ožujka 
i 27. svibnja 1359., pa opet u svibnju g. 1360. i više puta kroz tu godinu; onda 
dalje u jednom dokumentu od 4. ožujka 1363., koji donosi Paulini (pogl. VI.), 
a iz kojega se vidi, da je on tada uistinu i vršio vlast korčulanskog biskupa, 
Dakle po svemu tome možemo zaključiti, da je on svakako bio biskupom od 
1349.—1363. Ipak Farlati-Coleti (VI, p. 333) donose jedan dokument od 
27. ožujka g. 1360., gdje se kao biskup spominje neki Ivan.'O njemu vele Farlati- 
«Coleti: »Hunc nobis ignotum suppeditavit eruditissimus Joseph Garampus ex 
tabulis Romanis, in quibus episcopus utriusque Joannes nominatur. Eum Inno- 
centius VI Rectorem utrique ecclesiae praefecit, et tributi, quod Curiae debebat, 
solvendi onere exemit die 27. Martii anni 1360... Cum itaque... in libris 
ejusdem Curiae nulla his duabus Ecclesiis taxatio imposita reperiretur, et prae- 
terea Joannes religiosae quoque paupertatis angustiis premeretur, hinc causa 
fuerit, cur ab tributi solutione illum Pontifex eximeret: ex lib. Oblig. Cam. Tom. 
36. pag. 179.« Farlati-Coleti nastoje, da protivurječje riješe na razne načine, ali 
njihovo obrazlaganje nije ovdje nimalo uvjerljivo, pa se ne ću na nj ni osvrnuti. 
Ja mislim, da se tu radi o pogrešci pera ili u samom dokumentu ili u prijepisu 
Josipa Garampa, a mogli bismo uzeti možda i to, da je Ivan bio uistinu bi- 
skupom 27. ožujka 1360., a poslije njega da je došao opet na biskupsku stolicu 
Dominik. 

21 Ragnina: Annali di Ragusa u Monumenta historiam Slavorum meri- 
dionalium spectantia XIV, p. 233; Bezimeni ljetopisac u istim Monumenta XIV, 
P. 49; Gundulić u istim Monumenta, ali u svesku XXV, p. 393; o tom vidi 
Gruber: op. cit. (Rad Jug. akademije 168, p. 198—199); K. Vojnović: Crkva i 
država u dubrovačkoj republici (Rad Jug. akademije 119, p. 34); Medini: 
Starine dubrovačke, p. 228—229. 

knezu, da sastave pismo, koje će se poslati papi i drugima u toj 
stvari preko kancelara 'Tuodora; njima se daje i vlast, da učine 
troškove i sve ono, što im se bude činilo, da je dobro i korisno za 
stvar Dubrovnika u toj stvari," Eto sukob s korčulanskim biskupom, 
kako smo već gore spomenuli, bio je u tome, što je on svakako htio 
postati dubrovačkim nadbiskupom, a to Dubrovčani nijesu htjeli. 
Biskup nije birao sredstva, da postigne svoj cilj, pa je i osobno došao 
u Dubrovnik, da radi za tu stvar. On je pisao i simonistička pisma 
nekim ličnostima, u kojima je obećavao novčane nagrade, ako dođe 
do časti. Dubrovčani su uhvatili dva takva pisma kod njegova sluge, 
i vijeće umoljenih zaključuje 4. svibnja 1360., da se pročitaju. Dalje 
zaključuje vijeće umoljenih, da se dadu ta dva pisma kancelaru 
Tuodoru, da ih odnese sobom i pokaže papi, ako mu se to bude 
činilo za zgodno. Međutim je bilo sastavljeno pismo, koje je trebalo 
da se pošalje papi i nekim kardinalima, te je u istoj sjednici vijeća 
umoljenih pročitano i prihvaćeno bez ikakvih promjena; jedino se 
ima još istaknuti, kako kod njih nema dostojne osobe za nadbiskupa. 
Kancelaru je Tuodoru izdao knez i malo vijeće toga dana instrukciju. 
U njoj su uglavnom sadržani već istaknuti zaključci; samo se još 
bolje preciziraju. On ima tražiti od pape dobrog i dostojnog nad- 
biskupa i ne smije se vratiti prije, negoli bude imenovan nadbiskup. 
No mora svakako nastojati, da to bude tuđin, a nikako Dubrov- 
čanin, Delmatinac, Mlečanin ili Arbanas. Ako bi se koji biskup (tu 
sigurno cilja na korčulanskog) natjecao za nadbiskupsku čast, onda 
neka ispripovjedi papi i kardinalima njegove intrige i pokaže ona 
pisma korčulanskog biskupa, ako bude smatrao za zgodno. Veliko 
vijeće zaključuje 6. svibnja, da biskup u roku od osam dana mora 
ostaviti Dubrovnik i njegovo područje, i daje ovlaštenje knezu ; 
vijeću umoljenih, da postupaju protiv Tuodora iz Drivasta, koji je 
pisao pisma u prilog korčulanskog biskupa, a protiv Dubrovčana. 
Također se zaključuje, da se k papinoj kuriji pošalje još Petar Nigri. 
8. svibnja vijeće umoljenih, po danoj mu vlasti, naređuje, da Tuodor 
iz Drivasta ostavi Dubrovnik u roku od mjesec dana." Korčulanski 

22 Monumenta ragusina II, p. 290 i III, p. 32. U knjizi II, p. 290 stoji 
napisano, da se daje vlast knezu i vijeću umoljenih, a u knjizi III, p. 32, da se 
daje vlast knezu i malom vijeću. 

23 Monumenta ragusina II, p. 290—291 i III, p. 32—34. Gruber: op. cit. 
P. 198—199. Instrukcija kancelaru Tuodoru u Lettere e commissioni di Levante 
list rs. Štampana kod Tadića: Pisma i uputstva dubrovačke republike I, p. 27. 


O misiji kancelara Tuodora Tadić u predgovoru te zbirke izvora na str. 
XXVI—XXVII. 

je biskup tužio radi svega toga Dubrovčane kralju. Dubrovčani do- 
znavši za to, a jamačno pozvani i od kralja, da se opravdaju, na- 
stojahu dakako obeskrijepiti biskupovu tužbu. Zato vijeće umoljenih 
zaključuje 16. prosinca 1360., neka se piše pismo poslanicima, koji 
se već nalaze radi drugih poslova kod kralja, da opravdaju postupak 
Dubrovčana protiv biskupa Dominika Tobije; šalju im se i ona dva 
simonistička pisma, pomoću kojih je htio kupiti nadbiskupsku čast, 
da ih pokažu kralju. Pisma su imali odnijeti glasnici, i to radi veće 
sigurnosti šalju se oni u dva pravca: jedni idu preko Bosne, a drugi 
preko Senja. 18. prosinca zaključuje vijeće umoljenih, da se posla- 
nici ne smiju vratiti u Dubrovnik prije nego što dobiju odgovor od 
kralja o stvarima, koje su imali urediti kod njega; inače će platiti 
globu od rooo dukata. Pod poslovima, koje su imali obaviti kod 
kralja, između ostalog, razumije se sigurno i spor s korčulanskim 
biskupom.“ Poslanici su valjada uredili stvari kod kralja, i to dosta 
brzo, jer ih vidimo već Ig. siječnja 1361., gdje pred malim vijećem 
polažu račun o troškovima. Kancelar se Tuodor vratio u mjesecu 
veljači, jer i njega vidimo, gdje malom vijeću polaže račun o putnim 
troškovima.*“ Dubrovčani su u pogledu imenovanja nadbiskupa po- 
stigli svoj cilj, budući da je papa imenovao Hugona Cigalu iz Ge- 
nove za dubrovačkog nadbiskupa." 


Privremena _inkorporacija Lastova korčulanskoj biskupiji. 
Prvi biskup po redu, koji se spominje poslije Dominika, jest franje- 
vac Ivan iz Krka, treći biskup istoga imena i rodom iz istoga mjesta 
u razmaku od nekoliko decenija XIV. v. Prema Farlatiju** on je 
došao na biskupsku stolicu g. 1368. Spomenutog sami u izvorima ja 
našao prvi put u jednoj ispravi od 26. rujna g. 1370., gdje dopušta 
kanonicima, da se radi kuge, koja je harala te godine, odsele za 
neko doba iz grada Korčule.? 

Biskup Ivan iz Krka radio je oko toga, da proširi područje 
svoje biskupije, i tu se poslužio varkom obmamivši papu Urbana IV. 


24 Monumenta ragusina II, p. 297 i III, p. 57; Gruber: op. cit. p. 199—200. 

25 Monumenta ragusina II, p. 60; Gruber: op. cit. p. 200. 

26 Monumenta ragusina Il, p. 290 i III, p. 62; Gruber: op. cit. p. 199. 

27 Gruber: op. cit. p. 199. Posljednji put se spominje biskup Dominik u 
Korčuli g. 1363. Kasnije je postao zadarskim nadbiskupom. Od interesa je ras- 
pravljanje Milana Šuflaja o ovom biskupu u knjizi Srbi i Arbanasi (Beograd, 
1925.) na str. 42—43 i 116—I18. 

28 Farlari-Coleti: Hlyricum sacrum VI, p. 333. 

29 Codex diplomaticus XIV, p. 292—293. 

Biskup je javio papi, da se južno od otoka Korčule nalazi otok 
Lastovo, koji je otprilike udaljen od Korčule 8 milja; njegovi 
su stanovnici po vjeri katolici, ali u crkvenom pogledu nijesu pod- 
vrgnuti nikakvom biskupu niti prelatu; budući da se oko Lastova 
za 60 milja ne nalazi nikakav grad niti biskupska stolica osim 
Korčule, to dakle biskup Ivan moli papu, da Lastovo priključi 
korčulanskoj biskupiji kao najbližoj. Urban, uvaživši sve ove raz- 
loge, podvrgao je svojom odlukom g. 1378. Lastovo korčulanskoj 
biskupiji, ne znajući dakako, da Lastovo spada jurisdikciji dubro- 
vačkog nadbiskupa. Kako Farlati veli, tadašnji je dubrovački nad- 
biskup nastojao sve moguće, da se ukine ova odluka i da Lastovo 
opet pripadne njemu, što mu je napokon i uspjelo.“ 


Dugi pregovori u pitanju stonskih desetina. Za biskupovanja 
biskupa Ivana iz Krka ponovo je iskočilo pitanje stonskih desetina. 
Stanovnici su Stonskog rata uskraćivali davati desetine. Dubrovačka 
republika, stekavši Rat g. 1333., svojski je radila na pokatoličenju 
tamošnjeg stanovništva, no teškoća je bila u tom, što su sveđer do- 
lazili na Rat mnogi doseljenici iz Zahumlja, koji su bili pataren: ili 
pravoslavni. Stanovništvo Rata, premda pokatoličeno, uskraćivalo 
je davati desetine, no možda su ih isti Dubrovčani na to nagovarali. 
Ta čuli smo već za one prepirke između Dubrovčana i biskupa Ma- 
rina radi toga pitanja. Biskup se Ivan potužio papi Gregoriju XI., 
da mu stanovici Rata uskraćuju davati desetine i ne odgovaraju niti 
ostalim dužnostima, na koje su obvezani prema biskupu; no ipak 
su oni tvrdili, da će se prema odluci apostolske stolice o tom nagoditi 
s biskupom. Čini se dakle, da u principu nijesu odbijali davati dese- 
tine, već su im se valjada činile prevelikima, pa su htjeli nagoditi se 
za manje davanje. Gregorije XI. povjerio je tadašnjem biskupu 
trebinjskom, da ovu stvar dobro istraži i njemu podnese izvještaj. 
Papa mu je dao i naročite instrukcije, kako ima postupati. Neka 
se pozovu župljani pojedinih župa, i neka ih pita, što i koliko su 
pripravni dati biskupu u ime desetina; neka se informira, duguju li 
uistinu stanovnici poluotoka biskupu kakove desetine. Trebinjski je 
biskup izvršio papin nalog i podnio je izvještaj. On veli, da su se 
nekoć u gradu Stonu i njegovoj dijecezi nalazili pravoslavni i 


30 Farlati-Coleti VI pišu o ovom i donose odluku papinu na str. 272—373. 
Papinu bulu ima i isusovac Mattei u svojem rukopisnom zborniku Zibaldonu III, 
p. 623 i Paulini pogl. VI. 

shizmatici. Dubrovčani su stanovnike Rata priveli u katoličku crkvu, 
no ti stanovnici tvrde, da nijesu nikada od svojih dobara davali 
desetine i da prema tome uskraćuju davati ih Ivanu; dubrovačka 
općina, koje su stanovnici stekli mnoga imanja na Ratu, pripravna 
je obavezati se i davati stonskom biskupu za izvjesno vrijeme 100 
dukata godišnje namjesto desetina, koje bi biskup ustupio dubro- 
vačkoj općini; biskup je Ivan s tim sporazumom zadovoljan i za- 
molio je čak trebinjskog biskupa, da to odobri. Međutim je već bio 
umro Gregorije XI., a naslijedio ga je Urban VIL, koji g. 1378. 
odgovara trebinjskom biskupu na ovaj izvještaj, u kojem odobrava, 
da se udovolji želji Dubrovčana i molbi biskupa Ivana, prema čemu 
ima biskup primati kroz vrijeme od 29 godina izvjesnu svotu novaca 
od dubrovačke općine namjesto desetina, koje ustupa dubrovačkoj 
općini, računajući od datuma ovog pisma." Principijalni je sporazum 
o daljim desetinama bio dakle postignut, ali formalni ugovor između 
Dubrovčana i biskupa o toj stvari nije bio još sklopljen, jer je sta- 
jalo još otvoreno pitanje, što će biti s onim desetinama, koje su dosad 
stanovnici Stonskog rata morali plaćati, a uistinu ih nijesu plaćali. 
To je otvoreno pitanje priječilo, a donekle i ugrožavalo stvaranje 
konačnog sporazuma. U vezi s time sigurno je tada bio biskup Ivan 
u dogovaranju s Dubrovčanima, i na to se po svoj prilici odnosi 
njegovo pismo, o kojem se 19. travnja 1379. raspravljalo u dubro- 
vačkom vijeću umoljenih. Ne kaže se, o čemu pismo radi. Bi od- 
lučeno, da se izaberu tri providnika, koji će ispitati pismo i o njemu 
se baviti. U malom su vijeću bili u tu svrhu izabrani Ivan de Grede, 
Marin Junijev de Menze i Luka de Bona.? 

Kako su tekla pregovaranja, nije nam poznato, ali se iz svega 
vidi, da do konačnog sporazuma nije moglo još doći, te su se pre- 
govaranja nastavila i slijedećih godina. Korčulanski je biskup za 
vrijeme tih pregovaranja bio predao Dubrovčanima razna pisma i 
dokumente, koji se odnose na taj spor oko Stona. Dubrovačko vijeće 
umoljenih 29. kolovoza 1381. zaključuje, da se uputi pismeni poziv 
biskupu, da izvoli doći u Dubrovnik; u tom pismu treba istaknuti, 
da će mu vratiti ona pisma i dokumente, koje imaju kod sebe, da 
će platiti putne troškove, te će se s njime nagoditi onako, kako će 


31 Farlati-Coleti VI, p. 334. Isprava se nalazi sada u dubrovačkom arhivu 
u Acta sanctae Mariae maioris. U najnovije vrijeme štampana je u Codex diplo- 
maticus XV, p. 416. 

32 Monumenta Ragusina IV, p. 208. 

njemu biti od koristi; ako sada ne može doći radi berbe grožđa, 
neka onda dođe poslije nje. Taj je pismeni poziv bio sigurno poslan, 
ali mu se biskup nije odmah odazvao, već tek poslije berbe grožđa, 
jer mi vidimo biskupa u Dubrovniku prvih dana mjeseca listopada. 
Stoga vijeće umoljenih zaključuje 7. listopada, da se izaberu tri 
plemića, koji će se nagoditi s biskupom u pitanju stonskih desetina, 
i da taj prijedlog o nagodbi podastru istom vijeću umoljenih. Istog 
je dana izabralo malo vijeće ta tri plemića. Kako su tekli pregovori 
s biskupom, ne znamo, ali su svakako Dubrovčani ovom sporu 
davali veliku važnost te odlučili tražiti pri njegovu rješenju savjega 
i pravničke pomoći čak kod stranih pravnika. Tako Ig. listopada 
1381. odlučuje vijeće umoljenih, da se zatraži u Bolonji pravničko 
mnijenje o pitanju stonskih desetina kod Ivana de Lignano i kod 
drugih pravnika. U istoj sjednici odlučuje vijeće, da se korčulanskom 
biskupu preda 25 perpera za njegove troškove dolaska i boravka 
u Dubrovniku. Ovaj su spor Dubrovčani smatrali toliko važnim, 
da je stvar bila iznesena i pred veliko vijeće. Ono o tom raspravlja 
i odlučuje 28. listopada, da se knezu i vijeću umoljenih da potpuno 
ovlašćenje, da mogu u stvari spora do njegova konačnog rješenja 
raditi sve ono, na što je ovlašćeno veliko vijeće. Još dalje zaključuje 
veliko vijeće, da knez i vijeće umoljenih drže kod sebe fratra Ivana, 
magistra teologije, kao stalnog savjetnika u sporu glede stonskih 
desetina i u ostalim crkveno-pravnim pitanjima, koja bi mogla 
iskrsnuti; prema svojoj uviđavnosti neka njega šalju na konzultiranje 
k raznim pravnicima, a po potrebi kao dubrovačkog predstavnika 
u stvari ovog spora i na papinski dvor. Prema odlukama svojih 
vijeća zatražiše Dubrovčani uistinu pravničko mnijenje kod bolonj- 
skog pravnika Ivana de Lignano.* 


Istraživši Ivan de Lignano stvar, podnese g. 1381. o tome 
izvještaj. U izvještaju najprije spominje, kako je nekoć u Stonu 
boravio biskup; zatim opisuje, kako su Dubrovčani stekli Ston i 
jako ga utvrdili, te kako je bilo prije mnogo shizmatika, ali su 
s tijekom vremena Dubrovčani pokatoličili stanovništvo. Pošto je 
dakle iznio u glavnim crtama sav taj historijat, prelazi na samo 
pitanje desetina i tu najprije nabraja upite, koji su mu bili po- 
stavljeni. 


38 O svim ovim stvarima vidi zapisnike vijeća u dubrovačkom arhivu. 

Prvo: da li su dužni građani Dubrovnika, posjednici na Ratu, 
i tamošnji stanovnici davati desetine. 

Drugo: budući da su stekli Rat s velikim troškovima i moraju 
za nj plaćati godišnji danak, da li mogu biti oslobođeni od desetina 
potpuno ili bar djelomično. 

Treće: pretpostavivši, da su dužni plaćati, da li moraju platiti 
desetine i za prošlo vrijeme, za koje ih nijesu plaćali, pogotovu pak, 
jer ne znaju, što pripada biskupu. 

Četvrto: ako moraju davati desetine, od kojih stvari i kakve 
desetine imaju davati, da li predijalne ili personalne ili pak po 
procjeni. 

Peti se upit odnosi na stonska solila (valjada i ona u vezi 
s desetinama). 

Šesto: da li biskup može sklopiti s Dubrovčanima ugovor, 
prema kojemu bi zauvijek bilo ugovoreno, da mu svake godine 
plaćaju stanovitu svotu novca mjesto desetina; dosada je uspjela 
samo nagodba za 29 godina, koju je odobrio papa. 

Sedmo: da li mogu biskupu dati na Ratu ili gdjegod blizu 
kakovo imanje, koje bi mu donosilo onakav prihod, o kojem bi se 
zajednički složili. 

Osmo: uzevši, da su dužni platiti i prošle desetine, može li ih 
biskup po svojoj volji pomilovati, t. j. osloboditi od toga podavanja, 
ili barem da se o prošlim desetinama nekako s njima nagodi. 

Na svaki je od tih upita odgovorio van de Lignano donoseći 
pri tom citate iz kanonskog prava i zaključio, da biskupu zaista 
pripadaju predijalne i personalne desetine, a radi troškova savjetuje: 
bonestum foret provideri provisione apostolica. O prošlim deseti- 
nama biskup može napraviti reviziju. 

Ovome se mnijenju pridružiše i Jacobus de Prehuntis Bononie 
decretorum doctor i Laurentius de Pinu.#* 

I poslije davanja ovoga pravničkog mnijenja pregovori o 
desetinama između korčulanskog biskupa i Dubrovčana otezali su 
se još dugo vrijeme, o čemu se možemo uvjeriti iz zapisnika dubro- 
vačkog vijeća umoljenih. 3. studenoga 1383. odlučuje ovo vijeće, 
neka se povjeri knezu i malom vijeću, da izaberu 5 plemića, koji će 


34 Ovaj Lignanov izvještaj, napisan na pergameni, nalazi se u dubrovačkom 
arhivu, ali ja ga na žalost tamo nijesam mogao naći, te sam se upoznao s njim 
onoliko, koliko ga citira 1 o njemu govori Liepopili u svojem djelu Ston u 
srednjim vjekovima. 


I17 


se baviti ovim pitanjem korčulanskog biskupa. U toj se stvari 
Dubrovčani hoće obratiti čak i papi, te vijeće umoljenih 19. stud. 
daje ovlašćenje malom vijeću, da skupa s vijećem umoljenih može 
pregovarati s papom u pitanju stonskih desetina i sklopiti s njime 
nagodbu; ako uspije nagodba s papom, veliko vijeće ima odlučiti, 
odakle će se smoći svota, koja se ima platiti biskupu. Ne znamo, 
da li je ovaj zaključak bio izvršen, ali se stvar svakako još dalje 
otezala, te vijeće umoljenih odlučuje 12. listopada 1384., neka odbor, 
određen u pitanju korčulanskog biskupa, uznastoji, da biskup pode 
lično u Rim skupa s poslanicima dubrovačkim i da tu u papinskoj 
kuriji rasprave i urede pitanje stonskih desetina. Dubrovčani su 
htjeli, da se biskup odreče svih prošlih stonskih desetina, koje je 
imao primiti on i njegovi predšasnici, a da mu se za naknadu daruje 
dvjesta dukata. Vijeće umoljenih istog dana stvara zaključak u tom 
smislu te dva dana kasnije zaključuje, odakle da se nađe za to novac; 
prema tome zaključku ima se uzeti u tu svrhu od općinskih naj- 
mova. Da li su baš tada biskup i dubrovački poslanici išli u Rim, 
ne znamo, ali svakako i on i oni bijahu složni, da se i ovo pitanje 
riješi sporazumom. Radi toga su se oni uistinu obratili papi Urbanu, 
da im to dopusti, a on im je svojim pismom od g. 1386. dopustio.“ 
Tako je stvar konačno sazrela za rješenje, i 4. veljače 1387. odlu- 
čuje vijeće umoljenih, da se pošalje u Korčulu poslanik, koji će 
pregovarati s biskupom; sjutradan bira veliko vijeće poslanika u 
osobi Marina Martoli de Bucignolo, 6. veljače malo vijeće izabere 
one, koji će mu sastaviti instrukciju, a 9. veljače isto vijeće određuje 
poslaniku dan, kada mora ići, i potvrđuje izrađenu instrukciju.“ 
Već istog mjeseca dolazi do sporazuma, te su tokom veljače sklopljena 
dva ugovora između dubrovačke općine i biskupa Ivana. Prvim 
ugovorom stonsko-korčulanski biskup ustupa stonske desetine i svoja 
ostala prava u pogledu prihoda dubrovačkoj općini za svotu od 
100 dukata godišnje, koju moraju Dubrovčani odsada dalje predati 
svake godine o Uskrsu biskupu. Ovaj ugovor ima vrijediti za vrijeme 
od 29 godina, ali s time, da se taj rok računa počevši od datuma 
papinskog pisma upućenog trebinjskom biskupu g. 1378. Drugi ugovor 
tiče se zaostalih desetina, a u njemu se uglavljuje, da dubrovačka 
općina u ime tih zaostalih desetina isplati biskupu stanovitu svotu 


35 Farlati-Coleti VI, p. 334—335. Isprava se nalazi sada u dubrovačkom 
arhivu među Acta sanctae Mariae maioris. 
36 O svima ovim sjednicama vidi zapisnike vijeća u dubrovačkom arhivu. 

novca.“ Nakon dugog vremena riješeno je napokon i to pitanje, te 
sada Dubrovčani više nijesu pravili biskupu neprilika u vršenju 
njegove dužnosti u stonskom području. 7. lipnja iste godine do- 
pušta mu veliko vijeće, da može slobodno ići u Ston i tamo izabrati 
svoju rezidenciju u bilo kojoj crkvi, izuzevši crkvu sv. Vlaha i 
samostan sv. Marije, koje su crkve vlasništvo općine. U istoj sjed- 
nici bi zaključeno, da se biskupu za vrijeme trajanja njegova života 
ustupi jedna kuća i u gradu Dubrovniku za njegovu rezidenciju, da 
u njoj stanuje, kad god bude htio boraviti u Dubrovniku, ali pod 
uvjetom, da je ne smije unajmljivati; općina će pak za tu kuću pla- 
ćati najam.“ Zanimljivo je i to istaknuti, kako su Dubrovčani za 
vrijeme spora njega nazivali korčulanskim- biskupom, a sad ga po 
rješenju spora već tituliraju korčulanskim i stonskim biskupom. 
Rat između Ludovika Velikog i Venecije od 8. 1378.— 1381. 
i ponovno pokretanje pitanja Korčule sa strane obitelji Zorzi. 
Međutim je kroz to vrijeme buknuo opet rat između Ludovika I. 
i mletačke republike. Rat je zapravo započeo između Venecije i 
Genove, jer su se sukobili njihovi interesi na istoku. Genova pozove 
u pomoć Ludovika, svojeg starog saveznika, i on se odazove tom 
Pozivu. Rat je započeo g. 1378. Budući da se Dubrovnik nalazio 
sada pod vrhovnom vlasti ugarsko-hrvatskog kralja, tim je eo ipso 
došao i on u ratno stanje s Venecijom. Dubrovčani su se naročito 
preplašili za otok Lastovo, bojeći se, da bi on mogao biti poprište 
ratnih borba. Stoga zaključuje vijeće umoljenih na sjednici od 16. 
listopada, da stanovnici sa svojim stvarima evakuiraju otok te se 
sklone ili na otoke Mljet i Korčulu ili na Stonski rat. Rat potraje 
do listopada g. 1381., kad je bio sklopljen mir u Torinu između 
Ludovika i njegovih saveznika s jedne strane i mletačke republike 
s druge strane. Tim je mirom bio uglavnom potvrđen zadarski 
ugovor od g. 1358. i u vezi s time bili su poslani u listopadu te 
godine poslanici ka kralju Ludoviku, koji su imali urediti moda- 
litete izvršenja ugovora i još neke druge stvari. 21. listopada bila 
im je dana od senata instrukcija, i tom su prigodom iznijeli Mlečani 
Opet na pretresanje pitanje otoka Korčule i porodice Zorzi; posla- 
nici treba da iznesu dakle pred kralja i ovu stvar. Kako se u 


%7 Sadržaji ovih dvaju ugovora nalaze se u dubrovačkim Diversa cancella- 
riae, knjiga 31 list 4o—4r. Vidi također Ranjina p. 240 i Resti p. 174. 

8% Gledaj o tome zapisnike vijeća u dubrovačkom arhivu. 

*%* Monumenta ragusina IV, p. 172. 

instrukciji veli, došao je k senatu unuk Ivana, posljednjeg kneza 
korčulanskog od porodice Zorzi, imenom također Ivan, sin Petrov, 
i zamolio je, da mu se pruži pomoć u pitanju otoka Korčule. Radi 
toga treba da poslanici u zgodno vrijeme i na zgodan način obrazlože 
kralju, da je taj otok od davnih vremena pripadao toj porodici, a 
da mletačka republika nije imala na nj nikakva prava niti je njoj 
bio u bilo čemu podložan. Ona ga je odstupila kralju i zapovjedila 
knezu, da ostavi Korčulu, jedino iz želje, da zadovolji kralja Lu- 
dovika. Budući da je otok, isključivši vrijeme od zadarskog mira 
do sada, pripadao uvijek Zorzima, koji su bili mletački plemići, to 
Mlečani plemiće iz kuće Zorzi najvruće napreporučaju kralju, a 
nadaju se u njegovu susretljivost, stim više, što se Zorzi od vremena 
gubitka ostrva nalaze u velikom siromaštvu.“ Što su zapravo 
Mlečani s ovim htjeli, da li da se povrati Zorzima ponovo otok 
Korčula ili da im se da samo jedna odšteta, ne mogu zaključiti, 
no koliko mi je poznato, ne spominje se, da bi Ludovik bio zadovoljio 
mletačko traženje, a fakat je to, da je Korčula i dalje ostala pod 
vlašću Ludovika i njegovih nasljednika. 


Burni događaji hrvatske povijesti od g. 1382.—1390.; položaj 
i držanje Korčule u to doba. G. 1382. umrije Ludovik Veliki, a 
naslijedi ga na ugarsko-hrvatskom prijestolju njegova kći Marija. 
Vidjeli smo, kako su Dubrovčani g. 1358. nastojali steći Korčulu, 
a eventualno Brač i Hvar; tada im to nije uspjelo. Sada neko 
vrijeme poslije nastupa na prijestolje novog vladara pokušaše oni 
iznova sreću. G. 1384. nalazili su se na kraljevskom dvoru po- 
slanici, koji su imali za Dubrovčane zatražiti ona tri otoka; u 
travnju iste godine zaključuje vijeće, da se piše poslanicima, ako 
se ne mogu dobiti sva tri otoka, neka onda nastoje dobiti samo dva 
ili barem jedan otok.** Nastojanje Dubrovčana nije ni sada uspjelo, 
a međutim, poslije smrti Ludovika, počeli su se već odigravati oni 
burni događaji na slavenskom jugu, za vrijeme kojih je Dubrovnik 
uvijek vrebao da se dokopa onih otoka. Buknuo je naime među 
nezadovoljnim hrvatskim a i mnogim ugarskim velikašima onaj 
poznati ustanak protiv kraljice Marije i njezine majke Jelisavete, 
koja je skupa s palatinom Gorjanskim vodila vladu mjesto mlade 


40 Ljubić: Listine IV, p. I74. 
*1 Vidi zapisnik vijeća u dubrovačkom arhivu. 

kraljice.“ Nezadovoljstvo je izbilo dijelom radi centralizatorske 
politike obaju kraljeva iz kuće Anžuvinske, a osobito Ludovika I., 
koje se dakako nije moglo očitovati za vrijeme jakog, silnog i 
energičnog vladara, kao što je bio Ludovik, a sada kada je došla 
na prijestolje žena, izbilo je na javu; no i sam fakat, da se na 
prijestolju nalazi mlada i slaba žena, uzbuđivao je hrvatske velikaše, 
stim više, Što je zapravo vodila vladu vlastholepna i ćudljiva 
Jelisaveta skupa sa svojim ljubimcem Gorjanskim. Na čelu su 
ustanka bila braća Horvati, Pavao, zagrebački biskup, Ladislav bivši 
“mačvanski ban, i Ivaniš, pa vranski prior Ivan od Paližne. Ustaše 
je pomagao bosanski kralj Stjepan Tvrtko I., a imali su napokon 
i toliko uspjeha, da su svoga pretedenta Karla Dračkog, također 
Anžuvinca, doveli iz Napulja u Stolni Biograd u Ugarskoj, gdje je 
baš na staru godinu 1385. bio okrunjen za ugarsko-hrvatskog kralja. 
Uspjeh ustaša i Karla Dračkog bio je kratkotrajan, jer je on u 
mjesecu veljači g. 1386. bio ubijen od plemića Blaža Forgača. 
Marija i Jelisaveta bile su naoko priznale vlast Karla, i Marija se 
odrekla kraljevskog prijestolja, no Jelisaveta i Gorjanski radili su 
o glavi Karlu, te je Blaž Forgač u njihovoj službi i po njihovu 
nagovoru počinio ono grozno djelo. Taj je strašni događaj ogorčio 
još više hrvatske velikaše, i kad su se kraljice iste godine vozile po 
Slavoniji prema gradu Gorjanu u posjete palatinu Gorjanskom, 
navališe na njih ustaše te poubijaše mnoge iz njihove pratnje, a 
kraljice zatvoriše u Novigradu u sjevernoj Dalmaciji. G. 1385. 
Marija se bila vjenčala sa Žigmundom Luksemburgovcem, koji se je 
poslije vjenčanja vratio u Češku, no pošto je sada njegova žena 
bila zarobljena, požurio se u Ugarsku, gdje su ga neki odani velikaši 
izabrali i okrunili za kralja g. 1387. Sada je on poglavito radio, 
kako bi izbavio iz zatvora kraljicu Mariju, koja je jedina ostala 
na životu, budući da su Jelisavetu zadavili u zatvoru. U Hrvatskoj 
je dakako osim ustaša bilo dvoru vjernih velikaša, a među njima je 
bio krčki knez Ivan i knezovi Kurjakovići u Krbavi. Skupila se 
vojska pod Ivanovom komandom, a potpomagana od sinova Bu- 
dislava Kurjakovića, Butka, Nikole i Tome. Ova je vojska pod- 


22 O tom ustanku govore ova djela: Šišić: Vojvoda Hrvoje Vukčić Hrva- 
tinić; Rački: Pokret na slavenskom jugu krajem 14. i početkom Is. stoljeća 
(Rad Jug. akademije 2—4); Klaić: Povjest Hrvata; Šišić: Pregled povijesti 
hrvatskoga naroda; Klaić: Poviest Bosne; Ljubić: Povjesnička istraživanja o voj- 
vodi Hrvoju (Rad. Jug. akademije 26); Lucio: Memorie di Trau; Ćorović: Isto- 
rja Jugoslavije; Ćorović: Kralj Tvrtko I. 

sjela Novigrad, u kojem se nalazio Ivan Paližna, a s morske ga je 
strane opkolila mletačka mornarica, koju je za tu prigodu poslala 
republika sv. Marka u pomoć Žigmundu. Prisiljen glađu, predao 
je Paližna zarobljenu kraljicu pod uvjetom, da slobodno iziđe iz 
grada. Borba se protiv Marije i Žigmunda sa strane hrvatskih 
velikaša nastavila i vodila promjenljivom srećom za obje strane. 
U početku su ustaše imale velikog uspjeha i u Slavoniji, no bili su 
doskora odande istisnuti; situacija je za njih bila u užoj Hrvatskoj 
povoljnija, stim više, što je tu pomažući ustaše vodio borbu i 
Stjepan Tvrtko I., nastojeći upotrebiti ove borbe u svoju korist i 
tamo proširiti svoje granice. Tu mu se g. 1387. pokorio grad Klis, 
a Tvrtko nastojeći i Split prisiliti na predaju, pritisnuo je svojom 
vojskom splitski kotar, koji je potpuno opljačkala bosanska vojska. 
Za podsijedanje grada nijesu imali Bosanci podesnih sprava, a baš 
je tada provalila u južnu Hrvatsku (današnju Dalmaciju) kraljevska 
vojska, na čelu koje bijaše novo imenovani prior Albert. Ova je 
vojska krenula na Vranu, koju je branio Ivan Paližna, i počela je 
podsijedati. No oko osmog studenoga stiže jaka bosanska vojska, 
a Albert bi prisiljen da se povuče u grad Nin, koji je dakako bio 
vjeran kralju Žigmundu. Bosanska je vojska malo zatim podsjela 
grad Nin i 17. prosinca 1387. osvojila tvrđavu Ostrovicu. Položaj 
je dakle dalmatinskih gradova, vjernih Žigmundu, postajao sve 
očajniji, a Žigmundova obećana pomoć nije dolazila. Naravno je, 
da su Bosanci i dalje pljačkali okoliš gradova, a osobito grada 
Splita. U takvoj situaciji očajnički gradovi žurno traže pomoć od 
Žigmunda i k njemu šalju svoje poslanike, da isposluju tu pomoć i 
razlože njihovo očajno stanje. Sačuvana nam je splitska instrukcija 
od 19. srpnja. Poslanici imaju prikazati kralju sva nasilja i haranja 
bosanske vojske i zatražiti žurnu pomoć, a budući da je gradsko 
zemljište bilo potpuno opustošeno te nije davalo gradu dovoljno 
prihoda, to imaju zamoliti kralja Žigmunda, da podijeli Splitu 
otoke Brač, Hvar i Korčulu.“ Vidjeli smo, kako se Dubrovnik 
otimao za te otoke, a specijalno za Korčulu, a sad su evo i Spli- 
ćanima za njima zazubice narasle. Uza sav očajnički krik Splićana 
Žigmundove pomoći nije bilo, nego tek iza nekoliko njihovih 
uzaludnih molba pošalje on krajem g. 1388. u mjesecu prosincu u 

43 Instrukcija kod Lucija: Memorie di Trau p. 336—338. O tom Klaić: 


Poviest Bosne p. 174—175 i Povjest Hrvata II, p. 245; Rački: Pokret na sla- 
venskom jugu... (Rad 3, p. 73—74). 

Dalmaciju i Hrvatsku bana slavonskog Ladislava od Lučenca, 
imenovavši ga gubernatorom Dalmacije i Hrvatske i vojvodom 
kraljevske vojske, no u veljači i ožujku bi ovaj poražen te se 
povuče u Zadar. Poslije toga poraza situacija se za Žigmundu 
vjerne gradove znatno pogoršala, te je bilo pitanje samo kratkog 
vremena, kada će doći pod bosansku vlast. Gradovi, a naročito 
Split, počeli su i sami uviđati, da će za njih biti najbolje, da se 
predadu Tvrtku. 24. ožujka 1389. izabere splitsko vijeće po- 
slanstvo, koje će ići k njemu. Ono mu ima kazati, da su Splićani 
pripravni podložiti se njegovoj vlasti, ako to učine i ostali dalma- 
tinski gradovi; ipak oni ne će da budu izdajice svoga kralja, pa će 
zato poslati poslanike i Žigmundu, da zatraže do stanovitog roka 
pomoć. Ako ta pomoć ne stigne, podvrći će se Tvrtku. Tvrtko je 
prihvatio taj uvjet Splita (a i ostalih gradova), i bi određen 
15. lipanj kao posljednji rok. 18. svibnja iste godine šalju Splićani 
poslanike Žigmundu, koji će mu razložiti, u čemu je stvar. Ovo 
poslanstvo ima ponovo zamoliti kralja, da im se udijele otoci Brač, 
Hvar i Korčula, koje su već jednom tražili.“ 

U ovom kratkom historičkom osvrtu toga burnog vremena 
spomenuli smo nekoliko puta Korčulu, i to u događajima, u kojima 
ona nije direktno sudjelovala. Istakli smo dubrovačke požudne 
težnje za njom g. 1384. i splitske g. 1388. i 1389. Red je sada, da se 
osvrnemo na stanje i prilike u samoj Korčuli i na aktivnu stranu 
njezine povijesti u to doba. Ona je ova burna vremena upotrebila 
za jačanje svoje autonomije. Vidjeli smo već prije, kako je kra- 
ljevski admiral Šimun Dorija, postavši po drugi put knezom 
Brača, Hvara i Korčule, vršio vlast nad njima, i to preko svojih 
vikara, sve do konca g. 1383. Nakon kratke pauze u početku 
g. 1384. dolazi kao knez triju otoka Matija pok. Nikole de Petrachis, 
koji se nigdje ne spominje kao admiral. Mi vidimo njega prve 
mjesece, gdje u Korčuli sam direktno vrši vlast bez posredništva 
kakvoga vikara ili potkneza, kao što je to dotad bio običaj. Ali već 
iste g. 1384. vidimo jednu novu uredbu u Korčuli, koja je značila 
i jačanje komunalne autonomije. Knez nije više prisutan u Korčuli 
idući valjda negdje za drugim poslovima, ali u Korčuli nema više 
vikara niti potkneza kao kneževa zamjenika, već upravnu i sudbenu 
funkciju kneza, kao nekakav vršilac dužnosti, vrši rektor, kojega 


44 Lucius: op. cit. p. 345. O tom Klaić: Poviest Bosne p. 182 i Povjest 
Hrvata II, p. 249; Rački: op. cit. (Rad 3, p. 95). 

bira korčulansko veliko vijeće za mjesec dana iz redova samih 
Korčulana. To tako traje za vrijeme čitavog kneževanja Petračina 
sve do kraja g. 1386., a i poslije njega. Od početka g. 1387. imamo 
opet kraljevskog admirala Matiju de Cesanis iz Zadra kao kneza 
triju otoka, koji upravlja otocima, sve dok oni dođoše pod bosansku 
vlast g. 1390. On u početku ne drži u Korčuli vikara, već se 
Korčulani upravljaju sami po sebi birajući iz svojih redova rektora; 
tek u lipnju (g. 1387.) imenuje on generalnim vikarom triju otoka 
Andriju de Cesanis, pa budući da ni Andrija nije mogao uvijek biti 
u Korčuli, vidimo i dalje, gdje domaći ljudi vrše funkciju rektora 
(tako u veljači i ožujku g. 1388. Dekoje Petrović, u svibnju Pervin 
Bogdanić). Prema sačuvanim dokumentima Andrija se javlja kao 
vikar Korčule posljednji put u srpnju g. 1388., a te iste godine u 
listopadu javlja se kao vikar Korčule Jakov Nikolin iz Splita, koji 
obavlja tu dužnost, zastupajući Cesanija, sve dok uprava ovoga ne 
prestane; ali se i u doba njegove vikarske vlasti javljaju u izvorima 
češće domaći rektori, što nam je dokazom, da ni on nije uvijek 
boravio u Korčuli i prema tome nije mogao vršiti direktno svoju 
vikarsku dužnost.“ 


Iz ovoga pregleda vidimo, da je od g. 1384. do 1390. rijetko 
prisutan u Korčuli knez dotično njegov vikar. A kako za vršenje 
upravnih i sudačkih poslova treba da bude u gradu jedna osoba, 
koja će uza svu veliku kompetenciju velikog i malog vijeća svim 
time rukovoditi, eto Korčulani biraju iz svoga kruga svoje ljude 
kao upravnike komune. Iz tih se izvora vidi, da u doba vladanja 
ugarsko-hrvatskih kraljeva vlast kneza i njegova vikara u Korčuli 
nije velika. O zakonima i raznim važnim odredbama odlučuje 
veliko vijeće; u sudbenim i upravnim poslovima knez je, dotično 
vikar ili rektor, samo predsjednik malog vijeća sa svojim jednim 
glasom. Knezu je glavno do toga stalo, da mu se plaća salarium, 
dakle svoju vlast smatra više kao izvorom prihoda te poštuje 
potpuno općinsku autonomiju. Ne dolazi do onakvih trzavica sa 
knezom kao u doba vladanja obitelji Zorzi. Ta se autonomija sada 
još više pojačava, kad rijetko vidimo u Korčuli kneza i vikara, 
predstavnike državne vlasti; oni puštaju, da njihove poslove vrše 
domaći ljudi. Pri tome imaju dakako Korčulani veću slobodu 


A5 Vidi iste izvore i djela naznačena u bilješci 17 1 još k tome isprave 
arhiva Arneri i Kapor. 

odlučivanja. Korčulani u doba nestalne centralne vlasti idu čak i 
dalje. Oni samostalno odlučuju o svojem državopravnom položaju. 
U doba, kad kopneni dalmatinski gradovi, uslijed Tvrtkove presije, 
kolebaju između njega i Žigmunda, Korčulani pregovaraju s Du- 
brovnikom, pripravni da prihvate njihovu vlast. Interesantni su 
odnošaji između Korčulana i Dubrovčana. Kao što ćemo poslije 
vidjeti, trgovački odnosi između ta dva grada bijahu uvijek vrlo 
živahni, iako je dolazilo kadikad i do trgovačkih represalija između 
njih; politički odnosi nijesu uvijek prijateljski, stim više, Što 
Dubrovnik nastoji podvrći sebi Korčulu. Ne znamo, čime je Du- 
brovnik stekao ovaj put naklonost Korčulana, kad su se pripravni 
njemu podvrći. Koliko doznajemo iz izvora, pregovori se vode već 
u veljači g. 1389. 6. veljače odlučuje vijeće umoljenih, da se izaberu 
tri odbornika, koji imaju ispitati korčulanskog poslanika o njihovim 
namjerama i sve njihove uvjete najopreznije, a da sami još ništa 
ne progovore o dubrovačkim namjerama; malo vijeće uistinu odabere 
tri odbornika. Kako su tekli dalje pregovori, ne znamo, ali vidimo, 
da se u svibnju opet pregovara i sada se nalazi korčulansko po- 
slanstvo ponovo u Dubrovniku. Trećeg svibnja imenuje malo vijeće 
tri plemića, koji imaju raspravljati s tim poslanstvom; vijeće 
umoljenih sutradan određuje, da se od Korčulana traži 300 dukata 
godišnje za kneza, kojega će im slati Dubrovčani.“ I uistinu su 
pregovori uspjeli, te je još iste godine došlo između jedne i druge 
općine do sklapanja ugovora, o kojem nas obavještava Junije Resti 
u svojem ljetopisu. Korčulani se prema tome ugovoru obvezuju, 
da će primati za kneza jednog dubrovačkog plemića, kojeg odrede 
Dubrovčani po svojoj volji; on će imati četiri služitelja, a plaća, 
koju će korčulanska općina plaćati u tri obroka, iznosit će mu 
godišnje 300 zlatnih dukata; regalije i zemljišta, koja pripadaju 
kneževini, pripast će općini. Korčulanska će općina moći donositi 
statute u skladu sa čašću i interesima dubrovačke republike. Kad 
republika naoruža jednu galiju, Korčulani će biti dužni dati 20 ljudi 
za veslanje, a ako republika naoruža više od jedne galije, onda su 
dužni poslati 30 ljudi; ljudi će biti plaćeni od korčulanske općine, 
ali će se za hranu brinuti dubrovačka republika. Ako republici 
bude potrebno da pošalje vojsku iz grada i otoka u Ston, Korčulani 
će na svoj trošak poslati 30 ljudi; jedino, ako ih istodobno na 
galijama bude 30, onda će ih poslati 10. To su dosad bile korču- 


46 Vidi zapisnik vijeća u dubrovačkom arhivu. 

lanske obveze, a sada da vidimo, koje su bile dubrovačke obveze. 
Republika se obvezuje, da će riješiti Korčulu svih tereta prema 
ugarskoj kruni, a ona će zato biti vjerno podložna Dubrovniku; svi 
običaji civilni i kriminalni ostaju i dalje na snazi. U dubrovačkoj 
državi i vani postupat će Dubrovčani prema njima kao prema 
svojim građanima, te će imati isto pravo kupovanja i prodavanja 
pa uopće trgovanja i sva ostala prava kao i sami Dubrovčani; 
Dubrovčani će ih pomagati u žitu kao i svoje građane i otočane; 
republika će ih prema svojoj snazi braniti i pomagati od svakog 
neprijatelja. Taj ugovor ipak nije došao do ostvarenja, a Resti 
veli, da ne nalazi, s kojeg se uzroka to nije zbilo.““ Možda se čekao 
zgodniji čas, a međutim se Korčula poput ostalih dalmatinskih 
gradova i otoka morala podvrći moćnijem gospodaru. 

Poznata kosovska bitka od g. 1389. prekinula je za čas 
Tvrtkovu akciju u Dalmaciji i Hrvatskoj. Pače, dok su se u Srbiji 
odigravali bojni događaji, bio je postigao ban Ladislav od Lučenca 
i neke uspjehe. No brzo je opet svratio Tvrtko svoju pažnju na 
zapad, tako da je krajem g. 1389. i početkom g. 1390. izvojevala 
njegova vojska nekoliko pobjeda, te su se malo zatim u svibnju i 
lipnju neki dalmatinski gradovi, osim Zadra, koji je uvijek ostao 
vjeran Žigmundu, dali u ruke Tvrtkove, a među njima dakako i 
naša Korčula. Dubrovčani ostadoše dakle izigrani i kratkih rukava. 
Klaić veli, da su Hvar i Korčula dobili povelju od Tvrtka, kojom 
je slično kao i Braču potvrdio njihove sloboštine." Tako je sredi- 
nom g. 1390. imao Tvrtko pod svojom vlašću svu Hrvatsku i 
Dalmaciju južno od Velebita osim Zadra, te je s punim pravom 
svojoj kraljevskoj tituli dodao i titulu kralja Hrvatske i Dalmacije. 
Dakle sada bijahu svi gradovi pod njegovom vlašću; jedini se 
Zadar nije podvrgao, premda je nastojao da i njega predobije. 
G. 1388. slao je Tvrtko svog izaslanika u Zadar u osobi Antona iz 
Ankone, koji se nalazio u Tvrtkovoj službi kao »miles domini regis 
Bosne«; zanimljivo je, da ga je za cijenu od šest dukata tom 
prigodom iz grada Brštanika na donjoj Neretvi prevezla tamo 
jedna korčulanska lađa, vlasništvo pl. Jakše Mikšinog.*? 


47 Resti: Chronica Ragusina p. 176—177. 

a8 Klaić: Poviest Bosne p. 187—190 i Povjest Hrvata II, p. 256. Cicca- 
relli u djelu Osservazioni sullsola di Brazza na str. 126—129 donosi povelju 
izdanu Braču. 

29 Dokument o tom datiran 31. prosinca nalazi se u korčulanskoj sud- 
benoj knjizi od g. 1388.—1389. u arhivu sreskog načelstva. 

B. Bosanska vlada (1390.—1394.) 


Nestalno držanje korčulanske komune g. 1390. Već u srpnju 
8. 1390. u doba bosanskog vladanja spominje se kao korčulanski 
knez Ciprianus de Ciprianis iz Splita. Toga se istog mjeseca sprema 
korčulanski općinski brigentin u Split." 

Premda je korčulanska općina priznavala bosansku vlast, ipak 
se je ona ravnala u doba tih velikih političkih virova prema svojim 
interesima. Vidjeli smo gore, kako je u veljači g. 1386. tragično 
zaglavio u Budimu Karlo Drački, koji bijaše ujedno i napuljski 
kralj. Njega je naslijedio na napuljskom prijestolju njegov sin 
Ladislav, poznat u povijesti pod nadimkom Napuljac, koji je dakako 
imao pretenzija i na ugarsko-hrvatski prijestolje. On bijaše sada 
pretendent hrvatskih ustaša, koje je pomagao Tvrtko I. ne mareći 
naravno mnogo za Ladislava, već upotrebljavajući sve te smetnje, 
kako smo vidjeli, za proširenje svoje vlasti; ali je Ladislav Napuljac 
imao i kod kuće neprijatelja, jer je protiv njega, potpomagan od 
francuske stranke, ustao Ludovik II. Anjou, hoteći da sam dođe na 
napuljsko prijestolje. Premda su ta nastojanja Ludovika doživjela 
konačni neuspjeh, ipak je njemu pošlo za rukom, da se u nekim 
gradovima, kao na pr. i u gradu Bari, za neko vrijeme održi. Eto 
stjecanjem okolnosti Ludovik II. Anjou kao protivnik Ladislava 
postade saveznik Žigmunda i neprijateljem njegovih neprijatelja. 
Ova je situacija na Jadranu djelovala i na izvanjsku politiku 
korčulanske komune. Korčula je naime bila u vrlo živahnim 
trgovačkim odnosima sa suprotnom napuljskom obalom, i korču- 
lanski su brodovi mnogo posjećivali tamošnje luke. Baš se ta 
napuljska obala Jadranskog mora nalazila g. 1390. pod vlašću 
Ludovika II. Anjoua, te je korčulanska pomorska trgovina u južnom 
Jadranu mogla biti ugrožena, jer se Korčula nalazila pod vlašću 
Žigmundovih neprijatelja i Ladislavljevih saveznika. Korčula se 
tada našla u neprilici i iz ove se neprilike nastojala izvaditi 
dvomislenom politikom. Antun iz Ankone, korčulanski građanin, 
nekad u bosanskoj službi, sigurno je kao korčulanski izaslanik otišao 
ka Gabrijelu de Melloduxiis, namjesniku Barija i njegova okružja, 
te mu je kazao, da će se Korčula i Hvar pokoravati Žigmundu; zato 
ga moli, neka izda Korčulanima i Hvaranima salvum conductus 


5%. Vidi o tom notarijalnu knjigu (dokument od 26. srpnja 1390.) u arhivu 
“sreskog načelstva u Korčuli. 

(pismo sigurnosti), da on i njegovi ljudi ne će njima kao vjernim 
Žigmundovim podanicima učiniti ništa nažao te će s njima postupati 
kao s prijateljima. Gabrijele je izdao to pismo Ir. studenoga 1390., 
kojega se kopija nalazi na posebnom listu uklopljena u korčulanskoj 
sudbenoj knjizi od g. 1388.—1390. Da li se Korčula htjela iskreno 
podvrći Žigmundu, ili je to bio samo politički trik, da osigura 
korčulansku trgovinu na moru, dok Ludovik II. Anjou drži na- 
puljsku obalu, teško je reći, ali po svoj prilici bilo je to ono 
posljednje. Korčula je valjda mislila, da vlast Ludovika II. ne će i 
onako dugo trajati na napuljskoj obali. Ipak je Korčulu zacijelo 
u takvom njezinu postupanju hrabrila blizina Dubrovnika, koji je 
Čvrsto ustrajao uz Žigmunda, Sigurno je svakako to, da je Korčula 
i dalje ostala pod bosanskom vlašću. 


Briga za obranu grada. U ovim burnim vremenima, a za tra- 
janja bosanske vlasti, brine se korčulanska općina na naročiti način 
za obranu grada. Tako u listopadu iste g. 1390. sklapa ona ugovor 
s majstorom Ivanom Jurjevićem iz Prizrena u Srbiji, nastanjenim 
tada po svoj prilici u Korčuli, kojim se on obvezuje, da će kroz 
godinu dana izraditi za općinu stotinu štitova, a općina će mu dati 
deset perpera, drvo, kožu i pet groša za svaki štit; ali je zanimljivo, 
da on tu preuzetu obavezu nije izvršio, već je bez ovlaštenja općine 
potajno otišao, a zato ga je sud osudio, da bude ižigosan i izbičevan, 
ako se uhvati, a ne ispuni rečenu obavezu." Knez Ciprijan, pred- 
stavnik bosanske vlasti u Korčuli, odlazi već idućeg mjeseca, i to 
13. prosinca, u Bosnu, zastalno po službenom poslu, te ostavlja 


1 Ta sudbena knjiga nalazi se u arhivu sreskog načelstva u Korčuli. Taj 
dokumenat radi njegove važnosti donosim u cijelosti: »Hec est copia salvicon- 
ductus habiti a domino Gobriele locumtenente Barri. 

Gabriel de Melloduxis de... (nejasno u tekstu)... Pro parte serenissimi 
et illustrissimi principis et domini nostri domini Lodovici secundi dei gratia Je- 
rusolimi et Scicilie regis etc in civitate Barri eiusque  districtus capitaneus et 
castelanus etc notum facit universis quod miles egregius dominus Antonius de 
Ancona civis Curzule clara expositione monstravit insulas Curzule et Lesne cum 
terris castris et casalibus eorumđem illustris domini, domini Sigismundi dei gratia 
regis Ungarie dominio fore subiectas ex quibus voluit me illos patentis litteris 
cautos redere qualiter ut fideles et subditos dicti domini regis possint a me er 
meis esse securi et liberi ut amici, contemplatione maiestatis ipsius. Et sic 
prexentium tenore dico cives omnes terrarum et castrorum ac casalium  ubique 
sine mea meorumque quorumlibet subiectorum offensione molestia sive dampno 
mandans meis singulis per mare militantibus ut nullam ipsis eorumque bonis 
inferant molestiam vel noxiam novitatis set potius illos tractent ut benivolos et 
amicos. Datum in regio castro Barri die undecimo novembris XIII. indictione. 

5? Dokument u notarijalnoj knjizi pod datumom od 3. listopada 1390. u 
arhivu sreskog načelstva u Korčuli. 

plemića Stjepana pok. Marina Kerkijanova kao kapetana i namje- 
snika Korčule s naročitom vlasti, da se brine za čuvanje grada do 
njegova dolaska iz Bosne." Kralj Tvrtko I. nije ipak dugo uživao 
plodove svoje ekspanzivne politike, jer se oko Is. veljače g. 1391. 
preseli na drugi svijet, a na prijestolje dođe nesposobni stričević 
njegov Stjepan Dabiša. I pod vladom je toga kralja vodila korču- 
lanska općina osobitu brigu oko obrane grada te je izvršivala razne 
radove na njegovu utvrđivanju. 12. studenoga sklapa općina ugovor 
s majstorom Ivanom Antunovim iz Vienne, prema kojem joj on 
ima dobaviti četrdeset milijara izrađenog kamena, od kojeg svaki 
komad treba da bude visok i širok jedan pedalj. Ovo je kamenje 
sigurno trebalo za utvrdne radove, jer vidimo, kako već 16, stude- 
noga sklapa općina drugi ugovor s istim majstorom, prema kojem 
se on obvezuje, da će dovršiti novu općinsku kulu (turrim novam 
communis) za svotu od 80 perpera." 


Uprava općine. Knez je Ciprijan upravljao Korčulom u tom 
svojstvu sve do srpnja g. 1392., a idućega mjeseca počinje kneže- 
vanje Jurja iz Dubrovnika, koji bijaše protovestijarom bosanskog 
kralja. On je nastupio službu 14. kolovoza i tada se sastao s korču- 
lanskim velikim vijećem, sakupljenim u stolnoj crkvi sv. Marka; 
tu je uz zakletvu obećao, da će se zadovoljiti plaćom od osam 
stotina libara, i to u slučaju, ako u Korčulu pošalje svoga vikara, 
no za prva ga četiri mjeseca ne će poslati, već će im pustiti, da se 
upravljaju sami po sebi birajući po već uvriježenom običaju svoje 
rektore. Veliko je vijeće primilo ta njegova obećanja do znanja i 
zatražilo od njega, da uistinu odbije od svoje plaće onaj dio, koji 
bi pripadao vikaru, kada ne bude njegova vikara u Korčuli, što je 
on i obećao učiniti. Tada je knez sporazumno s velikim vijećem 
odredio kao rektora Stjepana pok. Marina Kerkijanova, onog istog, 
kojeg je i Ciprijan bio za svog putovanja u Bosni odredio za 
kapetana i namjesnika; njegova služba ima početi već sjutradan, a 
poslije njega prema običaju birat će se novi rektor." Dokle je bio 


58 Dokument u istoj knjizi pod datumom od 13. prosinca 1390. 

54 Ova dva ugovora nalaze se u notarijalnoj knjizi pod dotičnim datu- 
mima u korčulanskom arhivu u Zadru. Ugovori su štampani u odlomcima u 
Biblioteci za povijest dalmatinsku od Vida Vuletića Vukasovića prema jednoj 
knjizi dokumenata obitelji Španića, o kojoj je bilo govora u poglavlju 1. 

55 Dokument pod dotičnim datumom u notarijalnoj knjizi korčulanskog 
arhiva u Zadru. 

korčulanskim knezom Juraj, ne znamo, no Ciprijan se g. 1394. opet 
javlja kaa knez Korčule." 


Nešto iz crkvene povijesti. Budući da vremenski ide u ovo 
doba, spomenut ćemo jedan događaj iz crkvene povijesti korču- 
lanske. Biskupa Ivana iz Krka naslijedio je Franjo, a za ovim je 
došao Nikola, redovnik reda sv. Augustina. Premda g. 1387. 
ugovor o stonskim desetinama bijaše sklopljen za vrijeme od 
29 god. računajući od g. 1378., Dubrovčani su se valjda pobojali, 
da ga novi biskup ne bi htio priznati, te su svakako nastojali, da i 
on stalno i sigurno potvrdi onaj ugovor. 3. kolovoza bira malo 
vijeće tri plemića, koji, uz ostale poslove, treba da se pozabave 
pitanjem korčulanskog biskupa u vezi sa stonskim desetinama. O 
tome ro. kolovoza 1392. raspravlja i veliko vijeće, kao i vijeće 
umoljenih; veliko vijeće daje ovlaštenje knezu, malom vijeću i 
vijeću umoljenih, da se nagode s ovim biskupom pod istim uvjetima 
kao i s prošlim; vijeće umoljenih zaključuje, da se i odsad unaprijed 
plaća biskupu godišnje roo dukata, i dodaje još, da se njemu ustupi 
kuća za stanovanje. Veliko se vijeće u listopadu ponovo navraća na 
ovu stvar i dvadeset i drugog dana mjeseca listopada odlučuje, da 
se u tom smislu piše biskupu. Biskup primivši pismo pristaje na to 
i 27. t. mj. potvrđuje one gore spomenute ugovore." 


Stjepan Dabiša protiv hrvatskih ustaša; Korčula u doba te 
borbe; prestanak bosanske vlasti. Kralj Dabiša, koji ni izdaleka po 
svojoj moći ni po političkim sposobnostima nije bio ravan Tvrtku, 
stao se sve više približavati Žigmundu, te se konačno oni u 
srpnju g. 1393. sastadoše u Đakovu, gdje sklopiše onaj poznati 
đakovački ugovor. S tim je ugovorom bio priznat status quo ante; 
Dabiša je dakle i dalje zadržao Tvrtkove tekovine u Hrvatskoj 
i Dalmaciji, ali se zato obvezao, da će nakon svoje smrti ostaviti 
bosansku državu Žigmundu kao pravom i zakonitom vladaru, a što 
je naročito važno za dalji razvoj hrvatskog ustanka, obvezao se, 
da ne će pomagati ugarske i hrvatske buntovnike, te je daljim 
svojim djelovanjem pokazao, da sigurno prema Žigmundovoj želji 
radi na njihovu propast. Doduše još 29. rujna g. 1393. zove on 


56 O Ciprijanovu kneževanju prije i sada vidi Paulinijev Catalogo te 
sudbene i notarijalne knjige. 
57 Dubrovačka Diversa cancellariae pod tom godinom list 40—41. 

Ivaniša Hrvata vjernim podanikom, ali iduće godine poduzima 
čitav rat protiv njega. Od g. 1390. posjedovao je Ivaniš Horvat 
grad Omiš, a darovao mu ga je sigurno Tvrtko; sada radi Dabiša 
oko toga, da mu ga otme. Tamo je poslao u tu svrhu vojsku pod 
zapovjednikom svoga stavilca kneza Ivana Radivojevića, a dao je 
5. lipnja nalog općinama otoka Korčule, Hvara i Brača, da mu 
priteknu u pomoć odmah po primitku njegova pisma sa svojim 
lađama, ljudima, balistrama i oružjem; prijeti onima, koji se ne 
odazovu, da će ih kazniti kaznom radi nevjernosti. Kad on poziva 
općine i takvim tonom njima zapovijeda, to je očiti znak, da su te 
općine bile pod njegovom vlašću. One su mu poslale vojnu pomoć,# 
a imamo također zaključak generalnog korčulanskog vijeća od 
28. lipnja 1394., kojim se odlučuje, da se pošalje knez Ciprijan i 
plemić Branko Zubačić kao poslanici ka knezu Radivojeviću pod 
Omiš s danom im instrukcijom i s deset vjedara dobrog vina." 
Koncem je lipnja pao Omiš i došao tako u vlast Stjepana Dabiše. 
Ivaniš Horvat i njegova braća pobjegla su nato u Dobor, grad pri 
donjem toku rijeke Bosne, koji su grad oni valjda sagradili 1387. kao 
bazu za svoje operacije protiv neprijatelja u Slavoniji. Sada Žigmund 
podigne vojnu protiv njih i protiv ostalih svojih protivnika u 
Bosni, a Horvati, čuvši za dolazak Žigmundov, pobjegoše iz Dobora; 
Žigmund, došavši pod grad i spalivši ga, izašalje za njima potjeru, 
koja ih uhvati. Pod dojmom ove velike pobjede bio je Stjepan 
Dabiša prisiljen da se odrekne Hrvatske i Dalmacije, a malo zatim 
poslije kratke borbe s Vukom Vukčićem dođoše Hrvatska i Dal- 
macija faktički pod Žigmundovu vlast. 


C. Razdoblje od 1394.—1403. 


Događaji godine 1394. Kad je eto sada Korčula s ostalom 
Dalmacijom i Hrvatskom došla pod Žigmundovu vlast, Dubrovčani, 
nikad ne zaboravljajući ona tri velika dalmatinska otoka, pokušaše 
opet da ih dobiju u svoje ruke. Žigmund, spremajući se na Turke i 
trebajući svakako novaca, zatraži od Dubrovčana, da mu isplate 
anticipativno za pet godina uobičajeni danak. Dubrovčani, zado- 


58 Šišić: Vojvoda Hrvoje p. 95. 

5% O Dabišinu pozivu otočnim pozivima i ovom zaključku korčulanskog 
vijeća vidi poglavlje 1. Vlast Dabišinu nad Korčulom g. 1394. spominje i jedna 
korčulanska listina o nekoj prodaji zemljišta datirana 25. ožujka 1394. Nalazi 
se u dubrovačkom arhivu među Acta sanctae Mariae maioris. 

voljivši mu želju i poslavši mu novac po poslanicima Klementu 
Gozze i Paskvalu Resti, pomisliše, da je sada najzgodniji trenutak, 
da opet zatraže za sebe one otoke; tu su zadaću imali izvršiti isti 
poslanici. Oni biše dobro primljeni, ali otoke ne stekoše." Možda 
su to osujetili korčulanski poslanici sudac Obrad Dobroslavić i 
knez Ciprijan, koji i poslije promjene državne vlasti obnašahu neko 
vrijeme tu čast; oni su bili 8. prosinca g. 1394. određeni da pođu 
k banu Nikoli Gorjanskom i banovcu Pavlu, a bila im je inače 
svrha zatražiti potvrdu autonomije općine i njezinih privilegija i 
prava.“" Istog mjeseca, nekoliko dana prije, i to 2. prosinca, kor- 
čulanski knez Ciprijan i suci Luka Simković, Obrad Dobroslavić i 
Nikola Živković, s privolom velikog vijeća, odrediše Junija Sti- 
poševića i Antuna pok. Jakova, da idu u Omiš; tu će u ime općine, 
zajednice i grada Korčule voditi pregovore i sklopiti i sporazum sa 
Nikolom Andrijinim iz Trogira, kapetanom i kaštelanom, pa sve 
ostalo urediti, što bude korisno, zgodno i potrebno.“ Omišani su 
odvajkada bili poznati gusari te su se kao takvi naročito istakli 
8. 1394., kad je Omišem vladao Ivan Horvat.* Vidjeli smo, da je 
Omiš te godine pao u ruke Dabišine. Omišani su se dakako i dalje 
bavili gusarenjem, te su sigurno napadali i Korčulane, pa ovi po- 
slanici idu u Omiš, da ih odvrate od toga i sklope s njima mir i 
sporazum. 


Uprava općine od god. 1394.—1396. Juraj II. Stracimirović 
Balšić knez Korčule od god. 1397.—1402. Kad je Korčula g. 1394. 
opet došla pod Žigmundovu vlast, bijaše još knezom Korčule 
Ciprijan de Ciprianis iz Splita, koji je tamo postavljen za vrijeme 
bosanskog vladanja, ali već I. siječnja iduće godine 1395. veli se u 
jednoj listini »vacante comite«. Dakle Korčula ostade bez kneza, a 
to stanje trajaše još u mjesecu veljači. U ožujku se pak spominje 
kao rektor domaći čovjek Sinta Grubišić." Doskora bi obnovljena 
čast admirala mornarice, koji je inače često bio ujedno knez triju 
otoka Hvara, Brača i Korčule. Filip de Georgii iz Zadra spominje 


80 Resti p. 180. 

61 Vidi o tom notarijalnu knjigu korčulanskog arhiva u Zadru pod do- 
tičnim datumom. Dokument ima i Paulini u pogl. VI. 

92 U istoj notarijalnoj knjizi pod dotičnim datumom; također i Paulini 
u poglavlju VI. a 

%8 Grga Novak: Naše more p. IZI. 

Sa O svemu tome notarijalna knjiga u Zadru i Catalogo. 

se već 18. srpnja g. 1395. kao knez Korčule i kraljevski admiral. 
Kraljevskim admiralom ostaje do g. 1411., ali je brzo prestao biti 
knezom otoka Korčule, jer su tamo međutim nastupili novi događaji, 
koji su iznijeli nove ličnosti na površinu, a to je sve u vezi s borav- 
kom Žigmundovim u južnim krajevima današnje Dalmacije. Kako 
je poznato, kralj je Žigmund bio poveo veliku vojnu protiv Turaka 
£. 1396., ali je kršćanska vojska silno nastradala u porazu, što ga 
je doživjela 25. rujna iste g. kod Nikopolja na Dunavu u Bugar- 
skoj. Sam se kralj Žigmund jedva spasio na jednoj lađi po Dunavu. 
Preko ušća doplovio je u Carigrad, a odavde preko Mramornog, 
Egejskog i Jonskog mora stigao u naš Jadran. Došao je u Dubrovnik 
u mjesecu prosincu, odakle je otplovio na mletačkim galijama 29. 
toga mjeseca, Odmah prvih dana g. 1397. stigao je u Split, gdje je 
4. siječnja nagradio mletačkog kapetana Tomu Moceniga, koji ga 
je vozio kroz čitavo vrijeme. Eto baš u to doba, naime u mjesecu 
siječnju g. 1397., javlja se kao knez Korčule i Hvara Juraj II. 
Stracimirov Balšić, inače vladar u Zeti. Kako je on postao knezom 
tih otoka? Sigurno je dobio od kralja Žigmunda spomenute otoke 
u mjesecu prosincu g. 1396. prigodom njegova prolaza kroz današnju 
južnu Dalmaciju, ali je Juraj imao njima vladati u ime kraljevo, koje 
se stoga u ispravama spominje na prvom mjestu. 3. srpnja 1397. 
vidimo Jurja na prolasku kroz Dubrovnik u Korčulu, a 21. istog 
mjeseca u Gružu na povratku s otoka. Tamo je išao, da primi vlast, 
jer inače tamo nije boravio, već je držao u Korčuli svoje vikare. 
Možemo odmah spomenuti, da on Korčulom ni Hvarom nije vladao 
kao kakav suveren i vladar, kako je bio slučaj s drugim njegovim 
posjedima. Kao što su ugarsko-hrvatski kraljevi prije njega postav- 
ljali za knezove svoje ugledne ljude, tako je ovaj put ugarsko- 
hrvatski kralj Žigmund postavio njega za kneza autonomnih općina 
Korčule i Hvara, da tu vrši kneževsku vlast sa svim onim ograniče- 
njima, s kojima su i prije njega vršili drugi knezovi. Žigmund nije 
dakle njemu poklonio ta ostrva niti se odrekao na njima svoje 
suverene vlasti; na tim je dakle otocima bio Juraj Balšić imenovan 
knezom od kralja kao kraljev predstavnik; drugih činovnika kra- 
ljevih u autonomnim gradovima nije ni bilo; jedino je knez bio 
predstavnik kraljevske vlasti. Balšićeva je vlast u Korčuli bila ogra- 
ničena komunalnim statutom i korčulanskim vijećima; on tu dakle 
nije bio apsolutni gospodar, već obični knez jedne autonomne općine. 
Glavna korist, koju je imao od otoka, bila je plaća i možda prihodi 

od kneževskih imanja. S tim, Što je tu postao knezom, nije prestala 
na Korčuli ni hrvatska banska vlast kao nad sastavnim dijelom 
hrvatskog kraljevstva. Ukoliko nam je poznato po izvorima, 
posljednji se put on spominje kao knez Korčule 9. srpnja 1402. 
Prema tome bi bio vladao Korčulom od g. 1397. do 1402., ali ćemo 
vidjeti, da je jedan put za neko vrijeme bila prestala njegova vlast, 
pa se opet pojavila. Njegov vikar Marinče Mirošević, prema saču- 
vanim izvorima, spominje nam se prvi put 26. listopada 1398.% 


Osvrt na događaje hrvatske povijesti od g. 1396. do 1402. Da 
upoznamo dobro same događaje u Korčuli u to burno doba hrvatske 
povijesti, valja da opet izađemo za čas iz uzanog kruga lokalne 
povijesti. Poslije nesretne bitke kod Nikopolja g. 1396. nije se kroz 
vrijeme od nekoliko mjeseci znalo za Žigmundovu sudbinu, a to 
dade povoda nezadovoljnim hrvatskim velikašima, da opet ustanu 
protv njegove vlasti. Na čelu im bijaše Stjepan Lacković. Kad se 
Žigmund povratio, kušao se izmiriti sa nezadovoljnicima i u tu je 
svrhu sazvao sabor g. 1397. u Križevce, gdje je pozvao Stjepana 
Lackovića i njegove drugove davši im pismeno jamstvo, da im se 
ne će dogoditi ništa nažao. Ipak su na saboru bili oni od svojih 
protivnika, a pristaša Žigmundovih, sasječeni, te ovaj krvavi sabor 
bijaše uzrokom jož veće i ogorčenije bune, u kojoj je sada vodio 
glavnu riječ bosanski velikaš Hrvoje Vukčić Hrvatinić, gospodar 
Donjih krajeva u Bosni. 

Kad je ono u veljači g. 1386. tragično zaglavio Karlo Drački, 
hrvatski velikaši bili su istakli kao svoga pretendenta njegova mla- 
dahnog sina Ladislava, ali se ovaj nalazio u Napulju i bio je tako 
reći zasjenjeni bačen u pozadinu velikom i energičnom historijskom 
pojavom Tvrtka I., kojemu je, pomažući hrvatske nezadovoljnike, 
bilo uspjelo, da podvrgne pod svoju vlast Dalmaciju osim Zadra i 


% O Filipu Georgii i Jurju Balšiću i njegovim vikarima vidi iste izvore 
i djela naznačena u bilješci 17 (osim rukopisa. Vescovato), isprave u arhivima 
Kapor i Arneri i notarijalne i sudbene knjige iz tog vremena. Za Balšića vidi 
od izvora još k tome zapisnik korčulanskog velikog vijeća iz njegova vremena, 
kasniji prijepis nekoliko korčulanskih isprava u arhivu franjevačkog samostana 
na Badiji i dubrovačke reformacije fol. 49 i 51; od djela Gelcich: La, Zedda e la 
dinastia dei Balšidi, kritiku te knjige od Frana Radića u Starohrvatskoj prosvjeti 
V, p. 53—54 i Šuflaj: Srbi i Arbanasi p. 118. Među Balšićevim vikarima spo- 
minje Paulini u Catalogo i vikara Colano de Gabriellis di Zara pod g. 1396. 
Nigdje se drugdje on ne spominje kao Balšićev vikar. Vidjeli smo, da je Balšić 
dobio otoke u prosincu 1396. Ako je istinit taj Paulinijev. podatak, onda bismo 
prije Miroševića imali već i Gabriellisa. 

suvremenih povijesnih izvora doznajemo za neke žestoke nespora- 
zumke, koji su bili između Korčulana i kraljevskih dotično banskih 
službenika kraljevske komore u pogledu tridesetnice i daće na sol. 
Neki su naime Korčulani, među njima osobito Nikola Ziljković, 
Piero Dobroslavić i Piero Nikolić, tvorno napali na te službenike, 
a mnogi su se opet bavili krijumčarenjem na štetu komore, među 
kojima naročito Maroje Tvrdović, Paval Martinić i Milutin 
Radincić, Radi toga se potužio Petar »de sancto Johannes«, pred- 
stojnik komore, Ivanu Gorjanskom, sinu pok. palatina Nikole, koji 
na to naredi vikaru i sucima otoka Korčule svojim pismom pisanim 
u lipnju g. 1398. iz Knina, da bezuvjetno dadu spomenutom Petru 
zadovoljštinu; akoi to ne učine, mora Petar po njegovoj naredbi njih 
lično pred njega predvesti, ma gdje se.on nalazio. Kao da to pismo 
nije koristilo; u mjesecu rujnu iste godine Nikola Gorjanski, hrvat- 
sko-dalmatinski ban, piše u istom duhu u pismu upravljenom iz 
Lapća općinama Korčule, Hvara i Brača. On veli, kako mu se rečeni 
Petar potužio, da oni komori nanose veliku štetu svojim krijumča- 
renjem i nikako ne će s time prestati; čak su iste službenike silom i 
kradom odveli s mjesta, gdje se plaća ta daća. Radi toga Nikola 
Gorjanski zahtijeva u kraljevo ime, da sve te počinjene štete Petru 
nadoknade. Ako to ne učine, moraju se u roku od petnaest dana 
prikazati Nikoli, bilo gdje se on nalazio, da polože o tom računa.“ 


Sukob s biskupom. Od ostalih događaja treba spomenuti, da 
je u to vrijeme izbio sukob između Korčulana i njihova biskupa. 
Ne može se iz izvora saznati točno, radi čega se pojavila ta raz- 
mirica, nego samo to, da se stvar ticala sela, jer veliko vijeće u 
svojoj sjednici od 28. siječnja g. 1399. zaključuje, da se protiv 
biskupa pošalju kao poslanici u ime sela Junije Stipošević i kancelar 
Antonije k dubrovačkom nadbiskupu. Da je općina korčulanska 
zauzela protiv biskupa upravo neprijateljski stav, vidi se također 
iz zaključka donesenog istog dana, koji je kasnije ušao u zbirku 
reformacija kao poglavlje XXXV.; njime se nalaže, da nijedan 
Korčulanin ne smije na nikakav način biti prokuratorom biskupskim 
u stvarima uperenim protiv općine; tko se ogriješi o zabranu, ima 
platiti sto zlatnih dukata globe. To je neprijateljstvo potrajalo dulje 
vrijeme. 8. svibnja 1401. veliko vijeće bira odbor od osam plemića, 


#6 Zapisnik korčulanskog velikog vijeća u arhivu Arneri. 

na koji prenosi svu svoju vlast u nekim poslovima, a između ostalog 
i u poslu razmirice s biskupom; čak ako bude potrebno, neka u toj 
stvari pošalju u Rim koju zgodnu osobu. Kad je svršila ova svađa, 
nije nam poznato. Sigurno je toliko, da u srpnju g. 1403. žive Kor- 
čulani s biskupom u prijateljstvu, jer ga šalju s nekim drugim licima 
kao svoga poslanika kralju Ladislavu." 


Promjena Balšićeva vikara. Kroz to vrijeme izvršila se u 
Korčuli promjena vikara. Vidjesmo, da Juraj II. Stracimirović nije 
stanovao u Korčuli, već ga je tu zastupao kao vikar Marinče Miro- 
šević od plemićke obitelji iz Bara, koji se grad također nalazio pod 
vlašću Balšića. Korčulani su općili s Jurjem preko poslanika, koji 
su išli k njemu češće, a oni su mu donosili plaću od sto dukata; i 
vikar je češće išao k svojem gospodaru. Valjda je vikar Marinče 
došao u sukob s Korčulanima, jer se u sjednici velikog vijeća od 
16. svibnja odrekao časti vikara u prisutstvu svjedoka fra Marina 
iz Dubrovnika, kustoda samostana sv. Marije, fra Mateja iz 
Engleske, gvardijana istog samostana, i Augustina Lukinovića, đa- 
kona. Vijeće je samo u istoj sjednici zaključilo, da Marinče ne može 
više biti vikar i uopće da nijedan vikar ne može ostati u toj službi 
više od godine dana, dakle da se vikar mijenja svake godine. Iza- 
brani su također plemići Stipe i Obrad kao poslanici, koji će u roku 
od osam dana ići ka knezu Jurju s danom im instrukcijom, koja je 
po svoj prilici sadržavala vijest o novoj promjeni i stvorenom 
zaključku, pa želju, da im se pošalje novi vikar. Dok se ne vrate 
ovi poslanici, imaju plemići Lukša Sinković i Angelo stajati na čelu 
brizi za opće dobro. U mjesecu srpnju je bio poslan u Korčulu novi 
vikar imenom Dominik Centivalie, također plemićke obitelji iz Bara, 
i primljen od Korčulana u sjednici velikog vijeća od 31. srpnja, a 
2. kolovoza bila je napokon i Marinču isplaćena njegova plaća kao 
vikara. 


Nastojanje Hrvojevo u g. 1401., da mu se pokori Korčula. U 
lipnju iste godine 1401. pozvao je vojvoda Hrvoje Zadar i ostale 
primorske gradove, da prijeđu na Ladislavovu stranu. Zadar mu se 
je odazvao poslavši poslanike, da o tome pregovaraju, ali to ne 
učiniše ostali gradovi. Po svoj je prilici upravio Hrvoje svoj poziv 


87 Ibidem pod odnosnim datumima. 
%8 Ibidem. 

i Korčuli, gdje veliko vijeće 28. lipnja zaključuje, da se pošalju kao 
poslanici vojvodi plemići Lukša Sinković i Marin Zanini sa danom 
im instrukcijom. Ne veli se, što je bilo u instrukciji, no svakako je 
dobro poznato, da se Korčula tada nije pokorila Ladislavu, ali 
možda bijahu ipak povedeni kakvi pregovori u pitanju predaje. 
Vojvoda je Hrvoje pokušao opet u srpnju, da natjera Korčulane na 
to, da mu se pokore. Imamo njegovo pismo pisano u Zvečanu 29. 
srpnja g. 1401. svojemu pouzdaniku i komorniku Splićaninu Gojaklu 
Laloviću, u kojem se on naziva vrhovnim vojvodom bosanskog kra- 
ljevstva i t. d. U tom se pismu naređuje Gojaklu, da ide na otoke 
Jurja Balšića i te otoke posjedne u ime vojvode Hrvoja. Ako to ne 
budu htjeli otoci učiniti, nek mu to javi oprezno. Gojaklo je došao 
u Korčulu i tamo ro. kolovoza korčulanskoj vladi predao pismo. 
Zanimljivo je, da on u tom pismu ne naziva sebe Ladislavovim 
namjesnikom, već samo vrhovnim bosanskim vojvodom (iako se 
veli zatim 1 t. d.) te uopće niti jednom riječi ne spominje Ladislava. 
Svijestan i sam svoje uloge i velike moći, zapovijeda Gojaklu, da 
u njegovo ime zauzme otoke. Korčulani su o tom Hrvojinu pozivu 
sigurno raspravljali te poslali 14. rujna poslanike pl. Junija Peru- 
zovića i pl. Lukšu Sinkovića k bosanskome kralju i k vojvodi Hrvoji 
sa danom im instrukcijom. Možda su im dali i upute, da povedu 
kakve pregovore, ali i ovdje, kao malo prije, treba istaknuti, da je 
Korčula i dalje ostala vjerna Žigmundu." 


Držanje Korčule u g. 1401. i privremeno prekinuće vlasti 
Balšićeve. Ako je Korčula ostala vjerna Žigmundu, ne može se to 
isto kazati za njezin odnos prema knezu Jurju II. Balšiću. U doku- 
mentu od I. rujna g. 1401. još ga priznaju svojim knezom, ali je 
sigurno malo kasnije došlo do takvih razmirica, da ga krajem stude- 
noga uopće ne će više priznati. Prilike, u kojima je tada živjela 
Korčula, najbolje nam rasvjetljuje jedno njihovo pismo pisano 28. 
studenoga g. 1401. Splićanima. Korčulani tu izričito vele, da oni 
ne priznaju više Jurja Balšića za svoga kneza i prema tome ne će 
primiti ni njegova vikara, premda ih na to nagovara kapetan mle- 
tačkog brodovlja u Jadranskom moru. Korčulani vele dalje, da 
bosanski kralj, dotično vojvoda Hrvoje, žele s njima zavladati, a 
i Filip Georgio, kraljevski admiral. No oni se pokoravaju samo 


% O svim tim Hrvojevim pokušajima ibidem. 

kralju Žigmundu i primit će onog za kneza, kojega im on pošalje. 
Ta je izjava Korčulana vrlo zanimljiva; iz nje se vidi, kao uopće 
iž tadašnjih okolnosti, kako Korčula nastoji, da u to burno doba 
povijesti našeg naroda stekne kao posebna općina što samostalniji 
položaj. Ta vremena, u kojima su se razni gospodari otimali za 
primorske gradove i otoke, bijahu zgodna za vođenje samostalne 
politike naših gradova. U tim prilikama, iako ne potpuno, ali ipak 
u velikoj mjeri zavisilo je od njih samih, kojoj će se vlasti pokora- 
vati, Ne će Korčulani priznati Balšića, nego tobože onog kneza; 
kojega im pošalje Žigmund, a kad tamo vidjesmo, da je Balšić tu bio 
postavljen za kneza od samog kralja; ne će valjda ni Filipa Georgija, 
koji je kao vjeran Žigmundov pristaša bio tada čak kraljevski 
admiral te g. 1395.—1396. već jednom bio knezom korčulanskim, 
Ladislava Napuljskog ne spominju, već vele, da ih hoće imati »et 
alias rex Bossine sive Voivoda Hervoje«, najbolji dokaz, da su 
bosanski kralj Ostoja i vojvoda Hrvoje u prvom redu radili za se, 
što nam dokazuje i ono gore spomenuto pismo, a i odašiljanje kor- 
čulanskih poslanika kralju bosanskom i vojvodi Hrvoju. Opažamo, 
kako se kapetan mletačkog brodovlja zauzima za Jurja Balšića, a 
to tumačimo prijateljskim vezama između Balšića i Mlečana: 
Kapetan ide čak dalje te intrigira; on izvješćuje Splićane o nekim 
tobožnjim izjavama Korčulana, koje su oni dali njemu i drugima 
i koje uzrujaše toliko Splićane, da su se oni obratili Korčulanima 
za razjašnjenje. Koje su to izjave, točno se ne veli, ali se vidi iz 
pisma, da su se one ticale u prvom redu Splićana; o odnošajima 
splitsko-korčulanskim saznajemo iz pisma samo toliko, da su Spli- 
ćani tražili pomoć od Korčulana za obranu grada Omiša, da bi se 
mogao uzdržati u vlasti ugarskog kralja. Korčulani odgovoriše 
Splićanima svojim pismom od 28. studenoga 1401., iz kojega sazna- 
jemo za sve one gore spomenute stvari, i u njemu demantiraju ono, 
što je o njima rekao kapetan; oni su rekli kapetanu samo to, da ne 
priznaju više Balšića, a zovu ih još na pokornost i bosanski kralj, 
dotično vojvoda Hrvoje, i Filip Georgio, te Splićani od njih traže 
pomoć za Omiš; priznaju samo Žigmunda i enog kneza, kojega će 
im on poslati; više nijesu ništa rekli o njima Korčulani; što je više 
od toga rekao njima, to nije istina, a kako se čini Korčulanima, 
kazao je to radije na nagovor Jurja Balšića ili njegova vikara; Kor- 
čulani mole Splićane, da odbace tu i svaku drugu sumnju, i uvjera- 
vaju ih o svojoj blagonaklonosti. Spomenuo sam samo ono, što iz 

pisma nepobitno proizlazi. Lucius, koji donosi to pismo u svojem 
djelu Memorie di Trau, veli, da bi se iz njega moglo zaključiti, 
kako su tada i Splićani nastojali da se dočepaju Korčule. Farlati- 
Coleti donose također u svojem djelu to pismo te iz njega izvlače 
nčke zaključke. Oni kažu, da su Splićani zatražili od Korčulana 
pomoć za obranu Omiša, da bi se taj grad održao u vlasti kralja 
Žigmunda; Korčulani su obećali pomoć, ali je nijesu poslali; radi 
toga se Splićani u svojem pismu, upravljenu Korčulanima, potužiše 
na njih i javiše im, kako su doznali od mletačkog kapetana Gulfa,, 
da su se otuđili od kralja Žigmunda. Da bi se oprali od toga, vele 
na kraju Farlati-Coleti, pisali su Korčulani ono pismo Splićanima.“ 


Korčulani bivaju obaviješteni o imenovanju novih hrvatskih 
banova god. 1402. Kroz to vrijeme oslobodio se Žigmund tamnice 
i zasio opet na prijestolje, te je i on, da parira akciju napuljskog i 
bosanskog dvora, nastojao, da svakako uzdrži u vjernosti Hrvatsku 
i Dalmaciju. U početku g. 1402. proveo je neke promjene među 
najvišim državnim dostojanstvenicima.  Dosadašnjeg bana Nikolu 
Gorjanskog imenovao je palatinom, a hrvatski banovi su postali 
biskup zagrebački Eberhard de Alben i vranski prior Emerik Bubek. 
Među ostalim je objavio Žigmund to imenovanje i korčulanskoj 
općini svojim pismom pisanim u Trnavi u mjesecu siječnju g. 1402. 
U pismu najprije veli, da je dosad obnašao bansku čast Nikola 
Gorjanski, a sad na njegovo mjesto dolaze već spomenuti banovi. 
Poziva Korčulane, da im se u svemu pokoravaju kao i dosadašnjim 
banovima i da ih prime u svoju sredinu časno, ljubazno i s ljubavlju; 
nek im podavaju sve prihode tridesetnice i soli i sve ostale dužne 
prihode na pravom mjestu i u pravo vrijeme. Novo imenovani 
banovi pisali su također pismo korčulanskoj općini, u kojem im 
javljaju preuzimanje dužnosti, te su kraljevsko i svoje pismo poslali 
u Korčulu po arciđakonu Teodoru i vranskom kastelanu Domi- 
niku, u čijoj se pratnji nalazio plemić Dujam Matinulić, sin Petra 
Mikulova, koji je lično predao pismo korčulanskoj vladi. U svojem 
pismu datiranom 30. siječnja, u kojem se pozivaju na kraljevsko 
pismo, pozivlju Korčulane i sa svoje strane, da im se kao banovima 
u svemu pokoravaju; neka dobro prime i u svemu budu pri ruci 
donosiocima pisama Teodoru i Dominiku, koji su izaslani k njima. 


70 Lucio: Memorie di Trat P. 177; Farlati-Coleti VI, p. 374—375. 

kao izvršioci raznih dužnosti. Banovi javljaju, kako imaju potpunu 
vlast, da po kraljevskoj milosti oproste svim ljudima, općinama i 
gradovima, koji su se pokazali nevjerni kralju, a žele sada oprost 
i kraljevsku milost; neka dakle takvi dođu k njima, da vide kra- 
ljevsko pismo i prime milost. Pozivlju Korčulane, da im pošalju 
svoje poslanike, s kojima će raspravljati o stvarima, koje su im od 
koristi. Banovi su u proljeću sami lično došli u Dalmaciju, da 
tamošnje gradove odvrate od Ladislava i Ostoje te ih utvrde u vjer- 
nosti prema Žigmundu, a u travnju ih vidimo čak u Dubrovniku." 


Ponovna vlast Balšićeva u Korčuli. Po svoj prilici bili su 

banovi i u Korčuli, te je valjda i njihova nazočnost djelovala na 
Korčulane, da su se izmirili s Jurjem Balšićem. Jedna isprava od 
3. ožujka 1402. spominje Balšića opet kao kneza, ali se veli u njoj 
»vacante vicario«.? U sjednici velikog vijeća od TI. travnja pri- 
mili su ponovo za vikara Marina Miroševića iz Bara, onog istog, 
koji je nekoć bio zahvalio na toj službi, a o kojem su oni isti 
zaključili, da ne može više biti vikarom.* Dokle je trajala ovaj put 
Balšićeva vlast na Korčuli, teško je ustanoviti, ali iščezla je po svoj 
prilici tokom iste godine 1402. Posljednji meni poznati dokument, 
u kojem se on i njegov vikar spominju, datiran je 9. srpnja 1402." 
Istaknut ćemo i to, da je poslije one sjednice velikog vijeća od TI. 
travnja, u kojoj je primljen vikar Balšićev, slijedila prva sjednica 
tek 19. srpnja; dok se inače njegovo ime u prijašnjim zapisnicima 
sjednica velikog vijeća više puta ističe, sad mu od mjeseca srpnja 
dalje nema u zapisnicima više spomena. Od mjeseca listopada dalje 
zabilježeno je u zapisniku velikog vijeća opet biranje domaćih 
rektora. Inače iz svega onoga, što su Korčulani kroz dalju godinu 
1402. i 1403. radili, može se zaključiti, da su po svoj prilici bili 
sada skoro potpuno slobodni ne imajući vlast Balšićevu nad sobom, 
jer bi im on bio sigurno smetao u njihovim raznim diplomatskim 
pregovorima. 
584 Pisma su zapisana u zapisniku korčulanskog velikog vijeća. Sigurno se 
ovoga tiče i članak Matije Kapora: Su di un documento delP imp. Sigismundo 
indirizzato ci Curzolani del 1402., dal quale risulte che in quelPanno erano 
Bani di Dalmazia, Croazia e Slavonia Eberardo Vescovo di Zagabria ed Emerico 
priore di Vrana (Gazetta di Zara (1842, II 51). Inače ovaj članak nijesam 
imao prilike čitati. 

7? Radić u kritici gore spomenutog Delčićeva djela veli, da je tu ispravu 
našao napisanu u kasnijem prijepisu kanonika Jakova Arneri. 

Ladislavova akcija g. 1402. Držanje Korčule kroz to vrijeme i 
napokon priznanje Ladislavove vlasti. Putovanje gore spomenutih 
banova po Dalmaciji nije bilo okrunjeno baš potpunim uspjehom, 
jer su Šibenčani, a i Trogirani, koji su već i prije pokazivali zna- 
kove sklonosti prema Hrvoju, odlučili u svibnju g. 1402., da se 
predadu pod vlast njegovu. Vojvoda Hrvoje i njegov šurjak knez. 
Ivan Nelipić potvrdili su im 13. svibnja u Sinju njihove privilegije, 
a poslanici nasuprot izjaviše, da njihovi gradovi primaju Stjepana 
Ostoju kao svoga kralja i u to će ime razviti njegovu zastavu i 
položiti mu zakletvu podaništva i vjernosti. No rekoše doslovce i 
ovo: »U slučaju pak, ako bi presvijetli kralj Ladislav došao u ove 
strane, udesit ćemo, da i on te prisege i povelje sa svim klauzulama 
i darovanjima potvrdi i odobri.« Poslanici odoše zatim ravno ka 
kralju Stjepanu Ostoji, koji im 15. lipnja potvrdi povelje, koje im 
je izdao Hrvoje. Mi smo već prije na primjeru Korčule vidjeli i 
istakli, kako je bosanski dvor u prvom redu radio za sebe, a ovi 
nam događaji još bolje sve to potvrđuju, te govoreći o njima zgodno 
veli Šišić: »Ovaj nam primjer najbolje pokazuje, kako je bosanski 
dvor tobože radio u Hrvatskoj i Dalmaciji za napuljskoga kralja, 
a zapravo za sebe nadajući se stalno, da Ladislav ne će doći nikada 
u položaj, da preuzme svoju baštinu.«? Ipak Dubrovnik, Split, a 
i otoci Brač, Hvar i Korčula ostali su i dalje vjerni kralju Žigmundu. 
Ladislav je ipak poduzeo i stvarnu akciju u namjeri, da Hrvatsku 
i Dalmaciju podvrgne svojoj vlasti. 17. lipnja 1402. imenova u 
Napulju Alojza Aldemarisca de Maresci, vrhovnog kapetana na- 
puljske mornarice, namjesnikom u Ugarskoj, Hrvatskoj i Dalmaciji 
i predade mu potpunu građansku i vojničku vlast u tim krajevima; 
dalje mu naredi, da odmah pođe u te zemlje i da ih uznastoji pre- 
dobiti. Doskora je otplovilo napuljsko brodovlje put naših strana 
te se već koncem srpnja nalazilo kraj Zadra pet napuljskih galera.. 
Ovi su se događaji odrazili i na Korčuli, gdje veliko vijeće 19. srpnja 
iste godine odlučuje, da pl. Lukša Sinković, pl. Junije Stipošević i 
kancelar Antonije pođu kao poslanici sa danom im instrukcijom 
ka kapetanu galija kralja Ladislava i plemiću Zadraninu Alojziju 
de Matafarisu, poznatom njegovu pristaši, ma gdje se oni nalazili." 


75 Vojvoda Hrvoje p. 144. 

76 Zapisnik korčulanskog velikog vijeća. Sa zadarskim plemićem Aloj- 
zijem de Matafaris sretat ćemo se još docnije u ovoj historiji. U dokumentima. 
naziva se on još i Ludovik. i Alvize. Sva ta tri imena su sinonimi. 

Ne kaže se, što je bilo u instrukciji, jer zapisnici korčulanskog 
velikog vijeća ne bilježe uopće sadržaj instrukcija. 

Za svaki slučaj Korčulani nastoje, da se što bolje naoružaju. 
Zatražiše od Dubrovčana četiri bombarde i praha, te im vijeće 
umoljenih u svojoj sjednici od 5. kolovoza u tome udovoljava. Tih 
dana bio je u Dubrovniku i jedan poslanik te vodio još nekakve 
pregovore. 8. kolovoza daje vijeće umoljenih ovlaštenje knezu i 
malom vijeću, da mu odgovore onako, kako im se bude činilo za 
zgodno. Dubrovčani su htjeli, valjda kao za neko jamstvo, da im 
korčulanska općina preda svoj brigentin, i u tom smislu stvara vijeće 
umoljenih zaključak u toj istoj sjednici." 

Već 28. kolovoza primili su Zadrani Alojzija Aldemarisca i 
izvjesili Ladislavljevu zastavu, a to isto učiniše Split u listopadu, 
Šibenik 19. studenoga i Trogir 25. istog mjeseca. Dubrovnik je ostao 
vjeran Žigmundu te nije ni sada ni poslije otpao od njega. U stu- 
denom se i u Korčuli raspravljalo o novom položaju, no Korčula 
kao da se kolebala i teško odlučivala, na koju će stranu. Vidjela je, 
da se drugi gradovi malo po malo predaju, ali po svoj prilici je 
na nju djelovala vjernost Dubrovčana Žigmundu. Zanimljivo je 
istaknuti, da Dubrovčani u studenom natrag traže one bombarde, 
koje bijahu posudili Korčulanima; 7. studenoga naime vijeće umo- 
ljenih odlučuje, da se piše pismo korčulanskoj općini, neka ih vrati." 
Valjda su ih trebali za sebe, ali videći kolebljivost Korčulana željeli 
su ih imati kod sebe, prije nego ovpadnu ovi od Žigmunda i prigrle 
Ladislavljevu vlast. I ako još kolebaju, Korčulani uistinu nastoje 
nekako, da se udobrovolje novom faktoru situacije na Jadranu, te 
korčulansko veliko vijeće ro. studenoga odlučuje, da se pošalju ka 
kapetanu napuljskih galija kao poslanici sa danom im instrukcijom 
pl. Junije Stipošević i kancelar Antonije; isto vijeće odlučuje, da 
se kapetanu galija pošalje u ime općine na dar 18 vjedara vina i 
16 škopaca. 'Ta nesigurna situacija utječe na brigu oko obrane otoka, 
jer veliko vijeće u istoj sjednici odlučuje, da vlada korčulanska, 
kad joj se to bude činilo zgodnim, pošalje jedanput na mjesec jednu 
lađu, da čuva otok. Taj zaključak je kasnije uvršten i u zbirku 
reformacija kao XLVIII poglavlje. 31. studenoga veliko vijeće opet 
raspravlja o položaju te odlučuje, da se pošalju dva poslanika 
k vojvodi Hrvoju sa danom im instrukcijom; malo kasnije u istoj 


77 Zapisnik dubrovačkog vijeća umoljenih. 
78 Ibidem. 

sjednici zaključak je modificiran utoliko, da se najprije pošalje 
pl. Lukša Simković kao skoroteča k vojvodi, i kad dođe odgovor 
od Hrvoja, ako bude potrebno, neka se onda pošalju poslanici. 
Vojvoda Hrvoje pošalje u Korčulu svoga pouzdanika plemića 
Vukčića Dragčića, koji se tamo nalazio u siječnju g. 1403. Veliko 
vijeće 12. siječnja zaključuje, da vlada i još k tome plemići Lukša 
Sinković i Stjepan pk. Marina imadu potpunu vlast, da s njime 
vode pregovore." Općenito se drži, da je koncem g. 1402. imao 
Ladislav u vlasti svu Dalmaciju do Dubrovnika i Hrvatsku južno 
od Velebita, ali po svemu se čini, da Korčula nije još bila u nje- 
govoj vlasti, jer zapisnici velikog vijeća korčulanskog o tom ništa 
ne govore, već samo spominju slanje poslanika, a tek za mjesec 
ožujak g. 1403. bilježe predaju Korčule pod Ladislavljevu vlast. 
Dubrovački kronik Resti kaže pače pod g. 1403., da su Dubrovčani 
radili oko toga, da odvrate Korčulane od Ladislava te su čak poslali 
Korčulanima pet topova za obranu, veliku količinu praha i ostalih 
vojničkih sprava." Ako ćemo vjerovati, da je Resti točno naznačio 
godinu, to bi bio drugi put, što Dubrovčani šalju pomoć u oružju. 
To nastojanje Dubrovčana slabo je pomoglo, jer su se m 
doskora podvrgli Ladislavu. 


D. Razdoblje od g. 1403. do g. 1408. 


Početak Ladislavljeve vlasti i imenovanje Ludovika de Mata- 
farisa za kneza. Ladislav je imenovao Zadranina Ludovika de 
Matafarisa, vjernog svog pristašu, knezom otoka Brača, Hvara i 
Korčule, a 1. ožujka piše Alojzije de Aldemarisco kao glavni na- 
mjesnik Ladislava iz Zadra pismo tim otočnim općinama, u kojem 
im javlja imenovanje Ludovika za kneza. U tom pismu ističe, kako 
on kneza u ime kraljevsko uzima u zaštitu i predaje mu povjerenu 
vlast, te poziva spomenute općine, da mu se u svemu pokoravaju 
te mu podaju sve dužne prihode. Ludovik je pak imenovao kao 
svoga vikara Laurencija Grisogona pok. Ivana iz Splita i to objav- 
ljuje općinama u pismu pisanom iz Zadra 4. ožujka veleći, da njega 
šalje k njima, da upravlja u njegovo ime i pobira prihode, a u 
svojoj upravi treba se držati svih njihovih zakona i običaja. Korču- 
lansko veliko vijeće, primivši ta pisma u svojoj sjednici od 14. ili 


7% O svemu tome zapisnik korčulanskog velikog vijeća. 
80 Resti p. 192. 

15. ožujka, primilo je i priznalo Ludovika za kneza i Laurencija 
za njegova vikara. Plemići su se nato zakleli na sv. evanđelje, da 
će biti vjerni kralju Ladislavu, njegovim zakonitim nasljednicima i 
svome knezu Ludoviku." Korčulani, došavši pod Ladislavljevu vlast 
i pod upravu njegova kneza, saznali su, da je netko pisao protiv 
njihove općine pismo Aldemariscu, kapetanu galija, te veliko vijeće 
9. travnja zaključuje, da se ima pronaći onaj, koji je to pisao.*? 
Međutim je došla pod Ladislavljevu vlast još u mjesecu veljači 
čitava Hrvatska do Drave. Kad je Ladislav vidio, da mu je vlast 
u Hrvatskoj osigurana, naumio je, da sam lično krene u svoje novo 
kraljevstvo. Neki su mu se u Dalmaciji nadali još u siječnju. Uopće 
su se počeli praviti pripreme za njegov doček. Tako i korčulansko 
veliko vijeće zaključuje I. svibnja, da Ivan Radetinov bude patro- 
nom općinskog brigentina, koji će poći na poklon kralju Ladislavu 
u pratnji od 60 ili 64 čovjeka. Vijeće izabere i posebni odbor ple- 
mića iz grada i iz svakog sela po dva, koji će odrediti ljude za 
brigentin i sakupiti novac za putovanje. Određeni su bili u odbor 
Mikula Ziljković, Ivan Radetinov, Vidoš Radoslavić, Nikša Prvo- 
šević, Ostoja Marinić, Lukin Bilšić, Mihovil Dragošević, Vita Rado- 
milić, Radić Lučić i Stojan Ivanović. Korčulansko veliko vijeće 
zaključilo je pak u svojoj sjednici od Ig. svibnja, da se dade vladi 
skupa s ostalim za to odabranim plemićima vlast, da može poslati 
ljude, koji će vidjeti, što se okolo po Dalmaciji događa, te pro- 
suditi, kada se moraju poslati galije za kralja Ladislava; uopće da 
urade, što se bude činilo, da je za dobro otoka.* Dakle već I. svibnja 
zaključeno je bilo, da se pošalje jedan brod ka kralju Ladislavu, ali 
se za to čekao pogodan moment, tako da je korčulanska galijota 
otplovila u Bari tek 4. lipnja, da se pridruži kralju Ladislavu, koji 
je imao otputovati u svoje novo kraljevstvo. Ova galijota ipak nije 
sačekala odlazak kraljev iz Pulje, već je odnijela samo kraljeve 
poslanike. Na putovanju je bila šest sedmica"; Is. srpnja se na- 
lazila opet u Korčuli, gdje je veliko vijeće raspravljalo o novom 
putovanju, koje se ima poduzeti. Odlučeno je, da Ivan Radetinov 
bude ponovo zapovjednik lađe, koja će s istom momčadi poći ka 
kralju Ladislavu. Ivan Radetinov bio je određen i za poslanika, a 


81 Zapisnik korčulanskog velikog vijeća. 

82 Ibidem. 

83 Zaključci od 1. i 15. svibnja u zapisniku korčulanskog velikog vijeća. 

84. O ovom putovanju općinske galijote zapisano je na jednom posebnom 
listu u korčulanskom arhivu u Zadru. 

osim njega biše još izabrani za poslanike Obrad Dobroslavić i 
kancelar Antonijev. Njima bi naloženo, da pođu k vojvodi Hrvoju 
te mu preporuče grad i otok Korčulu. To poslanstvo kao da nije 
odmah krenulo na put, jer 21. srpnja odlučuje veliko vijeće, da se 
s ostalim poslanicima pošalje i korčulanski biskup, koji se dobro- 
stivo primio tog poslanstva. 


Dolazak kralja Ladislava u Zadar i Korčulani, Ladislav daruje 
otoke Korčulu, Hvar i Brač obitelji Matafaris, a poslije vojvodi 
Hrvoju. Uistinu baš u to vrijeme stigao je u Zadar svečano dočekan 
19. srpnja kralj Ladislav te bi već idućeg mjeseca, 5. kolovoza okru- 
njen u zadarskoj katedrali od ostrogonskog nadbiskupa Ivana od 
Kaniže kao kralj ugarsko-hrvatski. Kroz mjesec rujan potvrđivao 
je kralj Ladislav u Zadru privilegije pojedinih općina; Šišić nabraja 
nekoliko tih općina**; vrlo je vjerojatno, da je tada ili bar nešto 
kasnije potvrdio korčulanske privilegije. Možda je s tim u vezi 
putovanje korčulanskog brigentina u mjesecu rujnu ili listopadu pod 
vodstvom Junija Stipoševića, kojega pravu svrhu radi pokvarenog 
teksta zapisnika velikog vijeća ne možemo doznati. 

Sada, kada je Ladislav potvrđivao razne privilegije, potvrdi 
braći Alvizu i Gvidonu de Matafaris i njihovim nasljednicima 
posjed otoka Brača, Hvara, Visa i Korčule. Dakle vidimo, kako 
je Ladislav išao baš za tim, da ovi otoci ostanu u rukama obitelji 
de Matafaris i da tako na ovaj način nagradi ovu porodicu, koja 
mu je učinila toliko usluga. Imamo Ladislavljevo pismo, pisano 
kaptolu zadarske crkve 3. listopada, u kojem mu to javlja i moli 
kaptol, da pošalje jednog svog čovjeka kao svjedoka, koji će skupa 
s ostalim svjedocima prisustvovati uvođenju braće Matafarisa u 
posjed otoka; u pismu spominje, ako bude onih, koji bi imali što 
da prigovore, neka u određenom roku iznesu svoje prigovore.“ 
Već je prije bio član porodice Matafaris knezom ovih općina, ali 
više kao kraljev predstavnik; sad se išlo za tim, da ove otoke dobije 
obitelj u neku ruku kao svoj feud. Kralj Ladislav bojeći se sudbine 
svoga oca Karla Dračkog nije htio poći dublje u unutrašnje zemlje, 
nego je čak nakanio vratiti se u Napulj. Prije odlaska imenova voj- 


8 Zaključci od rs. i 21. srpnja u zapisniku velikog vijeća. 

86 Šišić: Vojvoda Hrvoje p. 162. 

87 Ljubić: Statuta et leges civitatis Buduae, civitate Scardonae, et civitatis 
et insulae Lesinae p. 387—388. 

vodu Hrvoja Vukčića 19. listopada za glavnog namjesnika u Ugar- 
skoj, Hrvatskoj, Dalmaciji i Bosni, a zatim ga imenova splitskim 
hercegom i darova mu grad Split i otoke Brač, Hvar i Korčulu. 
Eto ove otoke dariva sada Hrvoju, a malo ih je prije svečano 
darovao braći Alvizu i Gvidonu Matafarisu, te Lucius komentirajući 
ove događaje zgodno veli: »Kao što se često: događa, da oni moćniji 
običavaju spriječiti državne darovnice dane privatnim osobama, 
tako se dogodilo i onda; budući da je Ladislav bio prinužden služiti 
se silama i ugledom Hrvoja za uzdržavanje gospodstva u Dalmaciji, 
stajalo mu je u interesu, da ga sačuva sebi sklona i da mu osim vikar- 
ske vlasti, koju je vršio, udijeli također vlast splitskog hercega i 
odstupi mu vladu nad gore spomenutim otocima, te je Matafarisima 
ostala sama karta privilegija kao svjedočanstvo dobre volje kralja 
Ladislava.«** Još istog mjeseca plovio je Ladislav uz našu obalu vra- 
ćajući se kući u Napulj, kamo je stigao početkom studenoga. Vlast 
je Hrvojeva bila sada vrlo velika, te njegov položaj zgodno karak- 
terizira Šišić ovim riječima: »Herceštvom spljetskim postaje on 
zapravo samostalan vladalac s određenim teritorijem, pak tako mu 
bude omogućeno da gotovo čitavih desetak godina riječ njegova 
odlučuje u sjeverozapadnom dijelu Balkanskoga poluotoka, Što više, 
nekoč za kralja Stjepana Tvrtka tako malo poznati vojvoda Donjih 
krajeva sada je toliko ojačao, da mu ne samo među bosanskim veli- 
kašima ne bješe ravna, nego uopće nije mu bilo premca na čitavom 
Balkanu, izuzevši osmanlijskog sultana. Trogiranin Lucius sasvim 
ispravno kaže, da je herceg Hrvoje Vukčić vladao u Dalmaciji ne 
kao kraljevski namjesnik, nego kao da je sam kralj. I doista uredi 
on svoj dvor dijelom u Bosni u Jajcu, dijelom u Spljetu, a dešavali 
su se na njemu »knezovi« i »vojvode«, koje on u svojim ispravama 
navodi kao »svjedoke«; on je držao svoju vojsku, šiljao stranim 
vlastima svoje poslanike, kovao svoje novce, za koje je iscrpavao 
onda još cvatuće bosanske rudnike; Venecija opet davala mu je 
raznih luksurioznih predmeta i oružja, a do potrebe i novaca. 
Dapače isti su mu pisci stali posvećivati svoja djela i to patarenski 
i katolički«." 

Dakle vojvoda Hrvoje dobio je u listopadu Split, Brač, Hvar 
i Korčulu u samostalno vladanje, te je ona Ladislavljeva darovnica 
braći Matafaris iz Zadra ostala bez vrijednosti. Hrvoje, koji je prema 


88 Lucio: op. cit. 383. 
89 Šišić: op. cit. p. 166. 

Lucijevim riječima vladao kao pravi suveren, posjedujući te otoke 
kaoj svoje, ostavio je ipak za neko vrijeme u njima Alviza de Mata- 
farisa kao kneza otoka. O tome kneževanju Alviza imamo samo 
jedan jedini akt od 6. studenoga g. 1404., kojim on određuje Miha 
Madija iz Splita za svoga generalnog vikara svih triju otoka; daje 
mu ovlaštenje, da može u pojedinim općinama zadržati rektore iza- 
brane od njih samih ili po svojoj volji imenovati u svakoj svoje 
posebne vikare. Kad je pak imenovan knezom Alvize de Matafaris 
sa strane Hrvoja i kad je takvim prestao biti, ne možemo saznati 
iz dokumenata. Tolikoj sigurno znamo, da je već od rujna g. 1403. 
pa sve do kolovoza 1405. Korčula birala domaće rektore.?" 


Nastojanje Dubrovčana g. 1403. da se dostanu Korčule. Iako 
su Dubrovčani bili u prijateljstvu s vojvodom Hrvojem, nijesu 
nikako htjeli pristati uz Ladislava, nego su čak počeli raditi oko 
toga, kako bi otoke Korčulu, Brač i Hvar predobili opet za Žig- 
munda. Iz čitavog njihova djelovanja u tom pitanju vidi se, da 
nijesu bili tu toliko rukovođeni ljubavlju prema Žigmundu koliko 
željom, da te otoke steknu za sebe. Već 18. rujna zaključuje korču- 
lansko veliko vijeće, da Obrad Dobroslavić pođe u Dubrovnik kao 
poslanik sa danom mu instrukcijom."“ On tamo vodi nekakve pre- 
govore, jer vidimo vijeće umoljenih, gdje u svojoj sjednici od 22, 
rujna raspravlja o odgovoru, koji se ima dati korčulanskom posla- 
niku, te daje ovlaštenje knezu i malom vijeću, neka odgovore u 
onom smislu, kako je to zaključilo isto vijeće umoljenih. Dubro- 
vačka republika hoteći da te otoke dobije od Žigmunda, nastojala 
je, koliko je stajalo do nje, da sa svoje strane spriječi, da ih ne bi 
dobio tko drugi. Razumijemo stoga dobro, zašto nastoje Dubrovčani 
odvratiti te općine od Ladislava. Oni su mislili, da će tim svojim 
nastojanjem predobiti Žigmunda, da zadovolji njihovu želju, a ako 
im uspije, da općine priznadu Žigmunda, onda će ih već lako moći 
od njega primiti. Vijeće umoljenih i dubrovačko veliko vijeće za- 
ključuju 28. listopada, da se ima stvoriti odredba, prema kojoj 
nijedan Dubrovčanin ne smije izmoliti ni za sebe ni za kakvu drugu 
osobu od ugarskog kralja niti od kakve druge osobe Korčulu, Hvar 
i Brač, niti uopće pojedine od tih otoka, niti kakvo pravo nad tim 

% Vidi o svemu tome Paulinijev Catalogo, sudbenu kriminalnu knjigu 
korčulanskog arhiva za godinu 1404. i 1405. i zapisnik korčulanskog velikog 
Ko) % Zapisnik korčulanskog velikog vijeća. 

otocima. Sutradan, dvadeset i devetog, donesen je taj isti zaključak, 
samo još obrađenije i opširnije. Tu se osim spomenutog još izričito 
veli, da nijedan Dubrovčanin ne smije ni izmoliti ni primiti te otoke, 
pak niti za bilo kakve svoje zasluge, pod prijetnjom globe od tisuću 
dukata; ako netko dobije za sebe te otoke, odmah je dužan da ih 
se odrekne; nitko ne može niti od velikog vijeća biti oslobođen te 
globe, a tko je ne plati, ima se držati u zatvoru, sve dok ne plati; 
može tužiti one, koji bi radili protiv toga zaključka, i dobiva polo- 
vinu novčane globe, ako se tužba pokaže kao istinita. Vidjeli smo, 
da je i Ostoja, koji je milošću bosanskih velikaša, a u prvom redu 
Hrvojevom, došao g. 1398. do bosanskog prijestolja, bio na strani 
Žigmundovih neprijatelja, ali g. 1403. stao se približavati Žigmundu 
i početkom mjeseca studenoga sklopi napokon s njim mir priznavši 
ugarskog kralja kao svoga gospodara. Dubrovčani su čuli za ta 
mirovna dogovaranja, pa su nastojali da svakako osujete sporazum. 
Bili su naime oni nepomirljivi neprijatelji Ostoje, koji je od njih 
već i prije zahtijevao, da priznadu njegov protektorat i razviju 
bosansku zastavu, a kad oni, vjerni Žigmundu, to ne htjedoše učiniti, 
provalio je u dubrovačko područje i tu nanio mnogo štete. Ne zna- 
jući dakako, da je mir već sklopljen, Dubrovčani su poslali 16. 
studenoga Mihajla de Resti i Franka de Baxeio u Budim s namjerom, 
da osujete sklapanje mira. Tom su prigodom oni imali zamoliti za 
Dubrovnik otoke Brač, Hvar i Korčulu. Citirat ćemo iz opširnije 
instrukcije ono, što se odnosi na otoke: »Također poslije tužbe o 
štetama nanesenim nam od strane Bosne, kao što je gore rečeno, 
morate tražiti od našega gospodara u posjed kao dobru uspomenu 
naše vjernosti tri otoka, naime Brač, Hvar i Korčulu. Počinjući o 
toj stvari onakvim uvodom, kakav će se činiti zgodnim vašoj razbo- 
ritosti, treba da date povoda, kako biste počeli vaše govorenje o 
tome. I između ostalog shodnog i kićenog govorenja, koje će pret- 
hoditi po vašoj razboritosti, možete reći, da oni otoci kao naoružani 
jesu prvi, koji dolaze u ruke i vlast neprijateljima, a ovi otoci u 
neprijateljskoj vlasti kao susjedni i poznajući naše pre smetaju 
nam, te je kretanje i Putovanje naše po moru spriječeno. A došavši 
oni pod nadzor i vlast našu bili bi sigurniji s obzirom na našu po- 
morsku snagu. Mi posjedujući ih mogli bismo se snažnije oduprijeti 
neprijateljima Vašeg Veličanstva i mnogo otvorenije stajati u službi 
Vašeg Veličanstva. I o ovom slijedite dalje onakvim shodnim i kiće- 
nim govorom, kakav je Bog udijelio vašoj razboritosti, imajući o 

stvari svu dužnu i pomnjivu brigu, tako da dao Bog uzmognete doći 
do dobrog završetka. 

Također da uzmognete izvršiti čitavu našu namjeru o tim 
otocima, morate se sastati sa landrespanom, za kojeg ćemo vam dati 
vjerodajno pismo. I poslije dužnog pozdrava i preporuke sa strane 
grada nastavite što ljepšim načinom, koji vam se čini, da ga nago- 
vorite, da nam bude sklon za postignuće otoka. I na sličan način 
uradite i s gospodinom Stiborom, s Frankom Konjevićem i s banom 
Ivanišem od Marote i s ostalim barunima, kako će se činiti vašoj 
razboritosti. I osim ovoga, ako će vam se zgodnim činiti, sjetite 
landrespana njegove prijazne ponude, koju nam je učinio u svojem 
pismu. 

A ako ne uzmognete dobiti tri otoka skupa, kao što je rečeno, 
nastavite onim lijepim načinima, koji će vam se činiti, da ih možete 
upotrebiti; zadržite stvar još neodlučenom, ako bude potreba, moleći 
O tom našeg gospodara, da odgodi drugu eventualnu odluku o oto- 
cima; na koncu javite nam, da znamo, i dobit ćete naš odgovor. 
I sve ono, što će slijediti o tome, morate nam brižljivo dati na 
znanje i obavijestite nas o svemu. 

Također ako ne uzmognete dobiti sva tri otoka, a vi nastojte 
dobiti dva ili jedan od njih i uopće što god više možete.« 


U mjesecu prosincu rade Dubrovčani živo oko toga, da otoci 
priznadu Žigmundovu vlast, nastojeći pri tome, da i oni sami poslije 
njihove eventualne predaje steknu što više utjecaja na njima. Imamo 
ovu njihovu instrukciju datiranu 3. prosinca 1403.: 

»Mi Marin de Kaboga, knez Dubrovnika, s našim malim vije- 
ćem i vijećem umoljenih naređujemo vama Paskvalu de Resti, kape- 
tanu, i Natalu de Proculo i Theoru de Prodanello, patronima onih 
galija i vijećnicima naše armade, da morate otputovati iz luke na 
Lokrumu s našim dvjema naoružanim galijama i ići u smjeru zapada 
prema Omišu. I idući tim putem morate doći u grad Korčulu. I tu 
sa strane patrona galija treba da pozovete Korčulane, da se moraju 
povratiti k vjernosti prema našem i njihovu naravnom gospodaru 
kralju Žigmundu i podignuti njegove zastave, navodeći ih na to 
onim lijepim riječima i razgovorima, koji će se vašoj razboritosti 
učiniti zgodnima. I govoreći im o dobrom stanju spomenutog našeg 
gospodara, treba zatražiti, da predadu svoj brigentin u naše ruke, 
da bi se sačuvala ljubav između njih i nas. 

Ako oni pristanu na to, zatražite od njih, da nam se pokora- 
vaju u svemu, što pripada na službu admirala, sve do druge kakve 
zapovijedi spomenutog našeg gospodara, i da oni ne nose ni sol 
ni vino ni drugi živež u zemlje kralja od Bosne. 

Ako oni pristanu na ove stvari, neka pošalju dvojicu iz svoje 
sredine u Dubrovnik, da urede svoju službu s našom vladom o ovim 
poslovima i ostalim potrebnim stvarima. 

Također, ako oni ne budu htjeli prihvatiti, morate im reći, 
da na nijedan način naša vlada ne može to drukčije podnijeti, te 
ako pri vašem povratku ne učine, kako ste im kazali, da ćemo ih 
prinuđeni našom vjernosti smatrati kao neprijatelje. 

I odmah, kako upoznate položaj, obavijestite nas javljajući 
nam preko Stona. I otuda otputujte i nastavite vaš put.« 

U instrukciji se dalje veli, da pođu na Hvar pa na Brač i 
tamo na isti način učine i pokušaju kao i na Korčuli. 

Kakav je bio uspjeh ove ekspedicije, u izvorima nam se ništa 
točno ne veli, ali Korčulani su ipak poslali svoje poslanike u Du- 
brovnik, da tamo pregovaraju. Kao što smo uopće mogli dosad 
vidjeti, Korčulani su u ovo vrijeme vodili politiku laviranja i kole- 
banja i čestog pregovaranja. Premda su ipak priznavali nečiju vlast, 
to nijesu htjeli biti u otvorenom neprijateljstvu prema drugima, 
kojima su često slali poslanike. Njima je lebdjela misao, da njihova 
komuna sačuva što samostalniji položaj, pa su mislili, da će ga 
takvom politikom sebi obezbijediti. I ako su poslali poslanike u 
Dubrovnik, da pregovaraju, ipak nijesu bili skloni da se tako lako 
odvrate od vjernosti prema Ladislavu. Dubrovačko veliko vijeće 
zaključuje stoga 29. prosinca, da se odgovori korčulanskim posla- 
nicima, ako se ne sklone opomenama i savjetima na povraćanje 
k dužnoj vjernosti prema Žigmundu, Dubrovčani će biti prisiljeni 
smatrati ih za svoje neprijatelje, kao što im je već rekao kapetan 
armade. Sutradan zaključuju i vijeće umoljenih i veliko vijeće, da 
se ponovo pregovara s korčulanskim poslanicima, ako ovi imadu 
neograničenu punomoć, da se nagode s Dubrovčanima prema nji- 
hovim zahtjevima. Ako poslanici odgovore, da nemaju te punomoći, 
ima im se reći, da pošalju svog kancelara u Korčulu, da tamo dobije 
ovlaštenje, a ostala dvojica od poslanstva neka ostanu u Dubrovniku. 
Svi ovi pozivi, opomene, pa čak ni prijetnje, nijesu mogli nagovoriti 
Korčulane, da priznadu vlast Žigmundovu.? 


?2 O svemu ovom nastojanju Dubrovčana vidi dokumente kod Gelcich- 
Thalloczy: Diplomatarium pod odnosnim datumima i Restija p. 205. 

Korčulani u zapletajima od g. 1404. i 1405. i njihov odnos 
prema Dubrovniku kroz to vrijeme. Ako Dubrovčanima nije 
uspjelo povratiti Žigmundovu vlast u najjužnijim dijelovima hrvat- 
skih zemalja, uspjelo je to njemu samom bar donekle u sjevernim 
hrvatskim krajevima. Već svojom amnestijom od 8. listopada 1403. 
predobio' je opet za sebe mnoge ugarske plemiće, koji mu nijesu bili 
vjerni, a u Slavoniji u mjesecu veljači g. 1404. sastali su se u Kri- 
Ževcima neki istaknutiji njegovi pristaše, gdje su s ostalim prisutnim 
plemićima uglavili savez na Žigmundovu obranu protiv Ladislava 
Napuljskog. U užoj Hrvatskoj bili su mu vjerni krbavski knezovi, 
a nekoliko vremena zatim pristao je uz Žigmunda knez Nikola 
Krčki, kojega već početkom g. 1404. ubraja među svoje »vjerne i 
ljubljene«. Taj porast Žigmundove vlasti u sjevernom Jadranu, 
nastao pristajanjem krčkog kneza uza nj, djelovao je na otok Rab, 
koji skoro potom pristade uz Žigmunda, pače u veljači izabere 
Nikolu Krčkoga svojim knezom. Tu povoljnu situaciju za Žigmunda 
zgodno ocjenjuje Šišić ovim riječima: »Ovi su događaji od velike 
važnosti po politički položaj Žigmundov na Adriji, jer stekavši 
moćna kneza i više otoka, kao što su Krk, Cres, Osor i Rab, dok 
mu je na jugu i onako bila vjerna dubrovačka republika, mogao je 
lako napadati ne samo Zadar, nego i ostale dalmatinske gradove.«*? 

Međutim i u Bosni bile su krenule neko vrijeme stvari kroz 
g. 1403. takvim tokom, koji je bio povoljan za kralja Žigmunda. 
Kako vidjesmo, bosanski kralj Ostoja bio se približio g. 1403. Žig- 
mundu i s njime u mjesecu studenom sklopio čak 1 mir. Ovo pribli- 
ženje bosanskog dvora budimskom nije se ni malo sviđalo vojvodi 
Hrvoju ni ostalim bosanskim velikašima, pa tako u Bosni započne 
borba protiv Ostoje. Bilo je pojedinih pokušaja izmirenja, ali bez 
uspjeha. Dubrovačka je republika bila u velikom neprijateljstvu 
s Ostojom, jer je on upadao u dubrovački teritorij i zahtijevao, da 
Dubrovčani razviju bosansku zastavu. Zanimljiva i komplicirana 
se sada odigrala igra. Dubrovnik je vjeran Žigmundu, a veliki pro- 
tivnik Ostoje, novog njegova saveznika; Hrvoje je eksponent Ladi- 
slavljev i protivnik Žigmundov, ali i Ostojin, i to ovog posljednjeg 
poglavito radi toga, što se pridružio Žigmundu. Premda su bili razni 
uzroci toga neprijateljstva kod Dubrovčana od uzroka, radi kojih 
je Hrvoje bio Ostojin neprijatelj, nađoše se Dubrovčani i Hrvoje 
sada na istoj liniji. Zajednička im bijaše borba protiv Ostoje, pače 


93 Šišić: op. cit. p. 190. 

dođe i do saveza među njima Is. siječnja 1404. u gradu Zvečaju 
za borbu protiv bosanskog kralja. Vojvoda Hrvoje imao je sada 
dvije neprijateljske fronte: uz starog dušmanina Žigmunda evo sada 
i Ostoje. U tim prilikama on se oružava, sakuplja vojsku, a na 
Jadranu i mornaricu. U vezi je s time sigurno i jedno pismo pisano 
Korčulanima 23. veljače 1404. iz Splita. Tekst je pisma zabilježen 
u zapisniku korčulanskog velikog vijeća, ali je na mjestima tako 
izblijedio, da ga je nemoguće čitati, a na jednom važnijem mjestu 
nalazi se rupa, no ipak se može raspoznati glavni smisao pisma, 
premda ne možemo razabrati, tko ga šalje. Znamo samo toliko, da 
ga šalje jedna osoba iz Splita u ime vojvode Hrvoja i kralja Ladi- 
slava. U pismu se traži od Korčulana, da pošalju k mornarici svoju 
galijotu, a da s njom pošalju sindike i poslanike s neograničenom 
punomoći, Vidi se dakle, da se tu radi o važnim pregovorima, kad 
se traži odašiljanje takvih poslanika, ali na žalost o tome ne znamo 
ništa pobliže. 

Dubrovačka republika sa svoje strane, ukoliko može, razvija 
neprijateljsku akciju protiv Ostoje. Tako ona nastoji spriječiti 
dovoz hrane i soli u Bosnu. Već smo prije vidjeli, kako Dubrovčani 
prošle g. 1403. traže od srednjedalmatinskih otočnih općina Hvara, 
Brača i Korčule, da ne šalju preko Neretve živeža ni soli u Bosnu. 
8. ožujka g. 1404. daje u tom smislu knez instrukciju Andriji Pavla 
Sorga, kapetanu dubrovačke armade u Neretvanskom kanalu." On 
treba da se ukrca na općinsku galeotu i pođe najprije u Korčulu i 
tu energično zatraži od korčulanske vlade, da ne bi nitko iz Korčule 
išao u Bosnu, niti preko Neretve niti kojim drugim putem pristao 
uz obale bosanske, jer će inače u protivnom slučaju dubrovačke lađe 
zaplijeniti njihove brodove i zarobiti ljude te ih držati u zatvoru 
u Dubrovniku. To isto ima kazati on i Hvaranima. Uopće dubro- 
vačka armada ima u čitavom Neretvanskom kanalu pa uzduž čitave 
Krajine, koja je još bila pod bosanskom vlasti, pa sve do Omiša paziti 
na to, da ne bi koji brod išao u Neretvu i uopće pristao uz te obale; 
ako se brodovi usprotive, imaju se uhvatiti i poslati u Dubrovnik. 
Jedino se prema Mlečanima preporučuje obzirniji postupak. 

Spomenuli smo gore dubrovačko poslanstvo, koje je u stude- 
nom prošle godine išlo ka kralju Žigmundu i između ostalog zatra- 
žilo od njega otoke Brač, Hvar i Korčulu. Ovaj put je ono u tom 


% Nalazi se u Lettere e commissioni di Levante knjiga IV, list 60——61 u 
dubrovačkom arhivu. 

pogledu imalo i uspjeha, jer je kralj uistinu udijelio još prije Duhova 
g. 1404. te otoke Dubrovčanima. O tom je on obavijestio i otočne 
općine pozvavši ih, da se svakako pokore Dubrovčanima, i to svaku 
posebnim pismom; ono upravljeno Korčulanima datirano je »feria 
tercia proxima ante festum Penthecostes« (13. svibnja). Ovaj put 
dakako sve to nije bilo od velike koristi Dubrovčanima. Faktična 
je situacija bila drukčija. Otoci nijesu bili u Žigmundovoj vlasti, pa 
je prirodno, da ga nijesu poslušali, a on dakako nije imao sredstava, 
da ih na to prisili. U najboljem slučaju ovaj akt Žigmundov mogao 
je poslužiti Dubrovčanima u budućnosti, kad se situacija preokrene. 
Poznato je, da je Dubrovnik bio inače u dobrim i prijateljskim 
odnošajima s vojvodom Hrvojem. To ga dakako nije smetalo, da 
traži od kralja Žigmunda, protivnika Hrvojeva, otoke, koji su se 
nalazili pod vlasti vojvode. Takvo svoje držanje nastojali su ipak 
Dubrovčani opravdati pred Hrvojem, kojemu su sigurno bile poznate 
te njihove makinacije. Krajem svibnja g. 1404. određuju Dubrovčani 
Paskala de Resti i Marina de Bona, koji će poći u Bosnu i u prvom 
redu obaviti razne poslove kod Hrvoja. 29. svibnja bi im izdana 
instrukcija. Između mnogih drugih stvari, koje nas ne zanimaju, u 
instrukciji se veli i ovo: » Također ako bi vam vojvoda govorio o 
trima otocima, vi odgovorite, da o tome nemate instrukcije, ali mu 
ipak recite: Znajte, da ono, što mi učinismo, bijaše za to, što bijasmo 
čuli, da je kralj Ostoja tražio, da ih dobije i poslao poslanstvo 
tražeći ih od kralja Žigmunda, a kralj se je opravdao s nama.«** 
Da li su te tvrdnje Dubrovčana o Ostoji točne, iz drugih izvora 
niješmo mogli provjeriti, ali u svakom slučaju one su imale Dubrov- 
čanima poslužiti kao vrlo zgodno sredstvo, da se opravdaju, za 
što oni kao prijatelji Hrvojevi traže njegove otoke. Bolje da ih imaju 
oni, prijatelji njegovi, nego Ostoja, njegov neprijatelj! 

U Bosni pak pogoršala se situacija na štetu Ostojinu. I ako 
je bilo nekih pokušaja izmirenja, ipak neprijateljstvo Hrvojevo i 
drugih bosanskih velikaša protiv Ostoje potrajalo je i dalje te je 
doseglo kulminaciju, kad oni negdje u sredini svibnja g. 1404. 
svrgoše Ostoju i postaviše na kraljevsko prijestolje Stjepana II. 
Tvrtka Tvrtkovića, zakonitog sina Stjepana Tvrtka I. 

% Njegov original nalazi se, prema, navodima Wenzelovim, u bečkom 
državnom i dvorskom arhivu. Wenzel ga donosi u svojoj raspravi Beitrage zur 


Quellenkunde der dalmatinischen Rechrsgeschichte im Mittelalter (Archiv  fiir 
Kunde čsterreichischer  Geschichts-Quellen 1850. Erster. Band, IlII—IV Hefr 


P. 552). dgana x 
% Lettere e commissioni di Levante folio 102. 

U srpnju iste godine spremao se vojvoda Hrvoje protiv Omiša. 
S tim u vezi Korčulani su primili poziv iz Splita, da pošalju vojnu 
pomoć, i to od splitskog kneza Petrače, koji je tamo bio sigurno 
postavljen od Hrvoja kao gradski knez. Taj poziv u prijevođu glasi 
ovako: »Plemenitim ljudima, dragim prijateljima pozdrav; znajte 
to, da smo za zauzeće grada Omiša poslali našu armadu, i čujte 
zapovijed, koju nam je objavio naš vojvoda, da od vas zatražimo, 
da vi na isti način odredite vašu armadu; stoga prema riječima 
samog vojvode tražimo i opominjemo vas, da odmah vidjevši ovo 
pismo bez ikakova oklijevanja izvolite odaslati oko Omiša vaš 
brigentin naoružan i opremljen svim potrebnim, na službu spome- 
nutog gospodara; drukčije ne smijete učiniti, ako želite izbjegnuti 
srdžbu gospodina vojvode. Dano u Splitu dne prvog srpnja, 
dvanaeste indikcije.«"" Korčulani se odazvaše poslavši svoj brigentin 
s balestrerima, a brigentinom je zapovijedao pl. Junije Piruzović.* 

Već prije smo istakli, kako je ono kralj Ladislav darovao bio 
obitelji de Matafaris otoke Korčulu, Hvar i Brač, ali malo zatim 
te iste otoke predade Hrvoju, koji ipak u njima ostavi kneževsku 
vlast za neko vrijeme Alvizu de Matafaris. Saznali smo iz jednog 
dokumenta od 6. prosinca 1404., da je ovaj još tada bio knezom 
otoka. Lucije nam u svojem djelu Memorie di Trau"" onako općenito 
veli, da je Hrvoje primivši vlast nad otocima od Ladislava upravu 
nad Korčulom povjeravao Dubrovčanima, koji su tamo slali kneza, 
što se titulirao »de mandato Hervojae Ducis Spalati Comes Cor- 
cyrae«. Iz onog, što smo dosad pripovjedili, a također iz onoga, što 
ćemo docnije razložiti, vidi se, da to nikako ne može vrijediti za 
čitavo doba Hrvojeve vlade nad Korčulom, koja je trajala od g. 
1403. do I413.; no zato ta vijest, koju je sigurno Lucije crpio iz 
pouzdanog izvora, vrijedi barem za neko vrijeme Hrvojeve vlade. 
Iz drugih naime izvora znamo sigurno, da su Dubrovčani vršili vlast 
nad Korčulom nekoliko prvih mjeseci g. 1405., a pouzdavajući se 
u informacije Lucijeve vjerujemo, da je to bilo po Hrvojevu man- 
datu. Ne znamo ipak točno, kad je ta vlast počela; sigurno znamo 
tek, da je bila već u siječnju. Dubrovačka vlast tu nije bila trajna 
ni tako reći suverena, kako su oni tražili i dobili g. 1404. na papiru 
od Žigmunda, već samo privremena i mandatorna. Kroz to vrijeme 


%7 Ovo je pismo zapisano u zapisniku korčulanskog velikog vijeća. 
9% Računske knjige korčulanskog arhiva u Zadru. 
* p. 396. 

obraćaju se Korčulani dubrovačkoj vladi tražeći u izvjesnim momen- 
tima pomoći i savjeta. Možemo ovom prigodom spomenuti i to, da 
su Korčulani i prije toga kroz g. 1403. i 1404. podržavali trgovačke 
odnošaje s Dubrovnikom uza sve to, što su im Dubrovčani g. 1403., 
pozivajući ih, da se pokore Žigmundu, prijetili, da će ih smatrati 
svojim neprijateljima, ako se ne odazovu njihovu pozivu; u ožujku 
g. 1404. Korčulani su se, kao što su to i prije često radili, obratili 
Dubrovčanima, da im uz plaću ustupe žita za potrebe grada i otoka, 
i Dubrovčani su im najpripravnije zadovoljili molbu.“ Sada pak 
nalazeći se u neku ruku pod njihovom vlasti traže zaštitu kod njih 
protiv Splićana. U siječnju g. 1405. došavši Splićani s brodovljem 
u položaj Za merom ispod Bradata na otoku Korčuli (u distriktu 
sela Blata) pljačkali su i oteli 140 komada blaga." Sigurno su još 
kakve druge štete nanijeli, jer Korčulani pišu krajem siječnja pismo 
Dubrovčanima, u kojem se tuže na Splićane i na neprilike, koje im 
oni prave. Dubrovčani im pismom, datiranim 2. veljače, odgovaraju 
tješeći ih i kudeći Splićane radi njihova postupka. U ovoj stvari 
potužili su se Dubrovčani vojvodi Hrvoju, gospodaru Splita, tužeći 
se na Splićane i zauzimajući se za Korčulane. 6. veljače 1405. pišu 
oni hrvatskim jezikom pismo Hrvoju, u kojem se žale, da su bri- 
gentini i brodovi splitski došli na otok Korčulu i najbližemu selu, 
gdje su pristali, nanijeli štetu. Stoga mole Hrvoja, časteći ga mnogim 
komplimentima, da se krivci kazne, a Šteta nadoknadi. Na kraju 
pisma ističu pak: »... Jer vaša velikost zna, kojim putem i kako 
jesu oni otoci u našim rukama«."" Ovog mjeseca siječnja tražio je 
vojvoda Hrvoje od Korčulana, ne znamo zašto, da pošalju k njemu 
svoje poslanstvo. Korčulani su odlučili, da mu ga pošalju, ali o 
svemu tome obznanjuju u posebnom pismu, pisanom posljednjega 
dana u mjesecu, Dubrovčane, tražeći valjda od njih savjeta, i čak 
uklopljuju pismo, Što su ga primili od Hrvoja, obećavajući, da će 
im javiti o rezultatu poslanstva. Dubrovčani im odgovaraju već 
2. ožujka odobravajući odluku njihovu o slanju poslanstva i moleći 
ih, da prema obećanju odmah i bez oklijevanja izvijeste o onome, 
što im poruči vojvoda. Nakon malo dana Korčulani opet pišu u 
Dubrovnik ponovo javljajući, da su odlučili poslati poslanstvo 


100 O tome i trgovačkim odnosima saznajemo iz raznih ugovora u du- 
brovačkim Diversa cancellariae. 

104. O tom saznajemo iz tužbe od 12. veljače u sudbenoj knjizi arhiva 
sreskog načelstva u Korčuli. 

102 Pucić: Spomenici srpski I, p. 58. 

k Hrvoju, te moleći za dvije baliste i praha za bombarde. Dubrov- 
čani opet odgovaraju brzo, već ro. ožujka, odobravajući odluku 
Korčulana i moleći ih za izvještaj o rezultatu poslanstva, a pripravni 
su dati im zatraženo oružje i prah; dat će im ga odmah, čim Kor- 
čulani dođu po nj. Ovo korčulansko poslanstvo k Hrvoju moralo 
je obaviti sigurno kakav važan posao, jer Dubrovčane silno intere- 
sira njegov uspjeh. 21. ožujka daju oni instrukciju Marinu Gradi, 
patronu dubrovačke galije, koja ima poći u Neretvanski kanal, te 
njemu osobito preporučuju, da najprije pođe u grad Korčulu i da 
se tu interesira za ono poslanstvo poslano Hrvoju. On će zapitati 
u Korčuli, da li su se vratili poslanici, a ako nijesu, imaju li kakvih 
vijesti od njih; ako su došli natrag, neka ga izvijeste, kako su obavili 
posao s hercegom; u tom slučaju neka odmah pošalju glasnike u 
Dubrovnik, da tamo obavijeste vladu o poslanstvu; ako se poslanici 
još nijesu vratili, neka on kaže Korčulanima, da odmah po njihovu 
povratku jave oni o tome. Neka još zapita Korčulane, znaju li što- 
god o kakvim oružanim brodovima, i nek uopće nastoji saznati 
bilo koje novosti. Zatim mu se u instrukciji daju razne druge upute: 
naime najprije neka zakrene od zapada u smjeru prema Neretvan- 
skom kanalu sve do ostrva Usina, ali nek se zalijeta zatim, ako 
mu se bude činilo zgodno, i na zapad, neka vrši stražu i saznaje od 
raznih lađa novosti, ali da ih nikome ne govori. Ako se jave u 
Neretvanskom kanalu kakvi oružani brodovi, neka ih uhvati. Neka 
pazi i na to, hoće li koji dubrovački brod biti napadnut od tih oru- 
žanih lađa. Osobito mu Dubrovčani u instrukciji preporučuju, neka 
pazi i na sigurnost Korčule; ako oružane fuste i barke dođu na 
Korčulu da prave štete Korčulanima, on prema svojoj mogućnosti 
ima to spriječiti; dakako ako to brodovlje bude jače od njega, neka 
se onda nikako ne izlaže nikakvoj pogibli i neka se povuče u stranu; 
ali ako se bude osjećao jačim, neka najprije dođe između njih i 
neka ih na lijepi način odvrati od njihovih namjera. Ovako se o 
tom u instrukciji veli doslovno: »Ako vi vidite, da ste jači od njih 
i da imate više prednosti od njih, idite među njih lijepim riječima 
govoreći: ne pravite štete ovim siromašnim ljudima iz Korčule, koji 
nijesu ništa krivi, | vjeruju, da ni vojvoda ne voli takvih stvari, a 
i mi mislimo, :da se oni u tom slažu s vojvodom...« Ako to ne 
bude koristilo, neka im spriječi nanošenje šteta.*** 


108 "Ta pisma vidi u Letrere e commissioni di Levante knjiga IV pod 
odnosnim datumima u dubrovačkom arhivu. 


ti? 


Iz svega ovoga vidi se dakle, da su Dubrovčani vršili neke 
vrste vlast nad Korčulom. Iz izvora nijesam doznao, tko je tada. 
bio od Dubrovčana imenovan »po mandatu Hrvojevu« knezom 
Korčule. U korčulanskoj sudbenoj kriminalnoj knjizi za godinu 
1405., koja nam je jedina od arhivskih knjiga za to vrijeme saču- 
vana, zabilježeni su jedino domaći rektori, a i prije smo već istakli, 
da su Korčulani imali domaće rektore već tamo od rujna g. 1493- 
pa čak sve do kolovoza g. 1405. Kao što ne znamo točno, kad je 
dubrovačka vlast započela, tako ne znamo ni točno, kad je ona 
svršila, ali svakako u rujnu 1405. nje više na Korčuli nema, jer u 
tom mjesecu nastupa kao knez triju otoka, postavljen dakako opet 
od Hrvoja, njegov sin Balša. Ovaj upravlja kao knez triju otoka, 
a Matija de Petrachis kao njegov vikar u Korčuli sve do kolovoza 
1407. Dakle vidimo, da Hrvoje često mijenja način uprave nad 
Korčulom, pa neko vrijeme bio ju je dao na upravu Dubrovčanima. 


Godina 1405. inače je vrlo zanimljiva, jer i u toj godini 
viđamo pregnuća Ladislava i Žigmunda, da ojačaju svoj položaj. 
God. 1405. poslao je Ladislav iz svoje Napuljske kraljevine, pod. 
zapovjedništvom Ivana de Lusignano, brodovlje, koje je imalo stati 
na put Žigmundovoj akciji. Radeći u tom cilju osvoji ovo brodovlje 
sredinom iste godine otok Rab. Ozlovoljen preokretom situacije na 
svoju Štetu i ne dobivši zamoljenu pomoć od Mlečana zatraži Žig-- 
mund pomoć kod Dubrovčana. Budući da su Dubrovčani bili skloni 
da mu je pošalju, to je glas o tome stigao i do Hrvoja. On pošalje 
nekoliko oružanih lađa, koje dođoše do Korčule, da otuda paze na 
dubrovačke lađe.“"“ Čak i sam Hrvoje stiže u Korčulu. Dobro tumači 
Rački vojvodin boravak u Korčuli kao bdjenje, da Dubrovčani ne 
bi pohitili u pomoć svome pokrovitelju Žigmundu.'" Iz Korčule 
piše Hrvoje 9. listopada Dubrovčanima, tužeći se na njih, da je čuo, 
kako oni pripremaju galije za polazak na Dalmaciju i Rab. Dubrov- 
čani mu na to lukavo odgovore Ig. listopada 1405. pismom pisanim 
hrvatskim jezikom, da to nije istina i da oni uopće na to nijesu ni 
pomislili. Malo dana iza toga, i to 27. listopada, pišu Dubrovčani 
opet jedno hrvatsko pismo, gdje su uz druge neke stvari ponovo o 
tom govorili i odlučno dementiraju, da bi oni bili spremali galije 


104 Ljubić: Povjestnička istraživanja o Hrvoji velikom bosanskom vojvodi 
i spljetskom hetcegu (Rad Jug. akademije 26, p. 83—84). 

105 Rački: Pokret na slavenskom jugu koncem 14. i početkom Ig. stoljeća. 
(Rad Jug. akademije 4, p. 88). 

na Dalmaciju.““* Dubrovčani ne bijahu iskreni, jer su jedno govorili 
Hrvoju, a drugo Žigmundu. Svome pokrovitelju obećaše, da će ga 
pomagati na moru.“ No budući da se Žigmund spremao na vjen- 
čanje s Barbarom, kćeri celjskog grofa Hermana, nije poduzimao 
ništa, da bi pokorio Dalmaciju, pa ni Dubrovčani nijesu došli u pri- 
liku, da mu pomognu. Ako nije kroz godinu 1405. Žigmund poveo 
nikakve direktne akcije, da pokori Dalmaciju i primorsku Hrvat- 
sku, to više treba spomenuti njegovu ratnu djelatnost u Bosni, gdje 
vladaše Tvrtko II., koji nije bio njegov prijatelj, pa ga nije ni pri- 
znavao za ugarsko-hrvatskog kralja, već Ladislava Napuljca, te 
tako bijaše saveznikom hrvatskih nezadovoljnika. Radi toga navali 
Žigmund na Bosnu, pogotovu, što ga protjerani Stjepan Ostoja, 
stigavši u Budim, klečeći moljaše za oproštenje i pomoć, koju mu 
on i obeća. Uistinu Žigmund pošalje nekoliko vojska na Bosnu, koje 
postigoše neke uspjehe. U takvim prilikama vojvoda Hrvoje, fakto- 
tum bosanski, a i vojvoda bosanskih Donjih krajeva, morao je 
ozbiljnu brigu povesti o obrani Bosne, stim više, što su i njegove 
zemlje Donjih krajeva bile ugrožene. Između ostalog poziva on 
Korčulane, da mu pošalju vojnike. Sigurno znamo, da je u srpnju 
8. 1405. išlo deset balestrerija preko Splita u Bosnu u službu k voj- 
vodi Hrvoju. Ali poznato nam je, da je Korčula i inače slala bale- 
strerije u njegovu službu, šiljala poslanike k njemu i darivala ga raz- 
nim darovima; tako u srpnju iste godine isplaćuje općina Milici udo- 
vici Vidoševoj ostatak svote, koju joj duguje za karatilo vina, što ga 
je općina dobavila kod nje i poslala na dar vojvodi Hrvoju. Ove 
godine vodi korčulanska općina naročitu brigu oko obrane otoka te 
u mjesecu lipnju nabavlja raznovrsnog oružja i dijeli ga stanovni- 
cima po otoku, a novac u tu svrhu posuđuje joj kancelar Antonije. 
Ipak bilo je slučajeva, da su Korčulani bježali iz Hrvojeve vojske. 
Tako Stipoš Mekinić i Marić Buncić stoje zatvoreni u tvrđavi 
od tamnica, u rujnu iste godine, radi bijega iz njegove vojske, gdje 
su služili kao balestreriji. Uz pomoć nekih Korčulana oni utekoše 
iz tamnice. Na kraju oni bijahu riješeni svake kazne, jer istog mjeseca 
odoše s općinskim brigentinom u službi općine. Bilo je i onakvih, 
koji se uopće nijesu htjeli odazvati naredbi općinske uprave. Tako 
Stipan Dompavlović, kad je u srpnju ili kolovozu g. 1405. bio odre- 


10 Ta pisma vidi u Pucića; Spomenici srpski I, p. 123 i 129. 
107 Ljubić: op. cit.-i Šišić: op. cit. p. 192. 
2% O tim stvarima vidi računske knjige korčulanskog arhiva u Zadru. 

ređen da kao balestrerij ode u Bosnu, nije se pokorio naredbi, već 
je pobjegao. Radi toga bijaše kažnjen tako, da su mu sudskom od- 
lukom morala biti zaplijenjena sva pokretna i nepokretna dobra, i 
na sječenje desne ruke, ako jednom dođe u ruke općine. Ipak poslije 
ova osuda bi ukinuta, valjda zato, što se je sam prijavio i pokorio.*" 
Korčulanska općinska galiota bila je g. 1405. u Hrvojevoj službi 
vozeći također njegove poslanike. U listopadu išla je ona na Hvar, 
gdje je ukrcala trogirskog biskupa i mačvanskog bana plemića Jurja 
Prodašića, Hrvojeve poslanike, i odvezla ih u Manfredoniju. 
Sigurno je ovo poslanstvo bilo upravljeno kralju Ladislavu. Galiota 
je stajala na putu trinaest dana, a 27. listopada opet stoji u Korčuli 
pripravna, da ponovo pođe u službu vojvode." 


Odlučna godina 1408. Spomenusmo gore djelomične uspjehe 
Žigmundove vojske, koji su se uglavnom sastojali u tome, da su 
Srebrnik i Bobovac došli u njegovu vlast, ali kakvih većih uspjeha 
on nije imao, te je Tvrtko II. ostao i dalje vladaocem Bosne, a 
glavnim faktorom u toj zemlji bijaše zaista vojvoda Hrvoje. Poslije 
još nekih bezuspješnih pokušaja, da ovlada Bosnom, Žigmund ne 
mogavši skršiti njezin otpor sam svojim moralnim i materijalnim 
silama, odluči g. 1407. da povede krstašku vojnu tobože protiv 
nevjernika u Bosni i ostalim zemljama. Zato se obrati za pomoć 
na zapad, a u prvom redu na papu. Prvih mjeseci g. 1408. vršile 
su se velike pripreme za taj rat. Za te pripreme doznala je Venecija 
i Dubrovnik. Čini se, da su Dubrovčani bili uvjereni u kraljevu 
pobjedu, jer su već po svojem običaju, kakav su prakticirali u svim 
važnim preokretima političke i vojne situacije, počeli raditi oko 
toga, kako bi proširili svoj teritorijalni posjed. Stoga nije ni čudo, 
što su nakon tolikih mnogobrojnih bezuspješnih pokušaja pokušali 
i ovaj put steći otoke Brač, Hvar i Korčulu, a naročito ovu 
posljednju. Udijelio ih je bio njima kralj g. 1404., ali bez koristi, 
jer on njima nije mogao raspolagati. Stoga se sada žele ponovo 
osigurati. U svibnju pošalju k Žigmundu poslanika Andriju de 
Martholo de Volzo i u danoj mu instrukciji narediše, da zaište 
od kralja za dubrovačku republiku Konavle i Dračevicu ili barem 
same Konavle. Dobili oni Konavle i Dračevicu ili ne, neka sa svim 
tim zatraži za republiku od kralja ona tri otoka. Ako ne uzmogne 


10% O tim slučajevima vidi sudbenu kriminalnu knjigu iz g. 1405. u 
arhivu sreskog načelstva u Korčuli. 
110. O tom vidi poseban jedan akt u korčulanskom arhivu u Zadru. 

dobiti ova tri otoka, neka nastoji dobiti dva, i to Korčulu i Hvar, 
a ako pak ne može ni to, onda barem Korčulu. I ovaj put treba 
upotrebiti isti argument, koji i poslanici g. 1403. Treba naime 
istaknuti kralju, ako steknu te otoke, da će biti jači na moru, te 
će se prema tome moći bolje boriti protiv kraljevih protivnika; 
poslaniku vele, da upotrebi i ostale razloge, koji mu se budu činili 
zgodni. Veliko vijeće mu još naređuje, da kralja svugda prati i 
ostane uz njega tri mjeseca.*'* Napokon dođe do rata. Rat se vodio 
u mjesecu rujnu, te nakon kratkog ratovanja bi Tvrtko II. hametom 
poražen. On i preko 170 velikaša bosanskih bi uhvaćeno, Žigmund 
naredi, da se velikašima odsijeku glave, što bi učinjeno, a tjelesa 
im baciše u rijeku Bosnu. Tvrtko II. bi pomilovan, ali ostade i 
dalje zarobljenikom. Kroz to vrijeme Žigmundovi pristaše osvojiše 
ponovo Rab, a te njegove pobjede i one njegovih pristaša toliko 
duboko uzdrmaše Ladislavljevim položajem, te takvoj situaciji 
najbolje pristaju ove Šišićeve riječi: »Tako se može krajem 
septembra 1408. politička situacija u hrvatskim krajevima s one 
strane obilježiti s ovim riječima: Srećnom bosanskom vojnom i 
osvojenjem Raba stranka napuljskoga kralja bila je u Hrvatskoj, 
Dalmaciji i Bosni konačno svladana i raspršena.«““* Sada i moćni 
vojvoda Hrvoje, vođa otpora i borbe protiv Žigmunda, prigne 
svoju ponosnu glavu i prizna Žigmunda kraljem. Žigmund mu pak 
potvrdi sve njegove časti, naslove i posjede. Jedino je dakako prestao 
biti glavnim namjesnikom u Hrvatskoj i Dalmaciji, te više nije 
glavni arbiter situacije. Hrvoje dakle između ostalog zadrži dalje 
pod svojom vlašću otoke Brač, Hvar i Korčulu. Kroz kratko 
vrijeme podvrgoše se Žigmundu ostali otoci i gradovi osim Zadra, 
Novigrada, Vrane i otoka Paga, koji ostadoše za neko doba i dalje 
pod vlašću Ladislava Napuljskog. 


E. Razdoblje od g. 1408. do 1413. 


Uprava Korčule u ovo doba. Vojvoda Hrvoje priznao je 
u pravi čas Žigmundovu vlast i zadržao tako i dalje vlast nad 
otocima Bračom, Hvarom i Korčulom sve do g. 1413. Već smo prije 
vidjeli, kakva je bila Hrvojeva uprava nad Korčulom do kolovoza 
1407. Od kolovoza g. 1407. dalje Hrvoje za neko vrijeme nije 


411 Gelcich-Thalloczy: Diplomatarium ... p. 177—178. Tu je krivo tiskan 
datum 2. ožujka, a treba prema originalnom dokumentu da bude 2. svibnja. 
412 Šišić: op. cit. p. 204. i 

imenovao zajedničke knezove za sva tri otoka, već je na svaki 
otok slao svojeg zastupnika, koji se katkad kitio naslovom  vice- 
comes, a katkada comes. Najduže je bio knezom u Korčuli Marko 
Crixani iz Splita, koji se javlja već u svibnju 1408. i kao takav se 
spominje sve do listopada 1411. Ako ćemo vjerovati Farlati- 
Coletiju, u g. 1409. bila je prekinuta za neko vrijeme njegova 
uprava; Farlati naime navodi, da je te godine bio Dubrovčanin 
Ivan Gozze po nalogu splitskog vojvode Hrvoja knezom Korčule. 
Čini se, da Korčulani nijesu bili uvijek zadovoljni Crixanijevom 
vladom, jer ima jedan zaključak korčulanskog vijeća iz g. I4IO., 
kojim se zaključuje, neka kancelar Antonije pođe u Bosnu i tamo 
pozove bana Ivana za kneza Korčule za buduću godinu; ako to 
ne bude moguće, neka pozove za kneza protovestiara Žoru, koji već 
jednom u doba bosanskog vladanja bijaše knezom Korčule. Za- 
nimljiv je ovaj zaključak, jer su Korčulani u doba Hrvojeve vlasti 
imali pravo ili su barem držali, da ga imaju, da sami utječu na 
postavljanje kneza. Koji je baš imalo uspjeh Antonijevo poslanstvo 
i da li je bilo uopće i odaslano, ne znamo. Samo je sigurno to, da 
nam se Marko Crixani i dalje spominje kao korčulanski knez." 
To stanje potraja do listopada 1411.; od tada vidimo Mihajla de 
Chaboga iz Dubrovnika, protovestiara u Hrvojevoj službi, ujedno 
kao i zajedničkog kneza Korčule, Hvara i Brača. Kao Kabogin 
vikar u Korčuli spominje nam se najduže vremena Franjo de 
Petrachis iz Splita, veliki kavgadžija, koji se često svađa s ple- 
mićima, sa sucima i kancelarom, kako se to vidi iz sudbene knjige, 
u kojoj su zabilježene njegove parnice. Već u ožujku 1413. nema 
više spomena o Kabogi, već se toga istog mjeseca spominje Franjo 
de Petrachis direktno kao Hrvojev vikar. Mi vidimo, da vojvoda 
Hrvoje u doba od _ g. 1405. do I413. noseći i sam naslov kneza 
Korčule, Brača i Hvara kao kakav suvereni vladar, daje negda 
upravu tih otoka zajedničkom knezu, koji za svaki otok imenuje 
posebnog vikara, a negda opet za svaki otok imenuje direktno 
svojeg zamjenika, koji upotrebljava razne naslove (vicecomes, 
comes, vicarius). 


#19. O knezovima i vikarima vidi Paulinijev Catalogo, notarijalne, sud- 
bene i računske knjige korčulanskog arhiva i isprave arhiva Arneri. Zaključak 
korčulanskog velikog vijeća od g. 1410. donosi Paulini u pogl. VI i veli, da je 
zapisan u jednom starom dokumentu arhiva obitelji Arneri. Taj dokumenat 
naziva »una memoria autentica«. O Ivanu Gozze Dubrovčaninu kao knezu 
8. 1409. vidi Farlati-Coleti VI, p. 337. 


Djela 36 ito 

Ladislavljeva prodaja Dalmacije Veneciji god. 1409. i akcija 
njegove flote iste godine. Opsada Korčule sa strane te flote 1 po- 
morska bitka s Dubrovčanima. Kralj je Ladislav dosta rano uvidio, 
da će njegova vlast u Hrvatskoj i Dalmaciji propasti, pa je već u 
srpnju g. 1408. počeo voditi pregovore s Mlečanima radi prodaje 
Dalmacije, a bosanski poraz kod Dobora i širenje Žigmundove 
vlasti po Hrvatskoj i Dalmaciji jasno mu je pokazalo, da se nema 
čemu nadati. Ta vidjesmo, da se i Hrvoje, glavni stup njegova 
gospodstva u našim stranama, poklonio Žigmundu. Kao čovjek 
slaba karaktera i pohlepan za novcem, nastojao je u ovakoj za njega 
nepovoljnoj situaciji, da se bar što više lično okoristi, te je sa pre- 
govorima oko prodaje Dalmacije nastavio sramotno se cjenkajući. 
Ugovor o prodaji bi sklopljen u Veneciji 9. srpnja 1409. Tim 
ugovorom proda on sve ono, što je još imao pod svojom vlasti, 
naime Zadar, Vranu, Novigrad i otok Pag; on se dalje na korist 
mletačke republike odrekne također svih prava na Dalmaciju. 
Mlečani su dakako sada nastojali, da faktično steknu ono, što im je 
tim ugovorom bilo priznato. 

Dok su se vodili pregovori između Ladislava i mletačke repu- 
blike, nastojao je on ipak, premda je njegova vlast bila već znatno 
ograničena, zadržati vlast u Dalmciji i još je više učvrstiti i proširiti. 
Radi toga izasla u Dalmaciju brodovlje od pet galija i više bri- 
gentina pod komandom Ludovika Aldemarisca. To se brodovlje 
združi s galijama Ivana de Lusignano. Ova Ladislavljeva akcija, 
koja bi se mogla usporediti s utopljenikom, koji se hvata slamke, 
uznemirila je dakako dalmatinske gradove, naročito Dubrovnik, a 
i Žigmund se počeo spremati na protuakciju te je pozvao Dubrov- 
čane, da mu pošalju brodova. Među tim uznemirenim gradovima 
bila je i Korčula. Na glas, da su se pojavile Ladislavljeve galije, 
traže Korčulani kod Dubrovčana pomoć u oružju. Mnogo toga 
oružja oni traže, ali vijeće umoljenih na svojoj sjednici d 4. travnja 
samo djelomično udovoljuje njihovim molbama, premda je bio 
postavljen protivan prijedlog, da im se odobri onoliko, koliko traže; 
odobrava im četiri bombarde, pedeset kopalja, dvije baliste razne 
vrste i strelice za njih. U svibnju šalju opet poslanika, da traži 
savjeta i ponovo moli još oružja. Vijeće umoljenih u sjednici od 
31. svibnja odlučuje, da se poslaniku odgovori u pitanju savjeta, 
što ga je tražio, da Korčulani imaju patrona, koji će im moći dobro 
savjetovati. Oni sigurno s time ciljaju na Hrvoja kao njihova 

gospodara. U pogledu oružja ovaj put vijeće nije bilo sklono 
udovoljiti njihovoj molbi. Bio je doduše prijedlog, da se korču- 
lanskoj općini da balista i praha za bombarde, ali bi većinom 
glasova zaključeno, da im se ne da ništa i da se to opravda na neki 
način.“ Nastojanje Korčulana, da se što bolje naoružaju, bilo je 
ovaj put itekako opravdano, jer je Korčula došla tada u neposrednu 
opasnost od neprijatelja. Napuljsko brodovlje odjedrilo je naime 
iz Zadra prema jugu i doprlo sve do Cavtata. Napuljski potkralj 
oplijeni dubrovački kotar i odjedri natrag uz Stonski rat prema 
Korčuli. Dubrovačko vijeće umoljenih zaključi rr. srpnja, da 
dubrovačko brodovlje pođe u potjeru za napuljskim; odmah istog 
dana bi naređeno Andriji de Volzo, neka otplovi s brodovljem do 
krajnog pelješkog rta i potraži neprijatelja; ako naiđe na neprija- 
teljsku mornaricu, neka sazove bojno vijeće svih zapovjednika 
baraka, koji će stvoriti odluku, hoće li se navaliti na neprijatelja; 
ako ga porazi, neka se povrati u Dubrovnik. Dubrovčani su ss 
bojali, da su možda Korčulani pod pritiskom napuljskog brodovlja 
opet pristali na Ladislavljevu stranu. 'Tu svoju bojazan izriču oni 
i u ovoj instrukciji. Naređuju oni dalje Andriji, da se u slučaju, 
ako ne naiđe na neprijateljske galije i fuste, navrati pri povratku u 
Korčuli; ako su Korčulani otpali od vjernosti, veli se u instrukciji, 
on ih mora lijepim riječima nagovoriti, da se vrate vjernosti kralju 
Žigmundu i vojvodi Hrvoju; ako se povrate vjernosti, neka izvjese 
kraljeve zastave, a činovnike, koji su eventualno tamo postavljeni 
od napuljskog brodovlja, bili to Napuljci ili Zadrani, neka zarobi 
i dovede u Dubrovnik. I ovaj put kao i prije negda ležalo je 
Dubrovčanima na srcu, da se dočepaju korčulanskog brigentina. 
Stoga mnaređuju dalje u instrukciji, ako Korčulani postanu opet 
vjerni, neka dovede njihov brigentin u Dubrovnik, a ako je u 
slabom stanju i ne može ploviti, neka ga Korčulani brzo poprave i 
dovedu oni sami.“ Premda je dubrovačka bojazan bila opravdana, 
nije se ipak ostvarila, jer su Korčulani ovaj put odlučili, da se silom 
odupru Napuljcima. Napuljci započeše podsadom grada upotrebivši 
Pri tom stepenice za penjanje i ostale sprave za podsjedanje. No 
13. srpnja stigla je pred Korčulu dubrovačka flota, a Napuljci 
opazivši je pohrliše prema njoj, i tad se na prostoru između Korčule 


114 O svim tim zaključcima vidi zapisnik vijeća umoljenih pod odnosnim 
datumima u dubrovačkom arhivu. 
115 Instrukcija u Lettere e commissioni de Levante. 


164 


i Pelješca. zametne žestoka pomorska bitka, u kojoj Napuljci biše 
poraženi te pobjegoše prema sjeveru. Dubrovčani tom prigodom 
oslobodiše neke zarobljene dubrovačke lađe i korčulanski brigentin, 
koji Napuljci bijahu zaplijenili. Dakako tim porazom napustili su 
ovi podsadu Korčule. Dubrovčani oduševljeni ovom svojom 
pobjedom poslaše izvještaj kralju Žigmundu već 21. srpnja opisavši 
čitav događaj. U samom izvještaju ne označuju potanko mjesto 
pomorske bitke.“* Ljetopisac Resti veli, da je bitka bila kod mjesta 
nazvanog Aleksandrija.“"" To je zapravo otočić kraj Trstenika i 
Žuljane, a na njemu se sada nalazi svjetionik, To je mjesto prilično 
udaljeno od grada Korčule, te ako ćemo vjerovati Restiju, Na- 
puljci opazivši već izdaleka dubrovačke brodove izađoše im u 
susret te se sukobiše s njima kod spomenutog mjesta. Dubrovčani 
svojim pismom od 20. srpnja izvijestiše i vojvodu Hrvoja o toj 
svojoj sjajnoj pobjedi.“ Oni u svojim pismima i Žigmundu i Hr- 
voju nijesu samo izvještavali o svojoj pobjedi, već su nastojali s njima 
potaknuti i jednog i drugog na energičnu akciju protiv napuljskog 
brodovlja. Oni su predložili Hrvoju, da u dogovoru s hrvatskim 
banom okupi na jednom mjestu sve galije dalmatinskih gradova i 
Senja; tamo bi Dubrovčani poslali i svoje galije. 'Tako ujedinjene 
galije navalile bi na napuljsko brodovlje u Zadru, opkolile bi grad 
i prinudile ga, da se preda. U istom duhu pisali su i Žigmundu. 
Bitka je kod Korčule bila poslije sklopljenog ugovora o prodaji 
Dalmacije, te tako Ladislav, sklopivši taj ugovor, a poslije ovakvog 
poraza svoje mornarice, zapusti dalji pothvat u Dalmaciji. Tako 
nije ni došlo do protuakcije, kako su to predlagali Dubrovčani, 
stim više, što je Zadar na dan 29. srpnja, potjeravši napuljsku 
posadu, priznao mletačku vlast, te dubrovački plan o osvojenju 
Zadra nije bio više aktualan. 

Korčulani se i poslije one sjajne dubrovačke pobjede bojahu 
neko vrijeme eventualnih daljih navala neprijateljskih te sad pače 
zatražiše kod Dubrovčana pomoć u ljudima. O tome se raspravlja 
24. srpnja u vijeću umoljenih. 'Tu u vijeću ima jedan prijedlog, da 
se korčulanskim poslanicima odgovori, kako im se ne mogu dati 
ljudi, jer ih trebaju za sebe. Drugi je prijedlog, da im se dA nade 
bez ikakve obaveze. Ovaj drugi prijedlog bi prihvaćen. Brzo se 


116 Izvještaj štampan u Thalloczy-Gelcich: Diplomatarium p. 186 —188. 
117 Resti p. 208. 
118 Pucić: Spomenici srpski I, p. 96. 

ipak vidjelo, da je opasnost minula, te vijeće umoljenih 16. kolovoza 
čak odlučuje, da se od Korčulana natrag zatraži oružje, koje im ss 
bijaše prije posudilo. Vidjeli smo gore, kako je korčulanski bri- 
gentin bio dospio ipak u dubrovačke ruke, jer su ga oni oslobodili 
od Napuljaca. Vijeće umoljenih odlučuje 21. kolovoza, da se bri- 
gentin preda vojvodi Hrvoju. Zanimljiva je motivacija, po kojoj 
se ima njemu predati. Prvi je prijedlog, da mu se preda brigentin 
kao njegova stvar; s tim se cilja na to, da su Korčulani njegovi 
podanici. Drugi prijedlog glasi, da mu se preda u ime specijalne 
naklonosti i ljubavi. Bio je ipak prihvaćen prvi prijedlog. Prolazilo 
je vrijeme, a Korčulani još ne bijahu vratili Dubrovčanima ono 
oružje. Stoga malo vijeće 13. studenoga 1409. odlučuje, da činovnici 
oružja (officiales armamenti) procijene oružje, koje Korčulani nijesu 
još vratili, i učinivši procjenu neka pišu u Korčulu, da im plate to 
oružje i pače prevozninu za barku, koja je nekoć prevezla to oružje 
u Korčulu." 


Odnos između Hrvoja i mletačke republike i njegovo nasto- 
janje, da usprkos Ladislavovoj predaji Dalmacije zadrži za sebe 
Split, Brač, Hvar i Korčulu. Mletačka je republika počela odmah u 
srpnju svoju akciju, koja je smjerala na to, da se provede u djelo 
ugovor od 9. srpnja. Mlečani primiše u mjesecu kolovozu od Ladi- 
slavovih poslanika zadarsku tvrđavu, gdje se još nalazila napuljska 
vojska, pa Vranu, Novigrad i ostrvo Pag, a Osor, Rab i Nin poput 
Zadra tobože sami od svoje volje priznaše mletačku vlast u mjesecu 
rujnu iste godine. Republika pozva na to Trogir i Šibenik, da joj se 
predadu, ali oni to ne htjedoše učiniti, te mletačka flota opsjedne 
Šibenik, koji je za dugo vrijeme junački izdržavao opsadu. U takvim 
prilikama naravno moralo je doći do sukoba između Mlečana i 
Žigmunda, koji je najprije bio diplomatski, a poslije se pretvorio u 
ratni. Vijest o prodaji Dalmacije od strane Ladislava, dotično o 
kupnji sa strane mletačke republike, upravo je osupnula i neugodno 
iznenadila Žigmunda, stim više, što mu se do posljednjeg trenutka 
iskazivala kao velika i odana prijateljica. On je stoga svojim pismom 
od 2. kolovoza oštro ustao protiv postupka Mlečana i protestirao 
protiv prodaje ne hoteći je priznati. Sada se razvilo između njih 
dopisivanje, koje nije urodilo nikakvim dobrim plodom, te je 


119 O svemu tome vidi zapisnike dubrovačkih vijeća po odnosnim datu- 
mima u dubrovačkom arhivu. 

rezultat svega bio navještaj rata g. I4II. sa strane Žigmundove, 
premda se stvarno vodio rat od g. 1409. radi Šibenika, ali je dosad 
imao samo lokalno značenje. Gledišta su bila sasvim suprotna. 
Žigmund je držao, da Dalmacija pripada njemu kao jedinom 
ugarsko-hrvatskom kralju, a Mlečani su tvrdili, da su oni kupnjom 
postali njezini gospodari. Bio je još netko, koji se osjetio teško 
ugrožen ugovorom od 9. srpnja. Nije teško pogoditi, da to bijaše 
vojvoda Hrvoje, kome je također Žigmund priznao vlast nad 
Splitom, Bračom, Hvarom, Korčulom, Omišem i Krajinom između 
Cetine i Neretve. Budući da se Ladislav odrekao za spomenutu 
svotu svojeg prava na čitavu Dalmaciju, a Mlečani su pod tim 
razumijevali čitavo primorje od Zrmanje do Neretve i otoke od 
Krka do Korčule, to je razumljivo, da je prodaja Dalmacije bila od 
velike opasnosti po Hrvojevu vlast. Hrvoje je inače bio dotad u 
dobrim odnošajima s mletačkom republikom, pače od 1393. bijaše 
i njezinim građaninom. Koristeći se tim prijateljstvom on je na- 
stojao, kako bi spasio svoje posjede. Već u mjesecu kolovozu g. 
1409. pošalje Hrvoje svog poslanika k mletačkim providurima u 
Zadar. Budući da je Hrvoje namjeravao poslati svečano poslanstvo 
u Veneciju, to se ovaj poslanik imao kod providura propitati, da li 
bi ga Venecija rado primila. Osim toga sigurno je poslanik imao i 
drugih naputaka, ali izričito se o tom ništa ne spominje. Posve je 
vjerojatno Ljubićevo mišljenje, da je poslanik imao i svrhu motriti, 
kane li Mlečani također njegove zemlje osvojiti. Providuri javiše 
Mlečanima Hrvojevu namjeru, da k njima pošalje poslanstvo, a oni 
na to odgovoriše 27. kolovoza, neka Hrvoje slobodno pošalje svoje 
poslanstvo, koje će im biti vrlo milo. U mjesecu ožujku ili travnju 
pošalje Hrvoje uistinu svečano poslanstvo u Veneciju na čelu sa 
splitskim nadbiskupom. Tri stvari je ono imalo izvršiti. Prvo, 
Hrvoje ponudi mletačkoj republici svoje posredovanje u njezinu 
sporu sa Žigmundom, čak obeća, da će lično ići na kraljevski dvor 
U tu svrhu, i to na svoj trošak. Drugo, javi on Mlečanima, kako je 
kralj Žigmund izmirivši se s njime darovao njemu i njegovim na- 
sljednicima za sva vremena Split i tri otoka Korčulu, Hvar i Brač 
pa Omiš, Neretvu i cijelu Krajinu; javno se pronose glasovi, da 
Mlečani hoće posjednuti sve gradove Dalmacije, otoke, utvrde i pri- 
“morska mjesta; stoga on želi doznati, namjeravaju li oni zaposjednuti 
te njegove posjede i koje namjere goje prema njemu; ako on za 
obranu svojeg posjeda bude morao naoružati galije i barke, želi 

znati, hoće li od Mlečana biti siguran i kako će oni postupati prema 
njemu. Treće, zatraži Hrvoje od Mlečana promjenu svojeg naslova; 
budući da je on još prije zapisan kao mletački građanin pod na- 
slovom vojvode, to traži, da mu se sada taj naslov promijeni prema 
sadašnjem stanju u naslov splitskog hercega, kneza Donjih krajeva 
it d. Mletačko vijeće umoljenih uzelo je ove Hrvojeve poruke u 
ozbiljan pretres davši prije naročitom odboru, da stvar prouči i 
donese u vijeću prijedloge. U pogledu odgovora na prvu poruku 
vijeće se lako složilo. Budući da je malo dana prije bilo otišlo u 
Ugarsku k Žigmundu mletačko poslanstvo, to je vijeće, zahvalivši 
Hrvoju lijepim riječima, otklonilo njegovo posredovanje kao suvišno. 
O drugoj i trećoj poruci vodila se duža rasprava. Odbor je podnio 
kao cjelina svoj prijedlog, ali neki odbornici iznijeli su i svoje 
posebne prijedloge. Bio je ipak prihvaćen prijedlog odbora, koji 
na drugu poruku daje ovakav odgovor: »Neka se odgovori: istina 
je, kao što će mu možda biti poznato, da smo nedavno pošteno i 
zakonito kupili Zadar i sve ostale zemlje i mjesta u Dalmaciji i 
njihove jurisdikcije od gospodina kralja Ladislava kao i pravog i 
stvarnog gospodara, i to za veliku cijenu; stoga oni po pravu pri- 
padaju i spadaju pod našu vlast, te zato ne može i ne smije ih 
otuđiti nitko drugi, već samo naša vlada; nego uvaživši, da smo 
gospodina Hrvoja, kao što rekosmo, uvijek štovali i sada ga štujemo 
te ga držimo za dobra i prava prijatelja naše vlade, a uvjereni smo 
i obratno, da on jest i hoće da bude najpostojanije naš dobar pri- 
jatelj, zadovoljni smo, da posjeduje Split i mjesta, koja sada drži, 
Živeći s nama u dobrom susjedstvu; i postupat ćemo i zapovijedati, 
da se postupa s tim mjestima i sa svim stanovnicima tih mjesta, 
koja taj gospodin sada posjeduje, na moru i na kopnu, prijateljski i 
bratski, pod uvjetom, da se i on obratno sa svoje strane toga drži; 
uistinu neka obeća, da ne će davati u nikakvo vrijeme pomoći ni 
savjeta niti živeža ni oružja niti nikakve druge stvari ostalim 
zemljama i mjestima Dalmacije, koja budu neprijateljska, neposlušna 
i odmetnička prema našoj vladi. Naša vlada naime prema njegovoj 
preuzvišenosti i on prema nama mora iz obzira uzajamne ljubavi 
težiti za onim, što će sačuvati vječno prijateljstvo i odanost.«_ O 
molbi Hrvojevoj, da se uvrsti kao mletački građanin, vijeće veli, da 
odluka o tom mora proći kroz mnoga njihova vijeća, ali i u tom će 
nastojati da ga zadovolje. To što traži, da mu se prizna nov naslov, 
izvršit će se također, ali mora priznati, da je krajeve, koje posjeduje 

u Dalmaciji, primio od njihove vlade. Ostali prijedlozi bili su više 
manje slični ovome. Jedino nijesu svi u svemu bili ovako konkretni 
kao ovaj. — Mi vidimo dakle jasno, koje bijaše stanovište Mlečana. 
Oni su, vele, od zakonitog vladara zakonito kupili Dalmaciju i 
imaju pravo na nju pa i na zemlje Hrvojeve; nitko drugi nije 
vlastan darivati ih, vele oni, ne priznajući dakle Žigmundovu darov- 
nicu Hrvoju; iedino iz prijateljstva prema njemu oni mu dopuštaju, 
da i dalje zadrži svoje posjede, ali mora priznati, da ih je primio 
od mletačke republike. Ipak treba napose istaknuti prijedlog Marina 
Karavella i Viktora Superancija; on je uglavnom sličan primljenom 
prijedlogu i polazeći s istog stanovišta dopušta, da Hrvoje i dalje 
zadrži vlast u svojim posjedima priznajući, da ih je primio od 
Venecije; ali, vele predlagači, Hrvoje treba da se zadovolji samo 
u onome, što je pravedno; ima pak mletačkih plemića, koji tvrde, 
da imaju pravo na Korčulu, te se u toj stvari moraju razvidjeti 
prava tih plemića i stvar razjasniti, kako bi sve bilo pravedno. Ti 
plemići su bili sigurno iz obitelji Zorzi, koji su uzaludno kušali 
8. 1358., da unatoč ustanovama zadarskog mira zadrže za sebe taj 
otok, a g. 1381. opet nastojali, da ga dobiju. Poslije tih uzaludnih 
pokušaja nakon 62 godine ističu oni u zgodnom trenutku opet svoje 
staro pravo. Kako vidjesmo, taj prijedlog nije primljen. Hrvoje je 
prihvatio mletačke zahtjeve, te mu je republika želje ispunila, i mi 
uistinu vidimo, da Mlečani ne diraju u njegov posjed. Već prije smo 
vidjeli, kako je republika g. 1409. stekla Osor, Rab i Nin te je po- 
zvala Trogir i Šibenik, da joj se predadu, i kada Šibenik nije htio, 
opsjela ga mletačka mornarica. Ne hoteći se sukobiti s prijateljem 
Hrvojem, a bojeći se sigurno njegove snage, mletačka republika ne 
poduzima tada još ništa, da stekne Split i ona tri naša otoka. Pošto 
je Hrvoje prihvatio mletačke zahtjeve, ona ga i dalje pušta na miru. 
Dakako, ona nije bila iskrena prema Hrvoju i samo je čekala zgodan 
trenutak, kada će se dočepati Splita i triju otoka. Dok je on bio 
u snazi, nije se usuđivala to učiniti, stim više, što je htjela uzdržati 
Hrvoja neutralnim u svojim borbama na našoj obali i u predsto- 
jećem ratu sa Žigmundom, što joj je moglo biti od velike koristi. 
Kako su Mlečani držali, da im po pravu pripada Split i otoci Brač, 
Hvar i Korčula, vidi se također iz njihova naputka od 2. rujna 
8. I410. svojim poslanicima na ugarskom dvoru. Tu se u posebnoj 
točki ističe pravo na Split, Brač, Hvar i Korčulu, jer oni hoće da 
imaju čitavu Dalmaciju; ako im kralj pri tome spomene Hrvoja, 

imaju odgovoriti, da se s njim republika nalazi u slozi. Ipak Hrvoje 
uza sva svoja obećanja nije bio neutralan, jer je pomogao Šibenik 
u njegovoj borbi protiv Mlečana, te ga stoga republika pozove 
12. siječnja I4r1., da se drži svoje obaveze. Međutim nakon uza- 
ludnih pregovora, kako već gore istaknusmo, buknuo je g. 1411. rat 
između Venecije i Žigmunda. Rat se vodio na dvjema frontama: u 
sjevernoj Italiji, kamo su prve ugarske čete stigle u rujnu, i u 
Dalmaciji, gdje se vodila borba osobito oko Šibenika. 1. rujna I4II. 
vijeće u Veneciji javilo je kapetanu svojeg brodovlja u Jadranu, da 
se u dalmatinskim mjestima, koja još nijesu podložna Veneciji, pri- 
premaju galije za akciju protiv njega. Stoga mu preporučuje skrajnji 
oprez i daje mu instrukcije, kako da se vlada. Posve je vjerojatno, 
da se galija spremala i u Korčuli, jer je Hrvoje ipak pomagao 
mletačke dušmane. Ratna sreća, koja je u početku bila na Žig- 
mundovoj strani, priklonila se napokon Mlečanima. Oni osvojiše 
Ostrovicu i Skradin. Šibenik im se predade 30. listopada 1412., 
a u sjevernoj Italiji potisnuše Žigmunda iz mnogih gradova, koje 
bijaše osvojio. Tako bi on prinužden 23. travnja 1413. sklopiti 
primirje u Trstu za vrijeme od pet godina na temelju status quo; i 
Venecija i Žigmund imaju pridržati ono, što su osvojili. Tako je 
Korčula, zahvaljujući Hrvojevoj diplomaciji i ovom primirju, 
izbjegla, da već sada dođe pod mletačku vlast." Da je Hrvoje u 
ovom ratu bio na Žigmundovoj strani, vidi se iz kraljeva pisma 
Trogiranima pisanog 15. studenoga 1412., u kojem kralj ističe, kako 
mu je Hrvoje nudio pomoć u ratu s Mlečanima. Hrvoje nije ipak 
otvoreno istupao protiv Mlečana iz poznatih nam već razloga. No 
ovo je i posljednji dokumenat, u kojem nam se Hrvoje pokazuje kao 
vjeran kralju Žigmundu, jer je do godine izbio takav žestoki sukob 
između Hrvoja i kralja, da ga je kralj lišio svih njegovih posjeda. 
Uzrok sukobu su klevete njegovih protivnika kod kralja Žigmunda, 
koji su bili kivni na njegovu veliku vlast, jer je on vladao u svojim 
posjedima gotovo kao samostalan vladar, Povod pak same svađe bio 
je, što je Hrvoje provalio u zemlju Sandalja Hranića, dok je ovaj 
ratovao protiv Turaka. Hrvoja su stoga nepravom okrivili, da je 
bio u sporazumu s Turcima. S pismom iz furlanskog grada Feltra 
javlja Žigmund 16. lipnja, da je oteo Hrvoju sansku župu i darovao 
je knezovima Blagajskim. Eto sada u ovoj prigodi sjetio se Žig- 


129 O Hrvojevim odnosima prema Veneciji, ukoliko se tiče naših otoka, 
Ljubić: Listine VI, na više mjesta. 

mund Dubrovčana i njihova čestog traženja otoka Korčule, Hvara i 
Brača, te je lišivši Hrvoja svih njegovih posjeda odlučio predati im 
njegove otoke. Nije nikakvo čudo, što se Žigmund već jedanput 
sjetio da zadovolji Dubrovčane, kad su ovi neprestano držali u 
Ugarskoj poslanike, koji su neprekidno imali raditi oko toga, da 
Dubrovčani dobiju Konavle i Dračevicu ili otoke Korčulu, Hvar i 
Brač!“ Pismom pisanim iz Feltra 17. lipnja 1413., spomenuvši naj- 
prije odmetništvo i nevjeru Hrvojevu i svoju namjeru da zarati na 
njega, javi njima tu veselu vijest. 


Još neki događaji korčulanske povijesti u ovom razdoblju. 
Prije nego što prijeđemo na dalje razlaganje događaja, koji su u 
vezi s ovim velevažnim Žigmundovim aktom, treba spomenuti još 
neke događaje korčulanske povijesti kroz ovo kratko doba od 1408. 
do 1413. 

Najprije ćemo spomenuti jedan vrlo važan događaj od vrlo 
velikog gospodarskog i socijalnog značaja, koji je za prvo vrijeme 
imao to veliko značenje samo u unutrašnjoj povijesti Korčule, ali 
njegove posljedice bit će kasnije i od znatnog utjecaja na njezine 
izvanjske odnose. Da shvatimo dobro sam događaj, treba segnuti 
nešto unatrag. Kad su ono Korčulani i Marsilije sklopili g. 1265. 
onaj poznati nam već ugovor, tad su Korčulani priznali knezu kne- 
ževske zemlje i pravo da ih daje drugome na obrađivanje; on je 
njima sa svoje strane priznao sve njihove posjede, pa čak i one, koji 
bijahu nekoć kneževski, ali koje su oni prisvojili sve do vremena od 
godine dana prije njegova dolaska u Korčulu. Dakle vidimo, da su 
kneževske zemlje, koje su služile kao vrelo prihoda knezu, postojale 
već i prije dolaska na vlast Marsilija Zorzi. Kad je knezu i na koji 
način još prije vlasti te obitelji bilo priznato pravo na te zemlje, 
nije nam poznato, jer nam za to nedostaje izvora. Vidjeli smo dalje, 
da knez prema nekoj odluci prokuratora sv. Marka u Veneciji nije 
smio stjecati dalje nove zemlje i pače nije smio sam obrađivati 
zemlju u svojoj režiji, već je morao davati je drugima na obrađivanje. 
Ipak uza sve to, što je ugovorom od god. 1265. općenito određeno, 
koje su kneževe zemlje, a koje pojedinih osoba, dolazilo je, kako 
smo se uvjerili iz razlaganja u prošlom poglavlju, često do svađa 
i prepiraka između Korčulana i knezova iz porodice Zorzi radi po- 
sjeda raznih zemalja. Knez je za njih tvrdio, da su njegove, a 


121 Resti p. 209. 

Korčulani opet, da su to njihove zemlje. Uza sve to, što je mletačka 
vrhovna vlast, rješavajući te razmirice, dala jednom prigodom pravo 
Korčulanima, ipak je vrlo vjerojatno, da je on mnoge zemlje 
pojedinih osoba prisvojio na nezakonit način, i tako su te zemlje 
postale kneževske. Kad je zadarskim mirom g. 1358. prestala vlast 
porodice Zorzi nad Korčulom, prestadoše i razmirice Korčulana 
s njihovim knezovima, koji više nijesu bili nasljedni i nijesu se mnogo 
pleli u korčulanske unutrašnje prilike, zadovoljavajući se uglavnom 
prihodima, koji su im pripadali. Ne čuje se više o svađama između 
Korčulana i njihovih knezova. Tek znamo, da je g. 1388. izabran 
odbor od trinaest lica, koji je imao proučiti kneževa prava i usta- 
noviti, koje zemlje baš njemu pripadaju.“ Iz toga bi se moglo 
zaključiti, da su se ipak i tada neke zemlje smatrale prijepornima, 
ali stvar je u rukama samih Korčulana, koji je eto rješavaju. Sa- 
čuvalo se u notarijalnim knjigama nekoliko ugovora, što ih je knez 
sklopio s pojedinim osobama, kojima je davao na obrađivanje 
kneževske zemlje, a oni su se na uzvrat obavezali na davanje stano- 
vitog prihoda. Posljednji je sačuvani takav ugovor iz godine 1396. 
Poslije prestanka vlasti Zorzija ojačala je autonomija korčulanske 
općine, čemu su naročito pogodovali burni događaji pri kraju XIV. 
i početkom XV. stoljeća. To naročito dolazi do izražaja i u tome, 
što domaći rektori tada često vrše funkciju kneza. Nije dakle čudo, 
ako su Korčulani u takvim prilikama i one kneževske zemlje počeli 
smatrati općinskima. Vladanje porodice Zorzi ostalo je u uspomeni 
Korčulana kao zlo i tiransko, pa su oni počeli držati, da su sve 
kneževske zemlje bile nekoć privatnih osoba, pa njima tiranski 
oduzete. (Možda su od svojeg gospodara Hrvoja isposlovali kakav 
privilegij, kojim im se priznaju te zemlje općinskima.) Dođoše stoga 
na misao, da se te zemlje, nekoć kneževske a sada općinske, razdijele 
među pojedine osobe, da bi se tako po njihovu mišljenju popravila 
nepravda nekoć nanesena. U tom smislu korčulansko veliko vijeće 
stvori zaključak 16. prosinca 1409., da se ta zemljišta razdijele 
između građana i ostalih korčulanskih stanovnika, plemića i pučana, 
te je u tu svrhu izabran odbor od dvanaest plemića, da razdijeli 
zemlju. Odbor je radio čitavu godinu dana na tom poslu, mogli 
bismo reći, na toj agrarnoj reformi svoje vrste. 8. siječnja T4II. 
predložio je on razdiobu, koja je zabilježena u računskim knjigama 
korčulanskog arhiva u Zadru. Akt o razdiobi počinje svečanim 


122 Vidi o tom sudbenu knjigu od g. 1388. 

uvodom, u kojem je jasno izraženo stanovište Korčulana ovim 
riječima: »Ovo je razdioba posjeda općine i zajednice Korčule, koji 
posjedi bijahu u staro vrijeme vlasništvo pojedinih osoba istog 
otoka, a zatim bijahu tiranski oduzeti i zapremljeni te napokon 
dođoše u vlasništvo iste općine korčulanske; ista općina sastade se u 
svojem generalnom vijeću, na glas zvona i oglašivanje glasnika, u 
crkvi sv. Marka u svrhu, da naročito raspravi dolje naznačeno a i 
druge stvari, u kojem vijeću bijahu šezdeset i dva vijećnika, te svi 
složno bez ijednog protivnog glasa uvidješe, da isti posjedi oduzeti 
raznim osobama istog otoka, kao što je gore rečeno, pravedno i po 
pravom razlogu treba da se ponovo predadu samim Korčulanima, 
kao što mora biti po pravu; stoga bi zaključeno, prihvaćeno i po- 
tvrđeno dana 16. prosinca godine 1409., indikcije druge, da dvanaest 
niže naznačenih plemića izvrše razdiobu istih posjeda među sve 
dobre građane i stanovnike Korčule kako plemiće tako i pučane.. .« 
Ovdje se dakako ne ističe, tko je te zemlje pojedinim osobama 
tiranski oduzeo, ali mislim, da se ne varam, ako tvrdim, da se tu 
cilja na knezove, i to naročito na one iz kuće Zorzi. Da je bilo 
pojedinih slučajeva oduzimanja privatnih zemalja sa strane kne- 
zova, vrlo je vjerojatno, ali da li se generalno _ može to tvrditi za 
sve kneževske zemlje, to ne možemo točno reći, jer za to, kako već 
prije rekoh, nema izvora. Već u doba dolaska Zorzija govori se o 
kneževskim zemljama. Nije dakle isključeno, da su možda i prije 
njih Korčulani bili prisiljeni, da jedan dio svojih zemalja prepuste 
kao vrelo prihoda kneževskih, 


Od ostalih događaja ovog vremena treba spomenuti, kako su 
Dubrovčani g. I4IO. nastojali poduzeti jednu akciju u pitanju ston- 
skih desetina. Znamo naime, kako je g. 1387. sklopljen između njih 
i korčulanskog biskupa ugovor za dvadeset i devet godina računajući 
od g. 1378., prema kojemu će biskup mjesto stonskih desetina 
primati svake godine od Dubrovčana sto dukata. Oni idu sada 
za tim, da se to plaćanje produži i preko toga roka, koji je eto već 
izmakao krajem godine 1407. Veliko vijeće njihovo na sjednici 
od 27. veljače r41o. daje knezu, malom vijeću i vijeću umoljenih 
ovlaštenje, da isposluje od pape Aleksandra, da se to plaćanje pro- 
duži za duže vrijeme.'?* Ništa se dalje ne spominje tokom ove godine 


128. Vidi o tom zapisnik dubrovačkog velikog vijeća u dubrovačkom 
arhivu. 

O toj njihovoj akciji, ali vidjet ćemo, da je kasnije korčulanski 
biskup pristao na to produženje. 

Ona bar izvanjska srdačnost korčulansko-dubrovačkih odno- 
šaja, koja se onako istaknuto očitovala g. 1404.—1405. i 1409., bila 
je pomućena g. 1411. Ne znamo za što, ali Korčulani su počeli 
praviti neprilike dubrovačkim kamenarima, koji su imali svoje 
ksmenolome na malim školjima nedaleko grada Korčule. Zabranili 
su im naime rad u njima jednostavno ih potjeravši, a pravili su 
također neprilike i drugim Dubrovčanima u Korčuli. Dubrovčani su 
pisali u toj stvari u Korčulu dva pisma, ali ne primiše nikakvog 
odgovora. Stoga dubrovačko vijeće umoljenih u svojoj sjednici od 
20. srpnja raspravlja o tome. Odlučuje, da se pošalje poslanik u 
Korčulu, da intervenira; daje ovlaštenje knezu i malom vijeću, da 
izaberu poslanika i sastave mu instrukciju. Još istog dana malo 
vijeće izabire u tu svrhu Dinka Kolendu de Vetrano, kojemu dva 
dana kasnije daje sastavljenu instrukciju, koja se tiče jedino kame- 
nara. Poslanik ima najprije izraziti svoje čuđenje, zašto Korčulani 
ne odgovoriše na ona dva dubrovačka pisma; treba istaknuti, kako 
su dubrovački kamenari uložili mnogo truda i muke, da podignu 
kamenolome na tim mjestima, a sada najedanput bivaju ometani 
u tom poslu. Dinko treba dalje kazati Korčulanima, da se takvim 
postupkom ruši staro prijateljstvo između Korčule i Dubrovnika, 
koje je sve dosad trajalo; neka njima istakne, kako su im Dubrov- 
čani u svemu dosad nastojali ugoditi, pa makar i na svoju štetu. 
Dalje se nalaže poslaniku, kako treba postupati primivši odgovor 
od Korčulana. Ako prihvate dubrovačke zahtjeve, da se opet 
dozvoli kamenarima rad, neka onda zahvali i vrati se u Dubrovnik. 
Ako im Korčulani dopuste rad samo na nekim školjima, neka 
zahtijeva, da im se dozvoli rad svugdje i na svakom mjestu, gdje 
su dosad radili. Ako pak Korčulani ostanu i dalje uporni pri svojoj 
zabrani, onda treba poslanik zaprijetiti njima represalijama sa 
strane dubrovačke; u tom slučaju dakle Dubrovčani će im zabraniti, 
da na dubrovačkom teritoriju (a tu se sigurno misli na suprotni 
poluotok Pelješac) pasu svoja stada, da uzimaju tamo vode i upo- 
trebljuju tamošnje mlinove; pače ako se uopće nađe bilo koji Kor- 
čulanin na dubrovačkom teritoriju, postupat će se protiv njega.“ 


iž4. O ovome sukobu vidi zapisnike dubrovačkih vijeća, a instrukciju 
poslaniku u Lettere e commissioni di Levante pod odnosnim datumima u du- 
brovačkom arhivu. 

E. Dubrovačka uprava nad Korčulom od g. 1413. do 1417." 

Vidjeli smo gore, kako je Žigmund u želji, da što više naškodi 
vojvodi Hrvoju, odlučio predati tri otoka Hvar, Brač i Korčulu u 
upravu Dubrovčanima. U pismu pisanom 17. lipnja 1413. oba- 
vijestio ih je on ovim riječima: »I budući da smo u jednom drugom 
našem pismu pisali našim vjernim građanima splitskim, da se uskra- 
tivši svaku pokornost, koju su dosad Hrvoju iskazivali, opet 
povrate pod okrilje i vlast našega veličanstva i svete krune naše, 
pa da nam iskazuje stalnu vjernost, kako su dužni: to hoćemo, da 
vi (Dubrovčani), čim Splićani uskrate posluh Hrvoju, te se pokore 
nama i našoj svetoj kruni, ona tri otoka, naime Korčulu, Brač i 
Hvar, koja ste već davno poželjeli imati i od nas ih tražili, odmah 
posjednete, a tako posjednute u ime našega veličanstva sačuvate. 
Napokon (vam nalažemo), da bezodvlačno k nama pošaljete svečano 
poslanstvo s potpunom ovlasti, da raspravlja s nama o tim otocima, 
na koji način, kako i uz koju godišnju plaću da ih za sebe pridržite, 
Još imate, pokaže li se potreba, pomenutim vjernim Splićanima 
podati pomoći i sve moguće učiniti protiv rečenoga Hrvoje.« Kako 
vidimo, kralj nije dao otoke Korčulu, Hvar i Brač Dubrovčanima u 
njihovu potpunu vlast, već su oni imali vladati tu u ime kraljevo. 
Resti pripovijeda, da je u mjesecu travnju došao don Jakov, prepošt 
bosanski, i donio diplomu, kojom se daje Dubrovčanima vlast nad 
tim otocima. Bit će valjda njegova pogreška, kad spominje mjesec 
travanj mjesto lipnja. Resti tvrdi dalje, da je Žigmund dao Du- 
brovčanima otoke pod uvjetom, da poštuju u njima stare običaje, a 
njihova vlast ima potrajati po volji kraljevoj; taj posljednji uvjet 
se nije svidio Dubrovčanima, koji bi bili željeli vladati nad otocima 
bez ograničenja; no ne mogavši ništa više postići zadovoljiše se time. 
Dubrovčani su gore spomenuto pismo primili I. srpnja i odmah su 
počeli raditi oko toga, da se izvrši ta kraljeva poruka, i da prema 
njoj dođu do vlasti nad otocima. Veliko vijeće dubrovačko rasprav- 
ljalo je 3. srpnja o preuzimanju vlasti nad tim trima otocima i dalo 


125 Za ovo razdoblje glavni su izvori zapisnici dubrovačkih vijeća i Lettere 
e commissioni di Levante, koje su djelomično Šštampali  Thalloczy-Gelcich u 
Diplomatarium relationum reipublicae Ragusinae cum regno Hungariae i Jovan 
Radonić u 1. svesku I. knjige zbirke izvora Dubrovačka akta i povelje. Dalje 
nam kao izvori služe ljetopisac Resti i ponegdje Ljubić: Listine VII. Korču- 
lanske notarijalne, sudbene i računske knjige i privatne isprave ovog razdoblja 
ne pružaju nam skoro ništa za same događaje, o kojima se ovdje govori. Ostale 
izvore spomenut ću prigodom. 


HA) 


u tom pogledu potpuno ovlaštenje slobodnog djelovanja knezu, 
malom vijeću i vijeću umoljenih osim prava da odašilju poslanstva i 
vrše izbore raznih funkcionara, što je pridržalo za sebe; također 
izabere istog dana kao poslanike Ivana B. de Menze i Klementa de 
Bodacia, koji će ići na otoke da preuzmu vlast. O tom pitanju je 
raspravljalo također dubrovačko vijeće umoljenih istog dana i 
slijedećih dana. Razna su bila mišljenja, na koji način da se prihvati 
vlast nad otocima, i o tome su se vodile duge rasprave. Mi ćemo ovdje 
donositi samo zaključke, koji su bili konačno prihvaćeni. Najprije 
stvori vijeće zaključak, da se prema kraljevoj poruci poradi oko 
preuzimanja Korčule, Hvara i Brača. Stoga se moraju okupirati 
rečeni otoci, koje će držati oni u ime kraljevo prema njegovoj 
naredbi. Neka se pošalju poslanici s jednom oružanom barkom. 
Poslanicima se ima zapovjediti, neka jave otočanima, da će Du- 
brovčani poslati k njima svoje vikare; ako otočani ne budu htjeli 
primiti dubrovačku vlast, neka poslanici jave to u Dubrovnik. 
Sutradan 4. srpnja vijeće umoljenih zaključuje, da knez i malo 
vijeće izaberu tri odbornika, koji će napisati instrukciju poskanicima, 
koji idu preuzeti tri otoka, i predložiti je vijeću umoljenih. 6. srpnja 
isto vijeće prihvaća instrukciju predloženu od odbora i određuje 
kaznu od 25 perpera, ako još istog dana ne otputuju. 8. srpnja 
zaključuje vijeće umoljenih, da se pristupi izboru poslanstva, koje 
će se uputiti kralju, a taj će izbor izvršiti veliko vijeće. 10. srpnja 
veliko vijeće također stvori zaključak o odašiljanju poslanstva 
i izabere Andriju de Volzo i Nikolu de Goziis za poslanike, koji 


će se uputiti kralju. 


Međutim doznade Balša, sin Jurja Stracimirovića Balšića, da 
su Dubrovčani dobili od Žigmunda otoke, i on podigne kao na- 
sljednik Jurja, nekadašnjeg kneza otoka Hvara i Korčule, svoj glas 
protiv toga i počne, pozivajući se na tobožnje staro pravo, raditi 
oko toga, da sam stekne otoke. Balša pošalje na otoke Marina 
Miroševića iz Bara, nekadašnjeg Balšićeva vikara na Korčuli, sa 
svojim pismom  upravljenim otočanima. Mirošević stigne u Du- 
brovnik i tu se zadrži nekoliko dana ne javljajući se uopće dubro- 
vačkoj vladi. Svrha Miroševićeva je bila valjda, da proboravivši 
u Dubrovniku nekoliko dana ispita situaciju u pitanju triju otoka, 
ili je možda čekao zgodnu priliku, da se iz Dubrovnika preveze 


na njih. 

Vijeće umoljenih, saznavši za njegov boravak u Dubrovniku, u 
svojoj sjednici od 13. srpnja odluči, da se on ukori radi svojeg 
držanja u pitanju triju otoka. Ima se kazati Miroševiću, kako je 
zlo učinio, što je po svojem dolasku boravio nekoliko dana u Du- 
brovniku, a da nije došao obavijestiti vladu o poslu triju otoka, 
stim više, što je doznao, da su Dubrovčani poradili, da prime otoke, 
koje im je kralj dao; stoga neka se unaprijed čuva, da ne počini 
nešto slično, jer dubrovačka vlada neće moći tako lako prijeći preko 
toga; pisma upravljena otocima neka zadrži kod sebe, dok vlada 
drukčije ne naredi; međutim neka ništa o tom ne piše Balši, osim 
ako ovaj to ne zatraži svojim pismom; u tom slučaju mora oba- 
vijestiti vladu, prije nego pošalje odgovor; sve to mora držati u 
tajnosti. Osim akcije, koju je htio Balša razviti preko Miroševića 
na otocima u svoju korist, bijaše on pisao pismo i Dubrovčanima, 
u kojem osporava njihovo pravo na te otoke. Dubrovčani istog 
dana 13. srpnja odgovaraju njemu pismom, u kojem tvrde, da oni 
uzimaju otoke pod svoju vlast samo zato, što je to kralj naredio, 
a oni se hoće vjerno pokoravati njegovim naredbama.“ Pismo je 
inače pisano u prijateljskom tonu. Kako nas pak Resti izvještava, 
Mirošević je bio uapšen, i na takav su način Dubrovčani osujetili 
njegovu akciju na otocima. Isti ljetopisac spominje jedno pismo, 
u kojem su Dubrovčani pisali Balši, ako nastavi rovarenjem protiv 
republike, kako će naći i oni načina, da on osjeti u svojoj državi 
nemire, koje je htio prouzročiti kod drugih. Ovo pismo su, ako 
Resti istinu kaže, pisali Dubrovčani sigurno onda, kad su vidjeli, 
da ono napisano u prijateljskom tonu nije koristilo. 


U istoj sjednici, u kojoj se bavilo Miroševićem, vijeće umoljenih 
zaključuje, da se odgovori na kraljevo pismo.i zahvali mu na nje- 
govoj koncesiji; kralju će se još javiti, kako su počeli izvoditi njegov 
nalog, jer su već poslali ljude, da prime vlast na otocima, i kako 
su izabrali poslanstvo, koje će u skoro vrijeme ići k njemu. I uistinu 
prema toj odluci poslaše oni 14. srpnja pismo kralju Žigmundu, u 
kojem s mnogo lijepih riječi iznose, što su dan prije zaključili. 

Vidjeli smo, kako je vijeće umoljenih odlučilo, da poslanici 
upućeni na otoke pođu tamo 6. srpnja, ali njihov odlazak je bio 
odgođen, te su oni otišli s danom im instrukcijom tek 13. srpnja. 
Bit će zanimljivo, ako citiramo tu instrukciju danu poslanicima: 


126 Pucić: Spomenici srpski I, p. 116. 

»Najprije otputovavši odavle idite prema Korčuli i došavši 
tamo pozdravite onu općinu sa strane našeg gospodstva sa svim 
onim prikladnim načinom, kako se bude činilo vašoj razboritosti, i 
prikazavši im opunomoćeno pismo, kad vas prime na saslušanje, 
izložite im ovo: »Gospodo iz Korčule, uzrok, zašto su nas naša 
gospoda i vaša braća plemići iz Dubrovnika poslali k vama kao 
braći, jest jedno naredbeno pismo našeg i vašeg presvijetlog gospo- 
dina, koje hoćemo da vam pročitamo.« I dajte im ga pročitati, i 
pošto ga pročitaju u vašoj prisutnosti, i vi učinite, da vam ga vrate 
natrag, da ga ne bi mogli prepisati, recite: »Gospodo iz Korčule, 
Vi vidite, da gospoda hoće najprije, da vi otkažete poslušnost voj- 
vodi Hrvoju. Još podignite zastave gospodinove u njegovo ime, da 
se možemo pohvaliti o vašem susjedstvu, a sa strane naše, kako ste 
razabrali, uvijek smo vam ugađali i pomagali vas u svakoj stvari 
za nas mogućoj. I sada stim više po naredbi gospodinovoj za 
budućnost vašu se nudimo, da vas štitimo i branimo prema svoj 
našoj mogućnosti kao naše vlastite građane od svih onih u Krajini i 
od kojega god drugog čovjeka, koji bi vam htio naškoditi. I stoga 
da to uzmognemo očito činiti, kako hoće gospodin, poslat ćemo 
vam jednog našeg plemića za vikara među vama u ime gospodina, 
dok se gospodinu ne svidi učiniti drukčije. Međutim dok dođe taj 
vikar, postavljamo vam kao vikara...« 


I uviđavnosti vas poslanika prepuštamo, da vi imenujete 
jednog od njihovih plemića, o kojem znate, da je građanstvu draži. 


A ako Korčulani budu htjeli sazvati svoja vijeća, da vam 
dadu odgovor, određujemo, da možete počekati do tri ili četiri 
dana, da dobijete odgovor. 


I u slučaju, ako vam kažu, da oni hoće poslati svoje poslanike, 
koji će dati odgovor, vi odgovorite: »Gospodo iz Korčule, vi vidite 
naredbu gospodina, koju naša gospoda, vaša braća, ne mogu odbiti, 
radi čega su i poslali nas k vama kao braći, da dobijemo od vas 
odgovor.« A ako pak budu oni insistirali govoreći, da ne mogu 
učiniti drukčije nego poslati svoje poslanike, vi im onda recite: 
»Budući da ne može biti drukčije, jer imamo instrukcije, da pođemo 
na druga dva otoka i da ne otputujemo odavde od vas, dok ne 
dobijemo konačni odgovor, to vas molimo, da pošaljete brzo te 
vaše poslanike, da pri našem povratku budemo imali konačni 
odgovor ili gradu ili nama.« 

Djela 36 12 

A ako vam ti Korčulani kažu: »Najprije pođite k drugim 
otocima, i ono, što oni učine s vama, i mi ćemo učiniti,« vi im 
odgovorite: »Vi ste glava i središte otoka; ne propustite učiniti ono, 
što morate učiniti, jer ako vi izvršite naredbu gospodina i ono, što 
vam kaže, svi će učiniti ono, što vi učinite. Ipak mi zasad ne 
možemo odbiti naredbu našeg i vašeg gospodina.« 

A ovu instrukciju upotrebite na svim otocima. A kako šaljemo 
s vama dva kurira, zato ćete po jednom poslati odgovor, koji dobijete 
u Korčuli, prebacivši ga u Irstenicu, a po drugom ćete poslati 
odgovor, koji dobijete na Hvaru, prebacivši ga u jednoj lađici na 
naš Rat. A dobivši odgovor na Braču pođite na Korčulu i otuda 
obavijestite o odgovoru, koji dobijete tamo. I došavši pri povratku 
u Korčulu ne otputujte otuda, dok ne dobijete od nas odgovor. A 
u slučaju, da sva tri otoka ne pristanu uz instrukcije, uzmite od 
njih pisma i u ime Kristovo dođite u Dubrovnik.« 

Zasad eto odlučiše Dubrovčani poslati jedino poslanike, koji 
će pozvati otočane, neka prihvate njihovu vlast. Dok na miran 
način odašilju poslanike, sumnjaju u isto doba i sami, hoće li otočani 
prihvatiti njihovo gospodstvo. Stoga vijeće umoljenih toga istog 
dana raspravlja o svim onim mjerama, koje bi u protivnom slučaju 
trebalo poduzeti. Bi odlučeno, da se uredi armada i krene protiv 
otoka, ako oni ne pristanu na ono, što im poslanici predoče. Armada 
će se sastojati od jedne galije, brigentina i petnaest baraka. Iz 
Stonskog primorja poslat će se tamo 250 vojnika, a iz Stona i Pe- 
lješca trista i pedeset. Korčulani su u vrijeme oskudice vode na 
otoku običavali uzimati nju sa susjedne pelješke obale, te kao: jedna 
neprijateljska mjera protiv njih ima biti, da im se zabrani uzi- 
manje vode kod Trstenice (današnjeg Orebića); zato će se voda 
čuvati na kopnu i na moru; bri:gentin će na to paziti s morske strane. 
U velikom vijeću bijahu istog dana izabrani kao kapetan armade 
Marin de Restis, a kao patroni galija Matija de Gradi i Žore de 
Palmota; malo vijeće odredi istog dana Petra de Bona i Jurja de 
Goze, da naoružaju ljude, koji će ići u armadu, i da im dadu plaće. 

Već sutradan 14. srpnja desilo se korčulansko poslanstvo u 
Dubrovniku. Da li je ovo poslanstvo uslijedilo poslije dolaska Ivana 
B. Menze i Klementa de Bodacia, dubrovačkih poslanika uprav- 
ljenih k otocima, u Korčulu? Dubrovčani su uistinu predviđali, da 
bi Korčulani mogli odlučiti odašiljanje poslanstva u njihov grad. 
Vidjeli smo, da su dubrovački poslanici otputovali dan prije, 

13. srpnja. Korčula i Dubrovnik se nalaze dosta blizu, pa su 
uistinu mogli u slučaju povoljnog vjetra biti oni još istog dana u 
Korčuli, a korčulanski poslanici već slijedećeg dana u Dubrovniku. 
lpak teško nam je pozitivno odgovoriti, da li je baš ovo poslanstvo 
uslijedilo kao posljedica dolaska dubrovačkih poslanika u Korčulu. 
Stalno je svakako to, da je ono u Dubrovniku raspravljalo o pri- 
znavanju dubrovačke vlasti. Sigurno za Korčulane, i prije odaši- 
ljanja dubrovačkih poslanika k njima, nije ostala tajnom odluka 
Žigmundova i spremanje Dubrovčana, da na otocima preuzmu 
vlast. Čini se, da su Korčulani i ovaj put kušali upotrebiti staru 
svoju metodu nećkanja i oklijevanja. Vijeće umoljenih zaključuje, 
da knez i malo vijeće odgovore korčulanskim poslanicima onako, 
kako je zaključeno u istom vijeću. Pao je bio istog dana u vijeću 
umoljenih i prijedlog, da im se dade rok, do kojeg će dati konačni 
odgovor, udovoljavaju li dubrovačkim zahtjevima ili ne; no pri- 
jedlog nije prihvaćen, i odlučeno bi, da im se ne postavlja nikakav 
rok. Rezultat tih pregovora bio je taj, da Korčulani zasad još nijesu 
htjeli priznati dubrovačku vlast. Dubrovčani uostalom stvaraju i 
dalje odluke za eventualni nastup protiv otoka. Istog dana 
14. srpnja vijeće umoljenih zaključuje, da se naoruža još jedna 
galija, a sutradan 15. srpnja odlučuje, da se piše dubrovačkim sucima 
u Neretvi, neka preporuče Dubrovčanima nastanjenim tamo, da 
pošalju dubrovačkoj armadi najmanje 100 naoružanih ljudi s nji- 
hovim barkama, jer Dubrovčani namjeravaju pridružiti sebi ona tri 
otoka. 18. srpnja zaključuje isto vijeće, da se odašalje armada i 
izaberu trojica, koji će sastaviti i predložiti instrukciju za kapetana 
armade. Još istog dana malo vijeće izabire tu trojicu i to: Mihajla 
de Resti, Pavla de Gondola i Nikolu de Pozza. Korčulanska općina 
bijaše pisala pismo dubrovačkoj općini, a vijeće umoljenih u istoj 
sjednici, u kojoj je raspravljalo o odašiljanju armade, daje ovla- 
Štenje knezu i malom vijeću, da odgovore. Dubrovčani bijahu već 
počeli sa represalijama. Neke Korčulane, koji putovahu u Kotor, 
bijahu zatvorili u svojim tamnicama, ali ipak vijeće umoljenih 
zaključi, neka im se dopusti, da proslijede put u Kotor, ali ne smiju 
poći drugamo i pri povratku moraju se prikazati u Dubrovniku. 
Međutim odbor trojice, koji je imao sastaviti instrukciju kapetanu 
armade, bio je 19. srpnja gotov, i vijeće umoljenih ju je potvrdilo 
tog istog dana. U njoj se nalaže kopnenim četama pod vodstvom 
"Teodora de Prodanello, da se iskrcaju u Stonu i idu pješke polu- 

otokom Pelješćem uz more sve do Trstenice. Matiji de Gradi i 
Lovri de Sorgo, zapovjedniku brigentina, naređuje se, da došavši 
u Korčuli kažu korčulanskoj vladi ove riječi: »Kao što Vam je već 
prije preko naših poslanika kazana volja našeg i Vašeg gospodina, a 
na sličan je način kazano i Vašim poslanicima, to Vam sada opet 
spominjemo i ponavljamo, da morate slušati gospodinovu volju i 
primiti jednog od naših plemića za Vašeg kneza u ime gospodina. 
A da budete obaviješteni o našoj namjeri, naša Vam vlada obećava 
držati Vas i uzdržavati u svim Vašim sloboštinama i običajima, 
dok gospodin drukčije ne odredi. Budući da naši poslanici idu Vašem 
i našem gospodinu, svako dobro, koje možemo učiniti s naše strane, 
pripravni smo učiniti Vam kao prijateljima.« Dalje se u instrukciji 
veli, ako prihvate dubrovačku vlast, neka im se privremeno postavi 
za kneza ili vikara jedan od vođa armade (isključivši kapetana) i 
nek im se tom prilikom kaže: »Ovoga Vam dajemo za vikara u ime 
Vašeg i našeg gospodina, da stoji među Vama sa zadaćom, da Vas 
uzdrži u Vašim običajima i to sve dotle, dok Vam iz Dubrovnika 
ne bude poslan jedan plemić.« U instrukciji se dalje nalaže, ako 
Korčulani budu zatražili rok za davanje odgovora, neka im se dade, 
ali najviše dva dana, ne puštajući im da kroz to vrijeme uzimaju 
vode na Pelješcu. Ako pak ne prihvate dubrovačku vlast, neka 
odmah kapetan i patron izvijeste o tome Dubrovnik, a međutim neka 
stoje spremni i čekaju naredbe iz Dubrovnika. Budući da su se 
Dubrovčani za druga dva otoka Brač i Hvar još prije odlaska 
armade nadali kakvim vijestima od svojih poslanika upravljenih 
njima, to se u instrukciji veli, da će se za njih naknadno urediti, 
ili ako armada već otputuje, da će im se pisati, kako imaju tamo 
postupati. Ovakva je instrukcija bila prvobitno sastavljena. Iz nje 
vidimo, da nije još stigla nikakva vijest iz Hvara i Brača, dok su 
za Korčulane Dubrovčani već znali, kako ne će da prime njihovu 
vlast. Stoga se i daju napuci, kako se ima to ponovo pokušati pod 
pritiskom prisutne armade. Međutim pošto je instrukcija bila već 
napisana, došla je vijest od poslanika, da ni Hvar ni Brač ne će da 
prime dubrovačku vlast. Stoga se prvobitnoj instrukciji nadodao 
sada još jedan dodatak, u kome se veli, da armada pođe i na Hvar 
i na Brač i jednako postupa kao i u Korčuli. Armada je otputovala 
20. srpnja. Njoj uistinu uspije prisiliti otočane bez ikakve borbe 
na pokornost. Kako Resti veli, bijahu postavljeni Bona, Bodaza i 
Lovro Sorgo, zapovjednik brigentina, kao privremeni vikari na 
otocima, 

Vidjeli smo, kako je Balša imao aspiracije na otoke. No Du- 
brovčani su u pitanju otoka imali i opasnijeg takmaca, svojeg su- 
sjeda moćnog vojvodu Sandalja Hranića. On im također pisa pismo, 
u kojem je osporavao njihovo pravo na otoke, hoteći sigurno da ih 
se sam jednog dana dočepa. Dubrovčani mu odgovoriše 24. srpnja 
pismom, u kojemu kao i malo dana prije Balši izjaviše, da su oni 
uzeli otoke pod svoju vlast samo zato, što je to naredio kralj, a oni 
hoće da se vjerno pokoravaju njegovim naredbama. 

Privremeni dubrovački vikari ne ostadoše na otocima dugo 
vrijeme, jer već 25. srpnja zaključuje vijeće umoljenih (a to isto i 
veliko vijeće 26. srpnja), da se izaberu knezovi za otoke s tim, da 
imaju pravo, da se u roku od 2 mjeseca kao i knezovi stonski za- 
hvale. Veliko vijeće na svojoj sjednici od 26. srpnja izabire knezove 
(i to kao korčulanski knez bi izabran Mihajlo de Menze), a 1. kolo- 
voza daje vijeće umoljenih ovlaštenje knezu i malom vijeću, da im 
d4 instrukcije. Knez i malo vijeće prionu odmah na posao i za kor- 
čulanskog kneza (ili vikara) sastaviše još istog dana kratku instruk- 
ciju i pismo, koje će predati sucima i vijeću u Korčuli. Veli mu se: 
»'Tu ćete ostati u službi upravljajući i odlučujući prema njihovim 
statutima, naredbama i običajima, po kojima su se rukovodili dosad, 
sve dok naš prejasni gospodin o tom ne izda odredbe i zapovijedi; 
po Vašoj mogućnosti nastojte, da se u onim vodama ne otuđuju i 
ne prodaju robovi i ropkinje.« I pismo upravljeno Korčulanima 
ističe, da će se u njihovoj sredini upravljati po dosadašnjim statu- 
tima, naredbama i običajima. Dubrovčani su inače predstavnika 
svoje vlasti na Korčuli zvali nekada »comes«, što odgovara našoj 
riječi »knez«, a nekad opet ga nazivahu vikarom. 

Otocima dakle nije ostalo drugo, nego da silom prilika pri- 
znadu stanje stvari, a Resti pripovijeda, kako oni poslaše čak i svoje 
poslanike u Dubrovnik, da polože prisegu vjernosti. Znamo također 
i iz drugih izvora, da su Korčulani poslali svoje poslanstvo, koje 
bijaše u Dubrovniku već svakako 26. srpnja, a možda i prije, ali 
je ovo imalo i drugu svrhu, da vodi čak prabone Dubrovčanima. 
Korčulani su sigurno bili izviješteni, da će Dubrovčani od njih 
zahtijevati sve prihode, koji pripadaju knezu, pa i one kneževske 
zemlje nazvane inače knežine. Ovo je poslanstvo imalo raspraviti 
s Dubrovčanima to pitanje, jer Korčulani nijesu bili voljni da im 


127 Ibidem p. 116—117. 

predadu zemljišta, koja su već između sebe bili razdijelili. Nevoljko 
su se osjećali Korčulani pri pomisli, da izgube ono, što su tako lako 
bili stekli. Znamo, da su oni odaslali svoje poslanstvo čak i kralju 
Žigmundu. Ne znamo točan datum, kad je ono išlo k njemu, ali 
se svakako nalazilo kod kralja u mjesecu srpnju. Korčulani su ga 
sigurno poslali, da osujete svoje podvrgnuće pod dubrovačku vlast, 
a valjda u vezi s time, da i pred kralja iznesu pitanje knežina. O 
odnosu prema Dubrovčanima i o knežinama raspravljalo je korču- 
lansko veliko vijeće u svojoj sjednici od 26. srpnja; ono daje ovla- 
štenje knezu i sucima, da izaberu još tri vijećnika, koji će skupa 
s njima imati vlast voditi brigu o dobru grada i otoka, a specijalno 
o odnošaju prema dubrovačkoj općini. Isto vijeće, znajući za stano- 
vište Dubrovčana, raspravlja i o knežinama, ali ne nazivajući ih 
tim imenom, već smatrajući ih općinskim imanjima; raspravlja se, 
da li da se opet vrate općini ili da ostanu i dalje razdijeljene među 
pojedinim osobama. To se raspravlja stoga, ako imaju da se pre- 
dadu Dubrovčanima, treba da se najprije vrate općini, da izvrši 
predaju. Stalna se odluka nije mogla još stvoriti, jer se očekivao 
rezultat obaju poslanstava, i onog upravljenog kralju i onog posla- 
nog u Dubrovnik. Stoga vijeće odlučuje, da se odgodi o tom odluka 
do dolaska poslanstva. O djelovanju korčulanskog poslanstva u 
Dubrovniku izviješteni smo, iako samo općenito, iz zapisnika dubro- 
vačkog vijeća umoljenih. Uistinu iz tih izvora vidimo, da su Korču- 
lani postavili u Dubrovniku neke zahtjeve. Vijeće umoljenih I. kolo- 
voza zaključi, da se rasprava o tom odgodi, a 3. kolovoza konačno 
dade ovlaštenje knezu i malom vijeću, da im prema svojoj uviđav- 
nosti odgovore, ali da se ne upuste s njima u pregovaranje. Vidi se 
dakle, da korčulansko stanovište nije bilo Dubrovčanima prijatno, te 
ga ne smatraju zgodnim kao bazu za vođenje pregovora. Dubrovčani 
sigurno čvrsto ostajahu na svojem stanovištu, i ne hoteći popustiti, 
nijesu željeli ni pregovora. Da valjda nekako udobrovolji korčulanske 
poslanike, malo vijeće zaključuje istog dana, da im se daruje svota 
od deset perpera. Kako će nam dalji događaji pokazati, ni ovo 
poslanstvo ni ono upućeno kralju nije imalo sreće, ali Korčulani uza 
sve to sada odluče, da knežina ne predadu, i one ostaše i dalje u 
rukama pojedinaca. Da su pak otoci priznali vlast dubrovačku, vidi 
se i iz toga, što vijeće umoljenih 2. kolovoza zaključuje, da se razo- 


128 Dokument o svim tim zaključcima sačuvan je jedino kod Paulinija 
pogl. VI. 

ružaju galije i armada, koja bijaše na otocima. Ne znamo, u kojoj 
stvari, ali korčulanska općina obraća se tih prvih dana mjeseca 
kolovoza opet nekakvim pismom Dubrovčanima, te vijeće umolje- 
nih 9. kolovoza daje ovlaštenje knezu i malom vijeću, da odgovore. 
Dubrovačkoj armadi uspjelo je dakle prisiliti otočane na pokornost, 
ali u pojedinostima se njezini zapovjednici nijesu držali potpuno 
točno instrukcija, te ih zato vijeće umoljenih u sjednici od 16. kolo- 
voza ukorilo, pače bio je i prijedlog, da se kazne sa pet dana kućnog 
zatvora, ali nije bio prihvaćen. 

Vidjeli smo, kako su Dubrovčani već 1o. srpnja izabrali 
poslanstvo, koje je imalo poći ka kralju Žigmundu, no poslanstvo 
nije odmah krenulo, jer još 22. srpnja raspravlja vijeće umoljenih 
O otpremanju poslanstva i odlučuje, da se izaberu tri odbornika, 
koji će za njih sastaviti instrukciju. Istog dana izabra malo vijeće 
Mihajla Resti, Pavla Gondola i Luku Mihajla de Bona, da sastave 
tu instrukciju. Ta instrukcija bila je već predana 27. srpnja vijeću 
umoljenih i tu pročitana, ali je rasprava o njoj odložena do slijedeće 
srijede, a isto vijeće dopušta trima odbornicima, da je prema svojoj 
uviđavnosti kroz to vrijeme mogu popraviti, smanjiti ili štogod 
nadodati. No 1. kolovoza opet je odgođena rasprava do slijedećeg 
petka, a 3. kolovoza uzeta je ta stvar u raspravu, ali je opet rasprav- 
ljanje odgođeno do subote. Konačno 5. kolovoza potvrđena je 
instrukcija poslanicima, i naređeno im, da otputuju slijedeću 
subotu. Dubrovčani opet odgađaju, jer vijeće umoljenih 11. kolovoza 
produžuje poslanicima rok za odlazak do ponedjeljka. Na koncu 
14. kolovoza izglasa vijeće umoljenih jedan dodatak instrukciji, i 
tako konačno 14. kolovoza izdaše oni tim poslanicima punomoć i 
instrukciju. Instrukcija je vrlo zanimljiva, jer nam pokazuje, pod 
kakvim je okolnostima Žigmund 17. lipnja predao otoke Dubrov- 
čanima, kakve je vrste njihova vlast na otocima, i što zapravo 
hoće od Žigmunda za učvršćenje svoje vlasti na otocima. Najprije 
se govori u njoj o samom putovanju i dolasku ka kralju, a onda se 
nastavlja: »A kad mu se svidi da vam da audijenciju, kažite mu 
s naše strane: »Prejasni i presvijetli vladaru... Vaše carsko dosto- 
janstvo posla nam jedno pismo, po kojem nam  zapovijedaše, da 
moramo okupirati ona tri otoka, koja je držao vojvoda Hrvoje, i 
da pred lice Vaše prejasnosti moramo poslati poslanike, da ras- 
pravljaju o njima. I zato su nas Vaši vjerni poslali Vašem carskom 
dostojanstvu. I zato, prejasni vladaru, neka znade Vaše carsko 

dostojanstvo, da smo odmah, primivši Vaše pismo, poslali naše po- 
slanike s rečenim pismom, da preuzmu vlast na svakom od tih otoka, 
obznanjujući naredbu presvijetlog Vašeg dostojanstva i hoteći po- 
staviti vikare u ime njegovo; no otoci odbiše u svemu učiniti ono, 
što je bilo sadržano u Vašem naredbenom pismu, tražeći na razne 
načine i naročito radeći, da nam se piše u više pisama sa strane 
Balše i Sandalja, kako se ne smijemo plesti u spomenute otoke. 
I mi vidjevši to i ne mogavši s manje, a u bojazni, da se rečeni 
otoci ne bi otuđili i došli u ruke drugih, pokoravajući se Vašoj 
naredbi nijesmo zazirali od truda i velikog troška te smo odmah 
naoružali dvije velike galije, jednu galijotu, više barka i momčadi 
na kopnu, da budu pripravni protiv onih, ako se ne pokore. I 
gospodin Bog i sreća Vašeg carskog dostojanstva htjede, da su 
vidjevši rečenu armađu odmah promijenili odluku i skloni bili 
pokoriti se pismu Vašeg veličanstva, i tako smo poslali na svaki od 
rečena tri otoka jednog vikara u ime Vašeg carskog dostojanstva. 
Uistinu, premilostivi naš gospodine, od dužeg vremena i preko više 
pisama i poslanika Vaša milost obećala nam je, da će obdariti onaj 
Vaš grad Dubrovnik za službe tako malene, ali Vaša milost ih je 
shvatila kao velike i sada preko ovog posljednjeg milostivog pisma 
javila nam je, da je odlučila dati nam rečene otoke. A gospodine 
naš, zato zna Vaše veličanstvo, koliko prihoda donose rečeni otoci; 
trošak, koji će se imati oko njih radi činovnika, koje će trebati 
poslati, stajat će nas 2000 dukata na godinu.« 

A sad kažemo vama poslanicima o našoj namjeri, da znate 


pazariti s našim gospodinom za spomenuta tri otoka; hoćemo da ih 
dobijemo uz pristanak prelata i barona kao vlasnost za sva vremena 
sa svim prihodima, što su pripadali njegovu veličanstvu; hoćemo, 
da nam se za njih izdadu privilegije s visećim pečatima gospodina 
kralja i onih prelata i barona, koji će se pri tome naći kod njega; 
nastojte, da ih bude što više, ali bar dvojica, tako da budu s onim 
kraljevim tri pečata. 

U pitanju vojne pomoći smo zadovoljni obvezati se za spo- 
menuta tri otoka onako, kako su oni običavali te bili obvezani i 
prije, da se oružaju. 

Što se tiče tributa, vi vidite, da nam dvostruko toliko ide 
troška za činovnike, koliko nose prihoda spomenuti otoci, te zato 
nema razloga obvezati se na tribut; ako ipak sa svim tim naš 
gospodin bude htio, prepuštamo vašoj razboritosti, da se obvežete 

na tribut, kazavši, kako smo zadovoljni, da se za njegovu čast 
priznamo tributarnim u iznosu od 200 dukata godišnje posjedujući 
na sva vremena spomenute otoke. I bez obzira na tribut hoćemo 
u ime zahvalnosti, dobijajući ova tri otoka i primajući ih u miran 
posjed, našem gospodinu isplatiti tri hiljade dukata, a trošak za 
privilegije i bule prepuštamo vašoj uviđavnosti; od osam dukata 
na niže učinite, kako bolje možete. 

I da se ne prekorači stalna svota određena prema našoj 
namjeri, prepuštamo vašoj razboritosti, da pazarite počevši! od 
najniže cijene s onim načinima, pametnim raspravama i korisn:m 
razlogom, koji se budu činili vašoj razboritosti zgodnim, da navedu 
našeg gospodina na gore spomenutu našu namjeru, kao što se 
potpuno nadamo u vaše nastojanje. 

Ako se vašoj razboritosti bude kao sigurno činilo, da se ne 
mogu steći spomenuta tri otoka, prepuštamo i povjeravamo vašoj 
uviđavnosti, da se živo zauzmete i latite posla, kako biste dobili 
jedan otok, to jest Korčulu; za nju hoćemo, da nas stoji u ime dara 
gospodinu 2000 dukata, i da ona daje vojnu pomoć, kako je i prije 
bila dužna, bez ikakvog drugog tributa, a gospodin da nam da 
privilegij za sva vremena, kako je gore rečeno, uvodeći nas u miran 
posjed. A ako milost Božja bude htjela, da postignete ili sve ili 
djelomično, kako je gore rečeno, dajte si napraviti privilegije i 
opremiti ih učvršćenim pečatima i potrebnim jamstvima; i učinite, 
da dođe s vama jedan gospodinov čovjek, koji će nas uvesti u 
miran posjed, kako je rečeno; i neka on donese sa sobom privilegije 
te uzme novac određen kralju za njegovo obećanje i za privilegije; 
i preporučivši grad oprostite se te dođite kući. 

Ako nastane kakva raspra, radi koje ne budete mogli izvršiti 
našu namjeru prema gore spomenutoj instrukciji, ostanite tamo i 
obavijestite nas te očekujte naš odgovor. 

Uz to vam povjeravamo: Dok budete boravili kod gospodina, 
ako sa strane Sandalja, Balše ili kakvih drugih budu zatraženi gore 
spomenuti otoci, ustrajno razlagajte gospodinu one razloge, koji će 
se činiti zgodnijim vašoj razboritosti moleći njegovo veličanstvo, 
da se ne udostoji dopustiti, da spomenuti otoci prijeđu u druge 
ruke, a ne naše. Između ostalih razloga možete reći: »Prejasni 
vladaru, ako Vaše veličanstvo preda ove otoke u druge ruke, oni će 
još moći biti prema dogođajima, što se mogu dogoditi, od velike 
smetnje Vašoj Dalmaciji, kao što bi i sada bili, da se nalaze u 

rukama Sandalja ili Balše, koji sada ratuju protiv Kotora; ovi bi 
naime s brodovima naoružanim na otocima zatvorili Kotor sa 
strane mora i tako ostvarivši zamisao izvršili bi svoju namjeru.« 


Dalje se u instrukciji govori o stvarima, koje nas ne zanimaju. 
Iz ove instrukcije vidimo, da Žigmund još nije dao Dubrovčanima 
otoke u punu vlast, već im samo naredio, da ih zaposjednu. Du- 
brovačko poslanstvo ima to sada tek isposlovati. Vidi se, da bi 
Dubrovčani htjeli da te otoke dobiju s onakvim istim pravima, kao 
što su od ostalih vladara dosad stekli razne svoje posjede. Boje se 
ipak Sandaljeve i Balšine akcije i nastoje parirati njima i bilo 
kome, koji bi zatražio te otoke. Nije mi poznato, da li su konkretno 
znali, da ih još netko traži. To su bili Splićani, koji su već prije, 
i to g. 1388. i g. 1389., doduše s manje upornosti od Dubrovčana, 
bili uznastojali dobiti ih u svoje ruke. Sad ipak nijesu tražili sva 
tri otoka, već su se tamo trudili u prvom redu dobiti Brač, a 
eventualno 1 Hvar. Poslaše svoje poslanstvo Žigmundu, koje je 
između ostalih poslova imalo i oko toga nastojati. Premda Žigmund 
još nije dao otoke Dubrovčanima u vlasnost, već samo naredio, da 
ih u njegovo ime zaposjednu, smatrao se ipak obvezanim prema 
njima; vidjet ćemo, kako mu je ipak bila glavna svrha, da za otoke 
dobije novac. Dubrovačko poslanstvo, koje je imalo s njim ras- 
Praviti pitanje otoka, a koje je on bio zatražio svojim pismom iz 
Feltre 17. lipnja, još nije stiglo k njemu. Poslanstvo je uistinu bilo 
poslano dosta kasno, jer mu je tek 14. kolovoza izdana punomoć 
i instrukcija. Valjda toga dana nije odmah krenulo na put ili se 
dugo vrijeme zadržavalo na putu, jer I. rujna nije bilo još kod 
kralja, koji se toga dana nalazio u Churu u Švajcarskoj. Splitski su 
poslanici bili već k njemu stigli. Stoga on istoga dana piše Dubrov- 
čnima, neka svakako njemu pošalju poslanstvo, da s njima konačno 
uredi pitanje otoka. Kralj veli Dubrovčanima, da su k njemu došli 
splitski poslanici, koji su u ime grada Splita zamolili one otoke; 
sjećajući se mnogih dubrovačkih molba, zadržao je doduše kod 
sebe splitske poslanike, ali sve odgađa odgovoriti im očekujući 
poslanstvo iz Dubrovnika. Na koncu dodaje, da ga ne samo Splićani 
već i neki drugi njegovi vjerni mole, da im udijeli otoke. Ovo pismo 
primiše Dubrovčani tek 2. studenoga. Pismo im je donio Luka de 
Bona. Vijeće umoljenih uzima ga još istog dana u raspravu i daje 
ovlaštenje knezu i malom vijeću, da odgovore na nj. Ovi odgovoriše 
istom 27. studenoga. Splitsko poslanstvo izvješćuje 21. rujna svoj 

grad o svojem radu kod Žigmunda. Između ostalih izvješćuje i o 
pitanju otoka. Poslanici u svojem pismu“? vele, kako su svakako 
nastojali dobiti za splitsku općinu otok Brač i u to se ime obvezali 
pružiti u ratu dvije galije. Kralj je odvratio, da on ne treba galija, 
već hoće novaca; kazao im je, kako je dao Dubrovčanima sva tri 
otoka, ali se kleo Bogom, da više voli zadovoljiti Splićane nego 
Dubrovčane; rekao im je dalje, neka paze što rade, jer svakog dana 
očekuje Dubrovčane, te ako dobije novaca od Splićana, poništit će 
ono, što je dao Dubrovčanima. Poslanici preporučuju, neka se 
svakako priskrbi novac, da se tako predusretne Dubrovčanima, i 
neka se odmah odgovori na ovo pismo. Poslanici vide u Dubrov- 
čanima opasne konkurente. Stoga poručuju svojim sugrađanima, ako 
je moguće, neka na sličan način stvore odluku i o Hvaru, »ako ne 
radi drugog, a ono barem zato, da se ometa posao Dubrovčanima.« 
Iz toga se pisma vidi, da Splićani ovaj put nijesu marili za Korčulu, 
već za Brač i eventualno Hvar. Dakle je kralj Žigmund, izvje- 
štujući Dubrovčane, ili samo onako općenito spomenuo, da Splićani 
žele imati one otoke, ili je pak malo pretjerano iznoseći splitske 
zahtjeve htio time što više ucijeniti Dubrovčane i pospješiti njihovu 
odluku. Iz svega se pak jasno vidi, da je kralju bilo glavno dobiti 
za otoke što više novaca, te će ih dati onome, koji više ponudi. 
Vidi se također njegova dvoličnost prema Dubrovčanima i Spli- 
ćanima. 

Kad je Žigmundov poziv od 1. rujna stigao u Dubrovnik, 
dubrovački su se poslanici nalazili već kod kralja. Kada su oni 
prispjeli k njemu, ne znamo. Iz pisma se splitskih poslanika vidi, 
da nijesu bili kod njega još niti 21. rujna, ali iz drugih dokumenata 
sigurno znamo, da su bili kod njega u mjesecu listopadu; poziv je 
pak, kako već spomenusmo, stigao u Dubrovnik tek 2. studenoga. 
Dubrovčani na taj kraljev poziv odgovoriše kralju svojim pismom 
od 27. studenoga, u kojem između ostalog istaknuše, da se njihovi 
poslanici nalaze već kod njega. Mi smo malo prije pokazali na to, 
da je kralju Žigmundu bilo glavno, da za otoke dobije što više 
novaca, te kako je zauzimao dvolično držanje i prema Dubrovča- 
nima i prema Splićanima. To također lijepo dokazuje odgovor, koji 
je kralj dao dubrovačkim poslanicima. Gledište kraljevo javiše oni 
u Dubrovnik. Tu je ono bilo poznato prvih dana mjeseca prosinca, 
jer vijeće umoljenih raspravlja o tome već 7. prosinca g. 1413., a 


129 Ovo pismo vidi kod Lucija: Memorie di Trau p. 395. 

rasprave se vode u nekoliko navrata sve do 5. siječnja g. 1414. 
Kralj nije bio zadovoljan ponuđeRom svotom za otoke, i to niti 
onom, što su htjeli odmah je isplatiti, niti onom, što bi je plaćali 
u obliku godišnjeg danka; on je tražio više, ali poslanici ne izvije- 
stiše, koliko traži. Radi toga Dubrovčani u svojem odgovoru 
poslanicima 8. siječnja 1414. kažu: »A kako vi ne pišete o namjeri 
kraljevoj, naime što on hoće, ne znamo, što da vam odgovorimo, 
i zato nastojte, da dobijete za onu svotu, koliko je naznačeno u 
instrukciji. U slučaju, da se to ne postigne, pomučite se doznati od 
gospodina njegovu posljednju namjeru, i koliko hoće od nas imati 
kao odmah isplaćenu svotu i koliko za tribut, te o svemu tome javite 
nam, što brže možete, očekujući kod gospodina naš odgovor.« 
Poslanici javiše također u Dubrovnik, da kralj nema kod sebe 
veliki pečat kraljevstva. U istom pismu Dubrovčani odgovaraju, 
da im zasad izda privilegij te potvrdi i zapečati na onakov način, 
kako to sada i drugima radi, ali zato neka posebnom poveljom 
obeća, da će po povratku u Ugarsku izdati veliki privilegij uz 
pristanak prelata i baruna prema običaju kraljevstva. Inače Du- 
brovčani su pripravni, da odmah isplate novac kralju, pošto im se 
dadu otoci u potpunu vlast. 

U ovaj mah Dubrovčane je morila i druga briga. I Splićani i 
hrvatsko-dalmatinski ban Petar Alben pravili su im na otocima 
smetnje. Ovome je bilo krivo, što su Dubrovčani okupirali otoke, 
premda vidjesmo, da učiniše prema kraljevoj naredbi. Za Splićane 
se nikako ne čudimo, jer su i sami imali nekih aspiracija. Ban je 
dakle pogodovao Splićanima. On pošalje svog poslanika skupa 
s poslanikom Splićana na otoke predavši mu pismo za otočne općine. 
Ban naređivaše po tom pismu i po svom poslaniku, da u roku od tri 
dana moraju otpustiti i potjerati dubrovačke knezove s otoka, 
prijeteći, ako to ne učine, da će_ ih Splićani u ime njegovo na to 
prisiliti. Sve to dojaviše knezovi u Dubrovnik. Dubrovčani podu- 
zeše mjere, da se suprotstave toj akciji, te osim spomenutog već 
pisma pisahu oni 8. siječnja 1414. svojim poslanicima kod kralja 
drugo jedno pismo, u kojem im javljaju o tim događajima i na- 
ređuju, da interveniraju kod kralja; imaju ga zamoliti, neka izda 
naredbu banu i Splićanima, da prestanu s tim zanovijetanjem, a i 
otočne općine neka pozove na vjernost i poslušnost. S tim u vezi je 
sigurno zaključak vijeća umoljenih od 9. siječnja, da se pišu pisma 
otočnim općinama i knezovima u njima. IO. siječnja g. I4I4. pišu 

Dubrovčani pismo samomu banu Petru Albenu i Splićanima, u 
kojima se tuže na njihov postupak i zahtijevaju od njih, da s tim 
prestanu, te kažu, kako su o tom obavijestili kralja; i ovom pri- 
godom ističu, kako su oni okupirali otoke po naredbi kraljevoj i 
držat će ih, dok on drukčije ne odredi; oni neće dopustiti, da budu 
na otocima u bilo čemu smetani. Ban i splitska općina odgovoriše 
na ovo pismo, te se o tim odgovorima raspravlja 5. veljače, ali se 
odgađa konačna odluka o njima. Prije negoli je stiglo pismo pisano 
8. siječnja 1414. dubrovačkim poslanicima kod kralja, poslanici su 
pisali 18. siječnja pismo iz Cremone u Dubrovnik, koje se ticalo 
pitanja triju etoka. To pismo bijaše u Dubrovniku 10. vekjače, jer o 
njemu tad raspravlja vijeće umoljenih, ali odgađa raspravu i pri- 
hvaća je opet 2 .ožujka. Ovog istog dana prema zaključku vijeća 
Dubrovčani odgovaraju, da su oni već pisali pisma (misle na ono 
od 8. siječnja), u kojem su izložili svoje gledište, i da sada nemaju 
ništa novo javiti. 

Zadaća dubrovačkih poslanika nije baš dobro uspijevala. 
Dubrovčani nijesu bili skloni, da dadu kralju više novaca za otoke, 
negoli su bili prvobitno ponudili, a Žigmund je tražio veću svotu. 
U tom su smislu izvijestili poslanici ponovo Dubrovčane pismom, 
koji su ovi primili u travnju. Kao odgovor na to poslaše Dubrov- 
čani 21. svibnja instrukciju, u kojoj im preporučuju, neka poslanici, 
ako mogu, isposluju ono, što je bilo naređeno u instrukciji u pitanju 
otoka; ako ne mogu, neka pozdrave kralja i povrate se u Dubrovnik. 
Ako kralj pak bude htio, da oni posjeduju otoke samo u njegovo 
ime, to neka zatraže od njega tri pisma, za svaki otok po jedno, u 
kojem će ih pozvati, da se pokoravaju Dubrovčanima; ako ne bude 
ni to htio, neka dođu u Dubrovnik. Dubrovčani su dakle svakako 
nastojali, da već jednom postanu potpuni gospodari na otocima, a 
ne samo da njima vladaju tek u ime kraljevo, i to, tko zna, za 
koliko vremena. Ako drukčije nije moguće, pristaju oni i na takvo 
stanje nadajući se, da će jednom potpuno postići svoju svrhu. Po- 
slanici su djelovali na kralja, te je on, ne stvorivši konačne odluke 
i ne ugodivši potpuno Dubrovčanima, ipak pisao 25. lipnja pismo 
otočnim općinama, u kojima ih poziva na pokornost prema Du- 
brovčanima. On tu ističe, da je naredio Dubrovčanima, neka 
okupiraju otoke, dok on skupa sa svojim prelatima i velikašima ne 
odredi drukčije; dakle i sam ne smatra to stanje definitivnim. 
Pozivajući ih, da se pokoravaju. Dubrovčanima, naređuje, da im 

daju sve prihode i daće, koje su inače dužni davati kralju. Javlja 
im dalje, kako je naredio hrvatsko-dalmatinskom banu Ivanu de 
Medve, da ne ometa Dubrovčane i njihove činovnike u vršenju 
vlasti nad otocima i u pobiranju prihoda i daća, te se ne usudi sam 
ih pobirati. Ovo pismo nije poslao direktno općinama, već ga je 
predao dubrovačkim poslanicima. Dubrovčani su ga tek u listopadu 
poslali onima, kojima je bilo upravljeno. 26. lipnja pisao je 
Žigmund uistinu Ivanu de Medve u tom duhu, a također je Du- 
brovčane posebnim pismom izvijestio o svojim pismima upravljenim 
otočanima i banu; svugdje ističe, kako Dubrovčani imaju držati 
otoke, dok on drukčije ne odredi. Dalje u svojem pismu Dubrov- 
čanima veli, kako je dovoljno informirao njihove poslanike, i u 
onome, što ih oni izvijeste, neka im povjeruju. Držeći Dubrovčani, 
da je dalje zadržavanje njihovih poslanika kod Žigmunda suvišno, 
ponoviše Io. srpnja svoju naredbu, da se povrate kući. Poslanici su 
u kolovozu bili kod kuće, te im vijeće umoljenih 24. istog mjeseca 
izrazuje zahvalnost za njihov rad. 

Vojvoda Hrvoje, ne hoteći se pokoriti Žigmundu, odluči 
pružiti mu otpor. Ne osjećajući se sam za to dovoljno jakim, 
pozove 'Turke u pomoć, koji poplave Bosnu i zemlju Sandaljevu, 
tako: da se Dubrovčani pobojaše za svoj teritorij, te su preduzimali 
razne mjere opreznosti i sigurnosti. Pri tome su dakako reflektirali 
i na pomoć otoka Hvara, Brača i Korčule. 2. srpnja g. I4I4. 
odlučuje vijeće umoljenih, neka se javi tim otocima, da radi kretanja 
Turaka poprave i urede svoje brigentine i drže ih u pripravnosti, 
te oprezno čuvaju svoja mjesta, kako ne bi pretrpjeli štete od 
Turaka. I docnije u više navrata raspravlja vijeće umoljenih o 
obrani otoka pred turskom opasnošću i donosi razne zaključke u 
tom pogledu. Dubrovčani se i inače brinu za sigurnost otoka. Ove, 
a osobito Brač, uznemirivali su gusari iz Krajine, pa stoga vijeće 
umoljenih <I. veljače 1415. zaključuje, da se pošalje jedan pučanin 
s oružanom barkom u Krajinu i Omiš, koji će tražiti, neka prestanu 
s gusarenjem i neka nadoknade štetu. Istog dana pišu Hvaranima i 
Korčulanima, što su poduzeli protiv gusara, tražeći od njih, da drže 
u redu brigentin i budu pripravni. Međutim dođu nove vijesti o 
kretanju Turaka; po njima bi se Turci nalazili kraj Šibenika, u 
Krajini i kraj Omiša. I Hvarani im javiše o kretanju Turaka. Radi 
toga po odluci vijeća umoljenih pišu Dubrovčani Korčulanima 
26. ožujka ovo pismo: »Općini korčulanskoj. Plemići predragi pri- 

jatelji. Nedavno je došlo do našeg znanja, da se ne malo Turaka 
sada nalazi u onim stranama blizu Šibenika, i da se nekakve čete 
pojaviše u stranama Omiša i Krajine; ako ove ne nađu nikakve 
zapreke, mogle bi prijeći na otoke, kojima mogu ne malo štete 
nanijeti, Radi toga držeći, da će biti vrlo korisno unaprijed pro- 
vidjeti, pisali smo otocima Hvaru i Braču, da naoružaju svoje 
brigentine i naoružane pošalju, da potraže naš brigentin, koji se 
sada nalazi u vodama stonskoga mora, da skupa s njima obilaze 
ono mjesto, koje će biti zgodno za čuvanje i obranu onih otoka i 
drugih naših mjesta. To također vama kažemo, da na sličan način 
naoružate vaš brigentin, što brže uzmognete, ako vam je uređen i 
zgodan za naoružanje; ako vam nije uređen, naoružajte barke, u 
kojima neka pođe toliko ljudi, koliko bi ih išlo sa spomenutim bri- 
gentinom; taj brigentin ili naoružane barke, koje uzmognete 
naoružati, neka ne propuste otići na ona ista mjesta, da skupa 
s ostalim brigentinima bude mogao, za čast i dobro naše a na zaštitu 
i obranu našu i ostalih otoka i naših mjesta, obilaziti potrebna 
mjesta. Zdravo. Dubrovnik dana 26. ožujka 1415.« Slično tako bilo 
je pisano Hvaranima i Bračanima. 6. travnja 1415. vijeće umoljenih 
ponovo se time bavi. Ono odlučuje, da sva tri otoka ne pošalju 
svoje brigentine najedanput, već postepeno; najprije u roku od 
petnaest dana ima da se pošalje jedan i priključi se dubrovačkom, a 
zatim poslije petnaest dana drugi, pa opet poslije petnaest dana 
treći. Korčulani se nijesu pokorili tim naredbama, te stoga vijeće 
umoljenih 17. svibnja zaključuje, da se ukore, jer nijesu naoružali 
svoj brigentin za čuvanje otoka prema vladinoj naredbi. Ipak daje 
im se milost, da ga radi sakupljanja plodova sada ne naoružaju, ali 
ipak neka stoji pripravan. Ako međutim nadođe opasnost od Tu- 
raka, moraju ga naoružati, kad im se naredi. 5. lipnja pak zaklju- 
čuje isto vijeće, da Kotčulani zasad naoružaju dvije barke, a u 
svakoj treba da bude deset ljudi, i da ih pošalju u roku od petnaest 
dana. Korčulani nijesu htjeli ni sada poslušati. Resti veli: »Uzrujani 
napisaše senatu jedno nepristojno pismo i, neuljudna čeljad, znadoše 
se izraziti samo nepodobnim riječima.« Korčulani nijesu htjeli 
Dubrovčanima davati ni prihode, koji pripadaju kraljevskoj komori, 
ni one, koji pripadaju knezu, a tako isto nijesu htjeli predati im ni 
zemlje nazvane knežine, koje, smatrajući ih općinskim, bijahu, kako 
vidjesmo, između sebe razdijelili. Da se urede sva ta sporna pitanja, 
Dubrovčani su svojim pismom od 8. srpnja naredili općini korču- 

lanskoj, da svakako u roku od osam dana pošalje šest plemića u 
Dubrovnik, s kojima će raspraviti ta pitanja. Još u mjesecu srpnju 
Korčulani pošalju svoje poslanike u Dubrovnik, koji tamo rasprav- 
ljaju s Dubrovčanima. Vijeće umoljenih zaključuje 29. srpnja, da se 
zadrže tri Korčulana, i to Junije Stipošević, Obrad  Tupsić i 
Kirijak Lukšin, a ostali da se otpuste. Zadržana tri poslanika 
držahu Dubrovčani kao u nekom zatočenju i otpustiše ih tek 
17. listopada. Dalje vijeće zaključi 29. srpnja, da kroz petnaest 
dana Korčulani moraju predati knezu sve knežine (koje po njihovu 
mišljenju pripadaju kraljevskoj komori) i sve prihode od žita i vina 
sa njih. Daje ovlaštenje knezu i malom vijeću, da po svojoj uvi- 
davnosti ili dadu prema starom običaju pobiranje prihoda u zakup, 
ili da imenuju činovnika, koji će ih pobirati. Dalje ovlašćuje kneza 
i malo vijeće, da odgovore Korčulanima na njihovo pismo i opo- 
menu ih, neka unaprijed slušaju naredbe dubrovačke. Ako Korčulani 
imaju kakav privilegij kralja ugarskoga, koji bi glasio protivno, neka 
ga samo pokažu. Ona trojica Korčulana, koja se otpuštaju, neka 
idu na Korčulu, da predadu knežine i dadu odgovor u pogledu 
privilegija. Po njima poslaše Dubrovčani i pismo pisano istog dana 
29. srpnja, u kojemu pozivaju Korčulane, da predadu knežine i 
njihove prihode u roku od petnaest dana. 9. kolovoza ponavlja 
vijeće umoljenih zaključak donesen 29. srpnja. No to nije koristilo, 
premda ih vikar Ivan de Goze pozivao 12. kolovoza na pokornost. 
23. kolovoza vijeće umoljenih opet raspravlja o tom pitanju. 
Dubrovčani ponovo očekuju jednog korčulanskog poslanika, koji će 
im iznijeti stanovište Korčulana. Stoga vijeće umoljenih odgađa 
raspravu o tom na mjesec dana, ali ako poslanik dođe ranije, tada 
će se raspravljati po njegovu dolasku. Poslanik je bio u Dubrovniku 
već 26. kolovoza i izložio stanovište korčulansko, a vijeće umo- 
ljenih zaključuje, da mu se ništa na to ne odgovori. Korčulani nikako 
ne htjedoše predati knežine, te vijeće umoljenih opet o tom ras- 
pravlja 25. i 28. rujna i 1. i 2. listopada. Najprije zaključuje, da se 
pošalje jedan čovjek ili nekoliko njih na Korčulu, da urede pitanje 
knežina; bila su izabrana uzastopce dva puta po dva plemića, da 
idu tamo, no kao da nitko nije htio ići u to nemirno gnijezdo; oni 
naime odbiše, dok nije napokon bio izabran jedan, i to Fridrik de 
Gondola, ali 1. listopada odustaše od toga, da pošalju poslanika u 
Korčulu, već imenuju novog kneza Junija de Croxii, te njemu i 
starom knezu Ivanu de Goze naređuju, da urede to pitanje. 2. li- 

stopada izdaše im instrukciju, prema kojoj imaju postupati. Novi 
knez, došavši na Korčulu, skupa sa starim knezom prihvatio se 
posla postupajući prema primljenoj instrukciji. Bi sazvano korču- 
lansko veliko vijeće, po običaju u crkvu sv. Marka, da skupa 
s Dubrovčanima raspravlja o knežinama. Tu su oba kneza zatražila 
od Korčulana, da im predadu knežine s prihodima te im daju sve 
prihode, koje su dužni kraljevskoj komori i koje su dosada davali 
svim onima, što su posjedovali Korčulu. Dubrovčani su se pozvali 
na kraljevsko pismo od 25. lipnja 1414., u kojem ih je pozivao, da 
se pokoravaju Dubrovčanima i daju im prihode. To pismo su im 
pokazali, pročitali i dali protumačiti na »slavenskom« jeziku, da ne 
bi poslije govorili, kako ga nijesu razumjeli.“ Korčulani su odgo- 
vorili, da knežine pripadaju njima ne dokazujući svoje pravo i 
odbili su dakako, da ih predadu. Dubrovački predstavnici su na to 
uložili pismeni protest u samom vijeću protiv takvog postupka 
Korčulana, u kojem su činili Korčulane odgovornima za sve štete, 
koje će od toga pretrpjeti kralj i dubrovačka vlada, i za sve 
troškove, koje će Dubrovčani imati radi te stvari; za to odgovara 
svaki građanin i stanovnik otoka Korčule. Dubrovčani im odre- 
đuju i skupnu globu od 200 zlatnih dukata, ako se ne pokore, koja 
se može utjerati od čitave općine i svakog pojedinca Korčulanina 
na bilo kojem mjestu. 17. listopada 1415. vijeće umoljenih  za- 
ključuje, da se piše kralju u pitanju korčulanskih knežina i prihoda, 
te da se izaberu trojica plemića, koji će tu stvar ispitati, istražiti 
prekršaje Korčulana te referirati vijeću umoljenih; istog dana izvršio 
se taj izbor trojice u malom vijeću. 19. listopada vijeće umoljenih 
zaključuje, da se izaberu trojica, koji će sastaviti pismo, što se u 
pitanju korčulanskih knežina ima uputiti kralju Žigmundu. Istog 
dana izvršio se taj izbor trojice u malom vijeću. I uistinu Du- 
brovčani pisaše kralju 6. studenoga. Najprije vele, kako su pri- 
godom dolaska "Turaka u Bosnu dočuli, da se oni spremaju i u 
primorske strane pa na otoke Hvar, Brač i Korčulu; nijesu žalili 
ni truda ni troška, da se sami dobro naoružaju, pa su stoga naredili 
i otocima, da naoružaju svoj brigentin. Hvar i Brač su se tome 
pokorili, a Korčulani ne samo ne htjedoše naoružati ni brigentin 
ni nijednu barku, već su i bez znanja vikareva pisali pismo nekoj 
gospodi i na neka mjesta protiv samog kralja, kako će mu to na 


1%. U izvorima napisanim latinskim jezikom, gdje se govori o ovome. 
hrvatski se jezik naziva »lingua slavica«. 

drugom mjestu i u drugo vrijeme razotkriti. Zatim su zatražili od 
Korčulana, da im predadu zemljišta i posjede nazvane knežine, koje 
su pred malo godina posjedovali svi gospodari Korčule i kralj 
Ludovik, sam Žigmund i vojvoda Hrvoje; te knežine su Korčulani 
podijelili između sebe i njima se koriste.  Korčulani su pročitali 
kraljevsko pismo i protumačili ga na »slavenskom« jeziku, ali oni 
prezrevši zapovijed kraljevsku uskratiše predati im knežine. Kor- 
čulani su stvorili u svojem vijeću zakon, da se ti posjedi ne zovu 
više knežinama, i tako su ukinuli stare svoje odredbe, koje su po 
njihovim predšasnicima bile stvorene, a u kojima se prava rečenih 
knežina ističu. Radi toga protestirali su Dubrovčani protiv toga 
i taj protest skupa s pismom šalju kralju, koji neka o tom odluči 
po svojoj volji. Poslije teksta protesta citiraju Dubrovčani po- 
glavlja 135. i 136. korčulanskog statuta, koja glase: 

»Također određujemo, da nijedan Korčulanin ne može i ne 
smije kupovati sve prihode kneževine na veliko, nego na malo po 
mjeri, pod prijetnjom globe od so zlatnih dukata (cap. 135). 

Također određujemo, da nijedan Korčulanin ne smije biti pro- 
kurator kakvog kneza niti prisvojiti njegove posjede i prihode, pod 
prijetnjom globe od so dukata uplativih općini. Vlada je dužna 
postupati protiv takovog bez ikakvog izgovora (cap. 136).« 

Gore smo istakli, kako ona tri korčulanska poslanika, zadr- 
žana u Dubrovniku kao u nekom zatočenju, bijahu otpuštena tek 
17. listopada. Prigodom njihova dolaska u Korčulu došlo je do 
izlijeva nezadovoljstva protiv Dubrovčana, pače palo je uvredljivih 
riječi protiv njihove vlasti. Knez, predstavnik vlasti dubrovačke u 
Korčuli, izvijestio je svoju vladu o tim demonstracijama. U to 
vrijeme počeli su korčulanski plemići kao politički vođe skupljati 
nekakve dobrovoljne novčane priloge među narodom. O tom je 
također izvijestio knez. Dubrovački knez i malo vijeće posebnim 
pismom, adresiranim 12. prosinca, odgovaraju knezu na taj izvještaj 
i daju mu neke upute. Kažu mu, da su primili njegov izvještaj o 
uvredama dubrovačke vlasti, ali nije ih on izvijestio, koje su riječi 
Korčulani izgovorili; knez i vijeće žele, da ih knez izvijesti potpuno 
i točno navede sve te uvredljive riječi. Što se tiče kolte ili sabiranja 
novca, neka ne dopusti prisilno sakupljanje; neka na zgodan i lijep 
način odvrati puk od davanja priloga i kaže mu, da dubrovačka 
vlada nije protiv njega, već samo protiv onih, koji drže za sebe 
knežine. Ako korčulanski plemići budu postupali u ovoj stvari 

sabiranja novca protiv pučana, neka knez svakako spriječi to nasilje, 
a ako se ono ipak dogodi, ima o tom izvijestiti u Dubrovnik. Za- 
nimljivo je ovo pismo upravljeno knezu u Korčuli. Kako ćemo 
kasnije još bolje vidjeti, novac, koji se sabirao, trebao je poslužiti u 
svrhu, da se pošalje kralju Žigmundu korčulansko poslanstvo, koje 
je imalo biti upereno protiv Dubrovnika. Iz pisma se vidi i to, 
kako su Dubrovčani išli za tim, da zavade plemstvo i puk i potpi- 
rujući taj staleški jaz učvrste svoju vlast; postupajući protiv 
plemstva kao političkog faktora htjeli su oni predobiti za sebe 
pučane. 

Upućen dakle od Dubrovčana o samoj naravi njihova spora 
s Korčulanima Žigmund ponovo naredi Korčulanima iz Liona 
27. siječnja 1416., da dadu Dubrovčanima sve one prihode, koji 
pripadaju kraljevskom fiskusu, one od knežina i knežine same. O 
tom obavijesti Dubrovčane, koji bazirajući se na kraljevu pismu, 
specijalno Korčulanima upućenu, zahtijevahu od Korčulana ono, što 
im prošle godine nije uspjelo. Svoju naredbu izdanu Korčulanima 
dojavi Žigmund i Dubrovčanima; pače ju je Korčulanima poslao 
preko Dubrovčana. 28. ožujka odlučuje vijeće umoljenih, da se 
pošalje kraljevsko pismo Korčulanima po jednom od dubrovačkih 
kancelara, a knez i malo vijeće imaju mu sastaviti instrukciju. 
I. travnja instrukcija je bila gotova. U njoj se njemu nalaže, da u 
korčulanskom velikom vijeću pročita pismo, a onda im ga objavi 
i objasni na »slavenskom« jeziku, da bi ga svi mogli razumjeti. 
Temeljeći se na tom pismu neka i on lijepim riječima pozove Kor- 
čulane na pokornost. Dubrovčani su čak dali napisati pismo na 
»slavenskom« jeziku. Korčulani po dolasku kancelarovu sazvaše 
uistinu svoje veliko vijeće, da o tom raspravlja. 'Tu je bilo kra- 
ljevsko pismo dva-tri puta pročitano, saslušano i ispitano, također 
isto ono napisano »slavenski«. Uza sve to Korčulani odbiše i ovaj 
put, da im dadu knežine i prihode. Radi toga vijeće umoljenih 
zaključuje I3. travnja, da se opet izabere poslanik, koji će ići ka 
kralju, da_ga izvijesti o nepokornosti Korčulana, a da se protiv 
Korčulana uloži protest zbog te njihove nepokornosti prema kra- 
ljevskoj naredbi. Ujedno se daje ovlaštenje knezu i malom vijeću, 
da izaberu trojicu, koji će sastaviti protest u određenom roku. Taj 
protest bi 21. travnja primljen u vijeću umoljenih i na to odlučeno, 
da se pošalje jedan od kancelara, kojeg će odrediti knez i malo 
vijeće, da ga u Korčuli objavi i pročita. Kako već prije nago- 

vijestismo, Korčulani su se također spremali, da pošalju u toj stvari 
poslanstvo kralju Žigmundu. Budući da njihova općinska blagajna 
nije imala toliko sredstava, to: je po njihovu običaju za podmirenje 
troškova poslanstva vlada udarala namet, ili su se kupili u tu svrhu 
prilozi među Korčulanima. Zanimljivo je, da je isto vijeće umo- 
ljenih 21, travnja najprije zaključilo, neka se piše vikaru u Korčulu, 
da prema svojoj mogućnosti ne dopusti, da se nanosi sila onima, 
koji ne budu htjeli dobrovoljno uplatiti iznos nametnut od korču- 
lanske vlade; no u istoj sjednici taj je zaključak ukinut i određeno, 
da se Dubrovčani u to ne pletu. U tim sjednicama od 13. i 21. 
travnja raspravljalo je vijeće umoljenih i o Lukši Oblišiću, koji je 
uvredljivo govorio protiv časti i dostojanstva kraljeva. Stoga prema 
ovlaštenju vijeća umoljenih bi pisano 21. travnja posebno pismo u 
toj stvari korčulanskoj vladi tražeći, da Lukša lično dođe u Du- 
brovnik na opravdanje. Kancelar određen za Korčulu išao je tamo 
i uložio 26. travnja pismeni protest, koji je uglavnom sličan onome 
od prošle godine, ali ipak oštriji od njega. Kroz to vrijeme stigao je 
u Dubrovnik i korčulanski poslanik. U vijeću umoljenih raspravljalo 
se je 27. travnja o odgovoru, koji mu se ima dati u pitanju odbi- 
janja predaje knežina.  Odlučilo se, da se i u toj stvari ovlasti 
knez i malo vijeće, da dadu odgovor i učine sve potrebito. Toga 
dana raspravlja vijeće ponovo i o Luki Oblišiću. 

Malo prije rekosmo, kako su se Korčulani spremali poslati 
poslanstvo kralju Žigmundu. Da bi raspravilo o tom poslanstvu, 
sastalo se korčulansko veliko vijeće 12. svibnja u crkvi sv. Marka, 
gdje se ono obično sakupljalo. Na toj sjednici veliko vijeće izabere 
odbor od sedam plemića, komu bi dano općenito i potpuno ovla- 
štenje za vođenje raznih općinskih posala, a izričito pak u poslu 
odašiljanja poslanika, koji treba da idu kralju Žigmundu. Taj 
odbor još istog dana jednoglasnim svojim zaključkom odredi kao 
poslanike Kirijaka Lukšinog i Lazarina Testu. Odbor izda posla- 
nicima opširnu instrukciju, koja sadržava velikim dijelom razne 
stereotipne formule i fraze, kojima im se daje neograničena punomoć 
za obavljenje svih mogućih poslova pred kraljem, njegovim namje- 
snikom, sucima, činovnicima i kurijom; što je za nas najvažnije, 
instrukcija sadržava i neke konkretne upute. Njima se naređuje, da 
od kralja najprije isposluju i zadobiju pismo, kojim će potvrditi sva 
prava i običaje korčulanske općine. Što se tiče knežina, kazat će, da 
ih Dubrovčani nepravom traže. Zanimljivo je, da ih Korčulani u 

svojoj instrukciji i ne nazivaju tim imenom. Poslanici će tražiti od 
kralja, da se ti posjedi ostave Korčulanima, a u to ime plaćat će se 
kralju izvjesna godišnja svota; oni će ugovoriti s kraljem visinu te 
svote i to najviše u iznosu od osamdeset zlatnih dukata. Poslanici 
imaju zatražiti za korčulansku općinu i tridesetnicu i prihode od 
soli. Za tu povlasticu neka ponude kralju najviše četrdeset zlatnih 
dukata godišnje s motivacijom, da se i onako tridesetnica nikada nije 
mogla dati u zakup za svotu veću od trideset dukata. Za salarij 
kneza ili vikara neka pak ugovore s kraljem najviše svotu od sto i 
pedeset dukata. Poslanici moraju uznastojati, da im kralj o svim 
tim povlasticama izda autentičnu povelju. Zanimljiva je ova uputa 
u instrukciji: »Neka zatraže pred licem spomenutog našeg gospo- 
dina, gospodina cara, tu povlasticu, da se udostoji njegova široko- 
grudna milost, koja nijednog molitelja napunjenog darovima njegove 
naklonosti od sebe ne odbija, primiti grad i otok Korčulu i sva 
njihova dobra milostivo i naklono pod svoju vlastitu brigu i zaštitu 
kao jednako preporučene; i neka ne budu podložni ni vlasti ni 
oblasti nikakvog drugog gospodstva, gospodina, koje god općine, 
bana i utvrđenog mjesta, već da njima sretno zapovijeda samo 
briga vlastite ruke istog carskog veličanstva, i neka ih uvijek milo- 
stivo zaštićuje, kao što je pravo, da tako svima bude jasno i 
očigledno, da je on pravi i naravni gospodar sviju, i ljubitelj i 
zaštitnik pravde, jer je ona gospodarica i kraljica kreposti, tako da 
jednako slobodno šeću vuk i janje.« Prema istoj instrukciji poslanici 
su imali dalje iznijeti pred kralja spor između korčulanske općine i 
njihova biskupa, ali s tim ćemo se pozabaviti kasnije, kad dođe 
govor na crkvenu povijest. Kao zanimljiva točka instrukcije jest 
naređenje poslanicima, da u Veneciji posude u imc općine iznos 
najviše od osamdeset dukata za nabavu dara, koji će u ime općine 
oni predati kralju. Ovu instrukciju sastavio je onaj odbor od sedam 
lica u crkvi sv. Marka u Korčuli u prisustvu nekih kanonika i 
mnogih drugih svjedoka, a napisao ju je Jakov Rajnaldov iz Pene, 
korčulanski notar.!' Iz dubrovačkih izvora znamo za tajne sastanke, 
što su ih imali Korčulani, na kojima su se dogovarali za odaši- 
ljanje poslanstva te držeći općinski pečat pisali pisma raznim 
osobama, pri čemu: je fungirao kao kancelar Antonije, bivši kancelar 
korčulanske općine. Ovaj put istupiše otvoreno. Veliko vijeće u 


151. Ova instrukcija sačuvana je jedino kod Paulinija u poglavlju VI. 

črkvi sv. Marka zaključuje odašiljanje poslanstva i bira odbor u tu 
svrhu, koji određuje poslanike i daje im instrukcije opet na jednom 
javnom mjestu. Iz instrukcije se lijepo vidi, što Korčulani hoće. 
Izričito se spominju Dubrovčani samo tamo, gdje se veli, da nepra- 
vom traže knežine. Inače korčulanska općina općenito traži, da ne 
bude nikom drugom podložna, ni jednoj drugoj općini, time se razu- 
mijeva niti dubrovačkoj. Ona ide čak dalje, pa želi, da se izuzme i 
ispod banske vlasti, želeći, da bude izravno podložna kralju. Vidi se 
iz toga pasusa, koji smo u prijevodu citirali, da je njima smetalo i to, 
što su nekoć bili davani pod vlast razne moćne gospode kao Hrvoja 
i Balšića, ali iz svega ovoga otpora protiv Dubrovčana jasno se vidi, 
kako im je pogotovu mrsko bilo, što su podložni jednom susjednom 
gradu. Da njihova autonomija postane još čvršća, hoće oni da i u 
pogledu prihoda tridesetnice i soli budu potpuno slobodni i nezavisni 
od zakupaca; oni obećavaju kralju godišnji danak, samo da im on 
preda tridesetnicu. Hoće i definitivno ukinuće kneževskih imanja, 
pa 1 zato će plaćati odštetu kralju; nije nam samo jasno iz instrukcije, 
misle li oni, da komuna kao pravno tijelo ostane njihov gospodar, 
ili da ostanu u rukama onih osoba, koje su ih držale. Korčulanska 
općina pouzdano se nadala, da će tim novčnim otkupima osim 
učvršćenja autonomije postići i drugu svrhu. Znali su oni sigurno, 
da se kralj Žigmund nalazi u novčanim neprilikama, pa su valjda 
mislili, da će ga tim novčanim ponudama predobiti za svoje ciljeve. 
Rekao sam, da su Korčulani ovaj put otvoreno istupili. Koliko god 
se u instrukciji opaža žalac protiv Dubrovčana, ipak su vješto sve 
to prikrili plaštem općenitosti i možda hotimično istakli opći zahtjev 
za potpunom autonomijom, da pred dubrovačkim knezom prikriju 
svoju rabotu uperenu poglavito protiv Dubrovčana. Posve je pak 
vjerojatno, da su Korčulani dali poslanicima i razne druge tajne 
upute, ali poslanici znajući duh, koji je u Korčuli tada vladao, znali 
su i mogli su sami na temelju date im punomoći upotrebiti sve 
moguće metode za postignuće svoga cilja. 

Akcija Korčulana protiv dubrovačke vlasti bila je kroz godinu 
1416. vrlo aktivna i energična, i to koliko na samom otoku, toliko 
i kod izvanjskih faktora. U gradu i na otoku Korčuli stajali su knez 
postavljen od Dubrovčana, pa korčulanska vlada i veliko vijeće u 
neprijateljskom stavu jedno prema drugome. Korčulani su doduše 
tolerirali kneza, dopustili mu, da boravi među njima i predsjedava 
sudskim raspravama, čak njegovo ime postavljali i na čelo listina 

poslije imena kraljevskog, ali su ga ipak ignorirali stvarajući važne 
odluke bez njegov znanja. Tako su sjednice velikog vijeća održavali 
u kućama pojedinih plemića i u kući bivšeg korčulanskog kancelara 
Antonija. Na takav način sakupljeno veliko vijeće slalo je poslanike 
s pismima, a kao kancelar je fungirao Antonije, i ako više nije 
zvanično vršio tu službu. Na ta pisma stavljali su Korčulani 
općinski pečat bez kneževa znanja. Tako isto Korčulani su sami 
držali ključeve gradskih vrata. U pitanju knežina oni su ipak nešto 
popustili, pa su neke knežine predali dubrovačkom vikaru, ali ne 
sve, jer su se ostale i dalje nalazile u njihovim rukama. No kad je 
Piero Dobrosaljić, Korčulanin u dubrovačkoj službi, išao pobirati 
prihode knežina, nije mu ih svatko dobrovoljno davao. Braća 
Nikša i Vidoš Radosaljić uskratili su dati prihode. Antići su ga 
istukli, izgulili mu bradu i posprdno mu se rugali govoreći: »Ovo 
vam je, što ste došli pobirati u ime cara i Dubrovnika; idi k njima, 
da te osvete.« Dobrosaljić se potužio korčulanskoj vladi, ali ona 
protiv napadača nije postupala. Energično je bilo i izvanjsko- 
političko djelovanje korčulanske općine. Spomenuli smo već, kako 
su Korčulani poslali poslanike k samom kralju, ali iz dubrovačkih 
izvora proizlazi, da su oni slali poslanstva i k ostalim uplivnim 
ličnostima, da ih predobiju za sebe. Poslanstvo, koje je išlo ka 
kralju, bilo je također kod raznih ličnosti, rovarilo protiv Dubrov- 
nika, a na svojem putu je prošlo kroz Veneciju, gdje je ocrnilo 
Dubrovčane. Kod kralja i svugdje drugdje zastupali su poslanici 
korčulansko stanovište, radeći oko toga, da se otmu dubrovačkoj 
vlasti, crneći Dubrovčane i veleći, da ih ovi drže u velikoj stro- 
gosti. Vidjeli smo već prije, kako su Dubrovčani imali jakih 
protivnika svojih težnja, da steknu ona tri otoka, a znamo, da ih i 
nijesu dobili konačno kao svoj posjed, već su im bili dani samo na 
upravu. Dubrovčani su sigurno i sada imali protivnika u ovom 
pitanju, pa čak na kraljevskom dvoru, kao što je bio vitez Ladislav 
Jurjev Jakč, vjerni Žigmundov pouzdanik. Njemu je korčulanska 
općina obećala nagradu za njegov rad oko oslobođenja Korčule od 
dubrovačke vlasti. Korčulani su sa svojim poslanstvom uistinu 
uspjeli, potpomognuti sigurno i od drugih faktora. Kralj Žigmund 
izda 21. rujna g. 1416. u Calaisu listinu, u kojoj najljepšim riječima 
ističe dotadašnji rad viteza Ladislava Jakča u njegovoj službi, te 
radi tih razloga i njegove valjanosti, u znak svoje kraljevske dobro- 
hotnosti daje mu u upravu otoke Korčulu, Hvar i Brač sa svim 

pripacima, prihodima i daćama, dok on kao kralj to bude htio. 
Ljubić donosi u Listinama kraljevsko pismo, koje je Žigmund 22. 
rujna 1416. pisao Hvaranima, gdje također lijepim riječima hvali 
Ladislava Jakča i obavješćuje ih, da ih je do dalje odluke podredio 
njegovoj upravi. Sigurno je takvo pismo izdao za Brač i Korčulu. 
Istog dana, 21. rujna, opet jednako hvaleći Ladislava, pisa Du- 
brovčanima pismo. U njemu im javlja, da je iz izvjesnih uzroka, 
koji su nagnali njegovu kraljevsku dušu, odlučio otoke Korčulu, 
Hvar i Brač predati Ladislavu Jakču; stoga ih poziva, da predadu 
njemu te otoke. Ovo su pismo primili Dubrovčani tek g. 1417. te 
su ne znajući, što se dogodilo, nastavili i dalje sa svojom akcijom,. 
da Korčulane privedu pokornosti. Ne znamo, kad se povratilo 
korčulansko poslanstvo. Ako se povratilo poslije one važne odluke 
od 21. rujna g. 1416., tad je donijelo sigurno sa sobom i kraljevsko 
pismo o tom; ako se pak" vratilo ranije, ipak je bilo obaviješteno 
o predstojećoj odluci i o tom donijelo također neko pismo. Dubrov- 
čani naime u nekoliko svojih izvora stalno govore o nekom pismu, 
koje su korčulanski poslanici isposlovali kod kralja. Radi kuge, 
koja je harala u Dubrovniku, poslaše Dubrovčani ka kralju tek u 
listopadu g. 1416. svojeg poslanika don Marina Vlacanovića. On 
je imao obaviti razne poslove, a između ostalog imao je iznijeti i 
korčulansko pitanje. Čini se, da je opet izbio spor s korčulanskim 
biskupom radi stonskih desetina, te je i o tom ovaj poslanik imao 
govoriti s kraljem. U instrukciji poslaniku vele Dubrovčani, da su 
Korčulani izrabili nesreću u Dubrovniku radi pomora od kuge i 
kroz to vrijeme poslali svoje poslanike kralju, da rade protiv 
Dubrovnika. Zato nalažu don Marinu, da kralja točno o svemu 
informira. Između ostalog vele mu i ovo: »Korčulani su, kako znate, 
slabo poslušni činovnicima gospodina. Drugi otoci, Brač i Hvar, 
poslušni su, a oni nikada ne će poslušati, uvijek zlo misleći i 
govoreći te čineći gore. I što više mogu, oštećuju prihode knežina 
našeg gospodina. Recite, kako smo obaviješteni, da je Luka Oblišić, 
otac Jakovljev, otišao k Ivanišu Nelipiću nudeći mu otok. Korčulu, 
a to znate Vi, koji ste nam dali o tom informacije.« Dubrovački 
je poslanik imao zadaću parirati rad korčulanskog poslanstva, ali 
je već bilo kasno, budući da je već pala nepovoljna odluka po 
Dubrovčane. Dubrovački poslanik zadržao se inače dulje vrijeme 
kod kralja. Kralj ga ipak nije izvijestio O svojoj važnoj odluci, 
kojom oduzima Dubrovčanima vlast nad otocima, a daje je Ladi- 

slavu Jakču. On ih jedino svojim pismom od 16. prosinca g. I416. 
obaviješćuje, da je već poslao svoga pouzdanika njima u Dubrov- 
nik, da ih izvijesti o onim stvarima, radi kojih bijahu poslali 
k njemu don Marina Vlacanovića; ovo im pismo šalje po njemu. 
Dakle ni u tom im pismu ne govori ništa konkretna o svojoj vele 
važnoj odluci. Možemo već sada istaknuti, da je to pismo donio 
Dubrovčanima don Marin tek 30. siječnja 1417. Značajan je Žig- 
mundov postupak. Ne javlja im ništa unaprijed, da ne bi oni, čuvši 
za njegovu odluku, nastojali, da je raznim intervencijama ometu. 
Hoće ih postaviti pod gotov čin time, što će Ladislav stati pred 
njih i zahtijevati u kraljevo ime predaju otoka. 

Dubrovčani dakle nijesu dugo vrijeme znali za tu promjenu. 
Tek su saznali, da su korčulanski poslanici donijeli jedno kraljevo 
pismo, koje im nijesu htjeli pokazati. To skrivanje kraljeva pisma 
sa strane Korčulana, neko govorkanje o tom pismu i dalje otporno 
držanje korčulansko poslije povratka njihova poslanstva davalo je 
Dubrovčanima ipak slutiti, da je za njih možda stvorena nepo- 
voljna odluka. Oni uza sve to nastavljahu svojom akcijom, da 
upokore Korčulane. U razdoblju od 22. do 27. prosinca malo i 
veliko vijeće i ono umoljenih održaše više sjednica o korčulanskim 
poslovima. Odlučiše, da se piše kralju, kako bi saznali pravu istinu, 
a da se u Korčulu pošalju dva plemića-providnika sa danom im 
instrukcijom. Najprije 25. prosinca pisaše pismo kralju. U njemu 
se oni upravo s ogorčenjem tuže na korčulansku otpornost; krivo 
im je, što ih korčulanski poslanici, vrativši se nedavno, ne izvije- 
stiše o kralju i njegovim uspjesima; oni su čak pobunili otok Kor- 
čulu, prave urote i sazivaju zborove veleći, da su dobili od kralja 
nekakvo pismo, koje ne će da pokažu Dubrovčanima; Dubrovčani 
ne vjeruju, da im je kralj dao to pismo, a da njih, kojima je predao 
upravu otoka Brača, Hvara i Korčule, ne bi o tom obavijestio. 
Zatim se hvale, kako se brinu za dobro i sigurnost spomenutih 
otoka, a sa svim tim su Korčulani buntovnici, dok se Bračani i 
Hvarani, uvidjevši svoje dobro, njima pokoravaju. Iznesavši dalje 
postupak Korčulana u pogledu knežina, što smo već gore naveli, 
na koncu očajnički nastavljaju: »Da ne bismo ozlovoljili Vaše veli- 
čanstvo, prešućujemo, kako su oni mnogim lukavštinama s mnogom 
gospodom tražili promjenu gospodstva. Ako je pak istina, što kažu, 
da su isposlovali od Vaše prejasnosti ono, što nama Vašim vjernim 
ne bi bilo poznato, smatrali bismo, da je za naše grijehe Božja 

srdžba, sa srdžbom Vašeg veličanstva mnogo teže i nesnosnije pala 
od prošle epidemije na nas, koji smo jedini u cijeloj Dalmaciji, ne 
potpomognuti nikakvom pomoći, sačuvali nepovrijeđenu i neuzdr- 
manu vjernost. To je Bogu, Vašem veličanstvu i cijelom svijetu 
poznato, da smo sa žarom uvijek sačuvali svoju vjernost i čast, 
više je voleći nego čitavo blago svijeta.« Po tom se pismu vidi, 
da su Dubrovčani ipak nešto načuli o onoj važnoj Žigmundovoj 
odluci. Providnici, izabrani za korčulanske stvari, bijahu Klement 
de Resti i Junije de Gondola. Njima je u imstrukciji od 28. pro- 
sinca naređeno, da ne raspravljaju s pojedinim osobama, već da 
kažu knezu i sucima, neka sazovu veliko vijeće i u njemu 
iznesu date im poruke. Korčulani, počevši ipak davati prihode 
od knežine, tvrdili su, da su dužni samo za jednu, i to posljednju 
godinu; Dubrovčani traže od njih, da moraju dati prihode i za 
ostale prošle godine; tuže se na Korčulane, što su slali poslanike 
na razne strane, čak i k samom kralju, koji su radili i govorili 
protiv Dubrovčana; traže od njih, da im pokažu ono kraljevo 
pismo, i prigovaraju, što im korčulanski poslanici ništa ne javiše 
o kraljevu stanju; zahtijevaju od njih, da predadu gradske ključe, 
a gradski pečat neka se čuva sa dva ključa, od kojih će jedan 
držati knez, a drugi jedan sudac; iznoseći slučaj Pijera Dobro- 
saljića, pobirača prihoda knežina, traže, da se postupa protiv na- 
padača; providnici neka sačekaju odgovor, a dalje imaju pozvati 
bivšeg kancelara Antonija radi njegovih postupaka i korčulanske 
poslanike Jakova i Lazarina, koji su bili kod kralja, da dođu u 
Dubrovnik kroz 15 dana te se opravdaju radi svojih čina. Pro- 
vidnici su otišli u Korčulu i tu u velikom vijeću iznijeli dubrovačke 
zahtjeve i tužbe te su 6. siječnja g. 1417. izvijestili Dubrovčane o 
dobivenom odgovoru. Korčulanski je odgovor bio dakako po sta- 
rom običaju negativan; Korčulani nijesu predali sve knežine, a u 
pogledu prihoda od knežina tvrdili su opet, da su dužni samo za 
jednu godinu; opravdavaju se, zašto su poslali poslanstvo ka kralju; 
vele, da su ga poslali zato, što su bili pozvani od vitezova, iza- 
slanika kraljevih, koji su došli u Dubrovnik i Korčulu; kraljevsko 
pismo nijesu htjeli pokazati, niti htjedoše predati knezu gradske 
ključe, a gradski pečat da zatvore u kutiju sa dva ključa, od kojih 
bi jedan čuvao sudac, a drugi knez; u pogledu postupanja protiv 
napadača na dubrovačkog pobirača daća izjaviše Korčulani, da 
su oni u toj stvari postupali po svojim uredbama, ali nijesu htjeli 

pokazati spise o tome. Ovaj izvještaj providnika došao je na 
raspravu u sjednici vijeća umoljenih od rr. siječnja, ali je rasprav- 
ljanje bilo toga dana odgođeno, te je dva dana kasnije odlučeno, 
da se odaberu tri plemića, koji će proučiti stvar i napisati novu 
instrukciju za providnike. Ujedno je određeno, da Rafael de Goziis, 
novo određeni vikar Korčule, pođe tamo prije određenog mu vre- 
mena. 14. siječnja biše u malom vijeću izabrana ona tri plemića, 
koji će sastaviti novu instrukciju za providnike. 16. siječnja odre- 
duje vijeće umoljenih, neka se pošalje u Korčulu skupa s vikarom 
na trošak općine šest jakih i smionih mladića, koji će tamo stajati 
na raspolaganju vikara i providnika onoliko vremena, koliko će 
stajati i providnici. Međutim su došli u Dubrovnik oni Korčulani, 
koji su bili u poslanstvu kod kralja, naime bivši kancelar Antonije 
i Lazarin Testa; kako vidjesmo, oni biše pozvani od Dubrovčana, 
da dođu u njihov grad na opravdanje. Vijeće umoljenih zaključuje 16. 
siječnja, da se izabere trojica ljudi, koji će saslušati ove Korčulane, 
a tu trojicu ima odabrati malo vijeće, I uistinu malo vijeće izabralo 
je istog dana Martola Zamanju, Nikolu Pozza Ivanova i Nika de 
Martinus. 17. siječnja izdana je ponovna instrukcija providnicima, 
u kojoj se upućuju, što imaju raditi s obzirom na najnoviji korču- 
lanski odgovor. U pogledu knežina vele ono isto, što i u posljednjoj 
instrukciji. Iz ove se instrukcije dalje vidi, da se vodila polemika 
i o troškovima armade, koju Dubrovčani bijahu poslali g. 1413., 
da pokori otoke. Čini se, da su Dubrovčani htjeli, da im otočani 
podmire te troškove. O tom se naime u instrukciji veli ovako: »O 
tome, što se opravdavaju, da je trošak za prvu armađu učinjen bez 
razloga, recite, kako je to jasno, da su po našim poslanicima bili 
pozvani pismom našeg gospodina, neka prime vikara našeg gospo- 
dina, i nijesu htjeli ništa poslušati. I na sličan način njihovi posla- 
nici ovdje u Dubrovniku bijahu pozvani, da prime spomenutog 
vikara u ime našeg gospodina i nijesu htjeli ništa poslušati; njima 
je bio predočen na to trošak, šteta, interes i prolijevanje krvi, što 
bi moglo uslijediti njihovom krivnjom. I tako ne hoteći poslušati, 
kad je došla armada ispod zidina Korčule, od sumnje i straha, a 
ne iz poslušnosti prema gospodinu, bijahu pripravni pokoriti se; 
zato će trošak za uzdržavanje te armade biti spomenut u svoje 
vrijeme.« U pogledu korčulanskih poslanika, koji su bili kod kralja, 
i u pogledu kraljeva pisma, ponavljaju ono isto, što i u prošloj 
instrukciji. Ne vjeruju, da su Korčulani poslali poslanike pozvani 

od kraljevih izaslanika; da su vitezovi došli u tu svrhu u Korčulu, 
bili bi došli k vikaru s opunomoćenim pismom, a ne k privatnim 
osobama bez vikarova znanja, koji je ipak kraljev službenik. 
Dubrovčani ističu, da hoće vidjeti kraljevo pismo, kako bi mogli 
prema njemu izvršiti kraljevu volju i pokoriti se onome, što je on 
naredio. Kako se ne bi i dalje događale zloporabe, ponovo traže, 
da se općinski pečat čuva pod ključima, koje će držati vikar i 
jedan sudac. O gradskim ključima ne će im zasada ništa javiti. 
Dubrovčani nijesu zadovoljni ni korčulanskim postupkom prema 
napadačima na pobirača prihoda, radi čega sumnjaju, da je bio 
slučaj mnogo teži; ako Korčulani ne dadu zadovoljštinu, pribavit 
će je oni sami. Dubrovčani javljaju providnicima, da će tamo skoro 
doći novi vikar i preuzeti dužnost; kad stupi na dužnost, ima 
sazvati veliko vijeće, gdje će providnici iznijeti zahtjeve sadržane 
u novoj instrukciji. Javljaju, da su pisali Tomazu de Sorgo, da se, 
dolazeći iz Splita, javi u Korčuli sa tri oružane barke i stavi se 
na raspolaganje njima i vikaru; također su naredili kapetanu 
Trstenice, da ih posluša u svemu, što im bude potreba. Neka skupa 
s vikarom nastoje, da im dopadne u ruke »onaj nepravedni i zlo- 
česti čovjek Vidoš Radosaljić, a tako isto i Kirijak Lukin. O 
postignutom uspjehu neka jave u Dubrovnik po jednoj od četiriju 
lađa i po jednom čovjeku, koji će ići kopnom. Ako pak dobiju u 
ruke rečenu dvojicu, a općinski pečat bude povjeren vikaru i sucima, 
te ako dobiju i kraljevsko pismo, neka se povrate u Dubrovnik 
opomenuvši ih, da od sada žive mirno. Vikaru pak neka narede, 
da brižno uznastoji, da mu se predadu sve knežine i njihovi pri- 
hodi. Dubrovčani nadalje obavješćuju providnike, da im šalju šest 
odvažnih mladića na njihovu službu. Istoga dana izdaše Dubrov- 
čani naputak novom vikaru Rafaelu Goze, da na traženje provid- 
nika sazove veliko vijeće i da im bude na svemu na pomoći. Eto 
vidjeli smo, koje naputke daju Dubrovčani 17. siječnja providnicima 
i knezu. Oni su dakle, očekujući ponovni kompetentni odgovor iz 
Korčule, u sjednici vijeća umoljenih održanoj 18. siječnja odlučili, 
da se odgodi preslušavanje bivšeg kancelara Antonija i Lazarina 
Teste, dok ne dođe odgovor od vikara i providnika. No Dubrov- 
čanima nikako nije dalo mira ono korčulansko poslanstvo upućeno 
kralju i oni njihovi sastanci bez prisutstva kneza, pa su htjeli pod 
svaki način nešto sigurno od toga saznati. Stoga i vijeće umoljenih 
zaključuje istog dana, da se naredi vikaru i providnicima, neka 


205 


pošalju ili donesu sa sobom sve zaključke primljene u korčulanskom 
velikom vijeću u prisutstvu vikara i u njegovoj odsutnosti kroz 
mjesec travanj, svibanj i lipanj prošle godine, o poslu njihovih 
poslanika i one sedmorice, koji su im sastavili instrukcije te ruko- 
vodili sabiranjem prinosa za poslanstvo; neka dalje providnici i 
vikar saznađu i jave, koje su ovlaštenje ovi imali, a sve to isto neka 
važi i za onu dvanaestoricu, koji su saslušali poslanike po njihovu 
dolasku; neka donesu i odredbe, koje sadržava korčulanski statut o 
donošenju zaključaka u velikom vijeću s knezom i sa sucima. Novi 
vikar, kojemu je naputak bio izdan dan prije, 17. siječnja, još ne 
bijaše otišao u Korčulu, te stoga vijeće umoljenih zaključuje, da 
se naredi knezu i malom vijeću, da ga otprave sutradan sa onih 
šest mladića. 

Vidjeli smo gore, kako su bivši kancelar Antonije i Lazarin 
Testa na zapovijed Dubrovčana došli u Dubrovnik, a 18. siječnja 
odgođeno njihovo preslušavanje. 30. siječnja raspravlja se u vijeću 
umoljenih opet o korčulanskim poslovima, ali se o tom ponovo 
odgađa rasprava (do slijedećeg ponedjeljka, no već r. veljače odlu- 
čuje isto vijeće umoljenih, da se otpuste Antonije i Lazarin Testa 
i da im se reknu one riječi, koje će se činiti zgodne knezu i malom 
vijeću. Njihov boravak u Dubrovniku postao je suvišan, jer je 
međutim došao odgovor iz Korčule, dakako i ovaj put negativan. 

Kako vidjesmo, tek 30. siječnja primiše Dubrovčani kraljevo 
pismo od 16. prosinca pr. g.; ono im je nešto važno nagovijestilo, 
ali im još ništa nije sigurno javljalo. Oni su nešto slutili, ali ipak 
možemo pretpostaviti, da nijesu znali za vele važnu odluku, jer i 
dalje uporno nastavljaju sa svojom akcijom, da privedu Korčulane 
pokornosti, a ako su i znali, činili su se, kao da ne znaju, postupajući, 
kao da će njihova vlast i dalje ostati. 

Ponovni zahtjevi Dubrovčana izneseni u instrukciji  pro- 
vidničima od 17. siječnja, javljeni Korčulanima sa strane provid- 
nika, bili su i ovaj put odbiveni od Korčulana. O tom negativnom 
držanju Korčulana izvijestiše providnici u Dubrovnik, Kako pro- 
vidnici vele u izvještaju, Korčulani popustivši nešto u pitanju 
knežina, tvrdili su sada, da prihode od njih duguju samo za dvije 
posljednje godine (1415. i 1416.), dok za prve dvije (1413. i I414.) 
nijesu ih dužni dati. Za prvu godinu vlasti dubrovačke (1413.) 
izvinjavaju se čak, da je u doba primanja njihove vlasti bilo već 
sabrano žito, a samo grožđe u vinogradima bijaše još na lozama. 

Što se tiče kraljevskog pisma, stajali su Korčulani na stanovištu, 
da je pismo upravljeno jedino njima i da ne bi bilo od njih pošteno, 
da ga i drugima ukazuju. Općinski pečat ni sada Korčulani nijesu 
htjeli predati vikaru. U pogledu napadaja na Petra Dobro- 
saljevića, pobirača prihoda u dubrovačkoj službi, obećavaju korču- 
lanski suci, da će taj slučaj pretresati. Kako vidimo, Korčulani su 
pokazivali upravu tvrdoglavu otpornost prema Dubrovčanima, ali 
sigurno zmali su već za kraljevsku odluku, pa ih je ona hrabrila 
u njihovu držanju. Dubrovčani su prisiljeni o tom opet raspravljali. 

Vijeće umoljenih 1. veljače daje ovlaštenje knezu i malom 
vijeću, da izaberu tri plemića, koji će sastaviti i predložiti vijeću 
umoljenih mjere, koje treba poduzeti u korčulanskim stvarima, ali 
ujedno istog dana zaključi, neka se naredi onim četirma lađama i 
njihovu zapovjedniku, da se vrate u Dubrovnik. Istog dana, 
1. veljače, bijahu izabrana ta trojica u malom vijeću, a 5. veljače 
predložiše oni te mjere vijeću umoljenih. Vijeće umoljenih odlučuje 
prema tome prijedlogu, da se pošalje u Korčulu jedan od dubro- 
vačkih kancelara, koji će učiniti protest i stridu ili gridu i ostalo 
potrebno; ovlašćuje kneza i malo vijeće da sastave te akte, koji 
se imaju poslati u kopiji providnicima. Ona šestorica mladića neka 
ostanu u Korčuli i poslije povratka providnika, sve dok vijeće 
umoljenih ne odredi o tom drukčije; kad se povrate providnici, 
treba se sastati vijeće, da raspravlja o korčulanskim poslovima. 
Prema zaključcima svih tih vijeća bijahu 5. veljače poslani pismeni 
napuci providnicima u Korčuli. Oni su sastavljeni u formi od- 
govora na gore spomenuti njihov izvještaj. Što se tiče knežina, 
odgovaraju Dubrovčani, da Korčulani moraju svakako platiti 
prihode od njih i za one dvije prve godine; vele oni, nije to nikakva 
isprika, ako su prve godine žito bili već pobrali; ako su ga pobrali, 
nijesu ipak bili isplatili prihod nikome, koji bi ga bio primio u ime 
kraljevo. U pogledu kraljevskog pisma Dubrovčani, vjerni bivšim 
traženjima, zahtijevaju i sada, da im se pokaže. Isto tako zahtije- 
vaju opet, da se preda pečat vikaru, koji će ga čuvati zajedno sa 
sucima. Već prije on se upotrebio bez znanja vikarova, a protiv 
časti kraljeve; da se ne bi slične nepodopštine događale u budućnosti, 
kako Dubrovčani po nekim znacima sumnjaju, nek se pečat čuva 
kod vikara i sudaca. Ako ne budu htjeli predati kraljevsko pismo 
i pečat, nek im se nametne globa, i to svakom članu velikog vijeća 
25 dukata, a onima, što drže kod sebe pismo i pečat, po so dukata; 

te će globe pripasti kraljevskoj komori. Za prvi, drugi, treći rok 
skupa određuje se vrijeme samo od tri dana. Neka providnici popišu 
sve one, koji budu prisustvovali sjednici velikog vijeća, u kojoj 
će se one stvari raspravljati; ako doznadu, neka naznače naročito 
one, koji drže pečat i pismo. Taj popis će se nadodati protestu, 
koji će oni uložiti. Ako im još nije došao u ruke Vidoš Radosaljić, 
neka dadu po korčulanskom običaju oglasiti stridu radi njega. U 
stvari napadaja na pobirača prihoda Dobrosaljića neka kod korču- 
lanskih sudaca pospješe rješenje. Kad sve ovo iznesu pred korču- 
lansko veliko vijeće, neka počekaju tri dana poslije protesta i zatim 
se vrate u Dubrovnik. Istog dana 5. veljače pišu Dubrovčani i 
svojem vikaru u Korčuli. Njemu naročito nalažu, da svakako 
poslije odlaska providnika mora što češće pospješivati namirenje 
prihoda od knežina za prve dvije godine. Ako im prije odlaska 
njihova ne dođe u ruke Kirijak Lukin, nek on i dalje uznastoji, da 
ga uhvati i otpremi u Dubrovnik, Već sutradan 6. veljače održala 
se sjednica korčulanskog velikog vijeća, i tu u prisutnosti nekih 
stranih svjedoka uložiše providnici Klement de Resti i Junije de 
Gondola pismeni protest protiv Korčulana radi toga, što ne htjedoše 
udovoljiti zahtjevima dubrovačkim u pogledu predaje kraljevskog 
pisma i općinskog pečata; ako u roku od tri dana ne predadu pismo 
i pečat, nametnut će globu od 25 dukata svakom članu vijeća, a 
tako isto onima, koji drže pečat, i onima, koji posjeduju »kra- 
ljevske zemlje«; tu globu morat će platiti kraljevskoj komori. 
Dubrovčani čak eto nazivaju knežine kraljevskim zemljama, hoteći 
time još jače žigosati držanje Korčulana kao tobože protukraljevsko. 
Prije se dakle borba vodila uglavnom oko knežina, a sada također 
oko kraljevskog pisma i općinskog pečata. Dubrovčani mnogo 
prijete, ali nijesu kadri izvršiti “te prijetnje, te i ono nametanje 
globe, prakticirano već i prije, nije bilo od efikasne važnosti. Prema 
danoj im uputi providnici pridadoše protestu popis članova velikog 
vijeća. 9. veljače je ipak gradski glasnik Benko objavio gridu po 
običnim mjestima grada Korčule pozivajući Vidoša Radosaljića, 
napadača na pobirača prihoda, da se u roku od trideset dana 
prikaže u Dubrovniku na opravdanje, jer inače će se postupati protiv 
njega ne uzevši u obzir njegovu kontumaciju. 

Zanimljiva je reakcija Korčulana, koju su pokazali prema 
protestu, objavljenom protiv njih sa strane Dubrovčana. 13. veljače 
sastade se korčulansko veliko vijeće u prisutnosti dubrovačkih 

providnika, zatraži na toj sjednici od njih kopiju dubrovačkog 
protesta i u isto doba objavi protest protiv protesta dubrovačkog. 
Dakle istim oružjem hoće oni biti protivnika. U tom svom protestu 
ustali su Korčulani naročito protiv svih šteta i troškova, koje su 
imali i koje će imati radi ove stvari. Ovaj korčulanski protest bi 
dubrovačkim providnicima u velikom. vijeću pročitan od korču- 
lanskog kancelara. Ni oni Korčulanima dužni ne ostadoše. U istom 
vijeću dadoše im odgovor, koji dobi oblik ponovnog njihova pro- 
testa. Vele oni u tom odgovoru Korčulanima: »Vi ste razumjeli 
protest od nas učinjen vama i pojedinom od vas. I dva, tri i četiri 
puta smo učinili, da se on vama vulgarizira radi vašeg potpunog i 
jasnog razumijevanja. Ako također sad hoćete, da ga jedanput i 
dvaput čujete u svrhu, da ga potpuno razumijete, pripravni smo, 
da vam rečeni protest pročitamo toliko puta, koliko hoćete, da ga 
čujete i vidite. Ako hoćete kopiju rečenog protesta, dođite ili 
pošaljite koga u Dubrovnik, gdje ćete moći imati njegovu kopiju 
kod dubrovačkog notara, jer mi providnici nemamo ovlaštenja, da 
vam je damo.« Providnici dalje opširnije dokazuju, kako korču- 
lanski protest ne može imati nikakve vrijednosti, jer Korčulani 
nemaju prava protestirati, te njihov protest nema pravnog temelja 
i nije sastavljen u pravnoj formi. Stoga providnici ponovo prote- 
stiraju protiv takova postupanja Korčulana i protiv njihova 
protesta. Zanimljivo je, da se u ovom odgovoru i dubrovačkom 
protestu navode poimence kao svjedoci biskupov vikar, arciđakon 
i pet ostalih svećenika, po svoj prilici kanonika. Svi ovi dubro- 
vački protesti nijesu dakako mogli izmijeniti situaciju, nastalu 
uslijed one Žigmundove odluke o promjeni gospodstva na otocima. 
27. veljače raspravlja vijeće umoljenih o korčulanskim stvarima 1 
odlučuje, da se da odgovor korčulanskom vikaru na njegovo pismo. 

Napokon je pregnuo Ladislav Jakč, kojemu je kralj Žigmund 
u rujnu prošle godine bio predao posebnom poveljom vlast nad 
otocima Bračom, Hvarom i Korčulom, da tu predanu mu vlast 
već jednom i ostvari. Najprije je pisao otočnim općinama pisma, 
u kojima ih poziva, da otkažu poslušnost dubrovačkim vikarima, 
a najzad posljednjih dana mjeseca veljače došao je lično na otoke. 
Tu se on nije iskreno ponašao. S jedne je strane rekao otočanima u 
prisustvu vikara, da se pokoravaju njima u svemu, a s druge strane 
naredio je otočanima, da ih više ne slušaju. Tu je on sigurno, a 
naročito u Korčuli, čuo raznih tužba protiv Dubrovčana, da im je 

njihovo gospodstvo zlo i tiransko. Znamo pak otprije, kako je on 
nagovoren od korčulanskog poslanstva mnogo pridonio stvaranju 
Žigmundove odluke. Tih tužba čuo je on jamačno i prije baš od 
toga korčulanskog poslanstva. U Korčuli su se još nalazili dubro- 
vački providnici, koji su produžili svoj boravak i preko onog roka, 
naznačenog im u pismu Dubrovčana od 5. veljače. Dubrovčani su 
uslijed Jakčeva dolaska valjda vidjeli, da je njihov dalji boravak 
tamo suvišan, te vijeće umoljenih 6. ožujka zaključuje, da se pozovu 
u Dubrovnik; istog dana ono daje ovlaštenje knezu i malom 
vijeću, da odgovore na neko pismo vikara i sudaca korčulanskih. 

Konačno je došao Ladislav Jakč u mjesecu ožujku u Du- 
brovnik, da preuzme od Dubrovčana otoke i izvrši još neke druge 
važne poslove naređene mu od kralja Žigmunda; vidi se dakle, da 
je on bio osoba velikog kraljeva povjerenja. Donio je dakako sa 
sobom i razna kraljevska pisma o svim tim poslovima. Uz pisma, 
koja im je predao, izjavio je, da je kraljeva savjest bila potaknuta 
njihovom zlom i tiranskom vladom nad otocima na to, da otme 
iz njihovih ruku te otoke. Vijeće umoljenih počelo je 16. ožujka 
raspravljati & pitanju predaje triju otoka Ladislavu, a istog dana 
bira malo vijeće tri plemića, koji će sastaviti i predložiti u vijeću 
umoljenih odgovor, koji će se dati kraljevskom poslaniku Ladislavu 
Jakču; oni će taj odgovor predložiti sutra u jutro. Sutradan 
17. ožujka vijeće umoljenih je odgodilo rješavanje toga pitanja, a 
shvaćajući svu njegovu važnost i zamašitost, slijedećeg dana 
18. ožujka odlučuje, da se ono iznese pred veliko vijeće. Od njega 
se ima dobiti sloboda postupanja i preda nj treba da se iznese 
kraljevsko pismo doneseno od Jakča, kojim kralj njemu predaje 
otoke. Vijeće umoljenih valjda nije bilo zadovoljno odgovorom 
sastavljenim od one trojice plemića izabranih u tu svrhu, pa ponovo 
odlučuje, da se izaberu trojica, koji će sastaviti 1 sutra predložiti 
novi odgovor. Istoga dana sastalo se i veliko vijeće te dalo knezu, 
malom vijeću i vijeću umoljenih zatraženu slobodu djelovanja u 
pitanju triju otoka. 19. ožujka raspravlja vijeće umoljenih ponovo 
o odgovoru, koji će se dati Jakču. Ona trojica su prijedlog odgovora 
sigurno predložili, a sada vijeće umoljenih ovlašćuje kneza i malo 
vijeće, da dadu odgovor Ladislavu Jakču, kako će im se činiti 
najbolje. Rasprave o tom pitanju traju od 16.—19. ožujka, dakle 
puna četiri dana. Kako se vidi, Dubrovčani su bili silno izne- 
nađeni kraljevim korakom i u prvi mah nijesu znali, kako da 

postupaju. Zato su odgađali rješenje dajući kroz to vrijeme Ladi- 
slavu gostoprimstvo i vodeći s njime razgovore.  Oklijevali su 
nekako izvršiti kraljevo naređenje. Dubrovčani su naročito bili 
osupnuti prvobitnom Jakčovom izjavom, da im je kralj oduzeo 
otoke radi zle i tiranske vlade nad njima. U toku razgovora izjavio 
je on na njihovo umirenje, da to nije kraljeva poruka, već da je to 
čuo na otocima. Napokon prema stvorenoj odluci riješiše se 
Dubrovčani, da poslušaju kralja. U tom smislu glasio je odgovor 
Jakču. Tek sada pod datumom od 20. ožujka ragistriraše i unesoše 
u svoje knjige kraljevsko pismo, pa i ono od 21. rujna g. 1416., koje 
smo gore spominjali, a u kojem im javlja novu svoju odluku o 
otocima. Zanimljiv je dubrovački odgovor Ladislavu Jakču. U 
rjemu je markantna jedna nota nezadovoljstva i neraspoloženja. 
Najprije vele, kako su jedva mogli pomisliti, da ih je kralj obijedio 
radi njihove vlade nad otocima ne saslušavši prije njihovo oprav- 
danje; zahvaljuju Bogu, otkad su jučer čuli, da tu objedu kralj nije 
izrekao, već da je to Jakč čuo na otocima. Spotiču Jakču, što nije 
udovoljio njihovoj molbi, da im to razjasni.  Prigovaraju mu nje- 
govo dvolično vladanje na otocima i vele mu, da je slabo učinio, 
što je pozvao otočane, da otkažu poslušnost dubrovačkim vikarima; 
svugdje, pa i u Ugarskoj, postoji naime običaj, da nitko ne smije 
prije izdavati naredbe u povjerenom mu kraju, dok ne primi vlast 
od onoga, koji je pred njim vladao. Dubrovčanima je krivo, što je 
na ovakav način njima naređeno, da predadu otoke. Bilo bi po 
pravu, vele oni, da izašalju svoje poslanike kralju, koji će stupiti 
preda nj skupa s Jakčom, i tada bi se očitovala kraljeva volja, ima 
li se na ovakav način njima oduzeti vlast ili ne; ipak držeći se 
dobrih običaja i željni, da uvijek ispune kraljevu volju, predaju 
Jakču ove otoke, ali ipak pod nekim uvjetima. Oni drže, da njima 
pripadaju prihodi s otoka sve do dana predaje kraljevskog pisma u 
Dubrovniku; mole stoga Jakča, da to objavi otocima, jer će se 
inače Dubrovčani pomoću represalija sami naplatiti. Nadalje spo- 
minju Jakču, kako su se za čitavo doba njihove vlade Bračani 
i Hvarani vladali prema njima dobro, dok Korčulane kude kao 
nepokorne i nevjerne kralju. 

Pošto je eto najzad riješeno principijelno pitanje, da se otoci 
predadu Ladislavu, sad se još imalo samo raspraviti o načinu nji- 
hove predaje. Najprije 20. ožujka prije podne bi odlučeno u vijeću 
umoljenih, da se izaberu tri činovnika, koji će o tom podnijeti 

prijedlog. Već poslije podne prihvaćen je njihov prijedlog, kojim 
se daje ovlaštenje knezu i malom vijeću, da pošalju tri barke 
vikarima otoka, koje će ih ukrcati za povratak kući; barke će se 
poslati, kad to odredi knez i malo vijeće. 21. ožujka pokoravajući 
se kraljevoj naredbi predadoše službeno otoke Ladislavu Jakču i o 
tom obavijestiše kralja. Trebalo je još samo, da on lično pođe tamo 
i preuzme vlast od dubrovačkih vikara. 21. ožujka javiše oni i 
otočnim općinama, da prema kraljevskoj naredbi treba da predadu 
otoke Ladislavu; stoga ih pozivaju, da se njemu pokore. No moraju 
isplatiti knezu plaću, a i tridesetnicu sve do dana 18. ožujka, kad 
su Dubrovčani primili kraljevsko pismo; od Korčulana zahtijevaju 
još k tomu, da im isplate prihode od knežina. Pismo svim trima 
otocima je dakle uglavnom jednako. Jedino u pismu Korčulanima 
spominju knežine, a izostaviše i ovu značajnu rečenicu: »Istoga 
gospodina Ladislava morate slušati i njemu se pokoravati, a njemu 
smo vrlo mnogo živom riječju iznijeli o vašim vrlinama i dobrom 
vladanju, radi čega smo mi prinuđeni, da vas i unaprijed najboljim 
srcem volimo.« Uistinu Korčulane radi njihove uporne otpornosti ne 
mogahu pohvaliti takovim laskavim riječima. 21. ožujka pisaše 
Dubrovčani pismo i knezu Korčule Rafaelu de Goze. U njemu ga 
obavješćuju, kako su odlučili pokoriti se kraljevoj naredbi, i po- 
živaju ga, da vlast na Korčuli preda Ladislavu Jakču. I knezu 
nalažu, neka zahtijeva od Korčulana, da mu isplate sve prihode 
salarija i tridesetnice, koje im pripadaju do dana 18. ožujka; neka 
također zahtijevaju od Korčulana isplatu prihoda knežina za one 
prve dvije godine, koje Korčulani nikako ne bijahu htjeli platiti. 
Ako se budu ispričali, da nemaju odakle sada platiti, neka onda 
s njima napravi obračun. Ima im se zaprijetiti represalijama prema 
imanjima i osobama iz Korčule, ako ne budu htjeli priznati te svoje 
obveze prema dubrovačkoj vladi. Dva dana kasnije, 23. ožujka, 
došao je u Korčulu Ladislav i tu je od vikara Rafaela Goze 
preuzeo otok Korčulu i o tom izdao Dubrovčanima potvrdu, koju 
su oni primili 5. travnja. Prije svog odlaska iz Korčule tražio je 
knez Rafael de Goze, prema danoj mu uputi, više puta od Kor- 
čulana isplatu ili barem obračun prihoda, ali oni nijesu htjeli o tom 
ni čuti. Posljednjeg dana pred svojim odlaskom u sakupljenom 
velikom vijeću korčulanskom zatražio je on to isto, ali mnogi mu, 
pa i isti suci, kazaše: »Mi ništa više nemamo raspravljati o toj 


stvari; govorit ćemo o tom s Ladislavom, jer smo sad pod njim.« 

Naravno Goze im se tada u ime dubrovačke vlade zaprijetio repre- 
salijama. Na takav lijep način se dakle Korčulani i predstavnik 
dubrovačke vlasti pozdraviše prigodom njegova odlaska! 


i Dubrovčani se dakle pokoriše kraljevskoj naredbi ne dakako 
s oduševljenjem, već ojađena srca gledajući, kako im se važan 
posjed izmiče iz ruku. Kad već ništa nije koristilo, htjeli su bar 
u pismu upravljenom kralju Žigmundu dati oduška svom ogorčenju. 
To pismo pisano 31. ožujka pobliže nam rasvjetljuje same događaje 
i postupak Jakčev, a puno je žalaca protiv Korčulana. U njemu se 
između ostalog veli i ovo: »Ponizno smo primili pismo Vaše pre- 
jasnosti po našem poslaniku svećeniku Marinu, datirano u Aachenu 
dana 16. prosinca, godine vladanja u Ugarskoj i t. d. XXX, kao 
rimskog cara pak VII., koje je između ostalog sadržavalo, da je 
Vaša prejasnost poslala odličnog viteza gospodina Ladislava Jakča 
s punim mandatom, da raspravlja s nama u poslu triju otoka, po 
Vašoj prejasnosti ustupljenih nama u upravu. Znao je Bog, prejasni 
vladaru, kakovom željom željasmo, da čujemo o srećnim uspjesima 
Vaše prejasnosti, a ujedno i njegov dolazak, sjećajući se riječi Vaše 
prejasnosti, kojima ste nam ulijevali nade. Stoga ovim obznanjujemo 
Vašoj uzvišenosti, da je isti gospodin Ladislav stigao na rečene 
otoke posljednjih dana prošlog veljače i zapovjedio stanovnicima 
otoka, da ne slušaju vikare, od nas poslane u ime Vaše prejasnosti, 
u onome, što moraju, sudeći nas krivima, prije nego što nam je 
progovorio kraljevsku riječ. Zatim je dana 18. tekućeg mjeseca 
ožujka stigao u taj Vaš grad Dubrovnik i predao nam je otvoreno 
Vaše pismo Vaše prejasnosti, koje smo zadržali kod sebe, a koje 
nam naređuje, da radi mnogih služba rečenog viteza gospodina 
Ladislava rečena tri otoka, od nas prema naredbi Vaše prejasnosti 
okupirana i sačuvana, moramo predati istom gospodinu Ladislavu 
1 tdi, kao što je u istom otvorenom pismu potpunije sadržano.« 
U skladnoj dakle formi i među obiljem lijepih riječi prigovaraju 
Dubrovčani kraljevu postupku i onome njegova pouzdanika i pred- 
stavnika. "Tim svojim gorkim osjećajima dali su oni oduška i u 
instrukciji, Što su je tog istog dana dali Jakši Kotrulju, koji je 
određen, da ode ka kralju Žigmundu i preda mu uobičajeni tribut 
u ime Dubrovnika. Tu se između ostalih stvari, koje se ne tiču 
Korčule, kaže također ovo: »Ako Vas (kralj) zapita o tim otocima, 
to jest Korčuli, Braču i Hvaru, odgovorite: »Malo dana prije 
odlaska došao je neki ugarski vitez, kome su u ime Vašeg kraljev- 

skog veličanstva predana rečena tri otoka; ja zaista ne znam, što 
su s njime učinili u vijeću u Dubrovniku, ali po gradu se o tom 
vitezu govorilo, da je postupao na nepodoban način u primanju 
onih otoka po nagovoru Korčulana, koji su neotesani i neuljudni; 
prije nego što je on došao u Dubrovnik, da pokaže kraljevsko 
pismo, prispjevši na otoke zapovjedi otočnim općinama, da ne 
smiju slušati činovnike iz Dubrovnika. U istinu dubrovačka općina 
imala je veliku skrb, da nadzire otoke i uzdrži ih u miru, jer su 
ljudi iz primorja Bosne kao njihovi susjedi običavali u prošla vre- 
mena pljačkati ljude s otoka; sada pak ne usuđivahu se nanijeti 
nikakve štete. »A ako Vas o ovim spomenutim točkama ništa ne 
zapita, Vi nemojte kazati ništa. ..« 


Tako je eto svršila i ta kratkotrajna dubrovačka okupacija 
od g. 1413.—1417., s kojom smo se mi razmjerno najviše pozabavili, 
jer su nam o tom izvori najobilniji, i to skoro mahom oni iz du- 
brovačkog arhiva. Borba između Korčulana i Dubrovčana bila je 
ogorčena, ali začudo nije došlo nikad do prolijevanja krvi. Du- 
brovčani bijahu g. 1413. poslali svoju armadu, da eventualno silom 
pokori otočane, ali ne pruži joj se prilika za to, jer se otočani na 
pogled njezin pokoriše. Pokoriše se i Korčulani, nagnani prijetnjom 
sile, dubrovačkoj vlasti; dubrovački vikar ili knez vršio je u 
Korčuli sudbenu i upravnu vlast, i to su Korčulani priznavali, te 
ponekad u sudskim parnicama apelirali na Dubrovnik kao na 
vrhovni sud. Kroz to vrijeme radili su ipak diplomatskim putem 
čak i kod samog kralja, da se otmu dubrovačkoj vlasti, što im 
napokon i uspije. I ako su u teoriji priznavali dubrovačku vlast, 
ipak im nijesu davali dužne prihode i vojnu pomoć. Imanja, zvana 
knežine, koja su nekoć posjedovali korčulanski knezovi i davali ih 
pojedinim licima na obrađivanje, a koje poslije postadoše općinske 
zemlje te biše napokon razdijeljene između pojedinaca, Korčulani 
ne htjedoše, držeći ih svojim vlasništvom, priznati u početku kne- 
zovima poslanim iz Dubrovnika. Kasnije im predadoše neke kne- 
žine, ali prihode prvih dviju godina ne htjedoše dati. Značajno je 
uistinu za politiku i Dubrovnika i Korčule, što nije došlo nikad do 
prolijevanja krvi. Jedini fizički incident bijaše na Korčuli onaj 
tvorni napadaj na pobirača prihoda s knežina. U tradiciji dubro- 
vačke republike i naše male korčulanske komune bijaše nastojanje 
za izbjegavanjem prolijevanja krvi, ali Dubrovčani niti imahu te 
moći da brahijalnom silom potpuno pokore Korčulane, a niti Kor- 

čulani imahu snage da silom svrgnu dubrovačko gospodstvo. U 
svojoj borbi dakle jedni i drugi potražiše drukčije metode. 

Službeni dokumenti dubrovačke republike prikazuju Kor- 
čulane tvrdoglavcima, izdajnicima, nevjernicima i neotesancima, 
S druge strane znamo i to, kako su se Korčulani tužili kralju 
Žigmundu, da ih Dubrovčani drže u velikoj strogosti i da s njima 
vladaju zlo i tiranski; pri dolasku u Dubrovnik kaza im Ladislav 
Jakč, doduše kao svoju tvrdnju, a ne u ime kraljevo, da je 
kraljeva savjest bila potaknuta zlom i tiranskom njihovom vladom 
na otocima, da otme iz njihovih ruku ove otoke. Glavni uzrok 
korčulanskog otpora sigurno je bila njihova želja, da ostanu i dalje 
slobodna autonomna komuna pod direktnom vlasti kraljevom, a 
ne pod gospodstvom jednog susjednog grada, s kojim su podržavali 
živahne trgovačke i druge veze i s kojim su katkad bili u prija- 
teljskim odnosima, ali prema kojemu je ipak postojao neki anta- 
gonizam. Inače Korčulani su se i prije često borili protiv raznih 
vlastodržaca, a za održanje svoje komunalne autonomije. Drugi 
važni uzrok korčulanskog otpora i pravi kamen smutnje bijahu 
knežine. Mi smo već u prijašnjim razglabanjima nekoliko puta 
vidjeli i istakli, kako te nekoć kneževske zemlje postadoše općinske, 
a općina ih razdijeli među svoje pripadnike, plemiće i pučane. Du- 
brovčani kao kraljevi mandatari traže sad od Korčulana te knežine, 
koje bijahu postale vlasnost pojedinaca, Naravno, taj je zahtjev 
prouzrokovao veliko nezadovoljstvo među Korčulanima, te ni onu 
vladu, koja im je htjela oduzeti te posjede, smatrahu zlom i 
tiranskom. Dubrovački ljetopisac Resti ide još i dalje te kao uzrok 
otpora ističe, da su se Korčulani bojali sudbine stanovnika Stonskog 
rata i Primorja, koji su bili lišeni svojih zemalja i postali kmetovi 
dubrovačke gospode. Tako veli on, ali mi iz ostalih historijskih 
vrela saznajemo samo to, da su Dubrovčani tražili jedino one 
posjede, koji nekoć bijahu kneževski, smatrajući onu odluku korču- 
lanskog velikog vijeća od g. 1409. kao nezakonitu. Tih je ipak 
bilo dosta. Inače iz suvremenih upravo obilatih izvora nigdje ne 
proizlazi, da bi Dubrovčani kroz kratko vrijeme svoje vladavine 
pokušali učiniti ono, što su učinili na Ratu-i Stonskom primorju. 
Možda je to ipak bio njihov konačni cilj, a korčulanska bojazan 
proizlazeći iz onoga, što su vidjeli drugdje, mogla je ipak biti 
opravdana. 

* 

Treba da se naposljetku osvrnemo i na pitanje korčulanskog 
biskupa, koje je kroz ovo nekoliko godina ponovo iskrslo. Već u 
prošlom odlomku bijasmo vidjeli, kako su Dubrovčani g. I410. 
nastojali oko toga, da se produži ona nagodba o desetinama, sklop- 
ljena između biskupa i Dubrovčana za vrijeme od 29 godina raču- 
najući od g. 1378. Ne znamo, kako je te godine svršila ta akcija, ali 
vijeće umoljenih u studenom g. 1413. opet raspravlja o pitanju 
stonsko-korčulanske biskupije. Nije nam poznato ništa pobliže o tim 
vijećanjima. Sigurno se ipak radilo o produženju one nagodbe. 
Tadašnji korčulanski biskup pristao je vrlo rado uz njezino produ- 
ženje. O tom izvješćuju Dubrovčani u jednoj instrukciji od g. 1422., 
kad se o tom pitanju ponovo raspravljalo, ovako: »Mi vam obra- 
ćamo pažnju, da imamo posve istinitu informaciju, da je 1409. ili 
napokon u vrijeme do 1415. baš ovaj korčulanski biskup nalazeći se 
na dvoru i bojeći se, da ne bi izgubio svoje pravo na onih 1oo 
dukata, isposlovao od pape Ivana jednu bulu, da mu onih 100 go- 
dišnjih dukata; Što su mu plaćali Dubrovčani mjesto desetina iz 
Stona i Stonskog rata, budu priznati za vazda pod uvjetom, da mu 
budu Dubrovčani obavezani plaćati u ono vrijeme, kad im se bude 
činilo zgodnije. ..« Iz toga se pasusa vidi, da Dubrovčani već 
8. 1422. nijesu točno znali, koje je godine papa izdao bulu. Mi 
znamo toliko, da je to svakako bilo poslije g. 1410. Godine 1416. 
postade u Korčuli biskupom Nikola. Čini se, kao da ovaj nije htio 
Pristati na produženje one nagodbe, kao što je to učinio bio njegov 
predšasnik. Pitanje je bilo toliko važno, te su Dubrovčani posla- 
nicima, upravljenim kralju mjeseca listopada iste godine, u 
instrukciji između ostalog naložili, da stvar korčulanskog biskupa 
iznesu i pred kralja. Spor dakako nije bio riješen ni ove godine, 
već se nastavio i idućih. 

Mimogred možemo spomenuti i to, kako je ovaj biskup 
došao u sukob i sa svojim Korčulanima. On naime nije davao 
siromasima četvrti dio crkvenih desetina, kako je to bilo propisano 
još od g. 1300., već ga je zadržavao za sebe. Korčulanski poslanici, 
koji su ono u svibnju g. 1416. bili poslani kralju, imali su pored 
raznih političkih pitanja iznijeti i ovo crkveno. Oni su tražili od kralja, 
neka dozvoli, da općina sama pobira taj dio i dijeli ga siromasima.!s? 


19% O sporu Dubrovčana s korčulanskim biskupom vidi zapisnike dubro- 
vačkih vijeća i Lettere e commissioni di Levante pod odnosnim datumima. 
Instrukcija od g. 1422. zabilježena je u Lettere e commissioni di Levante pod 
datumom od 7. rujna 1422. O sporu Korčulana s njihovim biskupom vidi već 
spomenutu instrukciju kod Paulinija pogl. VI. 

G. Korčula od godine 1417. do 1420. 


Odnosi između Korčule i Dubrovnika kroz ovo vrijeme.!?? 
Dubrovčani su silom prilika morali predati otoke Ladislavu Jakču. 
Korčulani im ipak nijesu isplatili sve prihode, koje su im du- 
govali za vrijeme do 18. ožujka 1417., i ako ih je Rafael de Goze, 
predstavnik dubrovačke vlasti, tek pred svojim odlaskom na to 
pozivao. On je 1. svibnja 1417. izvijestio kneza i malo vijeće & 
tome i o posljednjoj sjednici korčulanskog velikog vijeća u njegovu 
prisutstvu, gdje im se zaprijetio represalijama. Dubrovačko vijeće 
umoljenih, vjerno ranijim odlukama i hoteći ostvariti svoje pri- 
jetnje, zaključuje 12. svibnja, da se poduzmu represalije protiv 
Korčulana u imanju i osobama, dok ne isplate dužnu svotu. Premda 
je taj zaključak stvoren u petome mjesecu g. 1417., ipak nam kroz 
ovu dalju godinu nijesu zabilježene takve represalije. Vidjet ćemo, 
da one počinju, prema izvorima sudeći, istom u siječnju iduće 
godine. 

Zajedno s Dubrovčanima otišao je iz Korčule onaj Petar 
Dobrosaljić Korčulanin, koji je bio stupio u dubrovačku službu kao 
pobirač prihoda s knežina. Njega Korčulani, smatrajući izdaj- 
nikom, potjeraše iz Korčule sa čitavom porodicom, lišivši njega, 
ženu i majku mu svih imanja. Dubrovčani se sada zauzeše za nj. 
Imamo nekoliko zaključaka dubrovačkih vijeća stvorenih u njegovu 
korist. 27. travnja malo vijeće zaključuje, neka se predloži velikom 
vijeću, da se on učini dubrovačkim građaninom, i neka mu se iz 
općinske blagajne isplati deset perpera u grošima. Veliko vijeće je 
4. svibnja prihvatilo prijedlog malog vijeća, i on je proglašen za 
dubrovačkog građanina. Dubrovčani su nastojali ponekom nov- 
čanom potporom ublažiti bijedu ovoga čovjeka s obitelju, potjeranog 
iz svojeg zavičaja i lišenog imanja, ali zauzeše se za nj i kod kralja 
Žigmunda. Petar se spremao sam lično poći kralju, te vijeće umo- 
ljenih 24. kolovoza zaključuje, da mu se u ime potpore za putovanje 
udijeli četrdeset dukata, i piše kralju pismo, u kojem će mu se on 
preporučiti. I uistinu pisahu. pismo Žigmundu, u kojem opisuju ovaj 
slučaj i mole ga, da se zauzme za ovakvog čovjeka, koji sada 
gladuje, a koji se pokazao prije tako vjernim podanikom. 26. ko- 
lovoza određuje pak malo vijeće, da se Petru isplati sto perpera. 
Da li je Petar bio kod kralja, ne znamo; tek znamo dalje toliko, 


1588 O ovim događajima informirani smo iz zapisnika dubrovačkih vijeća i 
iz Lettere e commissioni di Levante. 

da mu malo vijeće 4. veljače g. 1418. odobrava u ime općine pet 
perpera. Tako je eto on živio dobivajući od vremena do vremena 
novčane potpore od Dubrovčana, 

U prosincu g. 1417. došlo je opet do velikih razmirica između 
Korčule i Dubrovnika. Budući da je otoku Korčuli neprestano 
prijetila opasnost od gusara iz Krajine, koji su često pljačkali po 
otoku i otimali naročito stoku, Korčulani su naoružali barke, koje 
su obilazile oko otoka vršeći stražu. Ove korčulanske barke zaustav- 
ljale su u svrhu kontrole razne brodove. Često puta su se približavale 
poluotoku Pelješcu te zalazile tako u dubrovačke teritorijalne vode, 
vršeći tamo tu istu kontrolu, i pri tome često zanovijetale, ome- 
tajući slobodnu plovidbu Dubrovčanima, pa čak i stranim trgov- 
cima. Ljudi su se iz njih iskrcavali također na obale Pelješca te 
tamo nanosili štetu i pravili nasilja. Dakako, takav je postupak 
ozlovoljavao Dubrovčane. Oni stoga 17. prosinca pišu pismo 
Matiji de Ghetaldo, kapetanu Trstenice, gdje mu između ostalih 
stvari predočuju, kako neke korčulanske barke pod izlikom, da 
čuvaju svoj otok, prave štete dubrovačkim podanicima. Pozivaju 
ga, da po istom kuriru, što nosi ovo pismo, točno o svemu javi, 
kojim je dubrovačkim podanicima nanošena šteta, i baš od kojih 
baraka. Javljaju mu, da po istom kuriru šalju pismo i u Korčulu, 
i neka ga stoga on tamo otpremi. Dubrovčanima je došla vijest, 
da su njihovi neki podanici zatvoreni u Korčuli; stoga u istom pismu 
nalažu Ghetaldu, neka obavijestivši se, koji su zatvoreni i radi 
kojih uzroka, također o tome izvijesti. Istog datuma 17. prosinca 
pisahu Dubrovčani u stvari tih naoružanih baraka i Korčulanima. 
U tom pismu iznose oni postupak Korčulana, prigovaraju im radi 
toga i pozivaju ih, neka tako više ne postupaju; neka se drže svojih 
teritorijalnih voda te neka ne zalaze u dubrovačke i ne iskrcavaju 
se na njihov teritorij. O Dubrovčanima zatvorenim u Korčuli u 
ovom pismu ništa im ne kažu, hoteći se sigurno najprije točno oba- 
vijestiti od kapetana Trstenice. Korčulani odgovoriše na to pismo 
opravdavajući se, da njihove naoružane barke naokolo obilaze 
radi gusara iz Krajine, koji svakog dana dolaze na otok otimajući 
stoku i druge stvari. Ujedno se potužiše na one njihove podanike, 
koje su zatvorili, jer su, vele, počinjali štete i nasilja. Konkretnije 
iz izvora ne saznajemo o tim Štetama i nasiljima za ovo vrijeme, 
ali poznato nam je inače, da su Pelješčani običavali dolaziti s malim 
svojim lađama na otok Korčulu otimajući ponajviše stoku. Možda 

se dakle to isto dogodilo i ovom prigodom. Ovaj malo prije spo- 
menuti odgovor nije zadovoljio Dubrovčane, te vijeće umoljenih 
28. prosinca ovlašćuje kneza i malo vijeće, neka ponovo pišu Kor- 
čulanima u istoj stvari. Pod datumom od 29. prosinca odašilje 
uistinu knez i vijeće pismo u Korčulu. U ovom pismu Dubrovčani 
im odobravaju, ukoliko se brinu za obranu svojih teritorija, ali im 
ovaj put još opširnije prigovaraju, zašto zalaze u njihove vode i 
na njihov teritorij čineći razne štete i smetnje. Ponovo ih dakako 
Pozivaju, neka se toga okane. Dubrovčani u ovom pismu prelaze 
dalje na pitanje onih svojih podanika, koji su u Korčuli zatvoreni. 
Čude se korčulanskim tužbama, budući da o tome ništa nijesu 
dosada saznali; u tom slučaju svakog bi čovjeka kaznili kao primjer 
drugima, jer oni nikako ne će, da njihovi podanici počinjaju nasilja 
i štete. Sigurno je pak, vele dalje, da su tri njihova čovjeka 
Korčulani uhvatili i uzeli im stvari; jednog od njih su bacili u 
zatvor, drugoga su mučili i postavljali na mučila, a trećega vezali 
gvožđima. Dubrovčani se čude radi takvog postupka, i žao im je, 
jer znaju, da ti ljudi nijesu dosad baš ništa skrivili; ako su sad u 
nečemu krivi, neka im se to javi, jer dosad nijesu ništa o tom 
znali. Ovakav pak postupak nije prijateljski. Stoga pozivaju 
Korčulane, da te bez uzroka zatvorene ljude puste na slobodu i 
vrate im oduzete stvari; neka pak Korčulani vrate dva vola oteta 
na Pelješcu i nek se više ne usuđuju nanositi štete na dubrovačkom 
teritoriju. »I da ne budete začetnici nesloge između jedne i druge 
strane, jer na nikakav način ovo ne ćemo podnositi, kako je gore 
rečeno« — na koncu pisma dobacuju Dubrovčani Korčulanima. 
Korčulani odgovoriše i na ovo pismo, pa se o tom odgovoru ras- 
pravlja u vijeću umoljenih 9. siječnja 1418. 

Svi ovi i ovakovi postupci Korčulana prema dubrovačkom 
teritoriju i njihovim podanicima bili su valjda uzrokom, da su 
Dubrovčani ove godine počeli sa represalijama protiv Korčulana 
rad onih dužnih prihoda kneževa salarija, tridesetnice i knežina, 
a o kojima represalijama bijahu stvorili zaključak već u svibnju 
8. 1417. Ivan Angelov Korčulanin došao je u prvoj polovini 
siječnja s barkom u grušku luku, ali bi nakon dolaska po naredbi 
dubrovačke vlade uhićen i zatvoren. Ivan je ipak zamolio dubro- 
vačku vladu, da bude pušten iz zatvora i da može slobodno ići po 
gradu Dubrovniku, a da će stoga pružiti dovoljno jamstvo za onaj 
dug, radi kojeg je zatvoren. Vijeće umoljenih na svojoj sjednici 

od 13. siječnja 1418. prihvaća tu njegovu molbu; ovlašćuje kneza 
i malo vijeće, da prime od Ivana prikladno i dovoljno jamstvo za 
sve one dugove, koje ima primiti dubrovačka općina od korčulanske,. 
ali Ivan se ne smije udaljiti izvan dubrovačkih gradskih zidina. 
Sutradan zaključuje vijeće umoljenih, da se od njega traži jam- 
čevina za prihode knežina od tri godine, za salarij vikara i tride- 
setnicu. Temeljeći se na tim zaključcima vijeća umoljenih malo 
vijeće zaključuje 16. siječnja, da se Ivan oslobodi tamnice uz 
jamstvo od 320 dukata, ali da ne smije izići iz grada. Jamstvo se pak 
sastojalo u tome, što su četiri jamca Dubrovčanina jamčila za tu 
svotu, koju su morali platiti u slučaju, ako Ivan izađe iz grada. 
S tim je represalijama u vezi po svoj prilici i dolazak korčulanskog 
poslanika u Dubrovnik; vijeće umoljenih 7. veljače ovlašćuje kneza 
i malo vijeće, da mu odgovore. Radi tih represalija i još nekog 
drugog posla poslao je Ladislav Jakč, sada knez otoka, svoga po- 
slanika Dominika u Dubrovnik. Vijeće umoljenih zaključuje 
10. ožujka, neka mu se odgovori, da su Dubrovčani podigli protest 
pojedincima i korčulanskoj općini radi novaca, koje im duguju 
Korčulani; jedan korčulanski plemić došao je dakle u Dubrovnik i 
bio uhićen radi tih dugova. Vijeće još određuje, da se izaberu tri 
plemića, koji će formulirati taj odgovor, ali već 18. ožujka ovlašćuje 
kneza i malo vijeće, da to učine. Dubrovački odgovor po svoj 
prilici nije zadovoljio Jakča, jer on malo zatim piše pismo dubro- 
vačkoj općini, a vijeće umoljenih daje na to ovlaštenje 2. travnja 
knezu i malom vijeću, da mu odgovore. Radi pitanja represalija 
vidimo opet u Dubrovniku mjeseca travnja korčulanskog poslanika, 
gdje predaje neku peticiju, koju vijeće umoljenih prima 27. istog 
mjeseca. Toga istog dana vijeće umoljenih zahtijeva od njega, da 
se obaveže u ime korčulanske općine za isplatu dužnih prihoda uz 
dovoljno jamstvo i onakvo, kako to odredi malo vijeće, a pod 
prijetnjom četverostruke globe, ako ne izvrše isplatu u određenom 
roku. Nadalje odlučuje vijeće, da se Korčulanima d4 rok od 
godine dana za isplatu prihoda, i to da u roku od prvih šest mjeseci 
plate jednu polovinu a kasnije drugu. Korčulanski poslanik sigurno 
nije prihvatio ove uvjete, pa su Dubrovčani sada prema Ivanu 
Angelovu postupili još strože, jer je malo vijeće 29. travnja ukinulo 
ono jamstvo četvorice Dubrovčana, a njega opet strpalo u zatvor. 
18. svibnja dopušta pak isto vijeće Ivanovu bratu Rafaelu, da 
slobodno, bez obzira na represalije, dođe i stanuje u Dubrovniku 

petnaest dana radi uređenja nekih posala sa zatvorenim svojim 
bratom, te se odande slobodno vrati. 21. srpnja 1418. vijeće umo- 
ljenih opet raspravlja o Ivanu i ovlašćuje kneza i malo vijeće, da 
se s Ivanom nagode na ovaj način: Ivan neka odmah plati sto 
zlatnih dukata, a ostalo ima platiti u roku od dvije godine, i to 
svake godine polovicu, a neka za točno izvršenje isplate on i kor- 
čulanska općina budu obavezani potrebnim kautelama i sigurno- 
stima. Da li je Ivan prihvatio taj zahtjev, ne znamo. Dubrovčani 
su ipak ponovo očekivali korčulansko poslanstvo, te malo vijeće 
istog dana 21. srpnja zaključuje, da se izda »salvus conductus in 
plenissima forma« onim Korčulanima, koji dođu kao poslanici; u 
njemu će se kazati, kako oni ne će u ničemu biti uznemirivani. Da 
li je došlo korčulansko poslanstvo u Dubrovnik, također ne znamo, 
ali sigurno je to, da koncem kolovoza još traju represalije, a vijeće 
umoljenih pravi izuzetak jedino, kad je to u interesu Dubrovnika. 
Tako 30. kolovoza zaključuje, da svaki korčulanski brod i barka, 
koja donosi žito u Dubrovnik , ima biti sa svim ljudima, robom i 
opremom potpuno slobodna i da se represalije ne smiju tu pri- 
mijeniti. U velikoj brizi za opskrbu grada žitom dobro je dolazilo 
svim primorskim gradovima, da ga bilo tko donosi u grad, pa su 
u tom pogledu oni često pravili izuzetke svake vrste. Ovo pitanje 
povlačilo se dalje i kroz godinu 1419. 15. ožujka zaključuje malo 
vijeće, neka sve stvari Korčulana, koje se nalaze u rukama opatice 
sv, Marije od Kaštela, a koje bi mogle biti sa strane općine zapli- 
jenjene, budu od zapljene oslobođene. Čini se dakle, da su Kor- 
čulani u Dubrovniku sklonili svoje stvari u taj Ženski samostan, a 
dubrovačka vlada je eto i za stvari priznavala neko pravo azila. 
U prosincu vidimo korčulanske poslanike u Dubrovniku. I4. pro- 
sinca raspravlja vijeće umoljenih, da li da se Korčulanima produži 
rok za isplatu dužne svote; odlučeno bi, da im se ne produži. I ovaj 
Put malo vijeće odlučuje 16. prosinca, da se dvojici korčulanskih 
poslanika daruje šest perpera. Da li je uspjela nagodba, u vremenu 
Prije g. 1420., iz ovih zaključaka ne možemo rasaznati. Po jednom 
dokumentu iz vremena poslije g. 1420. saznajemo, da je ona repre- 
salija protiv Ivana Angelova uspjela utoliko, što su iznudili 100 
dukata, a za ostalu svotu je ipak došlo do nagodbe između Du- 
brovčana i korčulanske općine, prema kojoj se ova obvezala isplatiti 
220 dukata. Ne znamo jedino, da li je to bilo prije početka mle- 
tačke vlasti ili kasnije.!% 


134. Pismo Dubrovčana korčulanskom knezu Pankraciju Zorzi 13. maja 
1424. (Lettere e commissioni di Levante, knjiga 8, folio 32). 

Svakako iz dosadašnjeg razlaganja se vidi, da se Dubrovčani 
nikako nijesu htjeli odreći prihoda, koji su im pripadali za vrijeme, 
dok su upravljali Korčulom. Radeći uporno oko toga, da dobiju 
te prihode, nijesu se oni u svojim mislima potpuno odrekli ni 
ideje, da opet dobiju od kralja Žigmunda sva tri otoka Brač, Hvar 
i Korčulu. Vijeće umoljenih stvara 15. travnja 1418. odluku, da 
se kralju obeća izvjesna svota novca za ta tri otoka. Radi važnosti 
same te stvari raspravlja o tome i veliko vijeće te Ig. travnja daje 
ovlaštenje knezu, malom vijeću i onome umoljenih, da za postignuće 
tih otoka potroše za troškove i tribut 7000 dukata, ili dakako niže 
od te svote. 30. travnja 1418. biše izabrani kao poslanici, uprav- 
ljeni kralju, Martolo de Zamagno i Laurencije de Sorgo; oni će za 
Dubrovnik opet zatražiti te otoke. Dakako ovo nastojanje Du- 
brovčana ostade bez uspjeha, te je i dalje tim otocima upravljao 
Ladislav Jakč držeći na njima svoje vikare. 


Spomenuli smo najprije sve ove događaje, jer su oni svi odjek 
dubrovačke uprave nad Korčulom i stoje s njom u uzročnoj vezi. 
Kad smo već pri Dubrovčanima, možemo nadodati još nešto i o 
pitanju odnosa korčulanskog biskupa prema Dubrovčanima, koje 
je opet g. 1418. bilo aktualno. Vidjeli smo, kako je g. 1416. ponovo 
izbio spor i nije bio te godine dovršen, već se nastavio i dalje. 
Znamo iz zapisnika dubrovačkih vijeća, da se o tom pitanju ras- 
pravljalo na sjednici malog vijeća od 5. travnja i onoj vijeća umo- 
ljenih od 12. istog mjeseca, ali ništa pobliže ne saznajemo o samom 
sporu u ovoj godini. 


Ladislav Jakč i Korčulani. Ladislav Jakč dobivši tri otoka 
Hvar, Brač i Korčulu u svoju upravu, držao je na njima vikare, 
koji su se katkad kitili i naslovom »comes«. Najprije je imenovao 
već u travnju mjesecu Gašpara, sina pok. plemića Nikše iz Šibenika. 
Vrlo je zanimljiv dokumenat od 21. listopada 1417., kojim ovaj 
u ime Ladislava Jakča potvrđuje, da je primio od korčulanske općine 
400 zlatnih dukata, koju svotu se općina obavezala platiti Jakču 
radi usluga njoj učinjenih za dobro njezino stanje i njezinu slobodu; 
dalje potvrđuje Gašpar u istom dokumentu, da je za Ladislava 
također primio 400 libra malih dinara u ime plaće, koju su morali 
primati od Korčulana knezovi i vikari dubrovački. Ovaj do- 


Zee 


kument'* je vrlo poučan, jer iz njega vidimo, kako je dobro sebi 
dao Ladislav naplatiti svoj rad oko oslobođenja Korčule od dubro- 
vačke vlasti i kako se dobro okoristio uskratom plaćanja kneževske 
plaće Dubrovčanima sa strane Korčulana. Sada je sva ta neisplaćena 
plaća išla u njegov džep. 

Vidimo dakle, da je ovaj vitez Ladislav Jakč volio novac, a 
znamo i inače, da se znao okoristiti svojim položajem. Kasnije se 
Korčulani, kad su već došli pod mletačku vlast, tuže na nj, kako 
im je protuzakonito odnio mnogo dukata.'#* 

Malo kasnije došlo je do sukoba između Korčulana i Ladi- 
slava Jakča. Kakve je naravi taj spor, najbolje ćemo razabrati, ako 
prevedemo pismo, što ga je Jakč pisao Korčulanima u mjesecu 
ožujku g. 1418. Ono glasi ovako: »Vjerni i ljubljeni naši, rado i 
iskreno vas pozdravljamo. Spominjemo, da smo vam mnogim našim 
pismima objavili svoje žaljenje, kako radi vaše neposlušnosti ni- 
jesmo mogli ispuniti zapovijest gospodina našega cara nama na- 
ređenu. Radi vašeg držanja nalazimo se sve dosad u ovim stra- 
nama uz velike troškove sa bojazni za nas. Stoga, kao što smo u 
drugoj prilici pisali, sada također ovim našim pismom naređujući 
zapovijedamo, da vidjevši ovo moje pismo pošaljete k nama dolje 
naznačene plemiće pod prijetnjom globe od sto zlatnih dukata za 
svakoga od njih, koji ne dođe. Ti su plemići: Junije Stipošević, 
Antić Pervošević, Ivan Paparčić, Vidoš Kirijakov, Stanko Obradić, 
Dobrić Peretić, Bogdan Tomić, Stojan Ivanović, Marin Ziliović, 
Antun kancelar i Vidoš Dinić. Oni vidjevši ovo pismo neka dođu 
k nama s opremljenom galeotom, sa štogod novaca i sa spisima.«*? 
Iz ovog pisma se dakle razabira, da Korčulani nijesu htjeli pružiti 
kralju Žigmundu vojnu pomoć i uskraćivali davati novac, koji se 
od njih tražio. Da li se radilo o redovitim prihodima kneza i kra- 
ljevske blagajne ili o izvanrednom novčanom podavanju, kakva je 
Žigmund običavao tražiti na raznim stranama, ne možemo razaznati. 


Podvrgnuće pod mletačku vlast. Prilike se u Dalmaciji razvi- 
jahu tako, da je mletačka republika sve više nastojala, kako bi ostva- 
rila svoju vlast nad našim krajevima, pa je naravno, da je i na 


185 Nalazi se zabilježen u jednoj računskoj knjizi korčulanskog arhiva u 
Zadru. 

13868 Ljubić: Listine VIH, p. 52. b 

187. Ovo nam pismo donosi Paulini pogl. VI, a po njemu Ostoić: Com- 


pendio p. 54. 

Korčulu bacila oko. Korčulani, kao što to i prije činjahu, nastoje 
i sada da se udobrovolje novom faktoru situacije na Jadranu, a 
taj eto bijaše republika sv. Marka. Već u siječnju g. 1416. darivaju 
oni kapetanu mletačkih galija dva škopca, a tako isto u svibnju 
£. 1418. darivaju oni jednoga kapetanu gulfa.'* U lipnju i srpnju 
nalazi se korčulanski poslanik u Veneciji. Međutim buknuo je kroz 
godinu 1418. nakon isteklog primirja ponovo rat između mletačke 
republike i Žigmunda. Nadasve je zanimljiva instrukcija, dana od 
mletačkog vijeća umoljenih rg. siječnja 1419. pomorskom potkape- 
tanu. 'Tu se potkapetanu ser Marku Miani nalaže, da neprijateljski, 
ali ipak oprezno postupa protiv Trogira, Splita i Omiša. Dalje se 
doslovno veli: »Onima pak na Hvaru i Korčuli radi onoga, što 
nam je pisao naš kapetan gulfa o njihovoj sklonosti prema našoj 
vlasti, ne smiješ činiti nikakve neprilike, već treba prema njima 
prijateljski postupati, ulijevajući im dobru nadu i govoreći im lijepe 
riječi, a nikako ne smiješ protegnuti vlast nad tim mjestima bez 
našeg izričitog naloga; ipak ih obavijesti, da ne pruže nikakvu 
pomoć našim neprijateljima, jer ćeš ih inače u tom slučaju smatrati 
neprijateljima." Iz ove instrukcije jasno se vidi držanje Korčule, 
a i način, kako su se Mlečani htjeli nje dočepati. Korčulani kao i 
u prijašnjim mnogim prilikama ne zbacuju vlast svojih gospodara, 
u ovom slučaju ugarsko-hrvatskog kralja, već čekaju, kako će se 
razviti situacija; približuju se oprezno i polako, te se udobrovo- 
ljavaju drugoj vlasti, u ovom slučaju mletačkoj republici, koja ima 
šanse, da će njima zavladati. 

Iduće godine 1420. bijaše već Korčula otvoreno stala na mle- 
tačku stranu. Korčula, kao također Brač i Hvar, pošalje poslanika 
u Veneciju, koji izjavi njezinu spremnost, da primi mletačku vlast. 
Naravno, Mlečani tu ponudu rado prihvatiše. Kroz to vrijeme 
Trogir i Split se opirahu Mlečanima. U ožujku g. 1420. pošalje 
mletačka vlada u Dalmaciju Petra Lauredana kao generalnog kape- 
tana gulfa i dade mu instrukciju, kako će primiti vlast na otocima 
Hvaru, Braču i Korčuli te kako će nastupati protiv Trogira i Splita. 
Treba najprije posjetiti redom gradove Cres, Osor, Rab, Pag i 
Zadar i pozvati ih, neka pošalju pojačanja njegovu brodovlju. Zatim 
mora krenuti u Šibenik, gdje će se skupiti i brodovi spomenutih 
gradova, Ti će brodovi čekati tu njegovu zapovijed, a on sam ima 


1% O ovim stvarima vidi računske knjige korčulanskog arhiva u Zadru. 
1% Ljubić: Listine VII p. 277—278. 


224 


krenuti sa svojim brodovljem dalje. Oko Trogira će ostaviti nekoliko 
galija i galeota, a sam će krenuti s ostalim galijama prema Braču, 
Hvaru i Korčuli. Budući da su se ovi otoci pokazali pripravnim 
prihvatiti gospodstvo Venecije, to će ih on primiti pod njezinu 
vlast, a ona će biti zadovoljna, da plaćaju njoj onoliko, koliko su 
plaćali ugarskom kralju, i dopustit će im, da mogu izabrati kneza 
po volji, birajući ga dakako iz mletačkih gradova i mjesta. Kad 
Ovi otoci prime mletačku vlast, naredit će im, da pošalju pomoć 
mletačkoj vojsci te je opskrbljuju vinom i ostalim živežnim namir- 
nicama. Daljne upute ove instrukcije tiču se Trogira i Splita, kamo 
će zatim poći, pošto podvrgne otoke. 

Napokon je došao dan, kad će republika krilatog lava ko- 
načno i trajno zavladati otokom Korčulom. To bijaše dana 24. trav- 
nja g. 1420. Petar Lauredano, kapetan mletačke armade, nalazeći se 
u korčulanskoj luci, pozove Korčulane, da se pokore Veneciji i 
izvjese stijeg sv. Marka. Kako sami vele u aktu predaje, oni se 
vesela srca podložiše. Pitanje je, da li su uistinu vesela srca osjećali 
tu predaju. Svakako su oni htjeli kao prije već Zadrani pokazati, 
da nijesu silom pokoreni, već su od svoje volje došli pod veneci- 
jansku vlast. Tom prigodom, čini se, držana je i narodna skupština, 
koja je o toj predaji odlučila, a na zahtjev mletačkog kapetana 
moradoše svi plemići grada i otoka položiti prisegu vjernosti. Istog 
dana 47 plemića, nabrojenih u aktu predaje, polože tu zakletvu, na 
čelu s rektorom Dobroslavom Petrovim i tri velika suca, u prisutstvu 
kapetana gulfa, Marka Miana i Luke Irona, patrona dviju mle- 
tačkih galija, koje su se tada nalazile u luci. Tako započne trajna 
mletačka vlast nad Korčulom, koja potraja sve do 1797., godine 
propasti te kraljice mora.'*t 


140 Ljubić: Listine VIII p. 11—13. : 
141 Akt predaje nalazi se štampan u izdanju korčulanskog statuta Jug. 
akademije p. 138—140. 


8. Unutrašnje prilike 


Vidjeli smo već u političkom dijelu ove radnje, kako nam 
povijest Korčule biva jasnija i poznatija istom od XIII. stoljeća. 
U tom stoljeću je nastao i statut korčulanski. Arhivalno blago Kor- 
čule počinje tek od XIV. stoljeća, a arhivske knjige dubrovačkog 
arhiva, koje su također vrlo važne i za povijest Korčule, počinju 
već od kraja XIII. stoljeća. U tretiranju ovih unutrašnjih prilika 
ja ću se osvrnuti onako, kako izvori dopuštaju, dakle ponešto na 
XIII. vijek, ali ipak uglavnom na XIV. i XV. stoljeće do 1420. 
Slika dakle unutrašnjeg života Korčule, kakvu ovdje podajem, 
odnosi se uglavnom na ta dva stoljeća (za petnaesto dakako do 
1420.) Ukoliko ću iznijeti prilike i prije tih stoljeća, to će se iz 
samog raspravljanja moći vidjeti, jer ću to naročito isticati, a radi 
boljeg pregleda morat ću se osvrnuti i na prilike poslije godine 1420. 
Koliko je god ta godina važna kao ugaoni kamen u političkoj po- 
vijesti Korčule i u razvitku njenih unutrašnjih prilika, ipak je ne 
smijemo smatrati nekom strogom matematičkom granicom.“ 


A. Statut? 


Najstariji rukopis korčulanskog statuta nalazi se u Veneciji, 
a napisan je na pergameni, te po pismu sudeći potječe iz početka 
XIV. stoljeća. Počinje ovim naslovom: 


1 Kako se iz gore navedenih riječi vidi, najvažniji izvor za proučavanje 
korčulanskih unutrašnjih prilika jest korčulanski statut sa zbirkom reformacija, 
korčulanske arhivske knjige i isprave pa arhivske knjige dubrovačkog arhiva. 
Iz tehničkih uzroka nemoguće mi je uvijek u bilješkama citirati sve te korču- 
lanske i dubrovačke izvore. Ja ću ih citirati jedino tamo, gdje nađem to za 
osobito potrebno, a dakako označit ću u notama ostale izvore i historijsku lite- 
raturu, kojom sam se služio. 

2 Stariju redakciju korčulanskog statuta, koja se čuva u mletačkom arhivu, 
izdao je najprije Hormayr u svojem djelu Geschichte Tirols 1. Novija redakcija 
skupa sa zbirkom reformacija Štampana je u Veneciji g. 1643. Ljubić je u 
mletačkom arhivu prepisao stariju redakciju. Hanel je u izdanju Jug. akađemije 
izdao stariju i noviju redakciju pa zbirku reformacija pod naslovom Statuta 
et “leges civiratis er insulae Curzulae kao prvi svezak kolekcije Monumenta 

Confirmatio et augmentatio statutorum civitatis ac insulae 
Curzulae, tempore Marsilij Georgij comitis facta. 

Zatim odmah imamo ovu rečenicu: 

Sancti spiritus adsit nobis gratia. Anno domini MCCLXV. 
Indictione VIII. die XIII. intrante mensis aprilis. 

Tekst počinje pjesmom, u kojoj se opisuju djela Marsilija 
Zorzi. Iza pjesme se nalazi ugovor između Marsilija Zorzi i Kor- 
čulana, u kojem Korčulani priznaju njega svojim knezom. Iza ugo- 
vora dolazi sam statut, koji nije u originalu razdijeljen na poglavlja, 
već ga je njegov izdavač Hanel razdijelio na 53 poglavlja. Tokom 


historico-juridica Slavorum meridionalium. Stariju redakciju izdao je Hanel na 
osnovi Ljubićeva prijepisa i Hormayrova izdanja, a noviju na osnovi Kaporova: 
kodeksa i mletačkog izdanja. 
Spomenut ću neka djela, koja su se pozabavila korčulanskim statutom! 
Dr. Gustav Wenzel: Beitrige zur Quellenkunde der dalmatinischen Rechtsge- 
schichte im Mittelalter (Archiv fir Kunde čsterreichischer. Geschichts-Quellen; 
1849 Pp. 1—76, 1850 p. 509—381, IB;I p. 361—422; u prvom dijelu bavi se. 
pisac statutom mljetskim i lastovskim, a Korčulu spominje samo mimogred, dok 
je drugi i treći posvećen isključivo pravnom životu na Korčuli). V. 1.: Regime 
e Statuto municipale di Curzola (Osservatore dalmato g. I851 u više brojeva). 
Hanel je u uvodu svog izdanja pisao o statutu, a sa bibliografskog gledišta 
njime se pozabavio dr. Ivan Strohal u djelu: Statuti primorskih gradova i općina. 
Bibliografički nacrt. Zagreb 1gI1. U posljednje doba napisao je ruski pravni 
historik A. V. Solovjev raspravu o korčulanskom statutu pod naslovom: 
lpeBubiumii CyaeGauKB IPTOZaNa4HbIXb CaBaHt (izašlo u Tpyabi IV: CBBsna 
PyckuxbB Ak+nemuueck"xb Oprauuaani sa rpanuueii. Yacrb I. godine 1929.) 
“ Solovjev se je ponovo osvrnuo na korčulanski statut na str. III. uvoda 
u izdanju dubrovačkog Liber Omnium Reformationum civitatis (Istorisko-pravni 
spomenici knjiga I, Srpske kraljevske akademije, Beograd 1936). Ostoić u 
svojem Compendio spominje rukopisno djelo franjevca Marina Grego (1721. do 
1791.) La critica allo Statuto curzolano, ali na žalost do njega nijesam mogao 
doći. Osim ovih djela, koja su isključivo, ili bar pojedina njihova poglavlja, 
posvećena korčulanskom statutu, o njemu se pisalo ponešto i u ostalim raznim 
člancima i djelima o Korčuli, a izvjesnu su mu pažnju posvetili razni učenjaci 
u svojim djelima o dalmatinskoj pravnoj povijesti 1 pojedinim njezinim po- 
dručjima. Tako se dosta njim pozabavio Alexander von Reutz u djelu Verfassung 
und Rechts-Zustand der dalmatinischen Kiisten-Staidte und Inseln im Mittel- 
Alter. Dorpat 1841. Često ga spominje i citira i Vladimir Mažuranić u svojim 
Prinosima za hrvatski pravno-povjestni rječnik. Razne njegove odredbe spominje 
i dr. Fr. Madirazza u djelu Storia e costituzione dei comuni dalmati, Split rgrr. 
Nekoliko zanimljivih opazaka o njemu iznijeli su V. Bogišić i K. Jireček u 
uvodu Akademijina izdanja dubrovačkog statuta (Zagreb 1904 na str. XXI i 
XXII) i Karlo Kadlec u uvodu Akademijina izdanja bračkog statuta (Zagreb 
1926 na str. VIII—X, XII). O nasljednom pravu u korčulanskom statutu pisao 
je dr. Fr. Spevec u raspravi Oporuka u statutu korčulanskom i spljetskom 
(Mjesečnik pravničkog društva u Zagrebu XV — g. 1889). I Šuflaj se u svojem 
djelu Die dalmatinische Privaturkunde (Sitzungsberichte der kaiserlichen Aka- 
demie der  Wissenschaften. Philosophisch-historische  Klasse CXLVII. Band) 
također na nekim mjestima osvrće na korčulanski statut. U ovoj bilješci spo- 
menuo sam najvažnija djela, kojima sam se poslužio. Ima inače i dosta drugih 
djela o dalmatinskoj i uopće hrvatskoj pravnoj povijesti, do kojih nijesam mogao 
doći, a koja bi mi možda bila dobro poslužila. 

vremena stvarale su se nove odredbe, te su one bile napokon 
skupljene u jedno, i tad ih je potvrdio Marsilije g. 1271. Ta njegova 
potvrda nalazi se iza starijeg dijela, a odmah zatim dolaze ta novija 
poglavlja, kojih prema Hanelovoj razdiobi ima dvadeset. 

Imamo još jedan rukopis korčulanskog statuta, ali iz XV. 
vijeka, a nalazi se u knjižnici obitelji Kapor u Korčuli. To je kasnija 
redakcija statuta, dosta izmijenjena i sa mnogim novijim poglav= 
ljima; za nekoje odredbe primljene u XIV. i XV. stoljeću naznačena“ 
je i godina. O tim izmjenama i dopunama progovorit ćemo malo 
niže, a zasad je važno spomenuti ovaj njezin naslov: »Liber legum 
ac statutorum civitatis et insulae Curzulae«, a zatim ovu rečenicu, 
koja se nalazi odmah ispod naslova: »In Dei eterni nomen. Amen. 
Hec sunt statuta, et ordinamenta communis, et hominum civitatis er, 
insule Curcule facta, edita, composita, et authenticata per minus, 
malus, et generale consilium eiusdem civitatis, et insule, in Millesimo, 
Ducentesimo Quatordecimo Indictione secunda, et diebus infra 
dictum annum currentibus.« 

Kao što ćemo i niže dokazati, ova godina 1214. ne može 
nikako biti godina, kad je donesena ta kasnija redakcija, jer znamo 
sigurno, da u njoj ima odredaba primljenih tek u XIV. 1 XV. sto- 
ljeću. Ipak je većina historičara, koji su se bavili time, uzimala tu 
godinu kao datum, kad je donesen prvobitni korčulanski statut. 
Tako je držao izdavač statuta Hanel, Reutz, Wenzel, Ortner,* Ivan 
Strohal i Šuflaj.* Hanel veli, da se taj prvobitni statut tokom de-: 
cenija nešto izmijenio i tako izmijenjen bio g. 1256. potvrđen od 
Marsilija Zorzi. Također Jireček i Bogišić misle, da je statut po- 
tvrđen od Marsilija, i to g. 1254. U novije doba Solovjev obara ta 
mišljenja i tvrdi, da statut potječe istom iz g. 1265. Treba dakle 
da se i mi pozabavimo tim pitanjem. Najbolje je, da analiziramo 
uvod u statut, naime pjesmu, i pri tom se sjetimo nekih događaja 
iz XIII. vijeka u vezi s Marsilijem Zorzi. God. 1254. izabran je 
Marsilije korčulanskim knezom. Uz druge izvore, taj nam događaj 
spominje i ona pjesma u uvodu statuta ovim riječima: 


i 


Annus millenus bis centum pentaque denus 
Quatuor adiunctis dum petit yma deus 


3 Za Ortnerovo mišljenje doznao sam iz Solovljeva djela p. 344. 

A Šuflaj u svojem djelu Die dalmatinische Privaturkunde spominjući kao 
najstarije dalmatinske statute korčulanski i splitski ovako o njima veli: »Die 
dlteste Statute von Curzola (1214, 1254) und Spalato ([1240] 1312)...« Na. 


strani 82. veli: »... das Statut von Curzola (aus dem Jahre 1214)...« 
+ 

Curzura legatos mittens affectat honores 
Ragusii comitem postulat ipsa sibi. 

Tunc retinebat sibi comitatus sceptra sonora 
Vindex et prudens iura dabat 

Nomine Marsilius Georgij Venetusque fatetur 


Znamo, da je poslije dvije godine upravljanja Marsilije bio istjeran 
iz Korčule, ali još iste godine 1256. silom se vratio i stekao vlast 
u njoj. O tom veli dalje pjesma: 

Tempus elapso venit gemino probus anno 


Urbem construxit plurima tela ferrens 
Plurima tela ferrens tunc ostibus intus et extra, 


U tim stihovima cilja se na borbe, koje je vodio, da opet zadobije 
vlast na Korčuli. Napokon nakon gornjih stihova dolaze ovi: 


Tandem pervenit ethere vera salus 
Marsilius dictus post nonos condidit annos 
Jura salutifera quisque regatur eis. 


Tu se dakle u pjesmi veli, da je Marsilije poslije devet godina, 
a to znači g. 126$., dao Korčuli statut. Temeljeći se baš na ovom 
pasusu Solovjev tvrdi, da korčulanski statut nije donesen ni g. I2I4. 
ni 1256., kako bi neki htjeli, već baš g. 1265., te dokazuje to po- 
moću ostalih nekih povijesnih činjenica. Solovjev drži, da su Korču- 
lani kasnije, kad je u drugoj polovici XIV. stoljeća prestala vlast 
porodice Zorzi nad Korčulom, izmislili, da njihov statut potječe iz 
8. 1214., 1 to naznačili na svojoj kasnijoj redakciji, kako bi potpuno 
zametnuli trag nekadašnjeg gospodstva mletačke obitelji Zorzi; time 
su, veli on, htjeli pokazati, da su oni već prije kao slobodna komuna 
izradili svoj statut. Dobro se poziva Solovjev na to, da u starijoj 
redakciji nema ni spomena o godini 1214., ali ako bolje analiziramo 
jednu stavku onog ugovora od g. 1265., onda ćemo vidjeti, da je 
statut ipak postojao i prije g. 1265., a da je te godine bio samo 
prekrojen i ponovo potvrđen od kneza i naroda. Izričito se veli 
naime: »Decernimus statuta, de novo inrenovata urbe, noviter con- 
dere.« Ove dvije posljednje riječi ja shvaćam u smislu: ponovo 
donijeti ili utvrditi. To znači: statut je već postojao, ali sad je 
ponovo uređen. Prihvaćajući dakle mišljenje, da statut starije redak- 
cije sačuvan u takvom obliku potječe uistinu iz g. 1265., držim, da 
je statut i prije postojao u svojem drukčijem obliku. Godina 1214. 
može dakle biti godina primanja toga prvobitnog statuta i ne mora 

biti izmišljena, kako to tvrdi Solovjev, premda nije nigdje zapi- 
sana u starijoj redakciji. Sastavljači novije redakcije našli su možda 
kakav stariji zapis, gdje se veli o prvobitnom statutu, da je donesen 
8. 1214., i to zabilježili također na čelu ove nove redakcije. 

Da progovorimo nešto o kasnijoj redakciji statuta! Ona je 
razdijeljena na poglavlja i u rukopisnom kodeksu Kaporove knjiž- 
nice. To je jedini dosad poznati sačuvani kodeks kasnije redakcije. 
Sigurno ih je nekad bilo više, pa je po jednom od njih i štampan 
korčulanski statut g. 1643. u Veneciji. Da nije Kaporov kodeks 
služio kao predložak u Veneciji štampanog statuta, vidi se iz toga, 
što je u Kaporovu kodeksu ponešto izostavljeno, što se nalazi u 
štampanom kodeksu. Kad govorimo dakle ovdje o kasnijoj redak- 
ciji, mislimo na cijeli njezin tekst. 

Dok prema Hanelovoj razdiobi u starijoj redakciji od g. 1265. 
ima 53 poglavlja, u njezinu dodatku od g. 1271. dvadeset, dakle 
skupa 73 poglavlja, u ovoj kasnijoj ima ih 157. Ako pomnije uspo- 
redimo obje redakcije, vidjet ćemo, da je gradivo kasnije redakcije, 
sadržano u poglavljima 1—57, zapravo onaj statut, potvrđen g. 
1265. od Marsilija Zorzi, a ovdje samo nešto izmijenjen i dopunjen; 
tako isto gradivo onih 20 poglavlja dodatka sadržano je u poglav- 
ljima 58——69 kasnije redakcije. Kako vidimo, g. 1271. bio je statut 
popunjen, a onda se i dalje s vremenom popunjavao i mijenjao. 
Zakonodavna vlast bijaše u Korčuli veliko vijeće. Ono je tijekom 
vremena stvaralo razne zaključke, nazvane reformacije, kojima su 
se nadopunjavale, mijenjale pa i ukidale razne odredbe statuta, a 
zapisivani su bili najprije u zapisnicima velikog vijeća. Poslije su 
te zakonodavne zaključke prenosili u statut, te je tako statut s vre- 
menom dobivao drukčiji oblik, uz promjene starijih poglavlja u nj 
su se umetala i njemu dodavala nova poglavlja, a neka izostavljala, 
te su poglavlja dobivala također novu numeraciju i statut tako 
novu redakciju. Konačna redakcija obavljena je u XV. stoljeću. 
Tako znamo, da je g. 1389. postojala redakcija, koja je imala 
poglavlje »de uxore viduata« kao 40. po redu, dok je u starijoj 
redakciji bilo to 38., a u konačnoj 42. poglavlje. G. 1415. bila su 
kao poglavlja 135. i 136. ona, koja su u konačnoj redakciji označena 
kao 124. i 125." Starija redakcija imala je poglavlje »de victualibus« 


5 Za ovo saznajemo iz jedne arhivske knjige korčulanskog arhiva. 
8 Za ovo saznajemo iz, pisma pisanog kralju Žigmundu sa strane Dubrov- 
. čana 6. studenoga 1413. (u dubrovačkim Lettere e commissioni di Levante). 

kao 20., a kasnija kao 22. po redu, dok znamo, da je g. 1419. po- 
stojala redakcija, koja ga je imala kao 35. po redu." Vidimo ovdje 
jednu dosta veliku razliku u rasporedu poglavlja. Tokom vremena 
bilo je dakle više tih redakcija, ali su se nama u cijelosti sačuvale 
samo ona iz 1265. sa dodatkom od g. 1271. u jednom kodeksu iz 
početka 14. stoljeća i ona najmlađa iz XV. vijeka. Kod te konačne 
redakcije mnoge odredbe u poglavljima su sačuvale oblik zaključka 
onako, kako je zapisan bio u zapisniku velikog vijeća. Kod nekih 
odredaba, sadržanih u posebnim poglavljima, napisana je godina, 
kad su te odredbe primljene; tako je zabilježeno, da je odredba 
poglavlja 137. primljena g. 1413., pogl. 140. g. 1389., pogl. I4I 
8. 1387., pogl. 142. g. 1403., pogl. 143. g. 1389., pogl. I44: 
8. 1407., pogl. 147. i 150. u vrijeme kneza Pankracija Zorzi, 
poglavlja 152.—155. £. 1424., pogl. 157. g. 1428. Dakle vidimo, 
da prigodom te kodifikacije nije bilo reda, te su poglavlja poređana 
bez ikakvog naročitog sistema. Najkasnija godina, koja se tu spo- 
minje, jest 1428.; prije dakle redakcija nije bila izvršena, Ali svi 
zakonodavni zaključci velikog vijeća, nazvani reformacije, nijesu 
uneseni u ovu redakciju, a neki su se stvarali i poslije te konačne 
redakcije statuta. Te preostale reformacije, kojih ima čak i iz vre- 
mena XIV, stoljeća, skupa s novo stvorenim poslije konačne redak- 
cije statuta, skupljene su u jednu posebnu zbirku reformacija u 
vrijeme kneza Stjepana Maga (1453.—1454. ili 1454.—1455.), 
dakle već u doba mletačke vlasti. Redakcija statuta nastala je 
dakako prije redakcije zbirke reformacije, dakle između g. 1428. 
kao datuma ante quem non i doba kneževanja Magova kao datuma 
post quem non. Hanel misli, da je ta redakcija statuta izvršena bila 
i KAŠE 


Kao što ni konačna kodifikacija statuta, tako ni zbirka refor- 
macija nije sastavljena nekim naročitim redom, te je i tu sve po- 
razbacano. Za neke je odredbe i u zbirci reformacija naznačena 
godina, kad su donesene. Tako odredba poglavlja II.. primljena je 
18. prosinca 1426.; pogl. XXVIII. 12. svibnja 1387.; pogl. XXX. 
30. prosinca 1426.; pogl. XLV. 8. srpnja 1444; pogl. LIV. 3. 
ožujka 1403.; pogl. LXXVI. 22. siječnja 1407.; pogl. CIV. 18. 
studenoga 1414.; pogl. CVII. 20. prosinca 1414.; pogl. CXVI. 
3I. siječnja 1420.; pogl. CXVII. 7. svibnja 1420.; pogl. CXXIII. 


7 Za ovo saznajemo iz jedne računske knjige korčulanskog arhiva u Zadru. 

31; listopada 1411.; pogl. CXXIV. 25. kolovoza 1412.; pogl. 
CXXXI. u doba kneza Ivana de Gozze iz Dubrovnika; pogl. 
CXXXIV. 28. veljače 1415.; pogl. CXXXIX. 3. ožujka I418.; 
pogl. CXLIII. 6. veljače 1436.; pogl. CXLIV. 21. kolovoza 1425.; 
pogl. CXLV. 18. veljače 1426.; pogl. CXLVITI. 2. veljače 1427.; 
pogl. CXLIX. 16. siječnja 1430.; pogl. CLIX. 30. prosinca 1432.; 
pogl. CLXXXVII. g. 1426.; pogl. CLXXXVIII. 12. listopada 
1426.; pogl. CLXXXIX. 2. veljače 1427.; pogl. CXC. 18. lipnja 
1429.; pogl. CXCIII. 21. studenoga 1429.; pogl. CXCVII. 9. 
lipnja 1451. Već iz ovog pregleda vidimo, da reformacije nijesu 
poredane hronološkim redom. Za datiranje ostalih poglavlja zbirke 
reformacija mogli bismo upotrebiti zapisnike velikog vijeća, ali na 
žalost od njih imamo samo jedan fragment od 28. prosinca 1938. 
do 28. kolovoza 1404., koji se nalazi u arhivu obitelji Arneri. Ipak 
će nam i on dobro doći za datiranje barem nekih poglavlja, jer su 
dakako u zapisnicima zapisani i zakonodavni zaključci, koji su 
kasnije preneseni u zbirku reformacija. g 
Pri tom treba kazati nešto o samom zapisniku velikog vijeća 
io načinu, kako se on vodio. Rekosmo već prije, da je veliko vijeće 
bilo zakonodavno tijelo. Osim te zakonodavne funkcije vršilo je 
ono dobrim dijelom i administrativnu: vlast te bilo uopće vrhovni 
čuvar interesa korčulanske komune; naročito su pitanja izvanjske 
politike komune dolazila u njemu na pretres. U zapisniku velikog 
vijeća nije se obično bilježio tok rasprave, već su se unosili samo 
zaključci, zvani reformacije, pa se stoga 1 zapisnik zvao liber refor+ 
mationum. Tih pak zaključaka-reformacija bilo je dvije vrste: onih 
s prolaznom vrijednošću, koji su donošeni kao razne administrativne 
mjere i kao diplomatske odluke u danoj situaciji, i onih zakono- 
davnih s trajnom vrijednosti, koji su imali važiti kao trajni zakoni 
komune. Kad je pak nastala kodifikacija reformacija, u tu zbirku 
ušle su dakako samo one zakonodavne reformacije s trajnom zakon- 
skom vrijednosti. ' 
Na pojedinim sjednicama velikog vijeća kancelar-zapisničar 
zapisao je odmah u početku datum sjednice. Uvijek je naznačio dan 
i mjesec. Ako je prema redu pisanja u zapisničkoj knjizi počinjala 
nova godina, razumije se, da je uvijek naznačivao-i godinu pri 
datiranju prve sjednice održane u novoj godini. No za sjednice, 
održavane u daljem toku godine, on je samo kadikad označio 
godinu, a inače metnuo je većinom eodem millesimo ili koju drugu 

formulu, kojom bi označio, da je to ista godina. U sjednicama de- 
neseno je često po više zaključaka, i svaki slijedeći zaključak obično 
je počinjao s Item in eodem consilio captum fuit, ili Item captum 
fuit, ili samo Item. Sastavljač zbirke zakonodavnih reformacija 
izvadio je jednostavno zakonodavne zaključke iz zapisničke knjige 
i prepisao ih u zbirku doslovno onako, kako su bili zapisani u 
zapisničkoj knjizi. Svaka reformacija ušla je u jedno poglavlje. Kod 
ovih dakle, gdje je u zapisniku označena godina, označena je iu 
poglavlju zbirke, gdje je označen samo datum mjeseca, ostavljen 
je i on u zbirci reformacija; a gdje je reformacija počinjala s gore 
spomenutim formulama Item in eodem consilio captum fmt, ii 
Item captum fuit, ili samo Item, unesena je na takav način u 
zbirku reformacija. Neki pravni historici, videći u jednom izvje- 
snom poglavlju označen datum a videći dalje u slijedećim poglav- 
ljima formulu Item in eodem consilio captum fuit, ili Item captum 
fuit, ili Item, mislili su, da onaj datum vrijedi za sva slijedeća po- 
glavlja.* No proučavajući baš ovaj sačuvani nam fragment zapisnika 
velikog vijeća i uspoređujući ga sa zbirkom zakonodavnih refor- 
macija, uvjerio sam se, da to nije točno. Mnogoj zakonodavnoj 
reformaciji prethodila je u zapisničkoj knjizi reformacija druge 
vrste, koja dakako nije ušla u zbirku, ali je bila datirana, dok ona 
zakonodavna nije imala potpuni datum ili uopće nikakav, već samo 
datum mjeseca ili samo onu formulu Item captum fuit i slično. 
Sastavljač zbirke reformacija, kako rekoh, prepisivao je doslovno 
iz zapisnika zakonodavne reformacije, i to svaku za sebe bez obzira 
na one pred njom i one iza nje. 


Kako već prije spomenuh, reformacije u zbirci nijesu pore- 
đane hronološkim redom. Ipak proučavanjem i uspoređivanjem 
sačuvanog nam zapisnika i zbirke reformacija mogao sam kon- 
statirati, da su bar neke skupine poglavlja u zbirci poređane hrono- 
loški, kažem ponovo — pojedine skupine, jer se iz same zbirke 
vidi, da ona kao cjelina nije poređana tim redom. Tako odredbe 
poglavlja XXXV., XXXVI., XXXVIL pa XXXIX. do LXI. 
prihvaćene su osim jednog izuzetka u razdoblju od 28. siječnja 
g. 1399. do ro. lipnja 1404. i tim redom u zbirci poređane. 


8 Tako je između ostalog, držeći se toga principa, Mažuranić datirao 
razna poglavlja (Prinosi I p. 48, 70, 139, 154, II p. 270, 284, 301, IV p. 491, 
VI p. 898, IX p. 1414, X P. 1459). : 

Važnost je sačuvanog fragmenta zapisnika velikog vijeća za 
pravni razvitak u Korčuli u tome, što iz njega vidimo točan datum, 
kad su prihvaćene neke zakonodavne reformacije. Iz ovog se vidi, 
od koje bi bile važnosti, kad bi bili sačuvani svi zapisnici, jer bi 
se mogli točno ustanoviti datumi, kada su donesene i ostale zakono- 
davne reformacije. Tako bismo imali hronološko-preglednu sliku 
pravnog razvitka u Korčuli. 

Redom ću nabrojiti na temelju sačuvanog zapisnika datume 
nekih reformacija i pri tom ispraviti pogrešna datiranja pravnih 
historika. 

Reformacija poglavlja XXXV. prihvaćena je 28. siječnja 
8. 1399. (Wenzel p. 381 pogrešno datira 28. siječnja g. 1398., a 
Mažuranić Prinosi I. p. 139. g. 1386.) 

Reformacija poglavlja XXXVI. prihvaćena je II. studenoga 
8. 1399. (Mažuranić Prinosi III. p. 389 i Jireček pogrešno datiraju 
g. 1387.) ; 

Reformacija poglavlja XXXVII. prihvaćena je II. studenoga 
g. 1399. Wenzel p. 414 pogrešno datira 11. studenoga 1397.) 

Reformaciju poglavlja XXXVIII. ne nalazimo zapisanu u 
sačuvanom fragmentu zapisnika velikog vijeća. 

Reformacija poglavlja XXXIX. prihvaćena je 25. siječnja 
g. 1400. (Wenzel p. 408. pogrešno datira I1. studenoga 1397.) 

Reformacija poglavlja XXXX. prihvaćena je 25. siječnja g. 
1400. (Wenzel p. 408 pogrešno datira I1. studenoga g. 1397.) 

Reformacija poglavlja XLI. prihvaćena je 28. lipnja g. I401. 

Reformacija poglavlja XLII. prihvaćena je 13. rujna g. I401. 
(Wenzel p. 37. pogrešno datira Ir. studenoga g. 1397.) 

Reformacija poglavlja XLIII. prihvaćena je 4. prosinca g. 
1401. (Wenzel p. 391. pogrešno datira I1. studenoga g. 1397.) 

Reformacija poglavlja XLIV. prihvaćena je 4. prosinca g. 
1401. (Wenzel p. 403. pogrešno datira II. studenoga g. 1397.) 

Kod reformacije poglavlja XLV. imamo zanimljiv slučaj. U 
zbirci reformacija datirana je 8. srpnja g. 1444. U našem fragmentu 
zapisnika velikog vijeća našao sam zapisan pod datumom od 29. 
siječnja g. 1402. ovaj zaključak: »Item captum fuit in eodem 
consilio quod quicumque famulus stando cum aliquo consiliario in 
domo sua non teneatur ad custodiam civitatis set sit exemptus de 


% Ovdje i u daljim primjedbama citirane strane iz Wenzelova djela jesu 
z trećeg dijela tizašlog g. 1851). 

custodia civitatis donec servit alicui consciliario in domo sua.« No 
ovaj je zaključak prekrižen poznijim perom, i malo niže na okrajku 
knjige tim istim perom zabilježena je reformacija, sadržana u 
poglavlju XLV. zbirke, koja glasi: »Item MCCCCXLIV. (u našem 
fragmentu arapskim brojem) die VIII. (arap.) Juli. Spectabilis et 
generosus vir dominus Marcus Gradenicus honor. comes Curzulae, 
praesentibus dom. Antonio Jurievich et ser Francisco q. Obradi, visa 
inhonestate dictae partis de custodibus servientibus consiliariis et 
volens iuxta mandatum Dominationis omnes in ius esse aequales, 
ipsam cassari et annullari per me Joannem Millionum cancellarium 
iussit et mandavit.« 
* Reformacija poglavlja XLVI. prihvaćena je 28. kolovoza 
g. 1402. (Wenzel p. 418. pogrešno datira 11. studenoga g. 1398.) 
Reformacija poglavlja XLVII. prihvaćena je 19. srpnja 1402. 
|" Reformacija poglavlja XLVIII. prihvaćena je ro. studenoga 
8. 1402. 
Reformacija poglavlja XLIX. prihvaćena je u prosincu 1402. 
Reformacija poglavlja L. prihvaćena je 31. siječnja 1403. 
Reformacija poglavlja LI. prihvaćena je 31. siječnja g. 1403. 
(Ovaj je zaključak u zbirci reformacija doslovno prepisan iz zapis- 
nika velikog vijeća, a počinje riječima: Item quod omnes rationes 
i t.d. Isti ovaj zaključak nalazi se i u statutu novije redakcije kao 
poglavlje CXLII., ali je tu naznačen točan datum i točno prepisan 
početak zapisnika sjednice, u kojoj je prihvaćen, a glasi: Item sub 
anno Domini Millesimo quadrigentesimo tercio, indictione XI. et 
die ultima mensis Januarii. In pleno et generali consilio civitatis 
et insule Curzule, in quo fuerunt consiliarii quinquaginta sex, eorum 
nemine discordante, captum fuit, quod omnes rationes i t. d. 
Zaključak, isti po sadržaju, ali drugim riječima, bio je prihvaćen 
i zapisan u zapisničkoj knjizi 26. travnja 1400.) 
. Reformacija poglavlja LII. prihvaćena je 31. siječnja g. 1403. 

Reformacija poglavlja LIII. prihvaćena je 31. siječnja g. 1403. 
(Wenzel P. 401. pogrešno datira 8. srpnja 1444.) 

. Reformacija poglavlja LIV. prihvaćena je 3. ožujka g. 1403. 
(Ovaj je zaključak datiran i u zbirci reformacija, premda u za- 
pisničkoj knjizi počinje zaključak samo s Eodem millesimo.. .) 

Reformacija poglavlja LV. prihvaćena je u listopadu g. 1403. 
Reformacija poglavlja LVI. prihvaćena je 12. studenoga 1403. 


235 


Reformacija poglavlja LVII. prihvaćena je 13. studenoga g. 
1403. (U zbirci reformacija naznačen je samo datum mjeseca.) 

Reformacija poglavlja LVIII. prihvaćena je 17. prosinca g. 
1403. (Wenzel p. 401. pogrešno datira 13. studenoga 1403.) 

Reformacija poglavlja LIX. prihvaćena je 17. prosinca g. 
1403. (Wenzel p. 402. pogrešno datira 13. studenoga g. 1493.) 

Reformacija poglavlja LX. prihvaćena je I. svibnja g. 1404. 
(Wenzel p. 383. pogrešno datira 13. studenoga g. 1403.). 

Reformacija poglavlja LXI. prihvaćena je Io. (II.) srpnja 
g. 1404. (Wenzel p. 374. pogrešno datira 1o. lipnja 1403., a tako 
isto Hanel p. 61. pogrešno g. 1403.) 

U glavnim smo crtama označili, kako se razvijala zakono- 
davna djelatnost u Korčuli. Zadaća bi pravnog historika bila da 
pobliže analizira taj zakonodavni razvoj i razlike između prve i 
druge redakcije statuta, da označi, pod kojim se sve utjecajima raz- 
vijao taj zakonodavni rad, i da prouči odnos korčulanskog statuta 
prema ostalim dalmatinskim i njihovo eventualno međusobno utje- 
canje i zajedničke izvore. Ja se u to ne mogu upuštati, ali ću ipak 
iznijeti ono, Što su dosad pravni historici rekli o tom. 
Premda Wenzelu nije bila poznata starija redakcija korču- 
lanskog statuta iz g. 1265., ipak on na temelju kasnije redakcije, 
iako nagomilane mnogim izmjenama i dodacima, dolazi do za- 
ključka, da su korčulanski, lastovski i mljetski statut izrađeni 
očito na istom temelju te imaju zajedničko vrelo. Iako je korču- 
lanski statut, veli on, napisan prvobitno g. I2I4., a mljetski i 
lastovski u XIV. vijeku, ipak su pravni običaji i uredbe postojale 
i prije, nego što su zapisane u statutu. Ove odredbe najstarije za- 
jedničke osnove južno-dalmatinskih statuta tiču se, veli on dalje, 
poglavito raznih prekršaja i njihovih kazna, obiteljskih prilika, 
sigurnosti posjeda nepokretnina putem javnih isprava i najjedno- 
stavnijih ekonomskih: prilika tadašnjeg pučkog života, ali odredbe 
ovih posljednjih prilagođuju se lokalnim okolnostima. Naročito u 
odredbama iz kriminalnog prava nalazi Wenzel veliku sličnost 
između tih triju statuta. On stoji na stanovištu, da su u svakom 
zakonodavnom sistemu najstarije odredbe iz toga pravnog područja, 
pa dakle da su i u korčulanskom statutu bile ona ishodna točka 
pri popisivanju pisanog prava; baš radi velike sličnosti kaznenih 
odredaba u tim statutima, tvrdi on sa čvrstim uvjerenjem, da su 
oni izrasli iz jednog zajedničkog korijena. Pravni se Život na 

Korčuli, veli također Wenzel, djelomično razvijao po sličnim 
fizičkim i geografskim prilikama kao na Lastovu i Mljetu i često 
bio uvjetovan istim povijesnim događajima i političkom sudbinom 
te prema tome morao dovoditi do analognih rezultata; ali s druge 
strane Život u Korčuli je u daljem svojem razvitku išao posve 
drugim pravcem u pogledu jačeg broja stanovništva, jačeg ekonom- 
skog razvoja i razvitka gradskog života, tako da su stvarani posve 
novi bitni uvjeti različitom daljem pravnom razvitku na Korčuli 
od onoga na Lastovu i Mljetu, koja ostrva su i dalje ostala obične 
seljačke općine; to se dakako odrazuje i na ustanovama korčulan- 
skog statuta. U daljem pravnom razvoju Mljet i Lastovo, stojeći 
također pod istom vlasti dubrovačke republike, imali su i nadalje 
zajedničkih osobina; stoga su oba statuta, mljetski i lastovski, mnogo: 
sebi bliži, pače u nekim poglavljima skoro isti, baš radi toga daljeg 
sličnog pravnog razvoja, nego oba u odnosu prema korčulanskom. 

Kao što je Wenzel pred nekoliko decenija povukao paralelu 
između Korčule, Lastova i Mljeta te im našao zajedničku osnovu, 
tako je i u novije doba poznati češki pravni historik Karlo Kadlec, 
proučavajući brački statut, našao neku zajedničku osnovu hvarskog, 
bračkog i korčulanskog statuta. On doslovno veli: »Brački statut 
i dodaci njegovi — reformacije spadaju u onu skupinu dalmatin- 
skih statuta, koji uređuju jedino proste odnošaje pučanstva, koje se 
većinom bavi oko vinarstva, stočarstva, zemljoradnje, vrtlarstva, 
ribarstva, zanata te oko obalne plovidbe (pomorstva). Pravo 
sadržano u tom statutu i u njegovim reformacijama većinom je 
pravo seoskog puka. Takav značaj imaju i statuti korčulanski i 
hvarski, statut poljički i neki drugi. Naprotiv su druge prirode 
statuti gradova Zadra i Dubrovnika, u kojima je sadržano pravo: 
gradskog stanovništva, koje drukčije Žive nego seoski puk. U pri- 
morskim gradovima Dalmacije bio je osim toga gusto naseljen i 
romanski živalj, a sela, pokrajina i otoci bili su slavenski. Poradi 
toga je i pravo gradskog stanovništva primorske Dalmacije poka- 
zivalo i tuđih, neslavenskih elemenata, a seoski puk i otoci živjeli 
su po pravu slavenskom, koje je manje natrunjeno življem tuđin- 
skim. Bogatiji i Šareniji život gradova imao je i to za posljedicu, 
da je pravni sustav gradskih statuta, naročito dubrovačkog i za- 
darskog, mnogo podrobniji i savršeniji nego prosto pravo statuta 
seoskog pučanstva. Ta nam razlika osobito upada u oči na polju 
obveznog i trgovačkog prava.« — Na drugom mjestu još veli 

Kadlec: »Statut brački spada u istu kategoriju, u koju i Statut 
korčulanski te Statut hvarski. Napose ovaj posljednji mogao bi 
nam kod naše edicije biti dobrim pomagačem, a to tim prije, Što 
su oba otoka, Hvar i Brač, imali ne samo jednake uvjete opstanka, 
nego su na neko vrijeme dijelili upravo zajednički udes. Tako smo 
cijenili očekujući od poredbe s hvarskim statutom mnogo koristi. 
Prva je onda naša misao bila, da se radi poredbe damo na studij 
statuta najbližih otoka, Hvara i Korčule, a napose Hvara. Naša 
nas slutnja nije prevarila, pače još i premašila naše očekivanje. 
Nakon što pročitasmo sva tri statuta, pokazalo. se, da je nesamo 
njihov sadržaj sličan, nego kod dvaju da je djelimice jedan isti.« 
Dakle iz svih ovih Kadlecovih riječi proizlazi, da je osnovica svim 
ovim statutima zajednička, ali radi zajedničkog udesa i jednakih 
uvjeta opstanka hvarski i brački su jedan prema drugome bliži, 
pače u nekim dijelovima isti, nego oba prema korčulanskom. 

Ja se ne upuštam u pobliže razglabanje i kritiku Wenzelove 
i Kadlecove tvrdnje, ali upozorujem ipak na činjenicu, da su Brač, 
Hvar i Korčula, Lastovo i Mljet nekoć bili neretljanski otoci i da 
kao otoci po svojim geografskim i ekonomskim osobinama imaju 
mnoge zajedničke prilike; premda se na otoku Hvaru i Korčuli u 
istoimenim gradovima razvio gradski život, ipak je poljoprivreda 
bila i u tim komunama glavni gospodarski temelj, a seosko sta- 
novništvo bilo u većini. Za Korčulu znamo točno, da su se i sta- 
novnici grada obilno bavili poljoprivredom, i da je čak postojala 
kadikad tendencija bježanja iz grada u selo, te su brojni plemići 
boravili po selima živeći jamačno od svojih seoskih posjeda. 

Jireček i Bogišić ističu opet, da se prvih pet do šest poglavlja 
korčulanskog statuta ne razlikuje mnogo od prvih poglavlja šeste 
knjige dubrovačkog statuta, gdje se radi o kriminalnom pravu. 
Budući da je korčulanski statut (po njima potvrđen g. 1254. od 
Matsilija Zorzi) stariji od dubrovačkog, vele oni, lako je moguće, 
da su sastavljači korčulanskog i dubrovačkog statuta crpli iz zajed- 
ničkog izvora; taj bi bio »Statuta de malefactis et maledictis«, 
t. j. neke odredbe o prekršajima i klevetama, objavljene od Ivana 
Tiepola, dubrovačkog kneza 1237.—1238. Oni nalaze također 
sličnost prvog poglavlja lastovskog i mljetskog statuta s prvim 
poglavljem šeste knjige dubrovačkog statuta, i ističu, kako statut 
korčulanski, mljetski i lastovski isto kao i »leges barbarorum« Ger- 
mana u srednjem vijeku počinju s kriminalnim pravom. Za hvarski 

statut također ističu, da je mnogo toga primio iz dubrovačkog. O 
bračkom statutu ne govore oni ništa, ali vidjesmo, da je Kadlec 
utvrdio, kako je hvarski statut vrlo sličan, pače u nekim dijelovima 
isti s bračkim. Daljom dakle dedukcijom iz Jirečekovih i Bogišićevih 
tvrdnja dalo bi se zaključiti, da bar neke zajedničke osobine korču- 
lanskog statuta s mljetskim i lastovskim kao i s hvarskim i bračkim 
potječu od toga, što su svi ti statuti crpli iz dubrovačkog prava. 

= Već prije, govoreći o zgodama otoka Korčule, istaknusmo, 
kako je Marsilije Zorzi vladao jamačno neko vrijeme i Mljetom, 
ali njegova se vlast tu nije mogla učvrstiti. Imamo sačuvanu for- 
mulu' prisege od 30. srpnja 1256., gdje se »comitatus Curzule et 
Melete omnes et singuli« zaklinju na vjernost Marsiliju, a sačuvani 
korčulanski statut od g. 1256. imao je važiti i za otok Mljet, jer: 
se na nekoliko mjesta spominju odredbe, koje vrijede za grad i 
otoke. Moglo bi se pomisliti, da je taj pluralni oblik upotrebljen, 
jer se oko otoka Korčule na mnogim mjestima nalaze mnogi otočići, 
ali ako se pomnije pročita cijeli tekst tih poglavlja, vidi se, da se 
to odnosi na čitava dva velika obitavana otoka.“ Taj drugi otok 
može s obzirom na poznate činjenice biti jedino Mljet, stim više, 
što u najnovijoj redakciji statuta toga pluralnog oblika nema, jer 
tada više nema u Korčuli obitelji Zorzi, pa niti kakvih aspiracija, 
a kamoli stvarna posjeda otoka Mljeta. Mogla bi se dakle iz te 
okolnosti, što je korčulanski statut važio pa makar i za kratko 
vrijeme na Mljetu, protumačiti bar poneka sličnost mljetskog i 
korčulanskog statuta. 

Valjanu karakteristiku korčulanskog statuta dao je i zgodnu 
paralelu između starije i novije redakcije povukao. je ruski pravni 
historik Solovljev u svojoj raspravi o korčulanskom statutu izašloj 
g. 1929. Premda ni kasnija redakcija korčulanskog statuta ne pred- 
stavlja jedan posao potpuno sređen i sistematski uređen, točno on 
opaža, da se ipak kod nje zapaža neko veće nastojanje sistemati- 
zacije, pri čemu navodi i neke primjere. Na koncu ispravno zaklju- - 
čuje, da je ta redakcija plod složenijih pravnih odnošaja i izvjesnog 
napretka juridičke misli, dakle znači napredak na pravnom polju 
prema onoj prvoj. Solovjev vrlo lijepo ukazuje na to, kako je 
prema prvoj redakciji vlast kneza veća. On, koji drži, da je statut 


10 Cap. II contram salutem civitatis et insularum, homines nostrarum 
insularum; cap. XIX tam in civitate quam in insulis; cap. XXVI propria iura 
hominum tam insularum quam forensium; cap. XLVI -quicumque conduxerit 
de alia provincia extraneum hominem in civitatem vel insulas. 

g. 1265. tek nastao, veli, da je ličnost Marsilija Zorzi najviše 
utjecala na stvaranje toga statuta. Veli dalje: »Naročito tragični 
sukob doveo je do neophodne potrebe kodificirati običajno pravo, 
sastaviti pisani zakonik, točno razgraničiti interese kneza i zemlje. 
I u sadržaju statuta odražava se ukrštavanje dviju pravnih kultura 
— slavenske i romanske. Na pr. u oblasti kaznenog prava mi na- 
lazimo cijeli sistem tjelesnih i novčanih kazni, blizak sistemu vene- 
cijanskog statuta. Taj sistem nalazimo mi i u kaznenom pravu 
dubrovačkog statuta 1272., sastavljenog nastojanjem  venecijan- 
skog kneza  Giustiniani.  Upliv zapadno-jadranske kulture i 
njezin sudar sa slavenskom priveo je u život mnogobrojne dalma- 
tinske statute. Borba kneza i zemlje izaziva neophodnu potrebu: 
pisanog zakonodavstva, borba kulture još više pojačava i uskorava 
tu potrebu... I u Dubrovniku, Kotoru, Mljetu i Vinodolu sastav- 
ljaju se statuti, koji nastoje da točno razgraniče 1 slože interese 
kneza i općine te dadu starim normama običnog slavenskog prava: 
Juridičke definicije proniknute nekad uplivom bolonjske škole i 
obnovom velikog sistema rimskog prava.« Ovdje je dakle Solovjev 
ukazao na utjecaj mletačkog kaznenog prava pri stvaranju korču- 
lanskog statuta. Govoreći pak g. 1936. o dubrovačkom zakono- 
davstvu tvrdi Solovjev, da je taj utjecaj mletački išao u Korčulu 
preko Dubrovnika. Istaknuvši naime, kako je dubrovački »statutum 
de malefactis et maledictis« nastao mletačkim utjecajem za vrijeme 
kneza Ivana Tiepola (1237.—1238.), veli dalje ovako: »Ovo kri- 
vično zakonodavstvo bilo je preneto iz Dubrovnika na Korčulu i 
na Lastovo; time se objašnjava frapantna sličnost između krivičnog 
prava Dubrovačkog statuta i Korčulanskog statuta 1265. g.« 
Ne slažem se sa Solovjevom, da je korčulanski statut nastao tek 
godine 126$., jer držim; da je tada u izvjesnoj mjeri tek izmijenjen. 
Ipak vjerujem, da su svi oni utjecaji, koji su po Solovjevu djelovali 
na postanak statuta, mogli utjecati donekle pri njegovu postanku 
8. 1214., a pogotovu pri njegovoj izmjeni g. 1265. Slažem se s njime, 
da je statut (dakako u sačuvanom obliku) »plod kompromisa između 
običajnog prava slavenske općine i kneževske vlasti zavojevača, 
mletačkog patricija«. Na mišljenje Solovjeva o odnosu kneževske 
vlasti prema korčulanskom malom i velikom vijeću osvrnut ću se 
niže, kad dođe govor na to. 


Već davno prije Solovjeva pokazao je Reutz izričito na 
slavenske elemente o korčulanskom statutu, a kasnije također Spevec 

u svojem djelu »Oporuka u statutu korčulanskom i spljetskom« i 
Šuflaj u svojoj raspravi »Die dalmatinische Privaturkunde«.“ 
Spevec je iznio slavenski utjecaj u korčulanskom statutu u pogledu. 
nasljednog prava. Ta Spevčeva razlaganja prihvaća Šuflaj, a poziva 
se već prije i na Reutzovo mnijenje o slavenskim elementima u 
statutu. Šuflaj iznosi kao slavenski običaj također odredbu korču- 
lanskog statuta, sadržanu u poglavlju XIV., prema kojoj se može 
sa dva prikladna svjedoka dokazati krivotvorenost isprave; slavenski 
utjecaj bi bio u tome, što se svjedocima daje veća dokazna moć 
negoli samoj ispravi. Šuflaj ističe dalje sličnost jedne odredbe kor- 
čulanskog statuta s jednom odredbom iz Widova lombardskog 
zakona, i to ovim riječima: »Teške su kazne određene već u naj- 
starijem statutu Korčule protiv krivotvoritelja »cartulae«: gubitak 
desne ruke pisara, gubitak svih prava i velika novčana globa za 
producenta, što zvuči kao jedna uspomena na lombardijski Widov 
zakon.«'? 


Zanimljiva je konstatacija Marka Kostrenčića o postanku 
pomorskih ustanova u korčulanskom i trogirskom statutu. On u 
svojoj raspravi »Pomorsko prava u statutima primorskih naših 
gradova i otoka«t* ističe sa gledišta pomorskog prava dvije grupe 
statuta — sjevernu i južnu, i to s obzirom na njihovu stilizaciju 
(quoad ad stilum). U sjevernu grupu ubraja statute Zadra, Splita, 
Skradina, Krka, Raba, Paga i Šibenika, a u južnu grupu statute 
Dubrovnika, Hvara i Kotora. Što se tiče stilizacije, veli Kostrenčić, 
mogu se svi statuti sjeverne grupe svesti na mletački pomorski statut 
Statuta navium ili capitulare nauticum od g. 1255., a oni južne 
grupe na dubrovački statut. O trogirskom i korčulanskom statutu 
kaže on ovo: »Statuti, koji imađu tek jednu dvije ustanove pomor- 
skog prava, tako na pr. statut trogirski ili korčulanski nijesu se za 
ove svoje mršave ustanove ugledali ni u koji statut, već su redi- 
govali ono, što su smatrali nužnim sami i samostalno. Naglašujemo 
ipak, da se ovim ustanovama i ne rješavaju partije pomorskog prava 
većeg zamašaja, već više lokalne naravi, a to je bilo lako stilizovati. 
Stoga i ne možemo smatrati, da ovi statuti čine iznimku u onoj 


31. Op. cit. P. I131—1I33. 

12 Wido (M. G. LL. IV, 562) ... manum propriam amittat et ostensor 
ipsius post rerum amissionem Widrigeld suum componat. Bilješka Šuflajeva. 

1 Izašla u Miesečniku hrvatskog pravničkog društva g. 1914 br Io, rr, 
121 g. 1915 br. 5 i 6. 

podjeli na grupu sjevernu i južnu quoad ad stilum, već sa siro- 
maštvom svojih ustanova stoje po strani ovoj podjelbi.«** 

Statut je važan historijski izvor ne samo za upoznavanje 
pravnih prilika i uređenja korčulanske autonomne općine, već uopće 
za upoznavanje unutrašnjih ekonomskih, socijalnih i kulturnih 
odnošaja, u čemu opet možemo popuniti podatke iz njega crpene 
s podacima iz drugih povijesnih izvora. Često ćemo raspravljajući 
o unutrašnjim prilikama iznositi razne odredbe statuta i zbirke 
reformacija. Za mnoge odredbe znamo, kad su donesene, da li u 
vrijeme prije godine 1420. ili poslije te godine. Za neke točno ne 
znamo. Ipak pri našem raspravljanju radi cjelovitosti i suvislosti 
prikazivanja potrebno će biti, da i takove odredbe katkada spomi- 
njemo. Uostalom znamo, da su i statut i zbirka reformacija bili 
potpuno već gotovi sredinom petnaestog stoljeća, a mnoge odredbe, 
kasnije formalno donesene, važile su prije već u običajnom pravu. 
Pravni razvitak, kakav nam se očituje u statutu i zbirci refor- 
macija, bio je dakle već gotov sredinom petnaestog stoljeća, dakle 
samo za tri decenija poslije godine 1420. Ako dakle spominjući 
razne odredbe statuta i zbirke reformacija segnemo ponešto i preko 
te godine, ne ćemo se mnogo udaljiti od završne točke našeg 
povijesnog prikazivanja. Te odredbe, donesene poslije godine 1420., 
jesu i onako uostalom dalje faze onog pravnog razvoja, koji baš 
pripada u ono razdoblje, o kojem mi raspravljamo. 


B. Uprava komune, zakonodavno tijelo i staleške razlike 


Korčulanska općina ne obuhvaća samo grad, već uopće čitav 
otok Korčulu i otočiće nazvane školji, okupljene oko njega. Po- 
krovitelj grada i komune korčulanske bijaše sv. Marko, komu je 
posvećena korčulanska katedralna crkva. Na čelu općine stoji knez, 
u izvorima, latinskim jezikom pisanim, nazvan comes, a talijanski 
conte. Prvi knez, koji se navodi, i to g. 1231., jest Ilija. Spominjali 
smo više puta, da je korčulanskim knezom g. 1254. postao Marsilije 
Zorzi. Poslije dvije godine Korčulani ga istjeraše, ali za kratko 
vrijeme on se opet vrati i g. 1256. bi čak izabran za nasljednog 
kneza. I tako je porodica Zorzi vladala Korčulom do g. 1358., koje 
godine Korčula dođe skupa s ostalom Dalmacijom pod vlast 
ugarsko-hrvatskih . kraljeva. Vidjeli. smo, kako se korčulanska 


14 Mjesečnik pravničkog društva g. 1915 br. 6 p. 336. ' 
Djela 36 16 

općina uhvatila u koštac s tom porodicom, koja je htjela od Korčule 
napraviti svoju feudalnu gospoštiju, dok su Korčulani uporno bra- 
nili autonomiju svoje općine priznajući knezu samo neka izvjesna 
prava; glavnu vlast htjelo je vršiti veliko vijeće. Knezovi ne borave 
uvijek u Korčuli, pa stoga imaju tu svoje zamjenike — potknezove 
(lat. vicecomes, tal. viceconte). 'Tako se g. 1271. kao Marsilijev 
'vicecomes spominje Lumprus de Cevallellis. Ipak, kad treba vršiti 
kakav važan državni čin, kao što je potvrda dodatka k statutu, 
onda Korčulani šalju posebnog izaslanika, koji će taj dodatak 
predati knezu na potvrdu. God. 1342., 1344. i 1350. spominje se 
Petar Zorzi, sin kneza Ivana, kao vicecomes, a znamo i inače, da 
je on zamjenjivao oca u vršenju kneževske vlasti. Spominje se 
drugom prigodom također drugi sin Ivanov Mihajlo Zorzi kao 
potknez Korčule. Za vrijeme vladanja ugarsko-hrvatskih kraljeva 
kralj postavlja kneza, koji je više puta ujedno kraljevski admiral, 
a također osim Korčule knez Hvara i Brača. Radi toga šalje knez 
u Korčulu svoga zamjenika, koji nosi naslov vicecomes ili vikar. 
Govoreći o političkim zgodama Korčule već prije smo spomenuli, 
da se od g. 1384. javlja u Korčuli nova institucija rektora. Često 
puta naime nije uopće imenovan za Korčulu vikar ni potknez kao 
knežev zamjenik, već je kneza zamjenjivao rektor, biran iz redova 
samih Korčulana od velikog vijeća za mjesec dana. Bilo je slučajeva, 
da je postojao vikar ili potknez, ali uza sve to radi njegove odsut- 
nosti bira se domaći rektor. Kakve su prilike bile u Korčuli poslije 
g. 1390. s obzirom na čast i vlast kneza, već prije smo govorili 
nižući povjesne događaje. Knez i njegov zamjenik dobivali su 
plaću od općine, a iz računskih knjiga XV. stoljeća razaznajemo, 
da je i rektor dobivao nagradu za svoj rad. 

Glavnu vlast vrši u Korčuli u doba njezina punog autonomnog 
razvitka veliko vijeće (majus consilium), koje se naziva i generalno 
vijeće (generale consilium) ili puno i generalno vijeće (plenum et 
generale consilium). Ono odlučuje o svim važnim pitanjima korču- 
lanske općine. Zanimljivo je pitanje, kad se ono javlja prvi put i 
kad počinje ta njegova velika vlast, tko ima pravo biti članom 
velikog vijeća, da li je uz veliko vijeće postojala narodna skupština 
i u vezi s tim, da li je bilo staleških razlika i kakve su one bile. 
Navest ćemo nekoliko primjera, iz kojih se očito vidi, da je bar u 
starije vrijeme postojala narodna skupština, koja je odlučivala u 
nekim najvažnijim stvarima, što su se ticale općine. Tako kad 

Korčulani sklapaju g. 1265. ugovor s Marsilijem Zorzi, sudjeluje 
čitavo pučanstvo, okupljeno u narodnoj skupštini. U tom ugovoru 
izjavljuje Marsilije, kako je odlučio skupa sa zajednicom grada 
Korčule ići putem pravice (una cum universitate urbis eiusdem Cur- 
zole). U obvezama, koje prima korčulanska općina, veli ona kao 
javno-pravno lice o sebi: »mi uistinu općina Korčule svi i poje- 
dinci« (nos vero communitas Curzole omnes et singuli). U ugovoru 
se u jednoj stavci izričito spominje, kako se zajednica Korčule 
sastala na poziv zvona (nos universitas Curzola congregata ad 
sompnum campane). Tamo, gdje Marsilije potvrđuje Korčulanima 
njihove zemlje i imanja, obraća se njima ovako: »Universis et 
singuhs hominibus insule Curzole... »Vidjeli smo, kako je Mar- 
silije g. 1271. potvrdio neke nove odredbe u statutu, ali on i tu veli, 
da je to učinio »složno sa sucima i vijećnicima, i s odobrenjem 
čitavog naroda otoka Korčule u javnoj skupštini« (una cum iudi- 
cibus et consiliariis et cum laudicione tocius populi insule Curzole 
in rengo publico laudato). Kad se eto tako izričito spominje, da je 
čitav narod, okupljen u narodnoj skupštini, sudjelovao pri stvaranju 
tako važnih odluka, onda je jamačno odlučivao i u donošenju 
statuta g. 1214. U onom naslovu kasnije redakcije veli se, da su 
»statuti« učinjeni, izdani, sastavljeni i autentizirani od malog, velikog 
i generalnog vijeća, ali se također kaže, da su to »statuta et ordina- 
menta communis et hominum civitatis et insule Curzole«; u onom 
izrazu »hominum« Reutz hoće vidjeti, da je tu pri donošenju statuta 
sudjelovao čitav narod. Kasnije se u raznim dokumentima o sporu 
između kneza Ivan Zorzi i Korčulana g. 1352. spominje više puta 
»commune, homines et universitas« (ili pak i drugim redom) 
Korčule, ali ne veli se ništa o tom, da se universitas sastaje u skup- 
štine. Wenzel ipak misli, da se i tu to spominjanje riječi »uni- 
* versitas« i »homines« odnosi na sudjelovanje čitavog naroda u tim 
državopravnim sporovima; na temelju toga i drugih okolnosti on iz- 
vodi zaključak, da je vlast narodne skupštine u XIV. stoljeću bila u 
izvjesnom smislu priznavana samo u najvažnijim državopravnim 
poslovima. Spomenuli smo Wenzelovo mnijenje, a navest ćemo 
sada dva slučaja, gdje bi se moglo sa još većom sigurnošću pokazati 
na to, da je također u XIV. i XV. stoljeću fungirala u stanovitim 
prigodama narodna skupština. Kad je ono g. 1315. Ivan Zorzi 
zamolio Veneciju, da mu se dA lađa od pedeset do šezdeset vesala 
tu svrhu borbe protiv nekih Korčulana, koji se odmetnuše, u svojoj 

molbi veli, da je uz privolu i pristanak zajednice i vijeća htio 
postupati protiv nekih krivaca (»cum nuper ipse voluerit de qui- 
busdam subditis suis de dicta insula, quasi de maioribus, rationem 
faciendam procedetur de beneplacito et consensu universitatis et 
consilii dicte terre«). Riječ universitas znači cjelokupnost naroda, 
grada i otoka, te ako je govor o privoli i pristanku njezinu, vjero- 
jatno je, da se to zbilo u narodnoj skupštini. U aktu predaje mle- 
tačkoj republici 1420. veli se, da su se plemići skupa sa čitavim 
narodom predali (»erectum fuit vexillum beati Marci per nobiles 
Curzole, offerentes se et dantes se letanter cum toto populo prefato 
domino capitaneo nomine serenissimi ducalis dominii«). Ovakav 
tekst dopušta razna tumačenja, ali i onakvo, da je čitav narod o tom 
odlučivao, a to je moglo biti dakako u narodnoj skupštini. Bilo što 
bilo, ali bar za XIII. stoljeće znamo sigurno, da je postojala narodna 
skupština, koja je u najvažnijim nekim općinskim poslovima odlu- 
čivala. Inače imamo zabilježen u sudbenoj knjizi iz g. 1395. primjer, 
da su mnoge kaznene osude bile javno pred sakupljenim narodom 
jedna za drugom proglašene. Iz izvora pak znamo, da su i kasnije 
postojale skupštine u pojedinim selima, gdje se sastajao čitav narod 
sela za obavljanje izvjesnih seoskih poslova. 

Veli se u početku kasnije redakcije statuta, da je on donesen 
od maloga i velikog i generalnog vijeća grada i otoka g. 1214. Ako 
je istinita ta tvrdnja, izrečena u XV. stoljeću valjda na temelju 
kakvog starijeg zapisa, onda bi to veliko i generalno vijeće postojalo 
već u početku XIII. stoljeća. U ugovoru od g. 1265. uopće se ne 
spominje nikakvo vijeće; u samom pak statutu od g. 1265. i u 
dodatku njegovu iz g. 1271. spominje se veliko vijeće izričito samo 
jedamput, i to u poglavlju XLVII., u kojem se određuje u pogledu 
soli, da mora kao trajno važiti ono, što knez odluči s većinom 
velikog vijeća (comes cum maiori parte maioris consilii). Inače se 
u samom statutu od g. 1265. i u dodatku njegovu iz g. 1271. 
spominje više puta samo »consilium« ne naznačujući, je li veliko ili 
malo; ipak po smislu zaključujem, da se to odnosi na malo vijeće, 
isto kao što i za naziv »consiliarii«, koji se u ovoj staroj redakciji 
više puta spominje, uzimam po smislu, da se odnosi na vijećnike 
maloga vijeća. Vidjeli smo već prije, kako Solovjev zabacuje onaj 
napis, koji spominje g. 1214.; on također veli, da je ono spominjanje 
velikog vijeća u poglavlju XLVII. očita štamparska pogreška, te bi 
mjesto naznake velikog vijeća morala stajati naznaka malog vijeća; 

prema njemu dakle u samom statutu nema nigdje spomena o velikom 
vijeću, te dakle i on za ono »consilium« uzima, da se odnosi na 
malo vijeće. On na temelju činjenice, da nesumnjivo postoji malo 
vijeće, ipak uzima, da je veliko vijeće i tada već postojalo, ali ga 
identificira s narodnom skupštinom, spomenutom u ugovoru od 
8. 1265. i potvrdi dodatka od g. 1271. Ako sve ovo bolje razmo- 
trimo, i uzevši analogije iz drugih nekih dalmatinskih komuna, 
mogli bismo se složiti s njegovim mišljenjem, da je prvobitno veliko 
vijeće i narodna skupština jedno isto, dotično da je veliko vijeće 
naziv za narodnu skupštinu. Velim samo prvobitno, jer smo već 
prije iz razlaganja političkih događaja vidjeli, da je već u doba 
Zorzija veliko vijeće bilo tijelo, u kojem nije sudjelovao čitav narod. 
Vrlo je vjerojatno pak, da je spominjanje velikog vijeća u poglavlju 
XLVII. štamparska griješka ili pak lapsus calami u originalu, ili je 
Ljubić krivo pročitao; u novoj naime redakciji, i to u poglavlju 
LIII., gdje je govor o soli, određuje se, da o tom odlučuje kurija, 
to jest tijelo, sastavljeno od kneza ili njegova zamjenika i triju 
sudaca (dakle ne veliko vijeće). 

U ugovoru od g. 1265. ne spominje se plemstvo i uopće 
nikakva staleška razlika. U potvrdi dodatka g. 1271. veli se, da je 
te novije odredbe odnio Marsiliju na potvrdu »plemeniti čovjek 
Jurko Bogodislov, građanin i vjeran naš« (nobilis vir Jurcus de 
Bogodislo civis et fidelis noster). Ime mu zvuči hrvatski, te je po 
svoj prilici bio Korčulanin, a spominje se kao nobilis vir. (Znači li. 
to nobilis vir uistinu plemić ili ima jedno šire značenje plemenitog 
čovjeka?) Ako se time misli plemić, onda bi to bio znak, da je u 
Korčuli u XIII. stoljeću bilo plemstva. No moramo spomenuti, što 
Hanel kaže, da je ovo mjesto slabo pročitano kod Ljubića i Hor- 
mayra i da ga je on popravio (»Ljubić et Hormayr admodum 
corruptas hoc loco habent lectiones, quas emendandas utique puta- 
vimus«). U samom pak statutu i njegovu dodatku uopće se izričito 
ne spominje plemstvo, već se samo u poglavlju XI., gdje se govori o 
silovanju žene, kaže: ako onaj, koji je silovao, nije jednak po rodu, 
ili ako je seljak silovao ženu plemenitiju od sebe, ima se kazniti 
oštrijom kaznom (»et si non fuerit equalis ei in genere, et rusticus 
sforzaverit aliquam nobiliorem se«). Imamo poglavlje III. dodatka, 
prema kojem se u izvjesnom slučaju može uskratiti lupežu advokat, 
ako nije boljeg roda (»et non habeat advocatum nisi melior sit de 
domo sua). U kasnijoj redakciji korčulanskog statuta već se jasno. 

govori o plemstvu i očito se zapažaju staleške razlike, pače i onaj 
najstariji dio statuta obuhvaćajući poglavlja 1.—57. izmijenjen je u 
tom duhu, tako da su mnoge kazne za plemića i neplemića različite. 
To konačno formiranje korčulanskog plemstva izvršilo se je 
tokom 14. stoljeća. Pitanje je dakle u vezi sa svim ovim, koje 
nas zanima, tko je imao pravo pristupa u veliko vijeće. Mi 
smo već vidjeli, kako je u pitanju velikog vijeća g. 1356. postojao 
spor između kneza Ivana i njegova sina Mihajla pa između Kor- 
čulana, kako se ima popunjavati veliko vijeće. Mihajlo je tvrdio, 
da po starim običajima može biti članom velikog vijeća samo onaj, 
kome je to bio otac ili djed, a Korčulani stoje na gledištu, da po 
starim običajima samo veliko vijeće odlučuje po svojoj volji, koga 
će primiti u vijeće. Mletačko vijeće umoljenih, koje je rješavalo 
između ostalih i o tom pitanju, odlučuje, da se o tome ima držati 
starih običaja; notar, koji će ići u Korčulu, mora razvidjeti, koji su 
stari običaji; ako nema u tom nikakvih uobičajenih pravila, onda 
ima biti vijećnikom samo onaj, komu je to bio otac ili djed. Mi 
vidimo tu dakle, kako korčulanski knez i mletačko vijeće umoljenih 
pogoduju razvitku aristokracije na Korčuli, sigurno po uzoru mle- 
tačkom, dok je kod Korčulana regbi još prilično jak demokratski 
osjećaj. Korčulani su branili svoje stanovište, da veliko vijeće po 
svojoj volji prima nove članove, po čemu vidimo, da tada u 
Korčuli još nije bilo nikakvih ograda, koje bi priječile svakom 
građaninu, da stupi u veliko vijeće. Kasnije i u Korčuli ide razvoj 
u smjeru aristokratskog uređenja velikog vijeća, te se stvaraju 
zaključci, prema kojima nitko ne može postati članom velikog 
vijeća, kome to nije bio otac, a tko učini molbu za pristup, ima biti 
kažnjen globom kao i onaj, koji se za nj zauzima. Zaključci se 
nalaze u 6. i 27. poglavlju zbirke reformacija. Zaključak u 27. po- 
glavlju bio je donesen 12. svibnja g. 1387., kako se to u samom 
zaključku veli. Kad je bio donesen zaključak 6. poglavlja, ne 
znamo, ali sigurno je to bilo prije g. 1387., stim više što je i globa 
u 27. poglavlju povišena, dakle kazna pooštrena. Sigurno se kon- 
sekventno nije provodio prvi zaključak, pa je donesen drugi oštriji; 
i to kao da nije bilo dosta, jer veliko vijeće opet kasnije zaključuje 
izričito, da nijedan pučanin ne smije biti primljen u veliko vijeće; 
tko od pučana to zamoli, a tko od vijećnika to bude zagovarao, 
platit će sto dukata zlata globe, a vijećnik će osim toga izgubiti 
pravo, da bude i dalje članom vijeća (pogl. 88. zbirke reformacija). 

Plemiće, koji su se naseljavali na Korčuli, veliko je vijeće 
običavalo primati u svoje krilo. Imamo naime zaključak velikog 
vijeća od 31. siječnja g. 1403., kojim se plemić Lazarin pok. Stojaka ' 
prima sa svojim potomcima kao član vijeća; no ako tko od vijećnika 
predloži, da koji od braće Lazarinove bude primljen u vijeće,“ 
kaznit će se sa 1oo perpera globe, 

Vidjeli smo, da je na čelu općine stajao knez. Njegovi glavni 
doglavnici bila su tri suca (lat. judices; tal. cudici). Knez skupa 
s njima čini kuriju (lat. curia; tal. corte) ili vladu (regimen ili regi- 
mentum). Kurija ima administrativnu i sudbenu vlast, koja se u 
Ovo vrijeme ne luči strogo jedna od druge. Naziv kurije dolazi već 
u ranijoj redakciji statuta od g. 1265. i dodatku od g. 1271., dok 
se u kasnijoj redakciji uz taj naziv vrlo često upotrebljava i 
regimen (a katkad i regimentum). Kurija obavlja tekuće poslove, 
ali uz ovu kuriju imamo i malo vijeće (minus consilium, parvum 
consilium), koje nije ništa drugo nego proširena kurija, nazvana 
prema tome također curia ad plenum. Malo vijeće ili potpunu 
kuriju čine knez i ona tri već spomenuta suca, i k tome još tri 
vijećnika malog vijeća, koji se u nekim dokumentima XIV. stoljeća 
nazivaju još mali suci (judices minores) za razliku od onih prvih, 
koji su veliki suci (judices maiores ili judices maioris  judicatus). 
Knez i ona tri velika suca zovu se također zajednički velika kurija 
(curia maior), a tri mala suca zovu se mala kurija (curia minor). 
Najstariji sudac velike kurije čuvao je općinski pečat. Način, kako 
se biraju veliki suci i uopće malo vijeće, a i ostali činovnici, u razna 
je doba bio različit. U najstarijoj redakciji statuta imamo poglavlje 
XXIV., koje o tome govori. Prema njemu knez ili potknez bira za 
vrijeme od pola godine tri suca i tri vijećnika, koja šestorica čine 
malo vijeće. Knez pak skupa s malim vijećem bira ostale činovnike. 
U kasnijoj redakciji ova je odredba u poglavlju 26. ponešto izmi- 
jenjena. I sad bira knez tri suca, ali ih veliko vijeće mora potvrditi. 
U slučaju, ako ih veliko vijeće ne potvrdi, knez mora neprestano 
predlagati nove suce, dok se nađu oni, kojima će veliko vijeće biti 
zadovoljno. Knez pak s tim sucima bira tri ostala (mala suca), koji 
svi skupa čine malo vijeće i biraju ostale činovnike. Sudeći prema 
zapisniku velikog vijeća od g. 1398.—1404. (u arhivu Arneri) ušlo 
je rekbi u običaj, da veliko vijeće potvrđuje i izbor malih sudaca i 
ostalih činovnika, ili barem taj izbor prima u sjednici na znanje. 
Zaključkom velikog vijeća od 3. ožujka 1418. (poglavlje 139. u 

zbirci reformacija) bio je izmijenjen način biranja velikih i malih 
sudaca. Tu se izričito veli, da se ukida poglavlje 26. statuta. Izbor 
se vrši ovako: Razdijele se u velikom vijeću kuglice između 
vijećnika. Među kuglicama ima Šest crnih. Prva trojica, koji slučajno 
uhvate crne kuglice, idu u jednu sobu, a poslije njih druga trojica, 
koji prime druge tri crne kuglice, idu u drugu sobu. Ova Šestorica 
zovu se birači (electores). U svojim sobama ti birači pomoću kuglica 
izaberu suce. Svaka od tih dviju grupa birača predloži dakle svoju 
listu sudaca. Imena ovih s obiju lista zapiše kancelar, a zatim se 
glasuje za njih u vijeću, i tko dobije više glasova, smatra se iza- 
branim. Onaj, koji je propao, ne smije biti prema poglavlju 140. 
zbirke reformacija ponovo biran u istom vijeću. Ovaj izborni red 
vrijedi i za biranje poslanika. (Prema odredbama poglavlja 139. pri 
izmjeni kneza i vikara, čini se, morali su se birati ponovo veliki i 
maleni suci.) 

O vlasti velikog vijeća još ćemo govoriti, i to nešto kasnije, 
a sad je potrebno, da najprije još bolje uočimo i odredimo značenje 
i opseg kneževe vlasti u razno doba, pa odnos njegov prema malom 
i velikom vijeću. Iz malo prije spomenutih promjena načina biranja 
članova malog vijeća i drugih činovnika vidimo, kako se kneževa 
vlast postepena smanjivala. Solovjev je povlačeći paralelu između 
starije i novije redakcije statuta, dobro pokazao na to, kako je 
kneževa vlast prema starijoj redakciji znatno veća (i ako je u tome, 
mislim, malo pretjerao), dok se u novijoj redakciji knez gotovo i ne 
spominje. Doduše i prema starijoj redakciji većinu poslova obavlja 
knez, već prema važnosti same stvari, ili sa samom velikom kurijom 
ili s čitavim malim vijećem, ali ima i poslova, koje on sam obavlja, 
a negdje se (na pr. u pogl. XII.) veli, da se u tom izvjesnom poslu 
mora svjetovati s onima, s kojima bude htio (sit in providencia 
domini comitis, qui habeat consilium, cum quibus sibi placuerit); 
prema novoj redakciji nema pak poslova, koje on obavlja sam, već 
ih uvijek obavlja ili velika kurija ili malo vijeće. U starijoj redak- 
ciji, gdje se god govori o kuriji ili malom vijeću, uvijek se spominje 
knez na prvom mjestu (na pr. comes cum maiori parte consilii, ad 
voluntatem comitis et maioris partis consilii, comes cum consilio i 
na slične načine); u novijoj redakciji samo se spominje regimen i 
curia ili minus consilium. Dakle nema nikakvog isticanja kneza, 
iako je i on dalje predsjednik kurije, dotično malog vijeća. U starijoj 
redakciji u poglavlju 8. se veli »in nostro comitatu sive districtu«, 

a u poglavlju 10. »in nostri comitatus districtu«, u najnovijoj pak 
se jednostavno kaže u poglavljima, koja ovima starije redakcije 
odgovaraju, »in districtu Curzolae«. U poglavlju TV. dodatka od 
g. 1271. Marsilije govori o sebi u prvom licu (per me comitem 
Marsilium vel per meum vicecomitem); takvih slučajeva dakako u 
novijoj redakciji nema. Sve to dalo je povoda Solovjevu, te je 
ustvrdio, da je malo vijeće bilo nekoć samo savjetodavni organ 
knežev. Držim, da ta tvrdnja ipak nije točna. Iako po prvoj 
redakciji knez ima priličnu vlast, ipak nigdje iz teksta a ni iz 
poznatih povijesnih činjenica ne proizlazi, da bi malo vijeće imalo 
samo savjetodavnu vlast. Ako se sjetimo svih onih borba, koje su 
Korčulani vodili s knezovima iz obitelji Zorzi, onda vidimo na 
praktičnim primjerima, da baš knez ne smije raditi, što hoće. Mle- 
čani su pače kao vrhovna vlast više puta Korčulanima dali pravo 
protiv kneza. Tendencija je Zorzija uistinu bila, da stvore običnu 
feudalnu gospoštiju, gdje će vladati po svojoj volji, ali Korčulani 
su s druge strane žestoko branili svoju autonomiju priznajući kneza 
iz porodice Zorzi samo kao kneza slobodne svoje komune s nekim 
izvjesnim, ali ipak ograničenim pravima. Da knez nije tada bio 
u Korčuli apsolutni gospodar, vidimo također iz jednog događaja, 
koji smo već prije spomenuli, a sada ga treba s ovog gledišta još 
bolje uočiti. Kad je ono g. 1326. Žore de Palmota, zapovjednik 
jednog dubrovačkog broda, navalio na neke ljude na Korčuli i 
opljačkao ih, tad je kao korčulanski poslanik išao u Dubrovnik sam 
Ivan Zorzi, da u toj stvari intervenira. U suvremenom dubrovačkom 
izvoru, koji o tom govori, ovako se izričito veli: »Pred plemenitog 
i moćnog čovjeka gospodina Pavla Trevixan, časnog kneza Du- 
brovnika, i zaklete njegove suce Vlaha de Caboga, Junija de Vol- 
casso, Pavla de Gundola, Dobra de Sorco i Domanju de Mence, 
pristupio je plemeniti i mudri čovjek gospodin Ivan Georgius, knez 
Korčule, kao poslanik općine i zajednice otoka Korčule, kao što se 
vidi u pismu spomenute zajednice, predanom spomenutom knezu i 
općini dubrovačkoj; tužeći se kazao je i izložio, da je Žore de Pal- 
mota, zapovjednik jednog broda, naoružanog u Dubrovniku protiv 
sinova Branivoja, išao na otok Korčulu i navalio balistama na ljude 
spomenutog otoka sve do gradskih zidina te oteo ljudima spome- 
nutog otoka mnogo životinja, koje su se nalazile na spomenutom 
otoku.«5 Da je knez imao svoju apsolutističku vlast, tada bi sigurno 


15 Dubrovačka Diversa cancellariae, 8. svezak, fol. 92. 

bio nastupio u svoje ime kao moćni knez jednog svojeg teritorija, 
a ovako nastupa tek kao poslanik komune, kojoj stoji na čelu, i to 
po posebnom ovlaštenju, danom mu od nje. Dakako mi ovakvo 
isticanje ni onakva prava kneževa, kakva su zabilježena u starijoj 
redakciji, nijesu bila Korčulanima po ćudi, pa zato dobro dalje 
opaža Solovjev, oni su po prestanku mletačke i Zorzijeve vlasti 
poslije zadarskog mira g. 1358. išli za tim, da potpuno izgrade 
svoju autonomiju; plod tih nastojanja jest ta druga redakcija, u kojoj 
vlast ni ime kneževo nije gotovo ni malo istaknuto, a njegova je 
vlast još više ograničena. Znamo iz povijesnih činjenica, da je 
knezu sada uglavnom bilo stalo do toga, da redovito prima odre- 
đenu mu plaću. 

Jedan jedini put u sačuvanim dokumentima, i to u jednoj 
računskoj knjizi, spominje se pod datumom od 4. kolovoza 1404. 
»secretum conscilinum Curzule«. Baš ovo je mjesto u dokumentu 
teško čitljivo; tek se može razabirati, da to tajno vijeće daje neku 
povlasticu ser Bernardu de Negrobon iz Venecije. U korčulanskom 
statutu niti igdje drugdje nijesam naišao na spomen o tajnom vijeću. 
U nekim drugim dalmatinskim gradovima malo vijeće se također 
nazivalo tajnim vijećem, pa je po svoj prilici i ovdje taj naziv upo- , 
trebljen u istom smislu. 

Knez, kurija, malo vijeće, veliko vijeće i neko vrijeme narodna 
skupština glavne su vlasti na Korčuli. Osim njih bilo je dosta ostalih 
činovnika s raznom funkcijom. Neke od njih spominje već starija 
redakcija statuta, neki se pak spominju tek u kasnijoj redakciji. 


Već starija redakcija spominje advokate, a kasnija još bolje 
precizira njihovu službu. Postoje dvije vrste advokata. 


Jedni su advokati određeni, da brane u civilnim i kriminalnim 
parnicama domaće ljude i strance, a i općinske interese u civilnim 
parnicama. Za svaku parnicu advokat dobiva jedan groš. Prema 
odredbi poglavlja 139. nove redakcije i poglavlja 108. zbirke refor- 
macija, tko uzme nešto više od stranke na bilo koji način, mora 
platiti globu dvostruke vrijednosti i biva lišen te službe za to 
razdoblje. Poglavlje 108. zbirke reformacija određuje, da tek po 
sretno dovršenoj parnici advokat bude nagrađen prema veličini 
spasene vrijednosti.  Korčulane su često u parnicama zastupali 
posebni opunomoćenici (procuratores), ali prema poglavlju 123. 
nove redakcije statuta stranca pred korčulanskim sudom može za- 

stupati samo advokat. Opunomoćenici (procuratores) su dobivali isti 
honorar kao i advokati. 

Drugi advokati u kriminalnim parnicama, bilo u ime općine 
bilo u ime pojedinih osoba, optužuju zločince i klevetnike. Za 
nagradu prema odredbi poglavlja 28. stare redakcije imaju deseti 
dio vrijednosti one stvari ili globe, koja se dosuđuje općini ili po- 
jedinim osobama; dakako u svakom slučaju taj deseti dio isplaćuje 
se od globe, koju mora platiti osuđenik. Poglavlje 31. nove redakcije, 
koje o tom radi, ne spominje nikakve nagrade. U poglavlju 3. do- 
datka od g. 1271. naveden je slučaj, kad se može uskratiti advokat 
kradljivcu, ako nije boljeg roda. 

Jednih i drugih advokata bilo je prema starijoj redakciji po 
dva, a prema novoj po četiri. Kad je stvorena ova promjena u 
broju, nije poznato, ali toliko znamo prema sačuvanom zapisniku 
velikog vijeća od g. 1398.—1404., da su se tada još krajem XIV. 
i početkom XV. stoljeća birala svega skupa samo četiri advokata. 
Biraju se svakih šest mjeseci, Advokati nijesu dužni raditi u parnici 
protiv svojih rođaka do drugog koljena. 

Važna je služba kancelara (lat. cancellarius; tal. cancelier), 
koji vodi komunalnu kancelariju. On piše zapisnik sudbenih 
rasprava i onaj sjednica velikog vijeća. On je također ujedno notar, 
koji sastavlja razne ugovore i testamente, te ih unosi u svoje 
notarijalne knjige. Osim ovog kancelara-notara bilo je u Korčuli 
kadikad i drugih notara. Kancelari i notari su većinom tuđinci iz 
Italije, a samo vrlo rijetko se u tom svojstvu spominje koji domaći 
čovjek. 

Općinsku blagajnu vodi činovnik nazvan latinski camerarius 
ili camerlengus, a talijanski camerlengo. U starijoj redakciji statuta 
se ne spominje, ali mu za to nalazimo spomena u arhivskim knjigama 
XIV. stoljeća. On vodi brigu i o blagajničkim knjigama. Poglavlje 
71. i 79. novije redakcije naređuje, da se naprave po tri knjige 
primitka i izdatka općine, koje se imaju mijenjati svakih šest mje- 
seci. Jednu knjigu drži knez, drugu stariji sudac, a treću came- 
rarius. Ključ sanduka, gdje se čuvaju knjige i ostali spisi i općinski 
pečat, čuva stariji sudac. Ako treba otvoriti sanduk, mora to 
učiniti sudac skupa s kancelarom. 

Glasnik, nazvan latinski preco ili plazarius, a talijanski 
piacaro, spominje se već u starijoj redakciji statuta. Placara je bilo 
više, jer je i grad i svako selo imalo svojega. On razglasuje odredbe 

opće naravi javno na trgu i drugim javnim mjestima, a kurija ga 
može poslati, da javno na tim istim mjestima poziva ljude pred sud 
u kuriju. On razglasuje prigodom javnih dražba, koje inače obavlja 
knez ili njegov zamjenik skupa sa sucima. Placari su dugo vrijeme 
bili birani kao i ostali činovnici, ali kasnije odlukom, sadržanom u 
poglavlju 135. zbirke reformacija, dopušta se stanovnicima sela 
Blata i Čare, da ih sami za svoja sela po svojoj volji biraju. 

Osim ove postojala je i jedna druga slična služba, koja se 
također spominje već u starijoj redakciji. To je bio nuncius curiae, 
Njegova je zadaća bila, da po naređenju kurije ide sam glavom 
pojedinim osobama pozivajući ih, da se jave pred sud u kuriji. 
Znamo, da su se slali pismeni pozivi, koje je on uručivao. Dok je 
dakle plazarius bio javni glasnik, ovaj nuncius curiae bijaše glasnik, 
koji se upućivao k pojedinim osobama. 

U starijoj redakciji statuta spominje se i činovnik, nazvan 
latinski scutiferus. O njemu ništa pobliže ne veli starija redakcija, a 
novija ni ostali izvori ga ne spominju, pa ne znamo, koja je zapravo 
bila njegova funkcija. 

U poglavlju 15. dodatka (starijoj redakciji) iz g. 1271. spo- 
minje se pistaldus, čija je dužnost bila, da poslan od kneza, potkneza 
ili kurije pronađe ukradene Životinje; prema raznim vrstama pro- 
nađenih životinja dobivao je i naročitu nagradu. U novijoj redakciji 
statuta ne navodi se pistaldus, ali se za to spominju gastaldi, koji 
obavljaju sličnu službu, te možemo. reći, da je pistaldus i gastakdus 
različit naziv za istu funkciju. Svako selo ima svoje gastalde. Sela 
su ova: Blato, Smokvica, Čara i Žrnovo. U području današnjeg sela 
Lumbarde bilo je po odredbama statuta izričito zabranjeno naselja- 
vanje. Pupnat se spominje kao naselje, ali se nikad ne navode nje- 
govi gastaldi niti ostali niži činovnici, koje su imala sela. Bio je 
to zaselak, koji je u upravnom pogledu pripadao pod Žrnovu. Ga- 
stalda ima .četiri za svako selo, a sudeći prema sačuvanom 
fragmentu zapisnika velikog vijeća od godine 1398.—1404., bili su 
redovno pučani. Biraju se svakih šest mjeseci. Dužnost je gastalda 
(pogl. 12 nov. redakcije i pogl. 8 zbirke ref.), da paze na krađe i 
na kradljivce; zato imaju nagradu od pronađene krađe. Okrivlje- 
nike bi uhvatili, odveli pred suce u grad i tu ih pred njima optužili, 
a na to bi suci sudili. Vršeći svoju dužnost mogu u svako doba 
obilaziti polja (pogl. rr4 nov. redakcije). U sačuvanom zapisniku 
velikog vijeća od g. 1398.—1404. zabilježeni su izbori samo za 

četiri sela, a gastaldi u gradu se tu uopće ne spominju. Ipak u 
jednom nedatiranom dokumentu iz XV. stoljeća navode se tri 
gradska gastalda. Poglavlje 8. zbirke reformacija određuje pak, da 
kurija odredi od vremena do vremena po dva plemića za svako 
selo i grad, koji će nadzirati gastalde i koji ih mogu čak i kazniti. 
Dakle i po ovom poglavlju može se zaključiti, da je i u gradu bilo 
gastalda. Budući da njihov izbor nije bio zabilježen sve do g. 1404., 
to su po svoj prilici uvedeni oni u gradu tek kasnije, a prije su se 
valjda smatrali suvišnima, jer je ipak grad bio pod neposrednim 
nadzorom vlade. 


Polščicima bila je svrha, da procijene poljske štete, naročito na 
žitu, premda su se u tu svrhu mogli upotrebiti i pudari. Odštetu za 
počinjenu štetu imaju platiti počinitelji polščicima, a od toga do- 
bivaju ovi za nagradu izvjesni dio. Imaju pravo uzimati zaloge. 
Vlada određuje posebne procjenitelje štete, ako netko to zatraži. 
Ako se netko potuži i na ove, vlada će imenovati nove. Dakako 
i ovi posebni, od vlade imenovani procjenitelji, dobivaju nagradu, 
ali ako su slabo procijenili, ne dobivaju ništa. Polščici imaju objaviti 
procjenu štete kroz vrijeme od osam dana. Svako selo ima po tri 
polščika, a biraju se za godinu dana. 


Pudara ima mnogo po čitavom otoku Korčuli, a dužnost im 
je čuvati polja i vinograde te prijavljivati štete u njima. Poglavlje 
91. novije redakcije statuta određuje, da moraju tužiti počinitelje 
štete kroz vrijeme od petnaest dana. Mogu se upotrebiti i za 
procjenu Štete. Moraju prema poglavlju 92. novije redakcije paziti 
i na to, kako bi svi psi u vrijeme od Sv. Ilije do svršetka berbe 
bili povezani. Biraju se svakih šest mjeseci. 


U poglavlju 48. starije, a u poglavlju 27. novije redakcije 
statuta stoji, da svaki onaj, koji je izabran za nuncija, suca, 
vijećnika ili »za koju drugu službu u gradu« (vel in aliquod officium 
civitatis), mora se primiti te službe, jer inače plaća globu. (Znači 
li ovo »officium civitatis« doslovno službu u gradu ili uopće bilo 
koju službu u cijeloj općini?) No već u poglavlju 180. zbirke refor- 
macija stoji, da svaki član velikog vijeća, ako već nije veliki ili mali 
.sudac, može biti izabran gastaldom, pudarom ili polščikom, samo 
ako se prihvati te službe. Kasnije je zaključkom velikog vijeća od 
4. prosinca g. 1401. zabranjeno, da više nijedan plemić ne može 
biti ni pudar ni polščik. Iz sačuvanog zapisnika “velikog vijeća od 

g. 1398.—1404. vidimo, da službe gastalda, pudara i polščika kroz 
to vrijeme obavljaju samo pučani. 

Čelnici su s. također smatrali kao niži općinski činovnici 
(pogl. 84. nove redakcije), a bili su nadstojnici nad bravarima i 
pastirima, ali to je više privatna uredba, jer oni kao nadstojnici 
pastira sklapaju i ugovore s pojedinim vlasnicima radi držanja. 
stoke. U studenom ili prosincu g. 1388. spominje se plemić Do- 
broslav Zunjević kao čelnik pastira. 

Poglavlje 84. nove redakcije zabranjuje čelniku, polščiku i 
pudaru, da nikako ne primaju darove u svrhu mita od pastira i 
bravara. Pudari, polščici ni čelnici ne spominju se u starijoj redak-- 
ciji statuta, ali zato se često javljaju u izvorima XIV. stoljeća. 

Imamo dalje justiciare (lat. justiciarius, tal. gusticier). Ako 
vlada na tužbu vjerovnika odluči, da dužnik plati dug, tad pošalje 
odmah justicijara, da zatraži od dužnika novac, Poglavlje 165. 
zbirke reformacija određuje postupak na ovaj način: Ako dužnik 
ne uzmogne platiti, tada justicijar može zaplijeniti nešto od njegova 
dobra. U tom je poglavlju određeno, što sve i kojim redom može 
zaplijeniti, naime najprije pokućstvo i onda po redu vino iz konobe, 
pa posjede i napokon kuću. Ako se nije držao ovoga reda, zapljena 
ne vrijedi. Kad je izvršio zapljenu, justicijar javi kancelaru, koji 
to zabilježi u svoju knjigu, napiše cedulju dražbe i preda je po 
naredbi vlade placaru, da oglasi javnu dražbu nad zaplijenjenom 
stvari. Obično se bira pet justicijara, za grad jedan i za četiri sela. 
po jedan.  Justicijari se biraju iz reda plemstva i pučana. U raz- 
doblju od g. 1398.—1404. birali su se većinom pučani. Službu vrše 
za vrijeme od šest mjeseci, a prvi put ih nalazimo spomenute 
£. 1338. 

Justicijari također uvode vlasnike u posjed poslije izrečene 
sudske presude, ali u jednoj sudskoj knjizi pod datumom od 
19. kolovoza 1361. spominje se prestaldus, koji ima i izvršiti sudsku: 
odluku i uvesti vlasnika u posjed. U statutu i zbirci reformacija 
nema inače spomena o toj službi, a ni u ostalim izvorima nijesam 
se nigdje namjerio na činovnika s tim nazivom. 

Poglavlje 103. nove redakcije statuta određuje, da općina ili 
vlada izabere jednog činovnika, koji će nadzirati mjere i vage, ali 
inače u ostalim izvorima nalazimo, da su justicijari imali paziti na 
točnost vaga i utega; ako opaze krive vage, dužnost im je njihove: 
vlasnike tužiti sudu. ' 

Na otoku Korčuli bilo je nekoliko općinskih gajeva kao 
vlasništvo općine. Nadzor nad: njima vode gajari. Tako se u za- 
pisniku velikog vijeća od g. 1398.—1404. više puta spominju gajari 
za nadzor općinskog gaja u Blatu, koji su se obično birali za godinu 
dana većinom iz redova pučana. 

Za sakupljanje općinskog žita bili su posebni kolektori, a isto 
tako spominju se posebni kolektori za sakupljanje općinskog vina. 
Jedni i drugi su pučani. 

Od ostalih služba treba spomenuti liječnika (medicus) i 
gradskog učitelja, koji se latinskim jezikom nazživaše magister sco- 
larum. Veliko vijeće se brinulo za postavljanje učitelja, kojeg je 
plaćala općina. Tako 25. siječnja g. 1400. veliko vijeće ovlašćuje 
vladu, da nađe jednog učitelja i s njim se nagodi. 4. lipnja 1401. 
veliko vijeće povjerava posebnom odboru plemića, koji je imao i 
ostale neke dužnosti, da se nagodi s liječnikom Urbanom, koji bi 
ima dobaviti jednog učitelja. 19. srpnja 1402. opet povjerava 
veliko vijeće posebnom odboru plemića, da sklopi nagodbu s grad- 
skim učiteljem. Čini se, da su se učitelji često mijenjali, a s njima 
se sklapao ugovor na izvjesno vrijeme, katkada za jednu godinu dana 
ili samo nekoliko mjeseci. Tako se 31. siječnja g. 1403. obvezao 
kancelar Antonije u sjednici velikog vijeća, da će voditi školu kao 
učitelj za vrijeme od godine dana, i to za onu plaću, koju će odrediti 
vlada, a isplaćivat će mu se svaka četiri mjeseca. Škola se nalazi u 
prostorijama privatne zgrade, za koje je općina plaćala najam. 
Odakle su bili liječnici i učitelji, ne znamo, jer im se u izvorima 
spominju samo krsna imena. 

Za sve one, koje dosad spomenusmo, mogli smo ustanoviti, 
da su to stalni činovnici, bila viši bilo niži, ali vlada i veliko vijeće 
postavljali su katkada činovnike za neke specijalne poslove samo 
kroz stanovito vrijeme. Poglavlje 85. nove redakcije statuta odre- 
duje, da vlada može (dakle ne mora) postaviti činovnike, koji imaju 
čuvati gradsko pristanište, kako ne bi nitko odande vadio kamenje. 
U kolovozu 1404. spominje se capitaneus ad mollum. 23. lipnja 
1399. izabrana su u velikom vijeću iz redova pučana i plemića po 
tri činovnika za sela Blato, Čaru i Smokvicu, koji će paziti, da se 

one bi žito izvozilo van otoka Korčule. 18. rujna 1403. izabrana su 

tri plemića kao činovnici i kapetani, koji će odrediti mjesta straža 
i sve ostalo potrebno oko grada. U zapisniku velikog vijeća od 
8. 1398.— 1404. spominju se nekoliko puta i činovnici, koji će paziti 
i vršiti nadzor nad onima, koji dolaze iz okuženih mjesta. 

Prema odredbi poglavlja 121. zbirke reformacija za opskrbu 
grada i otoka žitom vlada je morala postavljati svake godine tako- 
zvane sinđike, koji su imali zadaću nabavljati žito i pravo nadzirati 
svu trgovinu žitom; nije se smio sklopiti nikakav trgovački posao u 
Žitu bez njihova znanja. Ne znamo sigurno, kad su se počeli po- 
stavljati sindici, dotično kad je bila donesena ili formalno prihva- 
ćena ta odredba, sadržana u poglavlju 121. te zbirke. Znamo 
svakako to, da se u jednom izvoru iz g. 1347. spominje ta služba 
sindika i za Korčulu.'“ U fragmentu zapisnika od g. 1398.—1404. 
vidimo, da se nekoliko puta biraju plemići, koji će se brinuti za 
opskrbu žitom. Tu se oni ne nazivaju sindici i ne postavlja ih vlada, 
već ih bira veliko vijeće. Sigurno ih je vlada predlagala velikom 
vijeću, koje im je onda još specijalnije određivalo njihovu zadaću. 
Navest ću te primjere. 26. travnja g. 1400. bira se u velikom vijeću 
jedanaest plemića, kojima veliko vijeće predaje vlast, da skupa 
s vladom dobavljaju i kupuju žito i u toj stvari donose punovažne 
odluke i obveze. 2. svibnja iste godine daje veliko vijeće tim istim 
plemićima vlast, da skupa s vladom naprave ugovore sa Sicilijancima 
i ostalima za dobro grada i otoka; po svoj prilici tu se misli na 
ugovore o dobavi žita. 25. listopada g. 1400. bira se u velikom 
vijeću devet plemića, koji moraju kod raznih ljudi sklopiti zajam 
u visini od iso dukata za kupnju žita. 14. rujna g. 1401. bi opet 
izabrano dvanaest plemića, koji će se pobrinuti za dobavu žita i 
smognuti novac u tu svrhu. Zanimljivo je, da su ti isti određeni da 
dadu instrukciju poslanicima, koji idu k vojvodi Hrvoju i bosan- 
skom kralju. 


Moramo još dalje spomenuti, kako je veliko vijeće biralo 
također odbore, koji su imali zadaću, da izvrše izvjesne po- 
slove. Prije nego što prijeđemo na raspravljanje o tome, bit će 
potrebno osvrnuti se na još neke stvari, koje se tiču velikog vijeća. 


18 "Ta služba za Korčulu spominje se u 19. poglavlju pete knjige hvar- 
skog statuta. Tu se naime određuje, da svaka osoba, koja dođe u hvarsko po- 
dručje s brodom, natovarenim žitom ili sočivom, mora iskrcati polovicu tereta 
za potrebe stanovništva hvarske komune. Ta odredba, za koju se veli, da je i 
prije postojala, obnavlja se g. 1347., ali se veli dalje, da se od nje izuzimaju 
oni, koji vode žito ili sočivo u Veneciju, i sindici nekih dalmatinskih gradova, 
o kojima se veli ovako: »...est si aliquis esset sindicus Spalati, Tragurii vel 
Sebenici aut Corzulae, qui vigore sindicatus portaret dictum bladum vel legu- 
men pro aliquo dictorum communium, et manifestum erit domino potestati et 
suis judicibus, qui essent tunc temporis, habeant plenum arbitrium dimittendi et 
relaxandi«. Vidimo dakle, da se među njima nalazi i Korčula. 

Ukoliko se tiče reda i načina glasovanja za primanje zaklju- 
čaka u velikom vijeću za vrijeme prije XV. stoljeća, nemamo po- 
dataka. rr. lipnja g. 1404. odlučuje veliko vijeće, da se nijedan 
zaključak ne može donesti u vijeću, ako nije prisutno najmanje 
so vijećnika, a zaključak se prima većinom glasova; ako treba 
ukinuti koju reformaciju, ima biti prisutno 60 vijećnika, koji je 
ukidaju većinom glasova. Ova je odluka ušla u zbirku reformacija 
kao poglavlje 61. U sjednici velikog vijeća od 26. kolovoza 1413. 
donesena je odredba o načinu glasanja prigodom primanja zaklju- 
čaka, koja se razlikuje od načina glasanja prigodom izbora sudaca. 
Ova je uredba ušla u novu redakciju statuta kao poglavlje 137. 
Prema njoj treba da na sjednici velikog vijeća bude okupljen naj- 
manje s1 vijećnik; kad knez skupa sa sucima postavi prijedlog, 
razdijele se kuglice među vijećnike; zatim kancelar ide unaokolo 
s kutijama, držeći jednu u lijevoj, a drugu u desnoj ruci; svaki 
vijećnik mora metnuti obje ruke u kutije i baciti kuglicu u onu 
kutiju, gdje mu se čini, da je bolje za dobro domovine. Poslije gla- 
sanja kancelar pokupi kuglice te ih izbroji pred knezom i sucima. 
Onaj prijedlog, koji dobije većinu kuglica, smatra se prihvaćenim, 
i kancelar će ga zabilježiti u zapisnik. Ovaj se način glasanja može 
ukinuti samo onda, kad se u tome jednoglasno složi knez s tri suca, 
koji to predlažu velikom vijeću, u kojem mora biti najmanje 60 
vijećnika, a od tih četrdeset njih mora prihvatiti ukinuće. Kakav 
je bio način glasanja prije g. 1413., nije nam poznato. Prema odredbi 
poglavlja r31. zbirke reformacija protivnička je kutija zelene boje. 

Svi članovi velikog vijeća nijesu stanovali u gradu. Kad se 
ono imalo sastati, vlada je skupa s vijećnicima, koji su se nalazili 
u gradu, morala pozvati vijećnike nastanjene po selima. Svi su 
vijećnici bili dužni dolaziti na sjednice. Ako nijesu došli, morali su 
platiti globu, koju je određivala vlada. U slučaju kakve opravdane 
zapreke mogli su se opravdati u roku od osam dana poslije sastanka 
vijeća. Ako se odlučivalo o stvari, što se ticala srodnika kojeg 
vijećnika, ili ako je srodnik nekog vijećnika predložen za činovnika, 
tada prema odredbi poglavlja 134. zbirke reformacija takav 
vijećnik nije mogao sudjelovati u toj sjednici vijeća i morao je 
odmah izaći iz nje. 

Kako je bio jak utjecaj velikog vijeća na općinske poslove i 
kako su vijećnici ograničavali vlast kneza i vlade, vidi se također 
po tome, što u nekim zgodama, premda vijeće nije okupljeno, knez 

i vlada moraju stvoriti odluku skupa s vijećnicima velikog vijeća, 
koji se nalaze u gradu. Već gore spomenusmo, da vlada šalje pozive 
izvanjskim vijećnicima za sastanak velikog vijeća u sporazumu 
s gradskim vijećnicima, a to znači, da su i oni suodlučivali, kad se 
ono ima sastati. U poglavlju 109. novije redakcije veli se pak, ako 
stigne kakvo pismo na vijeće i korčulansku vladu, a vijeće nije na 
okupu, onda će otvoriti pismo vlada skupa s vijećnicima u gradu. 
U pogledu sječe drva sa strane stranaca ima slučajeva, gdje mora 
odlučiti puno vijeće, ali ima i slučajeva, kad odlučuje vlada skupa 
s vijećnicima, koji se nalaze u gradu (pogl. 110. nove redakcije). 
Poglavlje 99. zbirke reformacija veli, da je općinski placar objavio 
po zapovijedi kneza, sudaca i mnogih vijećnika, da nijedan Korču- 
lanin ne smije trgovati s drugim vinom, već samo s korčulanskim 
(cum consilio et laude quamplurium consiliariorum). Wenzel tumači, 
da se to odnosi za vijećnike u gradu. Svi ti primjeri ne znače, da 
vijećnici u gradu imaju neka naročita privilegija pred onima na selu, 
ali dolazi već samo po sebi, da vlada s gradskim vijećnicima odlučuje 
o nekim važnim stvarima, gdje se mora ipak čuti riječ članova 
velikog vijeća i onda, kad ono nije na okupu. 

Koja je kompentencija velikog vijeća? O kojim je sve poje- 
dinim stvarima ono odlučivalo, vidjet ćemo postepeno, kad budemo 
govorili o ekonomskim, socijalnim i kulturnim prilikama korču- 
lanskim. Sad možemo ukratko spomenuti, da je ono bilo zakono- 
davna vlast, a u najvažnijim pitanjima i administrativna; ono je 
donosilo i ukidalo reformacije i odlučivalo u svim pitanjima, koja 
nijesu predviđena statutom. Kako već natuknuh, za pojedine spe- 
cijalne slučajeve biralo je ono zasebne odbore, kojima je više puta 
predavalo svu svoju vlast. Spomenut ćemo nekoliko konkretnih 
primjera. Tako se prema pogl. 94. zbirke reformacije bira odbor 
plemića, koji ima skupa s tri suca voditi istragu i postupati protiv 
svih onih, što rade, pišu i govore protiv časti i postojećeg stanja 
korčulanske općine ili koje naročite osobe; ovom odboru daje se 
potpuna vlast, da vodi istragu te kažnjava i osuđuje svakoga, koji 
bi se u tome ogriješio. Kad treba urediti putove po otoku, veliko 
vijeće bira odbor plemića, koji će se brinuti oko toga (pogl. zbirke 
reformacije 68). 22. siječnja 1407. veliko vijeće odlučuje, da se 
urede granice između pojedinih sela; ovlašćuje vladu, da pošalje 
plemiće, koji će se brinuti oko toga (pogl. 76. zbirke reformacije). 
8. svibnja g. 1401. izabira se odbor od osam plemića, koji skupa 

s vladom imaju raditi sve ono, što im se bude činilo dobro za grad 
i otok u pogledu spora sa biskupom. 4. lipnja te iste godine izdaje 
veliko vijeće tome odboru ovlaštenje, da skupa s vladom daje po 
svojoj uviđavnosti odgovore svim stranim glasnicima i poslanicima; 
istog se dana daje njemu ovlaštenje, da dobavi učitelja za gradsku 
školu. 31. srpnja r401. bi izabran odbor od osam plemića, da 
nadzire čišćenje jama na otoku. 19. srpnja g. 1402. izabralo je 
veliko vijeće odbor od ro plemića, koji će skupa s vladom voditi 
brigu za dobrobit grada i nagoditi se s učiteljem škole. 28. kolovoza 
iste godine biraju se tri plemića za nadzor nad pudarima u 
Lumbardi. 12. studenoga g. 1403. izabran je odbor od ro plemića, 
da se skupa s vladom brine za straže i čuvanje po čitavom gradu i 
otoku. 1. travnja 1404. bila su opet izabrana tri plemića, da se 
skupa s vladom brinu za dobrobit grada i otoka. Već smo prije 
spomenuli, kako se biraju plemići za opskrbu žita i kako njima 
uz to povjeravaju nekad i druge zadaće. 

Na koncu treba još nešto kazati o sudačkoj vlasti. U parni- 
cama od vrijednosti do 12 groša mogao je suditi sudac pojedinac, 
ali mali sudac mogao je suditi samo u vrijednosti do 6 groša (po- 
glavlje 10. i 26. zbirke reformacije). (Imamo ipak jedan slučaj 
zabilježen u zapisniku velikog vijeća, gdje se malim sucima dopušta, 
da izvan grada sude u parnice do 12 groša; možda je to lapsus 
calami.) Pojedini su suci obilazili i po selima, pak je tu svaki po- 
jedini prema svojoj kompetenciji sudio. Obično su za službu izvan , 
grada po selima bili određeni mali suci. Katkad je pri samom izboru 
bio određen sudac za pojedino selo. No ako se nađe u selu uz malog 
suca i veliki sudac, onda samo on vrši u danim mu granicama 
sudbenu vlast (pogl. ro. i 26. zbirke ref.). Prema potrebi čitava 
velika kurija, pa čak i puna kurija, zasjeda po selima. 

U parnicama od vrijednosti preko 12 groša sudila je velika 
kurija, U 9. pogl. stare redakcije statuta određuje se: Ako se knez 
ili njegov zamjenik ne slaže sa sucima, onda stvar treba iznositi 
pred punu kuriju ili malo vijeće, koje tada izrekne osudu. Ova je 
odredba izmijenjena ponešto u novoj redakciji, a nalazi se zabilje- 
žena u 63. pogl. Tu se veli: Ako se velika kurija ne uzmogne 
složiti, treba tada stvar iznesti pred punu kuriju ili malo vijeće. 
Ovdje se dakle ne daje knezu ovakva važnost kao u starijoj 
redakciji. Onaj, koji se parniči, ima također pravo tražiti, da mu 
sudi puna kurija, i u tom slučaju morala mu je ona suditi (pogl. 16. 

starije redakcije i pogl. 69. novije). Ako se u kuriji nalazio srodnik 
sve do trećeg koljena jedne od parbenih strana, morao je odstupiti 
i na njegovo se mjesto izabrati drugi sudac (pogl. 63. i 69. novije 
redakcije). 

Kad je 24. rujna g. 1361. putovao potknez u Split, predao 
je za vrijeme do svojeg povratka svu sudačku vlast svim sucima; 
to znači, da su oni mogli držati sudske rasprave i vršiti uopće 
sudačku vlast bez njegova predsjedavanja. Ovo nam je jedini takav 
zabilježeni slučaj, ali je vjerojatno, da je to bivalo tako uvijek za 
vrijeme odsustva potkneza, dotično vikara. Vidjeli smo već prije, 
da su Korčulani počevši od g. 1384. sami birali domaćeg rektora u 
doba, kad nije knez imao svojeg zamjenika, ili kad je ovaj bio 
odsutan duže vrijeme. Rektor je tada predsjedavao sudbenim 
raspravama." 

Tko je učinio kakav prekršaj ili zločin prema sucu, bio je 
kažnjen naročitim kaznama, strožim od običnih (pogl. 6. i IO. 
novije redakcije). Suci su morali polagati prije službe prisegu, da 
će se strogo držati statuta i suditi pravedno. 

U novijoj redakciji statuta ima odredaba i o apelacijama. Tu 
se veli, da se protiv svake civilne i kriminalne presude može 
apelirati; onaj, koji apelira, treba tu apelaciju objaviti kuriji u roku 
od osam dana, a kurija mu mora utvrditi rok, u kojem ima pro- 
slijediti apelaciju. U zbirci reformacija ima poglavlja, koja nado- 
punjuju ovu odredbu. 'Tako se u pogl. 101. određuje, da se protiv 
kriminalnih presuda ispod 1o perpera ne može podignuti apelacija. 
U pogl. 123. zbirke ref. govori se također o apelacijama. Odredbe 
toga poglavlja prihvaćene su od velikog vijeća g. I411. Tu se 
najprije ponavlja odredba, da se ne može apelirati protiv krimi- 
nalne presude ispod ro perpera. Dalje se određuje, ako netko objavi 
kuriji apelaciju, a ne proslijedi je, kako je određeno, gubi svako 
svoje pravo, ali ništa ne plaća općini u ime odštete; ako pak pro- 
slijedi apelaciju i u apelacionoj raspravi izgubi parnicu, mora platiti > 
općini dva solida za svaki perper procijenjene vrijednosti parbenog 
predmeta, a protivničkoj stranci ima platiti sve troškove, štetu i 
interes. Svaki onaj pak, koji apelira, treba općinskom kamerariju 


17 Zabilježeno je u jednoj sudbenoj knjizi, da je 31. kolovoza 1404. rektor 
osudio na kaznu globe od 25 perpera. Ne veli se, da je to bilo u kuriji, p? 
bi se moglo pomisliti, da je tu osudu izrekao sam rektor; ili možda ne valja to 
doslovno shvatiti, već razumjeti, da je rektor kao predsjednik kurije izrekao 
presudu. 

predati zalog, prije nego što primi iz kancelarije potrebne spise o 
tome; taj će zalog služiti u slučaju, ako apelirajući stranka izgubi 
parnicu, za podmirenje odštete općini i plaćanje troškova protiv- 
ničkoj stranci. Na kraju se izričito određuje, da nitko u parnici 
s vladom ne može protiv nje podignuti apelaciju. Začudo u statutu 
ni u zbirci reformacije nije nigdje zabilježeno, kome se ima uputiti 
apelacija. O tome nailazimo samo na nekoliko rijetkih podataka u 
sudbenim i notarijalnim knjigama korčulanskog arhiva, a za doba 
dubrovačke vlasti u dubrovačkim izvorima. U vrijeme, kad su 
rektori upravljali Korčulom, imamo slučajeva, da nezadovoljna 
stranka pridržava sebi pravo apeliranja na kneza i vikara, kad knez 
ili vikar dođe u Korčulu. Imamo i slučaj, gdje nezadovoljna stranka 
pridržava pravo apelacije na kneza ili zamjenika, imenovanog 
od njega, ali se ne veli, da će to biti, kad knez, dotično taj zamjenik, 
dođe u Korčulu. Ne znamo iz izvora, da li je ove apelacije rje- 
šavao sam knez, dotično od njega imenovani zamjenik, ili kao pred- 
sjednik kurije skupa sa sucima. Nezadovoljna stranka mogla je 
također pridržati pravo apeliranja na novog rektora i nove suce. 
Imamo pače slučaj, gdje Pjero Nikulić, nezadovoljan presudom, 
15. Ožujka g. 1389. izjavljuje, da apelira na kneza, dotično na 
njegova vikara, kad dođe u Korčulu, ili na budućeg rektora i nove 
suce; ako mu ni oni ne dadu pravo, veli, da će apelirati na drugo 
mjesto. Koje je to drugo mjesto, ovdje se ne veli, ali iz drugih 
izvora saznajemo, da je postojalo pravo apelacije i na hrvatsko- 
dalmatinskog bana, te čak i na istog kralja. Ukoliko su se sačuvale 
kriminalne i civilne sudbene knjige, vidimo ipak iz njih, da su 
apelacije bile rijetke. Paulini, koji je proučavao korčulanski arhiv 
i u njemu sigurno nalazio više knjiga i izvora od nas, veli također, 
da se iz raznih dokumenata saznaje, da je strankama bila dozvo- 
ljena apelacija na bana. U doba dubrovačke vlasti nad Korčulom 
upravljale su se apelacije i na dubrovačku vladu. Ima pojedinih 
slučajeva u izvorima, gdje je korčulansko veliko vijeće poništilo 
kakvu sudbenu presudu. Iz toga bi se dalo zaključiti, da se valjda 
moglo apelirati i na veliko vijeće, ali je možda to bio samo čin 
amnestije sa strane velikog vijeća. U zakučastim pravnim pitanjima 
kurija je običavala tražiti savjeta kod stranih pravnika. Tako puna 
kurija 9. veljače 1361. odlučuje, da se pošalje sposoban glasnik 
k Antunu de Marostica (ili Maroscica?), sucu i eksaminatoru par- 
nica u gradu Zadru, da ga pita za pravnički savjet u nekoj parnici. 


262 


Također 8. ožujka 1389. odlučuje kurija, da se opet u nekoj parnici 
pita za savjet koji pravnik u Zadru ili gdjegod drugdje. 

I starija i novija redakcija statuta ima odredbe o arbitrarnim 
Sucima. U svim slučajevima, osim kod uvreda i zločina (preter quam 
de maledicto vel de malefacto), može svaka stranka zahtijevati, da 
sudi arbitrarni sud. Tada svaka stranka imenuje jednog ili dva 
suca, a jednog, kojim su zadovoljne obje stranke, imenuje knez. 
Ovako sastavljeni arbitrarni sud ima izreći presudu u roku, koji po 
starijoj redakciji određuje knez, a po novoj kurija; ako se radi o 
vrijednosti preko jednog perpera, tu će presudu prema starijoj 
redakciji izreći u prisustvu kneza, a prema novijoj u prisustvu 
kurije. 

Za vođenje sudskih rasprava nije bilo određeno stalno mjesto. 
Rasprave su se vodile u raznim zgradama, pa čak i u crkvama, i na 
javnim mjestima pod vedrim nebom. 'Tako su se rasprave vodile u 
katedralnoj crkvi sv. Marka, u crkvi Svih svetih i u crkvi sv. Mi- 
hovila, a neka rasprava, koju je u doba Ciprijana vodio rektor u 
selu Čari, održavala se u crkvi sv. Marije. Inače se rasprave vode 
često i u ložama, kojih je bilo u Korčuli, i to u glavnoj općinskoj 
loži i u onoj ispred crkve sv. Marka. Dalje imamo slučajeva, da se 
vode parnice pokraj gradskih vrata (i to nekad unutar, a nekad 
izvan samog grada) ili unutar samih vrata, u blizini crkava, pokraj 
privatnih kuća, ispod kule kneževa dvora, kod općinske cisterne, 
izvan grada kod nove kule, kod tamničke kule, na općinskoj placi, 
ispred vrata biskupova dvora i ispred gradskih zidina izvan grada. 


C. Obrana komune i njene vojničke obaveze 


Korčulanska je općina vodila naročitu brigu oko obrane grada 
i otoka. Svaki je stanovnik grada i otoka bio dužan po potrebi vršiti 
stražu. Za grad znamo sigurno, da se u njemu vršila redovita 
straža, i svi građani, pučani i plemići, u tom su se vršenju straže 
ređali. U korčulanskom arhivu sačuvao se jedan nedatirani popis 
obaveznika straže. Straža se vršila po noći. Prema pogl. 48. 
nove redakcije statuta vrijeme straže za pojedince trajalo 
je sedmicu dana, a onaj, koji nije dolazio na određenu stražu, bio 
je kažnjavan globom. Izuzetak se pravio samo onda, ako je netko 
bio na putu ili je imao opravdani razlog, da izostane, ali tada se 
morao opravdati u toku one sedmice, u kojoj je imao vršiti stražu. 

Inače poglavlje 49. pod prijetnjom globe određuje, da nitko ne 
smije ispričati, zadržati, otpustiti niti izmijeniti određenoga stražara 
u dotičnoj sedmici. Prema pogl. 87. zbirke reformacije svaki onaj, 
koji se zauzimao za nekoga, da bude oslobođen straže, bio je 
kažnjavan globom. Ipak je veliko vijeće zaključilo 29. siječnja 
(1402., da se oslobađaju od straže sluge, koje se nalaze u kućnoj 
službi kojeg vijećnika; taj je zaključak ukinuo u mletačko doba 
g. 1444. korčulanski knez Marko Gradenico. Nad stražarima bijahu 
kapetani (capitaneus), također određeni iz redova korčulanskog sta- 
novništva. Spomenuli smo već prije zaključak velikog vijeća od 
18. srpnja 1403., da se izaberu tri plemića kao činovnici i kapetani, 
koji će odrediti mjesta straži i sve ostalo potrebno oko grada; 
vidjeli smo također, kako je 12. studenoga 1403. izabran odbor od 
1o plemića, da se skupa s vladom brine za straže i čuvanje po 
čitavom gradu i otoku. Ipak iz izvora ne možemo doznati, da li 
su straže po ostalom otoku bile redovite ili su se postavljale samo 
u izvanrednim zgodama. G. 1405. spominje se plemić Radić Lučić, 
»capitaneus« sela Žrnova, kao zapovjednik seoske straže. IO. stu- 
denoga 1402. zaključilo je veliko vijeće, da se pošalje svaki mjesec 
u svrhu stražarenja jedna oružana barka oko otoka prema uvi- 
đavnosti vlade; taj je zaključak ušao kao 48. poglavlje u zbirku 
reformacija. Komuna je imala inače svoj oružani brod, u doba 
Zorzija galiju, a poslije brigentin. U vojničku su se svrhu mogle 
upotrebiti i oružane barke. Svaki je stanovnik grada i otoka 
Korčule bio dužan pograbiti oružje na obranu zavičaja; zato je 
vlada i dijelila oružje među narod. Korčulanska je komuna bila 
dužna, da šalje vojnu pomoć svojoj suverenoj vlasti, ali smo vidjeli, 
kako je tu obavezu slabo ispunjavala u doba Zorzija, a u doba 
dubrovačke vlasti nikako. Hrvoju je u više navrata slala vojnike 
određene između stanovnika otoka. U svrhu obrane grad Korčula 
bio je ograđen bedemima i kulama, a po njima su bile namještene 
straže. 


D. O ropstvu!? 


U starijoj redakciji korčulanskog statuta spominje se nešto o 
ropstvu jedino u pogl. 46., koji nosi naslov: »De illis qui conducunt 


18 Za obradbu ovog odlomka poslužio sam se korčulanskim statutom, 
zbirkom reformacija, korčulanskim notarijalnim i sudbenim knjigama, a donekle 
i dubrovačkim izvorima. O trgovini robljem na Korčuli govore u svojim dje- 
lima: Petranović dr. P.: O robstvu. Po srbskim spomenicima i statutima prim. 

homines extraneos in insulam ad rapiendum.« Tome poglavlju 
odgovara u kasnijoj redakciji poglavlje 52., koje nosi naslov »de 
conducentibus robatores«. U tim se poglavljima određuju najprije 
kazne za one, koji dovode na otok Korčulu strance u svrhu krađe i 
paleža, a zatim se govori o onima, koji otimaju ljude i prodaju ih 
strancima. Ako netko otme gospodaru roba ili ropkinju, mora mu 
platiti odštetu od 20 perpera ili će mu sam služiti, dok ne povrati 
otetog roba ili ropkinju. Ako pak netko otme slobodnu osobu, mora 
platiti srodnicima otetog odštetu od 30 perpera i k tome treba da 
ostane kao rob srodnika otetog; ako ne može platiti, mora mu se 
odsjeći noga i treba uza sve to ostati u ropstvu; otimač ostaje sve 
dotle u ropstvu, dok ne povrati otetu osobu. Ako pak otimač po- 
bjegne, mora ostati u vječnom progonstvu i gubi sva svoja dobra, od 
kojih će se srodnicima dati 30 perpera, a ostalo imanje pripadne 
općini. Eto iz ovog poglavlja vidimo, da je u Korčuli bilo ropstva, 
ali da su dolazili također stranci, koji su pomoću domaćih otimali 
robove, a i slobodne ljude. Odredbe, sadržane u ovom poglavlju, 
hoće tome predusresti najstrožim kaznama. Nikakvih odredaba 
nema ni u starijoj ni u novijoj redakciji statuta, koje bi zabranjivale 
ropstvo i trgovinu robljem. Samo u zbirci reformacija imamo dvije 
takve zabrane, i to u poglavlju 36. i poglavlju 141. Zabranu, sa- 
držanu u poglavlju 36., zaključilo je korčulansko veliko vijeće 
II. studenoga 1399. god. Vidjet ćemo, da ta zabrana nije posve 
ukinula ropstvo, ali je jasno, da je prije toga ropstvo bilo potpuno 
dopušteno. Također je trgovina robljem bila prije toga svakome 
dozvoljena. Strohal čak drži, da su između dalmatinskih gradova 
bila glavna tržišta Korčula i Dubrovnik, a da su uopće u Dalmaciji 
glavni mešetari i posrednici bili u toj trgovini gradski plemići. Re- 
koh, da zabrana od rr. studenoga 1399. god. nije bila potpuna. 
Tom zabranom bilo je zabranjeno Korčulanima trgovati robljem 
kao izvorom dobitka, ali je i dalje bilo dopušteno kupiti roba ili 
ropkinju za svoju vlastitu porabu, ako nijesu bili kršćanske vjere; 
izričito se veli, ako bi netko doveo kršćanku kao ropkinju, općina 
je ima osloboditi, a vlasnik prema tome izgubiti. Isto poglavlje 
zabranjuje Korčulanima, da ne smiju biti ni mešetari u toj trgovini, 
te se naročito ističe, da nijedan Korčulanin ne smije od Neretvanaca 
dalm. gradova (Rad Jug. akademije 16); dr. Ivan Strohal: Pravna povijest 
dalmatinskih gradova p. 372, 374—375; Jireček: Važnost Dubrovnika u trgo- 


vačkoj povijesti srednjega vijeka (u prijevodu Cvjetkovića p. 85) i Šegvić: Roblje 
u Hrvatskoj (Hrvatsko kolo II--i906 p. 329). 

dobavljati robove u svrhu trgovanja. Iz ovoga se vidi, da je izvoz 
robova išao preko Neretve u Korčulu, kamo su dolazili razni 
stranci, osobito Katalonci i Sicilijanci, pa i Mlečani, da kupuju roblje. 
Ovo poglavlje zabranjuje trgovanje robljem jedino Korčulanima. 
Dakle strancima je i dalje dozvoljeno trgovanje, ali uz stanovite 
uvjete. U istoj sjednici velikog vjeća, održanoj TI. studenoga g. 
1399., bi odlučeno, da se Kataloncima i Sicilijancima dopusti ku- 
povanje roblja u Korčuli jedino onda, ako donesu u Korčulu žita; 
Korčulanin im ne smije pri tome prodavati roblje ni biti mešetar 
pod prijetnjom globe od 25 perpera. To nam najbolje dokazuje, 
da su se u Korčuli nalazili stranci kao trgovci robljem, koji su ga 
smjeli i dalje prodavati. Većinom se trgovalo ropkinjama. Roblje 
je bilo većim dijelom bosanskog podrijetla patarenske vjere. O 
prodaji i kupnji roblja sklapali su se ugovori u korčulanskoj kan- 
celariji. Za vrijeme do g. 1399. sačuvala su nam se tri takva ugo- 
vora u notarijalnim knjigama korčulanskog arhiva. U sva tri 
slučaja prodaje se ropkinja iz Bosne patarenske vjere.  Osmoga 
travnja g. 1391. prodaje Maroje Jurgević iz Neretve ropkinju Bi- 
gislavu za 18 zlatnih dukata Mihajlu Nikolinom de Corono, a što 
je zanimljivo, fungira među svjedocima i Antun Odojević, korču- 
lanski kanonik. Imamo zatim dva ugovora od 6. prosinca iste 
godine, prema kojima Tonko, sin svećenika Marina Mihajlova iz 
Korčule, prodaje dvojici Mlečana dvije ropkinje u vrijednosti od 
25 zlatnih dukata. Pri prodaji se robova plaćala općini trideset- 
nica i dacij, ali ćemo o tome kasnije govoriti. Kao posljedicu za- 
brane od rr. studenoga g. 1399. vidimo proganjanje onih Korču- 
lana, koji trguju robljem, te je Radosta Modrinić 28. prosinca 
g. 1399. bio osuđen radi skrivanja ropkinja. Uza sve to Korčulani 
su i dalje sudjelovali u trgovanju robljem, te vidimo, kako vlada 
27. ožujka 1405. javno preko placara oglašuje ponovo Korčula- 
nima zabranu, da nikako ne sudjeluju u tom trgovanju niti u pre- 
voženju roblja brodovima; sad se i pooštruje kazna za prekršitelje, 
koji bivaju kažnjeni globom od so perpera i zatvorom od jednog 
mjeseca. Kad je primljeno 141. poglavlje zbirke reformacija, ne 
mogu sigurno ustanoviti, ali je to bilo svakako prije prosinca 1412. 
Po sadržaju ovog poglavlja zaključujem, da je uopće njime bilo u 
korčulanskom području zabranjeno svako ropstvo i trgovanje 
robljem i strancu i Korčulaninu. Tko se ogriješi o tu zabranu, platit 
će tešku globu od sto zlatnih dukata, a ako ne uzmogne platiti, 

odsjeći će mu se desna ruka. S ovim poglavljem u vezi stoji sigurno 
iduće 142. Njime se zabranjuje boravak na otoku i u gradu Korčuli 
Kataloncima i Sicilijancima, koji dolaze u ove krajeve u svrhu 
trgovine robljem; jedino mogu ostati jedan dan, da kupe sebi za 
hranu kruha, vina ili drugog živeža. Zabranu sadržanu u poglavlju 
141. treba shvatiti kao opću zabranu institucije ropstva na Korčuli. 
To se vidi iz zaključka velikog vijeća, kojim se, već u mletačko 
doba poslije g. 1420., knezu Pankraciju Zorzi dopušta izuzetno 
većinom od 52 glasa, a sa II protivnih, da može kupiti za svoju 
porabu dvije ili tri ropkinje patarenke iz Bosne i sastaviti o tome 
ugovor, jer one, koje već ima, jesu stare i beskorisne. Treba naro- 
čite dozvole, u prvo doba nove mletačke vlasti knezu, eksponentu 
te vlasti. Ovo je najbolji znak, da je ropstvo općenito zabranjeno. 
Knezu se to izuzetno dopušta, i to poslije rasprave u velikom vijeću, 
a pače ima i onih, koji glasuju protiv toga. Da je ta zabrana, sa- 
držana u poglavlju 141., izdana prije prosinca 1412., zaključujemo 
iz toga, što se u tom mjesecu te iste godine vodila sudbena istraga 
o Neretvancima, koji su donijeli šest ropkinja i jednog dječaka na 
prodaju i prodali ropkinje svaku za 16 dukata." Ali ni ta zabrana 
nije mogla ugušiti pokušaje trgovanja robljem kršćanskim i ne- 
kršćanskim. U sudbenim knjigama zabilježeno je nekoliko procesa 
protiv onih, koji su trgovali robljem, a zanimljiv je pokušaj u g. 
1418., da se proda jedan dječak Korčulanin; optuženici su se na 
raspravi branili, kako su mislili, da je taj dječak iz Krajine. Kad 
su pak ono Dubrovčani u kolovozu g. 1413. slali na Korčulu svoga 
kneza, naredili su mu između ostalog, neka nastoji, da se u onim 
vodama ne bi vršila prodaja robova ni ropkinja. Uza sve to, što 
su u to vrijeme Dubrovčani oštro nastupali protiv institucije rop- 
stva, vidimo, kako se jedan njihov funkcijonar usudio u travnju g. 
1415. Otimati čak djecu slobodnih roditelja. Jakov, kapetan Pe- 
lješca, oteo je i odveo iz Korčule jednu djevojčicu od 11 godina, 
plemićku kćerku, i jednog dječaka, kojeg je izmamio iz škole. Kor- 
čulanska je općina zahtijevala od njega, da vrati djevojčicu i dje- 
čaka, a kad on nije htio poslušti, javila je ona taj slučaj dubrovačkoj 


'? I donošenje je ove odredbe Mažuranić (Prinosi III p. 389.) krivo datirao 
pod godinom 1418. držeći, kao što smo već prije spomenuli, da je jedno dati- 
rano poglavlje u statutu ili zbirci reformacija ujedno datum i za slijedeća ne- 
datirana poglavlja; poglavlje r39. je datirano pod g. 1418., pak on dalje za 
čitav niz daljih poglavlja, među kojima je i ovo 141, drži, da su primljena 
god. 1418. 

vladi. Ova mu je odmah naredila, da vrati tu djecu i da se u roku 
od dva dana, po primitku pisma, odmah javi u Dubrovnik na oprav- 
danje; ujedno mu javljaju, da šalju u Korčulu posebnog kurira, da 
vidi, hoće li vratiti djecu. Po tom istom kuriru obavijestila je du- 
brovačka vlada korčulansku o poduzetim koracima. Jakov se nije 
pokorio naređenju niti je vratio djecu, te ga dubrovačka vlada 3. 
svibnja ponovo poziva, da se pokori i bezodvlačno dođe u Du- 
brovnik.?" 

Rob se u dokumentima naziva servus, a ropkinja serva, ali se 
istim imenom naziva i slobodna služinčad. O reguliranju njihove 
službe ima nekih odredaba u statutu, a pri stupanju u službu sklapao 
se ugovor. 


E. Agrarne prilike 


Na otoku Korčuli razlikujemo općinsko, crkveno, kneževsko 
i privatno zemljište. U doba vladanja knezova Zorzi dolazilo je 
često do sukoba između kneza i općine radi stanovitih zemalja. Knez 
je tvrdio, da pripadaju njemu, a općina je tvrdila, da pripadaju njoj. 
Tako je isto dolazilo do sukoba između privatnika i kneza radi nekih 
zemljišta. Pitanjem se o zemljištu bavi već ugovor sklopljen između 
Korčule i Marsilija Zorzi g. 1265. Iz njega se može razabrati, da su 
Korčulani već prije toga obrađivali kneževske zemlje.  Korčulani 
priznaju sada knezu sve kneževske zemlje, koje pripadaju knezu od 
starine, osim onih kneževskih zemalja, koje su oni sami obra- 
đivali do vremena od godine dana prije dolaska kneževa u 
Korčulu. Knez Marsilije priznaje sa svoje strane  Korčula- 
nima na isti način i njihove vlastite zemlje i kneževske zemlje, 
koje su obrađivali do gore označenog roka. Spominjali smo 
već prije, kako je knez Ivan Zorzi dolazio u sukob s korču- 
lanskom općinom i s pojedinim ljudima radi raznih pitanja; između 
ostalog izbio je sukob i radi zemljišta. U ugovoru od g. 1265. 
određena je bila knezu plaća, a prokuratori sv. Marka bili su 
nekom prigodom prije g. 1352. donijeli odluku, prema kojoj knez 
ne smije imati blago za pašu, ne smije sam za svoj račun obrađivati 
zemlju i ne smije se baviti trgovinom; umjesto toga određuje se 
knezu preko njegove plaće 200 libara. Jedna točka odluke veli, da 
se knez zadovolji zemljama i posjedima, koje ima i posjeduje 


22 O tom vidi Lettere e commissioni di Levante u dubrovačkom arhivu pod 
«datumima od 28. travnja i 3. svibnja g. I4I$. 

kao kneževske zemlje, a druge više ne kupuje niti stječe na bilo 
koji način, već neka pusti svojim podanicima, da ih stječu. Tu je 
odluku potvrdilo mletačko vijeće umoljenih. Kad je g. 1352. izbio 
sukob između kneza i Korčulana, pri njihovu izmirenju iste godine 
ti zaključeno, da se ima poštovati i ispunjavati odluka prokuratora 
sv. Marka. Knez Ivan ne bijaše se držao te odluke. On je hranio 
na ctoku oko 4000 glava životinja i živog blaga, i sad mu se po- 
stavio rok, u kojem treba izvesti to blago. Spor se vodio i oko 
školja, kojih ima na raznim mjestima oko otoka Korčule velik 
broj, i radi ostalih zemljišta. Knez je tvrdio, da ti otoci i zemljišta 
prema ugovoru od g. 1265. pripadaju njemu, a općina je tvrdila, da 
ih on ni njegovi predšasnici nijesu nikad držali ni posjedovali, te 
stoga pripadaju općini i pojedinim osobama. Mletački odbor, koji 
je proučavao taj čitav spor, stavio se na gledište Korčulana pozi- 
vajući se na nekadašnju odluku prokuratora sv. Marka i osporio 
knezu njegov zahtjev. Školji su i dalje ostali vlasništvo općine, 
koja ih je na javnoj dražbi davala u novčani zakup privatnim 
osobama. Dakako, i privatni su posjedi, na koje je aspirirao knez, 
ostali i dalje privatnim osobama, ali g. 1356. vidimo pri ponovnom 
sporu između Korčulana i kneza, da se vodi također borba oko nekih 
zemljišta, za koje tvrdi knez, da su kneževska, a neki građani tvrde, 
da ih oni od starine posjeduju. Kad je prestalo gospodstvo porodice 
Zorzi, ne čujemo više o svađama između kneza i općine i poje- 
dinaca radi zemljišta; jedino smo već prije, razlažući političke 
događaje, vidjeli, da su neke zemlje g. 1388. bile prijeporne i zato 
je izabran posebni odbor od 13 lica, koji je imao proučiti, koje baš 
zemlje pripadaju knezu. Vidjeli smo dalje, da su poslije Korčulani 
počeli smatrati kneževske zemlje kao općinske, a jer je vladanje 
porodice Zorzi ostalo u uspomeni Korčulana kao zlo i tiransko, 
počeli su oni držati, da su sve kneževske zemlje bile nekoć pri- 
vatnih osoba, pa njima tiranski oduzete. Stoga je korčulansko veliko 
vijeće zaključilo g. 1409., da se te zemlje razdijele, te je ta razdioba 
bila g. r4rr._ konačno i izvršena. No kad je Korčula bila došla 
Z. 1415. pod dubrovačku vlast, tad su Dubrovčani zahtijevali, da te 
zemlje, nazvane knežine, pripadnu opet knezu, koji je imao primati 
prihode iz njih. To je bio jedan od glavnih uzroka borbe Korčulana 
protiv Dubrovčana za vrijeme privremene vlasti nad Korčulom, o 
čemu smo vrlo opširno govorili već prije. Što je bilo dalje s kne- 
žinama poslije prestanka dubrovačke vlasti, nije nam dobro poznato, 

ali čini se, da su one i dalje ostale u rukama pojedinih osoba prema 
razdiobi od g. 1411. Inače, dok su postojale knežine kao kne- 
ževska imanja, knez ih nije obrađivao u svojoj režiji, već ih je davao 
drugima na obrađivanje. 

Kako rekosmo, imala je i općina odvajkada svojeg zemljišta. 
Ona je uvijek budno čuvala svoje zemljište i tražila, da se samo 
njoj daje prihod od zemljišta, a ne drugome, t. j. knezu. O tome 
jasno govori pogl. V. zbirke reformacije. Kako vidimo, i općina je 
davala svoje zemljište drugome na obrađivanje. No općinari su kat- 
kada također samovoljno okupirali općinsko zemljište, kao što je bio 
slučaj sa zemljama u Donjem Blatu te radi toga veliko vijeće 
13. rujna g. 1401. zabranjuje (poglavlje XLII. zbirke reformacije) 
uz prijetnju globe, da se odsada više nitko ne usudi obrađivati 
kakvu zemlju u tom polju. Ako to učini, platit će globu i izgulit 
će mu se loza. Osobitu je brigu vodila općina oko općinskih šuma 
i postavljala je posebne činovnike, gajare, koji su pazili nad 
gajevima.“' 

Kad su Korčulani g. 1300. dobili biskupa, udijelili su mu 
neka zemljišta. Razne crkve i bratovštine posjedovale su svojeg 
zemljišta, a razni pobožni ljudi ostavljali su zemljišta crkvi. Kasnije 
je donesen zaključak i uvršten u zbirku reformacija kao poglavlje 
XV., prema kojemu nitko ne smije ni zaviještati ni darivati 
nikakvoj crkvi nikakvo zemljište; ako tkogod usprkos tome daruje 
ili ostavi, to se poništava, a imanje pripada rodbini." Ne znamo, 
kad je ova odredba donesena, da li prije g. 1420. ili poslije. Sva- 


21. U ovoj ćemo se bilješci pozabaviti posebnim jednim slučajem. Kad je 
Korčula g. 1420. došla već pod mletačko gospodstvo, korčulanska općina je 
preko posebnih poslanika više puta u raznim stvarima intervenirala kod vlade 
u Mlecima. Tako jednom prilikom moli općina među ostalim mletačku vladu, 
da potvrdi listinu Ladislava Napuljca, koju je ovaj kralj bio izdao plemiću 
Luki Šimunovu iz Korčule i njegovu nasljedniku Kirijaku o nekim zemljama 
u korčulanskom distriktu. Mletačka vlada odgovara, da će se najprije infor- 
mirati o stvari i onda donijeti odluku. Nije nam jasno iz dokumenta, u ime 
čega je izdao kralj Ladislav listinu o tim zemljama. Možda je to bila darov- 
nica, kojom daruje zemlje na otoku Korčuli. To bi nam bio jedini dosad poznati 
primjer, da kralj dariva zemljišta na autonomnom teritoriju korčulanske općine. 
Valjda je to uistinu neobična stvar, pa se taj posjed darovan od kralja dovodio 
u sumnju, a sada se korčulanska općina, u kojoj plemstvo već vodi glavnu riječ, 
zauzima za svoga člana plemića. Moguće je, da ta listina znači i nešto drugo. 
Poznato nam je, da su pripadnici korčulanske općine mogli i u doba najšire 
autonomije apelirati u svojim parnicama na kralja. Može dakle biti, da ova 
listina sadržava konačnu kraljevu presudu u korist plemića Luke Šimunova i 
njegova nasljednika Kirijaka. (Dokument o ovom korčulanskom poslanstvu kod 
Ljubića: Listine VIII, p. 48—52.) 

kako znamo, da je još s. 1372. Dobra, kći pok. Nikolića i udovica 
Matka Draživojevića, ostavila crkvi neku zemlju. Spomenuta refor- 
macija bi ukinuta za mletačkog gospodstva 16. siječnja g. 1430. 
(poglavlje 149. zbirke reformacije), a pitanje je, da li se baš i prije 
poštovala. 

Prirodno je, da su seljaci svoje zemljište većinom sami obra- 
đivali. I ostali posjednici obrađivali su katkada zemlje u svojoj 
režiji, unajmljujući radnike, koji će im raditi za nadnicu ili ugo- 
vorenu neku svotu. Općina, knez, crkva i privatnici davali su 
također zemljište drugome na obrađivanje. Knez je po odluci 
prokuratora sv. Marka to i morao, jer nije smio sam obrađivati 
zemljište. Kad se zemljište davalo drugome na obrađivanje, s njime 
se sklapao o tome ugovor. Ovi su ugovori skroz privatno-pravne 
naravi. Kmetstva u nijednoj formi u Korčuli do g. 1420. nije bilo. 
Seljaci su bili potpuno slobodni ljudi. Zemljište su primali od 
drugog na obrađivanje ne samo seljaci već i plemići, svećenici i 
razni zanatlije. Stoka se također davala drugome na čuvanje i 
gojenje. Stoku su primali na odgoj samo pastiri, a i tu se sklapao 
ugovor. U statutu ima nekoliko odredaba o davanju zemljišta na 
obrađivanje i stoke na čuvanje, a u notarijalnim knjigama sačuvalo 
se dosta agrarnih ugovora, tako da smo dobro upućeni u agrarne 
prilike tadašnjeg vremena. Dati zemlju na obrađivanje zove se 
latinskim nazivom allocare ili dare ad platandum, dare ad labo- 
randum, dare ad pastinundum; onaj, koji obrađuje zemlju, naziva 
se laborator, a rjeđe colonus ili conductor; onaj, koji daje zemlju, 
jest locator. Davaju se na obrađivanje zemlje, koje treba tek iskrčiti 
i zasaditi vinogradom ili voćnjakom, ili pak skupa i s lozom i 
voćnjakom, već uređeni vinogradi, zapušteni vinogradi, oranice i 
vrtovi. 

Najprije ćemo govoriti o agrarnim ugovorima, koji se tiču 
privatnih zemljišta. To su vrlo raznovrsni ugovori. Zatim ćemo 
govoriti o općinskim, kneževskim i crkvenim zemljama. 


Agrarni ugovori o zasađivanju vinograda na iskrčenom 
zemljištu. Prvo ćemo se pozabaviti onom zemljom, koju treba 


22 Prema onome, što smo u odlomku o statutu govorili, datiranje Mažu- 
ranića i Strohala, koji vele, da se to zbilo g. 1426., ne mora biti točno (Ma- 
Žuranić: Prinosi I. p. 139; Strohal: Otkupno pravo kod starih Hrvata. Rad Jug. 
akademije 189. p. 36—37). 

iskrčiti. Prirodno je, da se zemlja, koju tek treba iskrčiti, daje uz 
povoljnije uvjete. Budući da je na Korčuli najvažnija grana zemljo- 
radnje bilo vinogradarstvo, to se najviše ugovora tiče baš toga. 
Najčešći je slučaj, kad se nekome da zemlja, da je iskrči i zasadi 
lozom, te se u ugovoru odredi rok, do kojeg je mora laborator 
iskrčiti i zasaditi, a poslije toga roka razdijele laborator i 
gospodar iskrčenu i zasađenu zemlju između sebe na polovicu 
tako, da svaki od njih postane potpuni vlasnik svoje polovice i od 
nje može činiti što hoće. Što je pak bilo s plodom, koji bi se dobio 
sa zemlje do izminuća roka? Tu se nije postupalo jednako. U nekim 
ugovorima ugovoreno je, da se četvrtina ili polovina ili petina 
ploda kroz to vrijeme dA gospodaru, a u nekim je ugovoreno, da 
čitav prihod kroz to vrijeme pripada laboratoru. U nekim se o tom 
ništa izričito ne kaže. Dakako ovaj običaj davanja zemlje na obra- 
đivanje imao je svojih modifikacija u pojedinim slučajevima, i u 
nekim ugovorima pobliže bi se specijalizirale neke okolnosti, a u 
drugim ne bi (na pr. na čiji se trošak krči zemlja). Tako na pr. ima 
slučajeva, gdje je određen stalni rok, kroz koji zemlja mora biti 
zasađena i iskrčena, ali se poslije ovog roka određuje još jedan 
drugi rok, kroz koji laborator i dalje obrađuje zemlju uz stanovite 
uvjete, a tek po izminuću toga drugog roka zemlja se dijeli na 
polovicu. Radi bolje ilustracije navest ćemo za ovaj slučaj neke 
primjere. Prema ugovoru od 15. veljače g. 1372. plemić Vidoš 
Prvošević dao je Pribilu Ratkoviću dva komada zemlje u polju 
Lumbarde, da ih zasadi lozom i voćkama u roku od osam godina; 
kroz to vrijeme ima Pribil davati Vidošu osminu prihoda, a nakon 
izminuća ovog roka Pribil mora obrađivati zemlju još tri godine i 
kroz to vrijeme davati četvrtinu, a tek tada, dakle nakon ri godina 
od sklapanja ugovora, ima se zemlja razdijeliti između njih na 
polovicu. Dobrica, kći pok. Vidoša Prvoševića, dala je 8. rujna 1388. 
Martinu Lukšiću zemlju, da je iskrči i zasadi u roku od šest godina 
i to toliko zemlje, koliko bude mogao, a poslije šest godina ima 
se zemlja razdijelii na polovicu; ipak ako se svidi Dobrici, Martin 
je dužan cjelokupnu iskrčenu zemlju obrađivati još za četiri godine. 
Plemić Antun Prvošević dao je Ig. siječnja 1409. Radiću Radetiću 
jednu zemlju, da je zasadi lozom u roku od pet godina, a zatim, 
da je obrađuje još dvije godine i kroz to vrijeme prima sve plodove 
sa te zemlje. Poslije toga drugog roka ima se zemlja između njih 
razdijeliti na polovicu. Radić je pak još dužan na svakom gonjaju 


272 


posaditi četiri noge maslina. Zanimljiva je slijedeća modifikacija. 
Bogdan Nikolić dao je 24. svibnja 1372. Božinu Deškoviću jedno 
zemljište u polju Lumbarde, da ga iskrči i zasadi lozom i voćkama 
u roku od sedam godina, Kroz prve dvije godine ne će Božin ništa 
davati Bogdanu, a kroz daljih pet godina četvrtinu prihoda. Na 
koncu roka zemlja će se podijeliti na polovicu. Spomenut ću još 
jednu modifikaciju. Imamo ugovor od 15. srpnja napisan između 
8. 1358. i 1361., kojim Vidoš Bogdišić daje kovaču Stojku četrnaest 
gonjaja zemlje u Gornjem Blatu, da ih iskrči i zasadi pod prijetnjom 
globe u roku od sedam godina; kroz to vrijeme davat će Stojko 
Vidošu četvrtinu, a nakon izminuća roka između njih će se raz- 
dijeliti za uvijek ta zemlja. Važna je sada slijedeća obaveza: Kad 
bude Stojko imao tri radnika i više, koji će mu raditi na zemljištu, 
tada mora Vidoš nadzirati taj rad za nagradu od dva groša i po 
dnevno, a ako Vidoš ne bude vršio tu svoju dužnost, morat će 
platiti globu od 12 groša, koja će ići u Stojkovu korist. 

Osim ovog najčešćeg slučaja diobe zemlje na polovicu između 
lokatora i laboratora i raznih njegovih modifikacija imamo 
najraznoličnijih vrsta agrarnih pogodaba, te ću ovdje navesti i te 
primjere, koji se dosta razlikuju od onih dosad spomenutih. 

Tako imamo nekada slučajeve, gdje laborator dobiva pri diobi 
još više od polovice za sebe. Ostoja Pribanić dao je 31. listopada 
Z. 1390. Maroju Tvrdoviću jednu zemlju, da je iskrči i zasadi u 
roku od četiri godine te podigne na niže jednu ogradu; poslije toga 
roka Maroje treba da dobije najprije četvrtinu gonjaja, a ostalo se 
mora razdijeliti na polovicu. Radoš Bogdanić iz Smokvice dao je 
31. prosinca 1395. Radaku Radoslaviću jednu zemlju, da je iskrči i 
obradi u roku od šest godina. Ako kroz to vrijeme rodi vina, Radak 
treba Radošu davati svake godine četvrti dio, a ako rodi žito, ne 
treba mu ništa dati od toga. Poslije šest godina Radak će dobiti 
najprije za sebe polovicu gonjaja, a ostatak će se razdijeliti 
između njih na polovicu. 

Dalje imamo primjera, gdje laborator dobiva doduše po 
izminuću roka polovicu, ali on posjeduje tu polovicu samo dok 
traje loza, a poslije dolazi opet i ta polovica u ruke prijašnjeg 
vlasnika. Nikola Prvoslavić dao je g. 1359. Petru Tolislaviću šest 
gonjaja nekog zemljišta u Blatu, da ga iskrči i zasadi vinovom lozom 
u roku od dvije godine, a za vrijeme trajanja toga roka od prihoda 
zemlje ima Petar davati Nikoli jednu četvrtinu; ako u tom odre- 

denom roku Petar ne obradi svih šest gonjaja, gubi sve, što je 
obradio, i sva zemlja pripada samo Nikoli. Ako svu zemlju iskrči 
i zasadi, tada poslije dvije godine, ona će se između dvije strane 
razdijeliti na polovicu. Ovaj je ugovor bio najprije ugovoren 5. stu- 
denoga, i tu je bilo određeno, da svatko postaje zauvijek potpuni 
gospodar te dobivene polovice; dakle Petar može svojom polovicom 
činiti, što hoće. Ali u notarijalnoj knjizi ovaj posljednji dio ugovora 
prekrižen je i dodana bilješka, u kojoj se veli, da se taj uvjet po- 
mištava po dogovoru stranaka, te je 7. studenoga sklopljen novi 
ugovor, u kojem su ostale sve ustanove onog prijašnjeg ugovora, ali 
je jedina promjena u tom, gdje se veli, da će Petar i njegovi na- 
sljednici ostati gospodari svoje polovice, dok bude na njoj loza; ako 
nestane vinograda, tada će ta polovica opet doći u Nikoline ruke, 
dotično njegovih nasljednika. U vezi s ovim spominje jedan ugovor 
od 18. svibnja 1360. (ili 1361.), kojim Frana, kći pok. Uroša Bra- 
tojevića i žena Lukše Mihojevića, pa Dragoslav Ratković, prema 
već naprijed određenoj pogodbi, dijele na polovicu zemljište, koje 
je Dragoslav iskrčio i zasadio, ali uz uvjet, da Dragoslav uživa 
svoju polovicu, dok bude na njoj vinograd. Ovdje imamo isti slučaj 
kao gore, te vidimo, da je bilo ugovora, gdje je diobom laborator po- 
stajao vlasnikom svoje polovice za vječna vremena, ali i takovih 
kao ova dva, gdje je laborator vlasnikom samo, dok vinograd traje. 

Stanovite sličnosti s time ima i idući ugovor. Plemić Marin 
Gojše iz Kotora kao opunomoćenik svoje žene Katarine, kćeri pok. 
Jurja Hranilovića, dao je 30. travnja 1391. plemiću Nikoli Zil- 
koviću jednu zemlju u Lumbardi, da je iskrči i zasadi iste godine 
te daje četvrti dio plodova Marinu, i to u gradu na svoj trošak; ako 
jednom loza propadne, čitava zemlja će ostati Marinu. Ovdje se ne 
dijeli zemlja, ali je laborator obrađuje, dok traje loza, dajući vlasniku 
stanoviti dio prihoda. 

Ima još i drugih slučajeva, gdje se daje zemlja na obrađivanje 
i određuje, da se plod ima dijeliti na ugovoreni način između 
lokatora i laboratora, a nema nikakve diobe zemljišta. 21. svibnja 
1338. (ili 1339.) dali su Rusko Bratohnin i njegova žena Gojanu 
Budislaviću zemlju, da je iskrči, zasadi i obrađuje pod uvjetom, da 
se plod zemlje dijeli na polovicu. O kakvoj diobi tu nema govora, 
ali nije u ovom ugovoru ni spomenuto, koliko on ima trajati, dok 
u idućem ugovoru izričito stoji, da traje na vječna vremena. To je 
ugovor od 22. kolovoza 1359., kojim je Vidoš Prvošević dao 

Bogdanu. Berkoviću i njegovu sinu Radosti neko zemljište u Žrnovu 
od šest gonjaja, da ga iskrče i zasade lozom u roku od šest godina, 
a oni se obvezuju, da će oni i njihovi nasljednici vječno obrađivati 
i davati polovicu svih prihoda Vidošu i njegovim nasljednicima. 
Kao svoju potporu za krčenje daje im Vidoš šest modija ječma. 
Osim ovog spomenutog zemljišta dava im Vidoš još jedan gonjaj, da 
ga iskrče i zasade u isto vrijeme uz iste uvjete, ali trošak za krčenje 
obvezuje se on sam snositi. Eto ovdje imamo u Korčuli, sudeći bar 
po sačuvanim izvorima, rijedak primjer za ovo doba, gdje se daje 
zemlja na obrađivanje za vječna vremena. Imamo dalje slučaj, 
gdje se točno određuje rok, kroz koji treba zemlju iskrčiti i zasaditi, 
i poslije toga, koliko vremena mora je obrađivati laborator dajući 
prihod gospodaru. Tako je 20. rujna 1390. žena Dobrica dala 
Marinu i Dobriću Hrankoviću zemlju, da je iskrče. Tu zemlju 
treba zasaditi u roku od pet godina lozom i voćkama; po izminuću 
toga roka i nadalje će je obrađivati za vrijeme od tri godine dajući 
četvrtinu prihoda gospodarici. 

Kako vidimo, bilo je raznolikih vrsta agrarnih ugovora za 
krčenje i zasađivanje vinograda. Navest ćemo još dva primjera, 
koji će tu raznolikost još više dokumentirati. Luka i Pavao Go- 
točić obvezali su se I2. travnja 1391. plemiću Marinu Gojše iz 
Kotora, da će iskrčiti gonjaj i po zemlje u Lumbardi i zasaditi ga 
kroz prve dvije godine lubenicama ili kojim drugim plodom, i to 
polovicu ove godine, a polovicu druge godine; od plodova imaju 
dati polovicu Maroju. Treće godine zemlju moraju zasaditi lozom 
i lubenicama, a plod će se također i nadalje dijeliti na polovicu. 
Maroje daje za njihov trud odmah sada još šest perpera, a posuđuje 
im dva perpera, koja treba da mu vrate nastajnog ljeta. Ukoliko 
iskrče manje ili više od gonjaja i po, platit će im razmjerno k tome. 
21. kolovoza 1412. zasadio je Marin Mihojević Vitu Radomiliću 
jednu zemlju u Banji, a Vit mu je u ime nagrade darovao zauvijek 
jedan gonjaj zemlje, koja se nalazi u Podvasju. 

U gotovo svakom agrarnom ugovoru određene su stanovite 
sankcije protiv onoga, koji ne ispuni ugovor. 'Te su sankcije bile 
većinom globe, ali su dirale katkad i samu bit ugovora, osobito onda, 
kad se zemlja nije iskrčila ni zasadila u određenom roku. Već smo 
gore naveli jedan ugovor, koji određuje, ako laborator u određenom 
roku ne obradi svih šest gonjaja zemlje, gubi sve, što je obradio, i 
sva zemlja pripada jedino gospodaru. U listopadu g. 1359. neka 

Bilosiava daje nekom Marku jedno zemljište, koje ovaj mora iskrčiti 
i zasaditi u roku od tri godine, a po izminuću roka ima se zemlja 
razdijeliti na pola; ako Marko u određenom roku ne iskrči i ne 
zasadi svu određenu zemlju, sva će zemlja ostati samo Biloslavi. 
Imamo pak i takvih slučajeva, gdje se određuje, ako laborator i 
ne iskrči svu zemlju, ipak se po izminuću roka zemlja razdijeli na 
pola, ali tako, da iskrčena polovica pripadne vlasniku, a ona još 
potpuno neiskrčena laboratoru. 


Agrarni ugovori o obnavljanju starih vinograda, Imamo ne- 
koliko primjera ugovora o obnavljanju starog propalog vinograda. 
Tako Marin Gojše iz Kotora i njegova žena Katarina dali su 
22. studenoga 1388. Ratku Radiniću jedan stari vinograd u Žrnovu, 
da ga obnovi i ponovno iskrči; njima mora davati polovinu svih 
plodova vinograda i plodova ostalih stabala, koje se sada nalaze u 
vinogradu, i to donositi u grad. Ako pak vinograd ili dio _vino- 
grada po drugi put iskrči, treba njemu dati četvrti dio ploda 
»ad morem comitatus in civitate«. Ako vinograd ostane pust, zemlja 
ima ostati Marinu i njegovoj ženi, dotično njihovim nasljednicima 
»semper ad consuetudinem comitatus«. Vidjet ćemo niže, da je 
knez (comes) primao obično četvrtinu od svojih zemljišta, koje je 
davao drugima na obrađivanje. Zanimljiv je i agrarni ugovor od 
3. svibnja g. 1359. Jura, kći pok. Vidoša Blagovića i žena Miloša 
sina Prvoša Dubrovčanina, i Radoslav Kvalić Korčulanin, zajed- 
nički vlasnici nekog zemljišta u Lumbardi, dali su braći Božiću i 
Juroju Kvaliću to zemljište na obrađivanje; jedan je dio toga zem- 
ljišta vinograd, a jedan dio treba tek iskrčiti. Božić i Juroje moraju 
u roku od četiri godine popravljati vinograd i uzdržavati, a ono 
neiskrčeno zemljište moraju  iskrčiti i nasaditi lozom. Kroz to 
vrijeme od četiri godine sve prihode i plodove imaju primati jedino 
Božić i Juroje. Što će biti s tim zemljištem poslije izminuća ovog 
roka, zasad se stalno ništa ne određuje, već se ostavljaju dvije 
alternative: ako se stranke slože, imaju Juroje i Božić i nadalje 
obrađivati to zemljište, a od prihoda davati četvrtinu Juri i Ra- 
doslavu, ili će se pak zemljište razdijeliti na pola, i svaka će strana 
postati potpunim gospodarom te svoje polovine. 


Agrarni ugovori o zasađivanju voćaka. Vidjeli smo, kako se u 


nekim ugovorima o zasađivanju vinograda nalaze neki uvjeti, da se 

u vinogradu zasadi ponešto voćaka. U notarijalnim knjigama naišli 
smo na dva primjera, gdje se baš radi o zasađivanju voćnjaka kao 
takvih. 6. prosinca 1376. don Berizije Marinić dao je Radinu 
Radoslaviću neku svoju zemlju u lumbarskom polju, da je zasadi 
dunjama, praskvama, Šipcima, smokvama i drugim voćkama i 
s nekoliko odrina loze u roku od jedne godine, a Radin će i njegovi 
potomci uživati tu zemlju, dok potraju stabla, dajući svake godine 
don Beriziju četvrtinu od svih plodova. Ovamo donekle ide i 
idući ugovor. Dobra Nikolić, ud. Marka Draživojevića iz Korčule, 
dala je rr. travnja 1372. kovaču Stojku i njegovim nasljednicima 
jednu zemlju u polju Lumbarde na obrađivanje za vrijeme od 
trideset godina. Kroz to je vrijeme dužan Stojko zemlju obrađivati 
i zasaditi voćkama, a od prihoda će Stojko davati Dobri i njezinim 
nasljednicima četvrtinu uz izuzetak triju noga smokava, od kojih 
treba davati polovicu. Po izminuću roka sva zemlja ostaje Dobri ili 
njezinim nasljednicima. 


Agrarni ugoveri o vrtovima. Bilježimo ovdje i agrarne ugo- 
vore o vrtovima, na koje smo naišli u notarijalnim knjigama. Prema 
ugovoru od 16. ožujka 1375. laborator daje gospodaru trećinu 
ploda. Imamo dalje ugovor od 24. srpnja 1395., prema kojemu 
laborator daje gospodaru polovicu plodova. Ako li pak zasije vrt 
žitom, a gospodar dA sjeme, dat će mu polovicu žita; ako sam posije 
svojim žitom, dat će gospodaru trećinu. 12. kolovoza 1339. (ili 
1338.2) Ivan Jakšov dao je Vidošu Kanteriću jedno mjesto, da na 
njemu sagradi kuću pod uvjetom, da Vidoš mora zauvijek stanovati 
u toj kući i obrađivati dva vrta kraj nje, ograditi ih trnjem i 
urediti lozu, koja se nalazi u tom vrtu. Od plodova vrta dobit će 
Vidoš polovicu, a on se još obvezuje, da će čuvati Ivanovu kuću u 
Blatu i stvari, koje se nalaze u njoj. Ako Vidoš ostane bez poto- 
maka, njegova kuća ima pripasti Ivanu i njegovim potomcima, a 
oni će biti obvezani, da dadu jedan perper za Vidoševu dušu. 

Agrarni ugovori o obrađivanju gotovih vinograda. Pri da- 
vanju gotovih vinograda na obrađivanje, prema sačuvanim ugovo- 
rima, gospodar je dobivao uglavnom polovinu ploda. Ima ugovora, 
koji te uvjete u nekoliko modificiraju ili nadopunjuju. 


Agrarni ugovori o zemljama zasijanim žitaricama. Vidjeli smo 
već dosad pojedine primjere, gdje se žito katkad sijalo na iskrčenim 

zemljištima određenim za zasađivanje vinograda i u vrtovima. 
Žito se inače sijalo na oranici, koja je već odavno služila u tu svrhu; 
ali su se stvarali također lazovi i pasike krčenjem ili paljenjem 
niske šume, pa se na njima sijalo žito. Naišao sam na dva slučaja 
u arhivskim knjigama, gdje laborator od zemlje oranice daje vlasniku . 
četvrtinu prihoda. Isto sam tako naišao na slučaj, gdje se od pasike 
daje četvrtina od prihoda gospodaru. Dalje sam našao zabilježen 
slučaj, gdje laborator daje treći dio ječma dobivenog na pasici i u 
vrtu. Iz zapisnika jedne parnice, vođene 5. svibnja 1399., vidimo 
slučaj, da se između vlasnika i laboratora plemića dijelio plod žita 
na pola, ali isključivši prije toga dio, koji pripada laboratorovim 
oračima. Sve te dosad nabrojene primjere našao sam u sudbenim 
knjigama, a sada ću spomenuti jedan zanimljivi ugovor od 15. ve- 
ljače g. 1395. zabilježen u notarijalnoj knjizi.  Vidoš Radoslavić 
sklopio je ugovor s Marinom Zaninovićem, Stanojem Jurgijevićem, 
s Nikšom i Antićem Prvoševićem, prema kojemu on i ta četvorica 
imaju skupa na školju Projezdu, njegovu posjedu, zasijati sedam i 
po modija ječma. Od onog, što rodi, Vidoš će dobivati peti dio za 
svoj trud i jedan dio u ime dohotka (pro terratico). Ako koji od 
spomenutih zaostane u poslu, dat će ipak Vidošu onoliko, koliko 
i oni, koji će prema ugovoru raditi točno. 

Imamo dalje jedan ugovor o zajedničkom obrađivanju zemlje. 
Ivan Peruzović i Jakov Bogdanić stvorili su društvo za oranje i 
sijanje, i to za vrijeme od jedne godine. Ivan će dati četiri vola, a 
Jakov tri. Jakov se obvezuje, da će sve svoje zemlje dati za njihov 
zajednički rad, a da pri tom ne će zahtijevati uobičajeni dohodak 
(terraticum). Jakov će sudjelovati s jednim slugom i s trećinom 
sjemenja, a Ivan sa dva sluge i s dvije trećine sjemenja. Od onog, 
što rodi, Ivan će imati dvije trećine, a Jakov jednu trećinu. Jakov 
je primio od Ivana osam perpera, koje mu se obvezuje vratiti, kad 
prestane njihovo društvo. 


Jedan agrarni ugovor o raznim vrstama zemlje. Juraj Bogdi- 
ćević iz Čare sklopio je ugovor s majstorom Hranićem Dragoševićem 
iz Čare, prema kome se Juraj obvezuje za vrijeme od deset godina, 
da će obrađivati sve Hranićeve zemlje, vinograde i vrtove u čarskom 
distriktu i od svih plodova dobivat će polovicu, a polovicu Hranić, 
Juraj se još obvezuje, da će na Hranićevu zemljištu, zgodnom za 
krčenje, svake godine iskrčiti jedan gonjaj. Od svega onog zemljišta, 

što ga iskrči u roku od deset godina, uživat će Juraj polovicu svih 
plodova kroz to vrijeme, a Hranić mu je dužan dati još k tome za 
svaki iskrčeni gonjaj pet perpera. 

Zalog zemljišta. Vrlo je zanimljivo davanje zemljišta u zalog. 
Obrađivanje zemljišta u zalogu također je jedna forma agrarnog go- 
spodarenja, pa moramo i to spomenuti. Često su pojedini posjednici 
zemalja posuđivali od drugih ljudi novaca, a kao zalog, da će dug 
vratiti, bila je njihova zemlja. Ako su zemlju sami obrađivali, 
morali su davati stanoviti dio prihoda zemlje (obično polovicu) 
svome vjerovniku. Imamo i primjera, gdje se ugovara: ako dužnik 
ne bude obrađivao zemlju, onda ima pravo, da je obrađuje vje- 
rovnik i pobira s nje sve plodove. Dakako, ako dužnik ne bi vratio 
u određenom roku svoj dug, zemlja je pripala onda vjerovniku. 

Najam zemljišta. Zemljište se i unajmljivalo uz novčanu 
naknadu. Imamo o tome jedan ugovor od 25. ožujka 1390. Radić 
Sekalina i njegova žena Marija unajmili su majstoru Ivanu, klesaru, 
jedan vinograd i zemljište u Lumbardi, a on će im davati svake 
godine dva perpera; isto tako pod istim uvjetima unajmili su mu 
jedan vinograd u Gornjem Blatu. 

Davanje volova za oranje. Imamo ugovor od 23. veljače 1363., 
kojim Žunjoje Papić daje Dekoju Nesuškoviću dva vola za oranje, 
da s njima obrađuje zemlju uz neke uvjete, dakako i uz dio dobitka. 
Iz zapisnika jedne parnice vođene 8. prosinca 1400. saznajemo za 
isti slučaj s jednim volom. 

Obrađivanje zemlje sa strane pastira. O pastirima i stočarstvu 
govorit ćemo nešto niže. Sad ćemo samo nešto o njima spomenuti, 
ukoliko je u vezi sa zemljoradnjom. Stoka je obično pasla na općin- 
skom zemljištu, a na obrađenoj se zemlji nije smjela držati. Tek 
31. siječnja g. 1403. stvoren je zaključak, koji je ušao u zbirku 
reformacija kao poglavlje 53., da svaki gospodar stoke može držati 
životinje na svojim zemljama kroz mjesec svibanj i lipanj. Dalje 
ova odredba određuje, da pastiri u službi tih gospodara mogu 
obrađivati polovicu takve zemlje, na kojoj drže kroz ta dva mjeseca 
stoku, dajući gospodaru četvrti dio prihoda. 

Općinsko zemljište. Općina je imala uz neobrađeno zemljište 
(šume i slično) također svojih njiva i vinograda. Te je zemlje davala 
na obrađivanje privatnicima i s njima sklapala agrarne ugovore. Po 
onim agrarnim ugovorima, koji su došli do nas (u općinskim spisima 
korčulanskog arhiva), vidi se, da su laboratori davali općini od 

njiva i vinograda obično četvrti dio plodova. No općina je davala 
također privatnicima neiskrčeno i zapušteno zemljište, da ga iskrče. 
Osobito je bilo u običaju pravljenje lazova krčenjem ili paljenjem, 
a na tom se zemljištu onda sijalo žito, od kojega su morali privatnici 
davati općini šesti dio (pogl. IV. zbirke ref.). To isto vrijedi za 
zemljište, na kojem se već dulje nije sijalo.  Davalo se također 
zemljište, da se iskrči i na njemu zasadi loza. Tako općina daje 
26. srpnja u jednoj godini između 1358. i 1361. Dobroslavu Žunje- 
viću i Radoslavu Mariniću čitav školj Pržnik Veliki, da na njemu 
iskrče i zasade lozom 80 gonjaja u roku od šest godina, a kad na tom 
zemljištu urede vinograd, davat će od njega šesti dio općini i uživat 
će ga tako sve dok traje loza. Ljudi, koji su pobirali općinsko žito 
ili vino, zvali su se latinski collectores bladi, dotično collectores 
vini comunis. Ima slučajeva, gdje je općina davala zemljište uz 
mnogo povoljnije uvjete ili iz stanovitih uzroka čak i badava. 
Tako je na pr. veliko vijeće 17. prosinca 1402. dalo Perfku Braj- 
koviću jedan gonjaj i po zemlje kraj crkve sv. Ivana u Lumbardi, 
da na njoj sagradi kuću i napravi vrtove, a on, dotično njegovi 
nasljednici, davat će općini za sve to na dan Božića jednu kokoš 
»et unam placentulam«. 23. svibnja 1399. dalo je veliko vijeće: 
Cvitanu. Jaroniću i njegovu zetu Dabižilu, majstorima drvodjelcima, 
jedno zemljište na Otoku, uz pristanak male braće, u potpunu vla- 
snost u svrhu, da ga iskrče i urede na njemu vrt ili vinograd; ali je 
ovo vijeće učinilo pod uvjetom, da se rečena dvojica nastane u 
gradu Korčuli, u nastojanju dakle, da se pomnoži stanovništvo 
grada. Kad je pak proteklo nekoliko vremena, a još se ne bijahu 
naselili u gradu Korčuli, veliko ih vijeće na to opominje i prijeti, 
da će im oduzeti zemljište. i 
Inače su se općinski školji davali u najam privatnicima za 
nekoliko godina, i to na javnoj dražbi onima, koji bi najviše 
ponudili. j 
Kneževske zemlje. S pitanjem kneževskih zemalja dosta smo 
se dosad zabavili u više navrata, izlažući političke događaje, i u 
početku ovog odlomka. Sad ćemo ponovo istaknuti samo to, da 
knez za trajanja svoje vlasti nije obrađivao zemlje u svojoj režiji, 
već ju je davao drugima na obrađivanje i pri tome dakako sklapao 
s njima agrarne ugovore. Iz onih sačuvanih proizlazi, da je labo- 
rator davao četvrti dio prihoda knezu, pa i onda, kad bi trebalo 
da tek iskrči i zasadi zemlju. Ipak imamo jedan ugovor od 

9. prosinca 1376., prema kojem »colonus« daje polovicu prihoda, 
a ima držati zemlju, sve dok potraje loza. 

Crkvene zemlje. Crkve i bratovštine davale su također svoje 
zemljište drugima na obrađivanje, sklapajući agrarne ugovore. 
Sačuvan je jedan takav ugovor od 28. siječnja 1391., kojim bra- 
tovština Svih svetih u gradu daje jednu svoju zemlju u Lumbardi 
Radincu Radoslaviću, da je iskrči i zasadi u roku od četiri godine; 
poslije četiri godine zemlja će se između njih razdijeliti na pola, i 
od svoje polovice mogu Radinac i njegovi nasljednici činiti, što 
hoće, naime mogu je prodati ili založiti; moraju ipak dobro 
obrađivati nadalje i svoju polovicu i onu bratovštine, te bratov- 
tina mora dobiti uvijek četvrti dio svih prihoda. Crkva i 
bratovštine prodavale su također svoja imanja, osobito kad je 
trebalo novaca za crkvene potrebe. 

* 


Agrarni ugovori na otoku Korčuli, kako smo se iz dosa- 
dašnjeg izlaganja mogli uvjeriti, bili su dakle potpuno slobodni 
ugovori između dviju stranaka. Ima čak jedan slučaj, gdje je neki 
Radić, sin jednoga Stonjanina, dobio zauvijek na uživanje kne- 
ževsku zemlju, koju je iskrčio i zasadio i onda davao četvrtinu 
knezu. Taj je Radić 19. siječnja 1372. tu zemlju, s obvezom 
davanja četvrtine knezu, prodao plemiću Marinu Kerkjanovu. 
Iz toga zaključujemo, da je laborator, uživajući zemlju i postavši 
tako reći neke vrste sudionikom njezinim, mogao to pravo svoje 
na zemlju ili sudioništvo prodati drugome. To isto zaključujemo 
iz zapisnika jedne parnice, koja se vodila u doba kneza Ciprijana 
(rujna mjeseca). U toj parnici radi se o zemlji, od koje je davao 
laborator trećinu prihoda vlasniku. Sačuvan je i jedan primjer 
potzakupa zemlje. 26. veljače 1390. daje postolar Ilija Mihojević 
majstoru Ivanu iz Vienne, kamenaru, na obrađivanje jednu zemlju 
u Prizni u lumbarskom polju. To je zapravo kneževska zemlja, 
koju je Ilija Mihojević primio od kneza, a sad je daje Ivanu iz 
Vienne na obrađivanje, i to za vrijeme od šest godina. Prema 
odredbi ugovora dobivat će Ivan kroz to vrijeme polovicu prihoda 
za sebe, četvrtinu će davati Iliji, a četvrtinu knezu; berbu pak 
vršit će lično Ilija. U ovom slučaju vidimo, da je Ilija bio dužan 
prema običaju davati knezu četvrti dio prihoda, ali ne hoteći sam 
obrađivati zemlju, daje je drugom, pri čemu dakako knez nije ni 
malo oštećen dobivajući i dalje njemu pripadajući dio. Ovo je 

jedini slučaj potzakupa, na koji sam se u sačuvanim dokumentima 
namjerio, ali je vjerojatno, da je i takav način obrađivanja bio u 
običaju. 

Agrarni se ugovori nijesu uvijek ispunjavali točno, pa imamo 
primjera u kriminalnim sudbenim knjigama korčulanskoga arhiva, 
gdje jedna stranka tuži drugu radi neispunjenja preuzetih obaveza. 
Prema odredbama poglavlja 76. nove redakcije statuta i pogl. 7. 
zbirke reformacija onaj laborator, koji je slabo obrađivao vino- 
grad, plaćao je globu od pet perpera, koja se dijelila na pola 
između općine i vlasnika vinograda, i k tome je morao vlasniku 
nadoknaditi štetu. Dalje prema pogl. 115. zbirke reformacija onaj 
laborator, koji nije uopće obrađivao vinograd, gubio je svu pripa- 
dajuću mu polovicu prihoda na korist općine; ako ni ubuduće ne 
bude radio, općina može odrediti, da se drugom licu preda vinograd 
na obrađivanje. > 


F. Stočarstvo 


Vrlo je važna grana privrede bilo stočarstvo, i u toj je grani 
otok mogao sigurno podmiriti svoje potrebe kao i u vinu, dok je 
žito morao uvoziti. U statutu i u njegovim: reformacijama ima 
mnogo poglavlja, koje reguliraju tu privrednu granu. Vlasnici su 
stoke sklapali s pojedinim pastirima ili čelnicima, nadstojnicima 
pastira, ugovore radi držanja stoke. Pastir ili čelnik primio bi 
stanoviti broj glava, da ih pase uz stanovite uvjete; odnošaj se 
između njih nazivao »conpagnia«. U notarijalnim knjigama imamo 
nekoliko ugovora o držanju stoke, ali su se ugovori sklapali i 
usmeno. Ugovori su određivali pojedinosti, ali su se morali držati 
nekih pravila određenih u statutu, te su i gospodar i pastir bivali 
kažnjeni, ako se nijesu držali njih. Gospodar nije smio pastiru 
oprostiti stanovite prekršaje, niti mu davati većih olakšica ni po- 
voljnijih uvjeta, koji bi se protivili statutu. U sporovima između 
gospodara i pastira, prema odredbama statuta, u nekim se sluča- 
jevima vjerovalo zakletvi gospodara bez ikakvih ostalih dokaza 
i svjedoka, a u nekim je trebalo potvrde svjedoka. 

Odnošaje između gospodara i pastira naročito određuju 
poglavlja 142. i 144. novije redakcije statuta. Odredba pogl. 142. 
primljena je 31. siječnja 1403., a u njemu se određuje, da svi računi u 
pogledu životinja između gospodara i pastira treba da se obračunaju 
u roku od jedne godine dana, poslije nego se razriješilo društvo 
između njih; inače poslije toga roka nema pastir _ ni za što odgo- 

varati gospodaru, izuzevši, ako je postojala kakova zapreka, koja je 
priječila, da se izvrši obračun u propisanom roku. 

Po svemu se čini, da se ugovor između gospodara i pastira 
sklapao na neodređeno vrijeme s pravom otkaza sa strane jednog 
ili drugog. Poglavlje 144., koje sadržava zaključak od 22. kolovoza 
1417., određuje, da pri sklapanju ugovora gospodar i pastir »statim 
inter se teneatur facere teseram et facta tessera, quod maior pars 
ipsius debet remanere apud patronum, seu patronos«. Prema običaju, 
koji je vladao, otkaz je imao uslijediti u doba striženja blaga, a 
taj je običaj postao kasnije, valjda tek u mletačko doba, zakonom 
time, što je stvoren o tom zaključak u velikom vijeću, i taj za- 
ključak ušao je kao pogl. 152. zbirke reformacije; dalje se u tom 
poglavlju veli, ako pastir u to vrijeme nije otkazao gospodaru, 
mora služiti još za čitavu godinu, a isto tako, ako gospodar nije 
otkazao pastiru, mora ga još godinu dana zadržati u službi i ne 
smije ga otpustiti. Treba se upoznati još sa daljim odredbama 
pogl. 144. statuta, koje su donesene g. 1417. Ako je dakle u uobi- 
čajeno vrijeme uslijedio otkaz, tad je društvo prestalo danom Ig. 
kolovoza; ipak, ostalo društvo ili se razriješilo, pastir je morao 
toga dana načiniti obračun s gospodarom. Kad se obračun nije 
mogao načiniti u jedan dan, onda prema gore spomenutoj odredbi 
142. poglavlja statuta, ako je društvo razriješeno, taj se obračun 
ima izvršiti najkasnije u roku od godine dana. U slučaju da se 
društvo razriješi, dužan je pastir pasti blago još za osam dana, 
Svaku izgubljenu životinju imao je nadoknaditi dvjema mladima 
ili platiti za nju osam groša. Ako je pastir imao kakav dug prema 
gospodaru, onda ga za vrijeme trajanja društva gospodar nije smio 
prisiliti, da mu vrati; ali ako za vrijeme od osam dana poslije 
Velike Gospe, t. j. poslije osam dana od prestanka društva, pastir 
nije platio dug, morao je on na zahtjev gospodara i dalje čuvati 
njegovo blago. Poglavlje 96. zbirke reformacije izričito veli, da 
pastir ne smije predati blago natrag gospodaru, ako nije platio dug. 

U statutu ima odredaba glede stanova stoke ili, kako ih statut 
naziva, simiacum, što je polatinjeni oblik hrvatske riječi zimjak. 
Ako netko zapali zimjak, a ne nađe se krivac, onda plaća štetu 
čitavo selo (pogl. 22. zbirke reformacija). Za stanove stoke dolaze 
također nazivi cossarum i mandria, ' 

Stoka je pojedinog sela smjela pasti jedino u granicama svoga 
sela. Unutar područja sela slobodno se paslo na općinskom zem- 

ljištu. Dakako bilo je općinskih zemljišta, na kojima je bila naročito 
zabranjena paša, a na nekim samo ograničeno dozvoljena i uz 
stanovite uvjete. "Tako na pr. u području pred gradom smjela je 
pasti samo stoka određena za klaonicu. Osobito je općina pazila, 
da ne bi stoka pasla u ograđenim gajevima, kojih je bilo više na 
otoku. Pudari su pak imali paziti, da stoka ne prijeđe u polja i 
vinograde. Unatoč novčanim globama za te prekršaje iz sačuvanih 
tužaba pudara u korčulanskom arhivu vidi se, da su ti prekršaji 
bili vrlo česti. Od stoke je bilo najviše ovaca i koza, ali i dosta 
krava i volova, koji su se naročito upotrebljavali za oranje, ai 
konja je bilo mnogo više nego danas. Spominju se dakako i 
magarci. Za pse se određuje, da od dana sv. Ilije pa do svršetka 
jematve stoje privezani (pogl. 92. statuta), a predviđene su kazne 
za vlasnike pasa, koji bi naškodili drugim životinjama. 

Poglavlje 128. zbirke reformacija regulira pitanje paše stra- 
naca. Izričito se zabranjuje pasti blago strancima na nekim polo- 
Žžajima, dok se na drugim dopušta uz prethodnu dozvolu vlade. 

Pastiri se hrvatskim jezikom nazivaju i bravari (bravarius). 
Poglavljem se 84. zabranjuje polščicima, pudarima i čelnicima, da 
ne smiju primati nikakvih darova (životinja, vune) od pastira; to 
je bilo upereno protiv korupcije u svrhu, da prije spomenuti pra- 
vedno i savjesno vrše svoju dužnost. 

Koliko su Korčulani držali do ove privredne grane, vidi se 
također iz vrlo oštrih kazna za one, koji bi oštetili životinju. Tko 
hotimično ubije tuđeg konja ili ga tako rani, da ne može više raditi, 
ima se objesiti na vješala ; tako usmrtiti. Volove su manje cijenili, 
jer poglavlje 87. statuta određuje: tko hotimično ubije ili rani 
tuđeg vola, ima mu se odsjeći desna ruka, za dva vola odsiječe se 
desna ruka i noga, a tek za tri vola krivca objese. Za krave i ma- 
garce iste su odredbe kao i za vole. Selo, gdje se dogodio zločin, 
mora pronaći krivca, a ako se to ne dogodi, odštetu plaća vlasniku 
čitavo selo. 


G. Šumarstvo 


Otok je Korčula i sada dosta šumovit, a još više je bio u 
starije vrijeme. Ta radi svoje šumovitosti vjerojatno je i prozvan 
u starom vijeku od Grka Korkyra Melaina. U srednjem su vijeku 
šume bile u Korčuli od velike gospodarske važnosti, a takve su 
ostale i do dana današnjega. Nije dakle čudo, ako se u statutu i 
zbirci reformacija posvećuje prilična pažnja šumama. Posebnim 

ustanovama statuta dopušteno je bilo, da se siječe i'izgori niska šuma, 
privatna i općinska, u svrhu, da se naprave lazine za sijanje Žitarica. 
Od prihoda lazina, nastalih na općinskom zemljištu, općina je de- 
bivala šesti dio. Naravno je, da se niska šuma krčila i za prav- 
ljenje vinograda. Ali zato poglavlje 84. zbirke reformacija strogo 
zabranjuje, da se pali borova šuma. Općina je dopuštala sječu šuma 
u svrhu nabave građevnog i gorivog drva i pravljenja pakline, ali 
ta sječa nije bila potpuno slobodna, već su za to važili posebni 
propisi. Stanovnik otoka Korčule mogao je sjeći dozvolom vlade. 
Odredbe o sječi drva sa strane stranaca donekle su se mijenjale. 
Prema pogl. rro. nove redakcije statuta stranac je morao dobiti 
dozvolu od velikog vijeća, ako je htio sjeći debelo drvo za građu; 
ako je htio samo kupiti građevno drvo na Korčuli, trebalo je, da 
mu za to dA vlada dozvolu dogovorno s vijećnicima, koji se nalaze 
u gradu; ako je pak htio sjeći gorivo drvo, dozvolu je davala samo 
vlada. Prema pogl. 200. zbirke reformacija zbila se kasnije neka 
promjena, jer za sječu bilo koje vrste drveta morao je stranac 
dobiti dozvolu od velikog vijeća. Ako je stanovnik Korčule i stranac 
htio izvesti drvo, morao je dobiti dozvolu i od carinika, jer su za 
izvoz drveta i domaći i strani plaćali carinu. Stranac je prema 
poglavlju 199. zbirke reformacija plaćao za jednu barku »porta- 
turae centum sextariorum sive modiorum salis« jedan dukat (ako 
je barka bila veća ili manja, razmjerno tome), a stanovnik Korčule 
dvanaesti dio prodajne cijene. Strogo se pazilo na to, da stranac 
ne bi sjekao šumu bez dozvole. U tom se slučaju kažnjavao, a isto 
tako Korčulanin, koji bi ga u tom pomagao. Na oruđe stranca 
morao se utisnuti općinski pečat, a svaki je otočanin imao pravo 
zaplijeniti prema pogl. 93. zbirke reformacija oružje bez pečata. 
Pogl. 200. zbirke reformacija određuje, da svaka vlada u početku 
svoje službe treba u svakom selu postaviti po četiri činovnika, koji 
će paziti, da se vrše odredbe statuta u pogledu eksploatacije sa 
strane stranaca. Sve ono, što smo dosad spomenuli o sječi drva, 
ne vrijedi za ona stabla, od kojih se dobiva paklina. Njihov je 
izvoz bio uopće zabranjen, a postojale su posebne odredbe o prav- 
ljenju pakline. Paklina se mogla praviti jedino od sredine mjeseca 
srpnja do sredine mjeseca kolovoza, dakle samo jedan mjesec u 
godini, ali stabla za pravljenje pakline nijesu se smjela sjeći u 
šumama kraj mora. Spomenuli smo razne odredbe statuta i zbirke 
reformacija o Šumarstvu i drvarstvu, ali je teško reći, da li su sve 

eve odredbe donesene prije 1420. Sve ovo ipak sačinjava jednu 
cjelinu, a konačna redakcija statuta i zbirke reformacija bila je 
gotova i onako već oko polovice XV. stoljeća. Svakako također iz 
drugih izvora saznajemo, da su u ovom razdoblju do g. 1420. stranci 
morali dobiti dozvolu za sječu šume u korčulanskim šumama i da se 
niska Suma palila u svrhu pravljenja lazina, te općina od žitarica 
zasijanih na općinskim lazinama dobivala šesti dio. 

Na raznim su mjestima otoka postojali posebni gajevi, kojima 
se posvećivala naročita pažnja. 'Tu se nije smjela sjeći šuma niti pasti 
stoka, a postavljali su se i razni činovnici nazvani gajari, koji su se 
brinuli oko toga. 


H. Obrt, trgovina, pomorstvo i odnosi s ostalim zemljama 


Stanovništvo je otoka živjelo, kako vidjesmo, ponajviše od 
obrađivanja zemlje i to naročito vinogradarstva, pa stočarstva i 
šumarstva. Čak i znatan dio gradskog pučanstva uzdržavao se od 
tih privrednih grana. Vidimo stoga zanimljivu pojavu — bijeg iz 
grada u selo, obratno nego u mnogim drugim krajevima, gdje je 
postojao bijeg sa sela u gradove. Mnogi gradski stanovnici, živeći 
poglavito od poljoprivrede, išli su u sela, gdje su bili bliže izvoru 
svoje zaslužbe, pa su knez i vlada morali više puta poduzimati 
mjere, da se zadrži i skupi stanovništvo u gradu. Ali uza sve to 
možemo reći, da su obrt i trgovina bili znatna grana privrede u 
gradu Korčuli, te ne možemo govoriti o ekonomskom životu kor- 
čulanske sredovječne komune, a da se ne osvrnemo na njih. 

Vrste obrta. U sačuvanim se dokumentima spominju razno- 
vrsni obrti u gradu Korčuli, ali je boravilo obrtnika i po selima. 
Spominju se najviše kamenari. Njihov je obrt bio u ovo doba 
najbolje razvijen. Oni su ujedno klesari, zidari i graditelji, a neki 
od njih i kipari. Zatim se dosta spominju postolari, kovači, krojači, 
krznari i pokoji klobučar, bačvar, zlatar, brijač. Razvijena bijaše 
i brodogradnja, o kojoj također govore sačuvani izvori, premda 
ne mnogo, ali je, sudeći bar prema njezinu razvitku u kasnijim sto- 
ljećima, morala već sada biti od važnosti; inače brodograditeljski 
zanat bijaše u ovo doba u uskoj vezi s drvodjelskim, te su mnogi 
zanatlije u isto doba brodograditelji i drvodjelci. Dakako, uza 
ove zanate postojali su i mesari, pekari, ribari, a spominju se 
i mlinovi. Mnoga obrtnička pitanja reguliraju razne odredbe statuta. 
Bilo je samostalnih obrtnika i njihovih pomoćnika. Prigodom stu- 

panja u službu kod obrtnika sklapao se obično ugovor. 'Tako su 
isto i šegrti, dotično njihovi roditelji, sklapali ugovore s majstorima. 
prigodom stupanja u službu u svrhu učenja zanata. U Korčulu su 
dolazili često učiti zanat mladići iz Drijeva i Krajine, a Korčulani 
su katkad učili zanat u Dubrovniku. Za gore spomenute obrtničke 
ugovore često se veli u izvorima, da se sklapaju »ad consuetudinem 
Ragusii«. U Korčuli je bilo dosta dubrovačkih kamenara i pokoji 
brodograditelj, ali je zato bilo i korčulanskih kamenara i zidara 
na teritoriju dubrovačke republike. Korčulanski kamenolomi bijahu 
većim dijelom na školjima kraj Korčule, gdje se i sada još nalaze, 
a spominju se između ostalih i oni na Krmači i u uvali Soline na 
samom otoku Korčuli. Kamenari se nijesu bavili samo vađenjem 
kamenja, već su radili i u svojim radionicama, kojih je bilo do 
samih kamenoloma, razne ukrasne i arhitektonske radnje. Kako 
rekosmo, mnogi su od njih bili i graditelji. U Korčuli je i u Du- 
brovniku djelovao u XIV. vijeku vrlo često spominjani majstor: 
Ivan Antunov iz Vienne. Već je njegov otac Antun došao u Kor- 
čulu, pa i ako se u arhivskim izvorima on baš i ne spominje, 
imamo ipak jedan relijef sv. Antuna pustinjaka, na kojem se čita. 
natpis: S. Antonius de Viena. Nekoć se nalazio u ulici Bencilei na 
kući Ivana Boschi, a sad se nalazi uzidan na terasi u kući obitelji 
Boschi kraj crkve sv. Marka. V. V. Vukasović misli, da je taj 
basrelijef služio kao cimer na radionici toga majstora, koji je metnuo 
na cimeru lik sveca — svoga imenjaka."* Kako rekoh, njegov se sin 
Ivan mnogo spominje u Korčuli i Dubrovniku, te je razvijao veliku 
djelatnost. Spominju se njegove velike dobave kamena za Du- 
brovnik, a u Korčuli je gradio jednu općinsku ložu i utvrde. 
Posjedovao je mnogo zemalja, koje je davao na obrađivanje. Često 
je drugima posuđivao novac. Između Frana Radića i V. V. Vuka- 
sovića vodila se polemika o njegovoj domovini. Radić je tvrdio, 
da ono Vienna znači Beč, a Vukasović, da to nije Beč, već fran- 
cuska Vienne.*“ Jireček a hodis drži, da je majstor Ivan iz francuske 
Vienne.? 
Pri radovima na korčulanskoj katedrali u drugom amd 
XV. vijeka djelovao je majstor Boninus. Možda je to poznati 


28 Vidi o tom V. V. Vukasović: Bilješke o nekojim starinama u gradu 
Korčuli..., — a na »Primjedbe g. Frana Radića« (Starinar IV. br. 4). Vukasović 
donosi tu i sliku basrelijefa. 

*& Polemiku o tom i o raznim drugim pitanjima korčulanske povijesti 
vodili su u Starinaru u godištima III, IV, VI. 

25 Jireček-Radonić: Istorija Srba II, p. 264. 


287 


Bonino iz Milana. Od korčulanskih klesara-graditelja najpoznatiji je 
Hranić Dragošević, koji živi u drugoj polovici XIV, i prvoj po- 
lovici XV. vijeka. On je također radio na korčulanskoj katedrali 
u XV. vijeku, a g. 1403. gradio je u Trogiru gradske kule.** Umro 
je g. 1430., te je bio pokopan na Badiji, gdje se do novijeg vremena 
nalazila sačuvana njegova nadgrobna ploča." Početkom XV. sto- 
ljeća spominje se kao stanovnik Korčule kamenar Petar Radmilov 
iz Šibenika, a u to je vrijeme radio u Korčuli i Ivanec Miličević iz 
Polata. U Splitu se na Narodnom trgu nalazi kip sv. Antuna Pu- 
stinjaka s natpisom, u kojem se veli, da je taj kip dao načiniti u 
Korčuli g. 1394. negdašnji korčulanski knez Cyprianus de Cy- 
prianis.“ — O brodogradnji ćemo progovoriti još ponešto u vezi 
s pomorstvom, a od ostalih zanata naročito ističemo kožarski i 
postolarski, koji reguliraju razne odredbe statuta. 


Predmeti trgovine. Važan je trgovački artikal bilo vino i kao 
izvozni proizvod, što je bila posljedica lijepo razvijenog vinogra- 
darstva. Stoga ima mnogo poglavlja u statutu i zbirci reformacija 
posvećenih trgovini vinom. Poglavlje ro5. novije redakcije statuta 
zabranjuje, da nitko ne smije uvoziti na otok Korčulu vino iz 
drugih krajeva, a jedino može svatko za svoju privatnu porabu 
uvesti količinu do jednog barila; tek ako se pokaže u gradu i na 
otoku nestašica vina, onda može vlada dopustiti uvoz vina. Po- 
glavlje 136. nove redakcije statuta i 81. zbirke reformacije određuju, 
da nijedan Korčulanin niti stanovnik Korčule ne smije uopće pre- 
nijeti niti na lađama strano vino niti trgovati stranim vinom; 
izuzetak se čini jedino s pokrajinom Marke, odakle može Korčulanin 
i stanovnik Korčule prevoziti vino drugamo, ali ne u Korčulu, i 
to samo s dopuštenjem čitave korčulanske vlade. Ako neka lađa 
prekrši te odredbe, mora platiti pet perpera globe i trgovac i 
vlasnik lađe i svaki mornar. Naročito se pak pazilo, da Korčulani 


28 O radu u Trogiru vidi Ivan Kukuljević: Lucijan Vranjanin, graditelj 
XV vijeka (Glasnik Društva za umjetnost i umjetni obrt u Zagrebu, god. I — 
1886 p. 92). 

27 Vidi o tom u članku Frana Radića: Gotička vrata sa figuralnom 
plohorezbom u franovačkoj crkvi Bl. Gospe od Milosrgja na Otoku (Badija) 
kod Korčule (Viestnik hrv. arkelogičkog društva XIII, br. 2).  Nadgrobnu je 
ploču objelodanio i V. V. Vukasović u gore spomenutom članku i u članku 
Krst na Otoku (Badiji) kod grada Korčule (Starinar III, p. 120—121). 

25 Vidi o tom dr. Ivo Rubić: Narodni trg u Splitu kroz historiju (splitski 
dnevnik Novo Doba, božićni broj g. 1927); Bulić-Karaman: Palača cara Diokle- 
cijana u Splitu p. 243. 

ne bi kupovali, prodavali ili prevozili ostala dalmatinska vina u 
područje poluotoka Pelješca i otoka Lastova. U protivnom slučaju, 
osim obične kazne, svaki je prekršitelj morao za svaki prijevoz 
zabranjenog vina platiti sto perpera i odležati neprekidno tri mje- 
seca u zatvoru. U stanovitim je prilikama dozvoljavalo veliko 
vijeće uvoz stranog vina. Tako na pr, veliko vijeće 29. listopada 
1402. dopušta don Andriji, kapelanu Blata, da uveze iz Lastova 
dvadeset vitrija vina. U dokumentima korčulanskog arhiva spominje 
se Albanija kao uvozna zemlja korčulanskog vina, kamo su išli 
Korčulani ili stranci nastanjeni u Korčuli sa svojim lađama nato- 
varenim vinom. Spominje se izvoz korčulanskog vina u Kotor, 
»sancta Maria de Roxa« i Budvu. Korčulansko se vino dosta 
izvozilo u Drijevo na Neretvi, a odatle valjda dalje u Bosnu. Du- 
brovačko malo vijeće dopušta 1o. ožujka 1335. dubrovačkim do- 
menikancima, da uvezu iz Korčule u Dubrovnik 150 kvinkvija vina 
za svoju porabu. 


U Korčuli je bio vrlo važan kamenarski obrt, te se i kamen 
izvozio u velikim količinama iz Korčule, i to naročito u Dubrovnik. 
U novijoj redakciji statuta imamo poglavlje 95., koje govori o 
izvozu kamena. Tu se veli, da svaki, koji hoće izvesti kamena s po- 
dručja otoka Korčule, bio domaći ili stranac, treba da to javi vladi 
i da zapisati u općinskoj kancelariji; svaki pak stranac, koji izvozi 
kamen, treba da za svaki teret kamen, koji iznosi sto modija soli, 
plati općini jedan zlatni dukat. Ipak ne znamo, da li je odredba 
toga poglavlja donesena prije ili poslije g. 1420. Iz Korčule se nije 
izvozio samo neizrađeni kamen, već i razni gotovi arhitektonski 
oblici kamena prema narudžbi. Tako su korčulanski kamenari i 
oni dubrovački nastanjeni u Korčuli izvozili između ostalog u Du- 
brovnik kamen i arhitektonski već izrađene komade za crkvu sv. 
Vlaha, crkvu domenikanaca, samostan Male braće, samostan sv. 
Marije, samostan i crkvu sv. Klare, samostan sv. Tome, samostan 
na Lokrumu i još za mnoge druge javne i privatne zgrade; iz 
Korčule se dobavljao i kamen za popločavanje ulica Dubrovnika. 
Kamen se izvozio i u Ston. U ugovorima o dobavljanju kamena 
spominju se razne njegove vrste i obraća se naročita pažnja njegovoj 
dobroj kvaliteti. G. 1394. spominje se izvoz kamena u Šibenik, 
£. 1398. u Zadar, a nekoliko se puta izvezlo i u talijanski grad 
Ankonu. . 
== Izvozilo se je također vapno, te je naročita carina bila 
udarena na taj proizvod. Izvozilo se u Dubrovnik. 

Važan je izvozni predmet bilo drvo, koje se također dosta 
izvozilo u Dubrovnik. Pod kojim uvjetima i na koji se način 
dozvoljava sječa i izvoz drva strancima, o tom smo govorili u 
poglavlju o šumarstvu. Sad možemo spomenuti, da je dubrovačko 
malo vijeće 5. srpnja 1379. odredilo, da nijedan stanovnik dubro- 
vačke republike ne smije ići na sječu drva u Korčulu bez dozvole 
istog malog vijeća. Drvo se sjeklo kao gorivni i građevni materijal. 
Ono je bilo važno u Korčuli za brodograditeljski obrt, a upo- 
trebljavalo se i za pravljenje vapnenica (klačina). Uza svu veliku 
količinu drveta u Korčuli imamo slučaj, da kamenar Ivan Antunov 
iz Vienne g. 1390. uvozi drvo iz Mljeta i Hvara. Zanimljivo je i 
to, da g. 1360. dopušta dubrovačko malo vijeće, da se za crkvu 
sv. Vlaha u Korčuli izveze iz Dubrovnika drvenog materijala. 
Možda je to bila kakva specijalna vrsta. 

Važan proizvod, koji se dobivao iz drveta, bila je paklina, 
koja bijaše predmet unutrašnje i izvanjske trgovine, a služila je 1 
za brodogradnju. 

Kazali smo, od koje je velike važnosti bilo stočarstvo u eko- 
nomiji otoka Korčule. Očekivali bismo dakle, da je morala postojati 
i trgovina stokom i stočarskim proizvodima. Ipak o tom nema 
mnogo spomena u arhivskim knjigama. Navodi se g. 1385. izvoz 
škopaca, a jednom su prilikom poslani magarci na prodaju u 
Stonski rat. Katkad se čak uvozila u grad Korčulu stoka za klanje 
sa suprotne pelješke strane. 

Od stočarskih je proizvoda najvažniji sir, koji se izvozio. 
Tako se u travnju g. 1319. i u veljači 1329. spominje izvoz korču- 
lanskog sira u Dubrovnik. Između ostalog spominjemo, kako g. 
1383. korčulanski vikar Ivan de Fumiatis Zadranin dobavlja dva 
puta sir za Senj (u svibnju i lipnju). Isti vikar iste godine u mjesecu 
lipnju sklapa ugovor s dva trgovca iz Venecije, prema kojemu ova 
dvojica daju 9000 libara sira, a vikar isto toliko, i krcaju u lađu 
trgovca Paskvala (jednog od njih) u svrhu zajedničkog trgovanja; 
s ovom količinom sira imaju poći u luke Napuljskog kraljevstva ' 
i tamo ga prodavati; poslije izvršene prodaje moraju se vratiti u 
Korčulu i dati vikaru njegov dio dobitka. Poslije je izašla zabrana 
prodaje sira na veliko strancima, a bilo je dopušteno prodati im 
samo jedan komad za vlastitu porabu. Ova je zabrana uvedena i 
kao poglavlje 38. u zbirku reformacija. Kad je izdana, nije nazna- 
čeno, ali je sigurno postojala već prije siječnja g. 1405., budući da 

se te godine istog mjeseca vodi parnica protiv marangona Tonka, 
jer je ipak protiv izričite vladine zabrane, dojavljene mu preko 
placara, prodavao strancima sir za izvoz; bio je stoga između 
ostalog kažnjen gubitkom dobitka od prodaje. Koji bi bio uzrok za- 
brane prodaje strancima toga važnog trgovačkog artikla, nije nam 
poznato. Možda su Korčulani htjeli sami vršiti taj izvoz u ostale 
zemlje. 

Da li je bilo kakve veće izvanjske trgovine s vunom, koja 
se morala mnogo producirati radi velikog broja ovaca na otoku, iz 
arhivskih podataka ne može se mnogo zaključiti. Ističemo, kako 
se u travnju g. 1390. spominje magazin vune plemića Ivana Gerdića 
i kako je iz toga magazina prodano 19 dekalatra vune na javnoj 
dražbi radi duga, koji je Ivan dugovao plemiću Nikoli Zude iz 
Trogira. 

Od vune se pravilo grubo sukno (raša) i sklavine, koja roba 
bijaše predmet korčulanske izvozne trgovine. Sukno se izvozilo čak 
na suprotnu talijansku obalu. 

Kože raznih životinja također su se izvozile. 

Od predmeta uvozne trgovine najvažnije je žito, a donekle 
i sočivo, budući da ostrvo Korčula nije proizvodilo dovoljno žita 
za svoje potrebe. O toj opskrbi žita progovorit ćemo nešto niže u 
posebnom odlomku. Napose ćemo se pozabaviti i solju, koja se 
donekle proizvodila u samoj Korčuli, ali se i uvozila. Više se puta 
spominje uvoz opeka iz Dubrovnika. 

Osim ove izvozne i uvozne trgovine, koju su vršili domaći 
ljudi i stranci, Korčulani su se bavili i posrednom trgovinom. 
Znatan dio izvozne, uvozne i posredne trgovine vršio se korču- 
lanskim lađama. O važnoj i raširenoj trgovini robljem već smo 
govorili. 

Opskrba žitom i sočivom. Najvažniji uvozni predmet bilo 
je dakle žito i to pšenica i ječam. I sočivo se katkad uvozilo. Žito 
se i sočivo nešto sijalo na otoku, ali to nije moglo podmiriti do- 
maće potrebe, pa je bio i zabranjen izvoz bez dozvole kneza prema 
starijoj redakciji (pogl. 44.), a bez dozvole kurije po novijoj re- 
dakciji statuta (pogl. 50.). Dozvola za izvoz davala se samo u 
vrlo rijetkim i izuzetnim slučaievima. kao što na pr. veliko vijeće 
dopušta g. 1403. don Andriji Rastinu, da može svoje žito izvesti 
s otoka, ako ne bude kroz iduću godinu stanovao u Korčuli. Za- 
bilježeno je čak u zapisniku velikog vijeća, da su g. 1399. u srpnju 

izabrani posebni činovnici, koji će paziti, da se ne izvozi žito iz 
Korčule, i to za tri sela Blato, Smokvicu i Čaru po tri, dok su za 
grad i obližnje selo Žrnovo jamačno vršile taj nadzor neposredno 
vlasti u gradu. Jedna od glavnih briga općine bila je oko opskrbe 
grada i otoka žitom, tom važnom živežnom namirnicom, a katkada- 
i sočivom. Stoga poglavlja 72. i 80. novije redakcije statuta, koja 
jednako glase, dopuštaju svakom domaćem čovjeku i strancu uvoz 
žita; ako uvoznik hoće odmah prodavati žito, općina se obvezuje, 
da će mu dati nosače i magazin na svoj trošak; za vrijeme prodaje 
ne smije se povisiti cijena, već mora uvijek držati onu, s kojom je 
započeo, ali je može smanjiti; taj, koji je donio žito, ne smije ga 
izvesti više s otoka ni iz grada( razumijeva se, u duhu gore spome- 
nutih poglavlja, bez dozvole općine). Odredbe ovih poglavlja si- 
gurno su postojale već u XIV. stoljeću. Važno je pogl. 104. novije 
redakcije statuta. Ono određuje, ako u doba nestašice žita na otok 
dođe brod bilo s kojom svrhom u korčulansku luku, a natovaren 
je žitom, vlada ima pravo narediti, da se u Korčuli iskrca toliko 
Žita, koliko je potrebno sve do količine polovice žitnog tovara na 
brodu; vlada će dati nosače i magazin. To žito mora gospodar 
prodavati na malo i za vrijeme prodaje ne smije povisiti cijenu, 
ali je može smanjiti." Općina se nije ograničila samo na to, da daje 
uvoznicima razne olakšice, već se i sama na razne načine brinula, 
da otok bude uvijek dobro oskrbljen žitom. Tako je na pr. skla- 
pala ugovore s izvanjskim trgovcima, u kojima su se oni obvezali, 
da će donijeti u Korčulu stanovitu količinu žita i sočiva, a općina 
im je davala i još druge razne olakšice osim onih predviđenih u 
statutu. Katkada su izvanjski trgovci prema ugovoru morali donijeti 
određenu količinu žita, koju su onda prema ugovorenoj cijeni mo- 
rali rasprodati u Korčuli, a katkad je općina od njih kupovala žito 
na svoj račun i tada ga sama rasprodavala po otoku. Od olakšica, 
koje su se davale trgovcima već prema raznim prigodama, imamo 


29 Kasnije je, valjda već u mletačko doba poslije g. 1420., bio donesen 
zaključak, sadržan u 195. poglavlju zbirke reformacija, koji glasi: »Item pro- 
visum fuit et ordinatum per omnes, quod omnibus conducentibus bladum in 
Curzula dentur bastasia et magazeni Communis, more solito. Er si non erunt 
custodes ad ipsum portandum, quod reperiantur bastasia pro precio mercedis, 
quibus portatoribus ipsi conductores teneantur dare expensas oris. Et ultra hoc 
dare plazariis pro eorum labore in inveniendo portatores quartam unam. de 
quolibet blado conducto frumenti et ordei«. Imenica muškog roda  bastasius 
znači. nosač, a riječ »bastasia« Hanel ovdje tumači ovako: »Naviculae apud 
Dalmatas species sed et quodvis aliud vehiculum«. Ja bih rekao, da je u ovom 
poglavlju bastasia plural od bastasium. ' 

na pr. dopuštenje, da od žita, koje je trgovac donio u Korčulu, 
može stanoviti dio izvesti drugamo, jer se prema statutu bez do- 
zvole općine nije to smjelo; općina je dakako pristajala uz taj uvjet, 
kad je vidjela, da će Korčula sama biti dovoljno oskrbljena. Dalje 
je često općina oslobađala dovezeno žito svakog dacija, pače kadi- 
kad i iste kraljevske tridesetine, i to ne samo pri uvozu, već i pri 
izvozu one dozvoljene suvišne količine. Važna je u nekim ugovo- 
rima obaveza općine, da će ga ona sama po ugovorenoj cijeni otku- 
piti, ako trgovci ne prodadu u stanovitom roku žito u Korčuli. 
Općina je za uzdarje oslobađala uvoznike žita, djelomično ili por- 
puno, plaćanja dacija pri kupovanju roblja. Poznat je pak zaključak 
od Ir. studenoga 1399., kojim se Kataloncima i Sicilijancima 
dopušta kupovanje roblja u Korčuli jedino pod uvjetom, 
ako donesu žita. Kad nijesu dolazili u Korčulu izvanjski trgovci 
sa žitom, općina je sklapala ugovore s domaćim ljudima, po 
kojima su se oni obvezali, da će ići s brodom van, da donesu žita 
u Korčulu. G. 1345. i 1346. dopušta dubrovačko malo vijeće, da 
se korčulanskom knezu ustupe na njegovu molbu lađe za prijevoz 
žita iz Apulije u Korčulu. Kad je općina kupovala žito na svoj 
račun, nije uvijek imala raspoloživa novca, te je za neko vrijeme 
ostajala dužna trgovcima ili je pak sklapala zajam kod imućnijih 
građana za kupovanje žita. Spomenuli smo već prije pogl. 121. 
zbirke reformacija, koje određuje, da vlada svake godine postavi 
sindike, koji će ili općinskim novcem ili onim, što ga oni sami pre- 
dujme općini, nabavljati žito. Spomenuli smo dalje, kako je veliko 
vijeće početkom XV, stoljeća biralo ljude, što će se brinuti za op- 
skrbu žitom. Dakako osim te općinske skrbi oko žita i pojedinci 
trgovci, Korčulani, dovozili su žito na svoj račun u Korčulu. Prema 
odredbi 121. pogl. zbirke reformacija u toj privatnoj trgovini vršili 
su nadzor sindici, jer se nijedan trgovački posao nije smio sa žitom 
sklopiti bez njihova znanja i odobrenja. Izvanjski trgovci, koji su 
donosili žito u Korčulu, većinom su Apulijci, Sicilijanci i Katalonci, 
ali ih ima također iz drugih krajeva. Žito se ponajviše dovozilo iz 
Apulije i Sicilije, ali se dovozilo također iz Bosne preko luke Dri- 
jeva na Neretvi, a jednom se spominje i nabava žita iz Šibenika i 
dovoz žita iz Budve. 16. ožujka 1395. nabavio je Živalja Hranković 
iz Živogošća u Krajini od Korčulanina plemića Ivana Zilkovića 
soli uz uvjet, da on u ime isplate preda Ziljkoviću odgovarajuću 
vrijednost žita. Žitne su se cijene ravnale prema onima u Dubrov- 


293 


niku, a mjerilo se raznovrsnim mjerama. I ostali "primorski naši 
gradovi vodili su brigu oko dobave žita, a naročito Dubrovnik. 
Ovaj je grad često imao u Svojim skladištima toliko obilje žita, da 
se korčulanska općina obraćala više puta dubrovačkoj, da joj ustupi 
izvjesnu količinu. Toj su se molbi dubrovačka vijeća najpripravnije 
odazivala te davala korčulanskoj općini žito čak i na kredit. Za 
prijevoz žita iz raznih krajeva u Korčulu nekoliko se puta spominje, 
kako dubrovačka vlada dozvoljava upotrebu dubrovačkih brodova. 
Sigurno se to događalo onda, kad su korčulanski trgovački brodovi 
bili zaposleni na drugom mjestu. 

Sol. Važan predmet trgovanja bijaše sol. Ona nije bila mo- 
nopol, ali se morao plaćati dacij soli, o kojem ćemo govoriti niže 
u odlomku o općinskim financijama, a koji je dacij iznosio trideseti 
dio vrijednosti soli i išao u kraljevsku blagajnu. Također se na 
otoku Korčuli pravila sol. Proizvodili su je pojedini privatnici, ali 
je zato morala općina izdati dozvolu. Lokaliteti, gdje se proiz- 
vodila sol, zvali su se Soline, a kadšto latinski Salinae. Tako imamo 
Soline južno od grada Korčule u uvali, koja se i danas zove tim 
imenom, a latinski su je nazivali Valle salinarum. Veliko vijeće na 
svojoj sjednici, održanoj 28. prosinca g. I414. u crkvi sv. Marka, 
daje Angelu i Ivanu, sinovima pok. Obrada Berinića, dozvolu 
pravo, da mogu u toj uvali u roku od dvije godine napraviti solila 
te u njima oni, njihovi potomci i nasljednici proizvoditi sol po 
svojoj volji" Da je na otoku Korčuli postojala proizvodnja soli, 
vidi se također iz toga, što su Korčulani, došavši g. 1420. pod 
mletačku vlast, između raznih molba za potvrdu svojih prava 
žatražili, da bude dopušteno i dalje svakom Korčulaninu praviti 
solila; specijalno traže, da se potvrdi gore spomenutoj braći Angelu 
i Ivanu koncesija, koju im je dala općina g. I1414., uz uvjet, da 
oni plaćaju desetinu općini."“ Ova domaća proizvodnja nije mogla 
uvijek podmiriti domaće potrebe, a pitanje je, da li se je uvijek 
vršila, te je Korčula morala sol za svoje potrebe i uvoziti. Sa soli 
su Korčulani također trgovali nabavljajući je izvana i prodajući je 
stanovnicima Krajine te vozeći je u luku Drijevo na Neretvi, 
odakle je išla dalje u Bosnu. Korčulanska se općina brinula, da 
Korčula bude dobro opskrbljena solju i da ne bi nastupila nestašica. 
Tako na pr. naređuje 24. siječnja 1391. Branku Zubaziću kao 


% Dokument kod Paulinija poglavlje VI. 
%1 O tom vidi izdanje statuta Jug. akademije p. I42. 

trigesimariju, đa se pobrine za sol, da ne bi Korčula ostala bez nje, 
: Ea add: b U veljači sol 
i neka u tu svrhu pošalje barku za njezinu nabavu. U veljači so 
je već u Korčuli i prodaje se za određenu cijenu, a općina ponovo 
naređuje Zubaziću, da kroz vrijeme svoje službe pomno pazi, kako: 
ne bi nastupila nestašica, jer će odgovarati za štetu. 


Trgovačke i ostale veze Korčule s raznim zemljama i grado- 
vima. Spomenuli smo glavnije proizvode, kojima se trgovalo i koji 
su se izvozili iz Korčule ili uvozili u nju. Već smo iz toga mogli 
vidjeti, s kojim je gradovima i zemljama podržavala Korčula 
trgovačke odnose. Možemo slobodno reći, da su najživlji trgovački 
odnosi bili s Dubrovnikom, kamo je naročito išao korčulanski kamen 
i drvo. U grad Korčulu često su dolazili Dubrovčani u trgovačke 
svrhe. Tu je bila i znatna dubrovačka kolonija sastavljena od 
trgovaca i zanatlija, osobito kamenara. Ovi su imali na školjima 
kraj Korčule svoje kamenolome te slali kamen u Dubrovnik, ali su 
također u Korčuli djelovali kao zidari, pa popravljali korčulanske 
crkve. U velikim se upravo količinama dovozio kamen i već izra- 
đeni arhitektonski komadi s Korčule, a osim korčulanskih majstora 
bili su tu u velikom broju zastupani i Dubrovčani. U Dubrovniku 
su se stvarale i kompanije kamenara za zajednički rad u Korčuli, 
a u ugovorima o stupanju kamenarskih nadničara u službu samo- 
stalnih obrtnika više se puta ističe naročita obaveza, da će nadničar 
raditi i u Korčuli. U lipnju 1391. ide čak posebni kovač iz Du- 
brovnika, da popravlja i izrađuje oruđe za kamenare. To je 
mnoštvo dubrovačkih kamenara davalo valjda povoda korču- 
lanskoj općini, da katkada ograničuje i zabranjuje njihov rad. 
Tako je na pr. jednoj skupini kamenara, koja je radila za crkvu 
sv. Vlaha u Dubrovniku, korčulanska općina koncem lipnja 1391. 
zabranila rad na Korčuli. O neprilikama u g. I41I. već smo 
govorili u političkoj povijesti. Dubrovčani su vodili trgovinu ne 
samo između Dubrovnika i Korčule, već i između Korčule i 
Drijeva, koje se u latinskim pisanim dokumentima naziva portus 
Narenti ili Narentum; i s ovom je lukom Korčula podržavala 
živahne trgovačke odnose. Kako se iz dubrovačkog statuta iz 
8. 1272. vidi, dubrovački su ribari dolazili na svojim ribarskim 
lađama na ribanje i u područje Korčule. Pogl. 1o. prve knjige toga 
statuta određuje, koliki namet ti ribari i oni, koji idu na Lastovo, 
moraju od svoga lova plati dubrovačkom knezu, a u pogl. 18. 

iste knjige određuje se, koliko treba platiti dubrovačkom  arci- 
biskupu. Znamo i iz jednog ugovora dubrovačkih Diversa can- 
cellariae, da su dubrovački ribari dolazili u Korčulu. Pojedini su 
Dubrovčani primali korčulansko podanstvo, kao na pr. plemić 
Lazarin Testa, koji se poslije istaknuo u onoj poznatoj političkoj 
borbi protiv Dubrovčana. Dubrovačke su vlasti običavale slati 
dubrovačke građane u progonstvo u Korčulu. Korčulani su u 
trgovačke svrhe dolazili u Dubrovnik te sudjelovali sa svojim 
lađama u dubrovačkoj pomorskoj trgovini, a često su učestvovali i 
u dubrovačkim trgovačkim društvima. Oni su se i naseljavali u Du- 
brovniku, zauzimali čak državne i crkvene službe, te mnogi primali 
i dubrovačko podanstvo. Tako eto možemo govoriti i o korču- 
lanskoj koloniji u Dubrovniku. Već u najstarijim dubrovačkim 
arhivskim knjigama iz kraja XIII. stoljeća spominju se Korčulani 
u Dubrovniku. Više se puta navode Korčulani kao vlasnici kuća u 
Dubrovniku. Pred dubrovačkim notarom sklapali su Korčulani 
također ugovore, koji se tiču isključivo njihovih stvari u Korčuli. 
Spomenut ćemo o svemu ovome i nekoliko primjera. 24. svibnja 
1326. sklapaju Dime de Masscana i Luka iz Korčule u Dubrovniku 
ugovor, prema kojem se obvezuje Luka ići sa svojim barkuzijem, 
s posadom od sedam mornara, u službi Dimovoj u Drijevo; Dime 
će nakrcati barkuzij onom robom, kojom bude htio, a isplatit će 
Luki ugovorenu svotu za naul pri povratku u Korčulu. 4. kolovoza 
1403. obvezuje se Nikola Lukin iz Korčule specijaru Ivanu Richi 
iz Firenze, dubrovačkom stanovniku, da će mu prenijeti neki teret 
iz Dubrovnika u Bari, a u Bariju opet ukrcati novi teret za Du- 
brovnik. 13. travnja 1407. obvezuje se Junije Perušić iz Korčule 
Nikoli Ratkoviću iz Dubrovnika, da će kupiti i prenijeti na svojoj 
lađi uz dio dobitka teret žita iz luke Sancti Siverii u Apuliji u 
Dubrovnik. U srpnju iste godine vidimo opet, gdje dva brata 
Korčulanina na svojoj barci prevoze jednom Dubrovčaninu iz 
Barija teret crvenog luka. U kolovozu g. 1418. jedan Korčulanin 
prenosi na svojoj lađi dubrovačkoj općini sol iz Valone. Kao što 
su dubrovačke lađe katkada prevozile žito za Korčulu, tako i 
Korčulani dovoze žito u Dubrovnik. U Dubrovniku se spominju 
pogdjekad i ribari iz Korčule, koji za određeno vrijeme primaju 
ribarske barke od Dubrovčana i obvezuju se njima loviti ribu, a 
gospodaru barke davati dio dobitka. Na jednoj lađi, koja je 1278. 
provozila šindre od Sv. Petra na Drimu u Dubrovnik, bio je jedan 

od nauklera Korčulanin Peroče,* U razdoblju od g. 1312. do 1336. 
često se spominju Martin iz Korčule kao zapovjednik raznih dubro- 
vačkih brodova. Imamo na dubrovačkim lađama i korčulanskih 
mornara. Od Korčulana u Dubrovniku naročito se mnogo spominje 
Vidoš Bogdanić (Bogdanović), koji je obavljao razne službe. Tako 
je od 1372. do 1376. i od 1387. do 1390. vršio službu »slavenskog« 
kancelara. Iz zaključka malog vijeća od 7. prosinca 1387. vidimo, 
da je on u tom svojstvu tada postavljen, da zamijeni kancelara 
Maroja za vrijeme njegova odsustva. Poslije smrti Marojeve ostao 
je kancelar sve do g. 1390. Godine 1386. i 1390. spominje se 
Vidoš kao »doanerus piscarie« na Šipanu, a 16. svibnja 1387. 
postavljen je od malog vijeća kao »scribanus super farinam« za 
godinu dana. G. 1415. do 1417. bio je kancelarom Stona svećenik 
Nikola iz Korčule. Ekonomski utjecaj Dubrovnika na Korčulu bio 
je inače dosta znatan, jer su se u Korčuli često upotrebljavali du- 
brovački novci i mjere, određivala se cijena žita prema onoj u 
Dubrovniku, a i ugovori stupanja u službu u svrhu učenja zanata 
i njihovi uvjeti jednaki su onima u Dubrovniku, te se u njima 
izričito veli, da se sklapaju »ad consuetudinem Ragusii«. Kao što 
je Dubrovnik u trgovačkim i obrtničkim uredbama bio uzorom 
Korčule, tako je opet otok Korčula, kao važno područje stočarstva, 
mogao biti Dubrovniku uzorom u stočarskim ustanovama. r. svibnja 
1328. prima Juraj iz Lastova od Dubrovčanina Junija de Georgio 
krave i sitnu stoku i u ugovoru o tome veli se, da ih uzima na 
čuvanje po korčulanskom običaju (»ad tenendum, pascendum cet 
nutriendum secundum usum Curcole«). Korčulani dolaze u Du- 
brovnik i na učenje zanata kod Dubrovčana, ali imamo g. 1402. 
slučaj, da Milcin Božitković, Dubrovčanin, uči kamenarski zanar 
kod kamenara Korčulanina. U Dubrovniku su služili Korčulani i 
Korčulanke također kao sluge i sluškinje. Iz jednog primjera, koji 
sam našao u dubrovačkim Diversa notariae, moglo bi se zaključiti, 
da je Korčula, bar u izvjesnim slučajevima, bila kao neka posredna 
stanica pri prijevozu robe iz Apulije u Dubrovnik. Antun Lantherio 
iz Genove obvezuje se 30. travnja 1404. dubrovačkim masarijima 

32 Dokument o tom kod Thalloczy-Jireček-Šuflay: Acta et diplomata res 
Albaniae mediae aetatis illustrantia I, p. rr3 i kod Čremošnika: Istorijski spo- 
menici iz dubrovačkog arhiva p. 19. 

33 O njemu govori i Jireček: Die mittelalterliche Kanzlei der Ragusaner 

Žita, da će prenijeti iz Apulije u korčulansku gradsku luku 200 
salma žita; kad žito stigne u Korčulu, treba on to javiti masarijima, 
kako bi oni tamo, veli se u ugovoru, mogli poslati barke, da 
preuzmu žito. Kad već govorimo o svim“ vezama Dubrovnika i 
Korčule, spomenut ćemo i slučaj, kako Stanko Kerkijanov iz 
Korčule u svojem testamentu, sastavljenom u Korčuli u prvoj po- 
lovici XIV. vijeka, ostavlja deset zlatnih dukata samostanu Male 
braće u Dubrovniku, a isto toliko i domenikanskom u tom gradu, 
za mise, koje će služiti za upokoj njegove duše. 

I ostali neki stanovnici dubrovačke republike podržavali su 
veze s Korčulom. Nije nikakvo čudo, ako su najživlji odnosi bili 
s onima iz Stonskog Rata i to sa stanovnicima; iz čitavog poluotoka 
i grada Stona, ali pogotovo s onima sa suprotne obale, koju su 
Korčulani zvali latinski Ultra (habitatores de Ultra). U Ston se 
dosta izvozio kamen, osobito za javne radove. Stanovnici su se 
sa Rata također naseljavali na Korčuli, i to ne samo u gradu, već 
i po ostalom otoku, tamo se ženili, uzimali zemlju na obrađivanje, 
a i kupovali je. Korčulana je također bilo naseljeno na Stonskom 
Ratu, Korčulani su običavali pasti svoju stoku na tom poluotoku. 
G. 1336. Korčulaninu Lukši bilo je oteto na Ratu 27 škopaca, te 
dubrovačko malo vijeće odlučuje 6. rujna, da mu se za to plati 
odšteta, no malo zatim, valjda u povodu ovog slučaja, a u želji da 
se ne bi ponovio, dubrovačko veliko vijeće zaključuje 6. studenoga, 
da nijedan Korčulanin niti kakav drugi stranac ne smije pasti stoke 
na Ratu; kazna će biti gubitak stoke. 'Ta se odredba nije uvijek 
.strogo poštovala. Tako je u siječnju g. 1375. došlo iz Korčule na 
Rat 88 glava sitne i nekoliko glava krupne stoke.  Stonski knez 
Mihajlo de Babalio javlja o tome u Dubrovnik i pita kneza i malo 
vijeće za upute, što ima da radi. Isti su Dubrovčani kasnije dopu- 
štali, da stoka Korčulana dolazi na Rat. Kad su g. I4r1. progonili 
Korčulani dubrovačke kamenare, Dubrovčani im prijete raznim 
represalijama, pa im između ostalog poručuju, kako će im zabraniti, 
da njihova stoka dolazi na dubrovački teritorij.  Korčulani su 
dobivali na Pelješcu i zemlju na obrađivanje prema agrarnim ugo- 
vorima. Imamo više takvih ugovora zabilježeno u dubrovačkim 
Diversa cancellariae. Poglavlje 11. korčulanske zbirke reformacija 
doduše to zabranjuje, ali ne znamo, kad je donesena ta odredba. 
U siječnju g. 1344. dobiva Hranislav Budislavić iz Korčule, sta- 
novnik Trstenice, od jednog dubrovačkog plemića pet glava krupne 

stoke prema uglavljenom ugovoru na čuvanje. G. 1335. bio je Obrad 
Vertić iz Korčule sakupljač žita u službi onih Dubrovčana, koji 
su imali imanja na Trstenici; on je pobirao od seljaka onaj dio, koji 
pripada vlasnicima. 22. rujna tuže ga ti Dubrovčani svome knezu 
u Dubrovniku, da im ne će da preda te sakupljene plodove. Budući 
da su na otoku Korčuli samo neznatni izvori žive vode, to su 
Korčulani u doba suše običavali na suprotnoj pelješkoj obali uzimati 
vodu. Dubrovački kapetan u Trstenici običavao je posjećivati 
Korčulu, no dubrovačke su mu vlasti tu postavljele izvjesna 
ograničenja. Tako malo vijeće 5. travnja 1392. dopušta ka- 
petanu Vasiliju, da može ići u Korčulu slušati misu, kad god 
hoće, ali pod uvjetom, da tamo ne smije prenoćiti, već se mora istog. 
dana vratiti kući. Pelješčani su katkada dolazili pljačkati stoku 
na Korčuli, a vidjeli smo, koje su opet neprilike god. 1417. činile 
korčulanske oružane barke stanovnicima poluotoka. 

Lastovci su također imali dosta zemlje na otoku Korčuli, gdje: 
su se često ženili. Spominje se i pokoji Korčulanin na Lastovu. 
Kadikad se navode u Korčuli i Mljećani. Od ostalih stanovnika 
dubrovačke republike podržavali su veze s Korčulanima stanovnici 
Šipana i Koločepa dolazeći sa svojim brodovima u Korčulu. 

Vidjeli smo, koji su sve bili događaji, koji su ometali dobre: 
odnose između Korčule i dubrovačke republike, a dolazilo je: 
katkada i inače zbog raznih stvari do kojekakvih  zadjevica. 
Usprkos svim tim zadjevicama i sporadičnim šikanacijama, mo- 
žemo reći, da su, kako Dubrovčani u Korčuli, tako Korčulani u 
Dubrovniku uživali veliku slobodu u izvršivanju trgovačkih, obrq- 
ničkih i drugih poslova. Stoga su s pravom mogli Dubrovčani 
jednom prigodom tužeći se na jednu nepravdu, učinjenu nekom 
njihovu podaniku na otoku Korčuli sa strane jednog Korčulanina,. 
u pismu, upravljenom korčulanskoj vladi, reći ove riječi: »Mnogo 
se tome čudimo, jer se sa građanima i vjernim Vašima u našem 
gradu tretira i postupa kao s vlastitim građanima te im se na sudu 
pravo i pravedno kroji dužna pravda.« 

Spomenuo sam već živahne odnose s lukom Drijevom na. 
Neretvi, u kojem su učestvovali također Dubrovčani, ali u velikoj: 
mjeri i Korčulani pa sami stanovnici Drijeva. Iz Korčule je išlo: 
tamo ponajviše vino i sol, a dobavljalo se odande žito. U doba, 
dok je postojala trgovina robljem, gotovo sve roblje dolazilo je u 
Korčulu odande. U Korčuli su ga opet kupovali naročito Sicilijanci, 

Katalonci i Mlečani. Korčula je često služila kao baza za puto- 
vanje u Drijevo, te su se brodovi pri polasku i dolasku zaustavljali 
u toj luci. I s Krajinom, zemljom između rijeke Neretve i Cetine, 
bili su živahni odnosi. I Krajinci i Neretvanci često su dolazili u 
Korčulu, te su se u znatnom broju naseljavali i u gradu i po 
ostalom otoku te sklapali ženidbene veze. Mnogi su dolazili i radi 
učenja raznih zanata kod korčulanskih zanatlija. 

Vrlo živahne veze bijahu s albanskim lukama Dračem i Lje- 
šom pa uopće s Albanijom, a postojale su veze i s Kotorom, Budvom 
i Barom. Tamo je na jug išlo najviše korčulansko vino, a iz Budve 
se jednom spominje izvoz žita u Korčulu. U jednoj dubrovačkoj 
notarijalnoj knjizi zabilježen je ugovor, što ga je 12. lipnja g. 1339. 
sklopio Mladen Stojalčić iz Korčule s Nikolom de Bucha iz Kotora, 
prema kojem se Mladen obvezuje prevesti Nikoli sa svojom barkom 
sol iz Zadra ili Šibenika u Kotor. Kamenari iz Bara, nastanjeni u 
Dubrovniku, također su polazili u Korčulu i odande slali kamen 
i kamene radnje u Dubrovnik. Arbanasi su također dolazili dosta 
u Korčulu, a korčulanski je sud imao dosta posla s njima, osobito 
rješavajući svađe i tučnjave na njihovim lađama. Oni su se katkad 
naseljavali na Korčuli, pa služili kao sluge i bavili se obrađivanjem 
zemlje, a naročito su bili brojno zastupani u svećeničkom staležu. 
Korčulanski su brodovi u doba, kad je Korčula došla pod mletačku 
vlast, jamačno prema kakvome prijašnjem ugovoru, imali privi- 
legije u dračkoj luci, jer nijesu u njoj plaćali nikakvih pristojba. 
Kad su Korčulani dobili te povlastice, ne znamo, ali su ih sigurno 
imali i prije g. 1420. Kad ih je mletački bajlo u Draču htio ukinuti, 
zahtijevajući plaćanje pristojba, Korčulani se g. 1425. potužiše u 
Veneciji, našto mletačka vlada naredi bajlu, da poštuje korču- 
lanske povlastice.“ 

Živahne trgovačke veze bijahu sa suprotnom talijanskom 
obalom, i to najviše s Apulijom, a dosta i s ankonitanskom markom. 
Bilo je trgovanja i s Venecijom i Sicilijom. Apulija i Sicilija bijahu 
glavne zemlje, odakle su se Korčulani opskrbljivali žitom, ali na 
suprotnu talijansku obalu izvozili su Korčulani i svoje proizvode 
ili pak posredovali trgovinu onamo. Nekoliko se puta spominje 
izvoz korčulanskog kamena u Ankonu, a Korčulani su izvozili na 
suprotnu obalu i razne prostije tkanine. Sačuvano je pismo, koje je 
pisao korčulanski kancelar Jakov de Raynaldo, rodom iz grada 


34 Vidi o tom Akademijino izdanje statuta p. 145. 

Penne, svojoj rođakinji opatici u Ortoni. On veli, kako joj je već 
jedanput ponudio u pismu, poslanom joj po Fleru Jacomu iz Ortone, 
tkanina, koje su veoma zgodne za redovničko ruho. Mnogo kasnije, 
ito g. Is514., dozvoljava mletačka vlada Korčulanima, da mogu 
u Apuliji i Marku izvoziti sklavine bez kože, kordovan i rašu, 
koja se roba proizvodi u Korčuli." Ovo se dakako odnosi na 
mnogo kasnije doba, ali je vjerojatno, da je i prije mletačke vlasti 
postojao izvoz tih stvari u te zemlje. Za rašu to sigurno i znamo. 
G. 1440. dopušta mletačka vlada Korčulanima, da mogu iz Rijeke 
i Senja izvoziti lopate, čavle, raonike i ostalu sitnu gvožđariju, 
kako su to i u prošlo vrijeme običavali (sicut facere consueverunt 
per elapsum), ali samo za potrebe grada i otoka Korčule, a za- 
branjuje im se strogo dalji izvoz tih predmeta u Marku i Apuliju. 
Kad se izriče naročita zabrana tog izvoza u te zemlje, sigurno je 
negda postojao taj izvoz. Zanimljivo je i pogl. 105. novije redakcije 
statuta, u kojem se zabranjuje Korčulanima svako prevoženje vina 
iz ostalih krajeva, a jedino se dozvoljava prijevoz vina iz Marka 
na korčulanskim brodovima, dakako ne u Korčulu, već u druge 
krajeve. Valjda je to bilo prema kakvom trgovačkom ugovoru, a 
svakako je znak, da su Korčulani pohađali tamošnje luke. Antun iz 
Ankone spominje se g. 1390. kao korčulanski građanin i čak u 
korčulanskoj službi. Ono dvolično držanje korčulansko iste godine 
prema Lodoviku II., protivniku Ladislava Napuljca, potječe iz 
brige, da se zaštite Korčulani i njihovi brodovi u apulijskim terito- 
rijalnim vodama i lukama. G. 1325. spominje se neki Ivan iz 
Korčule kao stanovnik Barija, a u mjesecu srpnju desio se on u 
Dubrovniku, gdje dobavlja jednu djevojku iz Stona za svoju 
sluškinju. Kako rekosmo, bijaše trgovačkih veza s Venecijom, te 
se navodi pokoji Mlečanin, pa i Genovežanin, nastanjen u Korčuli. 
Genovežani su osobito uvozili žito. U rujnu g. 1414. odgovarao je 
Korčulanin Antun pok. Luke u Veneciji »ad curiam forinsecorum« 
na tužbu Mlečanina Antuna de Ruosa u stvari nekog žita, koje mu je 
taj Korčulanin imao dovesti. G. 1335. spominje se Vlaho, sin Ker- 
kijanov iz Korčule, kao stanovnik Venecije. I Katalonci su pohađali 
Korčulu u trgovačke svrhe, a dok je postojala trgovina robljem, oni 
su uz Sicilijance bili glavni kupci. 


35 Ibidem p. 241.—242. 
36 Ibidem p. 155. 

Nijesu nam sačuvani svi dokumenti korčulanskog arhiva, pa 
se tako ne može na temelju sačuvane dosta oskudne arhivalne 
građe samo iz Korčule stvoriti cjelokupna slika trgovine i drugih 
odnosa s ostalim dalmatinskim i uopće: primorskim gradovima. 
Ipak iz sačuvanih izvora znamo za neke veze sa Zadrom, Obrov- 
cem, Pagot, Šibenikom, Trogirom i susjednim Hvarom, pa Se- 
njom, Rijekom i Piranom u Istri. Proučavanje sačuvanih arhiva tih 
i ostalih naših i stranih gradova dalo bi nam dosta novih podataka, 
ali je zasad meni to nemoguće. Zadar se i Obrovac uz Dubrovnik, 
Ankonu i Veneciju, a kadšto i Drijevo, spominju u ugovorima, u 
kojima se sklapaju razne obaveze ili kojima se stupa u nečiju 
službu; onaj, koji stupa u službu, obavezuje se služiti u svim tim 
mjestima, a kod ugovora, u kojem se radi o obavezama, veli se, da 
u tim mjestima može prisiliti jedna stranka drugu na njihovo izvr- 
šivanje. U Zadar je i Šibenik išlo kamenje, a u gradu se Pagu 
spominje g. 1338. neki prostor kao »locus comitatus Curzole«." 
Spominje se i po koji Zadranin, Splićanin, Šibenčanin, Hvaranin i 
Trogiranin nastanjeni u Korčuli, a dolazilo je s njima i do ženid- 
benih veza. G. 1391. navode se Korčulani Gerdoš Radičević i 
Stipko Rokojević, ovaj posljednji iz Žrnova, kao stanovnici Tro- 
gira. U Korčulu pak dolaze Trogirani i u trgovačke svrhe. Spo- 
minjali smo izvoz sira g. 1383. u Senj i izvoz željeznih predmeta 
iz Senja i Rijeke u Korčulu. Zanimljivo je pogl. 62. novije redakcije 
statuta pod naslovom »De simili iusticia cum vicinis«. Tu se 
određuje, da se sa susjedima mora postupati onako isto, kako oni 
postupaju s Korčulom, dok se ostali stranci moraju ravnati po 
odredbama određenim u statutu; pod susjedima se razumiju svi 
krajevi na kopnu i otoci od Šibenika do Dubrovnika. Ovo poglavlje 
određuje dalje, da je posebni postupak s onima, s kojima postoje 
ugovori, i izričito veli, da takvi ugovori postoje s Bračanima i 
onima s Hvara i Visa. Na žalost, ukoliko mi je poznato, nijedan 
se ugovor Korčule s drugim mjestima nije sačuvao, iako sudeći po: 
ovom poglavlju i po drugim okolnostima, bijaše takvih ugovora. 
U poglavlju 19. pete knjige hvarskog statuta određuje se, da svaka 
osoba, koja dođe u područje hvarske komune s brodom, koji je: 
natovaren žitom ili sočivom, mora iskrcati polovicu toga tereta za 
opskrbu stanovništva hvarske komune. Jedino se izuzimaju od 
toga oni, koji odvoze žito i sočivo u Veneciju i sindici za opskrbu: 


37 Vidi Codex diplomaticus X, p. 378. 

žitom nekojih dalmatinskih komuna. To su Split, Trogir, Šibenik 
i Korčula. Za njihove se sindike, koji voze žito ili sočivo za 
potrebe komuna, izričito dopušta potestatu i sucima, da ih puste 
slobodne sa čitavim teretom. 

Spomenuli smo trgovačke veze Korčule s Kotorom, Budvom, 
Barom i Lješom, koji su se tada nalazili u srpskoj sredovječnoj 
državi. Korčula je uopće održala živ saobraćaj s primorskim kra- 
jevima ove države, ali su Korčulani dolazili i u unutrašnjost na 
srpske trgove, gdje ih je uz ostale Dalmatince bilo naseljenih." 
U Srebrnici boravili su g. 1417. i I419. braća Matko i Franko 
»de Luca« iz Korčule, ali oni tada bijahu već dubrovački građani 
Primivši sigurno već prije podanstvo toga grada, U travnju g. 1417. 
određen je bio Franko, da pođe u Ston »ad decenium«, ali se on 
izvukao te dužnosti izjavivši, da je odlučio otputovati u Sla- 
voniju. (Pod tim imenom treba ovdje misliti slavensko zaleđe 
Dubrovnika.) Malo vijeće oslobađa ga ove dužnosti, ali mora 
otputovati s prvom karavanom, jer će inače platiti globu od so 
perpera. U ovom zaključku zove ga malo vijeće »Francum de 
Lucar de Curzola«." Kako je poznato, ova dva brata i druga 
dvojica Petar i Ivan dobiše kasnije prezime Talovac, i sva četvorica 
bili su važni faktori u hrvatskoj povijesti XV. vijeka. 

Kad već govorimo u ovom odlomku i o drugim odnosima i 
vezama Korčule s ostalim krajevima, možemo spomenuti i mjesta, 
kamo su oni išli na hodočašća. Ta mjesta jesu Rim, kao glavno 
središte katoličke crkve, Assisi, svetište sv. Franje, Bari, kao mjesto 
sv. Nikole, svetište sv Arhanđela na Monte Garganu i čak daleki 
Santiago da Campostella u španjolskoj pokrajini Galiciji. 

Na kraju ćemo spomenuti nešto i o stjecanju nepokretnih 
imanja na Korčuli sa strane stranaca. U starijoj ni u novijoj 
redakciji statuta nema nikakvog spomena o kakovu ograničenju 
prava stjecanja nepokretnina s njihove strane. Dakle prema tome u 
to vrijeme stranci, pa makar i ne bili nastanjeni u Korčuli, mogli 
su imati i stjecati nepokretna imanja. Tek u zbirci reformacija u 
poglavlju 102. ima odredba, da stranac, koji nije nastanjen u. 
Korčuli, ne smije posjedovati ni uživati nikakva imanja, ali se 
dodaje, da će ova odredba važiti po isteku jedne godine, poslije 

38 Vidi o tome Jireček: Die Handelsstrassen und Bergwerke von Serbien 
und Bosnien wihrend des Mitrelalters (Prag 1879), p. 45. i Jireček-Radonić: 


Istorija Srba II, p. 20., 44 III, p. 107, 216. 
3% O ovome vidi zapisnike dubrovačkih vijeća pod odnosnim godinama. 

nego je donesena. Kroz to vrijeme mora takav stranac. prodati 
svoje imanje, jer će inače ono pripasti općini. Od ovoga se izu- 
zimlju imanja stečena mirazom. Dosljedno svemu tome određuje 
se na kraju poglavlja, da unaprijed nitko, tko ne obitava na 
Korčuli, ne smije na njoj kupiti nikakvo nepokretno dobro. Kad 
su donesene ove odredbe, sadržane u poglavlju 102., ne znamo. 
Možda je to bilo već u mletačko doba poslije g. 1420. Svakako iz 
njih, pa i iz drugih izvora, vidi se, da se stranac stalno nastanjen u 
Korčuli smatrao u neku ruku kao domaći čovjek, te se njemu nijesu 
postavljala sva ona ograničenja kao ostalim strancima. 


Pomorstvo. Eto smo uglavnom podali prema mogućnostima 
sliku trgovačkog života Korčule u ovo doba, a ta je trgovina već 
po tome, što je Korčula otok, morala biti pomorska, te ćemo sada 
progovoriti o pomorstvu kao takvom u vezi s brodogradnjom. 

Brodovi, na kojima su Korčulani prevozili svoju trgovinu, 
koja se, bar sudeći prema izvorima, ograničavala na područje 
Jadranskog mora, bile su većinom tipa, koji se nazivao »barca«. To 
su brodovi manje veličine. Osim toga tipa i naziva spominju se i 
ostali tipovi, tako više puta barchosium (ili barcoxium, barchossium, 
barcusium, barcussium). Antonel Penojlić prodao je 2. ožujka 1415. 
Stanični Sladinoviću »unam suam barchacam cum falcio ad modum 
Cathalanorum cum omnibus coredis suis« za svotu od so perpera. 
Spominje se još tip marciliana i charachia.  G. 1418. spominje se 
gradnja jedne karake na Korčuli. Andrija Lučić i Vidoš Jurgević 
prodali su 12. siječnja 1409. kamenarima Antunu Marojeviću i 
Marku Miličeviću »unum sciffum seu batellum ad modum galee«. 
Manji su se čamci zvali zopulum (ili copulum). U dokumentima 
dolazi i hrvatski naziv lađa, a spominju se još nazivi navis, na- 
vigium, navigottum, koji imaju sigurno općenito značenje. Navode 
se i ribarske lađe. Tako u jednom dokumentu od mjeseca travnja 
8. 1360. (ili 1361.) naziva se jedna ista ribarska lađa sad »gondola 
cum retibus«, sad »barcha cum retibus«, a u srpnju 1390. prodaje 
Purkia Pribislavić iz Šibenika plemiću Nikoli Ziljkoviću »unam 
barchetam cum suis coredis piscaricam parvulam«. Trgovački su 
brodovi nosili imena svetaca. Brodovi i čamci gradili su se i po- 
pravlijali na Korčuli, ali ih Korčulani kupuju i kod stranaca, i to 
već upotrebljene. Zanimljivo je spomenuti prodaju jedne barke »ad 
modum Raguxii«, koju je 31. listopada 1390. prodao plemić Mikula 


304 


Radostingiz Šipana plemiću Stjepanu pok. Marina, jer se nabraja 
njezina oprema. Veli se u ugovoru, da mu prodaje barku »cum 
tribus timonis, arbore, tenda, vela cum furnimento, cum una anchora, 
tribus libanis, celega, sex remis, uno barile pro aqua, uno siculo, 
duabus sesulis, cum igne, cum uno cacabo parvo«, i to za 23 zlatna 
dukata. U svibnju g. 1408. Korčulanin kupuje lađu u Dubrovniku 
od Kotoranina. Ipak kao da nije uvijek bilo dovoljno korčulanskih 
brodova za potrebe korčulanskog uvoza, pa vidimo, kako Dubrov- 
čani u izvjesnim prigodama daju korčulanskoj općini lađe za 
prijenos žita iz izvoznih zemalja u Korčulu. Sigurno su korčulanski 
brodovi bili tada većinom po trgovačkom poslu vani, i za tu hitnu 
potrebu opskrbe žitom nijesu se mogli upotrebiti. 

Korčulanska je općina imala i svoj ratni brod. U doba vla- 
davine Zorzija knezovi iz te porodice obraćaju se mletačkoj repu- 
blici, da im pošalje jedan ratni brod; to je znak, da se takav brod 
nije mogao ili smio u Korčuli sagraditi. Pod kojim uvjetima im 
je Venecija dala brod, vidjeli smo u političkom dijelu ove naše 
povijesti. Za godinu 1273. spominje se izričito, da je to galija. 
Inače, kad su knezovi Zorzi išli u Veneciju i vraćali se iz nje, 
ukoliko se spominje u izvorima, vozili su se na državnim mletačkim 
brodovima. Također u doba vladanja ugarsko-hrvatskih kraljeva 
imali su Korčulani svoj ratni brod, i to lakši tip galije nazvan 
brigentin ili galijota, koji je služio u vojničke svrhe i za odašiljanje 
poslanstva, Kad bi brigentin ostario, nastojali su ga prodati. Navodi 
se u jednom ugovoru i privatnik kao gospodar brigentina; možda 
je on kupio stari brigentin od općine. U obrambene svrhe upo- 
trebljavale su se i Oružane barke. Tako veliko vijeće odlučuje 
10. studenoga 1402., da jedna oružana barka mora obilaziti oko 
otoka za njegovu zaštitu. Kako smo već vidjeli, Dubrovčani po- 
zivaju g. 1415. Korčulane, da im pošalju u pomoć općinski bri- 
gentin za armadu, koja će braniti primorske krajeve od eventualne 
provale Turaka, ali ako on nije uređen i zgodan za naoružanje, 
neka im pošalju naoružane barke i neka bude u njima svega skupa 
toliko ljudi posade, koliko bi ih bilo u brigentinu. 

Korčulani su bili dobri pomorci. Kako vidjesmo, oni su imali 
svoju trgovačku flotu, ali kao pomorci služe oni i drugdje. Na du- 
brovačkim brodovima spominju se više puta korčulanski mornari; pa 
kadikad bijahu Korčulani na njima i časnici. U doba Zorzijeve vlasti 
nad Korčulom vidimo, gdje služe za plaću i na mletačkim državnim 

brodovima. Bavili su se i pilotažom. 21. svibnja 1345. obavezuje 
se Korčulanin Radovan, sin Perfika, posebnim ugovorom, sklop- 
ljenim u Dubrovniku, Tosu iz Fana, patronu jednog broda, da će 
pilotirati taj brod na polasku i povratku do Smira (usque ad le 
Smire) i dovesti ga natrag u dubrovačku luku. U studenome g. 1347. 
spominje se Stanko iz Korčule kao pilot koke Arnalda Perus. 
Govoreći o pomorstvu od potrebe je osvrnuti se ukratko i na 
odredbe pomorskog prava u korčulanskm statutu. Već smo vidjeli, 
što o tim odredbama kaže Kostrenčić. On veli, da korčulanski statut 
u tom pogledu karakterizira siromaštvo pomorskih odredaba. Uza 
sve to već zarana odredbe pomorskog prava privukle su pažnju 
pravnika. Tako poznati pravnik Pordessus u svojem djelu Collection 
des lois maritimes anterieures au XVIII* sičcle (1828. do 1845.) 
ističe i citira u V. svesku poglavlje 82. i 127. novije redakcije 
statuta. U novije doba daje naročitu važnost odredbama pomorskog 
prava u korčulanskom statutu mladi naš pravnik dr. Vladislav 
Brajković.“ Te se važne odredbe tiču spasavanja na moru u slučaju 
brodoloma. Brajković ističe, da je korčulanski statut u tom pogledu 
od svih naših statuta najnapredniji. U poglavlju ro. starije redakcije 
određuje se, ako koja lađa doživi brodolom u području kneževine 
obitelji Zorzi, a domaći ljudi otočani pomognu iznijeti stvari na 
kopno ili sigurno mjesto, tada im pripada četvrti dio spasenih stvari. 
Nova redakcija donosi nešto opširnije odredbe o tom. Poglavlje 82., 
za koje se veli da će važiti ubuduće, određuje: Ako koji strani brod 
doživi brodolom u području otoka, ona osoba, koja je to opazila, 
dužna je odmah otići u grad i to javiti vladi, da bi ova mogla pre- 
duzeti shodne mjere, ili pak objaviti to u selu; za tu prijavu dobiva 
nagradu od jednog perpera; ako netko hoće da ide na spasavanje 
broda, treba se o tome najprije dogovoriti s patronom broda; ako 
patron ne želi pomoći i ne će da ugovori pomoć, nitko pod prijetnjom 
globe od $o perpera ne smije ništa uzeti od broda, a uzme li, uz 
isplatu globe mora povratiti i oduzete stvari; ako je patron zado- 
voljan primiti pomoć, dopušteno ju je pružiti pod onim uvjetima, 
kako se ugovori s patronom. Poglavlje 127. nove redakcije uređuje, 
da nitko ne smije kupovati predmete i robu, koja je pala na dno 
mora; tko radi protiv ove odredbe, gubi sve, što je kupio. Ova 
40 U djelu na francuskom jeziku pod naslovom: Etude historique sur le 
droit maritime privć du Littoral yougoslave, Marseille 1933, p. 220—221. Vidi 


prikaz toga djela od dr. Vjekoslava Škarice pod naslovom Razvitak pomorskoga 
privatnoga prava na jugoslavenskim obalama (Jadranska straža XI—1933 br. 7). 

roba na dnu mora smatra se kao izvan prometa i kao da čeka 
svojega gospodara. Napredni duh ovih odredaba očituje se u tome, 
što brodovlasnika nakon brodoloma smatraju potpunim gospodarem 
broda i stvari na njemu, i energičnim mjerama hoće se predusresti 
protivnim nazorima, koji su u srednjem vijeku u mnogim krajevima 
vladali. Čak u novijoj redakciji se opaža napredak prema onoj 
starijoj. Dok starija taksativno određuje, da spasavaocu pripadne 
četvrti dio spasenih stvari, novija redakcija prepušta to slobodnoj 
nagodbi između brodolomca i spasavaoca. Osim tih važnih ustanova 
pomorskog prava ima u statutu nove redakcije i zbirke reformacija 
još nekih, kojima se određuje održavanje pristaništa u urednom 
stanju, odredbe glede ribarenja, tarife za prijevoz vina i bačava iz 
Zavalatice i Prigradice u grad Korčulu i obratno, pa pravila, 
kojih se moraju držati patroni baraka. Kad su donesene ove od- 
redbe i one gore spomenute novije redakcije o spasavanju, sigurno 
ne znamo, ali je vrlo vjerojatno, da su postojale i prije g. 1420., 
jer je pomorstvo bilo u Korčuli i tada od znatne važnosti, pa se 
sigurno osjećala potreba, da se bar neke norme točno utvrde i 
uzakone. Osim ovih pisanih odredaba sigurno su bile u običaju i 
mnoge druge nenapisane, kojima se regulirala pomorska trgovina. 


Represalije i gusarstvo. Trgovinu su katkada ometale razne 
represalije i gusarstvo. Vidimo, kako Dubrovčani prijete već 
8. 1303.  Korčulanima zbog nekih stvari represalijama, a i ona 
navala na korčulanske lađe, nakrcane žitom u Neretvi, g. 1375. 
sigurno je bila u znaku represalija. Spominjali smo političke doga- 
daje, koji su kao posljedicu izazvale represalije nad Korčulanima sa 
strane Dubrovčana. Često su se represalije upotrebljavale, da se 
nadoknadi učinjena šteta od gusara neke zemlje. 


Gusarstva imamo dvije vrsti: pljačkanje brodova na moru, 
čime se znatno ometala trgovina, i pljačkanje raznih predjela na 
otoku sa strane gusara, koji su dolazili s brodovima ili s manjima 
lađama. Prema odredbama statuta Korčulanima je bilo najstrože 
zabranjeno gusarenje i kažnjavalo se najtežim kaznama. Poglavlje 
TI. starije redakcije veli, da Korčulanin, koji bi se bavio gusarstvom, 
ima zauvijek biti prognan; pogl. 16. novije redakcije to isto po- 
navlja, a još pooštruje kazne naređujući, da takav Korčulanin u 
korist općine gubi sva svoja imanja, te ako ijednog dana dođe u ruke 
vlade, kaznit će se smrću na vješalima. U pogl. Ir. starije redakcije 

strogo se zabranjuje Korčulanima i kupovanje bilo kakove stvari 
(od gusara, a tko kupi, ima izgubiti svu kupljenu robu na korist 
općine. Poglavlje 46. starije i 52. novije redakcije također određuje 
oštre kazne protiv Korčulana, koji bi doveli strance u Korčulu, da 
pljačkaju i otimaju robove i slobodne ljude. Svaki Korčulanin može 
ubiti čovjeka u obranu svoju i svojih stvari, ako nanesena šteta 
iznosi, prema poglavlju 14. dodatka starije redakcije, više od po- 
lovine jednog perpera, a prema poglavlju 68. novije redakcije 
statuta, više od šest groša.“ 

Sicilijanci su » Katalonci često dolazili u Korčulu u trgovačke 
svrhe prodajući naročito žito, a kupujući roblje, dok je bila do- 
zvoljena ta trgovina, ali su oni znali katkada i gusariti. G. 1328. 
opljačkala su dva sicilijanska broda kod korčulanskih školja mnogo 
brodova vjernih Veneciji, i za to u Dubrovniku, koji tada bijaše 
pod mletačkom vrhovnom vlasti, zaključuje veliko vijeće, da se 
opreme dvije galije za proganjanje tih dvaju sicilijanskih brodova. 
'G. 1419. radi gusarenja Katalonaca i Sicilijanaca došlo je do repre- 
salija protiv katalonskih i sicilijanskih trgovaca u Korčuli. Neki su 
Sicilijanci 1 Katalonci ugrabili u Jadranskom moru jednu novu 
karaku, koju su posjedovali u pola Korčulani pl. Rafael Angelov i 
Marin Sasfić, a ovaj je posljednji njome zapovijedao. Marin je 
otišao na to lično s pismom korčulanske općine u kraljevstvo i pred 
činovnike Sicilije, da traži pravdu, ali je nije našao. Stoga su po- 
novo oštećeni podnijeli tužbu generalnom vijeću Korčule, koje je 


#1 Poglavlje r4. dodatka starije redakcije glasi: »Item statuimus, quod 
“si aliquis noster civis defendendo se vel suas bestias aut socios suos contra aliquem 
forensem venientem in insulam ad accipiendum ad forciam vel alias res voluerit 
.accipere per vim et dictus civis noster defendendo se vel suas res interfecerit eum, 
nullo modo teneatur puniri dictus noster civis de aliqua pena et hoc intelligendum 
est, si dictum damnum valebit ultra medium yperperum. Scilicet de nostris con- 
vicinis, qui sunt et habitant a Sybinico usque ad Curzolam et a Curzola usque 
ad Ragusium et ab insula Fare, Brage et Isle et per totam terram firmam a 
Tragurio usque ad Sybinicum«. Poglavlje 68. novije redakcije glasi: »Item 
statuimus, quod si aliquis Curculanus defendendo se, vel suas bestias, aut suas 
res, vel suos socios in rebus, vel in persona contra aliquem forensen venientem 
in insulam ad accipiendum per forciam; et dictus noster insulanus defendendo, 
ut supra, interfecerit eum, nullo modo debeat puniri dictus noster civis aur insu- 
lanus de aliqua pena. Et intelligendum est si dictum dampnum est maioris valoris 
srossorum sex.« š 

Kako odmah vidimo, u poglavlju novije redakcije ne spominju se oni 
«convicini-susjedi od Šibenika do Dubrovnika. Nije mi jasno, u kojem se smislu 
oni spominju u poglavlju 14. dodatka starije redakcije. Da li se, govoreći o njima, 
misli, da su oni ti socii-saveznici, koje braneći može Korčulanin ubiti stranca, 
ili se pak smatraju onim strancima, koje Korčulanin može ubiti braneći sebe i 
svoje stvari? Kao što u mnogim drugim poglavljima, tako. i ovdje nespretna 
sstilizacija sredovječnog latinskog jezika može dopustiti raznolika tumačenja. 
& 

odlučilo, da se poduzmu represivne mjere protiv Katalonaca i Sici- 
lijanaca, koji bi došli u Korčulu. I uistinu stigli su u Korčulu trgovci 
plemićkog staleža Gabriel Vicenco iz Majolike i Gabriel Funoglari 
iz Barcelone, te bijahu pozvani pred korčulansku vladu. Tu bijahu 
osuđeni, da pl. Rafaelu Korčulaninu, jednom od oštećenika, na- 
doknade polovicu vrijednosti broda u novcu, a onda neka oni 
potraže zločince, koji su nanijeli štetu, i neka od njih traže naknadu. 
Budući da ta dva Katalonca nijesu imali raspoloživa novca, to su 
ostali dužni, te su se na njihovu molbu primili kao jamci pl. Ivan 
Ferer iz Barcelone, Korčulani pl. Antun Grupše i pl. Marin To- 
mašev, katalonski konzul, a Katalonci su se obvezali, da će platiti 
onu svotu oštećenima kroz dva dana poslije nego dođu u Dubrovnik. 
S njima su otišli u Dubrovnik i jamci, no prošlo je duže vrijeme, 
dok. su isplatili onu svotu za oštećenike, a troškove jamcima nijesu 
htjeli priznati, iako su se na to bili prije obvezali. Radi toga su 
Korčulani Antun Grupše i Marin Tomašev tražili od glavnog jamca 
Ivana Ferera, da im isplati troškove. Budući da se je Ferer nalazio 
tada sa svojom kokom u Korčuli, to su Antun i Marin zaplijenili 
jedan dio robe u brodu, naime ječam, i prodali, te tako podmirili 
svoje tražbine. Fereru je pak dano pravo, da traži naknadu od ona 
dva Katalonca. 

U arhivskim se knjigama više puta spominju gusari i strah 
pred gusarima, a i u ugovorima za zajedničko trgovanje pomorskom 
trgovinom češće se ističe ta eventualnost i postavljaju razni uvjeti, 
što će biti, ako gusari opljačkaju ili odnesu brod. U listopadu g. 
1391. veli se za nekog Korčulanina Jurja, da se nalazi vani zarobljen 
od gusara. Gusarenjem su se naročito bavili ljudi iz Krajine, koji su 
dolazili i na sam otok, da pljačkaju, a oni sa susjednog otoka Hvara 
i Pelješčani, dolazeći sa svojim malim lađama, otimali su ponajviše 
stoku; katkad su im pri tome pomagali i sami Korčulani. G. 1405. 
u mjesecu veljači tuži se korčulanskom sudu Pavao Lučić iz Blata, 
da su njemu i Ostoji Turiću oteli Splićani, došavši brodovljem u 
položaj Za merom ispod Bradata, r4o komada blaga. G. 1419. 
spominju se nekoliko puta ljudi iz Trogira, gdje pljačkaju brodove 
i po otoku, te muče pri tom ljude hoteći iznuditi novac; tako su neki 
Trogirani opljačkali pustinjaka don Jakova na Gradini i njegov 
samostan, te ga mučili zahtijevajući od njega novaca. 

I Korčulani su znali katkada opljačkati svoje susjede. Tako 
su običavali otimati stoku na Lastovu, a Lastovci onu na Korčuli. 

Spomenuli smo već prije pljačkanja Korčulana g. 1417. po Pelješcu. 
Već smo naveli, kako je g. 1326. Žore de Palmote, zapovjednik 
jednog dubrovačkog broda oružanog protiv Branivojevića, pljačkao 
po otoku Korčuli, otimajući stoku. Možemo spomenuti jedan slučaj, 
kako su gusari iz napuljskog grada Barija našli utočišća u korču- 
lanskoj gradskoj luci. G. 1395. oteli su neki gusari iz Barija barku 
Dubrovčanina Vlaha Radanovića i donijeli je u korčulansku gradsku 
luku. Dubrovčani su poslali za njom u potjeru jednu oružanu 
barku, koja je u pristaništu grada Korčule htjela osloboditi dubro- 
vačku barku. Korčulani to ne htjedoše pustiti, već su branili barku, 
i Dubrovčanima nije uspio pothvat. O toj je stvari više puta 
raspravljalo dubrovačko vijeće umoljenih i zahtijevalo od Korču- 
lana, da je vrate, te im u slučaju, ako ne ispune njegov zahtjev, 
prijeti oduzimanjem imovine, dakle represalijama. G. 1407. činili 
su apulijski gusari štetu Dubrovčanima. U vijeću umoljenih bio je 
pri raspravljanju postavljen prijedlog, da se uhvate apulijski bro- 
dovi i barke, koje se nalaze u korčulanskoj luci, ali je taj prijedlog 
odbijen, te je zaključeno, da se to ne čini. 


I. Javne financije 


Spomenuli smo već prije, kako je općina posjedovala svojih 
zemljišta, koja je davala drugima na obrađivanje. Dohodak od tih 
općinskih zemalja bio je važan općinski prihod. Općina je dobivala 
u naravi vino, žito i smokve. Te su prihode pobirali posebni po- 
birači, za vino nazvani collectores vini communis, a za žito 
collectores bladi communis. Općina je često svoje obaveze prema 
pojedinim privatnicima isplaćivala u naravi od tog općinskog žita 
ili vina, pa čak i plaće sucima, i dakako nagradu kolektorima, ali 
se uvijek znala vrijednost samog proizvoda u novcu. Onima, koji 
su morali dati općini žita ili vina, a ona je njima dugovala, odbijalo 
se. S tim poslom oko davanja općinskog žita ili vina privatnim 
licima u ime općinskih obaveza rukovodili su također kolektori. 
Kolektori su katkad pobrani prihod u naravi predali općini, koja 
ga je smještala u svoja skladišta, ali često, osobito kod vina, bilo je 
naređeno kolektorima, da pobrane prihode u naravi unovče, te su 
oni tada prodavši općinsko vino i žito općini davali novac; i prije 
konačne predaje novca rukovodili su oni često tim novcem 1 ispla- 
Ćivali privatnicima u ime općine razne općinske obaveze. O svim 

tim poslovima vodile su se računske knjige, a o tome se morao 
brinuti općinski camerarius, koji je pri konačnom obračunu primao 
od kolektora, u ime općine, prihod u naravi ili novcu. Treba još 
spomenuti, da je općina davala općinske školje i predio oko rta 
Ražnjića u zakup na javnoj dražbi, te je i to predstavljalo izvjesni 
općinski prihod. ' 

U ugovoru od g. 1265., sklopljenom između Marsilija i Kor- 
čulana, veli se, da je globe i decime (desetine) primao dotada knez, 
a unaprijed će ih primati općina, koja će u naknadu za to davati 
knezu plaću od so libra mletačkih malenih dinara. U ugovoru se 
ne spominje, koje su to globe, ali lako je pogoditi, da su to bile 


sudske. 


Važan su i obilat općinski prihod bile te razne sudske nov- 
čane globe, koje su osuđenici morali plaćati općini, i to ne samo u 
kriminalnim osudama, već i u civilnim radi neispunjenja obveza 
između privatnih stranaka, pri čemu je jedan dio globe išao pri- 
vatniku, koji je dobio parnicu ili bio oštećen, ali i jedan dio općini. 
Koje su se globe plaćale, može se dobro vidjeti iz raznih poglavlja 
korčulanskog statuta i zbirke reformacija. 


Koje su bile »decime« (desetine) i od čega su se primale, u 
tom se ugovoru od g. 1265. također ne govori. Mogli bismo praviti 
o tom razne kombinacije. Tako bismo između ostalog mogli uzeti, 
da je naziv »decime« uopće označavao razne namete, koji i nijesu 
morali baš značiti deseti dio, jer eto za Korčulu sigurno znamo, da 
se taj naziv »decima« upotrebljavao i za podavanja crkvi, a uistinu 
se plaćalo manje od desetine. Izričito se spominje, i to kasnije u 
zbirci reformacija, samo desetina, koja se plaćala kod prodaje 
ribe kao deseti dio količine ribe u naravi ili vrijednosti u novcu, 
i desetina, koja se plaćala na izvoz vapna. O tome ćemo još niže 
progovoriti te ćemo vidjeti, da se desetina ribe zvala i drugim 
nazivima. 


Konkretnije možemo govoriti o općinskim prihodima, zvanim 
doana ili duana ili datium. Ni u starijoj ni u novijoj redakciji 
statuta ne veli se, koji su to daciji ili duane. Jedino u poglavlju 
45. stare redakcije i 51. poglavlju nove veli se, da onaj, koji bi htio 
izbjegnuti plaćanju dacija, ima da po otkriću prijevare za kaznu 
plati trostruku svotu. U starijoj se redakciji govori o daciju, koji 
odredi knez ili malo vijeće, a u novijoj o daciju, koji odredi vlada 

dok ostane u Korčuli. Zanimljivo je, da i pri sklapanju ovog 
ugovora prisustvuje jedan svećenik kao svjedok, i to dijakon 
Maroje Stipkov iz Dubrovnika. U siječnju g. 1399. općina pak 
obećava potpuno opraštanje dacija za deset ropkinja plemiću Bele- 
rigeriju Gola de Calarii, koji se također obvezuje, da će donijeti 
stanovitu količinu žita i boba u Korčulu. 

Eto ovi su nameti zvani daciji ili doane, za koje iz statuta, 
zbirke reformacija i drugih izvora znamo, da su postojali u Korčuli i 
tekli redovito u općinsku blagajnicu u doba do g. 1420., ali nije is- 
ključeno, da nije bilo i drugih. Mi znamo inače, da su postojale mnoge 
uredbe i odredbe, koje su za dugo vrijeme važile po običajnom 
pravu, a nigdje nijesu bile zapisane ili su bile zapisane kasnije. 
Poglavlje 95. novije redakcije statuta govori o daciju, koji stranac 
plaća na izvoz kamena; zbirka reformacija u poglavlju 199. govori 
o daciju, koji se plaća pri izvozu drveta, a u poglavlju 23. 0 
desetini (decima) vapna, koju mora dati u naravi općini svaki onaj, 
koji pravi vapno i izvozi ga iz Korčule. Ne znamo, kad su usta- 
novljeni ti daciji, da li prije ili poslije g. 1420. 

Osim ovih daća, koje su se plaćale općini, bilo je na Korčuli 
i drugih, koje nijesu išle u općinsku blagajnicu. To je bio u prvom 
redu salarium comitis ili paga comitis, ukoliko nam je poznato iz 
dokumenata, jedini direktni porez u Korčuli, koji su plaćali vlasnici 
zemalja. Korčulanski je knez imao doduše zemalja, koje je davao 
drugima na obrađivanje i od obrađivača primao dohodak, ali je 
imao i stalnu polugodišnju plaću, koju je primao od općine. Kako 
rekoh, ova je kneževska plaća bila i neka vrsta direktnog poreza, 
koji je pobirala općina od stanovnika otoka preko kolektora i onda 
tako iskupljenu plaću isplaćivala knezu. Imamo ipak i slučaj, kad 
je korčulansko veliko vijeće na jednoj svojoj sjednici u mjesecu 
kolovozu g. 1404. zaključilo jednoglasno, da se polovica salarija 
skuplja za općinske svrhe, a taj se skupljeni novac može trošiti 
samo onako, kako odluči to isto veliko vijeće. Da li se to još 
kadikad dogodilo, ne znamo, ali vjerojatno je, da to nije jedini 
slučaj. Kad tko nije htio ili mogao platiti salarium, tad mu se 
imanje ili dio imanja stavljalo na javnu dražbu i isplatilo od 
utjerane svote. i 

U doba ugarsko-hrvatskog i bosanskog vladanja nad Korčulom 
spominju se u raznim izvorima kao prihodi kraljevske blagajnice 
prihod od soli i trigesimum — tridesetnica, t. j: carina u iznosu 

tridesetog dijela vrijednosti izvezene i uvezene robe. Da li je od 
tridesetnice i prihoda soli jedan dio ipak išao u općinsku blagajnicu 
kao u drugim nekim gradovima, iz sačuvanih izvora ne možemo 
zaključiti, jer se o tom ništa ne spominje. U starijoj redakciji, a ni 
u novijoj, ne navode se te daće, a u zbirci se reformacija spominju 
odredbe o tridesetnici u poglavlju 162. i 163., ali se veli, da te 
odredbe bijahu već i prije u običaju, a tek su docnije ušle zapisane u 
zbirku. U tim se poglavljima doduše ne veli, u koju blagajnicu idu 
ti prihodi, ali se iz njihova teksta može zaključiti, da tridesetnicu 
imaju plaćati stranci, a Korčulani se oslobađaju od plaćanja, kad 
izvoze robu, te se izričito veli, da pri prodaji robe za izvoz stran- 
cima sa strane Korčulana moraju stranci platiti tridesetnicu, a 
Korčulani ne; pri uvozu se robe Korčulanin oslobađa plaćanja tride- 
setnice, kad uvozi ono, što je potrebno za njega lično i njegovo 
kućanstvo. Kao Korčulani smatraju se ne samo oni rođeni na otoku, 
već i stranci, koji su stalno nastanjeni u Korčuli i tu posjeduju 
nepokretne imovine. Tridesetnica se plaćala i za izvoz robova. 
Tako vidimo dva nameta u trgovini robljem: tridesetnicu i već 
prije spomenuti dacij, koji je išao u općinsku blagajnu. U vezi 
s tridesetnicom navodi se vrlo često i prihod od soli. O soli kaže 
starija redakcija statuta u poglavlju 47., da ono, što odredi knez 
s velikim (ili malim?) vijećem o soli, ima zauvijek važiti." To se 
slično veli i u poglavlju 53. nove redakcije; samo se tu mjesto vijeća 
navodi kurija. U tim se poglavljima dakle ne spominje ništa kon- 
kretno. Kako se iz izvora vidi, pravljenje soli i trgovina solju, 
“koja je bila na Korčuli dosta razgranjena, ne bijaše ni općinski ni 
državni monopol, već je postojala slobodna proizvodnja i prodaja, 
ali od prodaje išao je trideseti dio u kraljevsku blagajnicu, a od toga 
plaćanja nijesu bili oslobođeni ni Korčulani. Prihode tridesetnice i 
soli nije pobirala kraljevska blagajnica direktno, već ih je davala 
u zakup za čitavu Dalmaciju. Ti su se zakupnici zvali conductores 
ili officiales camerae tricesimi et salis. Oni su opet davali specijalno 
tridesetnicu i prihod soli korčulanskog područja u podzakup. Ti su 
podzakupnici bili katkada stranci, ali vrlo često i domaći ljudi, a 
koji put je i sama korčulanska općina uzimala na svoj račun pod- 
zakup, ali obično nije sama direktno pobirala te prihode, već ih je 


43. Već smo prije istaknuli, da se u statutu u toj stvari spominje knez 
s velikim vijećem, ali Solovjev misli, da je to štamparska pogreška, pak da bi se 
mjesto toga morao spominjati knez s malim vijećem. 

ona opet davala na javnoj dražbi u zakup pojedincima. I privatni 
podzakupnik nije više puta direktno ubirao prihode, već katkad u 
zajednici s drugima, a ponekad bi ih i sam opet prodao nekom 
trećem, kao na pr. podzakupnik stranac domaćem čovjeku Korču- 
laninu. Tako često puta vidimo tri posrednika u pobiranju tih 
prihoda. Ovo, što sam kazao o zakupu i podzakupu, crpio sam iz 
arhivskih podataka, ali o tom govori i zaključak od 18. studenoga 
1414., unesen kao poglavlje 104. u zbirku reformacija. Tu se veli, 
da je svakome osim svećeničkih lica dopušteno kupiti, skupljati i 
držati tridesetnicu, ali se kaže i to, da se ovim zaključkom ukida 
prijašnja odredba, koja se protivila ovome. Kako je glasila ta 
odredba, ne kaže se, no iz arhivskih podataka iz vremena prije: 
8. 1414. vidimo, gdje razni Korčulani drže i skupljaju tridesetnicu; 
ipak je sigurno, da je postojalo nego ograničenje, ali kakvo, to ne 
saznajemo. Pobirač se zvao trigesimarins, a svi se prihodi zovu 
također doana trigesimi i doana salis. Vidimo dakle, da riječ doana 
ima značenje raznovrsnih nameta, koje treba plaćati općini ili 
kraljevskoj blagajnici. Vidjeli smo je prije u značenju trošarine, a 
sad u značenju carine. Kad smo već pri kraljevskim prihodima u 
Korčuli, spomenut ćemo još nešto. Kako smo već rekli, novčane 
globe idu u općinsku blagajnicu, a imamo slučaj, gdje globa ide i u 
kraljevsku blagajnicu. Poglavlje 89. zbirke reformacija veli, da 
plemić, koji bi krao općinski novac, gubi i službu i plemićku čast 
zauvijek, a svaki onaj, koji bi molio, da se ovakvome vrati čast i 
služba, mora platiti sto zlatnih dukata, od čega polovica ide kra- 
ljevskoj blagajnici, a polovica korčulanskoj općini. 


“Osim ovih sigurno utvrđenih i redovitih prihoda, općinskih i 
kraljevskih, bilo je i izvanrednh. Korčulanska općina nije bila u 
takvim financijskim prilikama, da bi mogla podmiriti izvanredne 
i veće troškove redovitim svojim prihodima. Radi toga vidimo, da 
se za izvanredne troškove sakuplja na otoku »colta«. Tako se 
određuje »colta« za opremu i za odašiljanje općinske galijote, koja 
ima u lipnju 1403. krenuti u Bari, da se pridruži mornarici kralja 
Ladislava Napuljca. Sačuvan je popis ove kolte, gdje je uneseno, 
koliko je tko dao. Kad su jednom prigodom imali krenuti poslanici 
k vojvodi Hrvoju, također se odredila kolta. U političkom smo: 
dijelu povijesti spomenuli još nekoliko slučajeva, kad se sabira 
kolta. U kolovozu g. 1418. navodi se i »colta regia«, ali se o njoj 
ne govori ništa pobliže. 'To je bilo u doba kralja Žigmunda, za koga. 

je poznato, da je bio često u financijskim neprilikama, te je to- 
možda izvanredan porez, koji je on nametnuo i autonomnim gra- 
dovima. Kako saznajemo iz jedne korčulanske notarijalne knjige,. 
g. 1398. odredio je Žigmund, da biskup, kaptol i uopće čitav kler 
na otocima Hvaru i Korčuli ima »pro reparatione regni« platiti 
polovicu svojih godišnjih prihoda. Ivan Gorjanski, palatinov sin, 
odredio je za kolektora te daće plemića Blaža Andrijina iz Trogira, 
a ovaj je uzeo još kao svoga punomoćnika i sukolektora plemića 
Ivana de Fumatis iz Zadra. Ovaj Ivan de Fumatis došao je u 
Korčulu i uvidio, kako sam veli, da su to prihodi male vrijednosti,. 
te je odredio, da mu se u to ime plati samo 30 zlatnih dukata, što- 
mu je biskup za sebe, kaptol i ostali kler isplatio 5. prosinca iste 
godine. Da li se ova daća plaćala prije ove godine i još slijedećih. 
godina, ništa ne saznajemo iz korčulanskih sačuvanih dokumenata. 

Spomenuli smo, kako je općina davala na javnoj dražbi u 
zakup općinske školje za izvjesno vrijeme, a i pobiranje raznih 
daća. Stoga je bilo zabranjeno odustati od zakupa prije utrnuća 
roka: Poglavlje 55. zbirke reformacija određuje globu od 25 per- 
pera za svakog vijećnika, koji u velikom vijeću zagovara, da se 
netko oslobodi od obaveza preuzetih na dražbi; ako onaj zaintere- 
sirani sam upravi molbu, ima platiti pet perpera globe, a onaj, koji 
se za nj zauzima, također istu svotu. 

Korčulanska je općina imala i dugova, a znamo, da je za 
nabavu žita običavala sklapati zajmove. 


K. Grad i njegove građevine 

Konstantin Porfirogenet, govoreći o Neretljanima, veli među 
ostalim: »Blizu su od onih četiri otoka: Mljer, Korčula, Brač i 
Hvar, veoma lijepa i plodna s mnogim pustim gradovima i močva- 
rama (rudinama); na njima stanuju, drže svoju stoku i žive od nje.« 
Na drugom mjestu opet veli: »A imaju u vlasti i ova ostrva: veliko: 
ostrvo Korčulu ili Krkar, na kojem ima i grad, drugo je veliko 
ostrvo Mljet, treće je veliko ostrvo Brač.«*“ Već eto dakle u X. sto- 
ljeću spominje se grad na otoku Korčuli. Iz Konstantinova pripo- 
vijedanja ne možemo zaključiti, na kojem se mjestu otoka nalazio taj 
grad, ali smo već prije istakli, kako svi znaci upućuju, da se nalazio 
na mjestu, gdje je i današnji. Neki mletački kronisti i pisci navode, 


#4 Donosim po Šišićevu prijevodu; taj pasus glasi grčki: vijooc ueyddy 
h Koćexea ijror 10 iKixeg. čv ij čove xal xdovgov, 

kako je Popone Zorzi u XII. vijeku osvojio otok i grad Korčulu 
(civitas, terra).  Konkretnije možemo govoriti o gradu Korčul: 
počevši od g. 1214., kad je po svoj prilici donesen statut grada i 
otoka Korčule. U prvoj redakciji statuta jasno se i izričito govori 
o gradu (civitas). U ugovoru između Korčulana i Marsilija Zorzi 
od g. 1265. kaže Marsilije o sebi: »Decernimus statuta, de novo 
inrenovata urbe noviter condere.« To bi značilo, da je grad tada 
bio obnovljen. U pjesmi, koja se nalazi pred tim ugovorom, kaže se 
& njemu: »Urbem construxit«. Dalje dolaze ovi stihovi: 


Qui (t. j. Marsilius) scelus atque nefas expellens intus ab urbe 
Conservat populum, menia lauda dei 

Nobilis ex villi factus, de paupere dives 

Hic populus sparsus pluribus inde locis 

Congeritur quod loco digne sit septus in ymo 

Namque fides aberat per loca sparsa mala 

Presbiter Antonius finxit nec plurima metra 

Mandato domini posteritasque sciat. 


Već smo prije protumačili ove stihove u vezi s događajima, 
koji su se tada zbili, na taj način, da je grad prigodom opsade sa 
strane Marsilija g. 1265. pretrpio velike štete, te je on stoga obnovio 
grad i njegove zidine i poradio oko toga, da se narod rastrkan po 
otoku sakupi u grad. Da je Marsilije nastojao, kako bi se što više 
ljudi naselilo u grad, može se zaključiti i iz 4. poglavlja dodatka 
starije redakcije, kojeg nijesam našao u kasnijoj redakciji: »Cap. IV. 
de edificatione domorum. Item statuimus, quod si aliquis hedifi- 
ceverit domum in civitate cum calcina, si data fuerit sibi dicta 
domus per me comitem Marsilium vel per meum vicecomitem, sit 
sua, et si tenet eam in pace uno anno, salvo si ille non est in civitate 
in illo anno ad habitandum in ea, sicut alii cives faciunt, qui 
habitant in civitate, sit amissa.« Ovo poglavlje shvaćam tako, da 
je knez Marsilije davao ili stare od naslaganog kamena bez vapna 
sagrađene kuće, ili drvene kuće, ili mjesta za gradnju, ili ruševine 
starijih kuća onim ljudima, koji bi sazidali na tom mjestu kuću sa 
vapnom, pod uvjetom, .da moraju proboraviti bar godinu dana u 
gradu, jer inače gube kuću. I kasniji knez Ivan Zorzi nastojao je 
zadržati stanovnike u gradu, dok je kod Korčulana postojala ten- 
dencija bježanja iz grada i naseljavanja na selu. Već smo prije 
vidjeli, da je to bio jedan uzrok svađe između Korčulana i Ivana 
Zorzi, koja se g. 1356. rješavala pred mletačkom vladom. U tužbi, 
koju je protiv Korčulana podigao Mihajlo Zorzi u ime svoga oca 

Ivana, ima i posebna točka o toj stvari. Mihajlo se tuži, što je veći 
dio korčulanskih građana ostavio kuće i obitavališta u gradu i 
otišao obitavati otok i ostale dijelove korčulanskog teritorija, i to: 
u takvoj mjeri, da je grad preko mjere depopuliran te može biti 
lako izvrgnut opasnosti radi malog broja ljudi, koji je ostao u gradu. 
Mletački odbor, izabran od vlade za rješenje spora između Zorzija 
i Korčulana, saslušavši odgovor korčulanskog poslanika Siraka 
predlaže jednodušno, da knez, tri suca i tri lica odabrana od 
velikog vijeća između boljih i vrednijih građana razvide i istraže 
pomnjivo imućstvene prilike ljudi; neka onda svakako onim putem, 
načinom i onim kaznama i u onoj množini, kako će se njima činiti 
zgodnije, učine, da se osobe, rastrkane po otoku, vrate da nastavaju 
grad; neka donesu takve odluke, da se depopulirani grad tako 
obnovi i umnoži u interesu sigurnosti, časti i njegova uzdržavanja, 
kako će se njima činiti bolje i zgodnije. Poznato nam je, da je čitav 
izvještaj odbora, pa dakle i prijedlog u ovoj stvari, bio prihvaćen 
od mletačkog vijeća umoljenih. Korčulani su najzad i sami vidjeli, 
kud vodi raseljavanje grada, te stoga razabiramo iz mnogih doku- 
menata nastojanje općine, da se što više stanovnika naseli u grad. 
Ona je u tome dolazila na ruku i domaćim ljudima i strancima. U 
gradu se Korčuli tada nalazilo mnogo praznih napuštenih kuća bez 
krova, takozvanih kućišta, nazvanih u dokumentima također latin- 
skim imenom casamentum. Ta su kućišta bila ili zidana ili od prostog 
naslagana kamena, kao što je i kuća bilo zidanih ili sagrađenih 
jednostavno od naslagana kamenja. Drvene se kuće bar u doku- 
mentima, koje sam dosad našao, ne spominju. Kućišta su bila ili 
vlasništvo općine ili privatnika. Općina je dakle često davala 
kućišta domaćim ljudima i strancima, da ih pokriju i urede za sta- 
novanje, pod uvjetom, da se dotični nastane u gradu. O tom radi 
poglavlje IV. zbirke reformacija. Tu se određuje, da su knez i suci 
vlasni svakome strancu i domaćem dati kazament u potpunu njihovu 
vlasnost, i to u svrhu, da ga pokriju i urede kao kuću za stanovanje, 
a općina će uvijek braniti pravo vlasnosti na takav način stečenih 
kućišta; knez je po toj odredbi vlastan pozvati vlasnika kućišta, 
hoće li ga sam urediti, a ako izjavi, da ne će, gubi na nj pravo, i 
općina ga daje tada u potpunu vlasnost onome, koji će ga urediti; 
ako pak vlasnik bude voljan sam urediti kućište, mora to učiniti u 
roku od godine dana, jer u protivnom slučaju gubi vlasnost nad 
njima i mora platiti k tome općini još deset perpera globe. Općina 


318 


«se naročito brine i za to, da bi se zidovi kućišta što bolje sačuvali, 
te u mjesecu prosincu g. 1402. veliko vijeće stvara zaključak, u 
kojem pod prijetnjom globe i naknade svekolike štete zabranjuje, 
da se sa kućišta po gradu i otoku oduzima kamenje i ploče. 
21. travnja 1409. veliko vijeće, kako se veli u zaključku, u želji, 
da se grad Korčula naseli i obnovi i što bolje uznapreduje, ovlašćuje 
kneza i suce, da domaćim i strancima, voljnim nastaniti se u gradu, 
daju kućišta u gradskom predjelu od ulice sv. Marka do Kernjanove 
kule sa sjeverne strane, ali oni trebaju prije napraviti molbe i po- 
kazati mjesto ili kućište, koje hoće obnoviti; na to će glasnik javno 
na trgu tri dana redom izviknuti, da se to kućište ima dati moliocu; 
poslije toga javnoga oglašivanja vlasnik kućišta ima pravo u roku 
«od is dana prijaviti svoje pravo vlasništva, a u roku od mjesec 
«dana poslije te prijave ima to dokazati na temelju isprava ili svje- 
doka; ako dokaže, da je kućište njegovo, mora ga u roku od godine 
«dana preurediti u kuću, inače pripada općini; ako ne dokaže svoje 
pravo vlasništva, kućište ostaje onome, kome ga je dao knez sa 
sucima, ali i taj ga mora u roku od godine dana preurediti u kuću, 
jer u protivnom slučaju plaća općini globu od sto perpera, a kućište 
“sa svim eventualnim radnjama na njemu ostaje, bez ikakve naknade, 
općini.“ Ovim su se odredbama uistinu mnogi koristili te primali 
od općine razna napuštena kućišta,“ 

Prije smo spomenuli, da je kod gradskih stanovnika Korčule 
postojala tendencija raseljavanja. Dakako, to je bio jedan od uzroka 
propadanja grada, ali su sigurno tome bile uzrokom i bolesti, koje 
su pustošile stanovništvo, kao na pr. kuga od g. 1370. Toliko je ta 
bolest harala, da su kanonici korčulanskog kaptola te godine zamolili 
biskupa Ivana, da im se dopusti udaljiti za godinu dana iz grada 
.na kakvo drugo mjesto po otoku ili izvan njega. Biskup im je to 
idopustio, ali pod uvjetom, da moraju naći dva ili barem po jednog 
kapelana, koji će neprekidno obavljati službu božju u crkvi 
sv. Marka,"" Kako neki misle, ona kućišta i potječu od toga, što su se 
kuće, u kojima je harala kuga, zapaljivale u svrhu dezinfekcije. 


*5 Ovaj zaključak velikog vijeća zapisan je u jednoj računskoj knjizi kor- 
«čulanskog arhiva u Zadru, a djelomično ga donosi V. V. Vukasović u Bulletino 
di storia e archeologia dalmata_XI. br. 2 p. 26 po prijepisu kod obitelji 
Dimitri u Korčuli, ali pod krivim datumom od g. 1400. 

26 Neke dokumente o tome donosi i V. V. Vukasović prema prijepisima 
“kod Dimitra u Bulletino XI. br. 2 i br. 3. 

47 Codex diplomaticus XIV. p. 292—293. 
48 V, V. Vukasović: Kuga na Korčuli (Bulletino VII. br. 5. p. 80). 


319 


Ustanovivši, da je u gradu bilo mnogo tih kućišta, progovorit 
ćemo nešto o izgradnji samog grada u ovo doba prije g. 1420. Da 
se dođe do točnih rezultata, trebalo bi proučiti i dokumente poslije 
g. 1420. To bi prelazilo domašaj ove radnje. Stoga ću se ja ograničiti 
na to, da po mogućnosti što opreznije stvorim zaključke uglavnom 
na temelju arhivskog materijala prije g. 1420., uzevši u obzir i opće 
poznate činjenice topografije grada Korčule iz kasnijih vremena. 


Kako smo mogli također iz dosadašnjeg razlaganja razabrati, 
grad, nalazeći se zacijelo već u XIII. vijeku na današnjem mjestu, 
bijaše opkoljen gradskim zidinama, koje se u raznim izvorima i 
korčulanskom statutu na više mjesta spominju. Prema pogl. 34. 
zbirke reformacija strogo je zabranjeno prelaženje preko gradskih 
bedema. Znamo sigurno, da su u grad vodila dvoja vrata, i to 
jedna s kopnene strane otoka Korčule, a druga s gradskog pristaništa. 
Prva glavna vrata nazivaju izvori raznim imenima i to: porta per 
Quam itur ad casalia, porta magna civitatis, porta terre firme, janua 
qua itur ad casalia, porta civitatis per quam exitur et itur per insulam, 
janua per quam itur per insulam, porta qua itur ad casalia, porta 
terrea, Vrata pokraj pristaništa nazivaju: porta maris, porta mollus, 
janna sita penes mollum maris, janua portus. Vrata, nazvana u po- 
glavlju 75. zbirke reformacija porta nova, po svoj se prilici odnose 
na ova posljednja. U izvorima se spominju i neka vrata nazvana 
Porta que vocatur Luchexe ili porta civitatis que vocatur Lucbsina 
vrata, Ne mogu iz tih izvora razabrati, da li se to ime odnosi na 
koja od gore spomenutih vrata ili su možda to bila koja treća 
sporedna vrata. (Nije isključeno, da se tim imenom nijesu nazivala 
i kakva vrata unutar samoga grada.) Grad je uz bedeme bio utvrđen 
i kulama. Svaka su gradska vrata bila utvrđena kulom. I knežev 
dvor, koji se nalazio uz gradske bedeme i bio tako reći njihov 
sastavni dio, imao je za obranu jednu kulu. Taj je dvor bio tada 
sigurno na mjestu, gdje se nalazio u kasnijim vjekovima, a gdje je 
u novije vrijeme sagrađena građanska škola. Još se sada nalazi kula, 
koja je branila knežev dvor, ali je u mletačko doba restaurirana ili 
možda podignuta nova iz temelja. Ta se kula nazivala turris comi- 
ttus, a knežev se dvor naziva curia palaci: domini comitis, palatium 
domini comitis, curia comitis, comitatus, curia comitatus, habitatio 
domini comitis; zgrada je imala i svoje dvorište. Još se spominju i 
ove kule: turris carceris, turris magna, turris communis, turris 
Cernoe, turris nova, turris sub domo Berini, turris Chergnan. Teško 

je zasad, dok se ne prouče dokumenti kasnijih vjekova, ubicirati sve 
ove kule. Imamo i ugovor od 16. studenoga g. 1391., prema kojem se 
majstor Ivan Antunov iz Vienne obvezuju knezu Ciprijanu i sucima, 
da će dovršiti gradnju nove kule, a u ugovoru se opisuje, kakva ona 
treba da bude. U općinskim se računskim knjigama navodi, da je 
majstor Hranić radio na jednoj kuli, ali se ne kaže, da li ju je 
popravljao ili gradio novu, dok znamo sigurno, da se god. 1414. 
gradila jedna nova kula. 

U centrumu se grada, kraj crkve sv. Marka, nalazio gradski 
trg — platea communis. Tu su se, kao i na drugim gradskim mje- 
stima, javljale naredbe vlasti, obdržavale se dražbe, a često se 
sklapali ugovori i držale sudbene rasprave. Tu su i građani igrali 
igre. Jedan se trg prostirao između općinske zgrade i crkve sv. Mi- 
hovila pred glavnim gradskim vratima, onaj isti, koji i danas 
postoji. Spominju se imena nekih ulica: contra omnium  sanctorum 
po crkvi Svih svetih, contrata episcopatus po biskupovoj palači, 
contrata Chergnan jamačno nazvana po istoimenoj porodici, tako 
isto i contrata Qanini. Druge se neke ulice ne navode posebnim 
imenom, već se o njima veli na pr. secunda contrata transeundo 
turrim Gernoe ili tertia_contrata transeundo turrim Qernoe. Za 
ulice dolazi kadikad i naziv ruga. O kućištima sam već govorio, a 
iz izvora se također vidi, da je bilo i drugih pustih mjesta u gradu i 
vrtova. Stabala je bilo i na javnim mjestima. Od javnih smo zgrada 
već spomenuli knežev dvor. Općinska zgrada (domus communis ili 
Curia communis), a uz nju trijem ili loža, nalazila se gdje i danas, 
Biskupska je palača bila uz crkvu sv. Marka kao i u kasnijim 
vjekovima tamo, gdje je sada dvor mitronosnog opata. Osim trijema 
ili lože uz općinsku zgradu nalazila se loža i pred crkvom sv. Marka, 
a 21. ožujka g. 1388. obvezao se majstor Ivan Antonijev iz Vienne 
rektoru Dekoju Petroviću i sucima, da će za općinu sagraditi ložu 
uz crkvu sv. Marije, koja se nalazila također na glavnom gradskom 
trgu." Knežev je dvor imao i trijem (ložu)."* Od javnih građevina 
treba spomenuti još ribarnicu, klaonicu, skladišta za žito i općinske 
čatrnje. 


*? Notarijalna knjiga iz g. 1391. Ovaj je ugovor štampan u fragmentu u 
Biblioteci za povijest dalmatinsku — Documenti n. 19. 

5% Ugovor u istoj notarijalnoj knjizi, štampan u odlomku u istoj Biblioteci 
pod n. 17. O ložama je pisao V. V. Vukasović: Trijemovi (lože) u gradu Korčuli 
(Slovinac g. 1882. br. 29) donoseći i neke dokumente. 

51 Spominje se u dokumentu od 8. studenoga 1342., štampanom u odlomka 


u: Biblioteci za povijest dalmatinsku (Documenti 20). 

Općina je posvećivala veliku brigu opskrbljivanju grada 
vodom, te je u tu svrhu gradila čatrnje, kojih je bilo više. Tako su 
na gradskim trgovima bile čatrnje, jedna na glavnom gradskom 
trgu, a druga na trgu pred gradskim vratima. Jedna se čatrnja 
spominje i uz gradske bedeme, i to »sub turri nova«. 28. studenoga 
1390. daje općina kamenaru Ratku Miličeviću i njegovoj braći jedno 
kućište blizu ove općinske čatrnje, koje po običaju ima preudesiti 
za kuću, ali pod uvjetom, da na kući sagradi kanal, iz koga će teći 
voda u čatrnju; k tome treba i samu čatrnju popraviti i učvrstiti, 
ali dakako na trošak općine, davši ipak svoju radnu snagu bes- 
platno. 25. listopada g. 1400. zaključuje korčulansko veliko vijeće, 
da se sagradi još jedna čatrnja na mjestu, gdje odredi vlada. Ta se 
čatrnja, rekbi, gradila dugo vrijeme, jer se računi o gradnji neke 
čatrnje polažu još g. 1405., 1408. i 1411. Općina je potpomagala 
i gradnju privatnih čatrnja. Tako veliko vijeće zaključuje 13. stu- 
denoga 1403., da svaki, koji gradi čatrnju u gradu, ima :dobiti 
potporu od 20 perpera od općine, i to deset mu se daje odmah na 
početku, a ostatak po dovršenoj gradnji, ali se stavlja uvjet, da 
bude velika kao ona kancelara Antonija; ako je manja, dat će se 
manja potpora razmjerno prema veličini. Gradnju treba dovršiti u 
roku od dvije godine, jer se inače mora vratiti općinska potpora u 
dvostrukom iznosu. 

Imamo i ovaj zaključak velikog vijeća od 25. siječnja g. 1440.: 
In pleno et generali consilio civitatis et insule Curzule in quo 
fuerunt consciliarii LII per maiorem partem eorum captum et ob- 
tentum fuit quod regimen habeat libertatem fatiendi unam sponcam 
de avere communis prout et ubi melius videbitur regimini et aliis 
nobilibus qui reperientur. 

O crkvama u gradu govorit ću kasnije, kad dođem na ras- 
pravljanje o crkvenim prilikama." 


L. Stanovništvo, naselja i jezik u javnom životu 


Razložili smo već prije, kako su Neretljani prešli na Korčulu 
u IX. vijeku, i tako je Korčula dobila »slavensko« žiteljstvo. Mle- 
tački dužd Rajnerij Geno doduše u onom svojem pismu od 29. stu- 
denoga 1262., upravljenom Trogiranima, u kojem ih moli, neka 


52 Bila bi zadaća pobližeg historijsko-umjetničkog istraživanja ustanoviti, 
ukoliko ima u Korčuli kuća ili bar ostataka kuća iz razdoblja do g. 1420. 

podupiru privremenog kneza Jakova Grimani, veli, da je izdao 
»Slavenima« i Latinima otoka Korčule naredbu o pokornosti knezu. 
Po tome sudeći, bilo je u njegovo doba u Korčuli i Latina. Pretpo- 
stavivši, da je ovaj njegov podatak pouzdan, Latini su morali biti 
u neznatnoj manjini, i to, ili su bili mali ostatak preostao još iz 
vremena prije dolaska Neretljana na otoke ili su se pak. tijekom 
vremena tu naselili. Svakako u XIV. i XV. vijeku nema Latinima 
ri traga, jer dokumenti korčulanskog arhiva, koji počinju s god. 
1338., pa i svi ostali sačuvani izvori, spominju: jedino hrvatske 
stanovnike. Kerčulani, koji se često navode u dubrovačkim arhiv- 
skim knjigama Diversa notariae i Diversa cancellariae već krajem 
XIII. vijeka i u vremenu XIV. stoljeća prije g. 1338., također su 
Hrvati. Dakako to isto vrijedi za te i druge dubrovačke izvore i 
poslije g. 1338. Imamo sačuvano toliko mnoštvo imena i prezimena, 
da o sastavu stanovništva, koje je bilo hrvatsko, ne može biti 
nikakve sumnje.“* Ukoliko je bilo Nehrvata u to doba, to su bili 
samo pojedini stranci nastanjeni u gradu." 


58 Popis slavenskih imena i prezimena, sastavljen na temelju dokumenata 
korčulanskog arhiva u Zadru, donosi Fr. Radić u svojem članku: Slavenska imena 
i prezimena na Korčuli (Srđ V br. .12). : 

54 Kad je govor o stanovništvu, učinit ću u vezi s time nekoliko napo- 
mena. Znamo, da su se u VII. vijeku naselili na Balkanskom poluotoku hrvatski 
narod i srpski narod, i poznato je, gdje su se oni naselili. Ipak između glavne 
hrvatske i glavne srpske oblasti postojala je jedna široka zona, koja se u pri- 
morskim krajevima prostirala od Cetine do Bojane, a o kojoj, s obzirom na 
sastav njezina stanovništva u prošlosti, postoji spor u historijskim krugovima. 
U starim izvorima nalazimo, da su od Cetine do Neretve bili Neretljani, od 
Neretve do Dubrovnika Zahumljani, od Dubrovnika do Boku Kotorske Travu- 
njani, a od Boke Kotorske do Bojane Dukljani. Konstantin Porfigenet, pisac 
X. vijeka, ubraja sve te stanovnike (osim Dukljana, o kojima se ne izražava) 
među Srbe, dok Pop Dukljanin, pisac XII. vijeka, sav taj kraj naziva Crvenom 
Hrvatskom. Na temelju toga uglavnom, uzimajući dakako i druge argumente u 
obzir, neki ta plemena od Cetine do Bojane drže za srpska, a drugi za hrvatska. 
Treći uzimaju, da ta plemena prvobitno nijesu pripadala ni hrvatskom ni 
srpskom narodu, već da su bili dro amorfne slavenske mase. Četvrti opet uzimaju, 
da te razne protuslovne vijesti pokazuju na to, da se u toj zoni miješao hrvatski 
i srpski narod. Postavlja se i peta teza, da je u kraju od Neretve do Bojane bila 
uistinu u prvom «početku opća slavenska masa, ali su se već vrlo rano javili u 
tom kraju izbojci Hrvata i Srba. To pitanje u znanosti nije još potpuno riješeno, 
jer su razni historičari postavljali i postavljaju još i sada raznolike teze. No 
opredijelili se mi za bilo koju tezu, bez sumnje je jasno, da se tu već rano počeo 
vršiti znatan etnički proces, koji je uskijed raznih političkih, kulturnih, vjerskih i 
migracionih utjecaja, zadržavši 1 mnogo toga iz najstarijih vremena u sebi, urodio 
onakvim rezultatom, kakav tu danas postoji. Danas je poznato, da hrvatski 
narod živi kao kompaktno naseljena cjelina s visoko razvijenom nacionalnom 
sviješću u području čitave nekadašnje Neretljanske oblasti i u primorskim kra- 
jevima nekadašnjih oblasti Zahumlja i Travunje sve do Oštrog rta. U zagorskom 
kraju Zahumlja i Travunje prevladavaju pak Srbi, a na teritoriju Duklje su 
isključivo Srbi osim Boke Kotorske, gdje ima također Hrvata. Prihvatili mi dakle 

bilo koju od reza gore spomenutih, vidimo, da je već odavna, a dakako i danas, 
drukčije stanje nego ono u vrijeme od X.—XII. vijeka. Koje sve faze je prošao 
taj proces i kada se u pojedinim krajevima izvršio, teško je reći. Za kopneni je 
dio Neretljanske oblasti jasno, da ga sa sigurnošću možemo držati hrvatskim u 
XII. vijeku, jer se tu spominje poznato hrvatsko pleme Kačića. O bivšim neret- 
ljanskim otocima za to starije vrijeme nemamo izvora. Za Korčulu znamo pak, 
da je:tokom XI. vijeka ili najkasnije početkom dvanaestog došla pod Zahumlje. 
Ukoliko izvori prije 8. 1420. potječući van Korčule govore o njezinu stano- 
vništvu, nazivaju ga samo općenito slavenskim. A što se tiče samih korčulanskih 
izvora do g. 1420., koliko god proizlazi iz svega po imenima, prezimenima, 
topografskim nazivima, po obilju naših riječi u latinski pisanim izvorima i 
ostalim okolnostima, da je ono skroz slavensko (uz neznatnu u početku valjda 
manjinu romansku), nigdje nam oni sami ne označuju ime narodnosti stano- 
vništva, jer su dakako takve vrste, da ne dolaze u priliku o tome govoriti. U 
žesnaestom pak vijeku, kad se javljaju domaći spomenici lijepe knjige, jasno uz 
slovinsko dolazi i na bivšim neretljanskim otocima kao što i u Dubrovniku 
hrvatsko ime. Za Korčulu u XVI. vijeku vidi o tom poznatu izmjenu poslanica 
između Nikole Nalješkovića i korčulanskog vlastelina Ivana Vidali (Stari pisci 
hrvatski u izdanju Jug. akademije knjiga peta p. 335 i 351—352). Nalješković 
zanosno kliče Ivanu Vidali: 
Tim narod Hrvata vapije i viče, 
da s kruna od zlata, kojom se svi diče. 


Vidali pak odgovara Nalješkoviću: 
Časti izbrana Niko i hvala velika 
hrvatskoga diko i slavo jezika. 


Apostrofirajući u istoj poslanici grad Dubrovnik veli dalje Vidali: 
Ej Hrvatskih ter kruna gradov se svih zove. 


Zacijelo se svijest o hrvatskoj narodnoj pripadnosti, ukoliko nije već 
postojala i kod starih Neretljana, kod Korčulana javljala i prije XVI. vijeka, 
za što svjedoče i objektivne činjenice: vjera, kultura, mentalitet, dijalekat, kasnije 
prilike i ostale okolnosti. 

Od autora gore spomenutih teza navest ću samo mišljenja dvaju odličnih 
naših učenjaka. 

Milan Šuflaj, poznati hrvatski povjesničar i političar, u svojoj raspravi 
Hrvati u sredovječnom svjetskom viru (Sveslavenski zbornik) veli na strani 
221—223 ovo: »U novoj postojbini dali su Hrvati jezgru za velike dijelove sve- 
ukupne slovjenske plazme, koja se je bila spustila na Jadran. Ova prvotna 
jezgra nije imala ni današnjeg položaja ni današnjih dimenzija. Kako su to 
pokazali; Rešetar, Jagić, Oblak i Jireček, postojale su od 12. do I6. vijeka 
od Drave pa sve do u Zetu široki pojasi, u kojima nije bilo u običaju ni 
hrvatsko ni srpsko ime, već opći etnički termin »slovčnski«. Ovamo je na 
sjeveru . pripadala čitava stara Slavonija između Drave i Gvozda. Na jugu se 
je pod Slavonijom razumijevao (1292) kraj između Neretve i Drin - Bojane 
(et dicra Sclavonia intelligatur a loco qui dicitur Orenta usque ad flumen Lessi). 
To je bio ostatak nekadašnjeg golemog geografskog pojma Sklabinikai, Selavi- 
nica, koji je u 7.—10. vijeku obuhvatao sve zemlje između Zadra, Soluna i 
Rodopa. 

Hrvatsko ime imalo je svoj najsnažniji centar između Zrmanje i Cetine, 
a naročito u okolini Knina i Nina. Kninski biskup nazivan je par excellence 
»hrvatskim biskupom«, posve analogno, kao što se je krujski biskup u arbanskom 
centru: nazivao »arbanskim biskupom«. U 14. vijeku kninskom su biskupu »po 
svom običaju« svi. hrvatski plemići plaćali desetinu. Od 14 Župa, što ih car 
Porfirogenet nabraja u dalmatinskoj Hrvatskoj, prostirale su se tri (Pliva, 
Hlivno, Pset) na tlu današnje Bosne. Preko Duvanjskog polja sezalo je hrvatsko 
ime u Bosnu do gornje Neretve, a od Knina do Gvozda i rijeke Sane u bosanske 


»Donje krajeve«. Tu sjedi u 13. vijeku jako pleme Hrvatin, Hrvatinić na broj- 

U ovo doba do g. 1420. još nemamo na otoku Korčuli 
stalnih prezimena. Prezimena se naime neprestano mijenjaju, i to 
prema očevu imenu; na pr. Bogdan Tomić znači Bogdan, sin Tome; 
Pridić Bratojević znači sin Bratoja, Antonije Jurjević znači sin 
Jurja, it. d. Ta privremena prezimena svršavaju na -ić, koje se 
u starijim dokumentima, napisanim latinskim jezikom, piše -ig, a 


nim posjedima, od kojih neki (Čečva, Tuklek) svojim imenima upućuju na 
ilirsko-tračka, odnosno arbanska pranaselja. Kod tog plemena stvorilo se je i 
vlastito ime Hrvoje (deminutiv od Hrvatin), koje je u I5. vijeku došlo u modu 
i kod sjevernih arbanaskih velmoža. 

Izbojci hrvatske jezgre sezali su po »slovinskoj zoni« daleko na jug i tu, 
u Crvenoj Hrvatskoj popa Dukljanina, sretali se sa žarenjem srpskog centra, 
vezanog isprva na razmjerno malen teritorij između Pive, Tare i gornje Drine. 
Još u vrijeme doseljenja posve otkinuti odlomci Hrvata (1203. villa Cravato- 
chori) gube se čak na Prespanskom jezeru i u sjevernoj Grčkoj, gdje danas 
postoje tri mjesta »Charvation«, a dva »Avarica«. 

Hrvati su, kao i Srbi, pomalo preslojili starije i srodno  slovjensko“ 
pučanstvo«. 

Na sličan način pisao je Šuflaj u knjizi Srbi i Arbanasi na str. 1o9—1I1o, 
gdje govoreći o toj općoj slavenskoj zoni izričito veli: »Ovamo je na primjer: 
na sjeveru pripadala čitava starija Slavonija između Drave i Gvozda, na jugu 
pako poglavito kraj od Splita preko Dubrovnika.« 

U jednoj pak novijoj svojoj raspravi (»Crvena Hrvatska« u Pantheonu 
br. r, 8. 1929). Šuflaj jače akcentira opstojnost hrvatskog elementa u onoj 
slavenskoj zoni. "Tu on među ostalim veli i ovo: »Crvena Hrvatska popa 
Dukljanina bez dvojbe je dakle postojala. Obasizala je dalmatinsko primorje 
južno od Neretve, okolinu Dubrovnika, Boku Kotorsku i Crnu Goru. Slavenski 
prasjedioci ovih zemalja bili su u glavnom Hrvati, izmiješani s ljudima, koji su 
se nazivali »Slovjenima«, pa s Arbanasima i s Morlacima ili Crnim Vlasima. 
Srpsko ime dolazi u ove krajeve usporedno s političkom moću i sa širenjem: 
pravoslavlja, i to tek počev od početka 13. stoljeća.« 

A. Dabinović, profesor pravne povijesti na zagrebačkom sveučilištu, u. 
svojem članku Benediktinski samostani u Boki kotorskoj (uskrsni broj Hrvatske 
straže g. 1938.) veli, govoreći općenito o ovim južnim krajevima, i ove: » Vjerska 
i politička slika se dakle u X. stoljeću prikazuje ovako: dok su romanski gra- 
dovi držali s Carigradom protiv Rima, Slaveni se drže protiv Carigrada. Kažem 
Slaveni, jer je za stanovništvo ovih krajeva teško odrediti narodno ime. Ako 
naime slušamo Konstantina Porfirogeneta, koji je živio u X. stoljeću, reklo bi 
se, da su u krajevima od Neretve do Boke prevladali Srbi. Ako opet slušamo 
popa Dukljanina, svakako domaćeg čovjeka, koji je Živio 200 godina kasnije, 
bilo bi cijelo Primorje do Drača u rukama nosilaca hrvatskog imena. Hoćemo 
li iz toga zaključiti na raniju srpsku i kasniju hrvatsku ekspanziju? Stvar se ne: 
čini vjerojatnom. Vjerojatno je dapače po svoj prilici obratno. A ipak nije: 
bez interesa navesti, da naziv »Crvena Hrvatska« sluti na kasniju seobu — 
Crvena znači naime malu ili mladu Hrvatsku u razlici prema Bijeloj, Velikoj 
i Starijoj. Istu suprotnost značenja možemo naime utvrditi kod Rusa, Poljaka, 
Madžara, Bugara, Vlaha, češće kod konjaničkih naroda. 

Kasniji bizantijski pisci miješaju za slavensko stanovništvo masiva 
hrvatsko sa srpskim imenom. To ne znači, da nisu vidjeli razlike, nego da su 
Srbi u transverzalnom prodiranju s istoka prema zapadu, potisnuti od Bugara, 
dospijevali u Primorje i tu Živjeli s Hrvatima.« 

I Ljubo Karaman u svojoj knjizi Dalmacija kroz vjekove u historiji i 
umjetnosti (Split 1934) nabrajajuć! na str. 45—46 razne teze o stanovništva 
između Cetine i Bojane ne opredjeljuje se zasad ni za jednu. 

u kasnijim -ich. Dakako u označivanju tih prezimena nema kon- 
sekventnosti, jer će jednu istu osobu jednom prigodom zvati na pr. 
Petrović, a drugom prigodom Petrić ili Petarčić, a ima kadikad 
slučajeva, da se upotrebljava i latinski genitiv singulara na pr. 
Petri od Petrus, Johannis od Johannes ili se izričito veli Johannes 
filius Petri Dragoslavich. Na pr. osoba nazvana jednom prigodom 
Petrović, drugom se prigodom naziva i tim latinskim genitivom 
Petri. Ipak su ti latinski oblici vrlo rijetki. Ima čak primjera, da 
se u jednom istom dokumentu prezime jedne iste osobe više puta 
drugačije navodi: na pr. u istom izvoru dolazi nekada sad hrvatsko 
prezime, sad latinski genitiv za jednu te istu osobu. Ova se prezi- 
mena na -ić upotrebljavaju za muške osobe, dok se za ženske 
obično naznačuje, čija je kći ili žena, na pr. za kćer Goya filia domini 
Stipchovis Dragoslavich, za ženu Milaca uxor Bosini Draxiboevich, 
za udovicu Bratoslava relicta Zilgchi; nekad ima i više oznaka, 
kao na pr. domina Stoya filia quondam domini Georgli Milossevich 
de Curzola et relicta nobilis viri ser Angeli Butcovich. Katkada se 
pak veli za ženske na pr. ovako: Stana Pridićeva t. j. kći Pridića 
ili Goja Bunina t. j. kći Bune. Ima nekada slučajeva, da se poje- 
dincima mjesto prezimena naznači zanimanje (na pr. magister 
Stoiachus sartor) ili mjesto, gdje se rodio, a ima već i nadimaka. 
Vrlo se rijetko nađe neko prezime, koje ne bismo mogli na spomenute 
načine objasniti, a još rjeđe nekoje, za koje bi se moglo posumnjati, 
da je hrvatsko, ili utvrditi, da je nehrvatsko. Kako se rado pak upo- 
trebljavaju imena na -ić, dokazuje nam slučaj kancelara Antuna 
Spegnimbergo, čija se djeca nazivaju Kancelerovići. Vrlo malo ima 
inače muških prezimena, koja ne svršavaju na -ić. Ima imena 
kršćanskih i narodnih, kako muških tako ženskih, ali se i kršćanska 
imena često upotrebljavaju u narodnoj formi, kao na pr. Stipan ili 
Stipe, Ivan, Juraj, Mihoje, Mikula i t. d. Ni tu nema konsekvent- 
nosti, jer se jedna ista osoba sad naziva latinskim oblikom sad 
narodnim, a često u dokumentima pridaju i kršćanskim imenima 
narodnog oblika i čistim narodnim imenima latinski nastavak na 
-us, na pr. Ivanus, Stipanus, Perus, Dragoslavus, Bogdanus i t. d. 
Ima tek pokoji vrlo rijetki primjer, da se neko ime spominje u 
talijanskom obliku, na pr. Piero, ali i po njemu prezime Pierović. 

Topografska imena gora, dolina i ostalih geografskih objekata 
skroz i skroz su čisto hrvatska i hrvatskoga postanka, a samo bi se 
za vrlo rijetka moglo reći, da su nehrvatskog ili pak nejasnog 

postanka, kao na pr. Lumbarda. 'Ta su se topografska imena: iz 
XIV. i XV. vijeka održala i danas. Rijetko se kada prevode ta 
imena na latinski, kao Zečije brdo — Mons leprorum ili na tali- 
janski, kao na pr. Mala Krtinja — Cartigna piccol, Mali Vučjak 
— Ulciacho piezolo. 

U vezi sa stanovništvom progovorit ćemo i o naseljima na 
otoku Korčuli. O samom smo gradu već govorili, a sada da vidimo 
nešto o selima. Glavna sela na otoku Korčuli bijahu u ovo doba 
Blato, Smokvica, Čara i Žrnovo. Samo za ta sela imamo u izvorima 
zabilježene gestalde i polščike. Spominje se u izvorima i Pupnat, 
kuće i stanovnici u njemu, ali se nigdje u dosad nađenima i pro- 
učenim dokumentima ne navode za nj spomenuti niži činovnici, 
iako je u sačuvanom fragmentu zapisnika velikog vijeća od 
g. 1398.—1404. redovito zabilježen svaki izbor. To je dakle bio 
maleni zaselak, koji je u upravnom pogledu pripadao pod Žrnovo. 
Svako je selo imalo osim obitavanog prostora i svoje područje, 
koje se nazivalo districtus ili territorium. Dakako i grad je imao 
svoj districtus. Spominje se nekad i districtus Pupnata, dok opet 
na drugom mjestu veli se za Pupnat, da se nalazi u distriktu Žrnov- 
skom. Zapadno od grada Korčule postoji danas naselje Kneža; 
lokalitet pod tim imenom javlja se već u XIV. stoljeću i navodi se 
pače njegov distrikt, što dokazuje, da je već i tada postojalo tu 
kakvo malo naselje, a g. 1409. spominje se uistinu i jedna kuća u 
Kneži. Kneža je tada već bila neki maleni zaselak. Ti su zaseoci, 
u širem smislu riječi, pripadali pod distrikt većeg jednog naselja 
u blizini, ali su oni kao takvi imali također svoj vlastiti uži distrikt 
unutar onog većeg. Zato je eto i razumljivo, zašto se za Pupnat 
bilježi nekad, da je u distriktu žrnovskom, a nekad ima spomena 
o njegovu vlastitom distriktu. I Kneža je bila zaselak Žrnovski. 
Osim ovih značenja riječ je districtus imala nekad i najšire značenje, 
naime onda, kad se njome označivao čitav teritorij korčulanske 
komune izvan grada. Imamo u izvorima na pr. ovakav navod: 
civitas et districtus Curcule. Dakako osim kuća u selima i zaseocima 
bilo ih je raspršenih i po čitavom ostalom otoku. 

U izvorima se spominju kuće stanovanja u Lumbardi, čak 
jednom prigodom i ljudi, koji tamo borave. Premda je predio 
Lumbarde bio u starom vijeku u grčko i rimsko doba nastavan, u 
ovo doba srednjeg vijeka to nije bilo nikakvo stalno. naselje, već 
su tu jedino Korčulani, koji su u tom predjelu imali svojih imanja, 

posagradili kraj tih imanja svoje kuće. Spominje se i biskupova 
kuća, za koga .znamo, da je od g. 1300. imao tu svoj posjed. Ipak 
je kođ pojedinih Korčulana postojala želja, da tu borave duže 
vrijeme, pa i tendencija, da se stalno nasele. Stoga bi u veljači 
g. 1390. izdana od vlasti zabrana, da nitko ne smije niti noćiti u 
Lumbardi, već mora, doći u grad na noćenje; za onoga, koji prekrši 
zabranu, određuje se za svaki put globa od šest groša." Kasnije je 
ta zabrana pooštrena i ušla u drugoj doduše formi u zbirku refor- 
macija kao poglavlje 82. 'Tu se zabranjuje, da nitko ne smije 
stanovati u Lumbardi s obitelju držeći tamo žrvanja i kokoši, 
pod prijetnjom globe od 25 perpera, te se određuju posebni 
činovnici, koji imaju nad tim paziti. Zanimljivo je pitanje, 
zašto su korčulanske vlasti zabranjivale naseljavanje Lumbarde. 
Možda su u ono vrijeme smatrali opasnim stvaranje jednog naselja 
u blirini morske obale i nedaleko otvorene pučine radi straha pred 
gusarima ; ostalim neprijateljima, ali vrlo vjerojatno i radi toga, 
što je zostojala uopće tendencija bježanja stanovništva iz grada u 
selo, pa je eto mogla postojati opasnost, da bi sve većim  naselja- 
vanjem u Lumbardi mogao donekle opustjeti grad. Lumbarda 
dakle, iako je imala kuća, nije u ovo doba imala nikakvo stalno 
naselje, pa je pripadala i distriktu grada, ali ipak u travnju g. 1383. 
ima dvaput spomena o distriktu Lumbarde, dakle u doba prije ove 
zabrane naseljavanja. Prema tome se čini, da se bar za neko vrijeme 
Lumbarda, iako nije bila stalno naselje, smatrala kao neki zaselak 
sa svojim zasebnim edistriktom, kao što je bio slučaj s Pupnatom i 
Knežom. 

Premda je Korčula bila naseljena hrvatskim življem, kao 
službeni jezik korčulanske sredovječne komune, prema običaju ta- 
dašnjeg vremena, bijaše latinski. Njima su pisane službene knjige, 
ali sami Korčulani nijesu bili njemu osobito vješti, pa su za pisanje 
tih knjiga upotrebljavali većinom strane kancelare iz Italije. Ipak 
imamo nekih knjiga napisanih na talijanskom jeziku, a i u onima, 
napisanim u latinskom, ima pojedinih stavaka napisanih talijanski 1 
umetnutih cedulja napisanih istim jezikom. Navest ću sve te primjere 
talijanskog jezika, na koje sam se namjerio. Upoznavši te pojedine 
primjere, moći ćemo stvoriti općeniti zaključak o uporabi pi 
Kop Kaljznslk su jezik odviti vulgarnim, 


58. U gipasijulnoj knjizi aka g. 1390. pod datumom od 27. februara zabi- 
lježena nam je ova zabrana. 

U Korčuli je bio g. 1348.—1351. domaći notar Zaninus (tali- 
janski Canin) Bogdani, koji je pisao dokumente na talijanskom 
jeziku. Od njega imamo dvije bilješke u latinski napisanoj notari- 
jalnoj knjizi od g. 1346., koju dakako nije pisao on, već je iz nje 
eksttahirao dva dokumenta, te je to zabilježio na talijanskom jeziku 
s lijeve strane tih dokumenata. Prva bilješka: Trata per mi Qanin 
noder de Churcula e per comandamento de miser Michaleto Qorci 
visconte de Churcula. Druga bilješka: Trata per mi Canin noder. 
U notarijalnoj knjizi od g. 1361. mjeseca lipnja spomen je o nekom 
instrumentu vulgarno napisanom 2. prosinca 1348. od Zanina 
Bogdanova, a tako isto u jednoj notarijalnoj knjizi iz razdoblja 
od g. 1358.—1361. govor je o nekom instrumentu, napisanom 
vulgarno 4. lipnja 1351. od toga istog Zanina. Vulgarno znači tali- 
janski. Imamo dalje ulomak jedne sudske knjige iz g. 1350., u kojoj 
su zapisane kriminalne i civilne parnice, a koja je napisana na 
talijanskom jeziku. Jamačno i ona potječe od: istog notara. 

U notarijalnoj knjizi od g. 1359. kancelar Ivan pod datumom 
od g. travnja donosi jednu arbitrarnu presudu arbitrarnih sudaca 
Racija Sulianovića i Marina Kerkijanova (de Chierchiano). Tu se 
prije teksta presude između ostalog o njoj veli ovako: »... quandam 
sententiam mihi notario infrascripto in presencia dictorum  testium 
dederunt  infrascriptam im quodam bonbacino folio  vulgariter 
scriptam tenor cuius sententie transcripte de vulgari sermone in 
latinis verbis per omnia dignoscitur esse talis.« Zatim dolazi tekst 
same presude na talijanskom jeziku. 

Paulini u prijepisu donosi u pogl. VI. jednu apelaciju korču- 
lanskog kanonika don Vlaha Ivanovića na dubrovačkog nadbiskupa, 
napisanu 4. ožujka 1363. na talijanskom jeziku, za koju veli, da se 
nalazi u općinskoj kancelariji. 

U jednoj notarijalnoj knjizi iz doba vikara Ivana de Fumatis 
(1378.—1383.) našao sam nedatiranu cedulju pisanu na talijanskom 
jeziku različitom rukom od one, kojom je napisana knjiga. To je 
tužba nekog don Corci, upravljena vikaru i sucima, protiv Petra 
Jursića radi neispunjenja agrarnog ugovora; jamačno je napisana 
rukom istog don Qorcija. 

U notarijalnoj knjizi od g. 1383.—1384. zabilježio je notar 
na latinskom jeziku pod datumom od IŠ. travnja 1383. svojim 
riječima svjedočanstvo o jednom usmenom testamentu, izrečenom 
pred dvjema velikim sucima korčulanske općine. Taj je testament 

izrekla Radoslava pred pet svjedoka i pred svojim ocem Petrom 
Dehovićem i majkom Radom. Zanimljiv je iskaz svjedoka Radmana 
Ivanića. [skaz dakako donosi notar svojim riječima na latinskom 
jeziku, ali pripisuje ipak na talijanskom jednu rečenicu, koju mu 
je citirao Radman onako, kako ju je čuo od Radoslave. Radoslava 
je naime svojim roditeljima rekla: »Voi mi avete dato per mia dota 
la casa de sopra e quarta (ili quinta?) parte de tuti vostri beni 
stabelli e mobelli.« 


U istoj notarijalnoj knjizi pod datumom od I. ožujka 1384. 
zapisane su na talijanskom jeziku dvije priznanice, napisane vla- 
stitom rukom kneza Matije condam Nichole de Petracha de Spaleto, 
kojima priznaje, da je od općinskog kamerarija primio plaću (sala- 
rium). U priznanicama izričito stoji istaknuto, da su pisane vlastitom 
rukom (scrita da mia propria man). 


Imamo jednu sudbenu knjigu dugoljastog formata, gdje su svi 
dokumenti od 5. prosinca 1384. do 8. veljače 1385. napisani istom 
rukom na talijanskom jeziku, a tek pri kraju na posebnom listu 
imamo jedan dokumenat od 21. veljače na latinskom, ali pisan 
drugom rukom. Knjigu je na talijanskom jeziku pisao kancelar 
Vidoš, dakle domaći čovjek. 


U nekoj je notarijalnoj knjizi prepisan pod datumom od 19. 
siječnja 1388. od kancelara Antonija instrument lastovske kance- 
larije, napisan na talijanskom jeziku 18. listopada g. 1387. 


U istoj je knjizi zabilježen na latinskom jeziku, pod datumom 
pretposljednjeg veljače g. 1388., testament don Marina Micahelis 
de Curcula, korčulanskog kanonika. 'Tu ima jedan pasus na tali- 
janskom. Don Marin naime određuje, da se od prodane sitne stoke 
polovica novca upotrebi za kupnju griza (neke vrste tkanine) i da se 
taj griz preda gvardijanu male braće u Stonu, te se dalje veli: »...e 
che lui parta ali fratri ali quali megli parara segonda la sua consc!- 
encia«. Dalje ima jedan pasus, gdje je napisano: »E se tuti doy 
musrise sen(za)«, ali je precrtano i mjesto toga dalje nastavljeno : 
latinski: »Et si ambo morirentur sine heredibus«. Iz svega toga mo- 
žemo zaključiti, da je testament bio govoren kancelaru na talijan- 
skom, a on ga je pisao latinski, ali je pri tome nehotice valjda 
napisao dvije rečenice na talijanskom; preko prve je prešao neopazice 
naprijed, a kod druge je odmah na početku opazio, da piše talijanski, 
pak brzo precrtao i mjesto toga nastavio latinski. 

“U sudbenoj knjizi od g. 1388.—1389. imamo tri apelacije 
protiv sudskih presuda, zabilježene na talijanskom jeziku, i to dvije 
pod datumom od rI. ožujka i treća od 15. ožujka 1389. U njima 
apelirajuća stranka govori u prvom licu. 

U notalijelnoj knjizi od S 1391. zabilježen je testament. Ra+ 
doslave, žene Luke Marinića, što ga je ona sastavila u Rimu na 
talijanskom jeziku pred svjedocima Korčulanima, po svoj prilici 
prigodom hodočašća. Njezin muž Luka Marinić prikazuje sada 
notaru pred istim svjedocima taj testament s molbom, da ga unese u 
svoju notarijalnu knjigu, što je ovaj i učinio. Sve je ove. okolnosti 
naveo 'notar latinski, a sam testament unio je onako, kako je 
sastavljen, naime na talijanskom. 

U sudbenoj kriminalnoj knjizi od g. 1399.—-1403. imamo ne- 
koliko cedulja napisanih talijanskim jezikom. (Zanimljivo je pak, 
da sve bilješke, koje je na njima pisao tadašnji kancelar Antonije, 
jesu na latinskom.) Tako imamo na jednoj cedulji talijanski poziv, 
upravljen od vikara i sudaca Vidošu Radoslaviću i Radovanu Mar- 
koviću, da se prikažu u određenom roku pod prijetnjom globe, za 
prvoga ro perpera, a za drugog šest. Poziv je napisao sigurno kan- 
celar Antonije po diktatu sudaca i tada zapisao latinski: »Anthonius 
cancelarius scripsit XII decembris«. Takve je pozive raznosio 
općinski glasnik zanimanicima na uvid, a onda su se sigurno vraćali 
u kancelariju. U našem se slučaju Radovan nije odazvao, te je bio 
kažnjen onom globom od šest perpera, i to je na pozivu zabilježio 
kancelar ovim riječima: »Sententiatus fuit Radoan solvere comuni 
yperperos VI.« 

Imamo dalje u istoj knjizi cedulju, na kojoj je rukom kan- 
celara-Aritonija napisan latinskim jezikom popis općinskih dužnika. 
Na istoj cedulji stoji talijanskim jezikom i drugom : rukom, sigurno 
kojeg od sudaca, napisana naredba sudaca izdana Stipanu Prvoševiću, 
da u određenom roku utjera te dugove; ima tom rukom zapisana još 
jedna: talijanska rečenica. U vezi s ovom ceduljom stoji druga 
jedna: cedulja, napisana na talijanskom jeziku istom onom rukom, 
kojom i one talijanske rečenice u malo prije spomenutoj  cedulji. 
Ovdje piše: »Debitori de Blata questi sono quali ano pagato parte 
de comun«, te se nabrajaju oni isti, koji i u gore: spomenutom 
popisu: Onda poslije popisa dalje piše: »Ser Cuane  Pirusovich. in 
nome de lo so maior gudigato presenfe sia e a recevuto de questa 
cedula yperperi cinque grossi II«. “Taj je Piruzović sigurno onaj 

sudac; koji je pisao sve ovo talijanski. Poslije tih njegovih  tali- 
janskih pribilježaka kancelar Antonije na istoj cedulji piše latinski: 
»habuit Stipan Pervosevich colector grossos V. .item habuit pro 
guardia Milgost grossos VIIII.« 

U arhivu se Arnerija nalazi isprava od 29. listopada g. I410., 
u kojoj se citira jedna lastovska listina iz iste godine napisana na 
talijanskom jeziku. 

U jednoj računskoj knjizi korčulanskog arhiva u Zadru imamo 
zabilježene tri priznanice na talijanskom jeziku. Prva je priznanica 
Marka de Crixani iz Splita, korčulanskog kneza u razdoblju 
između g. 1408. i listopada g. I41I., postavljenog od Hrvoja, u 
kojoj priznaje, da je primio od korčulanske općine salarium, od 
kojeg je polovicu dao vojvodi Hrvoju, a polovicu zadržao za sebe. 
Izričito veli, da je priznanicu napisao svojom rukom. Druga je 
priznanica napisana od istog Marka Crixani, a napisao ju je on 
19. listopada I411., kad je već prestao biti knezom; njome priznaje, 
da je primio. onaj dio salariuma, koji pripada njemu do toga dana. 
Treća je priznanica Franja de Petracha iz Splita, vikara kneza 
Mihajla Kaboge, datirana 21. svibnja g. 1412., kojom priznaje, da 
je primio salarium za pola godine. 

U notarijalnoj knjizi od g. 1412. zalijeva je pod datumom 
od 12. svibnja ugovor o prodaji, napisan talijanskim jezikom, o 
kojem se veli: »Fata in Blata subter ecclesia catedrali Blate«. Taj 
ugovor, već prije sastavljen, donesen je kancelaru, da ga unese u 
svoju knjigu. U istoj knjizi, pod datumom od 31. svibnja, ima 
zapisan talijanskim jezikom jedan teško čitljiv instrument, a pri 
kraju kancelarovom rukom stoji zapisano: »Hec omnia scripsit manu 
sua propria dominus Geronimus«. Zanimljiv je u ovoj knjizi jedan 
ugovor. o prodaji napisan latinski rukom kancelara Antonija, pri 
dnu kojeg piše talijanski: »Io Marin de Quvane renuncio quista 
compra in man e potestade de Antonio cancilir e lu pagamentu o 
recevuto da luy e questo scrivo cum mia man propria«. 

Sada dolazi na red, da upozorim na jednu vrlo važnu činje- 
nicu. Kancelar Antonius Furlanus de Miuntinis de Spegnimbergo 
bijaše u tri navrata korčulanski kancelar, i to 1386.—1394:, 1396.— 
1415.i.8. 1419. Taj je kancelar, kao i švi drugi, vršio i notarske 
poslove,-ali je osim njega postojao u Korčuli i jedan domaći čovjek, 
koji je vršio notarski posao te pisao instrumente na talijanskom 
i nosio ih notaru Antoniju, da ih uvede u svoju notarijalnu knjigu. 


ho 


To je bio plemić Marin, sin Mihajla, kojeg nalazimo spomenuta u 
dokumentima i kao ser Marinus Micoevich i ser Marinus Micahelis. 
Tako u notarijalnoj knjizi od g. 1412. imamo unesen pod datumom 
od 6. srpnja jedan instrument, sastavljen od njega na talijanskom 
jeziku, a pred njim je napisao Antonije: »Ser_Marinus Micoevich 
tamquam notarius iuratus comunis Curzule presentavit michi notario 
infrascripto instrumentum infrascriptum cuius tenor talis est.« Pod 
g. 1415. u mjesecu travnju zapisano je pet instrumenata redom 
jedan za drugim, za koje se u početku veli: »Copia instrumenti 
scripta manu ser Marini Micahelis notarii iurati Curzule«. Instru- 
menti su inače datirani rI. veljače 1412. 

Iz sudbene knjige za g. 1412.—1413. saznajemo za jedan spor 
između kancelara Antonija i vikara. Jedan su drugome izrekli 
uvredljive riječi. Kancelar Antonije, vršeći službu zapisničara u 
sudskim raspravama, bio je i pri ovoj sudbenoj raspravi od 
4. siječnja 1413. zapisničar. On po diktatu sudaca ovako tu između 
ostalog piše: »Item judices preceperunt mihi Anthonio scribere quod 
ego Anthonius dixi vicario iniuriam videlicet tua lingua maledicta 
numquam dicit nisi malum. — Item quod ipse vicarius dixit michi 
Antonio ego non sum proditor loco meo sicut tu et si tunc fuissem 
tu numquam  aliquid fecisses item quod dixit quod falso scribo.« 
Zatim se navode imena osmorice svjedoka. Zanimljivo je, da je dalji 
zapisnik napisan drugom rukom i talijanskim jezikom, te se u njemu 
veli: »Anthonio cancelir solo confesse che li disi in curia como se 
conten nela acusa 

ser Piro Dubroslavi 

ser. Vidos Radoslavi 

ser Ivan Radomilich (trojica od one osmorice svjedoka) 
ruti unanimiter vera cosa che miser conte dise ad Anthonio cancelir 
como se conten nela acusa.« — Budući da je u toj parnici bio zain- 
teresiran sam Antonije, to se radi veće garancije pisanje ovog drugog 
dijela zapisnika povjerilo drugoj osobi; koja je bila vještija tali- 
janskom jeziku nego latinskom. To je sigurno zabilježio jedan od 
sudaca. 

U notarijalnoj se knjizi od g. 1415. nalazi jedno pismo tada- 
Šnjeg korčulanskog kancelara Jakova de Raynaldo, napisano na 
zalijanskom jeziku i upravljeno nekoj rođakinji, opatici u Ortoni, 
što se vidi iz adrese napisane latinski: Venerabili domine domine 
abbatisse de Ortona sue attinenti et consaguinee er benefatrici detur. 

Pismo je precrtano, a na drugoj je strani napisana neka presuda. 
pod datumom od 15. listopada g. 1415. Dakle pismo nije poslano, 
a druga čista strana, na kojoj je bila napisana samo adresa, upo- 
trebljena je u drugu svrhu. 

U sudbenoj knjizi od g. 1418. nalazi se jedna cedulja, na kojoj 
je napisana na talijanskom jeziku zapovijed kneza i sudaca, uprav- 
ljena polščicima Blata, da prosude neku poljsku štetu. I na njoj 
ima bilješka: Antonius cancellarius scripsit XXI setembris. 

U jednoj se računskoj knjizi od 1419. nalazi jedna omanja 
karta u vrlo lošem stanju, napisana na talijanskom jeziku, bez 
datuma. To je ponuda kamenara, koji su ponudili općini kamen, 
obvezujući se predati joj dobri kamen, neki u gradskom pristaništu,. 
neki na Krmači. Tu se doslovno ovako spominju ovi kamenari: 
maestro Cranich, Paval, Marcovich, Ivan. 

Već sam spomenuo, da se u dokumentima, pisanima latinskim 
jezikom, kršćanska imena pišu ili latinski ili u narodnom obliku. 
Ovom prigodom možemo samo ponovo spomenuti, da se u izvorima 
pisanim latinski često Petar naziva u talijanskom obliku Piero, ali 
i prema tome imenu prezime Pierović. Javlja se ime Zane ili Zanin, 
ali prezime Zaninović uz Zanini. U dokumentima pisanim latinski 
ima inače još u kojoj riječi pokoji trag talijanskog jezika. Ta pisali 
su ih talijanski notari. Vrlo su se rijetko i neka topografska imena 
djelomično prevodila na talijanski.“ 


Premda je pučanstvo Korčule bilo hrvatsko, vidi se iz nave- 
denih primjera, da je talijanski jezik bio dobro poznat u Korčuli. 
Čak ona dva domaća korčulanska notara, od kojih imamo saču- 
vanih dokumenata, i onaj domaći kancelar Vidoš upotrebljavali su: 
za razliku vd ostalih notara i kancelara baš talijanski jezik u svojim 
spisima. Dalje vidimo, kad god koji privatnik ili službenik općine 
5 S a Ra Pa si Džek PŽ š$ 
ima nešto službeno napisati, piše to talijanskim jezikom, a vidimo, 


368 Kad je već govor o pisanim spomenicima na talijanskom jeziku, 
spomenut ćemo i jedan basreljef (sa natpisom), koji prikazuje Kristov monogram 
i mučila, oko kojega su također Frano Radić i V. V. Vukasović vodili pole- 
miku u beogradskom Starinaru g. III, IV, VI. Vukasović tvrdi, da basreljef 
potječe iz početka XIV. stoljeća, a Radić veli, da potječe iz kraja XIV. vijeka. 
Natpis jest ovaj: 

> 
FRANCE DE MARIN DE TOMCO 
do 
Oni potpunjuju ono FRANCE ovako: FRANCE(sco) i vele, da je natpis tali- 
janski. Ja mislim, da to ne mora biti, jer ono France može stajati samo za 


sebe. Natpis bi mogao biti i latinski s kršćanskim imenima u narodnom obliku 
Franče, Marin i Tomko. 


Do 


da su'se i pozivi strankama upućivali talijanskim jezikom: Dakle 
uz latinski, u nekoj mjeri, važio je i talijanski kao službeni jezik. 
Nigdje pak nema spomena ni primjera, da bi se narodni jezik upo- 
trebljavao kao službeni. Jireček, govoreći o uporabi »slavenskog« 
jezika i ćirilskog pisma u dubrovačkoj. kancelariji, veli doduše i 
ovo: »Također i na otoku Korčuli bijaše. ćirilsko pismo u običaju; 
inače se ne bi moglo objasniti, kako jedan tamošnji patricij. Vidoš 
Bogdanić mogaše da fungira u 14. vijeku kao slavenski kancelar u 
Dubrovniku." Ta Jirečekova tvrdnja ima mnogo privlačiva u sebi, 
ali mi ipak velimo, da je Vidoš Bogdanić kao stanovnik Dubrovnika 
mogao to pismo naučiti u Dubrovniku. Fakat je, da se nijedan 
korčulanski spomenik ćirilski iz ove epohe, koju obrađujemo, nije 
našao. Dakako, ako se nijedan službeni hrvatski spomenik, i spe- 
cijalno onakav napisan ćirilicom, nije našao, ne znači opet to, da 
taj jezik i to pismo nije bilo u uporabi u službenom svijetu. Mnogo 
je arhivskog blaga propalo: tijekom vremena. Dakako, sa sigurnošću 
ne možemo o tom govoriti. Ipak znamo toliko, da su dubrovački 
poslanici, poslati u Korčulu u mjesecu listopadu 1414., da ponesu 
kraljevo pismo, pisano 25. lipnja iste godine Korčulanima,. našli za 
potrebno, da ga objašne na »slavenskom« jeziku. 27. siječnja g. 1416. 
naredi kralj Žgmund latinskim pismom Korčulanima, da: predadu 
Dubrovčanima knežine, a i ovo pismo upravi preko Dubrovčana. 
Da bi Korčulani što bolje razumjeli kraljevu volju, narediše kan- 
celaru, koji treba da ga ponese na Korčulu, da im ga objavi i objasni 
na »slavenskom« jeziku. Pronašli su čak za potrebno, da prevedu 
pismo i dadu napisati na »slavenskom« jeziku. Eto u ovim..prigo- 
dama, kad se mnogo polaže na to, da bi Korčulani dobro shvatili 
značenje kraljevskih pisaca, naređuje se poslanicima, da ta pisma 
tumače i na »slavenskom« jeziku. To je dakako najbolji znak, da 
su Korčulani kao Hrvati najbolje znali taj jezik. Sigurno su, kao 
što se iz gornjeg vidi, govorili oni na sjednicama svojim materin- 
skim jezikom. Nije ni čudo, ako se u Korčuli dobro poznavao i 
talijanski jezik. Korčula je bila došla u tri navrata pod mletačku 
vlast, a treći put od g. 1254.—1358. trajala je ta vlast obilato 
stoljeće. Vrlo živahne veze bijahu između Korčule i suprotne 
talijanske obale; neki su trgovci iz raznih talijanskih gradova bili 
naseljeni u Korčuli, a i neki bivši kancelari. Kancelari, bijahu 


ć 57 Jireček: Die mittelalterliche Kanzlei der Ragusaner (Archiv fix sla- 
vische Philologie XXV—XXVI. p. 162). ' 

također iz Italije. Sve je to uz veliki kulturni utjecaj pridonosilo 
poznavanju talijanskog jezika. . Neki spomenici, napisani talijanski 
u Korčuli, pokazuju još znatne tragove starodalmatinskog :#oman- 
skog govora.“ Latinski je bilo prosječnim: građanima teže .dobro 
naučiti, te su zato, upotrebljavajući latinski jezik kao službeni 
morali dobavljati izvana kancelare. Ukoliko je trebalo samim: Kor- 
čulanima napisati nešto službeno, radili su.to talijanski. To su 
sigurno radili, stojeći pod: velikim talijanskim kulturnim utjecajem 
ivugledajući se na neke druge dalmatinske gradove i: komune, ali 
ipak, mislim, najviše i zbog toga, što njihovi kancelari kao Talijani 
nijesu poznavali domaći hrvatski jezik, pa su Korčulani '.općeći 
službeno s njima, a oni opet službeno općeći s Korčulanima, morali 
upotrebljavati talijanski jezik.  Vidoš je morao g. 1384.—1385. 
sigurno kao privremeni kancelar pisati talijanski, da bi mogli njegovi 
nasljednici Talijani razumjeti kasnije te knjige. Iz te djelomične 
uporabe talijanskog jezika kao službenog nikako se ne može i ne 
smije zaključiti, da je stanovništvo Korčule bilo talijansko. Dosta 
smo dokaza iznijeli o. njegovu hrvatstvu, a iznijet ćemo. ih. još. 
Premda nemamo sačuvanih spisa na narodnom jeziku, ipak. ti 
latinski i talijanski spisi upravo vrve hrvatskim . riječima i izra- 
zima. O hrvatskim imenima i prezimenima i topografskim nazi- 
vima progovorio sam malo prije, a sad ću još nešto reći.o hrvatskim 
riječima u tim dokumentima pisanim latinski i talijanski. U krimi- 
nalnim sudbenim knjigama, gdje se nalaze: zabilježene i tužbe radi 
uvrede, citiraju se kraće uvrede na narodnom jeziku. Tako je vrlo 
često bila uvreda »smrad smrdeći«, »smanilenice smrdeća«, »goveda 
smrdeća«. Neka su imena za općinske činovnike nosila isključivo 
hrvatske nazive, koji se ni u latinskim i talijanskim dokumentima 
ne prevode, kao pudari, koji čuvaju polja; polščici, koji prosuđuju 
poljske štete; čelnici, nadstojnici nad stokom; gajari, nadstojnići nad 
općinskim gajevima. Kneževska se imanja zovu jedinim imenom 
»knežine« po knezu. I u statutu ima dosta hrvatskih riječi za razne 
pojmove, kao brnistra, cossarum (zapravo košara — staja), gaj, 
njiva, granica, laz, lokva, ograda, pasika, zimjak, sinokoša, sritva, 
ulišća. U ostalim dokumentima osim ovih dolaze još i riječi: pipun, 
dinja, trap, bisače; sočivo, ledina, košara, spila (zapravo . spilja),: 
gomila, njivica, glavica (za oblik brda), kolnik. (kolni put), klačina, 
dub, luka, pod, kruška, plot, ogradica, vedro (mjera za tekućinu), 
oskoruša, baba, lapat (zemljišna. mjera), dolac, .kućišće, jama, greda, 

maslina, grbavica( vrsta vrata ili prozora), paklina, obitilica (poljo- 
djelsko oruđe), prćija, četvrtina (na pr. »cetvertina orti sui« ili pak 
u smislu davanja četvrtine prihoda gospodaru zemlje), gonjaj (že- 
mljišna mjera), starina (na pr. vinea starina — stari vinograd), kupica 
(»una cupiga argentea«), brig (brijeg), dračevica (plot od drače na 
pr. »in ograda infra dracevicas«), paprat, sanctus Spas (sveti Spas), 
koser, pekar, škrapa, strnišće, srp, žica, put. Tamo, gdje se spominju 
topografska imena, često im se označuje oblik padeža u hrvatskom 
jeziku, kao na pr. »na Machari gnivi«, »na_ Xagrici gnivi«, »na 
Sitnici«, »nad Poglice«, »na dolgni pod nad put Dragomano«, »pod 
Dubravu«, »pod Luxom«, »Podie pod Xacom«, »pod Dacline«, »na 
Vela losica na Tiscna corita«. I ostale se riječi spominju katkad u 
našim gramatičkim oblicima, na pr. »na_gomilach«, »pod vehlu 
stinu«. 


Ako se nije našlo u Korčuli službenih spisa pisanih hrvatskim: 
jezikom, a ono se našlo nekih drugih spisa pisanih hrvatski. Tu su 
fragmenti crkvenih knjiga, koji nijesu datirani, već kojima se prema 
raznim okolnostima određuje njihova približna starost. Mi ćemo ih 
ovdje spomenuti, premda su neki od njih možda napisani i poslije: 
8. 1420., ali svakako pripadaju još XV. stoljeću, te je opravdano,. 
da se njima ovdje pozabavimo. No moramo istaknuti, kako nije: 
sigurno, da su oni bili napisani u Korčuli. Možda su i u kasnija 
vremena doneseni, ali jer su se oni našli u Korčuli, ipak postoji 
vjerojatnost, da su nastali ili bar_ došli u Korčulu u veoma staro 


doba. 


Tu prije svega treba spomenuti dva ulomka brevijara iz 
XIII. vijeka, koji su se našli prilijepljeni na unutrašnjoj strani za- 
vitka neke rukopisne knjige. God. 1862. primio ih je na dar Ivan 
Berčić, poznati istraživač staroslovenskih pisanih spomenika, koji ih 
je uvrstio pod br. $1. časoslovnih ulomaka svoje zbirke i objelodanio: 
u svojoj Čitanci staroslovenskog jezika. Jelić za taj brevijar veli,. 
da je bio napisan na južnodalmatinskom otočju. 


Dalje treba spomenuti jedan latinski misal, koji se nekoć 
čuvao u samostanskoj knjižnici na Otoku, a u kojem se nalazi 
uvezan odlomak starog hrvatskog, živim narodnim jezikom, a go- 
tičnim pismom napisanog lekcionara. Odlomak zaprema 16 stranica,. 


58 Jelić: Fontes liturgiae glagolitico-romanae p. Io. 

a istog je formata kao i latinski misal" Taj odlomak sadržava 
gotovo cijelu službu za posvećenje vode na Vodokršće. Latinski 
misal skupa s tim odlomkom dospio je u budimpeštanski muzej. 
U njemu se uz latinski tekst nalaze i 53 hrvatske glose. Sada se 
drži, da sam misal, hrvatske glose i odlomak lekcionara pripadaju 
XIV. vijeku. Također se drži, da je taj misal tek kasnije prenesen 
iz Zadra u Korčulu, i to najranije krajem XV. vijeka. 

F. Menčik priopćuje u Jagićevu Archiv fir slavische Philo- 
logie,"% da se u bečkoj dvorskoj knjižnici u Beču nalazi jedan 
rukopis iz XV. vijeka, a u kojem se na 38. listu nalaze i dvije 
malene crkvene hrvatske pjesme, od kojih je jedna pjesma Majci 
Božjoj, a druga je poznata božićna: U sej vrime godišća; pjesme su 
pisane latinicom. Na stražnjem listu korica stoji napisano rukom: 
»Iste liber pertinet ad locum Corculae, concessus ad usum fratris 
Lodovici de Corcgula per vicarium provinciae tunc temporis fra- 
trem Bernardium ex Arbo.« Prema toj bilješci vidi se, da se rukopis 
negda nalazio u Korčuli kao vlasnost fratra Ludovika Korčulanina. 
Stoga i veli Menčik: »Obadvije (pjesme), kao također i sam rukopis, 
pripadaju XV. stoljeću i bijahu vjerojatno napisane na otoku 
Korčuli, gdje se rukopis prvobitno nalazio, možda kao vlasništvo 
franjevačkog samostana.« Pjesme su pisane zapadnim ikavskim 
dijalektom, a talijanskom ortografijom. Menčikovu je članku dodao 
Jagić ovo nekoliko riječi: »Pjesnička vrijednost ovih pjesama nije 
doduše velika, ali zaslužuje, da se sa literarno-historičkog gledišta 
istaknu. Budući da naime, prema tvrdnji gospodina  pošiljača, 
rukopis, u kom se one nalaze, nesumnjivo pripada XV. vijeku, to se 
oni tekstovi mogu pribrojiti k najstarijim sačuvanim primjercima 
dalmatinsko-hrvatskih crkvenih pjesama. Ovakove crkvene pjesme 
mora da su se kroz stoljeća neprekinutom uporabom u pojedinim. 
crkvama Dalmacije proširile, prije nego su se zapisale.« Dakako te 


5% Odlomak lekcionara objelodanio je i o njemu prvi pisao Franjo Radić 
u Glasniku bosansko-hercegovačkog zemaljskog muzeja g. 1890. Dalje su o 
tome pisali Jelić: op: cit. p. 31, Milan Rešetar: Primorski lekcijonari (Rad 
Jug. akademije 134, 136), Janoš Melich: Misekčnyv a XIV. szazadbći (g. 1993 
u XI. knjizi mađžarskog časopisa Magyar ko&nyvszemle) i Franjo Fancev u 
raspravi Latinički spomenici hrvatske crkvene književnosti 14 i 15 v. i njihov 
odnos prema crkvenoslavenskoj književnosti hrvatske glagolske crkve. Ova je 
rasprava izašla kao uvod u izdanje Vatikanskog hrvatskog molitvenika i Du- 
brovačkog psaltira (Djela Jug. akademije knj. XXXI). Iz nje sam saznao i za rad 
Melichov, koji nijesam čitao. Rešetar, Melich i Fancev raspravljaju o vezi ovog 
fragmenta lekcionara s ostalim našim primorskim lekcionarima. 

8% G. 1881 p. 267 i dalje. 

pjesme nijesu specijalno korčulanskog podrijetla, jer se rano javljaju 
i u ostalim našim primorskim krajevima. 

G. 1880. izdao je Vid Vuletić Vukasović u listu Katolička 
Dalmacija malenu zbirku starih crkvenih pjesama prema jednom 
rukopisu, koji se tada čuvao u crkvi Svih svetih u Korčuli. (Ta je 
zbirka izašla također u separatnom otisku.) Izdavač je izdajući te 
pjesme vjerovao, da rukopis potječe iz XVII. vijeka, i to u tom 
izdanju spomenuo. Kasnije je popravio to svoje mišljenje i u jednom 
pismu pisanom Milanu Rešetaru ustvrdio, da je rukopis mnogo 
stariji, jer je pisan polugotskim pismom; u tom pismu Vukasović 
čak veli, da potječe iz početka XV. vijeka. Rešetar, govoreći o tim 
pjesmama u Jagićevu Arhivu," ostavlja neriješenim pitanje, da li 
rukopis potječe baš iz početka XV. stoljeća, ali uspoređujući neke 
pjesme korčulanskog rukopisa s nekima istim sačuvanim u nekom 
glagoljskom rukopisu iz g. 1468. ustvrđuje, da je korčulanski rukopis, 
bar djelomično, sigurno već iste godine postojao. G. Vuletić Vu- 
kasović saopćio je meni usmeno, da je taj korčulanski rukopis 
XV. vijeka, malo poslije, nego što je on iz njega izdao te crkvene 
pjesme, ne zna se kuda, nestao. Danas se čuva još u istoj crkvi 
samo kasniji jedan prijepis iz XVIII. vijeka. 


M. Crkvene prilike 


Već smo se prije pozabavili potanje osnutkom korčulanske 
biskupije i velikom borbom stonsko-korčulanskih biskupa s Dubrov- 
čanima, a tokom razlaganja zgoda grada i otoka Korčule nekoliko 
smo puta spominjali razne biskupe i crkvene prilike. Sad je red, da 
se pozabavimo unutrašnjim crkvenim prilikama na Korčuli, ali smo 
o tom već nešto spomenuli, kad smo govorili o posjedu zemljišta 
na otoku Korčuli, te smo istakli, da je uz općinsko, kneževsko i 
privatno zemljište postojalo i crkveno, koje je posjedovao biskup 
pa razne crkve i bratovštine. 

Uz biskupa je postojao kaptol od nekoliko kanonika, a od 
kaptolskih časti spominje se arciđakon. Paulini veli, da je ta Čast 
prvi put dana bila don Beriziju god. 1344. Kad biskupa nije bilo 
u gradu, zamjenjivao ga je vikar. Osim kanonika bilo je u gradu 

& Archiv fir slavische Philologie XXIV p. 217-—218. O toj zbirci pjesama 
i o onim dvjema gore spomenutim pjesmama pisao je u novije vrijeme Fancev 
u raspravi spomenutoj malo prije u bilješci g9. Na sve ove latinicom pisane 


hrvatske spomenike osvrnuo se i dr. Vinko Lozovina: Dalmacija u hrvatskoj 
književnosti (Zagreb 1936) p. 45, 47. 

i drugih svećenika. Tako se 27. kolovoza 1346. spominju »pre- 
bendari et canonici ecclesie sancti Marci«, a navode se i kapelani. 
U selima otoka Korčule: Blatu, Smokvici, Čari i Žrnovu bili 
su župnici s nazivom »kapelani«. Biskupi do g. 1420. mahom 
su stranci, dok su kanonici i svećenici većinom domaći ljudi, 
eli ih ima kao i u Dubrovniku u to vrijeme iz Aibanije. Već 
smo govorili, kako se tijekom vremena počeo sve više uvlačiti 
aristokratski duh u javni život Korčule, a to se opaža i u crkvenom 
pogledu, jer 90. pogl. zbirke reformacija određuje, da odsad biskup 
ne može učiniti pučanina kanonikom bez dopuštenja velikog vijeća. 

Stolna crkva sv. Marka, a i ostale crkve po otoku, imale su 
dva prokuratora, koji su se bavili upravom crkve. Pogl. 32. zbirke 
reformacija određuje, da svake godine bude imenovan jedan pro- 
kurator crkve, koji će pri koncu godine položiti račune novo ime- 
novanom prokuratoru u prisutstvu vlade, a poglavlje 60. iste zbirke, 
primljeno od velikog vijeća I. svibnja g. 1404., određuje uglavnom 
to isto naređujući, da se računi polažu još u prisutstvu biskupa i 
plemića, sazvanih u tu svrhu od biskupa. Pogl. 103. reformacija 
radi o seoskim crkvama te određuje, da vijeće imenuje svake godine 
jednog prokuratora, a drugog biskup, ali imamo i jednu ispravu od 
16. prosinca g. 1387., iz koje vidimo i jedan drugi način biranja 
prokuratora, koji je valjda s ustanovom gore spomenutog poglavlja 
reformacije bio promijenjen. Ta se isprava nalazi zabilježena u 
jednoj notarijalnoj knjizi korčulanskog arhiva, a ima naslov: »Pro- 
curatio Junii Stiposevich et Micahelis Difcich procuratorum eccJesie 
sancte Marie de Zara.« Tu se naime veli, da je seoska skupština sela 
Čare po ovlaštenju, danom joj biskupskim pismom, izabrala Junija 
Stipoševića i Mihajla Difčića prokuratorima crkve sv. Marije u 
Čari, No moramo istaknuti i to, da je isprava precrtana, a pri 
njezinu dnu piše: »non valet presens procura«. Zašto je bila po- 
ništena? Ili je izbor bio nezakonit, ili kad je istekao rok prokura- 
torima, bi prekrižena ponomoć u notarijalnoj knjizi. 

Govoreći o utemeljenju korčulanske biskupije spomenuli smo, 
kako su u fundacionom ugovoru ustanovljeni i biskupovi prihodi. 
Vidjeli smo, da je mjesto desetine ustanovljena petnaestina, a u 
naknadu za to dobiva biskup po jedan vinograd u Lumbardi i 
Žrnovu. Ta se petnaestina ima dijeliti u četiri dijela, koji se dijele 
između biskupa, kanonika, crkve i siromaha. Biskup je Nikola pri- 
svajao sebi dio siromaha, te se Korčulani na nj tužiše čak i kralju 


* 

Žigmundu. Dio, koji je u ime desetina, dotično pernaestina, pri- 
padao biskupu od stoke, bio je kasnije faktično još više stegnut; 
nije se davao uistinu petnaesti dio, već jedan točno fiksiran 
kvantum. To se vidi iz poglavlja 31. zbirke reformacija; tu se veli, 
da je svaki čelnik stoke dužan dati samo jedno janje ili kozle 
biskupu, kad on dođe pobirati desetinu; ništa više nije dužan dati 
čelnik. Zabranjuje se dalje, da svjetovnjak pobira tu desetinu pod 
prijetnjom globe od 25 perpera. Kad su donesene ove odredbe po- 
glavlja 31., da li prije ili poslije g. 1420., nije nam poznato, ali su 
PO Svoj prilici ušle u običaj i prije njihova formalnog prihvaćanja." 


Bratovštine. Poznate su nam iz ovoga vremena dvije bratov- 
štine na otoku Korčuli, jedna u gradu, a druga u Blatu. Jedna i 
druga naziva se bratovština Svih svetih (confraternitas ili fratalia 
omnium sanctorum). Bratovština se Svih svetih spominje u gradu 
u suvremenim dokumentima prvi put 23. srpnja g. 1338. u jednoj 
notarijalnoj knjizi korčulanskog arhiva, a i kroz dalje XIV, i XV. 
stoljeće često se navodi, ali je ona sigurno osnovana ranije. Biskup 
stonsko-korčulanski Luka Leono veli u jednom aktu od g. 1456., da 
u Korčuli postoji »congregatio fratrum laicorum  verberatorum«, 
koja je od prvog korčulanskog biskupa Ivana de Crosii osnovana 
8. listopada g. 1301.; dalje se veli, da se ona sastoji od plemića i 
pučana, a da se bratimi sastaju u crkvi Svih svetih i da preko po- 
lovine godine svake nedjelje idu po gradu bičujući se.#% Ti se njegovi 
navodi sigurno odnose na bratovštinu Svih svetih u gradu, te eto 
znamo prema tome točno i za godinu njezina osnutka, naime 
g. 1301. Bratimska crkva Svih svetih, koja još i danas postoji, 
također se često spominje u dokumentima XIV. vijeka. Bratovština 
je posjedovala mnogo zemalja na čitavom otoku i kuća u gradu, a 
posuđivala je i novac raznim osobama. U notarijalnim je knjigama 
zabilježeno nekoliko ugovora o prodaji zemlje i davanju labora- 


%2 Heinrich Felix Schmid u svojem djelu: Die Grundziige und Grund- 
lagen der Entwicklung der  kirchlichen  Zehntrechts auf kroatischem  Boden 
wihrend des Mittelalters (Šišićev Zbornik) poziva se na str. 429. na tu odredbu 
o stalnom određenom kvantumu i s obzirom na taj i slične slučajeve veli: »In 
manchen Fallen mčgen sie (naime takove odredbe) gewohnheitsrechlich  enr- 
standen sein.« O tome i Mažuranić: Prinosi 1. p. 139. Iz onog, što smo već prije 
govorili o datumima poglavlja, ne mora biti točno ni Schmidovo datiranie 
ovog poglavlja pod god. 1387. U ovoj raspravi osvrće se pisac u nekoliko na- 
vrata na korčulanske i stonske desetine. 


%3 Directorium episcoporum p. 33. Donosi ga i u Paulini u pogl. VI. 

torima na obrađivanje, a i jedan ugovor o prodaji kuće. Na čelu je 
bratovštine bio gastaldio, a uza nj još tri suca (judices), ali kad se 
radilo o važnim poslovima, kao na pr. prodajama zemljišta, odlu- 
čivala je čitava bratovština sakupivši se jamačno u skupštinu, Bra- 
tovština je zacijelo uživala veliki ugled, a osobito njena uprava, jer 
vidimo, da je 27. travnja g. 1391., pri prodaji polovice kuće bratov- 
štine na javnoj dražbi, dražbu obavio gastaldio sa sucima bratov- 
štine, dok je inače poznato, da je sve dražbe obavljao knez komune, 
dotično njegov zamjenik, skupa sa sucima. Bratovština postoji još 
i danas, a bratimi se oblače u pokorničko ruho, koje je isto kao i 
u najstarije vrijeme. Imamo jedan relijef, koji prikazuje propeće i 
ispod njega bratime obučene u pokorničkom ruhu, a za koji, sudeći 
po slovima natpisa (»confraternitas omnium sanctorum«) drže Vid 
Vuletić Vukasović i Frano Radić, da potječe iz XIV. vijeka.“ 

U XIV. vijeku češće se spominje bratovština i crkva Svih 
svetih u Blatu, i to crkva prvi put u notarijalnoj knjizi 28. lipnja 
£. 1350., a bratovština g. 1372. Bratovština je imala svoju kuću i 
zemalja, a na čelu je stajao gastaldo i dva prokuratora. U notari- 
jalnoj knjizi od g. 1399. spominju se I1I. veljače dvojica dekana 
bratovštine (dicanes fratalie). Crkva je svih svetih u kasnija vre- 
mena bila nadograđena i proširena, a sada je blatska župska crkva. 


Samostan sv. Ivana u Lumbardi. Imamo ispravu korčulan- 
skog biskupa Ivana, datiranu 1. kolovoza 1388., u kojoj se odre- 
duje Simko Bogošević kao prokurator crkve sv. Ivana u Lumbardi." 
Za tu se crkvu kaže u ispravi, da je zapuštena i opustjela. Baš radi 
toga postavlja biskup gore spomenutog prokuratora, da obnovi 
crkvu i rivendicira njezina prava. Kad se eto ta crkva spominje 
već g. 1388. kao zapuštena i opustjela, vjerojatno je, da je ona 
dosta starija od toga doba. Sredstava je za popravak crkve bilo 
dosta, jer je Radovak Vojković g. 1374. ostavio crkvi sv. Ivana 
deset dukata zlata, ali je izvršitelj njegove oporuke Paleta _Mar- 
ković oduljivao predati taj novac crkvi. Radi toga tužio ga je 
prokurator crkve Simko Bogošević sudu, a sud je na to u ožujku 
g. 1389. odredio, da svakako kroz mjesec travanj isplati Marković 
Bogoševiću kao prokuratoru crkve tu svotu. Bogošević primivši 

64 V. V. Vukasović: Catalogo dei conti, vicari, e Rettori p. 13; Frano 
Radić u jednom od onih članaka polemike, koju smo već prije spomenuli. 


#5 Notarijalna knjiga korčulanskog arhiva u Zadru. Djelomično je donosi 
i Paulini, poglavlje XXII. š 

novac otezao je popravkom crkve, a nato je Marković radi toga 
njega opet tužio, i sud je onda u rujnu 1390. pod prijetnjom globe 
naložio Bogoševiću, da idućeg mjeseca siječnja počne svakako s ra- 
dovima oko popravka crkve. Ili se crkva vrlo dugo popravljala 
ili popravak nije bio temeljit ni dovršen, jer vidimo, da Vidoš 
Radaćević ostavlja 28. studenoga g. 1395. jednu kravu također za 
popravak crkve. Imamo i neki obračun o prihodima te crkve iz 
Z. 1407., te se tom prigodom i spominju dva prokuratora, od kojih 
je jedan svećenik. Ni g. 1425. još nije bilo pravog reda s tom 
crkvom, jer pod datumom od 1. listopada te godine imamo jedno 
pismo mletačkog dužda, upravljeno Pangraciju Georgio, tadašnjem 
knezu, koje radi o crkvi sv. Ivana i iz kojeg se vidi, da se prihodi 
crkvenih vinograda dijele među svjetovnjacima i da je crkvici 
potrebno popravaka. Dužd kaže u svom pismu, da je za te okol- 
nosti doznao iz kneževa pisma, koji ga je zamolio, da se crkva 
preda kao beneficij nekom svećeniku, koji bi se za nju brinuo i 
vršio u njoj Božju službu. Dužd je na to pristao. Važno je, da se 
u tom pismu spominje, da je u toj crkvi u davno doba bio samostan 
(quae duđum fuit monasterium“). Da je tu bio samostan, svjedoči 
i to, Što se već u XV. stoljeću predio kraj crkve naziva Koludar 
rat (g. 1411. »in Coludar rat prope sanctum Johanem de Lum- 
barda«), a tim imenom ili imenom Koludrt zove i danas narod taj 
predio." Još je u XIX. vijeku postojala tu ruševina crkve, ali je 
potom bila razorena, a na tom mjestu sagrađena grobišna crkva 
sv. Ivana. 


Franjevački samostan na Otoku.“ Na jugozapadnom kutu 
današnjeg franjevačkog samostana na Otoku nalazi se natkriveni 
balkon, a na balkonu na četiri ugla stoje četiri mala stupa sa ka- 
pitelima, koji drže krov. Za ta četiri stupa, donesena amo kasnije, 
drži Frano Radić, da pripadaju VIII. ili IX. stoljeću, i veli, sudeći 
po njihovim kapitelima, da su slavensko-bizantinskog stila." Po 


$ Duždevo pismo u Akademijinu izdanju statuta p. 145.—146. 


67 Izraz »koludar« za redovnike upotrebljavao se i u katoličkim našim 
krajevima. Vidi o toj riječi Mažuranić: Prinosi IV. p. 520. 

$8 O samostanu vidi članak Cvita Fiskovića: Franjevački samostan na 
»Otoku« kod Korčule (Božićni broj Novog doba 1935). 

6 U radnjama: Četiri stupčića slavensko-bizantinskog sloga na Otoku 
(Badiji) kod Korčule (Viestnik hrvatskog arkeol. društva XIII. — g. 1891, br. 2) 


i Ruševine staro-kršćanske crkvice Sv. Barbare na otočiću Sutvari prema selu 
Lumbardi (isti Viestnik XIII — g. I891. br. 2, p. 50—52). 


343 


njemu sve to isto tvrdi i Rački," a Fisković dopušta također mo- 
gućnost, da bi mogli biti iz toga vremena. Neću se upuštati u 
označivanje starosti i stila tih stupčića, ali pripominjem, da je Radić 
bio naročiti pobornik teorije o bizantinskom podrijetlu stare hr- 
vatske i dalmatinske umjetnosti u doba narodne dinastije, pa je sve 
spomenike, za koje je mislio, da potječu iz toga vremena, pripisivao 
bizantinskom utjecaju. Ta je teorija međutim od mnogih oborena, 
a poglavito u novije vrijeme zaslužnim radom dra. Ljuba Kara- 
mana. U samostanskoj biblioteci čuvaju se dva stara kapitela sa 
simbolima evanđelista. O njima stoji zapisano u inventaru bi- 
blioteke, sastavljenom g. 1925., ovo: »Po sudu don Frana Bulića 
ove dvije kamene glavice potječu od VIII.—IX. vijeka.« Međutim 
Fisković o tim kapitelima veli ovo: »Dva kapitela sa evangeoskim 
simbolima ne potiču, kako se drži, iz VIII. st., već iz XIII.— XIV. 
st., i pripadaju nizu dvostrukih kapitela, koji se nalaze bačeni pred 
crkvom, a koje bi trebalo sačuvati. Pri kopanju temelja za neke 
nove zgrade iza današnje crkvene kapele sv. Križa nađeni su 
temelji neke malene stare crkve. Povrh toga se sagradila ta nova 
zgrada, a nacrt je crkvice bio snimljen i nalazi se sada kod franje- 
vaca. To bi dakle bila najstarija crkva na Otoku, a oni stupovi, 
o kojima je pisao Radić, i oni drugi stari kapiteli, mogli bi potjecati 
od nje. I 

Često se govori i piše, da je na Otoku bio nekoć benediktinski 
samostan, i to se sudi po njegovu drugom imenu Badija (tal. 
Abbadia). U sačuvanim dokumentima iz vremena do g. 1420., koje 
sam ja proučio, nema nigdje o tom ni najmanje spomena, čak se 
taj otok tada i ne naziva u dokumentima imenom Badija, već 
drugim imenima. 

Prvi se put spominje Otok tek u XIV. vijeku, i to g. 1368. 
u jednom testamentu. Taj testament donosi Paulini i veli, da je to 
autentičan dokument izvađen iz korčulanske kancelarije.“ Tu se 
ovaj otok naziva Scoleum sancti Petri. To ime dolazi i u arhivskim 
knjigama, te je sigurno, da je dobio ime po nekakvoj crkvi sv. 
Petra, a to bi mogla biti ona gore spomenuta najstarija crkva. 
Oporučitelj, korčulanski kanonik Vlaho Ivanović, zdrav tjelesno i 
duševno veli u tom testamentu, da je on na Otoku sv. Petra sagradio 


70 Nutarnje stanje Hrvatske prije XII. vijeka (Rad Jug akademije 116 
P. 207). 
71 Paulini: Pogl. XXII. 

crkvu sv. Marije Milosrdne (ecclesia sanctae Mariae Misericordiae), 
koju ostavlja Marinu Beriniću, da bude njezin kapelan i uživa nje- 
zine posjede i prihode; ali ako bi željeli kakvi eremite naseliti se 
ikada u budućnosti na tom otoku, treba im predati crkvu s ima- 
njima, koja će ostati u njihovu posjedu, sve dok budu na otoku. 
Čini se, da je kanonik Vlaho Ivanović, koji bijaše rektor i patron 
crkve, živio na tom otočiću pustinjačkim i svetim Životom. U 
jednom testamentu iz g. 1369. oporučiteljica Frana, kći pok. Uroša 
i Lukšina žena, ostavlja između ostalog i kanoniku Ivanoviću pet 
dukata, ali ako kanonik ne bude boravio na Otoku, taj se novac ne 
će njemu predati, već će se njime nabaviti jedna slika za crkvu 
sv. Marije na tom otoku. Ovaj se otok naziva i Scoleum magnum 
ili Scoleum maius, jer je najveći od svih onih mnogobrojnih otočića 
nedaleko od grada Korčule, a također oba imena spajaju u jedno 
te ga još u dokumentima g. 1369. nazivaju i Scoleum magnum ubi 
dicitur sanctus Petrus. Pošto je tu sagrađena crkva sv. Marije, 
počeše ga nazivati Scoleum sanctae Mariae ili Scoleum Magnum 
sanctae Mariae, a ime sv. Petar iščezava. Razne se oporuke rado 
sjećaju ove crkve i njezina rektora Vlaha Ivanovića i ostavljaju 
svote za nabavu crkvenih predmeta, a Dobra, kći Nikolina i 
udovica Mateja Draživojevića, ostavlja g. 1372. t0j crkvi jedno 
zemljište u Lumbardi. Kanonik Ivanović pak, valjda za potrebe 
svoje crkve, prodaje g. 1377. jedno zemljište u Lumbardi (možda 
to 1sto). 

Biskup Ivan iz Krka, koji je upravljao korčulansko-stonskom 
biskupijom po prilici od g. 1370. do 1392., nastojao je, da se u 
Korčuli osnuje franjevački samostan, i toj je svojoj želji dao izra- 
žaja u svojem testamentu, što ga je izrekao usmeno pred svjedo- 
cima za svojeg Života, a zapisaše ga po njegovoj smrti u ožujku 
g. 1392., te se nalazi u notarijalnoj knjizi. Velika je šteta, što je 
baš ta strana u knjizi vrlo pokvarena, te se testament ne da u 
cijelosti dobro pročitati. Ipak iz njega razabiremo, kako on odre- 
đuje prokuratorima testamenta, da uznastoje, da se sagradi taj 
samostan, u koji bi imali doći fratri iz bosanske vikarije. On se 
dakle tih fratara, koji će boraviti u Korčuli, sjeća i u svojem testa- 
mentu. Što im sve ostavlja, teško je razabrati iz pokvarenog teksta 
testamenta, ali ipak vidimo, da im ostavlja svoj čamac i razne 
stvari potrebne za kućanstvo. U srpnju iste g. 1392. fratri su iz 
bosanske vikarije već tu, i prema testamentu kanonika Vlaha Iva- 

novića predaje im se crkva sv. Marije na Otoku, gdje već grade 
samostan. Poznati majstor Ivan Antunov de Vienna ostavlja im 
14. srpnja u svojem testamentu jedan centenarij vapna za gradnju 
samostana." Kad je bio samostan potpuno gotov, i da li su oni 
odmah proširili predanu im crkvu, ili na njezinu mjestu sagradili 
novu, ne može se ništa saznati iz dokumenata do g. 1420. G. 1394 
samostan je morao bar utoliko biti gotov, da se u njemu moglo 
stanovati. 

Te godine korčulansko veliko vijeće, okupljeno na svojoj 
sjednici dana 31. svibnja, na molbu fratra Bartolomeja iz Tuscije, 
vikara bosanske vikarije, i fratara s Otoka odredi, da nitko i nikada, 
pod prijetnjom globe od so perpera, ne smije bez dozvole fratara 
krčiti zemlju niti je obrađivati u okolišu crkve, i to dokle god 
dopire ljudski vid stojeći kraj crkve, a niti u uvali, koja se spušta 
prema crkvi. Za ostalo se zemljište na Otoku određuje, da se može 
na njemu sjeći šuma i sijati samo jedan put u osam godina, a tko se 
o to ogriješi, plaća također gore označenu globu. Kad se budu 
obavljali bilo koji zemljoradnički poslovi na Otoku, ne smije 
podnipošto stupiti na nj ženska noga pod prijetnjom iste globe, a 
ženama se dopušta pristup jedino u doba oprosta. Ova je odluka 
velikog vijeća izdana fratrima u obliku listine i može se smatrati 
kao darovnica, kojom im se nad onim zemljištem na dogled crkvi 
priznaje potpuna vlasnost, a nad ostalim zemljištem djelomično." 


72 Testament u notarijalnoj knjizi korčulanskog arhiva u Zadru, a pasus, 
koji se tiče samostana, štampan u Biblioteci za povijest dalmatinsku. 

#8 Ta listina, kako je donosi pisac talijanskog rukopisa i Ivasović, glasi 
ovako: MCCCLXXXXIII indictione secunda die ultimo maii. In pleno ge- 
nerali et .sufficienti consilio Curzule in ecclesia sancti Marci coadunato ad 
sonum campane, ut moris est, in quo fuerunt consiliarii quadraginta quinque ad 
precem et petitionem reverendissimi in Hiristo patris et domini, domini fratris 
Bartholomei de Tuscia vicarii vicariatus Bosne, et suorum fratrum habitantium 
et colentium monasterium sancte Marie de Scolio Magno posito ante civitatem 
Curzule captum, obtentum er firmatum fuit, quod aliquis homo vel persona 
cujuscumque status et conditionis existat non audeat vel pressumat nemus inci- 
dere umquam aliquo tempore odendo las facere sive seminare circa ipsam 
ecelesiam in ipso Scoleo, ubicumque possint fratres videre, et visum eorum pro- 
lungare stando juxta ipsam ecclesiam, nec in valle, que pendet versum  ipsam 
eecclesiam sancte Marie, pena perperorum quinquaginta sine voluntate et  ex- 
pressa licentia ipsorum fratrum et pena perdendi totum laborerium, quod face- 
rent ut supra, quod deveniat in comune Curzule. 

Item adhuc ad eorum fratrum consolationem et tranquilitatem captum 
fuit in dicto consilio ut per totum ressiduum ipsius Scopuli aliqua persona non sit 
ausa incidere nemus nec seminare sub dicta pena ut superius applicanda zisi semel 
in oeto annis videlicet quod de octo annis uno solo seminetur et incidatur dictum 
Scopulum, ressevando tamen superiorem videlicet quod prope ipsam  ecclesiam 
tantum quantum homo videre stando juxta eam, aliquis sine expressa licentia ipso- 

Već im je oko g. 1398. dalo veliko vijeće čitav. Otok u potpunu 
vlasnost.““ Ipak godinu dana kasnije drvodjelski majstor Cvitan 
Jarohnik i njegov zet Dabižil mole korčulansku općinu, da bi im: 
dala jedan dio zemljišta na sjeverozapadnoj strani Otoka, Malo i 
veliko vijeće okupljeno na sjednici 23. svibnja g. 1399. daje im na 
njihovu molbu taj dio zemljišta, da ga obrađuju na način, kako oni 
hoće, i da mogu na njemu posaditi lozu i voće, urediti vrtove i 
sagraditi kuće; mogu od njega činiti što hoće, da ga prodadu, 
daruju! i ostave za upokoj duše; izričito se pak u zaključku veli, da 


rum fratrum aliquid laborerium facere non possit. Volens et promittens ipsum: 
consilium nomine suo et vice et nomine totius communitatis et universitatis Cur- 
zulae pro se et suis in posterum successoribus omnia et singula supradicta inviola- 
biliter observare ipsis fratribus et suis in posterum successoribus ejusdem ordinis. 
dictum locum habitantibus cum  obligatione _ omnium bonorum  ipsius comunis. 
praesentium et futurorum. Hoc addendo etiam quod quandocumque ut supra 
fieret laborerium ulla mulier aliquo quaesito colore possit intrare dictum Sco- 
pulum sub dicta poena, nisi cum indulgentiae erunt. 


. Ego Antonius q. Ser Paridis Publicus Imperiali auctoritate notarius et ad 
praesens Comunis Curzulae V. Cancellarius suprascriptum  concessionis instru- 
mentum: ex actis Ser Antonii de Miuttinis olim Cancellarii Curzulae, prout jacet 
fideliter extraxi, sigilavi et nomen aposui consuerum et in fidem me subscripsi. 


Jo. Daniel Persago Notarius et Splis Comunitatis Curzulae Cancellarius. 
fideliter ex quodam alio exemplo exemplavi die 25 aprilis I552. 


Dakle vidimo, da je darovnicu sastavio Antonius de Miuttinis, za kojega. 
sigurno iz mnogih izvora znamo, da je tad bio notar i kancelar korčulanski. No- 
tarijaska knjiga, koja obuhvaća godinu 1394., sačuvana je tek od mjeseca lisvo- 
pada, te eto nemamo te isprave sačuvane niti u notarijalnim knjigama niti u 
originalu. Prvi prijepis sastavio je Antonius gq. ser Paridis, a iz ovog prijepisa 
prepisao je opet iznova 25. travnja 1552. Daniel Persago. Taj Persagov prijepis. 
imao je pisac talijanskog rukopisa i valjda Ivasović u rukama, te su ga prepisali 
u svoje rukopise. 

Imamo dalje u samostanskom arhivu jedan drugi prijepis ove listine na 
posebnom listu napisan. To je također prijepis Paridova prepisa, ali prepisao ga 
je drugi notar, i to Joannes Rosaneus. Na kraju listine stoji naime: »Ego Joanes. 
Baptista Rosaneus qn. Magistri Domini Philippi Not. Curzulens. publicus Impe- 
riali auctoritate Notarius ex alio simili aliena manu et mea fideliexemplum 
subscripsi, signoque mea solito roboravi in fide.« 

Čitajući ovaj prijepis vidi se, da je prepisivač učinio neke pogreške, ali što» 
je najvažnije i najkarakterističnije, izostavio je homitično čitav jedan pasus, i to 
onaj dio, koji sam ja označio kursivom. Po tom pasusu vidi se, da na onom 
drugom dijelu zemljišta nije bila potpuna vlasnost fratara, te je ovaj kasniji prepi- 
sivač hoteći pokazati, da su fratri sada pravi gospodari, hotimično taj pasus« 
izostavio; dakle ovaj prijepis je u neku ruku i falsifikat. To više se, čitajući ovaj 
prijepis, vidi odmah, da je nešvo izostavljeno, jer bez onog izostavljenog pasusa 
ovaj drugi odlomak je samo suvišno ponavljanje onog prvog odlomka. Paulini u: 
svojem rukopisnom. djelu donosi samo prvi odlomak, a po njemu i Fermendžin u 
svojoj zbirci izvora Acta Bosnae potissimum  ecclesiastica. Fabianich II na str. 
102—103 donosi čitavu ispravu po prijepisu Rosaneusovu, ali bez Rosaneusove“ 
potvrde o svojem prijepisu pri kraju. 

74 Za ovaj fakat saznajemo iz jednog duždeva pisma od 26. veljače 1442.,, 
štampanog u izdanju korčulanskog statuta od Hanela p. 15$6—157. 


347 


im se to zemljište daje sa znanjem i privolom franjevaca, kojima 
je otok još prije bio predan i darovan." 


Korčulanska je općina i inače pomagala i uvažavala franjevce, 
te na pr. mjeseca kolovoza 1404. odlučuje veliko vijeće, da im se 
od sakupljenog općinskog žita daruje jedan modij ječma. I poje- 
dinci su se Korčulani sjećali samostana u svojim oporukama. Tako 
iz oporuke plemića Angela, sina Marina Kerkijanova (de Cher- 
chianis), iz g. 1402. saznajemo, da je u crkvi, posvećenoj Majci 
Božjoj na Otoku, postojao oltar sv. Mihovila, a on određuje u 
svojoj oporuci, da se za taj oltar naslika slika u vrijednosti šest 
dukata, u kojoj će u sredini biti sv. Mihovil, a sa strane Arhandeo 
Gabrijel, Rafael, sv. Ivan Krstitelj i sv. Frano. G. 1427., po smrti 
oporučitelja, tadašnji je gvardijan primio ovu svotu. G. 1407. 
ostavlja Juraj Radoslavić fratrima jednu kuću u gradu, u kojo! 


mogu oni boraviti ili je unajmljivati, ali je ne smiju prodati.“ 


Od samostanskih starješina u ovo najstarije vrijeme spominje 
se g. 1400. Matej iz Engleske (Matheus de Anglia) kao gvardijan, 
a Marin iz Dubrovnika kao kustod, dok g. 1412. imamo domaćeg 
čovjeka Ivana iz Žrnova na čelu samostana kao gvardijana. 


Crkva i manastir doživjeli su u arhitektonskom pogledu kroz 
vjekove sve do najnovijeg vremena upravo velikih promjena. 
Fisković je pokazao svojim historijsko-umjetničkim razmatranjima 
bazirajući se k tome na poznatim već činjenicama i pisanim doku- 
mentima, da je današnja crkva, klaustar i samostan iz vremena 
poslije g. 1420. Stoga se dakle s time u ovoj radnji ne ćemo baviti. 
Spomenut. ćemo samo neke nadgrobne natpise i jedno čudotvorno 
propelo, kome se još nije točno odredilo vrijeme. Crkva je bila 
nekoć pokrivena grobovima i nadgrobnim natpisima, koji su uklo- 
njeni u kasnije vrijeme. 

Već smo prije spomenuli nadgrobni natpis poznatog korču- 
lanskog klesara i graditelja Hranića Dragoševića, datiran g. 1430. 
Ja ga nijesam mogao nigdje naći na Otoku. Ispred crkve se nalaze 
još mnogi grobovi s jednostavnim nadgrobnim pločama. Natpisi 
su uslijed zuba vremena i ljudskih koraka izbrisani i gotovo uni- 
šteni, a među njima sam našao jedan datiran g. 1402., a jedan 


75 U zapisniku korčulanskog velikog vijeća pod 23. svibnja g. 1399. 
76 Odlomak iz Angelove oporuke donosi Ivasović, a sadržaj njezin i spo- 
menutog dokumenta od g. 1407. donosi pisac talijanskog rukopisa. 

£. 1410. Valjda je i Hranićeva nadgrobna ploča bila na isti način 
izbrisana i uništena. 

Osobitu pozornost pobuđuje kod posjetnika crkve veliko 
umjetnički izrađeno propeće. O njemu se pričaju razne legende. 
Na stražnjoj strani križa ima jedan natpis, ali dok taj križ ogromne 
veličine stoji na oltaru, ne može se dakako vidjeti natpis. Križ se 
skida samo u nekim važnim svečanim zgodama. Natpis veli, da je 
taj križ izradio neki Ugo, i to prema čitanju Frana Radića" 
8. 1407., a prema čitanju o. Vladislava Brusića" g. 1409. 


Crkva sv. Ivana na Gradini u Veloj Luci. Arhitekt Iveković 
u svojem djelu o razvitku sredovječne umjetnosti u Dalmaciji, go- 
voreći o starim crkvicama po Dalmaciji iz IX. i X. vijeka i na- 
brajajući ih, ubraja među njih i crkvu sv. Ivana na Gradini." Taj 
sud izriče on na temelju njezina stila. Inače se ona spominje u doku- 
mentima tek u XV. stoljeću. Paulini veli o njoj: »Vrlo stara opatija, 
o kojoj mi ipak nije došlo do ruku ništa drugo, već jedan spomen 
izvađen iz građanske kancelarije u Splitu, u kojem se g. I4I5. 
spominje Marin Alegretti kao opat onog vremena.«“ U jednoj 
arhivskoj knjizi korčulanskog arhiva stoji zabilježeno, da je don 
Jakov, remeta iz Gradine, u mjesecu svibnju g. 1419. podnio tužbu, 
kako su neki ljudi iz Trogira sa svojom oružanom barkom oteli njemu 
u samostanu neke stvari, koje on nabraja u tužbi, 1 da su ga stavili 
na torturu zahtijevajući od njega novaca.“ Iz jednog dokumenta, 
koji donose Farlati-Coleti, vidimo, da g. 1446. bijaše na Gradini 
remetom neki otac Luka, koji se bavio ribarstvom i prodajom ribe, 
a bi mu te godine dozvoljeno od kneza i sudaca za njega i njegove 
nasljednike slobodna prodaja ribe bez plaćanja ikakvog nameta.? 


77 U rubrici Razne viesti u članku Čudotvorno Propeće na Otoku kod 
Korčule (Starohrvatska prosvjeta III br. II p. 88). 

78 U članku: Naše slike (Euharistijski glasnik XV br. 1o — Split g. 
1927 P. 358). 

7% Iveković: Die Entwickelung der mittelalterlichen Baukunst in Dalma“ 
tien, Wien Igro p. 18. 

80 »Molto antica abbazzia della quale pero non mi giunse alle mani altro 
che una memoria tratta dalla cancellaria civile di Spalato in cui dell anno 1415. 
viene nominato Marino Alegretti abbate di quel tempo« (u poglavlju XXII). 

81 »Mensis may don Jacobus remetta de Gradina denuntiavit quod illi 
de Tragurio in una eorum barcha armata acceperunt sibi in monasterio res 
infrascriptas item quod dederunr sibi torturas ad velle (?) petendo denarios«. 

82. Farlati-Coleti VI p. 377—378: Dokument bijaše sigurno poznat i Pauli- 
niju, koji veli: »Dagli arti poi della cancellaria di Corzola seguiti intorno Panno 
1446. risulta come questo monastero era in allora nelle mani di eremiti.« 

Dalje spominju jednu važnu ispravu iz g. 1451., koju je izdao 
Boninus de Tolentis, korčulanski kanonik." U toj ispravi veli 
Boninus, kako je primio pismo od pape Nikole, koje mu je donio 
Luka, pustinjak iz Gradine, i predao pred notarima i svjedocima, 
te pronašao to pismo- autentičnim; zatim citira papino pismo. Papa 
veli, da je k njemu došao ovaj Luka Dubrovčanin i podnio molbu, 
u kojoj veli, kako je Jakov Korčulanin, također siromašni pustinjak, 
osnovao nekoć kapelu ili oratorij sv. Ivana milodarima vjernika i 
tu boravio do svoje smrti; poslije njegove smrti crkva ostade bez 
rektora, pak ju je korčulanski biskup Andrija sa svim beneficijama 
predao njemu, da njom upravlja, a tome ima već sedam godina; no 
njemu pravi neprilike neki svećenik Felicijan Antunov i ometa ga 
u uživanju crkve i beneficija pozivajući se na neko pismo istoga 
pape. Budući da je za jednog pustinjaka, koji živi od milostinje 
vjernika, tegobno, a i ne dolikuje se parničiti i svađati, to _ moli 
svetu stolicu, da o toj stvari pravedno odredi i riješi, Radi toga papa 
imenuje Bonina, da pozvavši Felicijana i ostale osobe, koje u tu 
svrhu valja pozvati, ukine vrijednost pisma, koje ima Felicijan, i 
uvede u miran posjed kapele ili oratorija pustinjaka Luku. Pošto . 
je u ispravi Bonin naveo papino pismo, objavljuje sada, da je 
postupio po njegovoj odredbi, i potvrđuje uživanje crkve pusti- 
njaku Luki. 


Iz ove posljednje isprave možemo zaključiti, da je don Jakov 
tek osnovao crkvu i samostan i tu počeo živjeti kao pustinjak, a 
u tome ga je naslijedio Luka. S tim se ne slaže ono, što veli Paulini, 
da je tu g. 1415. bio opatom Marin Alegretti. Iako Paulini u 
svojem historičkom raspravljanju donosi fantastičnih stvari, dosta 
je vjeran u donošenju i citiranju dokumenata, te nam se čini 
čudnovato, da bi ovdje iznio kriv i netočan podatak, Ne isklju- 
čujući ipak ni tu mogućnost, postavljam neku kombinaciju, koja bi 
mogla riješiti to protivurječje. Valjda je tu bio nekoć samostan, 
kojemu je bio Marin Alegretti opatom g. 1415., ali budući da je 
ovaj kraj u uvali Vele Luke bio izvrgnut gusarskim provalama, taj 
je samostan mogao biti opljačkan i razoren, a tad je na istom 
mjestu onaj don Jakov, koji je i sam poslije stradao od gusara, 
sagradio ponovo kapelu ili oratorij. Na ovo pitanje crkve sv. Ivana 
u Gradini osvrnuo sam se pobliže, jer mnogi tvrde, da je tu bio 


85 Ova isprava nalazi se u arhivu obitelji Kapor. 

benediktinski samostan, a o,tom su neki i pisali.“ Kakvih izričitih 
vijesti o benediktinskom samostanu uopće nemamo, već bi se jedino 
iz onog Paulinijeva podatka, ako je istinit, dalo zaključiti, da je 
Marin Alegretti bio opatom benediktinskog samostana; no ni to ne 
mora biti, jer mi znamo, da su rektori nekih crkvi imali i naslov 
opata, pak je i Marin mogao biti samo rektor-opat te crkve. Si- 
gurno je svakako to, da u doba don Jakova i njegova nasljednika 
Luke to nije bio nikakav samostan kojeg crkvenog reda, već samo 
jedno samotno mjesto, gdje je živio jedan svećenik pustinjak, koji 
se uzdržavao od ribarenja i milostinje vjernika te od zemljišnih 
prihoda. Budući da se u Boninovoj ispravi od g. 1451. izričito veli, 
da je crkvu sagradio don Jakov, koji je živio u XV. vijeku, to i 
Ivekovićeva tvrdnja o onako starom podrijetlu crkve otpada; u 
obrani bismo Ivekovićeve tvrdnje mogli reći samo to, da je možda 
nova crkva sagrađena na isti način kao i stara, ako je ona uistinu 
prije postojala. 

Iako je po Tolentisovoj presudi crkva g. 1451. pripala pu- 
stinjaku Luki, vidimo već g. 1458. kao rektora crkve svećenika 
Felicijana, tada notara i kancelara biskupske kurije, kojemu je eto 
uspjelo, da se dočepa te crkve, valjda i mirnim načinom poslije 
Lukine smrti.5* Crkva je kroz novi vijek imala zanimljivu povijest, 
koja dakako ne ide u opseg ove radnje. Samo spominjem još, kako 
se u opisu biskupske vizitacije korčulanskog biskupa Diedo Todora 
g. 1612. ova crkva spominje kao »ecclesia sancti Joannis vocata 
T abbazia di san Zuan di Gradina«.* 


Katedralna crkva sv. Marka. Crkva se sv. Marka spominje 
prvi put, prema sačuvanim i dosad otkrivenim izvorima, g. 1329. 


84 Tako na pr. Farlati-Coleti VI p. 368 vele: »Est praeterea templum 
"S. Joannis de Gradina in regione Insulae ad Occidentem extrema, scopulo insi- 
dens, ubi olim Coenobium Benedictinum fuisse dicitur.« Također pok. Pero Sar- 
delić, kanonik dubrovački, u svojem rukopisnom djelu Podaci za povijest 
crkvice sv. Ivana Krst. u Gradini (u Velojluci Korč.), koje je samo djelomično 
štampano u Listu dubrovačke biskupije br. 1I—I2 g. 1927. 

85 To vidimo iz jedne isprave od g. 1458., koja se nalazi u prijepisu u 
Directorium episcoporum II p. 55—57. : 

88 Ostoić u svojem djelu o Korčuli i V. V. Vukasović u članku: Sredo- 
vječni natpisi u Dalmaciji (Starinar VI. p. 59—60) napisali su, da se pred crkvom 
nalazi položena na tlu ploča s nekim natpisom. Taj natpis Ostoić čita ovako: 

Hoc opus fecit fie. i Ion.. s ROEI... MCLV .I.O.C. 
Vukasović zabacuje Ostoićevo čitanje i natpis čita ovako: 
Hoc opus fezit(t) Johan(es) Luciz(c) coi ////f 
Jure Joco ///l/] 

u jednoj ispravi, koju u fragmentu citira Paulini u svojem ruko- 
pisnom djelu (u pogl. XXII.). Isprava radi o nekoj prodaji kuće 
u susjedstvu crkve. 'To je dakle sasvim slučajni spomen crkve, koji 
sa samom crkvom nema ništa zajedničkog. Paulini također donosi 
(u pogl. VI.) fragmente isprava, koje rade o crkvenim prilikama 
iz g. 1342. i 1344., a u kojima se spominje crkva sv. Marka. U 
sačuvanim se arhivskim knjigama navodi ova crkva prvi put u 
notarijalnoj knjizi iz g. 1346. Kroz dalji XIV. vijek ona se vrlo 
često spominje, jer su se u njoj obdržavale redovite sjednice velikog 
vijeća, a katkada je u njoj i zasijedala sudbena kurija i sklapali se 
razni ugovori pred notarom. Inače se spominje ta crkva i u mnogo 
drugih prigoda. Ona je imala i svoj zvonik. U notarijalnoj knjizi 
od g. 135$9., i to pod datumom od mjeseca listopada, spominje se 
taj zvonik, a tako isto i 2. ožujka g. 1363. 

Pred crkvom sv. Marka nalazila se loža, koja se često spo- 
Minje u XIV. i XV. vijeku. U njoj su se više puta obdržavale 
sudbene rasprave. Danas je više nema. Sjeverno od crkve sv. Marka, 
gdje je sada najsjevernija lađa, dograđena tek u XVI. stoljeću, 
bijaše nekoć grobište (cimitorium sancti Marci; na drugom se mjestu 
naziva »heremitorium et cimisterium sancti Marci«). 

Važno je pitanje, kada je sagrađena korčulanska katedrala, te 
da li je sadašnja crkva sv. Marka ona ista zgrada, koja je postojala 
tu u XIV. vijeku ili je kasnije na mjestu starije sagrađena ova 
današnja. Razni pisci kazali su o korčulanskoj katedrali svoja 
mišljenja, ali od starijih njome se na osnovu historijsko-umjetničkog 
razmatranja pozabavio temeljitije samo Englez Jackson." Inače u 
proučavanju naše domaće povijesti umjetnosti nije se njoj ranije 
posvetila ona pažnja, koju zaslužuje. Tek u novije vrijeme njom se 
temeljitije pozabavio dr. Ljubo Karaman,* a nedavno je napisao o 


Kad sam ja bio na Gradini, nijesam taj natpis nikako mogao naći, iako sam 
oko crkve sve pomno pretražio, te tako nijesam mogao kontrolirati gornja 
navedena čitanja. Ostoić hoće da vidi čak godinu 1155, a Vukasović to zabacuje 
te kaže, sudeći po pismu, da je natpis iz XIV. vijeka. Zanimljivo je spomenuti, 
kako Ostoić u svojem rukopisnom djelu o Veloj Luci ističe mogućnost, da bi se 
umjesto Joannes moglo čitati Jacobus. On veli, da je to mjesto u natpisu dosta 
pokvareno. U tom slučaju mogao bi se taj natpis odnositi na onog. Jakova, za 
kojeg smo vidjeli, da je prema Boninovoj ispravi bio osnivač crkve i samostana. 

87 Poznato je Jacksonovo djelo: Dalmatia the Quarnero and Istria. Od- 
lomak o Korčuli preveden je od Bernarda Markovića i izdan u posebnoj knjizi 
pod naslovom: Sulla cita ed isola di Curzola, Spalato 1889. 

88 U svojim člancima o Korčuli u Novoj Evropi (knj. XXI g. 1930) i u 
Hrvatskoj reviji (br. II g. 1931). 


Boa 


njoj opširnu monografiju mladi naš historičar umjetnosti Cvito 
Fisković." "Dr. Ljubo Karaman je prvi podvrgao reviziji razna 
dosadašnja mnijenja o korčulanskoj katedrali metodom historijsko- 
umjetničkog razmatranja, a Fisković je proširio svoja proučavanja 
i na obilati materijal korčulanskog komunalnog i biskupskog 
arhiva, te je posvetio naročitu pažnju svim detaljima crkve. Radi 
toga ne ću se osvrnuti na mišljenja ranijih pisaca o gradnji kate- 
drale, već ću samo istaknuti ukratko znanstveni rezultat Kara- 
manova i Fiskovićeva istraživanja. Oni su dakle utvrdili, da je u 
XIV. vijeku postojala doduše korčulanska romanička katedrala, ali 
je tokom XV. vijeka na mjestu njezinu izgrađena nova katedrala, 
koja ima u sebi elemenata romanskog, gotskog i renesanskog stila, 
povezanih ipak u organičku cjelinu; od starije romaničke katedrale 
ostale su samo tri apside (glavne i pobočnih lađa). Kad govorimo 
o toj gradnji katedrale u XV. vijeku, mislimo dakako na glavni 
njezin prostor, naime na glavnu lađu i dvije pobočne sa zvonikom, 
dok je iza sjevernu četvrtu lađu već i dosad bila opće poznata 
činjenica, da je nadograđena u XVI. vijeku. Dakako crkva je i 
kasnije doživljavala u svojoj unutrašnjosti raznih Pm Budući 
da prema historijsko-umjetničkim i arhivskim proučavanjima Cvita 
Fiskovića tek početak gradnje ide u vrijeme prije g. 1420., a crkva 
je inače najvećim dijelom građena kasnije u XV. vijeku, to opi- 
sivanje korčulanske katedrale ne pripada u opseg ove radnje, 


Ostale crkve u gradu i bližoj okolici. Osim katedralne crkve 
sv. Marka i bratimske Sviju svetih u gradu je bilo u ovo doba još 
nekoliko omanjih crkava. 

Za crkvu sv. Petra drže domaći historičari, da je najstarija u 
gradu. Inače prvi put se spominje u notarijalnim knjigama g. 1338. 
(ili 1339.) Godine 1363. ova crkva se popravljala, te su se Radin 
i Nikša, klesari iz Dubrovnika, ugovorom obvezali izraditi ka- 
menje za nju. Imamo testamenata, u kojima se pobožne duše sjećaju 
ove crkve ostavljajući novčane svote za potrebe crkve. G, 1415. 
dao je Perfko Brajković sahraniti svoga sina u novom grobu pred 
crkvom sv. Petra. Po tome se vidi, da se je pred ovom crkvom 
i pokapalo. Unutra u crkvi ima grobova, a između ostalih i jedan 
iz g. 1400. 17. lipnja 1360. ili 1361. spominje se kanonik katedralne 


S Fiskovićevo djelo izašlo je pod naslovom Korčulanska moa u 
izdanju Croatiae sacrae u Zagrebu g. 1939. 

crkve sv. Marka u Korčuli Marin Mihojević ujedno i kao pleban 
ove crkve. PR Ku : 

“Crkva sv. Marije (ecclesia sanctae Mariae in platea) spominje 
se prvi put g. 1369. u testamentu, kojim Lukša Račić između. 
ostalog određuje, da se od novaca dobivenih rasprodajom njegovih 
dobara nabavi i jedan parament za ovu crkvu; za nju veli on u 
testamentu, da ju je dao podići plemić Marin. Kad je to bilo, ne 
znamo, ali jer je njemu tako dobro poznat fundator, vjerojatno je, 
da je to bilo u XIV. stoljeću. Ova crkva se nalazi na glavnom 
gradskom trgu. Stoga se tako i naziva u dokumentima, : ecclesia 
sanctae Mariae de platea. Pred njom i u njoj su se obdržavale i 
sudske rasprave, a g. 1388. obvezao se majstor Ivan Antunov. de 
Vierina korčulanskoj općini; da će uz nju sagraditi jednu ložu. I 
nje: se sjećaju Korčulani u svojim testamentima, a Dobrica, kći pok. 
Vidoša Prvoševića, određuje g. 1416. u svojem testamentu, da 
bude: pokopana u ovoj crkvi. Ova je crkva bila na kraju XVI. ili 
na početku XVII. stoljeća toliko ruševna, da je od Vincerca 
Imaelli bila iz temelja ponovo podignuta. To se zna iz natpisa 
u crkvi. nal 

Crkva se sv. Mihovila spominje u arhivskim knjigama prvi 
put g. 1412., a nalazi se na malom trgu, koji se prostire kraj glavnih 
gradskih vrata. U XVII. vijeku bila je znatno restaurirana, a u 
XIX. stoljeću dodana joj je s desne strane još jedna kapela. 

“Crkva se sv. Katarine nalazi u ulici, koja vodi od malog trga 
pred općinom uz gradske zidine prema crkvi Svih svetih. Spominje 
se prvi put 23. kolovoza g. 1416. u testamentu Dobrice pok. Vidoša 
Prvoševića, u kojem između ostalog ona ostavlja i ovoj crkvi neko 
crkveno posuđe. 

U gradu je postojala i crkva sv. Trojstva, koja se kasnije pre- 
tvorila, kako veli Paulini, u crkvu sv. Barbare. Directorium epi- 
scoporum donosi jedan dokument iz g. 1407., iz kojeg se vidi, da 
je ovu crkvu sagradio neki plemić Forte, a biskup Andrija, po- 
tvrdivši tu fundaciju, ustanovio pravo patronata njegovoj obitelji. 
Današnja napuštena crkva sv. Barbare (sada restaurirana u pravo- 
slavnu) nalazi se u ulici iza Hotela de la ville. 


I u okolini samog grada bijaše nekoliko crkava. 


20 Natpis objelodanio, V. V. Vukasović u Bullettinu (anno IV m.ro 12 
Pp. 183—186). : A : 
Djela 36 23 

Crkva sv. Sergija izvan grada spominje se prvi put g. 1369., 
a naziva se ecclesia sancti Sergii ante civitatem ili exra civitatem. 
Kako Paulini veli, razoriše je Korčulani g. 1483., kad je napuljsko 
brodovlje navalilo na Korčulu, da ne bude neprijatelju kao neko 
uporište u borbi protiv grada; g. 1ssr. korčulanski plemić Marin 
Kanavelić je sagradio crkvu na istom mjestu. Kasnije u XIX. 
stoljeću i tu crkvu srušiše, a na njezinu mjestu sagradiše današnju 
crkvu sv. Justine." 

Crkva sv. Luke izvan grada spominje se već g. 1369. u nota- 
rijalnoj knjizi. Lukša Račić naime ostavlja te godine u svojem 
testamentu 12 perpera u ime pomoći za posvećenje ove crkve (in 
auxilio consacrandi ecclesiam sancti Luce extra civitatem supra 
montem). Crkva je stajala oko tri metra daleko od sjeveroistočnog 
ugla današnjeg korčulanskog groblja. Već je Paulini pisao o njoj, 
da se nalazi u ruševinama. Sada joj više uopće nema ni traga; 
do g. 1897. postojali su neki ostaci, kao na pr. apsida i temelji 
zidova, ali je te godine sve to hotimično razrušeno." Sadašnja 
crkva sv. Luke usred grobišta potpuno je novog datuma. 

Paulini donosi jedan dio testamenta sastavljenog u mjesecu 
rujnu g. 1344, u kojem Nikola Suljanović, zdrave pameti, ali tje- 
lesno bolestan, određuje: ako njegovi kćeri umru prije punoljetnosti, 
a Žena mu se Dobra udade ili ona ode na drugi svijet, neka njegova 
kuća pripadne njegovoj sestri Ivani, a sva ostala dobra bratu Stan- 
cinu; ako pak Stancin umre bez potomaka, neka se tada sva ta dobra 
prodadu i od novca sagradi crkva sv. Marije na brdu iznad vrtova 
u području Korčule (»et fiat sive aedificetur_ una ecclesia sanctae 
Mariae super montem hortorum districtus Curzule«), To t. zv. brdo 
vrtova jest ono, koje se odmah podiglo iznad grada Korčule. Taj 
slučaj, predviđen u testamentu, nije nastupio, bar ne u dogledno 
vrijeme, te mi vidimo, da se tu nije sagradila crkva posvećena 
Gospi. No već g. 1346. nalazi se na vrhu toga brda crkva sv. Vlaha, 
kojoj u jednom testamentu iz iste godine Radoslav pok. Ivana 
ostavlja polovicu svojih pokretnih i nepokretnih dobara, a izvršioci 
oporuke treba da kupe sve ono, što će im se činiti bolje korisnim za 
ukras crkve.“ G. 1360. ta crkva valjda nije bila gotova ili je 


% O tom vidi i u Radićevu članku Crkva sv. Justine (zadarski časopis 
Hrvatska ITX — g. 1894 br. 6 p. 43). 

9% Vidi o tom Starohrvatsku prosvjetu IV br. 2 p. 96. 

9 Ovaj testament nalazi se zabilježen u jednoj notarijalnoj knjizi iz doba 
vladanja kneza Ivana Zorzi, ali u sačuvanom fragmentu nije ostala godina, već 

trebala temeljitog popravka, jer vidimo, kako dubrovačko malo: 
vijeće u mjesecu veljači dozvoljava don Vlahu iz Korčule, da može 
izvesti iz Dubrovnika jedan milijar kupa i drvenog materijala za 
crkvu sv. Vlaha u Korčuli.“ Znamo pak iz kasnijih dokumenata, 
da se je tu štovala i Majka Božja. Nije isključeno dakle, da je 
Stancin kasnije umro bez nasljednika, i da su se onda njegova 
imanja, jer je na onom brdu već postojala jedna crkva, upotrijebila 
za tu već sagrađenu crkvu, u kojoj se naročito počela štovati 
radi toga i Majka Božja. Crkva je razrušena u doba britanske 
okupacije nad Korčulom (1813.—1815.), i na tom mjestu, djelo- 
mično povrh razrušene crkve, sagrađena tvrđava, koja i danas 
dominira brdom. Poznaju se samo još donekle temelji negdašnje 
crkve.% 

Imamo testament iz g. 1448., u kojem Antun Viličić odre- 
duje svojega sina Radinca kao zakonitog prokuratora crkve sv. 
Antuna na Gracu, da upravlja njome. U ovoj oporuci tvrdi Viličić 
o sebi, da je to njegova crkva i da ju je on sagradio." Ako Antun 
Viličić pravi testament g. 1448., vjerojatno je, da je crkva postojala 
i prije. Imamo jedan dokument u sudbenoj knjizi od-g. 1395., datiran 
20. rujna, gdje se veli »sedente curia ante sanctum Anthonium«, ali 
je pitanje, da li se ono odnosi baš na onu crkvu sv. Antuna na Gracu, 
ili možda na kakvu drugu crkvu, ili čak na kapelu u stolnoj crkvi. 
Tako isto 28. prosinca g. 1404. spominje se »presbiter Jacobus 
colector sancti Anthonii«. 


Crkva sv. Barbare u Lumbardi. Ova se crkva spominje prvi 
put u sačuvanim dokumentima 26. travnja g. 1400., i to u za- 
pisniku korčulanskog velikog vijeća, gdje je govor o nekom 
općinskom posjedu, koji se nalazi između crkve sv. Ivana i crkve 
sv. Barbare. Spominje je zatim i katastar posjeda općine korču- 
lanske iz g. 1427. Radić drži, da je crkvica po svoj prilici sagra- 
đena oko svršetka XIII. stoljeća." 


samo indikcija 14,-a mi znajući godine vladanja spomenutog kneza možemo za- 
ključiti, da je ta knjiga iz g. 1316. ili 1331. ili 1346. Godine 1344. zaključujući 
po Suljanovićevu testamentu, još se nije nalazila nikakva crkva na vrhu brda, 
jer bi on htio, da se ona eventualno tek gradi; to se onda sigurno indikcija r4 
odnosi na godinu 1346. 

% Monumenta ragusina IV, p. 25. 

9 O ovoj crkvi vidi i u spomenutom članku Crkva sv. Justine od Frana 
Radića. 

9% Odlomak iz testamenta donosi Paulini u pogl. XXII. 

97 Frano Radić pisao je o njoj u Starohrvatskoj prosvjeti II br. 4. 

Crkve u Žrnovu. U ugovoru između biskupa Crossija 1 
Korčulana, sklopljenom, kako vidjesmo, g. 1300., navodi se, da 
mu općina dariva jedno polje kod crkve sv. Vida. Na otoku 
Korčuli imamo crkve sv. Vida u Blatu, u okolišu Smokvice i u 
Žrnovu. Ova, naznačena u ugovoru, sigurno se odnosi na onu 
u Žrnovu, jer je baš historički zajamčeno, da su tu imali biskupi 
imanja sve do ukinuća korčulanske biskupije," a narod još i danas 
zove to polje Biskupija. U već spominjanoj darovnici kralja Ste- 
fana Prvovjenčanog mljetskom samostanu sv. Marije, koja je izdana 
između g. 1222.—1228., spominje se osim ostalih crkava i imanja 
u drugim predjelima i crkva sv. Vida na otoku Korčuli. Te crkve 
i imanja imaju biti metohije mljetske crkve. Sigurno je dakle, da je: 
uz crkvu sv. Vida bilo imanje. Koja je od gore spomenutih crkava 
sv. Vida ta, koju spominje Stjepan Prvovjenčani? Paulini ne kaže 
ništa o starosti blatske i smokvičke crkve, a ja o njima nijesam 
našao dokumenata starijih od g. 1420. U crkvi se sv. Vida 
u Žrnovu nalazi na oltarskom antipendiju relijef sa tri polja 
odijeljena stupićima. U sredini je sv. Vid, desno sv. Mihovii, 
a lijevo sv. Ivan Krstitelj. Frano Radić misli, da je taj relijef 
iz vremena, kad je sazidana crkva, dakle iz XIII. vijeka. Na 
timpanonu, povrh ulaznih vrata, nalazi se također relijef, koji 
prikazuje Gospu, gdje sjedi; preko njezinih je koljena pružen Isus 
Krist, a desno i lijevo od Gospe po jedan svetac. Sveci su odjeveni 
ruhom bratovštine Svih svetih u Korčuli, a slični su bratimima 
na ploči uzidanoj na kući iste bratovštine u gradu, koja po 
mišljenju Radića i Vukasovića potječe iz XIV. vijeka." Crkva je 
sv. Vida bila u kasnija vremena popravljena, a sad je grobišna 
crkva sela Žrnova. U mrtvačnici kraj crkve nalazi se uzidan jedan 
fragment pleterne ornamentike iz vremena IX.—XI. vijeka. 

Paulinit% citira dio jedne isprave od 3. lipnja 1329., u kojoj 
se veli za neko zemljište u Žrnovu, da se nalazi kraj crkve sv. 
Martina. U arhivskim se knjigama spominje ta crkva još g. 1359. 
i 1391. To je današnja župna crkva sela Žinova, ali je tokom 
vremena proširivanjem i nadograđivanjem izgubila prvobitni izgled. 

Crkva se sv. Mihovila također spominje u ispravi od g. 1329., 
citiranoj djelomično od Paulinija u pogl. XXII, gdje se govori o 

%8 Vidi o tom rukopis Vescovato. 

% O ovoj crkvi vidi Frano Radić: Starinska crkva sv. Vida na groblju šela 


Žrnova na otoku Korčuli (Prilog Bullettinu za g. 1887.). 
100 U pogl. XXII. 

prodaji nekog zemljišta kraj te crkve. Crkva postoji još sada, i u 
njoj se vrši služba Božja. 

> Crkva sv. Jurja u Pupnatu. Ova se crkva spominje u saču- 
vanim arhivskim knjigama prvi put 20. listopada g. 1383. (»in loco 
ubi dicitur subtus sanctum Georgium de Pupnata«). Jednom pak 
ispravom od 28. studenoga 1395. korčulanski biskup Nikola po- 
tvrđuje, da je primio četiri dukata od ostavštine Vidoša Radaćevića, 
koje je ostavio rečeni Vidoš za posvećenje crkve sv. Jurja u 
Pupnatu (pro consecratione ecclesie sancti Georgii de Pupnata).'" 
Dakle, kad g. 1395. Vidoš ostavlja ovoj crkvi četiri dukata. za 
posvećenje, to znači, da crkva ili još nije bila gotova, te je prema 
tome njezina gradnja dugo trajala, ili je pak crkva bila obnavljana, 
pa ju je trebalo ponovo posvetiti. 


Crkva u Knežama. U Knežama je također postojala jedna 
crkva. U jednoj nedatiranoj sudbenoj knjizi (valjda iz početka 
XV. vijeka) ima jedan pasus, gdje se veli: »in Chinexe sub sancto 
Doxnio«. Ovu crkvu spominje i katastik imanja korčulanske općine 
iz g. 1427., gdje ima pasus »usque ad ecclesiam sancti Doini«. 


Crkve u Čari i okolini. Crkva sv. Marije u Čarskom polju 
(in campo magno Carre) spominje se prvi put g. 1329. u jednoj 
ispravi, od koje Paulini u pogl. XXII. donosi malen odlomak. U 
sačuvanim se arhivskim knjigama spominje kroz XIV. vijek više 
puta, a najprije 5. kolovoza u jednoj notarijalnoj knjizi, koju ne 
možemo točno datirati, ali koja ide u vrijeme između 1358.—1361. 
Ta je crkva imala svojih zemljišta, a budući da se nalazila u 
ruševnom stanju, to je korčulanski biskup Ivan iz Krka privolom 
Ivana Radostića, prokuratora te crkve, prodao g. 1375. neko nje- 
zino zemljište u svrhu, da se dobiveni novac utroši za popravak 
crkve i za nabavu potrebnih stvari. Plemić Sinta Grubišić i Ivan 
Radinov, prokuratori crkve, sklopili su 27. travnja g. 1377. ugovor 
s majstorom Andrijom Mihajlovim, kamenarom iz Dubrovnika, u 
kojem se ovaj obvezuje, da će dovršiti izgradnju crkve. Crkva je 
uistinu morala biti u vrlo ruševnom stanju, jer ugovor glasi tako, 
kao da se gradi nova crkva. Andrija se obvezuje dovršiti izgradnju 


101 Dokument u notarijalnoj knjizi korčulanskog arhiva u Zadru, a 
donosi ga djelomično i Paulini u pogl. XXII. 

te crkve sa zvonikom, korom i oltarom te je presvoditi i pokriti, 
a gradnja ima da bude u kamenu. Za taj rad on ima dobiti trideset 
perpera, a pri gradnji će mu pomagati i radna snaga, koju će dati 
 prokuratori. U jednoj ispravi od g. 1453., izdanoj od biskupa 
Andrije, veli se, da je tu crkvu osnovao i pone čarski puk u 
vremena, od kojih više nema ni spomena,'" | od tada ima patronsko 
pravo na njoj, a tom mu se ispravom to potvrđuje. I sad još postoji 
crkva, te se u njoj vrši služba Božja. 

Crkva sv. Jurja spominje se g. 1383. u notarijalnoj knjizi, a 
nalazila se već u Paulinijevo doba u ruševinama; on je naziva vrlo 
starom (antichissima). Ležala je na brdu, koje se po njoj prozvalo 
Sućuraj. 

Crkva se sv. Nikole navodi u jednoj arhivskoj knjizi g. 1390., 
a Directorium episcoporum (p. 66) ima testament Grgura Rado- 
slavića iz g. 1435., u kojem ističe, da je on sagradio tu crkvu, a 
sad joj ostavlja beneficij i ustanovljuje pravo patronata nad njom 
za Marka Komarića i njegove srodnike. Već se u početku XVII. 
vijeka veli za nju, da je potpuno razrušena i u ruševinama." 

Crkva sv. Barbare spomenuta je u zapisniku velikog vijeća od 
I. svibnja g. 1404., gdje je riječ o nekom zemljištu. Nalazila se 
izvan sela, a i o njoj već Paulini veli, da se nalazi u ruševinama. 

Crkva sv. Stjepana spominje se u jednoj arhivskoj knjizi 
8. 1412., a već Paulini kaže o njoj, da je u ruševnom stanju. Nalazi 
se na granici područja sela Čare i Smokvice. 

Crkva sv. Petra jest sadašnja župna crkva. Spominje se 
12. ožujka 1415., a u već spomenutoj ispravi, izdanoj od biskupa 
Andrije g. 1453., i za ovu se crkvu ističe, da ju je sagradio čarski 
puk i osnovao u vremena, od kojih više nema ni spomena, i da puk 
od osnutka vrši nad njom patronsko pravo. 


Crkve u Smokvici i okolini. Crkva sv. Ciprijana se nalazi u 
predjelu Sitnici. I za ovu crkvu donosi Paulini u pogl. XXII. kratki 
odlomak jednog testamenta iz g. 1329., kojim Milosta Belomšić 
određuje, da se proda dio nekog vinograda i od toga se nabavi 
jedan parament za crkvu sv. Ciprijana. U arhivskim se knjigama 


292 »... a tempore cuius initii memoria non existit...«  Ispravu nam 
donosi Directorium episcoporum. 

108 U Directorium-u p. 81 (vizitacija) veli se za nju: savs bist: omnino 
diruta et facta rudimentum.« 

spominje prvi put 4. veljače 1372. U jednoj ispravi od g. 1484. 
veli se za tu crkvu, da je veoma stara.“ U dokumentima je XIV. 
vijeka zovu i »ecclesia sancti Zubriani«. Starija je crkva potpuno 
srušena g. 1896. i sagrađena nova. : 

Crkva sv. Andrije u Dračevici navodi se prvi put u jednom 
dokumentu od 8. ožujka g. 1346. U početku XVII. vijeka bijaše 
u poluruševnom stanju, te je tadašnji biskup naredio, da se 
popravi.! 

Crkva sv. Marije spominje se prvi put u sačuvanim doku- 
mentima 8. prosinca g. 1361. Dalje se često navodi u izvorima 
XIV. stoljeća. Danas ona više ne postoji. 

Crkva sv. Mihovila spominje se prema sačuvanim doku- 
mentima prvi put 6. travnja g. 1372. u jednoj notarijalnoj knjizi, 
a nalazi se na istočnoj strani sela. 

Crkva sv. Ivana u Sitnici spominje se prvi put u jednoj 
ispravi zapisanoj u notarijalnoj knjizi 21. studenoga 1391. I ova 
crkva bijaše u početku XVII. vijeka u poluruševnom stanju, te je 
i za nju biskup naredio, da se popravi.“ Paulini također za svoje 
doba veli, da je bila u ruševinama i stoga se obnovila. 

Crkva se sv. Ilije u Prapratni spominje u pogl. 137. zbirke 
reformacija.  Paulini je u pogl. XXII. naziva vrlo starom (anti- 
chissima) i veli za nju, da je u ruševinama, Nalazila se na jednom 
brijegu nazvanom Sutulija. 


Crkve u Blatu i okolini. Crkva sv. Marije u Polju često se 
spominje u izvorima XIV. stoljeća, a prvi put 14. kolovoza 1338. 
(ili 1339.) u jednoj notarijalnoj knjizi. Poznato Blatsko polje, koje 
se u izvorima latinski pisanim naziva Campus magnus, po ovoj se 
crkvi naziva katkada i Campus magnus sanctae Mariae ili jedno- 
stavno Campus sanctae Mariae, a jedan put (g. 1375.) čak i Campus 
sanctae Virginis gloriosae de Blata. 

Crkva se sv. Martina u Maloj Krtinji spominje prvi put 
£. 1346. 

Crkva se sv. Mihovila nalazi na jednom brežuljku kraj Blat- 
skog polja u predjelu Dugi pod, a također se spominje prvi put 
8. 1346. 

104. Op. cit, p. 61. 


1%5 Op. cit. p. 73. 

Imamo jedan testament od 17. ožujka 1346., kojim Jakov 
Radostić između ostalog određuje, da se dio njegovih dobara proda 
i od toga se sagradi crkva sv. Križa u Blatu. Sigurno je u to doba 
ta crkva bila i sagrađena, jer se kasnije češće spominje. u 

O crkvi smo Svih svetih govorili u vezi s bratovštinom istog 
imena u Blatu. 

Crkva sv. Kuzme i Damjana u Zablaću spominje se prema 
sačuvanim dokumentima prvi put 8. svibnja g. 1363. u jednoj nota- 
rijalnoj knjizi. 

Crkva sv. Ivana se prema sačuvanim dokumentima spominje 
prvi put u jednoj notarijalnoj knjizi, i to 19. siječnja g. 1389. 

Crkva sv. Jurja u Potirni spominje se u katastru imanja 
korčulanske općine od g. 1427., a po svoj je prilici to ona crkva, 
o kojoj je spomen u knjizi razdiobe imanja od g. I4II. 

U jednoj se sudbenoj knjizi pod datumom od 6. srpnja 1495. 
navodi jedan lokalitet u Potirni nazvan Sutvara (»in Potirna na 
Sutvari«). Po svoj je prilici to ona Sutvara, što je spominje kao 
lokalitet i katastik imanja korčulanske općine. Tada sigurno tu 
više nije bilo crkve, jer bi se u tim dokumentima ona spominjala, 
a tim se imenom tu označuje jedno zemljište. Dakle tu je bila 
crkva posvećena sv. Barbari u starije vrijeme. 


Iz života svećenika. Zanimljivo će biti pozabaviti se i životom 
svećenika u ovo doba. Vrlo su poučne u tom pogledu odredbe fra 
Ivana iz Krka, korčulansko-stonskog biskupa, što ih je izdao svim 
svećenicima svoje biskupije, a kojima je nastojao popraviti crkvenu 
disciplinu i poboljšati moralno stanje svećenika. Za njega znamo, 
da je bio biskupom po prilici od g. 1370. do 1392. Te sam naredbe 
našao na jednom listu, samom za sebe, a u sudbenoj knjizi korču- 
lanskog arhiva iz g. 1372. Na žalost, taj je list sačuvan u slabom 
stanju i teško je čitljiv, te nijesam mogao razumjeti sve detalje, 
ali sam ipak veći dio mogao dobro razabrati i shvatiti, o čemu se 
radi. Biskup dakle sa tjeskobom u srcu javlja, da je našao svoju 
dijecezu u svakom gotovo njezinu dijelu tako okaljanu neprijatelj- 
skom podmuklošću i i s opakim navikama, čak pravom pokvarenošću 
napunjenu, te je takvo stanje od ogromne štete ne samo dušama 
svjetovnjaka već i svećenika, kojih život mora biti ostalima naro- 
čitim uzorom; ne će da bude okrivljen radi nemarnosti, 1 kao što je 
dužan po svojoj pastirskoj dužnosti, izdaje ove naredbe, koje sve- 
ćenici dijeceze treba da održavaju nepovredljivo. 

= Svi svećenici, koji stanuju u gradu Korčuli, moraju s naj- 
većom bogoljubnošću i dostojanstvom prisustvovati svetim obre- 
dima, i nijedan ne smije biti od toga oslobođen, a tko ne dođe na 
vespere i matutine i na misu, za svaki put će platiti šest folara za 
obične dane, a za svetačne dane i nedjelje dvostruko. 


1 


Onaj, koji preko sedmice vrši dužnost hebdomadarija, za 
svaki put, Što izostane, platit će jedan groš. 


Onaj, koji je dovršio dužnost pjevanja velike mise u crkvi 
sv. Mieka kroz sedmicu, treba čitati drugu sedmicu drugu misu, a 
onda po ovoj sedmici prvu misu, a svaki put, što izostane, mora 
platiti jedan solid. > 

Onaj, koji i ima dužnost hebdomadarija kroz. sedmicu, mora 
pjevati misu i vespere, makar bio i sam s jednim skolarom, i i nikako 
ne smije biti katedralna crkva bez velike mise. 


Sve svetačne dane i nedjelje, moraju svi svećenici biti u koru 
obučeni u superpelicijama, a tko se ne obuče, plaća jedan solid. 

Svi svećenici u dijecezi moraju u svetačne dane i nedjelje 
celebrirati misu, a tko ne bude celebrirao, plaća globu od nekoliko 
perpera biskupovoj blagajni. 

Svaki onaj, koji je kažnjen kakvom novčanom kaznom, mora 
je istog dana isplatiti svećeniku-sakristanu, a tko to ne učini, plaća 
dvostruko; tko ni drugi ni treći dan ne plati, plaća trostruko. (Ima 
još nešto u ovoj alineji, ali mi je nerazumljivo.) 

Zabranjuje se svećenicima igranje kockama (»ad taxillos«) 
svaka druga igra, gdje se postavljaju kocke, pod prijetnjom globe. 

Nek se nitko od svećenika ne usudi reći uvredljive riječi bisku- 
povu vikaru, a tko to učini, kažnjava se globom od ro perpera. Taj 
je pasus dalje u originalu teško iskvaren, pa se ne može shvatiti 
točno, o čemu se radi, ali se spominje neka vrsta prekršaja sa strane 
svećenika prema biskupovu vikaru, koja će se kažnjavati sa 30 
perpera globe. 

Na_isti će se način kažnjavati oni, koji ne budu poslušni 
vikaru, \ 

Neka se svećenici nikako ne usude izgovarati međusobno 
uwwredljive riječi, a tko to učini, kažnjava se globom od 1o perpera; 
ako padnu uvrede pred svjetovnjacima, plaća se globa od 20 per- 
gera. Ako pak svećenik uvrijedi svjetovnjaka, tada plaća onoliku 
globu, koliku i svjetovnjak, kad uvrijedi svećenika, 

Nijedan svećenik ne smije ostati neobrijan duže od mjesec 
Jana, a inače plaća globu od nekoliko perpera. : 

Nijedan se svećenik ne smije šetati po gradu »post tertiam 
pulsationem« bez svjetiljke, jer inače plaća globu od ro perpera, a 
ako bi išao na koje sumnjivo ili nepošteno mjesto te bio. nađen 
s kakvom nepoštenom osobom i na kakvu sumnjivu mjestu, ima 
platiti za kaznu 20 dukata. Ako učini pak po noći kakav veliki 
grijeh, tada biskup sebi pridržava pravo, da odredi pokoru prema 
svojstvu grijeha; onaj, koji tuži i zakonito dokaže tužbu, dobiva 
polovicu globe. | 

Biskup dalje zabranjuje svim svećenicima bez razlike, pod 
prijetnjom eskomunikacije, da se ne bave ni za sebe ni za drugog 
trgovanjem, nedopuštenim i zabranjenim svećenicima, te određuje, 
da u kupovanju, prodavanju i u ugovorima o tome moraju izbje- 
gavati ružnu dobit (turpe lucrum); ostavlja im određen rok, da se 
okane toga posla. 

Pod prijetnjom eskomunikacije zabranjuje biskup također 
svim svećenicima, da se ne smiju udaljiti s otoka Korčule bez nje- 
gova ili vikarova dopuštenja. 

Nijedan svećenik ne smije držati krčmu, a učini li protivno, 
plaća globu od dva perpera; tko to tuži i tužbu zakonito dokaže, 
dobiva polovicu globe. 

Nijedan svećenik ne smije se pred sudom, sastavljenim od 
rektora i općinskih sudaca, parničiti ni tužiti pa niti svjedočiti u 
onim stvarima, za koje im je zabranjeno ići pred svjetovni sud. U 
tom im slučaju biskup prijeti eskomunikacijom te proglašuje pravo, 
na takav način stečeno na sudu, ništetnim radi nenadležnosti suda. 


Zabranjuje se svećenicima, koji borave u gradu, da nijedan 
od njih ne smije primati na sebe nikakve oblacije, koje se daju u 
katedralnoj crkvi, već oblacije ima primati samo sakristan te ih 
čuvati i predati svećeniku Stjepanu; ovome pak naređuje biskup, da 
ih dijeli između svih, kako im pripada po pravu. Nagrade, koje 
primaju svećenici, koji celebriraju konventualnu misu u crkvama sa 
cemeterijem, treba također predati. svećeniku Stjepanu, koji će ih 
dijeliti, I kako po pravu pripada. 

“Na četvrtoj se strani spomenutog spisa veli u “jednoj bilješci, 
da općina prima. na znanje te biskupove odredbe (capitpla posao“ 
fratris Johanis de Vegla) i i,nema Što nadodati. s doš. 


Eto iznio sam odredbe biskupa Ivana. One ne trebaju mnogo 
komentara, jer se očito vidi, uzevši u obzir njegove uvodne riječi, 
da su bile izdane i uperene protiv onih zala i nepodopština, koje su 
u to doba bile najviše raširene među svećenicima. Upadaju nam u 
oko dosta oštre odredbe protiv nemorala kod svećenika, a da je 
bilo svećenika, koji su imali priležnicu, vidimo iz pogl. 13. zbirke 
reformacija, gdje se veli ovo: »Također je zaključeno u istom 
vijeću, ako kakva svećenikova priležnica ili kakve druge osobe ili 
javna bludnica izreče uvrede kakvoj ženi dobra glasa, mora se po- 
stavit na berlinu i tu stajati čitav dan«. Inače imamo u zbirci 
reformacija nekoliko odredaba, koje zabranjuju svećenicima, da se 
bave poslovima, za koje se drži, da nijesu u skladu s njihovim 
dostojanstvom. Imamo također Za eia od 18. studenoga I4I4., 
koji je ušao u zbirku reformacija kao pogl. 104., kojim se između 
ostalog naređuje, da svećenici ne smiju kupovati i držati tridesetnicu. 
Pogl. 129. zbirke reformacija određuje, da unaprijed nijedan sve- 
ćenik ni u kakvu slučaju ne smije biti ničiji komisar niti prokurator, 
već to može biti samo svjetovnjak, a svećeniku se jedino dopušta, 
da bude komisar ili prokurator oca, majke i brata. Kad smo već pri 
tome, spomenut ćemo i zaključak velikog vijeća od 12. listopada 
1426., koji je ušao u zbirku reformacija kao pogl. 188., a po kojem 
se vidi, da su se tada svećenici još bavili trgovinom usprkos gore 
spomenutoj zabrani biskupa Ivana. U tom se poglavlju veli, da 
nijedan svećenik ne smije u gradu i na otoku trgovati sam niti 
tjerati trgovinu preko koje druge osobe; ne smije uopće sam trgovati 
ni sa svojim novcem, niti davati kome novac na dobit u svrhu 
trgovine; jedino mu se dopušta, da može svoje prihode sa zemlje 
prodati ili mijenjati. Oni, koji se o tom ogriješe, kaznit ć će se gu- 
bitkom čitave dobiti na korist općine i globom od so perpera za 
svaki put, što prekrše ovu odredbu, a polovicu svega dobiva općina i 
polovicu onaj, koji tuži. U zaključku je izričito naglašeno, da je prije 
njegova prihvaćenja bila za to tražena dozvola od biskupa, koji je 
S time bio potpuno sporazuman. 

Zanimljivo je i to, da se u notarijalnim knjigama korčulanskog 
arhiva spominju na nekoliko mjesta u raznim prigodama djeca sve- 
ćenika. Imamo čak jedan testament don Andrije, kapelana crkve 
sv. Marije u Blatu, od g. 1346., kojim ostavlja svojoj ženi njezin 
miraz i još neko drugo zemljište, a svojoj kćeri Radoslavi jedan 
vinograd. G. 1391. spominje se Petar »filius naturalis« don Stjepana 

Radovanića, a g. 1390. i 1394. Tomko »filius naturalis« don Ma- 
rina Mihajlova, Toga je istog Tomka tužila u veljači 1390. njegova 
majka Radoslava, te joj mora odgovarati pred sudom. 25. travnja 
1391. datirana je isprava, kojom don Berizije Marinić, korčulanski 
arciđakon, daje miraz svojoj kćeri. 1o. studenoga g. 1402. bavi se 
čak i korčulansko veliko vijeće odnošajem između don Marina Be- 
rinića i njegova sina (filii naturalis) Radoslava, te zaključuje, da 
don Marin može sklopiti nagodbu sa svojim sinom, koja ima biti 
sigurna i postojana, dok god Radoslav bude poslušan don Marinu. 
U jednom se dokumentu od 7. srpnja 1392. veli, kako neki Petar 
prodaje jednu zemlju »filio naturali olim domini fratris Johanis 
episcopi Curzulensis«; 12. prosinca 1394. i 16. kolovoza 1395. spo- 
minje se kao svjedok »Benchus filius condam domini episcopi Cur- 
zulensis« a u dokumentima od svibnja g. 1395. kaže se za toga 
Benka, da je »filius olim domini episcopi Johanis«. | 

Iz gore spomenutih odredaba biskupa Ivana iz Krka može se 
zaključiti, da je često dolazilo do svađa između svećenika samih 
i između svećenika i svjetovnjaka. Svađe su između svećenika 
dolazile sigurno pred duhovni sud, te nijesu dakle zabilježene u 
sudbenim knjigama korčulanskog komunalnog arhiva, dok se o 
svađama između svjetovnjaka i svećenika sačuvalo u tim knjigama 
nekoliko zanimljivih parnica, od kojih ćemo neke iznijeti, jer su 
karakteristične. Plemić Antun Petrić kao punomoćnik don Dimitrija, 
smokvičkog kapelana, tuži 6. studenoga g. 1404. Radina Satrića, što 
je ovaj nasrđen kazao kapelanu u lice mnoge uvredljive riječi pred 
crkvom sv. Marije u Smokvici, te predlaže šest svjedoka; svjedoci 
Lukin Bilšić i Marko Obradović izjavljuju pod zakletvom, da je 
Satrić kazao svećeniku riječ »babun«. Satrić je uvrijedio i Stanića, 
don Dmitrijevog klerika, u samoj smokvičkoj crkvi, te ga: je i 
klerik 10. studenoga tužio, a svjedok je Mihoje izjavio pod za- 
kletvom, da je Satrić rekao Staniću, dok je gasio u crkvi svijeće, 
ove riječi: »Filie meretricis, non extinguas (sine bludnice, nemoj ih 
gasiti)«. Zanimljiva je svađa, što ju je u srpnju g. 1418. imao sve- 
ćenik Ivan, blatski kapelan, s knezom i sucima plemićem, Ivanom 
Radetinovim i plemićem Marinom Ivanovim. Knez i spomenuti 
suci tužili su pred stonsko-korčulanskim biskupom Nikolom sveće- 
nika Ivana, da ih je uvrijedio sa smijehom i prkosom u nepoštenoj 
namjeri mnogim sramotnim i nepoštenim riječima na večeri u Čari 
u kući kancelara Antonija pred mnogim plemićima; knez i suci mole 

biskupa, da takvo svećenikovo ponašanje ne ostane bez kazne i da se 
kažni drugima ža primjer. Svećenik Ivan, pozvan od sakristana, pri- 
stupi pred biskupa i prizna, da je rekao uvredljive riječi, ali ne toliko, 
koliko ga optužuju. Prema izjavama svjedoka, rekao im je svećenik 
Ivan, da*šu u zao čas postali suci i svojim upravljanjem: upropastili 
Korčulu; zaprijetio im je, da ubuduće ne će imati “više tu vlast, a 
on će biti jedan od onih, koji će protiv toga ustati i uzeti im vlast, 
jer su mladi suci upropastili Korčulu; za kneza je rekao: »... et 
comes contra consuetudinem vadit ad libitum et non potest transire 
antiquam slatinam«. Knez je iste godine 1418. tužio u mjesecu 
kolovozu dva svećenika, don Antuna i don Augustina, radi uvrede 
riječima, a prvog još i radi tvornog napadaja. Prema tužbi, koja je 
zabilježena, knez je jednom pozvao don Ivana Radinovića, da mu 
vrati »aliquam tonariam«, inače će ga dati zatvoriti, a na to je don 
Antun kazao: »Ti ga ne možeš metnuti u zatvor, ti lažeš kao pas«. 
Zatim je isti don Anton uhvatio kneza za grlo i kazao mu k tome: 
»Ti si otišao u strahu iz Šibenika i tako ćeš ići iz Korčule.« U listo- 
padu 1418. u prisutnosti kneza i suca Greka dogodilo se, da su se 
svećenik don Antun i svjetovnjak Andrija toliko posvadili na 
gradskom trgu te su, istrgnuvši mačeve, navalili s njima jedan na 
drugoga tako, da je svećenik bio udaren u desnu ruku te je nastao: 
izljev krvi. Radi toga su osuđeni jedan i drugi novčanom globom, 
i to don Antun za petnaest, a Andrija za deset perpera. 

Slika, koju smo dobili iz ovih nekoliko spomenutih izvora o 
životu svećenstva, dosta je uistinu tamna i nepovoljna. Crpli smo 
je iz odredaba biskupa Ivana iz Krka, iz sudbenih knjiga, iz jednog 

poglavlja zbirke reformacija i iz nekih notarijalnih knjiga. Ako 
uzmemo cijelo doba, otkad se kršćanstvo javilo na otoku Korčul:, 
ti su izvori oskudni, i ovi, koje imamo, daju nam sliku o jednom 
razmjerno kratkom vremenu. Ova slika, kakvu smo mi dobili, važi 
uglavnom od vremena oko sredine XIV. vijeka, koliko to možemo 
iz izvora zaključiti Ako uzmemo inače u obzir tadašnje stanje 
katoličke crkve, nastalo padom autoriteta papinstva radi boravka 
papa u Avignonu i kasnije radi raskola u samoj crkvi, to onda 
nije čudo, da su se te opće prilike odrazile na Korčuli. “ Sačuvani 
izvori s obzirom i na ograničeno vrijeme i na njihov sastav daju 
nam samo jednostranu sliku. Na žalost nijesu se sačuvali nikakvi 
pravi crkveni spisi, te ni korčulanski biskupski arhiv za ovo doba 
do g. 1420. nije sačuvao ništa, a bez sumnje on bi dao potpuniju 

i svestraniju sliku Života svećenstva i crkve kao takve. Vremena 
zloga stanja bilo je nekoliko u povijesti crkve, ali ako razmotrimo 
svestrano cjelokupnu njezinu povijest i njezino značenje u životu. 
naroda i država, onda ćemo i za Korčulu, kao i za ostale krajeve 
zemlje, priznati činjenicu, da je katolička crkva izvršila veliku 
vjersku, moralnu i kulturnu misiju. 

